
Notă asupra ediţiei 


Publicăm al treilea volum din lucrarea intitulată Cultură 
şi duhovwnicie, ediție ce cuprinde toate articolele scrise de 
părintele Dumitru Stăniloae în Telegraful Român, în perioada 
1942-1993. Întrucât până în prezent nu s-a editat într-o ediție 
completă publicistica părintelui Stăniloae din Telegraful 
Român, şi fiind cunoscut faptul că ziarul se mai găseşte în 
serie completă doar în câteva biblioteci mari, ne-am propus 
să edităm opera publicistică a marelui teolog ortodox într-o 
ediție princeps, cu texte îndreptate conform normelor orto- 
grafice, ortoepice şi de punctuație actuale. 

Pentru identificarea textelor publicate atât cu semnă- 
tura completă a autorului dar şi a celor semnate cu inițiale 
sau sub pseudonim (DS, Diorates, D, S, TS, Red.), ne-am 
orientat în special după lucrările bibliografice semnate de 
Virginia POPA (Părintele Dumitru Stăniloae. Bio-bibliografie, 
Ed. Trinitas, laşi, 2004, 522p.) şi de Gheorghe F. Anghe- 
lescu, Cristian Untea (Părintele Dumitru Stăniloae, un urmaş 
vrednic al patristicii clasice — bio-bibliografie, Ed. Mitropolia 
Olteniei, Craiova, 2008, 158p.). 

Pentru alcătuirea lucrării am consultat colecţiile Telegrafului 
Român din următoarele biblioteci: Biblioteca Academiei Române 
din Bucureşti, Biblioteca Centrală Universitară „Carol 1” din 

Bucureşti, Biblioteca Facultății de Teologie Ortodoxă „Justinian 
Patriarhul” din Bucureşti, Biblioteca Sfântului Sinod şi Biblioteca 
Facultăţii de Teologie Ortodoxă „Andrei Şaguna” din Sibiu. 

Orânduirea textelor a fost făcută după criteriul crono- 
logic. Reproducerile din alte publicaţii integrate de părintele 
Stăniloae în analizele sale au fost trecute cu un corp de literă 
mai mic, pentru a face demarcaţie între textul original şi 
eventualele reproduceri, citări. Notele bibliografice au fost 
editate în subsolul paginii, inserând la începutul fiecărui ar- 
ticol datele de identificare ale fiecărui text în parte, notate 
prin asterisc. 

Pentru îndreptarea textelor am aplicat normele ortogra- 
fice şi de punctuație în vigoare, folosindu-ne în special de 
Dicţionarul Ortografic, Ortoepic şi Morfologic al Limbii Române 
(Academia Română, Institutul de Lingvistică „lorgu Iordan 
- Al. Rosetti”, Ed. Univers Enciclopedic, Bucureşti, 22005). 
S-au modificat astfel următoarele grafii care nu mai cores- 
pund normelor în vigoare: s intervocalic şi s tare, precedat 
sau urmat de vocală precum caracterisează, desvoltare, deslega 
etc. a fost înlocuit cu z; - la început de silabă, ce urmează 
unei vocale ca dumnezeeşti, trăesc ş.a. a fost înlocuit cu —e — 
dumnezeieşti, trăiesc ş.a.; formele pronumelor şi adjectivelor 
demonstrative feminine sg. precum ceia, aceia, ceia ce, de aceia 
au fost înlocuite cu ceea, aceea, ceea ce, de aceea; cuvintele 
Român, România au fost înlocuite cu român, România; s-au 
transcris cu minusculă iniţială, în conformitate cu normele 
ortografice actuale etnonimele (român, englez, francez ş.a.), 
numele zilelor săptămânii şi ale lunilor calendaristice (luni, 
marţi respectiv ianuarie, februarie), numele punctelor cardi- 
nale (est, vest, nord, sud), numele unor ranguri ierarhice (epis- 
cop, mitropolit, rege, prim-ministru), nu s-au înlocuit însă 

în cazurile în care acestea aveau o valoare stilistică; s-au 
transcris cu majusculă inițială numele unor instituții (Acade- 
mia „Andreiană”, Biserica Ortodoxă, Biserica Catolică, 
Facultatea de Teologie din Belgrad ş.a.), numele unor epoci 
(Evul Mediu, Antichitate etc.); derivatele din cuvântul 
Uniatism, devenit astfel fenomen de referință pentru aşa-nu- 
mita Unire cu Biserica Romei, au fost uniformizate astfel: 
uniat/ă/ați, Biserica Uniată, Uniaţia etc. în locul celor vechi 
unit, Biserica Unită, Unirea etc. De asemenea, a fost comple- 
tată punctuaţia, ori de câte ori a fost nevoie, a fost refăcută 
pe alocuri topica unor propoziţii sau fraze, actualizându-se 
formele lexicale învechite, au fost eliminate pleonasmele, 
cacofoniile şi alte imperfecţiuni stilistice 

Acest demers ştiinţific este adus ca omagiu sincer me- 
moriei părintelui Dumitru Stăniloae, aducând în atenţia tu- 
turor celor interesați textele publicate în perioada de 
formare a acestuia ca profesor la Academia Teologică 
Ortodoxă din Sibiu. În acest sens, considerăm că cel mai 
profund act de recunoştinţă pe care îl putem aduce celui 
mai mare teolog ortodox român, nu poate fi altul mai potri- 
vit decât un act de cultură, o aprofundare continuă a operei 
sale şi totodată o împărtăşire tainică din rodul rugăciunii şi 
a meditaţiei sale teologice. 


Ion-Dragoş Vlădescu 

Cronologie 


1903. S-a născut la 16 noiembrie 1903 în Vlădeni, județul 
Braşov, Dumitru, ultimul din cei cinci copii ai lui Irimie şi 
Reveca; mama era nepoată de preot. 


1917. La 10 februarie, pleacă la Braşov să urmeze cursurile 
Liceului confesional umanist „Andrei Şaguna”. 


1918. 1 se oferă o bursă pentru clasa a IV-a de către Fundaţia 
„Emanuil Gojdu”. 


1922. Primeşte o bursă în cadrul Universităţii din Cernăuţi. 


1923-1924. După un an părăseşte Universitatea pentru a se 
înscrie şi urma cursurile Facultăţii de Litere din cadrul 
Universităţii din Bucureşti. 


1924. În Postul Mare se întâlneşte cu mitropolitul Nicolae 
Bălan, care-i oferă o bursă la Centrul Mitropolitan din Sibiu. 


1927. Termină anul IV la Cernăuţi şi susține licenţa în Teologie 
sub conducerea prof. Vasile Loichiţă, cu lucrarea Botezul copiilor; 
primeşte o bursă pentru studii de specializare la Atena. 


1928. Toamna, susține la Cernăuţi teza de doctorat cu titlul 
Viaţa şi opera patriarhului Dosoftei al lerusalimului şi legăturile 

lui cu Țările Româneşti, sub îndrumarea prof. V. Loichiţă. 
Centrul Mitropolitan din Sibiu îi oferă o bursă pentru 
Bizantinologie şi Dogmatică. Pleacă la Miinchen, pentru se- 
mestrul de iarnă, urmând seminarul de Istorie şi filologie 
bizantină al profesorului August Heisenberg, tatăl celebrului 
fizician. 


1929. În ianuarie pleacă la Berlin, pentru semestrul de vară, 
având profesori pe Hans Lietzmann şi Reinhold Seeberg, apoi 
la Paris şi la Belgrad, pentru studii de Bizantinologie şi 
Dogmatică şi documentare asupra operei originale a Sfântului 
Grigorie Palama; la întoarcerea în ţară este încadrat profe- 
sor suplinitor la catedra de Teologie fundamentală a Academiei 
Teologice „Andreiene”; aici, în decursul celor 17 ani de ac- 
tivitate didactică, a predat Teologie Dogmatică (1929-1946), 
Apologetică (1929-1932 şi 1936-1937), Pastorală (1932-1936) 
şi Limba Greacă (1929-1934). La Cernăuţi i se publică teza 
de doctorat. 


1930. Pleacă la Constantinopol pentru a cerceta şi copia 
opera teologică a Sfântului Grigorie Palama; la 5 octombrie 
se căsătoreşte cu Maria (născută Mihu). 


1931. La 10 mai, i se nasc primii doi copii gemeni, Dumitru 
(care moare în septembrie 1931) şi Maria; la 16 octombrie, 
este hirotonit diacon. Apare la Sibiu Catolicismul de după 
războiu. 


1932. La 25 septembrie este hirotonit preot. 


1933. La 8 octombrie se naşte Lidia, avându-l ca naş de botez 
pe istoricul transilvănean loan Lupaş. 

1934. La 1 ianuarie este numit redactor responsabil al zia- 
rului Telegraful Român, funcţie îndeplinită, vreme de 12 ani, 
până în 13 mai 1945. Îl cunoaşte şi leagă o strânsă prietenie 
cu Nichifor Crainic. 


1936. În iunie este numit rector al Academiei Teologice din 
Sibiu, funcţie îndeplinită până în 1946. 


1938. Apare la Sibiu lucrarea fundamentală Viaţa şi învățătura 
Sfântului Grigorie Palama. 


1939. Publică la Sibiu Ortodoxie şi românism. 


1940. Vara, România intră în cel de-al Doilea Război Mondial. 
Se constituie, la inițiativa poetului Sandu Tudor, grupul 
Rugul aprins, din care făceau parte lerom. Ivan Kulighin, du- 
hovnicul mitropolitului rus de Rostov (refugiat la Cernica), 
Ierom. Benedict Ghiuş, lerom. Sofian Boghiu, Prof. Alexandru 
Mironescu, poetul Vasile Voiculescu, Arh. Constantin Joja, 
Pr. Andrei Scrima, lon Marin Sadoveanu. Întâlnirile perio- 
dice la mănăstirile Antim şi Cernica au constituit o înviorare 
duhovnicească a vieţii creştine în Bucureşti. 


1942. Apare la Sibiu Poziţia domnului Lucian Blaga față de 
creştinism şi Ortodoxie, conţinând şi articole publicate inițial 
în Telegraful Român. 


1943. Apare la Sibiu lisus Hristos sau Restaurarea omului. 


1945. La sfârşitul lunii aprilie, moare fiica Maria (Mioara). 


1946. Sub presiunea autorităților comuniste, reprezentate 
de Petru Groza, mitropolitul Nicolae Bălan este silit, îm- 

potriva propriei voințe, să-i ceară demisia din funcţia de 
rector al Academiei; rămâne profesor în continuare până 
în 1947. Apare la Sibiu, primul volum din traducerea 
FILOCALIEI sfintelor nevoințe ale desăvârşirii, sau culegere 
din scrierile Sfinților Părinți care arată cum se poate omul 
curăți, lumina şi desăvârşi. Este transferat prin „chemare” 
la Facultatea de Teologie a Universităţii din Bucureşti, 
urmându-l la catedra de Teologie ascetică şi mistică pe 
Nichifor Crainic. 


1947. Locuieşte cu soția şi fiica Lidia în casa parohială a bi- 
sericii „Sfântul Gheorghe Vechi”. Apare la Sibiu volumul 2 
al Filocaliei. 


1948. Apar la Sibiu volumele 3 şi 4 ale Filocaliei. 


1949. Catedra de Teologie ascetică şi mistică fiind desființată, 
rămâne profesor de Teologie dogmatică și simbolică pentru 
doctoranzi. 


1950. Participă la întâlnirile organizate de grupul Rugul aprins, 
din care nu face parte, dar unde conferențiază de câteva ori. 


1955. La Sibiu, are loc un mare congres al preoților orto- 
docşi; Petru Groza, membru al prezidiului refuză să vor- 
bească cu Părintele Stăniloae, fapt ce va avea consecințe 
negative mai târziu. Are loc canonizarea Sfântului Calinic 
de la Cernica. 


1958. Începe un nou şi mare val de arestări în România, ca 
o condiţie a retragerii trupelor sovietice. Sunt arestați 
membri ai grupului Rugul aprins. Este urmărit de Securitate. 

La 4 septembrie este arestat, se face percheziţie la domiciliul 
din Bucureşti. În 5 septembrie, ora 4.00 dimineaţa, este dus 
la închisoarea din strada Uranus, pentru o lună, apoi în 
strada Plevnei, pentru încă o lună. În 4 noiembrie, începe 
procesul înscenat, caracteristic regimului comunist. Apare 
la București Teologia dogmatică şi simbolică: manual pentru 
Institutele Teologice, în colaborare cu Nicolae Chiţescu, Isidor 
Todoran, loan Petreuţă — părintele Stăniloae nu a fost con- 
semnat ca autor, întrucât, înainte de publicarea lucrării, a 
fost arestat. 


1959. Este dus la Aiud, având printre alți colegi de celulă pe 
preotul Lazarov, paroh în Dobrogea sau pe avocatul şi publi- 
cistul Petre Pandrea, care-l evocă în scrierile sale. Vreme de 
câteva luni este ținut în regim de izolare totală. Lidia, fiica pă- 
rintelui, căsătorită între timp, naşte pe unicul nepot Dumitru 
Horia; fiind asistentă la catedra de Fizică a Universităţii din 
Bucureşti - prof. Hulubei — este obligată să părăsească 
Universitatea. 


1961. Toamna, este adus la Bucureşti pentru noi cercetări 
penale. 


1962. În martie, este readus la penitenciarul din Aiud. 


1963. În ianuarie este eliberat din închisoare şi lucrează ca 
funcționar la Biblioteca Sfântului Sinod. În octombrie este 
reintegrat la catedră. 


1965. Este solicitat să scrie articole şi studii, de către cei care-l 
cenzuraseră înainte (Departamentul Cultelor se pregătea să 
prezinte Occidentului imaginea unei libertăți religioase). 

1968. Este invitat la Freiburg şi Heidelberg, de către profe- 
sorii Paul Miron şi respectiv Heyer, pentru conferinţe; pri- 
meşte acordul Departamentului Cultelor, ce urma politica 
schimbării imaginii României. 


1969. Conferenţiază la Oxford unde leagă prietenie cu 
profesorul de Teologie și scriitorul anglican Donald 
Allchin. 


1971. Merge la Vatican ca membru al delegaţiei Bisericii 
Ortodoxe Române. 


1973. Apare la București Uniatismul în Transilvania, încercare 
de dezmembrare a poporului român. Devine pensionar cu titlu 
de profesor onorar, rămânând profesor consultant pentru 
cursul de doctorat. 


1976. Apare la București Filocalia, volumul 5, iar la Atena vo- 
lumul Ia Eva Op8o50&0 Oikovueviouo, Evxapioria, Iliorn, 
ExkâAncia (Despre un ecumenism ortodox. Euharistie, credință, 
Biserică), cu o prefaţă semnată de Panayotis Nellas. Este de- 
clarat Doctor Honoris Causa al Facultăţii de Teologie Ortodoxă 
a Universităţii din Tesalonic; în perioada 19-29 august parti- 
cipă la Al Doilea Congres al Facultăților de Teologie Ortodoxă 
organizat la mănăstirea Penteli - Atena, alături de preoții 
profesori Ene Braniște, Ion Bria, loan G. Coman, Dumitru 
Popescu și Dumitru Radu. 


1977. Apar la București volumele 6 și 7 ale Filocaliei. 


1978. Apare la București Teologia dogmatică ortodoxă pentru 
Institutele teologice, volumele 1-3. 

1979. Apare la București Filocalia, volumul 8. 


1980. Apare la Bucureşti Filocalia, volumul 9; la Geneva, 
Dieu est Amour, traducere de D. Nesser; la New York, 
Theology and the Church, traducere de R. Berringer, cu o 
prefață de John Meyendorff; la Atena, IIpooevan, EAevOepia, 
Ayiornra (Rugăciune, libertate, sfințenie). 1 se acordă pre- 
miul „Dr. Leopold Lucas” al Universităţii din Tibingen. 


1981. Este numit Doctor Honoris Causa al Institutului ortodox 
„Saint Serge” din Paris. Este premiat la Londra cu distincția 
onorifică „Crucea Sfântului Augustin din Canterbury”, pen- 
tru merite teologice şi creştineşti. Apare la Paris Priere de 
Jesus et experience de Saint Esprit, cu o prefaţă scrisă de 
Olivier Clement; la Bucureşti Teologia morală ortodoxă, vol. 3: 
Spiritualitatea ortodoxă (Ascetica şi mistica Bisericii Ortodoxe) 
și Filocalia, volumul 10. 


1982. se acordă titlul Doctor Honoris Causa al Facultăţii de 
Teologie a Universităţii din Belgrad; în noiembrie conferenţiază 
la New York, Boston, Detroit, Chicago, Washington. Apare la 
Bucureşti traducerea din Sfântul Grigorie de Nyssa, Scrieri, vol. 1. 


1985. Apare la Benzinger Verlag, Giitersloher Verlagshaus, 
Orthodoxe Dogmatik, vol. |, în traducerea profesorului H. Pitters, 
cu o introducere scrisă de Jiirgen Moltmann; la Paris apare 
Le genie de l'Orthodoxie, traducere de Dan Ilie Ciobotea (azi 
Preafericitul Părinte Daniel, Patriarhul Bisericii Ortodoxe 
Române), cu o prefaţă scrisă de Olivier Clement. 


1986. Apare la Craiova Spiritualitate şi comuniune în Liturghia 
ortodoxă. 

1987. Apare la Craiova Chipul nemuritor al lui Dumnezeu şi 
la Bucureşti traducerea Scrieri, partea I, de Sfântul Atanasie 
cel Mare. 


1988. Apare la Bucureşti traducerea Scrieri, partea a II-a, de 
Sfântul Atanasie cel Mare. 


1990. Devine membru corespondent al Academiei Române. 
Apare în aceeași editură ca și primul volum Orthodoxe 
Dogmatik, vol. 2, traducere de H. Pitters, cu o prefaţă scrisă 
de Jurgen Moltmann; la Roman apare Filocalia, volumul 11, 
iar la Craiova volumul Studii de Teologie dogmatică ortodoxă 
care cuprinde Hristologia Sfântului Maxim Mărturisitorul, 
Omul şi Dumnezeu şi traducerea Imnele iubirii dumnezeieşti 
ale Sfântului Simeon Noul Teolog. 


1991. Devine membru titular al Academiei Române. Este 
numit Doctor Honoris Causa al Facultăţii de Teologie a 
Universităţii din Atena. Apare la Sibiu Chipul evanghelic al 
lui lisus Hristos; la Bucureşti apare traducerea Scrieri, vol. 1, 
de Sfântul Chiril al Alexandriei şi Filocalia, volumul 12. 


1992. Este numit Doctor Honoris Causa al Facultăţii de Teologie 
Ortodoxă a Universităţii din Bucureşti. Apare la Craiova 
volumul Reflexii despre spiritualitatea poporului român. 


1993. Apar la București lucrările Iisus Hristos, lumina lumii 
și îndumnezeitorul omului şi Sfânta Treime sau La început a fost 
iubirea. La 4 octombrie din același an, Părintele Dumitru 
Stăniloae a trecut la cele veşnice. 


Anul 
1942 








A 





Cu încredere în ajutorul lui Dumnezeu" 


Toate cuvântările, care au fost ţinute cu prilejul Anului 
Nou de către reprezentanţii de seamă ai poporului nos- 
tru, au exprimat convingerea că anul în care am intrat va 
fi un an de mari sforțări întru conducerea războiului, dar, 
în același timp, și un an decisiv pentru destinul de veacuri 
al omenirii. lar decizia care se va desprinde din apriga în- 
cleștare neputând fi decât favorabilă dreptăţii sfinte a na- 
țiunilor, va aduce și neamului nostru, care nu s-a abătut 
nicio clipă de la idealul dreptăţii, bucuria curată după care 
însetează, Maiestatea Sa Regele a spus în răspunsul cu care 
a întâmpinat urările corpului diplomatic: 


„Sunt sigur că Dumnezeu va îndrepta pașii națiunilor 
spre căile justiţiei și că o parte de dreptate va veni să în- 
cununeze jertfa luptelor de azi pentru un viitor mai mare 
şi drept”. 


DI Mareșal Ion Antonescu, restrângându-și preocupă- 
rile la viitorul neamului, a exprimat această certitudine în 
legătură cu ceea ce ne interesează în mod special: 


* Telegraful Român, an XC, nr. 2, 11 ian. 1942, p. 2. Semnat: D. 
Stăniloae. 

„Anul 1942 va fi un an de lupte grele și de judecăţi iz- 
băvitoare. Încleștarea popoarelor va trebui să deschidă 
luminiș de viață nouă prin biruința drepturilor. Neamul 
românesc nu poate ieși din această frământare decât pu- 
ternic şi sporit în drepturile lui, pentru că el a adus în 
această luptă sufletul credinţei, sângele jertfei și onoarea 
dreptăţii. De aceea, români, în acest prag de An Nou, 
priviți cu încredere viitorul”. 


Aceeași încredere s-a manifestat în cuvântările ce 
s-au ţinut la Sibiu, în ziua de Anul Nou, la recepţia ce a 
avut loc în reședința mitropolitană. Certitudinilor ce s-au 
exprimat cu această ocazie de către rectorul Universităţii, 
dl Iuliu Haţegan și de către ceilalți vorbitori le-a pus ac- 
centul ultimei intensități Înaltpreasfinţitul Mitropolit 
Nicolae: 


„Anul ce-a trecut, a spus Înaltul ierarh, ne-a lăsat MOŞ- 
tenire un gând mare ce trăieşte în sufetul neamului, ce 
pune în mișcare orice sforțare, ce face să vibreze toată ini- 
ma românească. Dumnezeu ne va ajuta să-l înfăptuim în 
timpul care vine.” 


Greutățile anului care şi-a vărsat zorile peste noi vor 
fi mari. Vor fi mai mari decât cele din anul trecut. Nici nu 
putem încă ştii la ce privaţiuni ne va supune, cu câte încer- 
cări ne va proba puterea de răbdare. Lacrimile ce s-au văr- 
sat anul trecut vor fi urmate de altele, îngrijorările de până 
acum vor deveni și mai apăsătoare, eforturile ce se vor cere 
de la toți vor fi şi mai mari. 

Ele vin asupra întregii lumi. Alte popoare au sufe- 
rit până acum și vor suferi și de aici înainte mai mult ca 
noi. N-ar fi nici frumos și nu ne-ar fi nici folositor să nu ne 

împărtăşim din paharul universal al greutăților. Nu ne-ar 
creşte sufletul în rând cu al tuturor popoarelor. 

Dumnezeu vrea să înveţe neamurile cu o viaţă mai 
aspră, mai bărbătească. Viaţa de aici oricum este ceva fi- 
rav, trecător, este un moment scurt de trecere, o punte care 
mai curând sau mai târziu, dar în mod sigur, se va prăbuși 
sub picioarele noastre. Dar omul a căutat să acopere acest 
caracter primejduit al ei, a căutat să o ferece în siguranțe, 
să o împrejmuiască în ziduri groase făcute din aparenţa și 
iluzia că nimic nu o ameninţă, că suntem aici pentru vecii 
vecilor. 

Timpurile de azi ne arată viaţa așa cum este, ne fac să 
o socotim şi să o trăim ca pe un bob de rouă, ca pe o lucire 
trecătoare în lumina soarelui. 

Războiul învaţă pe oameni să conteze în fiecare clipă 
cu orice pierdere și chiar cu pierderea vieţii, îi obișnuiește 
să umble pe puntea de cuţit a prăpastiei fără să se sperie de 
prăbuşirea de care mai curând ori mai târziu vor avea par- 
te. Noi suntem niște somnambuli, umblând tot timpul pe 
crestele vecine cu abisul morţii. La vederea acestei situaţii a 
noastre ne trezește numai războiul, învăţându-ne totodată 
să nu ne mai speriem. Războiul este dascălul nostru întru 
realism și întru bărbăţie. El este o școală forțată, singura, 
afară de cea a Evangheliei, care nu ne iluzionează cu trăi- 
nicia stării noastre de aici, ci ne descoperă în intimitatea 
existenţei caracterul ei de clipă fulgerătoare. 

Evanghelia ne mai învaţă însă că valoarea acestei 
clipe este totuși uriașă nu prin durata, ci prin calitatea ei. 
Dar din valoarea ei creștinul nu trage concluzia de a o 
prelungi, ci de a o trăi cu fața către Dumnezeu, cu referire 
la El. O pătimașă silință de a o prelungi cu orice preţ cât 

mai mult, de a o înconjura cu ziduri betonate de siguranță 
şi de alungare a gândului că este trecătoare, este chiar un 
păcat, întrucât nu mai este socotită ca simplă trecere spre 
Dumnezeu. Creştinul adevărat are în toată clipa trează în 
conştiinţă putinţa isprăvirii vieții, dar aceasta nu îl umple 
de panică. Conștient în tot momentul de situaţia primej- 
duită a existenţei sale, el este totuși stăpânit de siguranţă, 
dar nu de o siguranţă burgheză și nepăsătoare în lumea 
de aici, ci de siguranţa care contemplă existenţa netrecă- 
toare care-l așteaptă în mâna lui Dumnezeu. 

În permanentă primejdie, și totuși sigur, în neîncetata 
privire a morții, şi totuși calm, în totală nesiguranţă în ceea 
ce priveşte lucrurile de aici și viața proprie, şi totuși senin și 
dătător de curaj, aceasta este atitudinea creștinului, pe care 
ne-a descris-o atât de minunat Apostolul Pavel. 

Trăind așa, referim clipa de aici continuu la Dumnezeu 
şi prin aceasta ea se umple de o valoarea de care atârnă fe- 
ricirea noastră veșnică, chiar dacă nu durează decât foarte 
scurt. Să-L rugăm pe Dumnezeu să dureze însă în orice caz 
până când ea câștigă această calitate. Pe urmă, durata nu 
mai contează. 

Starea de suflet cu care ne obișnuiește războiul arătându- 
ne caracterul trecător al vieţii noastre să o întregim deci cu 
credinţa în Dumnezeu, și greutățile ne vor părea ușoare. 

lar dincolo de soarta individuală a unuia sau al- 
tuia dintre noi, să avem încredere că nu peste mult va 
aduce Dumnezeu din nou o eră de liniştire a valorilor 
omeneşti, cu biruința dreptăţii acelora care n-au luptat 
decât pentru ea. 

Cu cât vom suporta mai cu răbdare, mai creşti- 
neşte, mai încrezători în Dumnezeu timpurile aspre ale 

războiului, cu atât vom ieși mai teferi și mai tari din ele. 
Cununa răsplăţii o dă Dumnezeu celor ce au arătat o răb- 
dare şi o încredere mai neclintite. 

Cât va lăsa Dumnezeu lumea aceasta să existe, va 
susține și ordinea morală, căci societatea omenească fără 
această ordine nu poate dăinui. lar noi nu aşteptăm altceva 
decât restabilirea existenţei normale a vieții popoarelor pe 
temelia ordinii morale a dreptăţii. 











Credem în Providența divină" 


În viaţa popoarelor, ca și în cea a persoanelor, vin îm- 
prejurări care după cea mai bună logică a dezvoltării natu- 
rale trebuie să ducă la o prăbuşire a lor, sau în orice caz la 
o epocă de prelungită suferință. Oricum ai cântări factorii 
în lucrare şi fie că această cântărire ţi-ar permite să prevezi 
ca posibile două sau trei ieșiri din situaţia dată, ele ţi se 
prezintă la fel de nefavorabile, încât dacă nu vrei să te laşi 
copleşit cu totul de disperare, trebuie să-ți pui nădejdea 
într-un element necunoscut, care va da dezlegare deosebită 
de cele posibile de prevăzut situaţiei care se desfășoară tot 
mai ameninţător. Și de fapt, toți oamenii au această nădejde 
în intervenţia unui factor necunoscut, în momentele grave. 
Toţi cred practic în Providenţă, oricât de atei ar fi teoretic în 
orele în care nu simt asupra lor suflarea primejdiei. 

lar asemenea dezlegări neprevăzute de logica natura- 
lului se şi produc foarte des atât în viaţa individuală, cât şi 
în cea naţională și universal-umană. 

De câte ori nu se desprind în chip neașteptat pie- 
tricele de acelea mici, de care vorbeşte profetul Daniil, 





* Telegraful Român, an XC, nr. 3, 18 ian. 1942, p. 1. Semnat: D. 
Stăniloae. 

din stânca vreunui munte, provocând în rostogolirea lor 
catastrofa unor uriași, care nu păreau amenințați de nimic 
și amenințau toată lumea? 

Pe arena istoriei intră mulți factori misterioși, mul- 
te puteri neprevăzute. Ea nu se dezvoltă după o logică 
automată. Nu ca excepţie, ci aproape ca regulă cursul 
ei este altfel decât cel stabilit aprioric pe baza unor legi 
constante ale naturii. 

Aceasta se explică în parte prin faptul că ea nu rezultă 
numai din lucrarea legilor naturii, ci mai ales din voinţele 
omenești, iar limita între suflet și lumea spirituală superi- 
oară care-l inspiră şi-l influențează nu se poate stabili cu 
precizie. 

Dar peste ceea ce poate aduce ca necunoscut în dezvol- 
tarea istoriei factorul sufletesc atât de capricios și de nedefi- 
nit, suntem siliți să constatăm adesea intervenţia unor puteri 
deosebite nu numai de natură, ci şi de sufletul omenesc. 

Când unui om rătăcind noaptea pe munte i se întâm- 
plă să se oprească la trei pași de o prăpastie şi să rămână 
acolo până dimineaţa, intervenţia unui factor superior nu 
se poate contesta. 

Asemenea cazuri se petrec și în viața popoarelor. 
Cu deosebire a experiat neamul nostru puterea de grijă a 
Providenţei. Mic ca număr și așezat între popoare uriaşe, 
la o răspântie deosebit de importantă, logica lucrurilor ar 
fi dus de mii de ori la strivirea lui sub roţile învălmășirii și 
încleştării spre care se chemau inexorabil acele neamuri. 
Şi totuşi, din mila lui Dumnezeu trăim până azi și am îm- 
plinit şi împlinim unul din cele mai importante roluri de 
paznici ai Europei, de domolire a valurilor sălbatice ale 
Asiei nord-orientale. 

Menţinerea neamului nostru, înconjurați din trei laturi 
de o mare de slavi, iar din alta și prin mijloc de alte primej- 
dii, este o minune a istoriei, un semn al Providenţei divine. 
Așa se explică de ce nu putem fi un neam de oameni or- 
golioşi, de ce nu putem smulge din sufletul poporului cre- 
dința în Dumnezeu și de ce nu prind la noi acele moderne 
îndemnuri la aventură, imperialism, tot atâtea ecouri de la 
neamurile mari care, în megalomania lor, cred că pot înfăp- 
tui prin puterile lor tot ce vor și nu mai au lipsă de ajutorul 
lui Dumnezeu. 

Bun şi frumos este eroismul, dar mai presus de el 
neamul nostru pune încrederea în Dumnezeu, evlavia și 
omenia. În poveștile noastre nu este proslăvit titanismul 
omenesc, puterea eroică încrezătoare în sine însăşi. Toţi 
uriaşii, toți zmeii sunt învinși de flăcăiașul credincios sau 
de înțelepciunea vreunui românaș care nu uită graniţele 
smereniei sale. 

A dat și viteji neamul nostru, mai mari decât alte 
neamuri care ne înconjoară, dar toți au fost viteji ai cre- 
dinței, viteji şi sfinţi în același timp, nu viteji ai aventurii 
şi ai orgoliului cuceritor, nu cavaleri lăudăroși, nu cân- 
tăreți ai faptelor lor după ei. Din istoria neamului nostru 
lipseşte poza de erou, pentru că este prea covârșitoare 
conștiința că toate se datoresc ajutorului lui Dumnezeu. 
Când veneau sultanii cu armate de câte două sute de mii 
de oameni, iar de la miazănoapte pătrundeau în același 
timp lacomii și orgolioșii noştri vecini, și voievozii noștri 
îi băteau cu o mână de oameni, ei vedeau că aici lucrurile 
au ieşit altfel decât o impunea logica naturală, şi inter- 
venţia lui Dumnezeu le părea prea evidentă ca să nu o 
recunoască. 

Dacă Rusia nu cădea în bolșevism, în niciun caz n-am 
fi putut vedea alipindu-se la trupul țării Basarabia. Încât, 
oricâte sensuri ar dezvălui bolşevizarea Rusiei, între ele 
trebuie să vedem și un ajutor pe care ni l-a dat Dumnezeu, 
să ne realizăm visul nostru drept și sfânt. 

Şi odată ce istoria noastră ne este o dovadă neîntre- 
ruptă despre grija ce ne-o poartă Providența divină, despre 
semnele ce ține să le facă Dumnezeu cu noi susținându-ne, 
în ciuda puţinătăţii noastre, și în același timp cu alții, în ciu- 
da numărului lor, să ne mai temem de viitorul neamului? 

Ar însemna să ne învârtoșăm la vedere, să ne facem 
vinovaţi de orbire păcătoasă față de Dumnezeu. 

Într-un anume sens, suntem şi noi un neam ales, în 
acest colț de răspântie al lumii, servind ca certificat al pute- 
rii lui Dumnezeu. Dar situația aceasta nu ne-o putem men- 
ţine decât crezând în El. Nici orgoliul pe temeiul puterilor 
proprii, dar nici disperarea nu sunt partea noastră, ci încre- 
derea neclintită a dreptului în braţul Domnului. 

Ni se arată grele zilele de mâine. Este necesar să fie 
acum așa, ca să simțim în chip neîndoielnic mâine că 
numai Dumnezeu le-a rezolvat atât de favorabil, cum nici 
nu aşteptam. 








Jertfa, esenţa preoţiei" 


Sunt multe îndatoririle preotului. El este propovădui- 
torul cuvântului dumnezeiesc, ajutătorul și îndrumătorul 
de tot momentul al fiecărui ins și al poporului în totalitatea 
fiinţei și intereselor sale. Este mângâietorul sufletelor, sus- 
ținătorul dragostei între oameni, întăritorul vieţii în latu- 
ra ei pământească şi păstrătorul legăturii ei cu cerul. Este 
părintele credincioșilor luaţi individual și al neamului în 
întregime, în înțelesul cel mai deplin al cuvântului, întru- 
cât îmbrățișează în grija sa toate interesele lor, le este cel 
mai intim îndrumător şi este împovărat de cea mai adâncă 
răspundere pentru soarta lor. Este singurul slujitor al po- 
porului cu misiune de la Dumnezeu, și aceasta îl face să 
vibreze de o conștiinciozitate supremă în toate momentele 
vieţii lui. 

Dar dacă am vrea să rezumăm într-un singur cuvânt 
ceea ce formează esenţa slujbei preoțești, acesta n-ar pu- 
tea fi altul decât: jertfa. Densitatea și intensitatea preoţiei 
se măsoară cu duhul de jertfă care domnind în sufletul 
preotului se revarsă în toată viaţa lui dinafară. Preoția 





* Telegraful Român, an XC, nr. 4, 25 ian. 1942, p. 1. Semnat: D. 
Stăniloae. 

Noului Testament este o expresie și o actualizare a preoţiei 
lui Hristos. Toţi preoții Bisericii reprezentăm în chip văzut 
şi prelungim în istorie preoția Domnului. 

Preoţia noastră nu își are puterea în sine, ci este or- 
gan al preoţiei lui Hristos. În aceasta stă și limita noastră ca 
preoți, dar și măreţia cerească a puterii preoțești ce se revarsă 
prin lutul nostru. Singurul preot în sine este Hristos, iar noi 
suntem ecourile vocii Lui, undele propagatoare ale faptelor 
Lui mântuitoare. Nimica nu suntem în noi înșine, dar totuși, 
prin noi se decide destinul de veci al fiecărui suflet. 

Iar Hristos este preot prin jertfa Sa de pe Golgota. 
Este supremul preot, este ideea de preot realizată în ple- 
nitudinea ei, este arhiereul, întrucât jertfa ce-o aduce El 
nu este exterioară, ci este El însuși. Ce ușor este să fi preot 
aducând jertfă străină! Greutatea o suportă în acest caz 
nu preotul, ci obiectul sau persoana jertfită. Mijlocitor de 
la oameni la Dumnezeu nu este în acest caz propriu-zis 
preotul, ci ceea ce se aduce ca jertfă. De dragul jertfei se 
îndură Dumnezeu de cei datori să moară, nu de dragul 
preotului. Preotul dinainte de Hristos, la iudei sau la pă- 
gâni, era un surogat al adevăratului preot; era semnul nu 
numai al îndurării dumnezeiești care nu vrea să pedep- 
sească pe toți pentru vina lor, dar și al slăbiciunii ome- 
nești care nu poate ridica din sânul ei un adevărat preot. 
Preotul însuși, menit să se interpună pentru oameni prin 
jertfă, se eschiva de la această misiune. Un preot de- 
plin este numai acolo unde între el şi jertfă nu mai este 
separație. 

Preotul Noului Testament deşi nu poate avea pre- 
tenţia să realizeze prin sine deplinătatea preoţiei, ca lisus 
Hristos, căci unul este adevăratul preot și mijlocitor între 

Dumnezeu şi oameni, totuși nu poate recădea în starea 
preotului de dinainte de Hristos, aducând numai jertfă 
străină. 

Niciun preot nu mai poate aduce jertfă mântuitoare, 
căci printr-o singură jertfă ne mântuim toţi, dar prin aceas- 
ta nu este dispensat în genere de jertfa personală. 

Orice preot, reprezentând preoţia lui Hristos, îl aduce 
pe El ca jertfă în Euharistie. Dar ca să reprezinte cât mai 
adecvat pe Preotul adevărat care S-a adus pe Sine jertfă, 
trebuie să tindă cât mai mult a-L imita, aducându-se în 
oarecare chip și el pe sine jertfă, fără a-și închipui totuși 
că jertfa sa personală este la fel de mântuitoare ca a lui 
Hristos. 

Nu te poţi încumeta, fără primejdie personală, să fi 
chip văzut al Preotului Hristos, să faci să răsune cuvintele 
Lui şi să schițezi simbolic dar eficient în planul văzut fap- 
ta Lui de auto-jertfire, dacă prin dispoziţiile tale de suflet 
și prin faptele tale manifești tot ce este mai contrar ideii 
căreia a slujit Hristos și pe care trebuie să o preamărești 
între oameni. Nu-i permis să rămânem, ca preoți, exteriori 
jertfei lui Hristos pe care o actualizăm la fiecare adunare a 
credincioșilor, nepăsători, indiferenți, cel mult spectatori, ci 
trebuie să ne-o însuşim nu numai ca beneficiari ai mântui- 
rii, ci şi ca impuls de a ne jertfi și noi. 

Prin toată prezenţa noastră trebuie să sugerăm credin- 
cioşilor pe Hristos care stă de fapt la rădăcina actelor noas- 
tre preoțești. 

In general creștinismul este exaltarea jertfei. Prin jertfă 
s-a mântuit lumea obiectiv, prin ea își poate însuși mântui- 
rea. Jertfa este prezentată de creştinism ca soluţia tuturor 
neajunsurilor lumii. Dar jertfa este înfăţişată nu numai ca 


să bage oi paza 

faptă de contemplat, ci și de imitat. Numai întrucât jertfa 
devine norma de conduită în toate colțurile societăţii ome- 
nești, se poate salva viața pământească și se poate dobândi 
cea veşnică. Lumea de azi își dă tot mai mult seama despre 
justeţea punctului de vedere creştin și toate statele care s-au 
sesizat de problema reînnoirii popoarelor lor au ridicat în 
locul prim dogma jertfei, chiar dacă nu primesc temeiurile 
creştine ale ei. 

Preotul propovăduitor al mântuirii lumii prin jertfa 
Fiului lui Dumnezeu și împrospătător continuu prin actele 
liturgice ale acestui adevăr în faţa conștiințelor, nu poate 
suporta să decadă această misiune a lui la o simbolizare 
formală, răcită prin absenţa oricărui coeficient de partici- 
pare şi de fervoare personală. 

El trebuie să pășească înaintea timpurilor noi prin pil- 
da jertfei personale de care va umple tot conţinutul neo- 
bositei sale acţiuni. Preotul este chemat să se jertfească, nu 
numai să jertfească. El trebuie să uite de sine şi să pună tot 
ce are și ce este în cumpăna reușitei sfintei sale misiuni. 

Gândirea, la douăzeci de ani' 


Cu numărul de pe decembrie 1941, revista Gândirea a 
împlinit douăzeci de ani de apariţie. DI Nichifor Crainic, 
îndrumătorul şi animatorul ei, a scris cu acest prilej unul 
dintre acele articole care propagă în jurul lor largi rotocoale 
de lumină şi coboară în suflete bucurii de sărbătoare. 

Momentul acesta se cuvine să fie accentuat după 
importanţa lui, căci cei douăzeci de ani de existenţă ai 
Gândirii înseamnă mult nu numai ca durată, ci şi ca nepie- 
ritoare creație și influenţă spirituală în toate direcţiile. 

Gândirea înseamnă a treia epocă în istoria modernă a 
scrisului și a manifestării spiritului românesc. 

Ceea ce au fost Convocările literare şi Semănătorul 
înainte de războiul întregirii, aceea a fost Gândirea în tim- 
pul care s-a scurs de atunci și până azi. Gândirismul nu a 
fost în acest răstimp un curent literar alături de altele, ci a 
fost însuși spiritul românesc creator de valori culturale în 
înfățișarea sa postbelică. Toate tendinţele literare care n-au 
voit să primească pecetea Gândirismului au sucombat după 
scurtă vreme. 





* Telegraful Român, an XC, nr. 5, 1 febr. 1942, p. 1. Semnat: D. 
Stăniloae. 


TELEGRAFUL ROMÂN - 1942 33 


Care este taina acestei biruințe? O spune directorul 
revistei în articolul comemorativ: 


„este credința neclintită a celor ce s-au grupat în jurul 
ei căci drumul pe care merg vine din adâncimile acestui 
neam și duce spre misiunea lui de mâine”. 


În creaţiile şi manifestările sale un neam vrea să rămâ- 
nă identic cu el însuși. Acestea trebuie să fie oglinda spi- 
ritului său în care să se poată privi şi recunoaște, expresia 
nefalsificată, frumoasă și limpede a ceea ce mai adânc, mai 
autentic în fiinţa lui. 

Umanitatea nu este un continuum uniform, ci o varie- 
tate de zone spirituale numite neamuri. Numai la suprafaţa 
trivială oamenii sunt la fel. Cu cât cobori mai mult în adân- 
cul plin de farmec negrăit al spiritului, surprinzi deosebirile 
între neamuri. Şi fiindcă arta este aceea care dă grai acestor 
adâncuri, tocmai ea poartă în chip necesar semnele acelor 
regiuni ontice ireductibile, care sunt neamurile. Anatomia 
este universală, în sensul de uniformă, dar arta nu va putea 
deveni niciodată uniformă. 

Acesta este motivul pentru care adversarii sufletului 
național în artă au degradat arta la o patologie şi fiziologie 
a instinctelor. Universal a devenit, în literatura ce s-a scris 
la noi după război, tot una cu obscen, cu trivial. 

Așa se explică și faptul pentru care Gândirea a pus atâta 
accent pe spirit. Este una din trăsăturile caracteristice gân- 
dirismului preocuparea de lumea adâncă a sufletului. Cine 
n-a avut impresia aceasta mai ales la primele sale întâlniri 
cu Gândirea, ştiut fiind că în primele întâlniri se experiază 
mai limpede ceea ce-i caracteristic unui lucru? Cine nu a 

simţit că sub coperta revistei îl așteaptă o lume de taină, o 
năvală a spiritului în existenţa banală a cotidianului? Iar ci- 
tind eseurile, poeziile din revistă și contemplând desenele 
ei, cine n-a încercat necontenit sentimentul că autorii vor- 
besc de o lume care este totdeauna dincolo de ceea ce poate 
fi cuprins în expresie, că privirile lor ţintesc spre o realitate 
ce depășește muchia planului de aici? Gândirea a crezut în 
spirit pentru că a crezut în național, sau viceversa. 

Adâncind naţionalul în spiritual Gândirea reprezintă 
o etapă mai matură a culturii românești. Ea înseamnă în 
multe privinţe prima epocă de maturitate a acestei culturi. 

Cât a făcut Gândirea pentru definirea şi autocunoaşte- 
rea sufletului românesc, în acești douăzeci de ani, nici nu 
putem noi cei de azi evalua. Ea va decide toată dezvolta- 
rea viitoare a culturii noastre, al cărei drum va fi luminat 
necontenit de lumina netrecătoare izbucnită din activitatea 
Gândirii. 

Căutând autenticitatea adâncă a sufletului româ- 
nesc, Gândirea s-a întâlnit cu prezența de har și de taină a 
Ortodoxiei. Şi astfel, această revistă a avut cea dintâi în- 
drăzneala să prezinte Ortodoxia ca factor de temelie al ro- 
mânismului și ca izvor determinant al culturii și literaturii 
noastre. 

Graţie Gândirii Ortodoxia a ieşit din ceața pe care o 
aruncase asupra ei mentalitatea lumii intelectuale după 
anul 1848, sub influenţa spiritului francez ateu sau a filo- 
sofiei germane idealiste din veacul al XIX-lea. Azi ea stră- 
luceşte din nou în stima intelectualității noastre creatoare 
de cultură. 

Gândirea a făcut pentru redescoperirea Ortodoxiei în 
lumea intelectuală mai mult decât orice altă inițiativă sau 

lucrare din țara noastră. Biserica neamului îi recunoaște 
aceste merite, iar preoțimea o prețuiește ca pe nicio altă 
revistă literară. 

Ne dăm însă prea bine seama că drumul aceasta l-a 
găsit şi l-a urmat cu tenacitate Gândirea datorită mai cu sea- 
mă marelui suflet și adâncului gânditor care este directorul 
ei, dl Nichifor Crainic. Domnia Sa i-a limpezit orientarea; 
Domnia Sa a purtat-o, cu negrăite jertfe și osteneli, în aceşti 
douăzeci de ani pe braţele iubitoare, asemenea unui ctitor, 
apărând-o de toate adversităţile și ridicând-o treaptă cu 
treaptă pe culmile de azi. 

Urăm Gândirii încă multe zeci de ani de existenţă sub 
conducerea directorului ei, pentru a consolida definitiv 
duhul ei în cultura românească. 














Bibliografie” 


Ștefan Meteș: Contribuţii la studiul populației din 
Transilvania în trecut, Bucureşti, 1941 (în Analele Academiei 
Române, Memoriile Secţiunii Istorice, Seria III, Tomul XXIV, 
Mem. 3). 


Sub acest titlu, fecundul istoric ardelean publică o se- 
rie de conscripţii ale satelor din județul Cojocna, Dobânca 
și Turda din anii 1713, 1721, 1724 şi 1785. Ele dau o icoană 
a situaţiei sociale și economice a populaţiei din peste 300 
de sate. 

Interesantă este cu deosebire statistica din 1785, scoasă 
din Arhivele Statului din Cluj. Prin comparaţie cu o sta- 
tistică din 1786, se constată că numai în curs de un an po- 
pulaţia a scăzut în cele 330 de sate cu 10 709 suflete, ceea 
ce nu se poate explica altfel decât prin emigrarea în masă 
a populaţiei românești în Principatele Române, unde viața 
era mai ușoară. 





* Telegraful Român, , an XC, nr. 5, 1 febr. 1942, p. 3. Semnat: D. 
Stăniloae. 

Ștefan Meteș: Din scrierile lui Gheorghe Sion, Sibiu 1941, 
p. LXTIV + 212. 


Volumul cuprinde, după o introducere care se ocupă 
de viața și activitatea marelui mecenat al Eparhiei Clujului, 
o parte din scrierile acestui boier de viță românească și de 
frumoasă tradiție cărturărească și naționalistă. 

Gheorghe Sion ne arată prin viaţa lui, ca și a înaintași- 
lor săi, ce-ar fi trebuit să fie aristocrația noastră și ce rol sal- 
vator ar fi jucat în istoria recentă a neamului dacă nu s-ar fi 
înstrăinat franțuzindu-se şi masonizându-se. Omul de ca- 
racter și de pilduitoare moralitate, neamestecat în zarva și 
în cloaca politică, se conturează, din expunerea dlui Ştefan 
Meteș și din scrierile proprii, ca un nedezminţit naţionalist 
și antisemit, ca o rară și impresionantă apariție edificatoare. 

Așadar, mai este câte un om neîntinat, câte un suflet 
de român dârz și plin de adevărată dragoste şi abnegaţie 
pentru neamul său! Cu această exclamaţie mângâ:ietoare 
sfârşeşti recules lectura acestei recente opere a emeritului 
istoric ardelean care, fără să caute reclamă în jurul numelui 
său ca apoi să o utilizeze ca mijloc pentru tot felul de aran- 
jamente prea puţin științifice, adaugă tom după tom la cea 
mai temeinică operă istorică. 








DI Ministru Ion Petrovici, la Sibiu” 


În zilele de 7 şi 8 febr. Sibiul va fi cinstit de vizita dlui 
loan Petrovici, ministrul Culturii Naţionale și al Cultelor. 

Domnia Sa vine să ia contact cu conducerea Bisericii 
ardelene, cu lumea universitară și școlară, la scurtă vre- 
me după preluarea importantului minister, de unde se 
îndrumă spiritualitatea românească și educația tinerelor 
generaţii. 

Ardealul românesc şi bisericesc, ca toată țara de altfel, 
a aşteptat de mult să vadă la cârma culturii naționale o 
minte care să aibă afinități cu idealurile spirituale româ- 
nești. Sufletul românesc cu destinul lui viitor a fost îndru- 
mat până acum de chirurgi, de inşi fără patrie, de sociologi 
din școala lui Durkheim. Niciunul dintre aceștia nu ştia ce 
trebuie acestui suflet, spre ce ținte trebuie îndrumat și prin 
ce metode. Toţi îi impuneau idealuri nebuloase și sisteme 
pedagogice artificiale, luate de-a gata din cine ştie ce labo- 
ratoare suspecte de peste nouă țări. Nu este de mirare dacă 
s-a ajuns în școala noastră la o adevărată babilonie de idei, 
sau la o mare descurajare. 





* Telegraful Român, an XC, nr. 6, 8 febr. 1942, p. 1. Semnat: D. 
Stăniloae. 

Azi şcoala românească are în sfârșit în fruntea ei un 
om cu două mari însușiri. Dl Ion Petrovici este un gânditor 
de rangul întâi, unul dintre cei câțiva mari filosofi ai noștri 
pe cât de informat, pe atât de talentat. În al doilea rând, 
Domnia Sa este un filosof de categorică orientare româ- 
nească și creștină. Dl Ion Petrovici socotește că cugetarea 
nu are dreptul să alunece cu indiferență peste cele mai di- 
recte realități spirituale, peste nație și religie, pentru a se 
învălui într-o țesătură de abstracții de care rațiunea poate 
inventa câte vrea, dar care n-au nicio legătură eficientă cu 
existenţa concretă. Filosofia trebuie să explice naţia ca ulti- 
mă unitate specifică a omenirii, ca zonă ontică ireductibilă, 
ca mediu spiritual calificat ce determină pe fiecare ins, ca 
izvor și suport de viaţă al indivizilor, în virtutea caracteru- 
lui ei de comunitate. Dar filosofia trebuie să și ajute la men- 
ținerea şi promovarea naţiei, dacă de ea atârnă existența 
inșilor. Cultura nu trebuie să fie un instrument de tulburare 
a caracterelor etnice, ci de conservare a lor. 

Același interes pe care l-a arătat neamului l-a arătat dl 
Ion Petrovici în cugetarea sa creștinismului. Neamurile nu 
se susțin prin trup, ci în primul rând prin puterea sufletu- 
lui, care este alimentată de credință. Persistenţa credinţei 
în milioane de suflete şi fructele ei binecuvântate sunt o 
realitate care trebuie să îndemne filosofia a lua într-o mai 
serioasă considerație certitudinile ei. 

Mânat de asemenea motive şi de rezultatele actuale 
ale științei, dl Ion Petrovici a scris în anii din urmă o serie 
de studii în revista Gândirea, prin care demonstrează con- 
vingător adevărurile de temelie ale creștinismului. Cine a 
citit eseul „Dincolo de zare”, publicat în Gândirea în sept. 
1939, a rămas covârşit de mulțimea argumentelor pe care le 

scoate Domnia Sa din rezultatele psihologiei și ştiinţei con- 
temporane pentru nemurirea sufletului. Vechile argumen- 
te, clădite numai pe mecanismul legilor logice, sunt atât de 
naive și de artificiale, pe lângă convingătoarele concluzii și 
sugestii ce rezultă din datele psihologice și din evaporarea 
materiei în reguli matematice abstracte. 

Dispreţul ştiinţei pentru adevărurile de taină ale 
realității spirituale este arătat în alte eseuri ale dlui Ion 
Petrovici ca o naivitate depășită de vremea noastră (a se 
vedea de pildă eseul „Vicisitudinile obiectivității ştiin- 
țifice”). Comentând pe filosoful francez Boutroux, dl lon 
Petrovici stăruie altă dată asupra caracterului contingent 
al legilor naturii, arătând că nu există o siguranţă absolută 
în ceea ce privește desfășurarea viitoare a unui fenomen 
sau altuia, căci există totdeauna posibilitatea unor cauze 
care să modifice formula cunoscută, există un izvor adânc, 
infinit, nedeterminat, al posibilului, căruia numai că nu-i 
spune dl lon Petrovici, Dumnezeu. 

Gândirea creștină a dlui Ion Petrovici, deşi nu s-a ex- 
primat până acum decât în puţine eseuri, este atât de bo- 
gată şi de subtilă și aduce apologeticii creștine argumente 
așa de proaspete, încât ar merita să formeze obiectul unui 
studiu special din partea vreunuia din teologii noștri. 

DI Ion Petrovici este cel dintâi și până acum singurul 
nostru filosof de orientare creștină. 

Este trist că un neam creștin ca al nostru a trebuit 
să fie torturat până acum de filosofi ce nu voiau să aibă 
nicio înţelegere pentru concepţia lui de viață, pentru as- 
piraţiile lui cele mai adânci, de filosofi care îi sfidau teme- 
iurile de existenţă din trecut şi din viitor, de la înălțimea 

strașnicei lor originalităţi între ateism de stil Auguste 
Comte sau Durkheim. 

Meritul dlui lon Petrovici este cu atât mai mare, cu 
cât prin Domnia Sa filozofia românească face primii pași 
de întoarcere lângă sufletul și lângă destinul neamului, 
însușindu-și un creștinism categoric. 

Dată fiind gândirea naționalistă şi creștină a dlui 
lon Petrovici, avem cele mai îndreptăţite nădejdi că prin 
Domnia Sa s-a inaugurat la postul de comandă al culturii 
naţionale epoca regăsirii spiritului românesc în educația 
viitoarelor generații. 

Pentru Biserică, această epocă de românizare a oficiu- 
lui de îndrumare a spiritualităţii noastre constituie o mare 
bucurie. Biserica românească a păşit totdeauna alături de 
neam și s-a bucurat de toate izbânzile și înălțările lui, pre- 
cum s-a întristat totdeauna de neînțelegerea cu care a fost 
chinuit și umilit. În triumful spiritului românesc, Biserica 
vede o biruință proprie, căci adâncurile acestui spirit stau 
pe temelie creştină ortodoxă. 

Dar Biserica se va bucura şi de înțelegerea pe care ştie 
că o va întâlni ea însăși la filosoful creştin care conduce de- 
partamentul Cultelor. 

În multe privinţe Biserica a avut să sufere de la regi- 
murile trecute. Nu amintim acum decât loviturile ce le-a 
îndurat învățământul teologic al Bisericii ardelene, şi prin 
el, însăși preoțimea Ardealului, recrutată din academiile 
teologice. Deşi cu aceeași pregătire ca la facultăţile teolo- 
pice, această preoțime a fost ţinută permanent în inferiori- 
tate de prestigiu și de salarizare faţă de preoțimea celorlalte 
provincii, luptând în modestele sate ale Ardealului, uneori 
strâmtorate de populaţie minoritară, cu infinite greutăți. 

Avem toată nădejdea că în sfârșit s-a ivit omul care va 
înlătura greutăţile inegale de pe umerii acestor mucenici ai 
neamului. 

Cu asemenea gânduri de admiraţie și de încredere 
salutăm pe dl ministru lon Petrovici în Sibiul ortodox şi 
universitar. 


La începutul Postului Mare 


Străduința pentru mântuirea sufletului și pentru 
apropierea de Dumnezeu se desfășoară, după învățătura 
Sfinților Părinţi, în două forme: pozitiv, prin rugăciune, prin 
gând cucermnic aţintit spre Dumnezeu și prin fapte bune, şi 
negativ, prin mortificarea patimilor trupești și sufletești. 

Acţiunile acestea două trebuie să progreseze în strân- 
să îmbinare, căci dacă cineva nu are grijă de combaterea 
patimilor, își vede toată silința de înălțare spre Dumnezeu 
subminată, precum, pe de altă parte, veștejirea poftelor și a 
pasiunilor nu poate fi urmărită efectiv fără chemarea conti- 
nuă a lui Dumnezeu în ajutor. 

Tot timpul trebuie să lupte creștinul cu patimile. Dar 
din când în când această luptă trebuie să devină mai îndâr- 
jită, mai concentrată, mai radicală. Ca la orice război, sunt 
necesare anumite domoliri ale ostilităților, când ostașii sunt 
obosiţi, dar pe urmă ofensiva trebuie reluată până mai este 
dușmanul un pericol. 

Răstimpurile acestea, de aprindere a luptei noastre 
împotriva patimilor, sunt posturile fixate de Biserică la 





* Telegraful Român, an XC, nr. 7, 15 febr. 1942, p. 1. Semnat: D. 
Stăniloae. 

anumite intervale. lar cea mai aprigă perioadă de lup- 
tă a orânduit-o Biserica în preajma Răstignirii şi Învierii 
Domnului, ca Post al Paştilor. 

Moartea Domnului pe Cruce reprezintă moartea tru- 
purilor noastre supuse păcatului. Pe Golgota „Dumnezeu 
a osândit păcatul în trup” (Romani 8, 3). El a suportat prin 
moartea Sa blestemul, care era al nostru. „Hristos ne-a răs- 
cumpărat din blestemul Legii, făcându-Se pentru noi bles- 
tem; pentru că scris este: Blestemat este tot cel spânzurat pe 
lemn” (Galateni 3, 13). 

Dar moartea Domnului pe Golgota a venit ca o cul- 
minare a unei pregătiri anterioare. lisus S-a pregătit în 
cugetul Său pentru suportarea morţii în numele tuturor 
oamenilor. 

Precum însă lisus s-a identificat cu noi toți în primirea 
morţii şi în pregătirea spre ea, așa trebuie să ne identificăm 
și noi cu El absorbind în noi acţiunea aceasta a Lui. 

Păcatul din trupul nostru nu dispare dacă nu ne vom 
însuși moartea lui lisus care a fost moartea noastră. Moartea 
cu care eram noi datori, moartea noastră, trecută de la noi 
la EI și suportată în chip sângeros, trebuie să se întoarcă iar 
la noi, pentru a o suporta în chip mistic, nesângeros. Nu ni 
se mai cere să suportăm moartea înspăimântătoare pe care 
am fi avut-o de suportat dacă n-ar fi murit lisus pentru noi. 
Într-un anume fel, am fost ușurați, cu toate acestea, măcar 
cu duhul, cu concentrarea gândului, trebuie să facem să se 
producă în noi dispariţia făpturii vechi, experiența dure- 
roasă a morții fiinţei noastre păcătoase de până acum. 

Acest eveniment covârșitor și profund din ființa noas- 
tră nu este însă numai un sentiment, nici nu se produce în 
chip total într-un singur moment. Deși trebuie remarcat 

în mod special momentul în care se face începutul lui, el 
totuși se desăvârșește zi de zi prin silinţe extraordinare. 

Omorârea aceasta continuă a trupului păcatului se 
realizează prin încordările noastre mai ales în Postul 
Paştelui. În acest timp trebuie să progresăm atât de mult în 
această lucrare, încât în Vinerea în care se produce moartea 
Domnului pe Cruce să experiem și noi moartea totală și 
profundă a ființei noastre vechi, pentru ca a treia zi, când 
învie Hristos, să simţim și noi că am înviat ca o altă făptură. 
De nu va muri fiinţa noastră veche, nu va învia cea nouă. 
De nu va muri trupul, adică existența noastră înglodată 
în pofte, nu vom învia într-o viață după duh. „Căci dorin- 
ţa cărnii (pofta trupului) este moarte” (Romani 8, 6). Cine 
nu este mort trupului, adică păcatului și poftelor lui, nu 
viază lui Hristos cu duhul. „Căci dacă viețuiți după trup, 
veţi muri, iar dacă ucideţi, cu Duhul, faptele trupului, veți 
fi vii” spune Sfântul Ap. Pavel (Romani 8, 13). 

Deși Sfânta Scriptură vorbește despre moartea mistică 
a trupului nostru prin veștejirea patimilor, totuși prin trup 
trebuie să înțelegem ființa noastră întreagă, după trup şi 
suflet, întrucât este robită patimilor. Moartea ce ni se cere, 
pentru ca să ne identificăm cu Hristos, este deci o scufun- 
dare a întregii noastre ființe trecute într-o uitare, spălând-o 
în lacrimile regretului, aruncând-o prin voinţă într-o tota- 
lă nefuncţionare. Precum lisus a murit după ființa văzută, 
pământească, și noi trebuie să oprim viaţa întregii noastre 
ființe pătimașe de până acum, suprimând poftele şi pasiu- 
nile trupului și sufletului. 

Astfel, postul este actul omorârii ființei noastre pă- 
cătoase, a ţesăturii de pofte şi de patimi în care suntem 
învăluiți. 

Nu trebuie să neglijăm nici patimile trupului, nici pe 
cele ale sufletului. O influență apuseană, de comod și abs- 
tract spiritualism, a introdus și în lumea răsăriteană ideea 
că ajunge postul cu gândul. Dar dacă nu înfrânăm trupul, 
poftele, crescute tot mai mari, nu dau odihnă spiritului. 

Experiențele mai noi ale omului și constatările medi- 
cale au ajuns la concluzia că înfrânările, posturile, ajunuri- 
le sunt necesare. Organismul oboseşte, slăbește, se uzează 
prin trai prea bun. Prin consumația fără măsură, mai mult 
își consumă energia decât şi-o sporește. 

Luxul, desfrâul relaxează și ele puterile trupului și ale 
sufletului, ca să nu mai vorbim de dezechilibrul social și 
de crizele grozave ce le aduc cu ele, dar pe măsură ce omul 
învinge poftele și ispitele trupești, el trebuie să-și concen- 
treze atenția și spre patimile spirituale. Vrăjmașul omului, 
fugărit din latura trupească, se strecoară pe portiţa mai as- 
cunsă a sufletului, născând acolo dorul de slavă deșartă și 
de mândrie. 

lată ce spune Sfântul Maxim Mărturisitorul în cap. 59 
din suta a treia a Capetelor despre dragoste: 


„Când vei birui vreuna dintre patimile mai necinstite, 
ca de pildă: lăcomia pântecului, ori desfrânarea, ori mâ- 
nia, ori lăcomia după averi, îndată năvălește asupra ta 
gândul iubirii de slavă deșşartă; iar dacă îl vei birui și pe 
acesta, își face loc gândul mândriei”. 


Este exprimată aici o cunoștință precisă a sufletului, 
pe care o pot experia toți cei ce au făcut progrese în înfrâ- 
narea patimilor trupești. Lupta trebuie începută de aceea 
de la cele trupeșşti, căci până nu ai trecut peste faza aceasta, 
n-ai luat încă cunoștință de adevărata urâțenie a mândriei 

și nici nu ai biruit-o. Dar apoi trebuie purtată și împotriva 
iubirii de mărire din partea oamenilor, iar la urmă, și împo- 
triva mândriei, care poate sălășlui în om și după ce este în 
stare să renunţe, disprețuitor, la slava de la alții. 

Numai după smulgerea tuturor rădăcinilor acestor 
patimi, se ivește în tine făptura curată, care te face să te 
simţi nevinovat ca un nou născut și împrăștie și în jurul ei 
numai binecuvântare, putere purificatoare și dragoste de 
Dumnezeu. Otrava eliminată din tine nu mai emană nici 
în jurul tău. 

Atunci ești mort cu trupul şi înviat cu duhul. Atunci 
este Duhul lui Dumnezeu sălășluit în tine, și cu el, Însuși 
Hristos. Râuri de apă vie vor izvori atunci din tine, spre 
înălţarea celor cu care te întâlneşti (loan 7, 38). Bine este 
atunci să fie frații împreună. 

Când însă hălăduiesc în tine șerpii patimilor, ai gân- 
durilor neprietenoase, ai mândriei, otrava pornită din tine 
va ucide și pe semenii tăi. Şi înspăimântătoare vinovăţie îţi 
aduni. lată ce spune Sfântul Isaac Sirul, în Cuvântul despre 
râona cea bună: 


„De nu poţi astupa gura celui ce clevetește pe priete- 
nul tău, măcar păzește-te să nu te faci părtaș la clevetirea 
lui. Să ştii că, de va ieși din tine foc şi va arde pe alţii, 
sufletele cele arse în focul tău le va cere Dumnezeu din 
mâinile tale”. 


Nu s-ar putea o exprimare mai drastică a ideii de răs- 
pundere şi a lanţului de comuniune prin care, în lumina 
creştinismului, este legat omul de om. 

Cine lucrează pentru purificarea sa lucrează eo ipso pen- 
tru mântuirea semenilor. Iar cine neglijează această datorie 

către sine își adună osândă și pentru pierderea altora prin 
el. Și cu cât cineva este în stare, prin autoritatea spirituală 
ce-o are asupra altora, să-i influenţeze mai mult pe aceia, cu 
atât poartă o mai mare răspundere pentru soarta lor. 

In observarea postului nu săvârșim un act de interes 
strict individual, care nu are să importe decât persoana 
noastră proprie, ci unul social. Preotul este obligat de răs- 
punderea lui supremă să-și veștejească patimile prin post, 
pentru a nu otrăvi în mirosul lui sufletele credincioșilor. 


Hristos în Universitate" 


În acest început de Post al Paştilor am putut înregistra 
cu multă bucurie stabilirea unor raporturi mai strânse și 
mai sistematice între Biserică și Universitate. 

Din iniţiativa Înaltpreasfinţitului nostru Mitropolit 
Nicolae și cu înţelegerea lăudabilă a rectorului actual, dl 
Iuliu Haţegan, și a celorlalți profesori, s-au organizat o se- 
rie de meditații pe seama studenţilor universitari în vede- 
rea mărturisirii și cuminecării. Ceea ce dă acestor meditații 
un relief cu totul remarcabil și le caracterizează ca un în- 
ceput de eră nouă în viața universitară, este că ele se ţin în 
însuși edificiul Universităţii și că unele din ele sunt ținute 
chiar de profesorii universitari. Dat fiind că toate au avut ca 
temă pe Hristos în raport cu diferitele aspecte ale sufletului 
tânăr, am văzut profesori universitari iluștri, ca dr. Valeriu 
Bologa și Eugeniu Speranţia, vorbind despre Mântuitorul 
de la catedră, în duh de cucernică meditaţie, de creștinism 
practicat cu sinceritate. 

Toate cele șase meditații au fost ascultate de o mulțime 
imensă de studenți, în frunte cu mulți profesori universitari. 


* Telegraful Român, an XC, nr. 8, 22 febr. 1942, p. 1. Semnat: D. 
Stăniloae. 

Inaugurarea lor s-a făcut luni, în 16 febr. la orele 7:30 
după-amiaza, în prezenţa Înaltpreasfinţitului Mitropolit 
Nicolae. A fost o solemnitate covârșitor de impresionantă. 

Sala era arhiplină. Câteva sute de studenți şi studente, 
profesori secundari, intelectuali și preoți ocupaseră toate 
locurile sau stăteau îngrămădiţi pe de margini. Coridoarele 
au rămas și ele pline de cei care nu mai încăpeau înăuntru. 

Înaltpreasfinţitul Mitropolit a intrat însoțit de pro- 
fesorii universitari care îl așteptaseră în holul Universi- 
tății. Erau de faţă profesorii: Victor Papilian, D.D. Roşca, 
Onisifor Ghibu, Romul Cândea, Al. Procopovici, Coriolan 
Petran, Const. Daicovici, Valeriu Bologa etc. 

După o cântare religioasă executată de corul studen- 
ților, sub conducerea Păr. Anatolie Scurtu, a luat cuvântul 
d Victor Papilian, decanul Facultăţii de Medicină, care a 
salutat pe Înaltpreasfinția Sa în numele dlui rector Haţe- 
gan, absent din localitate. Distinsul savant și om de lite- 
re a dat expresie bucuriei ce o simte Universitatea să vadă 
venind în mijlocul ei Biserica, cu binecuvântările și adevă- 
rurile ei de credinţă. Într-o limpede şi convingătoare alo- 
cuțiune Domnia Sa a arătat cum adevărurile obținute de 
ştiinţă nu se opun adevărurilor de credință, ci se împacă 
într-o concepție de viață unitară, aşa cum este propovădu- 
ită de creștinism. Ştiinţa merge numai până la un loc, dar 
prin aceasta nu neagă realităţile de dincolo de limita ajunsă 
de investigaţiile ei, căci le constată pătrunzând în dome- 
niul în care ne mișcăm, dar într-un mod tainic, neînțeles. 
În fond, ea ajunge la concluzia că sunt adevăruri de taină 
şi este just să se creadă în ele. Domnia Sa a mărturisit că a 
cercetat, în calitate de biolog, creierul ca nimeni altul în ţara 
noastră. La sfârșit a trebuit să recunoască faptul că spiritul 

nu poate fi produs de creier. Este o legătură între ele, creie- 
rul este un instrument al spiritului, dar ele sunt de natură 
cu totul diferită, cum a spus Descartes, pe care dl Papilian 
îl consideră cel mai mare și cel mai onest filosof. Cum se 
face legătura între suflet şi creier, aceasta este o taină, pe 
care n-a putut-o dezlega nici biologia, nici filosofia. Biserica 
are dreptate când afirmă existenţa sigură a realităților de 
dincolo, a căror prezenţă fiind în același timp o taină, acce- 
sul spre ele îl ușurează numai credința. Adevărurile acelea 
nu sunt iraționale, ci supraraționale, a spus Domnia Sa în 
acord perfect cu învăţătura creștină. 

Mulţumeşte Înaltpreasfinției Sale pentru descinderea 
în mijlocul Universităţii, ca cel ce este Arhipăstor sufletesc 
și al cetăţenilor ei. 

Luând cuvântul, Înaltpreasfinția Sa a rostit una din 
acele luminoase şi bogate cuvântări care duc până în adân- 
cul inimilor convingeri mari şi hotărâtoare. 

Înaltpreasfinția Sa, mulțumind dlui Victor Papilian 
pentru cuvântul de întâmpinare, a început prin a arăta că 
este fericit să constate în Universitate, pe lângă interesul 
pentru ştiinţă, și o mare dragoste pentru credinţă. „Credin- 
ţa este puterea cea mai mare de pe lume. Nimic nu se poate 
măsura cu ea”, a spus înaltul ierarh. 

Referindu-se la cele spuse de dl Victor Papilian, 
Înaltpreasfinţia Sa a subliniat că „între credinţă și rezulta- 
tele sigure ale științei este o desăvârșită armonie”. 


„Nu s-a ivit nicio descoperire certă, nu ipotetică, a 
științei, care să se împotrivească credinței. 

Mai înainte exista la unii reprezentanţi ai credinţei te- 
merea că s-ar putea descoperi ceva contrar credinţei. Astăzi 
această temere nu o mai are niciun suflet credincios.” 

Înaltpreasfinţia Sa a îndemnat tineretul să studieze cu 
sârguinţă, căci studiul lor nu va face decât să descopere tot 
mai deplin măreţia operei lui Dumnezeu. 

Dar sunt adevăruri, a spus Înaltpreasfinția Sa, care 
nu pot fi descoperite prin instrumentele laboratorului. 
Sunt realități de altă natură decât cele ce pot fi cântărite cu 
microtomul și privite cu microscopul. Acestea sunt adevă- 
rurile cele mari. Ele sunt privite cu ochii credinţei. Fără cre- 
dință un om nu este în stare să lupte pentru nimic mare, nu 
poate realiza nimic important. O viaţă care nu se pune în 
slujba credinţei este o viață ratată. 

După ce a dezvoltat mai mult problema raportului în- 
tre credinţă și știință, Înaltpreasfinţia Sa a trecut la misiunea 
intelectualilor. Aceștia trebuie să respire prin adevărurile 
care susțin viața poporului, să iubească ce iubește neamul, 
să lupte pentru ceea ce luptă neamul. Legătura cu poporul 
nu o pot simţi intelectualii decât prin comunitatea aceleiași 
credințe. Nu este de ajuns identitatea graiului. Prin grai oa- 
menii se pot și certa. Din nefericire, am făcut în timpurile 
din urmă experienţa că identitatea graiului ne-a servit mai 
mult la certuri și dușmănii între noi. Numai credința susți- 
ne o adevărată și iubitoare unitate în mijlocul unui popor. 
Credinţa este cheagul naţiunii. 

Orice intelectual trebuie să tindă la formarea unei con- 
cepții despre lume. Dar solidar cu neamul este numai inte- 
lectualul care trăiește prin concepția despre lume a neamu- 
lui său. Altfel, este un dezrădăcinat, care nu este de niciun 
folos neamului, ci mai degrabă spre pagubă. 

Cuvântarea Înaltpreasfinţiei Sale, din care regretăm că 
n-am prins decât câteva idei schematice, a fost ascultată de 
toată lumea în picioare, cu o încordată atenţie. Ea a lăsat o 

profundă impresie. O mare de ochi scăpărători de tinereţe 
s-au învăluit în reflexe meditative sub puterea și adevărul 
cuvintelor ce curgeau părintești, luminoase, pătrunzătoare 
de pe buzele Arhipăstorului. 

A urmat apoi cea dintâi din seria meditaţiilor. Ea a 
fost dezvoltată de PC Sa Părintele Vicar, Arhim. Teodor 
Scorobeț, care în terenul pregătit de cuvântările anterioare 
a aruncat sămânţa gândului de convertire. 

Momentul de inaugurare a raporturilor mai strânse 
între Hristos și Universitate s-a desfășurat la o înălțime 
orespunzătoare cu însemnătatea lui. 








Post și lumină taborică” 


Cine își îndulcește inima mai stăruitor cu cântările din 
Triod constată că adeseori postului i se atribuie puterea de 
a ne lumina fiinţa, topind patimile care ne-o întunecă. 

„Cu postul luminându-ne trupul, să ne hrănim sufletul 
cu fapte bune”, cântă Biserica la Utrenia din vinerea săptă- 
mânii a doua din post. „Darul postului a strălucit, gonind 
întunericul neînfrânării”, spune iar la Utrenia din miercu- 
rea aceleiași săptămâni. „Celor ce umblă întru întunericul 
păcatelor, ai răsărit lumină, Hristoase, în vremea postului”, 
ne asigură din nou în Stihira Triodului din Duminica ce în- 
cheie această săptămână. 

Nu fără o anumită legătură Duminica aceasta este în- 
chinată Sf. Grigorie Palama, care a apărat învățătura orto- 
doxă despre putinţa vederii și primirii luminii dumneze- 
iești încă în viața pământească. 

De aceea, „vremea postului este veselă”, declară 
Biserica în podobia de marți seara și în alte cântări, adu- 
cându-ne aminte de cuvântul Domnului, că nu trebuie să 
facem pe încruntaţii în acest timp. 





* Telegraful Român, an XC, nr. 9, 1 mart. 1942, p. 1. Semnat: D. 
Stăniloae. 

Domneșşte părerea că prin post ne împuţinăm ființa, 
îi comprimăm vitalitatea, îi știrbim integritatea. De ace- 
ea, silințele din acest timp ar fi asemănătoare unor cazne. 
Adevărul este că postul este acțiunea de întărire a ființei 
noastre, de eliminare a bolilor, de spălare a ei. 

Lumina este expresia adevăratei sănătăți, bunăstări și 
fericiri. Faţa luminoasă manifestă buna dispoziţie, normala 
funcționare a vieții spirituale și trupeşti, înseamnă că doru- 
rile ei se împlinesc. 

Dimpotrivă, întunecimea este expresia bolii, a decăde- 
rii, a desfigurării ființei noastre, a unei apăsări ce o înăbușă. 

Întrucât lumina este arătată ca efect al postului și al 
căinţei, iar întunericul ca efect al patimilor, atât lumina cât 
și întunericul primesc o semnificație morală, sau sunt pre- 
lungirea unor atitudini morale. Lumina, în sensul creștin, 
nu este rezultatul unei străduințe pur cerebrale, precum 
nici întunericul nu este efectul unei neglijări de ordin teo- 
retic. De aceea, ele nu sunt stări exclusive ale minţii, ci ale 
întregii noastre fiinţe. 

Cine nu știe că patima orbește, întunecă privirea dreap- 
tă şi largă? Omul stăpânit de patimă vede numai prin pris- 
ma interesului său; judecata lui este grăbită, fiind aprinsă 
de pofta care nu dă răgaz sau de revolta care nu permite 
cumpăt. 

Fiinţa pătimașă este crescută strâmb. Ea vede fals, se 
mișcă într-un orizont îngust, pe care nu-l poate depăși, su- 
cește realitățile evidente printr-o optică ce le batjocorește. 
Numai iubirea, numai lipsa de patimă egoistă ajută omului 
să se încadreze sincer în realitate, să vadă dreptatea și ade- 
vărul oriunde există. Numai lipsa de patimă, care este una 
cu iubirea, trăiește în lumină. 

Și numai trăirea în lumină te face să te simţi bine. 

Lumina, adevărul, viaţa, iubirea sunt, în sensul lor 
creştin, ca stări adânci ale fiinţei noastre totale, una. 

Astfel postul, ca acţiune de reprimare a patimilor, este 
o lucrare de curăţire a gunoiului de pe ochii noştri spiri- 
tuali, de pe învelișul întregii noastre fiinţe; este o operație 
de îndreptare a ființei noastre crescute strâmb. 

Lucrul îl simțim ca pe o oarecare greutate la început, 
dar pe măsură ce este țesălată de pe noi tina păcatului şi 
ne inundă lumina și atmosfera de liberă respiraţie, conti- 
nuarea operaţiei ne apare tot mai uşoară. Dar lumina în 
care creştem prin post şi prin pocăință nu este o calitate 
a lumii acesteia, ci o formă de existență scăldată în me- 
diul dumnezeiesc, în afară de care nu poate fi existență 
dreaptă. Existenţa luminată este o anticipație a existenţei 
noastre viitoare. Lumina, care ni se face atribut în urma 
postului, se ivește parte prin silințele noastre, parte prin 
proiectarea luminii din veacul viitor, prin ieșirea ei în 
întâmpinarea noastră. 

Starea spre care progresăm prin post și pocăință se 
consolidează însă în noi deplin prin împărtășirea cu Trupul 
și Sângele Domnului. 

Închipuirile credinței noastre despre acest Trup şi 
Sânge nu trebuie să se împovăreze cu ceea ce știm despre 
trupul și sângele existenţei pământești. În Euharistie pri- 
mim Trupul şi Sângele Domnului cel înviat. Dar ştiut este 
că Trupul înviat este cu totul deosebit de cel de pe pământ, 
deci şi sângele. Sunt realități spiritualizate, transformate, 
eliberate de sub condiţiile materialității cunoscute. Este un 
Trup asemănător trupului ce-l vom avea și noi după înviere. 
Nu mai este supus legilor de viață pământească: inerţiei, 

durității, impenetrabilităţii, trebuinței de hrană. Este o 
energie spiritualizată în formă corporală. Nefiind supus 
legilor naturii actuale, nici nu se poate arăta în angrenajul 
ordinii acesteia. 

Sunt un Trup şi un Sânge eshatologic, cu alte cuvinte. 
Primindu-le în trupul și în sângele nostru, acestea primesc, 
încă în viața pământească, o substanţă eshatologică. Ființa 
noastră încă de aici se acomodează într-un chip tainic, ne- 
văzut, formei de existenţă de dincolo de veac. Ființa noastră 
ascunsă primește calitățile de rezistență pentru ca moartea 
să nu o poată copleși, ci să continue pe planul eshatolo- 
gic, iar la ceasul orânduit de Dumnezeu să învie cu trupul. 
Vom învia ca Domnul pentru că primim de acum în ființa 
noastră substanța Trupului înviat al Domnului. 

Astfel, câtă vreme postul și căința sunt primele trep- 
te care ne urcă ființa spre lumină, care o înzestrează cu 
rezistența pentru vecie, scăpând-o de stricăciunea patimi- 
lor, Sf. Euharistie este ultima treaptă a acestui urcuș. Pre- 
cum nu poți sări dintr-odată pe ultima treaptă, tot așa nu 
poți să te împărtăşești fără să te încordezi câtăva vreme în 
ostul trupesc şi sufletesc și fără să faci căinţă în faţa 
duhovnicului. 

Postul, pocăinţa și împărtăşirea sunt un întreg, cu o 
orânduire precisă. Este un drum înainte, tot înainte, spre 
existența cea întru lumină, întru adevăr şi veșnicie. 

Biserica Românească” 


(1) 


Marea majoritate a poporului român aparţine, ca toate 
popoarele din Răsărit și sud-estul Europei, Bisericii Ortodoxe. 

O notă caracteristică a acestei Biserici este legătura ei 
deosebit de intimă cu fiecare din popoarele care fac parte 
din sânul ei. Cu toată unitatea ei dogmatică, Biserica Orto- 
doxă s-a adaptat ființei etnice a fiecărui popor în aşa măsu- 
ră, încât a devenit pentru fiecare o Biserică naţională. Ea a 
ştiut să împace ideea ecumenică cu necesitățile de existență 
ale neamurilor într-un chip desăvârşit. 

Rămânând în unitate dogmatică, Bisericile Ortodoxe 
s-au organizat în cadrul diferitelor naţiuni după principiul 
autocefaliei, care le permite să-și desfășoare întreaga acti- 
vitate fără imixtiuni din extern, potrivit cu împrejurările de 
viaţă ale fiecărui popor şi înțelegându-se exclusiv cu aces- 
ta. Este un fapt remarcat adeseori că în istoria popoarelor 
ortodoxe lipseşte acel permanent conflict între Biserică şi 
Stat, de care este plină istoria Occidentului. Dimpotrivă, 
Biserica a mers în Răsărit totdeauna cu neamul, și-a însușit 





* Telegraful Român, an XC, nr. 10, 8 mar. 1942, p. 1. Semnat: D. 
Stăniloae. 

aspiraţiile lui, a sintetizat misiunea ei sfântă cu grija pentru 
apărarea și întărirea neamului şi, peste tot, între învățătu- 
rile ei revelate şi manifestările sufletului etnic s-a creat o 
sinteză care a făcut fiecărui neam Biserica familiară. 

Fenomenul acesta poate fi urmărit în toată istoria po- 
porului român, ca şi în viața lui contemporană. Mai mult 
chiar ca la oricare popor ortodox, Biserica a avut în istoria 
neamului românesc un rol de primul ordin. 

S-a spus că persistența poporului român, ca o insulă 
într-un ocean de puternice și dinamice rase străine, este o 
enigmă. 

Cum s-a putut menţine o comunitate de oameni pe 
lângă graiul de structură latină, sădit în Dacia de coloniș- 
tii romani, când aproape de jur împrejur se vorbea limba 
slavă, iar spre Apus, limba germană și maghiară? Întreba- 
rea aceasta porneşte dintr-o uimire cu atât mai mare, cu 
cât multă vreme poporul român n-a avut un stat mai mare 
organizat, iar după întemeierea Principatelor Munteniei și 
Moldovei, în veacul al XIV-lea, Transilvania a rămas, cu ex- 
cepția unor mici teritorii, sub stăpânire străină. 

Interesele economice, care legau pe românii de pe gra- 
nița muntoasă a Carpaţilor, vor fi fost un factor care făcea 
să se menţină și să circule aceeași limbă, dar pe lângă inte- 
resele economice, un rol însemnat a avut, precum ne arată 
istoria, identitatea aceleiaşi credinţe. 

Călugărul Nicodim, care în veacul al XIV-lea înteme- 
iază mânăstirile din Principatul Munteniei, iar prin uceni- 
cii săi, pe cele din Moldova, a întemeiat și cele dintâi mâ- 
năstiri din Transilvania. Cele peste 100 de mânăstiri din 
Transilvania, distruse din ordinul Mariei Tereza de genera- 
lul austriac Bukow după anul 1760, erau așezate mai ales 

în sudul Transilvaniei, la poalele Carpaţilor, în vecinătatea 
Munteniei și personalul lor era format mai ales din călugări 
din sudul Carpaţilor. Mulţi din românii din Transilvania, 
trecând în Sudul Carpaţilor, ajungeau acolo în posturile de 
conducere ale mânăstirilor şi în scaunele de arhierei. 

Când, în prima parte a veacului al XVII-lea, încep să 
se tipărească la București, Râmnicu Vâlcea, Buzău cărţile 
bisericești în limba română, se trimiteau de cele mai multe 
ori gratuit în bisericile românești din Transilvania. 

Toate aceste fapte ne fac să deducem că și în veacurile 
anterioare întemeierii Principatelor Munteniei şi Moldovei 
era o vie circulaţie a misionarilor credinţei dintr-o parte 
într-alta. Cărţile bisericești nu erau traduse în românește, 
iar 0 organizare ierarhică autohtonă nu exista. Cu toate 
acestea, în mijlocul poporului a trebuit să fie păstori sufle- 
tești hirotoniți de episcopi, care vizitau aceste ţinuturi și-și 
aveau scaunele peste Dunăre. lar aceşti păstori sufletești, 
cu toate că făceau slujba în slavonește, trebuiau să fie recru- 
taţi din popor, să cunoască limba acestuia și să-i vorbeas- 
că pe înţelesul lui despre conţinutul credinţei creştine. Că 
poporul român are din primele veacuri un creștinism, de 
care vorbea în limba lui, ne-o arată faptul că toate cuvintele 
de temelie ale credinţei sale creştine sunt de caracter latin 
(biserică, botez, Crăciun, întrupare, Cruce etc.), şi nu slavo- 
ne, cum ar fi trebuit să fie dacă primea creştinismul după 
veacul al V-lea, sau dacă ar fi început să vorbească despre 
ale credinţei în limba slavonă după ce a ajuns în contact cu 
slavii și s-a introdus în Bisericile sale liturghia slavonă. 

Astfel, aceeași credință de origine răsăriteană a aju- 
tat poporului român să rămână întreg pe lângă același 
grai. Românii din Transilvania persistând în Ortodoxie își 

conservau originalitatea față de popoarele din Apus cu care 
erau în contact și care s-ar fi putut servi de limba latină a 
Bisericii ca de cel mai ispititor mijloc de atracție. Dar, în 
același timp, rămânând în credinţă una cu românii de pre- 
tutindeni, se păstra între ei și aceia o legătură și un factor 
de circulaţie în plus. În același timp, în latinitatea nepericli- 
tată de slavism a românismului transilvănean, cu care prin 
credința ortodoxă se păstra în cea mai deplină comuniune, 
românii de la răsăritul și sudul Carpaţilor aflau o întări- 
re a fiinţei lor etnice în fața slavonismului. Servindu-se de 
latinitate în faţa slavonismului, iar de Ortodoxie în faţa is- 
pitelor de la Apus, neamul românesc și-a avut în această 
sinteză miraculoasă puterea de apărare și de conservare. 

Dar rolul acesta l-a împlinit Biserica Ortodoxă în 
istoria poporului român numai pentru că s-a identificat cu 
soarta și ființa lui. | 

Dar în credinţa sa a găsit poporul român nu numai 
un factor principal de conservare a graiului, ci și a unității 
sale. Din ea a luat și puterea de luptă împotriva tuturor 
forțelor dușmane. Când lupta împotriva poftelor de he- 
gemonie ale vecinilor de la apus și nord, poporul român 
era conștient că luptă și pentru apărarea credinţei crești- 
ne adevărate, şi aceasta-i înzecea puterile. Iar Biserica era 
permanent alături. 

Războaiele cele multe le-a purtat însă poporul român 
împotriva Semilunii în epoca ei de fanatism religios cuce- 
ritor. Veacuri întregi existența poporului român a fost un 
aproape neîntrerupt război și este uimitor faptul că Princi- 
patele Munteniei şi al Moldovei au rezistat mai mult decât 
toate țările mari și mici dimprejur, iar la o completă dispa- 
riție n-au ajuns niciodată. 

În veacul al XIII-lea ideea cruciadelor păleşte în 
Occident. O încercare ultimă de oprire a valului mahome- 
dan la Nicopole pe Dunăre, în 1396, eșuează într-un fiasco 
lamentabil. 

Dar în același timp misiunea de apărare a Europei de 
primejdia mahomedană și-o asumă Principatele Româ- 
ne, al Moldovei şi al Munteniei. În anul 1397, Voievodul 
Mircea cel Bătrân bate oștile Sultanului Baiazid la Rovine, 
şi de aici înainte, vreme de peste două veacuri încercările 
necontenite turceşti de a trece peste Principate se izbesc 
de zidul românesc. Cade Serbia în anul 1378, cade Bulga- 
ria în anul 1394, cade Ungaria la 1526. În vremea aceas- 
ta Principatele Române înfrâng pe turci în nenumărate 
războaie. 

Din ce forță miraculoasă își sorbea acest mic popor 
împărţit în două țărișoare puterea sa de rezistență? Ne-o 
spun înșiși voievozii care s-au distins mai mult în aceste 
lupte. Ștefan cel Mare, voievodul Moldovei se considera un 
apărător al creștinătății și atribuia orice biruință ajutorului 
dumnezeiesc, zidind după fiecare câte o mânăstire. Însuși 
Papa Sixt al IV-lea îl numea „Atlet al lui Hristos”. 

Mihai Viteazul, voievodul Munteniei, a trecut 
Dunărea în anul 1595, a zdrobit oastea turcească, arzând 
Rusciucul, purtat de o idee care înflăcăra toate popoare- 
le robite din Balcani. El voia să elibereze creștinismul 
sud-estic de sub mahomedanism. 

În vreme ce principii Apusului în frunte cu Papa pur- 
tau interminabile și infructuoase discuţii pentru porni- 
rea unor cruciade împotriva Semilunii, cei ce stăteau pe 
poziţie și purtau lupta cu succes erau voievozii români. 
Apusul s-a mișcat numai când turcii au atacat Viena la 

sfârșitul veacului al XVII-lea. Până atunci i-a ținut în loc şi 
i-a slăbit rezistența română. 

Lupta Principatelor Române și-a sorbit puterea, de- 
sigur și din instinctul de conservare, dar şi din ardoarea 
credinţei. Voievozii români sufereau mai mult de prezen- 
ţa turcilor în Balcani, pentru că se aflau în comunitate de 
credință cu popoarele supuse. Dacă n-ar fi fost în această 
comunitate, n-ar fi pus atâta fervoare de cruciați în lupta 
lor, așa cum n-au pus popoarele vecine de la apus și nord. 

Ortodoxia a dat în aceste veacuri neamului românesc 
puterea să împlinească rolul de cruciat al Europei. Prin 
poziția geografică așezat mai spre interiorul Europei, dar 
prin credinţă legat de Sud-Estul căzut în nenorocirea robi- 
ei, poporul român a fost cel mai de seamă sprijin al acestui 
Sud-Est. În credința ortodoxă a găsit atât puterea de apăra- 
re a ființei sale, cât și de ajutorare a popoarelor balcanice. 
Însă nu numai prin războaie a susținut nădejdea acelor po- 
poare, ci și prin alte ajutoare. 

Toate patriarhiile ortodoxe, toate mânăstirile de la 
Muntele Athos și din întreg Răsăritul robit s-au împărtășit 
din belșug din daniile Principatelor Române, fără de care 
aproape că n-ar fi putut continua să existe. „Niciun alt po- 
por pravoslavnic n-a făcut atâta bine pentru Athos cât au 
făcut românii”, spunea rusul Porfirie Uspensky!. A șaptea 
parte din teritoriul Principatelor erau moșii închinate mâ- 
năstirilor din Răsărit. 

Dar prin instituţiile bisericești și prin mânăstiri Princi- 
patele Române susțineau înseși popoarele robite şi puterea 


1 Porfirie UseENsKY, Hristiankij Vostoc, Afon, vol. III, p. 3. 

lor de luptă, odată ce aproape toată viaţa culturală a acelor 
popoare era concentrată în jurul Bisericii. 

Acest rol în resuscitarea popoarelor creștine din 
sud-estul Europei l-a împlinit poporul român prin 
Ortodoxia sa și prin primirea tuturor intelectualilor greci, 
bulgari, albanezi, sârbi în cuprinsul său. 

Aproape toată intelectualitatea greacă în special și-a 
aflat în Principatele Române un cămin permanent sau 
trecător?. 

În două ţări și-a găsit cultura greacă un cămin după 
căderea Constantinopolului sub turci. În Italia, de unde a 
fructificat Renașterea, şi în Principatele Române, unde ve- 
nind mai ales persoanele ecleziastice au putut salva fiin- 
ţa poporului grec şi Ortodoxia lui şi a întregului Sud-Est 
european. 

Observăm în treacăt: cultura greacă ajunsă pe mâna 
Apusului, care nu avea în creştinismul lui o frână destul de 
puternică şi nu avea nici îndelungata experienţă a umblării 
cu bunurile culturii, i-a devenit o nenorocire. Deschizând 
larg sacul acestei culturi, s-au răspândit asupra lui toate 
curentele anticreșştine, care l-au dus până la situația de azi. 





2 A. PAPADOPULOS-KERAMEUS, „Lexte greceşti privitoare la isto- 
ria românilor”, în: Eudoxiu HURMUZAKI, Documente privitoare la istoria 
românilor culese de Eudoxiu de Hurmuzaki, Vol. XIII, Bucureşti, 1909. 


Biserica Românească” 
(II) 


Dar prin Ortodoxie influența poporului român s-a 
extins civilizatoare şi spre slavii de dincolo de Nistru. Pe 
temeiul documentelor istorice, rușii şi-au primit creștinis- 
mul de la Constantinopol și multă vreme Biserica lor a fost 
condusă de mitropoliți greci. Însă în răspândirea și întări- 
rea creștinismului rusesc nu se poate să nu fi avut un rol 
însemnat românii, care erau vecini de graniţă și aveau creș- 
tinismul din veacurile II-IV. Ținuturile dintre Nistru, Bug 
și Crimeea, adică tocmai primele ţinuturi încreştinate ale 
Rusiei, au fost totdeauna împânzite de coloniști români 
așezați statornic acolo, sau de ciobani care petreceau cât- 
va timp. lar într-un moment de mare primejdie, Ortodoxia 
Ucrainei a fost salvată de catolicismul ce voiau să i-l impu- 
nă regii Poloniei, de către românul Petru Movilă, mitropolit 
de Kiev. 

Rolul jucat de acesta este simbolic pentru toată misiu- 
nea ce a împlinit-o poporul român ca punte între Apus și 
Răsărit. Studiind în Polonia, unde a deprins limba latină și 


* Telegraful Român, an XC, nr. 11, 15 mart. 1942, pp. 1-2 Semnat: D. 
Stăniloae. 

a cunoscut teologia catolică, el a dat Bisericii ortodoxe din 
Ucraina întâi și apoi de peste tot, prin Sinodul de la Iaşi 
din 1642, vestita Mărturisire Ortodoxă, utilizând termenii 
scolasticii latine, împărțirile și definițiile ei din catehismele 
contemporane catolice. 

Legat de Răsărit prin Ortodoxie, poporul român a 
adus în slujba ei ceea ce putea oferi în acea vreme situația 
avansată a Europei latine. 

Ortodoxia rusă, subminată de tulburarea staroviertă şi 
de ispitele catolicismului, s-ar fi prăbușit în haos dacă nu-i 
venea în ajutor un latin ortodox. 

Pe de altă parte, poporul român, dacă n-ar fi fost 
legat de Răsăritul și de sud-estul Europei prin comu- 
nitatea de credinţă, ar fi privit indiferent la prăbușirea 
Ortodoxiei, la lichidarea popoarelor din Sud-Est și la în- 
toarcerea slavilor de la Răsărit în cine ştie ce haos. În 
acelaşi timp, în ansamblul Europei apusene, situaţia lui 
periferială nu i-ar fi permis să fie altceva decât o anexă. 
Europei înseși nu i-ar fi putut aduce imensul serviciu ce 
i l-a adus. 

Latinitatea, ca legătură cu Apusul, în împreunare cu 
Ortodoxia, ca legătură cu Răsăritul, au făcut din popo- 
rul român un însărcinat al Europei pentru susținerea po- 
poarelor din Răsărit și Sud-Est. Dacă însemnătatea unui 
popor se măsoară cu rolul pe care l-a jucat în soarta unui 
ansamblu mai mare de neamuri, poporul român poate 
prezenta dovezile unor servicii care sunt extraordinar de 
mari în raport cu neamurile vecine. 

Poporul român este prin latinitatea și Ortodoxia sa 
o punte între Apus şi Răsărit. Prin el s-a susținut în mare 
măsură legătura între cele două părţi ale Europei. Fără de 


TELEGRAFUL ROMÂN - 1942 67 


el Răsăritul ar fi rămas în afară de zona de putere şi de 
influență a Apusului. Unde este trecerea prea bruscă, nu 
este nicio trecere. 

S-a accentuat adeseori poziția de mijloc a poporului 
german între Europa vestică și estică. De fapt, poporul 
german este singurul care se întinde, prin cele două extre- 
me ale sale, din Apusul Europei de dincolo de Rin până în 
Răsăritul baltic și rusesc. El a purtat valorile culturii apuse- 
ne până la rasele atât de deosebite din Răsărit. 

Dar nu trebuie uitat că poporul german a rămas și 
în Răsărit occidental. Geografic, el a pătruns în mediul 
răsăritean, dar spiritual trecerea de la sufletul lui la su- 
fletul răsăritean nu se putea realiza decât printr-un po- 
por care, pe de o parte, nu numai geografic, ci și sufle- 
tește era mai aproape de spiritul apusean al poporului 
german, iar pe de alta, avea elemente spirituale comune 
cu Răsăritul. Acest popor a fost cel român, ale cărui afi- 
nități cu Apusul prin latinitate l-au făcut să-și deschidă 
sufletul valorilor culturale germane. Procesul acesta s-a 
realizat în Transilvania. Ş 

Rolul acesta îi revine poporului român și în viitor. În 
lumea de slavi ale cărei tendinţe sunt de a trăi din creaţiile 
spiritului propriu și de a întoarce spatele culturii raselor 
apusene, poporul român este singurul care se simte atras 
de cultura Apusului, pe care prin legăturile de credință 
ce le are cu popoarele slave le-o poate strecura moderând 
deosebirile și micşorând distanţele spirituale. 

Prin caracterul ei național, Biserica Ortodoxă a popo- 
rului român nu numai că a contribuit într-o măsură covâr- 
şitoare la conservarea și precizarea etnică a acestuia, ci i-a 
și ajutat să împlinească o misiune de apărare a civilizației 

europene, de salvare a popoarelor din Sud-Est și de trans- 
mitere a bunurilor culturale din Apus spre Răsărit. 

Ea a fost în stare să dea această putere poporului ro- 
mân, deoarece ea are un interes vibrant pentru nație ca 
atare, și nu numai pentru om. Universalismul catolic și in- 
dividualismul protestant se întâlnesc în lipsa lor de interes 
pentru realitatea naţiei ca atare. Catolicismul vede omeni- 
rea dezbrăcată de atributul etnicităţii, protestantismul, pe 
insul singuratic. În fond amândouă consideră că insul reli- 
gios este dincolo sau în afară de calificarea etnică. 

Biserica Ortodoxă nu dezbracă pe insul religios de etni- 
citate și nu-l scoate din comunitatea etnică. Comunitățile 
etnice sunt chemate ca atare la mântuire. Ele devin comu- 
nități bisericești. Acestea sunt Bisericile autocefale. Insul se 
mântuiește deodată cu neamul. 

Neamurile sunt zone ontice ireductibile. Ele sunt unită- 
ţile specifice ultime ale omenirii. Din ele se explică individul 
şi prin ele trăiește. Omenirea nu există ca un continuu sau 
ca un discontinuu uniform. Creaţia lui Dumnezeu nu poate 
fi găsită nicăieri decât în înfățișările comunității etnice. 

Aceste întreguri etnice, vii organisme spiritual bio- 
logice, nu pot fi sfărâmate pentru a se crea comunități 
bisericeşti anaţionale. Forţele de comunitate naturală ale nea- 
mului se intensifică și înalță, prin coborârea harului dumne- 
zeiesc, luând fiinţă Biserica. Astfel, Biserica are în seama sa 
nu numai persoanele, ci și întregurile naturale și coloratura 
lor etnică. Ea nu vede persoanele în izolare și uniformitate 
abstractă, ci ca mlădiţe ce cresc din seva tulpinii etnice. 

De aceea, fără a părăsi dogmele revelate, ea se modelea- 
ză pe trupul fiecărei națiuni, ca o concretizare a Providenţei 
divine pentru un neam sau altul. 

Wilhelm Stapel, teologul german favorabil național-so- 
cialismului, spune: 


„Statul lui Hitler ar fi fost desăvârşit dacă i-ar fi stat 
alături o Biserică naţională de creștinism pozitiv”!. 


El constată că un stat naționalist, care nu este o sim- 
plă autoritate statică pentru menţinerea ordinii în mijlocul 
unei mulțimi indiferente sub raportul național, nici numai 
un factor creator de condiții economice mai favorabile pen- 
tru acea mulțime, ci un instrument de promovare a naţi- 
unii ca atare, vede atât în universalismul catolic, cât și în 
individualismul protestant mai mult forțe care-i stau în 
cale decât aliaţi care să-i ajute. Ar avea însă totuşi nevoie 
de o instituţie religioasă care să stea alături de el în opera 
de educaţie a națiunii, dar care să aibă atât autoritatea unei 
Biserici de origine divină, cu dogme revelate, neconstruite 
de om, cât și interesul pentru națiune ca întreg specific. 

Biserica Ortodoxă întrunește întocmai aceste două 
criterii. 

Wilhelm Sapel însuși recunoaște acest lucru, adăugând 
îndată după cuvintele amintite: 


„Că pot exista biserici naţionale creștine ne învață 
Sud-Estul și Estul”. 


Dar Biserică naţională a însemnat la români în același 
timp Biserică populară, Biserică a poporului. Poate aceasta 





' Wilhelm SrapEL, Die Kirche Christi und der Staat Hitlers, Hamburg, 
Hanseatische Verlagsanstalt, 1933, p. 29. 

a constituit deosebirea esenţială între Biserica Ortodoxă 
Română și Biserica Ortodoxă Rusă. 

Biserica română n-a fost o Biserică a claselor suprapu- 
se și o Biserică a statului, o Biserică oficială. La aceasta au 
ajutat-o și împrejurările trecutului istoric. În Transilvania 
n-a existat o nobilime română, căci toți nobilii au trecut la 
catolicism şi s-au maghiarizat. A existat numai poporul, și 
Biserica l-a îmbrățișat pe acesta cu tot devotamentul, îm- 
părtășind soarta, loviturile și umilirile lui. (Interesant de 
remarcat că precum boierimea română transilvăneană pă- 
răsind Ortodoxia s-a maghiarizat, așa în timpul nou boie- 
rimea din Vechiul Regat părăsind Ortodoxia s-a franțuzit. 
Numai poporul i-a rămas fidel Bisericii, pentru că și-a ră- 
mas fidel sie însuși.) 

Circulaţia religioasă vie între ținuturile românești a 
menținut pretutindeni caracterul popular al Bisericii. 

Poporul nu a simţit niciodată și nu simte nici azi pe 
slujitorii Bisericii ca străini, ca aliați cu clasele superioare. 
Dimpotrivă, pe preot îl simte mai aproape decât pe toți in- 
telectualii, deşi aceștia se recrutează cea mai mare parte din 
sânul poporului. 

Preoţii au fost în trecut, sub stăpânirea străină, singurii 
conducători naționali ai satelor și de aceea s-au interesat de 
toate problemele de viață ale poporului. Ei n-au fost numai 
slujitori ai altarelor, ci îndrumători economici, susținătorii 
nădejdilor de libertate, conducătorii școlilor. 

Marele Mitropolit al Transilvaniei din veacul al 
XIX-lea, Andrei Șaguna, legiferând o tradiţia veche, a legat 
prin norme precise toată viaţa politică, naţională și școla- 
ră a poporului de Biserică Biserica a înființat și îndrumat 
școlile populare și secundare ale poporului român din 

Transilvania. Preoţii au fost tribunii naționali ai poporu- 
lui, scriindu-i gazetele și cărţile, suferind persecuțiile și 
temnița stăpânirii străine. Din intimitatea în care a trăit 
Biserica cu poporul s-a născut o cultură populară creștină 
română de o bogăţie extraordinară. De altfel, toate nea- 
murile din sud-estul Europei se pot lăuda cu bogăţia şi 
pitorescul creaţiilor și manifestărilor spiritului popular. În 
Apus creștinismul a fructificat o teologie abstractă, ca pro- 
dus al rațiunii universale a intelectualilor. În Răsărit ro- 
lul teologilor l-a împlinit poporul care, meditând asupra 
revelației creștine din împrejurările concrete ale vieţii și 
ilustrând-o prin ele, pe de o parte și-a încreștinat profund 
ființa, pe de alta, a creat o cultură populară tot pe atât de 
creştină, pe cât de etnică. 

Wilhelm Stapel afirmă că fiecare popor a creat un 
nomos etnic (Volksnomos, Nomos des Volkes), o lege de via- 
ță națională, o concepţie etică proprie, pe care creștinis- 
mul nu o poate înlătura, ci numai dezvolta. Acest nomos 
etnic trebuie să țină locul Vechiului Testament la fiecare 
popor. 

S-ar putea însă ca la unele popoare acest nomos etnic să 
cuprindă elemente contrare concepției creştine, în care caz 
este pus în fața dilemei grozave de a alege între creștinism 
Și etnic. 

Pentru poporul român această dilemă nu se pune. 
Nomos-ul său, deși are cu adevărat caracterul etnic, este 
în același timp creştin. Atitudinea sa în faţa vieţii, în fond 
creștină, s-a îmbrăcat în experienţele etnice. Din materialul 
creștin topit în flacăra spiritului și a trecutului românesc s-a 
înfiripat edificiul unei concepţii de viață care este numai a 
poporului român. 

Doina românească este cântecul bisericesc amestecat 
cu elementele rasei și trecut prin sufletul duios, intim și 
nostalgic al poporului român. 

Portul românesc, care nu imită natura, nici în culori, 
nici în figuri, ci o schematizează, este o transpunere a icoa- 
nei bizantine, care nu redă natura, ci numai trăsăturile 
esenţiale, ascetice, spre a sugera realitatea eshatologică. 

Toată varietatea de folclor, de artă, de obiceiuri a popo- 
rului român are un caracter creștin ortodox, dar în același 
timp se deosebește de a tuturor celorlalte popoare orto- 
doxe, întrucât alta a fost rasa, altele au fost antecedentele 
spirituale în care a pătruns creştinismul, alta istoria în care 
s-a desfășurat. 

Fiind aproape de popor, Biserica a trezit ca printr-o ba- 
ghetă magică toate puterile creatoare ale celei mai originale 
pături a neamului. 

Acesta fiind caracterul Bisericii româneşti, este expli- 
cabil de ce, precum în trecut, așa și azi ea merge cu neamul. 
Precum în trecut n-a existat nicicând conflict între neam și 
Biserică, așa nici azi nu există. După război a existat uneori 
o tensiune ascunsă între Stat și Biserică. Dar nu între neam 
și Biserică. Tensiunea a fost produsă de spiritul mason al 
oamenilor politici de factură democrată și străini de aspi- 
rațiile neamului. Neamul a stat însă totdeauna alături de 
Biserică în atitudine de protest. Curentele naționaliste, 
toate, s-au declarat în același timp creștine. 

În România numai antinaționalismul este anticreștin. 





Invierea Domnului” 


Înainte de toate, învierea lui Hristos ne întemeiază în 
general credința într-o continuare a vieții după moarte. 
„Dacă Hristos n-a înviat, zadarnică este credinţa voas- 
tră”, spune Sf. Apostol Pavel (1 Corinteni 15, 17). Fără acest 
eveniment, noi n-am avea, constatat de oameni ce au trăit 
în istorie, un fapt doveditor al vieţii de după moarte. S-ar 
fi putut spune că lisus murind, a încetat definitiv de a mai 
fi, și orice om prin moarte piere în chip integral. Prin fap- 
tul că a înviat, pe lângă credinţa în viața noastră de după 
învierea cu trupul, este confirmată o existenţă a sufletului 
îndată după moarte. Dacă n-ar fi fost întemeiată această 
credinţă prin învierea Lui, n-ar mai avea nicio importanță 
deosebirea între cei ce cred și cei ce nu cred şi n-ar mai 
fi nicio dovadă că lisus a fost Dumnezeu, iar opera Lui, 
operă mântuitoare. Dar presupunând evident acest rost 
de temelie al Învierii Domnului, noi vom dezvolta alte 
semnificaţii ale ei. 

Consideraţiile moderne, care se aduc în favoarea ne- 
muririi sufletului, văd în despărţirea sufletului de trup o 





* Telegraful Român, an XC, nr. 14, 5 apr. 1942, pp. 2-3 Semnat: D. 

eliberare a puterilor lui încătușate, o izbucnire într-o viață 
mai plină. Creștinismul, sprijinit de indicaţia anumitor ex- 
perienţe, crede că de o astfel de amplificare a vieţii au parte 
numai sufletele care nu se duc de aici încercuite de păcat. 
Cel dintâi care a trecut prin moarte la viață mai deplină a 
fost Iisus Hristos. 

Păcatul, așadar, este o piedică mai durabilă în calea 
vieţii spirituale decât trupul. Păcatul rămâne permanent 
legat de suflet, ca o desfigurare a ființei lui. Trupul poate 
să nu afecteze puterile spiritului în ființa lor, ci numai să le 
fie o barieră în manifestare. Păcatul le deformează şi le slă- 
bește până în inima lor. Adevărul acesta este ilustrat de cele 
două forme ale existenţei sufletelor după moarte, întrucât, 
deși toate sufletele au plecat din trupuri, nu toate se duc 
într-o existenţă chinuită, cum ar trebui să fie dacă trupul 
le-ar fi alterat ființa. Dar o separație reală între trup și pă- 
cat, ca să se poată constata ce se poate pune propriu-zis în 
seama unuia și a altuia, nu se produce decât prin separația 
sufletului de trup. În viața pământească trupul și păcatul se 
află ca un întreg nedespărțit, încât este greu de evidenţiat 
real că piedica vieții sufletești stă nu în trup, ci în păcat. 
După învățătura creştină, omul din primul moment al apa- 
riției sale în trup, în viața pământească, se împovărează cu 
păcatul ereditar. 

Nu trupul care se zămislește este păcatul; între ele 
se poate face, în lumina existenţei sufletelor din lumea 
viitoare, o distincție conceptuală. Dar păcatul se ivește 
deodată cu apariția omului în trup, din primul moment 
al existenţei lui așadar. Existenţa pământească a omului, 
prima formă a existenţei lui, se naște cu pecetea păcatului, 
și acest fapt se recunoaşte în toată desfășurarea ei. Dar 

trupul este forma văzută a acestei existențe. Chiar dacă 
prin botezul în lisus Hristos este scos de sub robia păca- 
tului, omul rămâne cât se află pe pământ într-un trup, al 
cărui raport faţă de suflet este determinat de legea gene- 
rală a existenței pământeşti a oamenilor după ivirea păca- 
tului în lume. Trupul după păcatul strămoșesc a devenit 
un instrument al păcatului nu numai întrucât păcatul ca 
act al subiectului se săvârşeşte prin el, ci şi întrucât prin el 
încercuiește sufletul și mai mult în desfăşurarea puterilor 
sale. Serviciul acesta ingrat îl împlinește trupul în urma 
unei învârtoșări, în urma unei structurări a lui în sensul 
acesta. Chiar când dintr-un om a dispărut păcatul, această 
îngroșare structurală a trupului rămâne, fiind şi o condiție 
de angrenare a omului în forma lumii acesteia, determi- 
nată de păcat. 

Astfel, moartea împlineşte un îndoit rost în raport cu 
o lume afectată de păcat. Întâi, arată prin cele două forme 
de existenţă ale sufletelor după despărțirea de trup că nu 
trupului i se datorează în ultimă analiză stingherirea și 
deformarea vieții spirituale, ci păcatului. Al doilea, moar- 
tea dizolvă un trup care, chiar când nu mai este mediu 
de manifestare a păcatului, nu poate fi transformat în așa 
măsură încât să nu mai îngusteze viaţa spiritului, oricât 
s-ar micșora această deficiență a lui în cursul existenţei 
pământești a unor sfinţi, de pildă. Trupul istoric, dacă nu 
este mediul de manifestare a unui păcat actual, poartă în 
structura lui îngroșările produse de păcatul trecut, sau de 
continuitatea lui cu corporalitatea unei omeniri păcătoase 
şi a unei naturi cosmice adaptate la o astfel de corporali- 
tate. El este lava răcită care arată că prin ea a trecut focul 
păcatului. El nu poate fi modificat în cadrul acestei lumi, 

ci trebuie distrus până în temelie și scos cu totul din conti- 
nuitatea în care se află cu forma aceasta a lumii. 

Dar dacă trupul este o creaţie a lui Dumnezeu, consti- 
tuind mediul firesc de manifestare a spiritului omenesc, și 
dacă nu este el cauza păcatului și a îngustării vieţii spiri- 
tuale, distrugerea lui nu poate fi decât o condiţie pentru 
reînnoirea lui, pentru ridicarea lui într-o formă care să nu 
mai poarte stigmatul păcatului. Cine crede că omul este 
creat de Dumnezeu, şi anume ca un întreg format din trup 
și suflet, și mai crede că păcatul n-a distrus definitiv această 
făptură, acela trebuie să creadă ca într-o concluzie necesară 
în învierea trupurilor. 

Această înviere nu se poate produce însă înainte de 
transformarea întreagă a chipului lumii acesteia, afectat de 
păcat și îngroșat pe măsura conviețuirii oamenilor purtați 
de patimi. În forma actuală a lumii nu se poate, de pildă, să 
nu fie moarte, deci nu este posibilă o viață fără de sfârșit, o 
viață a învierii, în relații depline cu oamenii ce trăiesc după 
legile ei. Numai așa pot găsi generaţiile tinere hrană, dacă 
mor cele bătrâne. Pe de o parte este o poruncă divină ca oa- 
menii să întrebuinţeze instinctul sexual spre naşteri, pe de 
alta, dacă oamenii s-ar tot înmulți fără să moară, pământul 
nu i-ar putea hrăni. 

Dar sunt alte trăsături ale lumii acesteia care îi arată 
potriveala ei cu o omenire păcătoasă. Este, de exemplu, 
concurenţa aprigă dintre indivizi și popoare. Cel ce vrea 
să se menţină, să ajungă la o situaţie mai bună trebuie să 
lupte. Dar în chipul acesta, vrând-nevrând înlătură pe alții 
de la anumite bunuri. 

Noi nu tragem de aici concluzia extrem protestantă a 
lui H. Thielicke, de pildă, că în forma actuală a lumii nu se 

poate trăi fără păcat. Dar fapt este că cine vrea să trăiască 
fără păcat trebuie să sufere. Există o anumită neconformi- 
tate între viaţa de puritate a cuiva și legile lumii acesteia. 
Chipul acestei lumi se răzbună oarecum cu gelozie pe cel 
ce nu trăiește după voia ei. Aici se află încă o cauză a morții 
silnice a lui lisus. Dar, în general, legile acestei lumi macină 
pe toți oamenii care trăiesc pe arena ei. Este un rău care se 
consumă pe sine însuși, manifestând și în aceasta mărirea 
lui Dumnezeu. 

Desigur, chiar aşa cum este lumea acum, ea reflectă 
înțelepciunea și mărirea lui Dumnezeu. În ea domneşte o 
potriveală fizică și o ordine socială care face posibilă via- 
ţa, chiar viaţa fără de păcat, cu anumite strâmtorări. Însuși 
faptul că acomodarea ei în urma păcatului s-a făcut în sen- 
sul că păcatul este pedepsit prin moartea tuturor și prin 
anumite suferințe, sau este limitat prin reacții regulate, ara- 
tă înțelepciunea și mărirea dumnezeiască ce o conduce. 

Totuși de-o potrivire deplină a lumii pentru o viaţă fe- 
ricită fără de păcat și fără de moarte nu se poate vorbi, şi 
aceasta este cauza pentru care cei mântuiți nu pot trăi în 
trupurile actuale veșnic, nici nu pot învia în altele până nu 
se sfârșește în întregimea sa chipul actual al lumii. 

Numai în acord cu acest adevăr trebuie concepută 
şi transfigurarea cosmosului acestuia prin harul Duhu- 
lui Sfânt. Este o transfigurare nu întru strălucire fățișă, ci 
sub văl de smerenie. La suprafață, întru strălucire văzută, 
domnesc tot formele afectate de păcat. 

Am amintit de suferința inșilor fără de păcat din prici- 
na neconformităţii lor cu lumea. Trebuie să notăm însă că 
suferința aceasta nu este un chin pentru ei, ci în același timp 
este fericire. Aceasta este transfigurarea ce se realizează 

în lume. O transfigurare ascunsă în smerenie și suferință, 
dar o transfigurare reală. lar întrucât puterea din ei se co- 
munică și cosmosului, și multor ființe înconjurătoare care 
îi cinstesc ca pe cârmacii lor puternici dar tainici, se poate 
spune că, prin acțiunea nevăzută a Duhului Sfânt, există o 
continuă stare și se produce o continuă lucrare de transfi- 
gurare a lumii întru ascuns, în pofida domniei orgolioa- 
se a legilor păcatului de la suprafaţă. Ba, mai mult, aceste 
categorii ale păcatului nu au o domnie neciuruită nici la 
suprafaţă. Prin ele mijesc și se amestecă puterile ordinii 
transfiguratoare din ascuns. Fără această contrabalansare, 
nici nu s-ar putea menţine relativa rânduială de la supra- 
faţă, ci ar deveni un haos. 

Forma acestei lumi, deși în general nu este compati- 
bilă cu viaţa fericită a celor fără de păcat, totuși nu trebuie 
considerată, unilateral, ca universal rea — în sens protestant 
— sau ca universal bună -—, ceea ce, făcând de prisos o viață 
responsabilă și scufundând-o pe toată în indiferență, amin- 
teşte iarăși fie de teza protestantă, fie de cea naturalistă. 

Transfigurarea ascunsă a lumii rămâne deci în general 
nedeplină, nesatisfăcătoare. Domnie absolută asupra lumii 
acesteia nu poate câștiga. Așa ceva ar însemna sfârşitul ei. 

Acesta este motivul pentru care învierea trupurilor nu se 
poate produce înainte de terminarea sorocului acestei lumi. 

Dar acuma nu contează timpul când se va produce 
învierea trupurilor, ci faptul că se va produce odată. Sem- 
nificaţia acestui fapt este că existenţa fericită a sufletului 
după moarte nu este deplină fără trup. Trupul, departe 
de a fi cauza nedeplinătăţii vieţii spirituale a omului, este 
o condiţie pentru această deplinătate. Dar nu trupul vieţii 
pământești, a cărui structură poartă urmările păcatului, ci 

trupul înviat, care nu mai poartă aceste urme. Astfel, viața 
spirituală a omului după moarte este superioară celei din 
trupul de aici, dar cea din trupul înviat va fi superioară şi 
aceleia. 

Acest lucru ni-l arată învierea lui Hristos, care este 
deci și pentru El o nouă înălțare ca om. Ea este deplina Lui 
biruință asupra morții, și nu numai o dovadă pentru oame- 
nii de pe pământ că moartea nu înseamnă sfârșitul total al 
fiinţei. Ea este anticiparea unei asemenea biruinţe și pentru 
noi, deoarece, chiar dacă sufletele celor drepţi se bucură 
de o fericire după despărțirea de trup, cum s-a bucurat şi 
al lui lisus, starea lor de separație arată totuși o știrbire, 
o descompletare a omului prin moarte în urma păcatului 
ereditar. Fericirea la care se duc unele suflete după moar- 
te n-ar fi posibilă dacă n-ar fi destinate învierii, dacă acea 
stare n-ar fi o anticipare a învierii, cum a fost şi pentru lisus 
coborârea Sa întru strălucire în regiunea sufletelor de după 
moarte. 

Deocamdată ne interesează să știm în ce constă supe- 
rioritatea învierii. Știm că omul, fiind creat ca o fiinţă spiri- 
tual-trupească, poate trăi deplinătatea vieții sale numai în 
această întregime, şi anume când atât spiritul cât şi trupul 
lui sunt neîngroșate de păcat, deci după înviere. Dar răs- 
punsul care se limitează la această învățătură generală pare 
prea ermetic, prea zgârcit în descoperirea vreunei evidențe. 
In existența noastră corporală nu prea pare să găsim indi- 
cații pentru confirmarea și evidenţierea acestei învățături. 
Tocmai din fenomenele care prezintă trupul ca o barieră 
pentru deplina desfășurare a vieţii spirituale se scot argu- 
mente pentru continuarea sufletului într-o viață necorpora- 
lă mai fericită după moarte. 

Este locul însă să ne punem întrebarea: se prezintă ra- 
portul între suflet şi trup în așa fel, încât trupul să apară nu- 
mai ca o barieră pentru suflet, nu și ca un mediu care ușu- 
rează comuniunea spirituală dintre oameni? Dacă trupul ni 
s-ar prezenta în toate privinţele numai ca o piedică a vieţii 
spirituale, am putea conchide ca această funcție ține de în- 
săși ființa lui. Dacă însă în alte privinţe trupul se prezintă 
ca un mediu fericit de manifestare a spiritului, dacă funcția 
trupului ca barieră este înfruntată de o funcție a trupului ca 
revelare a sufletului, atunci suntem îndreptățiți să afirmăm 
că trupul este menit în fond să ușureze arătarea sufletului, 
nu să o împiedice. 

Asemenea aspecte ale rolului trupului avem atât de 
multe, încât mulți cugetători şi artişti consideră vizibilita- 
tea trupului şi sonoritatea cuvântului și a glasului ca forma 
necesară de arătare a spiritului şi a frumosului. 

Domnul lon Petrovici induce, în eseul „Dincolo de 
zare” (Gândirea sept. 1939), observaţia lui Louis Lavelle că 
morţii ne devin mai prezenţi în suflet în urma faptului că 
nu-i mai împiedică învelișul corpului. Lucrul este adevărat 
într-o privinţă. Dar în alta, prezența aceasta este pentru noi 
extrem de vagă și prin urmare nesigură. Dacă n-am crede 
în nemurirea sufletului, simpla experienţă a vreunei legă- 
turi cu cei morţi ar fi ceva cu totul nesatisfăcător. Cum se 
face că acolo unde lipsește credința, nu se produce presiu- 
nea acestei prezenţe a celor morţi, pentru ca să admită toți 
nemurirea? 

Pentru experiența noastră, singura prezenţă certă a 
altora este cea în trup. Trupul acelora nu este numai o pie- 
dică pentru cunoașterea lor, ci și singurul mod prin care 
putem şti de fapt de existenţa lor, prin care ni se apropie 

gnoseologic realitatea lor, ni se precizează ființa lor și pu- 
tem intra într-o comuniune cu ei, de care nu ne îndoim. 
Oricât de intensivă ar fi influența spirituală a altuia de la 
distanță sau în genere dintr-un plan nevăzut, dacă nu se 
prezintă corporal înaintea noastră, influența aceea nu are 
caracterul înalt al comuniunii. Oricât de atotprezent este 
Dumnezeu, aproape de noi ca dat cert, ca factor de comu- 
niune, ne devine numai prin întrupare. 

Funcţia trupului, chiar în actuala lui stare de păcat, nu 
poate fi determinată numai negativ, ci şi pozitiv, adică în 
termeni antinomici, arătându-se în aceasta că numai prin 
păcat s-a amestecat funcţia lui pozitivă cu una negativă, iar 
păcatul n-a putut distruge destinaţia lui originară, ci numai 
întuneca. 

În orice caz, prin cele anterioare n-am evidenţiat decât 
faptul că noi, fiind în trup, subiectele altora ne sunt mai 
dezvăluite, mai certe, mai apropiate când sunt îmbrăcate 
în trup. Dar putem conchide de aici că de fapt ele nu se pot 
manifesta atât de ușor când sunt fără de trup, sau numai 
noi, fiind îmbrăcaţi în trup, nu putem constata manifesta- 
rea lor. Pe lângă aceasta, dacă noi nu le cunoaştem satisfă- 
cător dezbrăcate de trup, oare nici ele nu ne pot cunoaște, 
fie pe noi, cei îmbrăcați în trup, fie sufletele fără trup? 

Despre viața spiritului omenesc dezbrăcat de trup, 
despre felul cunoașterii și raporturilor sale de comuniu- 
ne nu putem ști nimic concret. Putem bănui însă că, pe 
de-o parte, ea este mai liberă, mai plină, mai înălțată în 
cugetări în urma înlăturării trupului actual îngroșat, dar 
pe de alta, ea nu se poate împărtăși de bucuriile comu- 
niunii depline pe care le ocazionează raporturile precise 
care între subiectele umane pot avea loc numai când se 

află în trupuri. Probabil că gradul de comuniune posi- 
bil de realizat în trupurile pământeşti îngroșate în urma 
păcatului îl ating și chiar îl întrec sufletele după moarte, 
dar deplinătatea comuniunii nu o pot ajunge decât în tru- 
purile înviate. 

Învierea înființează o nouă apropiere între subiectele 
umane și, desigur, într-un fel în care nu ne putem imagina, 
și între ele și Dumnezeu, întrucât peste tot viaţa spiritului 
omenesc în trupul pur este mai plină, iar realităţile spiritu- 
ale ale lumii i se înfățișează mai certe, mai concrete. 

Învierea L-a adus și pe lisus într-o mai mare apro- 
piere de oameni. Desigur, întrucât trupurile acestora nu 
sunt și ele înviate, apropierea deplină se va realiza numai 
după învierea tuturor. Dar trupul Său a devenit un mediu 
desăvârşit al manifestării sufletului Său, și prin aceasta, 
şi al dumnezeirii. Tocmai aceasta înseamnă o mai mare 
apropiere a Lui de noi, ca spirit omenesc și dumnezeiesc. 
Apropierea aceasta se înțelege că este de altă natură decât 
cea din trupul pământesc. Un om în trupul pământesc ne 
este aproape întrucât trupul lui are inerția și legile obiș- 
nuite ale trupului nostru, cu care sunt conforme simțurile 
noastre de aici. Dar spiritul lui ne este mai puţin desco- 
perit. lisus Se află în trupul pământesc, în acest înțeles, 
mai aproape ca după înviere. Trupul Lui era și în acest 
timp îndumnezeit, deoarece nu stimula spre păcat, iar 
spiritul nu întâmpina atâta greutate în a se revela prin el. 
Dar întrucât lisus a luat de bună voie un trup supus le- 
gilor de inerție, de opacitate, de spaţiu și întreținere ma- 
terială, nu se manifesta prin el în chip atât de firesc și de 
plenar sufletul omenesc și dumnezeirea, ca prin trupul 
înviat. Trupul acesta cuprindea posibilitatea morţii, deci 

anumite scăderi. Nu avea desăvârşirea de viaţă, nu se afla 
în starea unui trup ce a biruit moartea. Toate acestea consti- 
tuiau greutăți și pentru revelarea realității spirituale a lui 
lisus. Ele explică putinţa unei înălțări a Lui prin înviere și 
înălțare. 

Învierea cu trupul a însemnat atât o înălțare a propriei 
Sale stări, cât şi o apropiere mai mare de oameni, o mai 
mare eficacitate asupra spiritului lor. Sunt două aspecte ale 
aceluiași efect. Dar ridicarea propriei Sale stări înseamnă și 
o mai mare apropiere de Dumnezeu, ca om. 

Apropierea Sa de Dumnezeu n-ar însemna și o inten- 
sificare a eficacităţii Sale asupra spiritelor omenești, dacă 
această ridicare n-ar fi a unui om, a unei fiinţe care, pe lângă 
toată ridicarea Sa mai presus de starea actuală a oamenilor, 
rămâne în legături ontice cu aceștia. Numai prin faptul că 
a trăit în istorie cu o faţă reală de om, a simțit și a suferit ca 
ei și pentru ei, prin toate atributele omenești, ridicarea Sa 
nu-L scoate din legăturile cu umanitatea, iar oamenii simt 
prin amintirea feţei și a vieţii lui istorice, dar și prin alte fire 
mai actuale, influenţa Lui asupra lor. 

Prin înviere lisus S-a ridicat la treapta cea mai înaltă a 
umanităţii, care este o maximă comuniune a spiritului Său 
în relațiile cu oamenii. Învierea este spiritualizarea trupu- 
lui, copleşirea lui totală prin spirit, actualizarea cea mai de- 
plină a potenţelor spiritului. Deoarece spiritul este sesizat 
de noi în măsura înălțării noastre spirituale, apropierea lui 
lisus după înviere este experiată de cei ce trăiesc prin pu- 
terile spiritului. 

Despre fiinţa și atributele trupului înviat al lui Hristos 
nu poate omul din trup pământesc să spună ceva determi- 
nat și inteligibil. 





——————— 

Evangheliile, pe de-o parte, ne relatează că trupul lui 
lisus a putut fi pipăit cu mâinile, a primit hrană, iar pe de 
altă parte, că pătrundea prin ușile încuiate, apărea și dis- 
părea din ochii ucenicilor şi, în general, că atingerea fizică 
obișnuită de mai înainte nu mai era posibilă, cum se vede 
din cazul Mariei Magdalena în dimineaţa Învierii. 

Părintele Serghei Bulgakov spune că într-un anume fel 
trupul lui Hristos cel înviat era spaţial, dar de-o altă spaţia- 
litate decât cea a lumii materiale: 


„Trupul înviat al lui Hristos, cu excepția aparițiilor, ră- 
mâne inaccesibil ucenicilor și dincolo de perceptibilitatea 
omenească. 

Domnul Se conforma pe Sine acestei perceptibilități, 
întorcându-Se oarecum în această lume senzorială, făcân- 
du-Se accesibil simțurilor, vederii și chiar pipăirii (« duhul 
trup și oase nu are, cum vedeţi la Mine » Luca 24, 39)”!. 


lisus Și-a ridicat trupul desigur din mormânt. Dar nu 
știm dacă trupul înviat nu aparţine unei ordini și unei struc- 
turi la care nu se pot ridica simțurile actuale ale trupului 
nostru. În acest caz, trupul lui lisus nu era vizibil datorită 
unei naturi compacte, asemenea celei a noastre, ci se făcea 
prin voinţă vizibil în planul nostru, conformându-se capa- 
cității de percepţie a ucenicilor, însă în așa fel, ca totodată ei 
să-şi dea seama despre caracterul deosebit al acestui trup. 
El avea în chip real un trup, a cărui continuitate cu trupul 
pământesc este sigură, și în acest trup real, dar de structu- 
ră totuși înnoită și aparținând unui plan transcendent, era 





1 Serghei Bucov, Agnets Bozhyi, p. 414. 

întemeiată putinţa ca lisus să Se facă vizibil când și unde 
voia, nu ca arătare inconsistentă, asemenea teofaniilor și 
anghelofaniilor din Vechiul Testament, ci cu trup adevărat 
şi statornic. Şi înainte de înviere trupul lui lisus se putea 
face nevăzut, dar pe când atunci vizibilitatea în planul nos- 
tru era starea lui obișnuită, după înviere invizibilitatea este 
starea obișnuită. 

Există oare o spaţialitate, o vizibilitate și chiar o ma- 
terialitate transcendente spațialității şi materialității chipu- 
lui actual al lumii şi capacității noastre de percepere, dar 
proprii chipului viitor al lumii, căruia vom aparține după 
înviere toți? Spaţialitatea şi corporalitatea de atunci reali- 
zează oare într-un chip satisfăcător sinteza între forma de 
prezenţă a spiritului şi a trupului, între localizare şi supra- 
spaţialitate? Sunt probleme ce vor rămâne deschise până la 
descoperirea acelui chip desăvârșit al lumii. 

Dimitri Merezhkovschy spune că trupul lui lisus trecea 
când voia din cele trei dimensiuni ale lumii noastre într-a 
patra?. Karl Heim găsește această sugestie minunată?. 

Dar cine poate şti în ce constă acea ordine a celei de-a 
patra dimensiuni? 


Dimitri MEREZHKOvSCHY, Tod und Auferstehung, Frauenfeld, 
1935, p. 377. 

3 Karl HErmM, Jesus der Weltvollender[: Der Glaube an die Versohnung 
und Weltverwandlung!], 1937, p. 194. 





Iisus cel nebiruit' 


lisus este numele în jurul căruia se duce o luptă ne- 
curmată de două mii de ani. De la jidovii contemporani cu 
EI și până la David Strauss, Renan, Nietzsche, Lenin și atâ- 
ţia adepţi de ai acestora contemporani cu noi, s-a dus împo- 
triva Lui o furioasă campanie de defăimare, dar în același 
timp milioane de credincioși și-au făcut din inimile lor tron 
al slavei Lui. De câte ori s-a încercat să se așeze peste mări- 
rea Lui o lespede a uitării, cioplită și îngroșată de o masivă 
erudiție și ferecată cu tot felul de abilități, lisus a înviat și 
mai orbitor de strălucire, și mai cuceritor de inimi. 

Oricărei cărți scrise cu gândul să-L micșoreze, să-L 
alunge din suflete, i s-a răspuns imediat cu zece, nemăsurat 
mai documentate şi mai convingătoare prin forța de evi- 
denţă a adevărului. 

Măreţia lui lisus este mărturisită nu numai de devota- 
mentul integral al credincioșilor, ci și de ura nedomolită a 
adversarilor. 

Puţini oameni se învrednicesc în timpul vieţii sau pu- 
ţină vreme după moarte de atâta pasiune în jurul persoanei 





* Telegraful Român, , an XC, nr. 16, 19 apr. 1942, p. 2. Semnat: D. 
Stăniloae. 

lor, încât unii să meargă la moarte pentru ei, iar alții să 
n-aibă odihnă în vrăjmășia ce le-o poartă. 

Dar după mii de ani, cine mai face chestie de viaţă și 
de moarte din aderenţa sau inaderenţa la cei mai de seamă 
eroi și conducători ai omenirii? 

lisus stârnește continuu această luptă, pentru că este 
pururea viu. El nu aparține trecutului și nu este eliminat 
dimpreună cu el din câmpul interesului nostru. El este ieri 
şi azi același. Unii cred în El și mor pentru EI și azi, pentru 
că este viu și pentru că este totul pentru ei. Iar alții nu pot 
suporta această permanentă actualitate a Lui, nu pot su- 
porta să vadă că El deține și azi locul central pe arena isto- 
riei, că atâtea milioane de oameni Îi dedică tot ce este mai 
adânc în ființa, în dragostea lor, în atenţia lor. Este o gelozie 
neastâmpărată a celor ce — indivizi sau curente — ar vrea să 
joace un rol mai mare în viața omenirii, împotriva acestui 
lisus Care stăpânește sufletele contemporanilor. 

Câţi dușmani nu se învolburează și azi împotriva lui 
lisus Hristos! De la Răsărit și de la Apus auzim larmă mare de 
bârfeală. Credeţi că bolșevicii au lichidat cu Iisus, L-au scos 
din inimi? Nici pomenire de așa ceva. O dovedesc cărţile pe 
care le scriu și azi împotriva Lui. Un tânăr învățător român de 
pe front mi-a trimis zilele trecute o carte rusească intitulată: 


„Mitul despre Hristos și sărbătorile în legătură cu EI”!. 


La Apus se scriu și se propagă lucruri asemănătoare. 
Uneori larma aceasta mai atrage în corul ei și câte o voce de 





N. RUMIANŢEV, Mit o Hriste i hristovi prazdniki, 1940. 

printre noi. Dar răspunsurile nu se lasă aşteptate nici acum. 
Fără să vorbească de vitejia cu care credincioșii se strâng 
în jurul lui Hristos, murind pentru El sau slăvind numele 
lui în cărţile ce le scriu, semnalăm o carte românească de o 
uimitoare temeinicie și putere de convingere, scrisă în apă- 
rarea lui lisus Hristos. Ea este intitulată: Fiul lui Dumnezeu, 
Fiul Omului și se datorează profesorului Sterie Diamandi 
(Ed. Cartea Românească). 

Socotim o adevărată manifestare a Providenţei divine 
apariția acestei cărți tocmai deodată cu altă carte româ- 
nească, în care se încearcă importarea teoriilor mitologice 
în legătură cu persoana lui lisus Hristos. 

Cartea domnului profesor Sterie Diamandi este cea din- 
tâi operă românească despre persoana lui lisus Hristos. Dar, 
mai presus de aceasta, ea este o temeinică răsturnare și îm- 
prășştiere a tuturor teoriilor care au încercat să reducă persoa- 
na lui lisus Hristos la un simplu om, mai mult sau mai puţin 
impunător, sau la o plăsmuire mitică a unei secte iudaice. 

Autorul a citit enorm. Tot ce este de oarecare impor- 
tanţă în uriașa literatură în jurul persoanei lui lisus Hristos 
a fost citit și meditat. Faimoşii constructori de teorii negati- 
viste asupra lui lisus Hristos: David Strauss, Renan, Arthur 
Drews, Couchaud, Guignebert, Loisy sunt supuși unei ana- 
lize amănunțite și eșafodajele lor de carton sunt spulberate 
rând pe rând. 

Autenticitatea textului integral al scrierilor Noului 
Testament este dovedită în mod ireproșabil, iar chipul su- 
praomenesc al lui lisus se înalță împotriva tuturor ciocăna- 
șelor erudite care ar vrea să-l doboare. 

Cartea se citește pe nerăsuflate. Informaţia vastă, ana- 
liza amănunțită a argumentelor negativiste, logica subtilă 

cu care autorul despică toate problemele sunt îmbrăcate 
într-o expunere vie, presărată cu imagini, pulsând de un 
cald avânt subteran. 

Ai vrea să reţii fiecare pagină atât pentru gândirea ce 
evoluează în ea cu o logică constrângătoare, cât şi pentru 
frumuseţile ei literare. Cu excepția unor ambiguități în ca- 
pitolul despre naşterea lui lisus, cartea se menţine pe cea 
mai strictă linie a credinţei noastre. 

Am vrea să dăm rezumativ măcar două pasaje în care 
se împrăștie teoria că lisus a fost un om simplu, dar cu tim- 
pul, sub presiunea așteptărilor mesianice din timpul Său, a 
început să creadă că El este Mesia, ceea ce aderenţii Lui au 
dus la ultimele consecinţe. Este teoria lui Renan, pe care a 
actualizat-o la noi de curând filosoful de care aminteam. 


„Unii pe ocolite, alții cu anumite menajamente, iar alții 
de-a dreptul pe faţă susțin cu îndârjire cum că lisus n-a 
avut în mod lămurit și de la început sentimentul conștiin- 
ţei mesianice; ci el s-a format, pe îndelete, târziu și în zig- 
zaguri, sub sugestiile mediului şi, mai cu seamă, sub in- 
fluenţa apostolilor [...]. După dânșii, lisus a început prin 
a fi un visător contemplativ, căruia i-a plăcut să reflecteze 
asupra problemelor vitale ale existenţei. A respirat ideile 
mesianice care pluteau în atmosferă și s-a hrănit, îndeo- 
sebi, cu studiul profeților din Vechiul Testament [...]. 

Câteva cazuri de lecuire, săvârşite pe cale de sugestie, îi 
creează faima de taumaturg [...]. Faptele și vorbele lui tre- 
zesc în rândurile poporului speranțe mesianice. Această 
atmosferă ambiantă îl solicită pe lisus să-şi îndeplinească 
rolul de Mesia; îndeosebi apostolii stăruiesc în această di- 
recţie. La început dânsul se opune; dar încetul cu încetul, 
aproape pe negândite și pe nesimţite, se lasă influențat, 
primind sugestiile care se exercită asupra lui din partea 
mediului și a cercului de ucenici; până la urmă sfârșește 

prin a se crede Mesia [...]. Vrăjmașii îl condamnă la moar- Nu ucenicii Îl îndeamnă să se facă Mesia, ci El trebuie să | 
te [...]. Halucinaţiile unei femei isterice creează mitul lupte cu neîncrederea lor şi cu tot poporul iudeu. Este dus 


Invierii. Discipolii care nu se pot resemna cu moartea pia ta:di tă pricină, Si cu toate că ar fi 
maestrului încep să creadă în vedeniile Magdalenei [...]. chiar la moarte din această pricină. Şi cu toate că ar î pu 


Și astfel este gata istoria unui mit.”? | tut scăpa, dacă ar fi spus că nu este Dumnezeu, El afirmă 
şi în faţa lui Pilat că este împărat, dar nu din lumea aceas- 
Filosoful român de care vorbeam spune: ta. Este în siguranţă neclătinată, permanentă a lui lisus, 


ceva cu adevărat supraomenesc. 


„Un mit, încălzirea de dogoarea crescândă a sufletelor Iar în altă parte, spune dl Sterie Diamandi: 


timp de mai multe veacuri, trebuia odată să ia trup. În 
această atmosferă de exaltare înfrigurată s-a întâmplat 
apoi un fapt istoric de o importanţă cu totul excepțională. 

Mitul mesianic a luat într-adevăr în posesie o ființă ome- 
nească și s-a realizat prin ea”. 


„Explicaţia că lisus Hristos din cuprinsul Evanghe- 
liilor este produsul credinței ucenicilor, vrând să des- 
lușească misterul originii creștinismului, izbutește să 
nu spună nimic. Cum a fost cu putință ca un om să 
dezlănțuie în sufletul unor oameni simpli credința for- 
midabilă ce răstoarnă munții? Cum a fost cu putință 


0) i are A ca iluzia unor indivizi lipsiți de orice autoritate și pre- 
„Religia pentru care persoana lui lisus a devenit, A EU ii adi : 
a : a SR a E: stigiu să devină obiectul unui cult de valoare genera- 
într-un fel sau altul, obiect religios, divinizează însăşi 


RE aa: pe A lă şi i ă? m a fost cu putinţă ca sihoză 
apariţia lui Iisus. La acest proces a contribuit în chipul cel că Î. albia a Fcau caii P din aia d Fe AA 
mai fecund Apostolul Pavel.” Na alice Cal ț 


răspândească în toată lumea civilizată, de pe cele trei 
continente cunoscute pe atunci, iar cu timpul care tre- 
ce, în loc să dispară, se transformă într-o stare organică 
normală? Cum se poate ca timp de nouăsprezece vea- 
curi omenirea să fie victima unei iluzii deșarte, țesută 
în unghere întunecate, răspândită pe căi întortocheate 
şi menţinută prin artificii?”? 


se ar ile MII o sat 


Religia lui lisus, a fost foarte simplă: 


tasta 


Dl Serie Diamandi fărâmițează această construcție prin 
argumente irezistibile: 


tei 
ct 


„Chiar Ernest Renan este nevoit să recunoască faptul a 
că lisus apare pe scenă, pe deplin format, cu totul străin 
de zguduiri și crize sufleteşti.” 


Cartea însă nu se poate rezuma, ci numai indica. Ea 
trebuie să facă parte din toate bibliotecile parohiale din 
țară. Mai mult, orice preot ar trebui să-și facă o chestie de 


In tot timpul El afirmă cu o certitudine neclintită, 
care scandalizează pe toţi, caracterul Său dumnezeiesc. | 





2 Sterie DIAMANDI, Fiul lui Dumnezeu, Fiul Omului, Ed. Cartea 





Românească, 1943, p. 534. 3 Sterie DIAMANDI, Fiul lui Dumnezeu..., pp. 248-249. 

conștiință misionară de a o face, prin dar sau altfel, proprie- 
tate a încă cel puțin cinci tineri intelectuali. Aceasta ține de 
misiunea lui de apărător al credinţei. 

Să mulțumim lui Dumnezeu că avem în sfârșit o carte 
de mare ajutor apologetic în legătură cu temelia credinţei 
creştine. 

Înaltpreasfinţitul Mitropolit Nicolae 
la șaizeci de ani' 


La 27 aprilie, Înaltpreasfințitul Mitropolit Nicolae îm- 
plinește venerabila vârstă de şaizeci de ani. Este un eve- 
niment sărbătoresc pentru clerul și poporul Arhiepisco- 
piei noastre, ca și pentru obştea dreptcredincioasă din tot 
Ardealul și din întreaga ţară. 

Vlădiciiîntradițianoastrăn-au fostnumaipropovădu- 
itorii și supraveghetorii credinţei evanghelice în Domnul 
şi Mântuitorul Iisus Hristos, ci şi ocârmuitorii poporului 
pe linia destinului național. Pe meleagurile noastre, unde 
existența neamului a luat o izbândă obţinută în fiecare zi 
prin grele lupte și sacrificii, mitropoliţii au fost nu nu- 
mai păstorii sufletești, ci în general singurii lui ocrotitori 
şi apărători în faţa asprimilor sorții. Ei au fost etnarhii 
românismului, bucurându-se de încrederea și iubirea 
totală a obștii, dar atrăgând în același timp asupra per- 
soanei lor toate fulgerele vremilor tari. În ei s-a cumulat 
atât înțelepciunea, cât și puterea de răzbatere şi de rezis- 
tență a neamului întreg. Hirotoniţi de Dumnezeu, ei au 
fost totodată exponenții sufletului unui popor ce a voit 





* Telegraful Român, an XC, nr. 17, 26 apr. 1942, p. 1. Nesemnat. 

să trăiască. Ei au fost principii poporului, într-un sens 
cu mult superior celui ce-l are acest titlu la episcopii ca- 
tolici. Principi, nu în înţelesul autocrat şi fastuos pe care 
l-a lăsat ca pe o ereditate nesimpatică Evul Mediu, ci în 
înțelesul de exponenți totali ai sufletului popular în vir- 
tutea faptului că erau expresia organică a acestui suflet, 
și poporul le acorda o nemărginită cinstire și ascultare. 
Erau principi prin înrudirea supremă cu poporul, prin 
intimitatea în duh cu el. 

Ei au fost conducătorii poporului întrucât au adunat 
în sufletul lor toate durerile, toate aspiraţiile, toată capaci- 
tatea de mucenicie a neamului, fiind neamul însuși în rezu- 
mare și maximă potenţare. Ilie lorest, Simion Ștefan, Sava 
Brancovici, Andrei Şaguna au fost culmile de nădejde, au 
fost înălțările supreme ale neamului, care au înfruntat și au 
biruit potrivniciile timpurilor, ca tot atâtea concentrări de 
cremene și de lumină ale substanţei noastre etnice, pe care 
încrucișările de fulgere și de tunete n-au făcut decât să le 
arate și mai masive, şi mai grandioase. 

Tradiţia aceasta n-a murit la noi. Vlădicii Ardealului 
nu sunt nici azi numai păzitorii și propovăduitorii credin- 
ței evanghelice. Prin încrederea poporului, prin măreţia lor 
sufletească, prin forța împrejurărilor, ei au și azi funcţia de 
îndrumători ai naţiei în toate problemele fundamentale de 
viață, în toate necesitățile de destin. 

lar pe deasupra tuturor se înalță Mitropolitul 
Ardealului, ca adevăratul ocârmuitor al poporului. Cu- 
vântul lui este așteptat în orice împrejurare nouă ca o 
sabie ce are să despice drum de lumină în negura ne- 
dumeririlor. Peste măruntele agitaţii și pretenţii ale ce- 
lor ce vor să îndrume poporul certându-se unii cu alţii, 


e ec aza » P e IP ARRP  e > cepe ere esta 7 


aia ama na 


pna 


"909 


TELEGRAFUL ROMÂN - 1942 95 


se înalță în clipele hotărâtoare glasul Mitropolitului, pe 
care naţia îl ascultă ca pe glasul Părintelui său. 

Înaltpreasfințitul Mitropolit Nicolae reprezintă azi, cu 
o autoritate indiscutabilă, această moștenire vie a tradiției 
noastre. 

În iunie 1940 s-au sărbătorit primii douăzeci de ani 
de activitate uimitoare în toate direcţiile vieţii bisericeşti și 
spirituale. 

Parcă Providența voise să se încheie solemn o anumită 
direcţie de activitate, înainte de se produce în viața naționa- 
Jă o nouă situaţie, care impunea accentuarea unei alte preo- 
cupări în opera Înaltpreasfințitului Mitropolit Nicolae. 

Între 1920-1940 strădania Mitropolitului nostru era 
orientată în mod covârșitor spre îmbogățirea vieţii biseri- 
cești cu cât mai multe și mai vii elemente spirituale. leșit 
din strâmtoarea timpurilor trecute, sufletul naţional nu se 
mai mulțumea cu o religiozitate comprimată, redusă la 
un orizont îngust. Dezvoltarea intelectuală în atâtea laturi 
impunea ca și viaţa religioasă să țină pas cu această lăr- 
gire a orizontului de probleme ale sufletului. Preoțimea 
trebuia ridicată pe un platou mai înalt de înţelegere și de 
trăire a valorilor spirituale, ca să poată deveni propovă- 
duitoarea şi animatoarea unei vieţi religioase mai ample 
şi mai vii. 

Înaltpreasfinția Sa a desfășurat în acea epocă cele mai 
impresionante eforturi, ca să facă din Biserică factorul 
principal de ridicare a poporului nostru la nivelul spiritual 
corespunzător cu starea de libertate la care ajunsese și cu 
epoca de cultură avansată în care se afla lumea. Mitropo- 
litul Ardealului înțelese să fie și în aceste noi împrejurări 
îndrumătorul poporului spre ţintele impuse de vreme. 

Dar evenimentele din vara anului 1940 au ridicat 
iarăşi pe primul plan problema libertăţii naționale. Fără 
să fi recăzut total în starea de robie naţională dinainte de 
1918, situaţia de azi a ridicat la noi pe primul plan din nou 
aspiraţiile naţionale. 

Mitropolitul Ardealului a absorbit îndată în sufletul 
propriu durerea poporului și s-a făcut interpretul ei și al 
năzuințelor noastre de viaţă. La toate ocaziile și în toate 
colţurile de ţară glasul Său se înalţă a un glas al neamului, 
dând expresie celor mai autentice gânduri ale sufletului co- 
lectiv. Focul din pieptul neamului nu se poate stinge, pen- 
tru că suflă în el cu putere și-l veghează - ca un adevărat 
preot al altarului etnic — paznicul și îndrumătorul destinu- 
lui naţional. 

Fără să neglijeze alimentarea vieții duhovnicești, căci, 
odată trezită la o mare intensitate, ea nu mai poate fi aban- 
donată fără riscuri, Înaltpreasfinţitul Mitropolit dă acum în 
predica Sa un loc însemnat aspirațiilor naţionale. 

Este și în aceste împrejurări noi la unison cu inima 
poporului. 

De aceea, la trecerea pragului celor şaizeci de ani, 
Înaltpreasfinţia Sa este însoțit de sentimentele filiale ale în- 
tregului cler și popor. 

Râvna Înaltpreasfinţiei Sale pentru cele duhovniceşti 
și pentru viitorul neamului și energia caracteristică, cu care 
înțelege să urmărească împlinirea țintelor înalte ce și le-a 
clarificat prin stăruitoare şi limpezi meditații, îl vor păs- 
tra şi de aici înainte tânăr. Venerabilitatea vârstei și bogă- 
ţia trecutului plin de realizări îi vor adăuga doar lumina 
experienţei pentru înfăptuirea și mai ușoară a idealurilor 
ce le urmărește. 

Conștient de tot ce înseamnă Înaltpreasfinţitul 
Mitropolit Nicolae pentru viitorul de libertate și de viață 
înduhovnicite a neamului, tot clerul și poporul credin- 
cios îl roagă pe Dumnezeu să-i dăruiască încă mulți ani de 
sănătate și spornică activitate. 

Întru mulţi ani, Înaltpreasfinţite Părinte! 


e MR ei te 


a-III-a și 


5 IER ca 


Suprema valorificare a semenului' 


Nu este zi fără suferinţă în lume. Suferinţa este umbra 
noastră nelipsită. Oricât am încerca să fugim de ea, este în 
zadar. Uneori apele ei ni se urcă până la grumaz, cum sunt 
timpurile de război. 

Dar nicio concepţie de viaţă, fie ea pur teoretică sau cu 
pasionate aplicări politice, nu este în stare să ne dea o expli- 
cație suficientă a acestei nelipsite tovarășe a vieţii noastre 
pământeşti. Numai creștinismul ne dă răspunsul satisfăcă- 
tor. Suferinţa este mijlocul prin care luptăm cu egoismul, 
este antidotul hipertrofiei eului. Prin ea suntem siliți să 
ne reducem pretenţiile exagerate, să ne micșorăm trufia, 
ea loveşte în interesele egoiste și ne duce până la anularea 
propriei ființe. Suferinţa, când este suportată voluntar, se 
numește jertfă, mai mare sau mai mică. Când nu este su- 
portată de bună voie, este o reducere silnică a egoismelor, 
prin reacţia reciprocă dintre ele, dar şi printr-o orânduire 
de sus a lucrurilor. 

Prin suferință suntem educați mai de voie, mai de ne- 
voie. Ea ne smulge din alipirea prea mare de noi înșine, 





* Telegraful Român, an XC, nr. 20, 17 mai 1942, p. 1 Semnat: D. 
Stăniloae. 

ne scoate din închisoarea egoismului, strânsă în zidurile în 
care ne-am construit o viață adăpostită și asigurată. Ea ne 
cere să ne părăsim pe noi înșine, să ne împăcăm cu riscul a 
tot ce avem şi suntem. 

Dacă n-am fi în păcat, dacă n-am trăi pentru noi, n-am 
suferi. Am fi imuni față de ea. Nervul care convertește în- 
tâmplările vieţii în suferinţă este păcatul, este egoismul. 

Când volbura suferinţei crește, este semn că egois- 
mul au ajuns la apogeu. Este un avertisment din partea 
lui Dumnezeu că trebuie să luptăm și împotriva egois- 
mului propriu, nu numai al altora. Să binecuvântăm pe 
Dumnezeu că ne-a trimis suferința, care ne ajută să com- 
batem egoismul propriu. 

Prin suferinţele războiului omenirea orbecăiește după 
o ordine contrară egoismului. Situaţia de mai înainte nu 
mai putea dăinui. Sunt atâtea răni care își caută leacul! 

Ce bine ar fi dacă ar înțelege oamenii că numai printr-o 
adoptare sinceră, profundă, revoluţionară a creștinismului 
ar putea rezolva marea problemă a cărei soluţie o caută. 
Creștinismul are în adâncurile lui răspunsul. Dar el trebuie 
trăit cu fervoare, cu intransigenţă. Trebuie răscolite și scoa- 
se la suprafață prin trăire mărgăritarele lui ascunse. 

Depășirea egoismului și valorificarea supremă a seme- 
nului, care este veșnica problemă ce se pune omului prin 
suferință, numai creștinismul profund o poate oferi. 

Sunt azi porniri potrivnice creştinismului și la Răsărit, 
şi la Apus. Omenirea este pe cale de a se înșela iar prin hi- 
mere. Caută depășirea egoismelor și învingerea greutăților 
prin tot felul de mituri și metode silnice. 

Între mit şi silnicie de fapt este o legătură ca de la 
premisă la concluzie. Mitul neagă persoana omului, ca 





100 CULTURĂ ŞI DUHOVNICIE 


realitate ireductibilă și netrecătoare. El pune în locul ei o 
lege, o substanţă, o forță generală, față de care persoanele 
sunt încorporări trecătoare, instrumente succesive. Con- 
tează ideea, sensul general, legea și forța de la temelie, nu 
persoanele vii și concrete. 

De aici până la metodele ce anulează silnic persoanele, 
în favoarea ideii generale, este numai un pas. 

Mulţumirea pe care asemenea soluţii o poate aduce în- 
tre oameni este numai una negativă. Se dă satisfacție celor 
năpăstuiţi, că toți au devenit ca ei. Dar o mulțumire poziti- 
vă nu se produce. 

Numai creştinismul indică direcția dreaptă. 

Creștinismul este mărturisirea despre Fiul lui 
Dumnezeu, Care S-a făcut om. Om real, și nu fantomă. 

Omul este ridicat dintr-odată la o valoare uluitoare. 
Fiecare om este un semen al lui Dumnezeu, un frate al Lui; 
și nu S-a încorporat Fiul lui Dumnezeu, pe rând sau deoda- 
tă, în toţi oamenii. În acest caz, oamenii iar ar fi degradați la 
simple semne accidentale ale unei realități de temelie, care 
numai ea contează. O încorporare în toți oamenii n-ar mai 
fi o încorporare reală. Dumnezeu numai dacă S-a întrupat 
într-un singur om este om adevărat, în vecii vecilor. Când 
toţi ar fi încorporarea divinității, ar fi substituibili unul prin 
altul. Dumnezeu însă a voit să arate valoarea unică, neînlo- 
cuibilă a fiecărei persoane omenești. 

Pe de altă parte, dacă aș fi și eu încorporare a lui 
Dumnezeu, n-aș putea să fiu tras la răspundere pentru 
faptele mele, n-aş putea fi obligat la nimic, de vreo valoare 
exterioară mie. 

Dumnezeu nu este în mine, dar nici numai într-o 
transcendenţă abstractă, pe care mi-o pot închipui cum îmi 

place. El a devenit o persoană omenească, una singură şi 
reală, şi rămâne așa în vecii vecilor, ca un frate între ceilalți 
oameni. El veghează la respectarea fraţilor Săi, pe care așa 
de mult i-a iubit, încât S-a făcut ca unul dintre ei. 

Atât de mult ține ca fiecare din noi să respectăm şi să 
iubim pe semenii noștri, încât aceasta va fi măsura după 
care vom fi judecați. „Adevăr zic vouă: Întrucât aţi făcut 
unuia dintr-aceșşti frați ai Mei prea mici, Mie Mi-aţi făcut” 
(Matei 25, 40). 

Unde s-a mai pomenit o atât de înaltă valorificare a se- 
menului? Nu a celui bogat și fudul, ci a celui mai smerit? 

Teoriile moderne pot să spună că cine jertfește ceva 
pentru semenii săi jertfeşte pentru clasă, sau pentru neam. 

Creştinismul spune: Cine jertfește ceva pentru seme- 
nul său jertfeşte pentru Dumnezeu. În spatele semenului 
nu stă numai clasa sau rasa, ci Însuşi Dumnezeu. Numai 
prin El câștigă însemnătate și grupările în care este încadrat 
omul. Faţa lui este acoperită de valoarea supremă care este 
Dumnezeu. 

Și numai Dumnezeu este în stare să ne smulgă cu 
rădăcini cu tot din cremenea egoismului. 





Facultatea de Teologie din Cernăuţi” 


În Cernăuţii recuceriţi de vitejia armatei române, con- 
dusă de mareșalul nostru dezrobitor, și-a reluat din nou 
spornica și pilduitoarea activitate glorioasă Facultatea de 
Teologie Ortodoxă. 

Profesorii ei, pe cât de harnici și de modești, tot pe atât 
de învățați și de iluștri, și studenţii aceia care, într-o sârgu- 
inţă tăcută, nu mai știu cum să adune în mintea lor cât mai 
mult din înţelepciunea sobră a grelelor tomuri, împrăștiați 
de bicisnica prăvălire a bolșevismului rusesc, s-au întors 
din bejenia lor, zoriți să ia legătura cu cărțile lor dragi. 

Facultatea teologică din Cernăuţi va lumina iar ca un 
far uriaș în cuprinsurile spirituale ale Ortodoxiei din țara 
noastră și din tot sud-estul european. 

Cine ar putea cântări după dreptate tot ce-a însemnat 
această facultate pentru întreaga Biserică Ortodoxă și pen- 
tru ideologia ei în cei aproape 70 de ani de existenţă a ei. 

Ea este cea mai veche școală românească de cultu- 
ră teologică înaltă. Ea a creat teologia românească, ridi- 
cându-ne de la citirea empirică a textelor patristice, la o 





* Telegraful Român, an XC, nr. 21, 24 mai 1942, pp. 1-2. Semnat: D. 
Stăniloae. 


TELEGRAFUL ROMÂN - 1942 103 


cunoaștere, o înțelegere sistematică a doctrinei creștine. 
Ea a făcut mai mult decât statul nostru și tot ce trebuia să 
facă el pentru păstrarea şi strângerea legăturilor noastre 
cu popoarele ortodoxe din sud-estul european, în baza co- 
munității de credinţă. 

Graţie ei, acest Sud-Est ne-a cunoscut şi ca factori răs- 
pânditori de cultură, nu numai ca sprijinitori materiali ai 
ei. În toate centrele balcanice, cine le cercetează găseşte 
admiratori ai teologiei române în foștii studenţi ai acestei 
facultăți. Marile ei opere circulă în text românesc sau tra- 
duse în limbile autohtone și au o valoare normativă pentru 
gândirea teologică a acelor popoare. 

Dar peste rostul ei, de inițiatoare a culturii teologi- 
ce la noi și de răspânditoare a prestigiului nostru căr- 
turăresc între celelalte popoare ortodoxe, Facultatea de 
Teologie din Cernăuţi a avut şi mai are unul de tot atâta 
însemnătate. 

Ea reprezintă în ansamblul teologiei românești un stil 
propriu, extrem de necesar. Prin legăturile ei cu teologia 
germană, ea reprezintă elementul de sobrietate și scrupulo- 
zitate în tot scrisul ei. Paznică severă a formulărilor precise, 
tradiționale, ea este frâna necesară și criteriul neînșelător 
pentru scrisul nostru teologic, care, fără îndoială, este bine 
pe de altă parte, să fie străbătut și de avânt, și de o strădu- 
ință de adâncire și lărgire a orizontului spiritual, laturi în 
care excelează alte centre teologice. 

Facultatea teologică din Cernăuţi sădește în sufletul 
ucenicilor ei conștiinciozitatea și atenția supremă la noți- 
uni, la termeni și la judecăți. 

Ea împlineşte o funcţie absolut necesară în teologia 
noastră, întrucât ține meditaţia teologică trează, ferind-o de 

a se arunca în abisurile construcţiilor fantastice și eretice în 
care a căzut cea mai mare parte din teologia rusă. 

Astăzi rolul Facultăţii de Teologie din Cernăuţi este 
cu atât mai important, cu cât stă la marginea lumii rusești 
care trebuie readusă la Ortodoxie. Ce-a însemnat această 
facultate pentru Sud-Est ar putea să însemne, cu sprijinul 
înțelegător al statului, pentru Rusia. 

Un alt român, Petru Movilă, cu luciditatea lui turnată 
în formulele precise şi strict tradiționale ale Mărturisirii de 
credință, a mai scăpat o dată Rusia creștină de haosul tutu- 
ror fanteziilor şi sciziunilor. 

Astăzi tot numai spiritul lucid și viguros românesc, așa 
cum este cultivat cu deosebire în Facultatea de Teologie din 
Cernăuţi, o poate salva. Azi zăpăceala în Rusia este și mai 
mare, și teologia rusească nu poate ajuta aproape nimic din 
pricina arătată mai sus. Lecuirea nu poate sta decât într-un 
antidot: în inocularea unei Ortodoxii riguroase, a unei nor- 
me de credință pe care să o accepte toți pe baza valabilității 
ei de totdeauna. 

Până se va înjgheba un învățământ teologic în Rusia, 
Facultatea Teologică din Cernăuţi îşi poate impune spiri- 
tul ei. 

Departe de a-și fi terminat misiunea, Facultatea de 
Teologie din Cernăuţi este chemată să joace în epoca în care 
intrăm un rol care să întreacă tot ce-a făcut până acum. 

În acest scop, ea trebuie ajutată să-și înmulțească ca- 
tedrele, iar prin înțelegere cu Reichul german, să fie în- 
drumațţi cât mai mulți tineri din Rusia să studieze teologia 
la Cernăuţi, bucurându-se de ajutoare din partea statului 
nostru. 


te ine 


= wi 


Poziţia domnului Lucian Blaga 
faţă de creștinism și ortodoxie” 


(1) 


Românism şi Ortodoxie 


Dl Lucian Blaga a scris de curând o carte intitulată 
Religie și Spirit!, în care îşi fixează punctul de vedere asupra 
religiei în general și a creștinismului și Ortodoxiei în special. 

Întrucât acest punct de vedere este de natură să dău- 
neze profund existenţei creștinismului și Ortodoxiei, dacă 
ar fi însuşit de tineretul chemat mâine la conducerea des- 
tinelor naționale, s-au exprimat din partea publicaţiilor 
bisericești nedumeririle cuvenite. 

O punere în paralelă amănunțită a punctului de vede- 
re creştin şi al celui susținut de dl Lucian Blaga, pentru a se 
vedea ireductibila opoziţie între ele și arătarea temeiurilor 
adevărului creştin și a contrazicerilor interne profunde ale 
tezei filosofului român, încă nu s-a putut produce, dat fiind 
că o asemenea lucrare necesită timp. 


* Telegraful Român, an XC, nr. 22, 31 mai 1942, pp. 2-3. Semnat: D. 
Stăniloae. 
1 Lucian BLAGA, Religie și Spirit, Ed. Dacia Traiană, Sibiu, 1942, 214p. 

[Această succintă expunere nu are nici ea pretenția? 
de a înfățișa o asemenea confruntare sistematică. 

Cauza ei directă este un interviu acordat de dl Luci- 
an Blaga ziarului Viaţa, din 26 mai 1942, în care Domnia 
Sa ține să dea un supliment de precizare atitudinii față de 
Ortodoxie, în urma nedumeririlor cu care a fost întâmpina- 
tă cartea din partea cercurilor bisericești. 

Deoarece acest interviu demonstrează că dl Lucian 
Blaga stăruie să încetățenească la noi anumite vederi gre- 
șite asupra Ortodoxiei şi legăturii ei cu românismul, se im- 
puneau fără întârziere unele precizări. 

Iată ce spune dl Lucian Blaga în acest interviu, vorbind 
despre „românesc: 


„Am avut în acest sens al românescului niște discuţii 
foarte aprinse cu câţiva teologi. Se refereau la cartea mea 
Religie şi Spirit. Îmi spuneau: cum poți Dumneata să gân- 
dești atât de neromânește, în cartea Domniei Tale Religie și 
Spirit? Adică atât de neortodox? E o confuzie care se face 
identificându-se Ortodoxia cu românescul, când, de fapt, 
Ortodoxia nu este decât o parte în acest românesc. Este o 
religie care a fost asimilată de spiritualitatea românească, ori- 
ginea ei fiind grecească şi bizantină. Spiritualitatea românească 
este mult mai largă, mult mai bogată. Nu se poate face o privire 


> Textul original din Telegraful Român: „Rândurile acestea nu au 
nici ele pretenția de a înfățișa o asemenea confruntare sistematică”. 
Varianta păstrată în ediția de faţă, prin marcarea între paranteze pă- 
trate a textului modificat, reflectă adăugirile și revizuirile făcute de 
părintele Stăniloae textelor publicate ulterior în volum, pentru care 
am consultat ediția îngrijită de Mihai-Petru Georgescu: Dumitru 
STĂNILOAE, Poziţia domnului Lucian Blaga față de creştinism şi Ortodoxie, 
Ed. Paideia, București, 1997, p. 7 (n. ed.). 

asupra acestei probleme subordonându-te Ortodoxiei — această 
privire trebuie făcută cu ochiul clar al filosofului, care se situ- 
ează în afară de orice constrângeri, pentru a avea o impresie 
de ansamblu. Or, cred că s-a putut vedea din toată opera 
mea filosofică de până acum că felul meu de a gândi este 
profund românesc. 

Deci, lucrarea de care vorbesc nu poate fi neromânească 
pentru că nu este privită prin prisma Ortodoxiei, ci prin 
aceea mai largă a filosofiei. Lucrul acesta nu înseamnă că 
Ortodoxia nu-şi are valoarea ei, dar nu trebuie sa limităm 
spiritualitatea românească la o singură formă, când este atât 
de complexă.” 


În discuţii distincţia logică este o condiţie elementară. 
Prin urmare, să facem uz de ea. 
Ce vrea să spună dl Lucian Blaga prin cuvintele: 


„Ortodoxia este o religie care a fost asimilată de spiritua- 
litatea românească, originea ei fiind grecească și bizantină?” 


Propoziția este plină de ambiguități. Să notăm vreo 
câteva: 

Când a fost asimilată Ortodoxia de spiritualitatea ro- 
mânească? A existat o spiritualitate românească, a existat 
un popor român înainte de a fi creștin și ortodox? Se poate 
face cronologic o distincţie între spiritualitatea românească 
şi creștinism? 

lar dacă a fost asimilată Ortodoxia — şi dl Lucian Blaga 
ține la această precizare pentru a arăta că Ortodoxia nu s-a 
născut, ca cealaltă spiritualitate românească, din „matricea 
stilistică” a ființei etnice românești, ci a fost creația matri- 
cei stilistice greceşti şi bizantine —, dacă a fost asimilată 
așadar, mai face ea parte din acel românesc sau nu? Din 

rândurile citate de noi din interviu, reiese că dl Luci- 
an Blaga o consideră ca făcând parte din spiritualitatea 
românească, numai cât aceasta nu trebuie limitată la 
ortodoxie, ca „la o singură formă”. 

Prin urmare, iată-l pe dl Lucian Blaga recunoscând o 
teză potrivnică sistemului Domniei Sale, după care orice 
religie, ca de altfel orice creaţie a spiritului uman, este pro- 
dusul unui anume stil abisal, colectivitățile umane prezen- 
tându-se sub acest raport ca o mare varietate. 


„Religia, indiferent de complexitatea ei, stă totdeauna 
sub imperiul categoriilor stilistice ale spiritului omenesc, 
supunându-se lor cu aceeași docilitate, ca și toate celelalte 
manifestări de cultură.”* 


Cum a fost cu putinţă ca „spiritualitatea românească”, 
cu stilul ei propriu, să asimileze o religie produsă de un 
stil străin? Nu cumva, atunci, religia poate să nu mai fie 
numaidecât un produs al spiritului omenesc, ci poate fi re- 
velată și de sus? Dar această chestiune pe altădată. 

Poate că dl Lucian Blaga ne va spune că această adop- 
tare a unei religii creată de „matricea stilistică” bizanti- 
nă a fost posibilă prin înrudirea ce există între ea și fiin- 
ţa stilistică a românismului. În acest caz, nu se mai poate 
vorbi de ortodoxie ca de un produs străin. Spiritul bizantin 
a fost atunci, în făurirea acestei religii, exponentul spiritu- 
lui românesc și, prin urmare, era inutil să mai accentueze dl 
Lucian Blaga asupra originii străine a Ortodoxiei și asupra 
adoptării ei prin „asimilare”. 





3 L. BacA, Religie şi Spirit, p. 188. 

Dar poate că dl Lucian Blaga ne va atrage atenţia 
asupra sensului ce-l dă cuvântului „asimilare”, spunân- 
du-ne că el exprimă lucrarea de adaptare a Ortodoxiei 
la fiinţa românismului, operată prin „matricea stilistică” 
românească. 

În acest caz, am fi iarăşi ispitiți să-i răspundem dlui 
Lucian Blaga în mai multe feluri: 

Dacă asimilarea este deplină, ce rost mai avea ca 
Domnia Sa să insiste asupra faptului că Ortodoxia totuși 
are o origine străină în raport cu cealaltă spiritualitate ro- 
mânească, iar dacă nu este deplină, cum de o suportă spiri- 
tul românesc ca pe un corp străin? 

Dar am putea să-i răspundem și altfel: 

Nu prea vedem o deosebire a dogmelor creştine, a cul- 
tului, a moralei, la diferitele popoare ortodoxe, și prin ur- 
mare sensul acesta al cuvântului „asimilare” este extrem 
de limitat. 

Se pare că dl Lucian Blaga ocolește să dea un răspuns 
precis alternativei: face sau nu Ortodoxia parte din spiritu- 
alitatea românească? Nu-i convine să dea un răspuns afir- 
mativ, pentru a nu fi considerată ca „neromânească” filoso- 
fia Domniei Sale antiortodoxă. Dar se fereşte și de un răs- 
puns negativ, întrucât acesta ar însemna că poporul român 
nu are nicio religie, ceea ce nu stă în acord cu realitatea și cu 
teza domniei sale despre imposibilitatea existenţei vreunui 
popor fără religie, ba chiar fără o religie corespunzătoare 
stilului propriu. 

Atitudinea aceasta însă nu-i o rezolvare a problemei. 
DI Lucian Blaga face impresia că răspunde la numita între- 
bare prin cuvintele: este, dar nu prea este; Ortodoxia este 
o parte a românismului, dar mai periferială. Dar aceasta, 





am i 

iarăși, este contrar tezei domniei sale despre caracterul cen- 
tral al religie în viaţa popoarelor. 

Se înţelege că, pe de altă parte, nu merită nicio con- 
siderație serioasă afirmarea gratuită, din aceeaşi pro- 
poziţie iniţială, că originea Ortodoxiei este grecească 
şi bizantină, dat fiind că o asemenea teză nu a putut fi 
susținută științific decât în sensul că filosofia greacă a 
oferit conceptele în care conţinutul evanghelic a fost îm- 
brăcat ca într-o haină. Azi numai rasiștii afirmă, cu totul 
neargumentat, despre creştinism că este produsul lumii 
mediteraneene sau al spiritului ebraic. Nu insistăm aici 
nici asupra afirmației că o atitudine favorabilă față de 
Ortodoxia neamului înseamnă o constrângere a minții. 
Parcă recunoașterea prin rațiune a faptului că te-ai năs- 
cut în cutare sat, din cutare părinți, și exiști determinat 
de aceste elemente, este o constrângere a minţii, și dacă-i 
așa, trebuie să-ți anulezi existenţa ca să poți fi liber în 
cugetare? [Mai puţin ar fi fost îndreptăţit dl Blaga să facă 
o astfel de afirmaţie, odată ce teoretizează atât de mult 
despre fatalitatea stilului] 

Dar, în sfârșit, ca să nu mai facem caz de aceste mul- 
te contraziceri logice care, precum vom mai arăta poate cu 
unele exemple, se ascund în orice teză a dlui Lucian Blaga, 
să reținem că Domnia Sa totuși recunoaște Ortodoxia ca o 
„parte” a românescului. 

Ce avem de observat, odată ce-l vedem pe dl Lucian 
Blaga pe această poziţie? 





* Adaos integrat analizei de către părintele Stăniloae. Cf. Dumitru 
STĂNILOAE, Poziţia domnului Lucian Blaga faţă de creştinism... M-P. Geor- 
gescu (ed.), p. 12 (n. ed.). 

Întâi, că niciun teolog nu a susținut vreodată că 
Ortodoxia se confundă cu totalitatea românismului. Dl 
Lucian Blaga atribuind teologilor o asemenea afirmare voiește 
să creeze de la început impresia că susțin lucruri neadevărate 
şi deci să scape ușor de sub obiecțiile lor, în aprobarea genera- 
lă a auditorului. E o metodă foarte obișnuită în dispute. 

Suntem însă siguri că dl Lucian Blaga nu ar putea găsi 
nicăieri un citat despre o asemenea cugetare a teologilor. Prin 
urmare, polemica este deplasată în acest punct. Toţi teologii 
sunt de acord cu domnia sa în punctul că Ortodoxia este nu- 
mai „o parte” a românismului. 

Dar tocmai de aceea este mai greu pentru dl Lucian Blaga 
să-și susțină caracterul românesc al cărții Religie și Spirit. 

Dacă Ortodoxia este cel puţin o parte a „românismu- 
lui”, este admisibil că se poate face artă, ştiinţă sau filosofie 
românească atunci când nu se aminteşte de ortodoxie, sau 
nici măcar nu se constată o influenţă a ei? 

Dar când prin filosofia pe care o plăsmuieşte cineva 
sunt atacate direct temeliile acestei „părţi” a românismu- 
lui, se mai poate susține că acea filosofie este româneas- 
că? Când ataci inima, sau plămânii, sau rinichii unui organ 
uman, dar pe celelalte le lași neatinse, mai poţi spune că în 
general nu ești contra organismului ori ești favorabil lui? 

Să ne ierte Dumnezeu, dar lucrul acesta este atât de 
evident, nu pentru o minte de teolog „robită prejudecăţi- 
lor”, cum ne gratifică dl Lucian Blaga cu o impresionantă 
şi superioară stăruință, ci pentru orice om care vrea să mai 
cugete după normele logicii. 

Dar să mergem un pas mai departe: „Părţile” unei spi- 
ritualități etnice pot exista și se pot manifesta fără o inde- 
terminare, într-o izolare ideală? 











112 CULTURĂ ŞI DUHOVNICIE 


Credeam că nici dl Lucian Blaga nu se gândește la 
aşa ceva. Dimpotrivă, în ce priveşte mai ales religia, însuși 
domnia sa aduce o confirmare extrem de grăitoare a punc- 
tului de vedere că ea influențează întreg omul și toate ma- 
nifestările lui, prin definiţia ce i-o dă ca singurul mijloc de 


„autototalizare şi autodepășire a ființei umane în core- 
laţia ideală cu ultimele elemente sau coordonate ale mis- 
terului existenţial în genere.”5 


lată cum își interpretează dl Lucian Blaga această definiție: 


„Fiinţa umană simte o înclinare sau necesitatea de a 
participa, într-un fel sau altul, cu toate facultăţile și ap- 
titudinile sale la ordinea dată odată cu revelarea ultime- 
lor elemente sau coordonate ale misterului existenței. [...] 
Metafizica participă preponderent sau exclusiv pe calea 
cunoașterii la ordinea pe care omul și-o revelează. Prin re- 
ligie ființa umană se autototalizează în fața ordinei ce şi-o 
revelează, adică ființa umană participă la ordinea în ches- 
tiune cu cunoașterea, cu afectele, cu voința, cu presimţi- 
rea, cu intuiţia, cu imaginaţia și cu tot fondul subconștient 
al dorințelor şi speranţelor, al erosului său, mai mult, cu 
tot felul de a gândi rațional și irațional, mai mult chiar, cu 
tot felul său de a gândi și de a simți magic.”$ 


Nu se putea o mai clară exprimare a ideii că religia, 
spre deosebire de orice altă îndeletnicire a spiritului uman, 
chiar de filosofie prin urmare, revendică omul întreg și deci 
pune sub o lumină a ei, sub gândul la Dumnezeu, toată 
ființa umană și deci toată viaţa colectivităților. 





5 L. BLacA, Religie și Spirit, p. 178. 
*L. BacA, Religie și Spirit, p. 181. 

DI Lucian Blaga nu a făcut însă decât să dea o exprima- 
re proprie unuia din elementele care intră în ființa religiei 
şi asupra căruia insistă aproape toți gânditorii — teologi sau 
filosofi — care meditează asupra ei. 

De altfel, cine nu știe că viața unui om sau unui popor 
credincios este întreagă altfel decât a unuia necredincios, iar 
viața unui popor cu o anumită religie este întreagă altfel de- 
cât a altuia cu religie deosebită? 

Dar dacă așa stau lucrurile, nu mai încape îndoială că 
dl Lucian Blaga se află într-o gravă contrazicere cu sine și 
cu firea realității, când afirmă că filosofia Domniei Sale, deși 
potrivnică Ortodoxiei, este totuși românească. Ca să iasă 
din contrazicere, ar trebui să opteze sau pentru teza că reli- 
pia nu are acest caracter totalitar, sau că Ortodoxia în viața 
românismului, chiar dacă este numai o parte, este o parte 
ce-şi pune pecetea pe întregul românism şi, prin urmare, 
filosofia Domniei Sale, atacând Ortodoxia românească, este 
potrivnică românismului. 

Filosofia Domniei Sale însă nu vrea și nu poate ieși din 
contrazicere. Echivocul îi este substanţial. 

Aceasta din cauză că face pe de o parte din religie un 
produs esenţial al spiritului omenesc — deci nu-i poate nega 
caracterul necesar şi totalitar —, iar pe de alta este potrivni- 
că creștinismului propriu-zis, şi deci și Ortodoxiei, întrucât 
neagă Revelația care este temelia ei. Fiind însă potrivnică 
creștinismului şi deci şi Ortodoxiei, această filosofie este 
potrivnică și românismului. 

Poate însă că îi atribuim filosofiei dlui Lucian Blaga 
pe nedrept un caracter potrivnic creștinismului şi deci 
Ortodoxiei. 

De aceea suntem datori sa producem dovezile de lipsă. 














Poziţia domnului Lucian Blaga 
faţă de creștinism și Ortodoxie” 
(II) 


Religie şi Stil 


Am terminat prima parte a acestor consideraţii cu 
concluzia că Ortodoxia chiar dacă ar fi numai „o parte” a 
spiritualității românești, o operă care o subminează este 
contrară „românismului” în general, pentru că acea parte 
nu poate exista şi funcţiona în izolare de întreg, și nici între- 
gul în izolare de ea, ceea ce de altfel însuși dl Lucian Blaga 
recunoaște implicit mai ales pentru religie, când o defineşte 


ca mijlocul, ca singurul mijloc 


„de autototalizare a ființei umane în corelaţia ideală cu 
ultimele coordonate ale existenţei”. 


Pe baza acestui fapt, întrucât susţinem că opera dlui 
Lucian Blaga Religie și Spirit, având un caracter anticreștin și 
deci antiortodox, nu mai poate fi considerată ca exprimând 





* Telegraful Român, an XC, nr. 23, 7 iun. 1942, pp. 1-2 Semnat: D. 
Stăniloae. 

şi favorizând spiritul românesc, ne recunoaștem datoria să 
dovedim acest caracter anticreștin al ei în continuarea con- 
siderațiilor noastre. 

Dar înainte de a purcede la prezentarea acestor dovezi, 
mai avem de adus un eventual argument, pe care dl Lucian 
Blaga l-ar putea aduce pe baza sistemului Domniei Sale în 
favorul tezei că religia, și deci în cazul nostru Ortodoxia, 
nu face parte din ființa românismului, cu toate că ea ac- 
tualizează necesitatea „de autototalizare a ființei umane” 
românești. 

Desigur, noi am putea aduce extrem de numeroa- 
se temeiuri pentru indisolubila împletire între Ortodoxie 
şi românism, dar voim să argumentăm chiar cu elemente 
din sistemul dlui Blaga, de care, fireşte, Domnia Sa nu se 
va bucura să se facă un astfel de uz potrivnic susținerilor 
Domniei Sale de căpetenie. 

Argumentul pe care l-ar putea aduce dl Lucian Blaga 
ar fi acela că stilul fiind, în concepția Domniei Sale, mai 
adânc decât religia, aceasta, nereprezentând decât una din 
tendinţele omenești, structurate și determinate de stil, are 
un loc mai periferial în spiritualitatea unui popor, centrul 
ci identificându-se cu stilul. 

De aceea, indiferent de părerea noastră despre stil, 
vom scruta puţin raportul dintre religie și stil, pentru a ve- 
dea dacă nu cumva chiar din această idee centrală a dlui 
Blaga nu rezultă altă concluzie în ce priveşte locul religiei 
în spiritualitatea unui neam. 

Stilul ar fi, după dl Lucian Blaga, o sumă de categorii 
ale spiritului uman care îl împiedică să cunoască realitatea 
obiectivă, impunând tendinței omenești de a lua contact 





ti ea 2 

cu realitatea prin cunoaștere sau, altfel, diferite bariere, 
deformări, devieri și voalări subiective. Omul numai atâ- 
ta ştie, că este o realitate deosebită de el, dar cum este ea 
nu poate ști. Marele Anonim, centrul existenţei, are grijă 
ca omul să nu cunoască absolut nimic din conţinutul rea- 
lităţii şi de aceea a pus în ființa lui sistemul de categorii 
stilistice, prin care își exercită cenzura sa. Omul ştie că 
este o realitate, dar când să prindă ceva din conţinutul ei, 
stilul îl face să vadă altceva decât ceea ce este, îl face să 
plăsmuiască anumite „disimulări” ale realităţii, care ră- 
mâne totdeauna un mister. Supremul stadiu în cunoaștere 
îl ajunge omul când își dă seama că nu poate cunoaște 
nimic din realitate, că ea este mister și tot ce cugetă despre 
ea este „mit”, este construcţie subiectivă. 


„Gânditorii care s-au ocupat cu problema cunoaș- 
terii, încercând s-o determine, n-au operat decât cu 
termenii alternativi: subiectivitate sau obiectivitate. Unii 
s-au gândit cel mult la cunoaștere ca formă mixtă, alcă- 
tuită din subiectivitate plus obiectivitate. Niciunul nu 
a conceput posibilitatea unui autentic compromis, adică 
a unei subiectivități astfel ajustate încât să țină loc de 
obiectivitate.” 


Cunoaşterea aceasta, care nu redă conţinutul realității, 
ci este numai o plăsmuire subiectivă care-i ţine loc, o nu- 
mește dl Blaga cvasicunoaștere. Singura idee obiectivă pe 
care o are omul este „ideea de mister existenţial ca atare”, 
adică siguranţa că există ceva real, dar nu știe ce.! 





1 Lucian BLAGA, Censura transcendentă: încercare metafizică, 
București, Ed. Cartea Românească, 1934, pp. 103-104. 

Fiecare neam, sau fiecare regiune de neamuri își are 
stilul ei, un mod propriu de disimulare a realității. Sunt 
anumite elemente care disting miturile, concepţiile, atitudi- 
nile unui popor sau grup de popoare, de-ale altora. 

În ce raport stă acum religia cu stilul? Este ea exclusiv 
un produs al stilului, în care caz ar avea un loc mai puţin 
central în ființa umană, ca stilul? Dl Lucian Blaga se pro- 
nunţă cam în felul următor. 


„Supraconștiința (misticilor) se realizează întotdeauna 
în aceleași coordonate stilistice profunde ca şi plăsmuiri- 
le de cultură [...]. Certitudinea mistică, cu valorile ei, se 
constituie, inapelabil, în cadre stilistice, în acele cadre 
adânci ale spiritului uman, care se dovedesc a fi subiec- 
tive, pe cât sunt de variabile.”? 


Însă a tălmăci raportul dintre religie și stil ca un raport 
de subordonare a celei dintâi ultimului înseamnă a privi 
lucrurile prea simplist. 

Religia, chiar după dl Lucian Blaga, face parte din acea 
năvală a spiritului uman spre realitatea transsubiectivă, pe 
care cenzura transcendentă prin stil o deviază, o face să se 
satisfacă cu disimulări. Din toată filosofia dlui Blaga rezul- 
tă — și nu se putea altfel — că fundamentul ființei umane 
este acel „Drang” spre realitate, spre cunoașterea ei și spre 
contactul cu ea. 

Cenzura este numai o măsură de apărare pe care a luat-o 
Marele Anonim în faţa acestei năvale a ființei umane, fie 
pentru a se apăra pe Sine, fie pentru a o apăra chiar pe ea. 









? L. BLAGA, Religie și Spirit, p. 212. 

Prin urmare, nu cenzura este elementul primar, pozitiv al 
fiinţei noastre, ci avântul spre realitate. Ea nu ar putea fi 
concepută ca un scop în sine, ci ca frână a acelui elan. 


„Marele Anonim a implantat generos cunoașterii in- 
dividuale postulatul, imperativul necondiționat al ade- 
vărului integral. Cunoaşterea individuală tânjește după 
adevăr, pradă unui elan adânc înrădăcinat în chiar actul 
transcenderii cu a cărui posibilitate este înzestrată. Totuși 
Marele Anonim nu a îngăduit realizarea acestui elan spre 
adevăr decât în ideea-negativ a misterului. Orice altă cu- 
noaștere este disimulare, prin cenzura transcendenţei. 
Marele Anonim a pus în noi îndemnul irevocabil spre 
adevăr, îndemn întemeiat în însăși natura cunoaşterii, dar 
prin cenzura-i transcendentă ni-l refuză. Suntem catego- 
ric îndemnați spre și categoric opriți de la acelaşi lucru.”? 


Deci nu tendința spre realitate este pusă în om pentru 
a da de lucru stilului, ci, invers, stilul este pus pentru a în- 
grădi năvala spre realitate. Năvala spre realitate este valul, 
stilul este aparatul care îl deviază și dispersează; năvala 
spre realitate este foamea lupului, stilul este acela care-i 
aruncă, în loc de alimente, iluzii. Matricea stilistică nu este 
izvorul din noi, ci filtrul așezat în calea izvorului. 

Dar ce loc deţine religia în această năvală a ființei uma- 
ne spre realitate? 

Chiar după dl Lucian Blaga, ea deţine un loc de prim 
ordin. În deosebire de celelalte tendințe umane spre reali- 
tate, religia exprimă setea omului după cele mai înalte re- 
giuni ale realității, după ultimele coordonate ale existenţei. 





3 L. BLAGA, Censura transcendentă..., p. 203. 

Numai metafizica mai exprimă o asemenea tendință a omu- 
lui, și încă și ea nu o tendinţă a întregului om, ci numai a 
cunoașterii. În orice caz, religia este nu mai puţin decât me- 
tafizica, ci mai mult, după dl Lucian Blaga: 





































„Aici este locul să arătăm prin ce se deosebește religia 
de celelalte încercări revelatorii ale omului, adică de me- 
tafizică, de artă, de ştiinţe [...]. În artă, încercările revela- 
torii nu privesc neapărat elementele ultime sau coordona- 
tele înseși ale misterelor existenţei, ci orice mister şi orice 
aspect al acestuia [...]. În ştiinţă, de asemenea, încercările 
privesc orice mister și orice aspect al acestuia. Între me- 
tafizică însă și religie constatăm oarecare similitudine de 
interese, şi uneori chiar de mijloace; căci metafizica tinde 
ca și religia să reveleze elementele ultime, coordonatele 
însele, ale misterelor existenţei. Metafizica participă pre- 
ponderent sau exclusiv pe calea cunoașterii la ordinea pe 
care omul şi-o revelează. Prin religie ființa umană se au- 
tototalizează în faţa ordinii ce și-o revelează, adică ființa 
umană participă la ordinea în chestiune cu cunoașterea, 
cu efectele etc.”4 


Ce înseamnă aceasta? Că în religie se exprimă mai ra- 
dical, mai pasionant năvala ființei umane după realitate, 
adică adâncurile ei, substanţa ei. Iar acest fapt, ca și acela 
că ea nu se mulțumește cu orice realitate, ca ştiinţa, ci tinde 
după ultimele coordonate, arată mai mult decât o deosebire 
accidentală între ea, pe de o parte şi artă, ştiinţă și metafizi- 
că, pe de alta; arată o deosebire esenţială, pe care dl Lucian 
Blaga nu a explicat-o câtuși de puțin, ci s-a mulțumit să 
constate cele două note caracteristice ale ei. Probabil că 





* L. BAGA, Religie şi spirit, pp. 180-181. 

nsăși definiția Domniei Sale, deși justă în elementele pe care 
le cuprinde, fiind insuficientă, nu-l îndemna și nu-i permi- 
tea o explicaţie (asupra acestui punct vom reveni). Dar noi 
ne putem urma demonstrația și numai cu ceea ce oferă dl 
Lucian Blaga. 

Religia fiind cea mai pasionantă năvală a ființei umane 
spre realitate, și anume spre cea mai principală realitate, 
iar în general năvala spre realitate fiind substanţa funda- 
mentală a omului, urmează că religia este cea mai centrală 
expresie a acestei substanțe fundamentale umane. 

Ea este mai adâncă decât stilul, mai una cu ființa umană. 

Mai mult chiar. Dacă năvala omului spre realitate ar 
viza numai regiuni mai modeste, ca ştiinţa de pildă, Marele 
Anonim nu ar avea niciun motiv să-i pună frâna cenzorială 
a stilului, întrucât nu s-ar mai simți primejduit de indiscre- 
ţia omului. Dacă nu ar avea omul tendinţa să-l cunoască 
pe el, prin urmare dacă nu ar exista în om impulsul reli- 
gios, stilul nu ar avea rost. (Ideea principală a dlui Blaga în 
scrierea Censura transcendentă|: încercare metafizică] este că 
Marele Anonim a pus în om această cenzură din teamă de 
făptură, pentru a se apăra de ea.) 

Cauza pentru care Marele Anonim pune în om frâne- 
le stilului este tendinţa religioasă a acestuia. Religiozitatea 
omului este, prin urmare, cauza mai adâncă a stilului, și nu 
viceversa. Odată ce nu ar mai exista în om această sete după 
Absolut manifestată prin religie, stilul nu şi-ar mai avea ra- 
ţiunea de a fi. Probabil dl Lucian Blaga căutând acum să 
slăbească religiozitatea omului, voiește să desființeze stilul 
și prin urmare, titlul de glorie al filosofiei Domniei Sale. 

Am putea conchide din consideraţiile anterioare: prin 
urmare, spiritualitatea românească nu poate fi concepută 

fără Ortodoxie, întrucât nu poate fi concepută ca stil ce 
funcționează în gol, ci ca stil aplicat esențial impulsului 
mai adânc religios, dând ca rezultat Ortodoxia. 

Desigur, noi nu cunoaștem niciuna din manifestările 
fiinţei noastre individuale sau etnice decât determinată 
de „matricea stilistică”. Dar ar fi greşit să spunem că nu 
cunoaştem nimic afară de matricea stilistică. Ceea ce cu- 
noaștem din noi este un întreg format din acel impuls spre 
realitate, a cărei inimă este religiozitatea, şi din categoriile 
stilistice. 

Deși dl Lucian Blaga nu se încrede în mărturia con- 
ştiinţei universal-umane despre caracterul obiectiv al atâ- 
tora din cunoştinţele noastre, totuşi admite măcar mărtu- 
ria conştiinţei despre existenţa principală a unei realități 
obiective — deși incognoscibile — și despre tendinţa ființei 
noastre spre adevăr, adică spre intrarea în legătură cu ea. 
Deși, cu alte cuvinte, afirmă că tot conţinutul cunoașterii 
noastre este creaţia subiectivă a matricei stilistice, totuși 
recunoaște că prin ea știm cel puţin că realitatea transsu- 
biectivă există. Cunoaşterea noastră modelată de factorii 
stilistici nu cuprinde nimic pozitiv din realitate, dar este 
totuși un semn al realității, este o dovadă că realitatea 
există obiectiv. 

Prin aceasta recunoaște că manifestările noastre reli- 
gioase și metafizice nu sunt exclusiv produsul matricei sti- 
listice, ci impulsul mai adânc dar deviat al ființei noastre 
după realitate. 

Astfel, Ortodoxia noastră nu reprezintă numai un 
produs arbitrar al stilului românesc, care prin urmare s-ar 
putea dispensa de asemenea producție, ci în ea este un ele- 
ment mai adânc decât stilul, dar necesar pentru existența 

şi funcționarea stilului. Stilul are lipsă mai ales de ea ca să 
funcționeze și să se manifeste, fără Ortodoxie nu ar funcţi- 
ona, nu am cunoaște și deci nu ar exista un stil românesc. 
Spiritualitatea românească se revelează în mod esenţial 
prin Ortodoxie. 

DI Lucian Blaga ar putea obiecta: elementul acesta 
mai adânc şi necesar stilului românesc este religiozitatea, 
dar nu Ortodoxia; aceasta, ca modalitate religioasă deter- 
minată de stilul românesc, se datorează acestui stil, este 
subordonată lui și deci este o parte mai puţin esenţială a 
românismului, putându-se face abstracţie de ea, sau pu- 
tându-se lua chiar atitudine împotriva ei în operele care 
exprimă „românescul”. 

Obiecţia însă ar fi caducă. Nu numai religiozitatea in- 
determinată este un element esenţial pentru constituirea și 
ființarea românescului, ci şi religiozitatea ca Ortodoxie. 

Dacă dl Lucian Blaga persistă pe lângă teoria domniei 
sale despre stil, etnicul românesc nu poate cunoaşte și trăi 
religiozitatea în altă formă decât ca Ortodoxie, care nu este 
altceva decât religiozitatea generală, cu amprentele stilului 
românesc. 

Deci pe de o parte religiozitatea ca impuls general 
omenesc este necesară pentru constituirea și funcționarea 
stilului românesc și este mai adâncă decât el. Pe de altă 
parte, această necesitate ia sub influenţa stilului forma 
Ortodoxiei. 

Dacă am spus că religiozitatea, elanul spre realitatea 
supremă, este mai adâncă în ființa umană decât stilul, 
nu am înţeles că spaţial este mai adâncă, sau cronolo- 
gic mai originară, ci că este mai esențială omului, mai 
caracteristică, mai necesară lui. În realitate, în concret, 

religiozitatea este în om totdeauna deodată cu stilul lui, 
ca un întreg: Religiozitatea poporului român se află în 
concret numai ca Ortodoxie. Esenţialitatea românească 
are formă ortodoxă. Ortodoxia este adâncul nostru. Fap- 
tul că este al nostru nu trebuie să fie motiv de închipuire 
că noi am creat-o şi deci ne putem și lipsi de ea, fie înlo- 
cuind-o cu ceva analog, fie lăsând locul liber. Fără acest 
adânc nu mai putem avea nici ceva al nostru. Ne pierdem 
pe noi înșine. 


Ne-am străduit să punem în lumină un adevăr incon- 
testabil. 

Totuși, ar fi posibil ca dl Lucian Blaga, în ciuda aces- 
tor evidențe și cu riscul de a se plasa dincolo de orice 
cadru logic de discuţie, să susțină că stilul are o astfel 
de independenţă și de suveranitate în raport cu religia, 
încât, chiar dacă aceasta este o manifestare ce angajează 
toate puterile omenești, cunoaștere, voinţă, sentimente 
etc., totuși felul cum lucrează acestea este determinat de 
stil, iar stilul este dincolo de ele, necondiţionat de lucra- 
rea lor, poate să existe şi fără această lucrare a lor. O ase- 
menea teză ar duce pe de-o parte la un determinism sti- 
listic absolut și la transformarea întregii vieți sufletești și 
morale într-o iluzie. O astfel de susținere ar însemna că 
nimic din ceea ce cunoaște omul nu are o influență asu- 
pra lui, că o voinţă reală, prin care omul să poată avea 
în urma unei anumite comportări, un efect asupra sa, nu 
există. Tot ce ne spune conștiința ar fi în acest caz o în- 
scenare iluzorie și o producţie fatalistă a stilului. Însăși 

religia ca mijloc de autototalizare ar fi o iluzie. Dar atunci, 
cum ne-ar putea convinge dl Blaga că stilul Domniei Sale 
nu este o iluzie? 

Dar şi în cazul când ar susține un asemenea determi- 
nism absolut stilistic, odată ce religia este forma princi- 
pală în care stilul se manifestă, ea ar apărea ca o expresie 
necesară a românismului. 

































Poziţia domnului Lucian Blaga 
față de creştinism şi Ortodoxie" 
(11) 


O filosofie religioasă anticreştină 






Caracterul anticreştin al filosofiei domnului Lucian 
Blaga pornește din teoria gnoseologică a Domniei Sale, du- 
blată de o viziune corespunzătoare despre centrul existen- 
ței sau Marele Anonim. 

În privința gnoseologică, am văzut că Domnia Sa 
admite o realitate transsubiectivă, dar nu admite posibi- 
litatea cunoașterii vreunui element pozitiv din ea. Toată 
cunoașterea noastră este sau cvasi-cunoaștere, adică un 
produs subiect ce ține locul cunoaşterii reale, sau cunoaș- 
tere-negativ, care este o transcendere reală a subiectivi- 
tăţii, dar neconstând în altceva decât într-o conștiință 
a realităţii ca mister imposibil de cunoscut. Prin cvasi- 
cunoaștere omul își închipuie că ar cunoaște realitatea, 
acordă cunoștințelor sale o adecvare cu realitatea; prin 
cunoașterea-negativ omul își dă seama că toate ideile 





* Telegraful Român, , an XC, nr. 24, 14 iun. 1942, pp. 1-2. Semnat: D. 
Stăniloae. 

sale despre realitate nu cuprind nimic din ea, dar tocmai 
prin aceasta este mai aproape de realitate. În fond însă, 
prin niciuna din aceste cunoașteri nu cunoaște nimic 
pozitiv din realitate. 


„Ni se va concede, fără nicio rezervă, că misterul 
existenţial este, atât prin cvasi-cunoaştere, cât şi prin 
cunoaşterea-negativă, pe deplin apărat. Prin cvasi-cu- 
noaştere, care trebuie privită ca un pachet de disimu- 
lări, misterul este apărat fiindcă în cadrul ei misterul 
nu se arată decât subiectiv mascat. Prin cunoaşterea- 
negativ misterul este apărat fiindcă este atins numai ca 
mister." 


Se pune întrebarea, în fața acestei teorii: ce rost are o 
cunoaștere care nu este cunoaștere? Şi în al doilea rând, 
strădania după un progres în cunoaștere și conștiin- 
ţa omului că are parte de el nu cumva devine o simplă 
iluzie? 

DI Lucian Blaga răspunde: Cunoașterea are rost chiar 
dacă nu este cunoaștere pozitivă. Ea înseamnă o anumită 
realizare a spiritului: 


„Cvasi-cunoaşterea înseamnă o transpunere a unor 
fenomene vitale psihice pe portativul spiritului. Avem 
deci aici de a face cu o cvasi-realizare, dar nu cu o realizare 
autentică a spiritului. Cunoaşterea negativă, prin ideea 
misterului existențial, este în schimb o autentică realiza- 
re sau efulguraţiune a spiritului. Dar incomplet, nu mai 
puțin real."? 





1 L. BLAGA, Censura transcendentă. .., p. 157. 
2L. BLAGA, Censura transcendentă..., pp. 194-195. 

Pe de altă parte, prin această degradare a cunoașteri- 
lor, forţată de Marele Anonim 


„în domeniul creatural, ele devin valori pozitive în 
planul complex al creaţiei. Există deci valori ideale, care 
în câmpul existenței devin factori pozitivi numai prin 
degradare”*. 


Oricât am căutat în Censura transcendentă a domnu- 
lui Lucian Blaga, în care își expune teoria metafizică a cu- 
noașterii, n-am putut afla niciun cuvânt din care să rezulte 
că în cunoașterea noastră se cuprinde vreun element care 
să redea ceva pozitiv din cuprinsul realității obiective. 
În asemenea condiţii, este firesc ca dl Lucian Blaga să nu 
vorbească de un progres al cunoașterii decât spre o recu- 
noaştere că nu știm nimic. Punctul central îl ajungem în 
cunoaștere când ne dezrobim total de iluzia că știm ceva, 
afară de faptul că există o realitate. Culminaţia cunoașterii 
echivalează cu integrarea deplină în mister, cu potențarea mis- 
ferului în faţa conştiinţei noastre. Desigur, este un progres 
să fii conștient de misterul realităţii, dar, pe de altă parte, 
în această conștiință nu se cuprinde nicio fărâmitură din 
mărimea realității. 

Nu găsim la dl Lucian Blaga nici precizarea unui anu- 
mit raport între realitate și producţiile noastre gnoseolo- 
pice. Nu ne spune dl Lucian Blaga nici în ce raport pozitiv 
stă fiecare matrice stilistică cu realitatea, şi anume dacă nu 
este totuşi o anumită corespondenţă pozitivă sau negativă 
între un aspect al realităţii și tiparele unui anume stil, sau 





3 L. BLAGA, Censura transcendentă..., p. 291. 

dacă nu are realitatea un rost determinant în constituirea 
cutărui sau cutărui stil. 

Peste tot, nu putem ști dacă produsele noastre subiecti- 
ve exprimă în vreun fel oarecare totuși ceva pozitiv din rea- 
litate. Din accentul ce-l pune dl Lucian Blaga pe integrarea 
în mister prin cunoașterea - negativ, ca ultimă posibilitate 
a noastră, se pare că nu se cuprinde, în ceea ce cunoaștem, 
nimic, în nicio formă, din realitate, căci dacă s-ar cuprinde 
ceva, ar trebui să ne dea legile după care se oglindește și se 
deformează realitatea în noi. 

Concepţia domnului Lucian Blaga este un fel de agnos- 
ticism, deosebit de agnosticismul clasic prin accentul apăsat 
ce-l pune pe mister și pe rostul creator al necunoașterii; sau 
un fel de kantianism poetic, deosebit de kantianismul pro- 
priu, prin faptul că acela a analizat sistematic legile după 
care subiectul cunoscător transpune realitatea în formele 
sale, câtă vreme dl Lucian Blaga nu se ostenește cu analiza 
raportului dintre matricea stilistică și realitate, sau nu recu- 
noaște o îmbinare reală între obiectivitate și subiectivitate, 
sau în sfârşit, nu se ocupă cu cercetarea legilor după care 
obiectivitatea este modificată de subiect. Este un sistem de 
afirmaţii arbitrare. Cine vrea să creadă, bine, cine nu, atâta 
pagubă! Este un Kantianism poetic și prin faptul că recu- 
noaște tot atâta îndreptăţire mitului, poeziei și cugetării 
sistematice de a cunoaşte, mai bine zis, de a nu cunoaște 
realitatea. 

Este adevărat că dl Lucian Blaga descrie diferite feluri 
de cunoaștere și diferite matrice stilistice, dar nu arată rapor- 
tul, legăturile și legile legăturilor dintre ele şi realitate. Domnia 
Sa se mulțumește să nu admită niciun fel de prezenţă a rea- 
lităţii în formele noastre de cunoaştere și în respectivele 

stiluri sau, în orice caz, nu putem ști nimic despre modul 
acestei prezenţe. 

Pe temeiul acestei gnoseologii, ar mai fi fost posibil un 
creştinism? Doctrina creștină are multe posibilități de în- 
copciere cu cugetarea omenească și cu realitatea peste tot. 
Dacă dl Lucian Blaga s-ar fi oprit aici, ar fi fost posibil, cu 
oarecare greutăți, ca această gnoseologie să fie interpreta- 
tă ca aplicându-se numai omului natural, iar creștinismul, 
creând un alt fel de viaţă, să fie văzut ca un cadru în care 
este posibil un acces la realitate. Deși dl Lucian Blaga de- 
riva, în Censura transcendentă, barierele care împiedică pe 
vm să cunoască ceva pozitiv, dintr-un Mare Anonim gelos 
şi temător de a nu fi răsturnat, teologia creștină ar fi putut, 
cu oarecare îngăduința, să admită că un asemenea raport 
între om și Dumnezeu este posibil după căderea în păcat, 
dar când Dumnezeu Se decide să mântuiască pe om, îi 
permite acestuia să se apropie de Sine. În treacăt fie zis, 
este locul să ne mirăm cum a mai ajuns dl Lucian Blaga 
să ne vorbească atât de precis de un Mare Anonim, după 
ce gnoseologia îl dusese la rezultatul că același Mare Ano- 
nim nu lasă pe nimeni să cunoască nimic pozitiv. Domnia 
Sa deduce frânele stilistice din Marele Anonim. Or, frâne- 
le stilistice nu ne lasă să cunoaștem nimic real, deci nici 
pe Marele Anonim. Cum și-a mai putut întemeia deci frâ- 
nele pe Marele Anonim? Temeiul acestor frâne însuși este 
yubred. Consecvent în cugetare ar fi fost dl Lucian Blaga 
dacă recunoștea pur și simplu existenţa lor, fără să facă un 
pas mai departe. 

Apoi, este drept că dl Lucian Blaga și-a asigurat liber- 
tatea de construcție filosofică prin recunoașterea că spiritul 
este silit să caute adevărul, însă întrucât Domnia Sa a ajuns, 

privilegiat de soartă, până la punctul ultim al cunoaşterii, 
adică la evidenţa că nu știm nimic pozitiv, ci tot ce cunoaș- 
tem este construcție subiectivă, ar fi o datorie faţă de se- 
menii care ar putea crede în adevărul conţinutului pozitiv 
al sistemului Domniei Sale să spună lămurit undeva: tot 
ce-am construit eu este de asemenea gol de orice element 
corespunzător cu realitatea; ceea ce ştiu sigur este că nu 
ştiu nimic, decât că există o realitate misterioasă. 

Dar dl Lucian Blaga a mers, din nefericire, prea departe 
când a extins nu numai asupra religiei în general, ci în mod 
explicit şi asupra creştinismului teoria Domniei Sale despre 
caracterul total subiectiv al oricărui conţinut spiritual. 

În ce măsură se potriveşte la celelalte religii teza 
Domniei Sale, vom vedea atunci când vom scruta ființa 
religiei în general, în comparaţie cu definiţia ce i-o dă dl 
Lucian Blaga şi cu ceea ce rezulta ca element religios din 
gnoseologia Domniei Sale. 

Faţă de creştinism Domnia Sa însă s-a fixat într-o atitu- 
dine de opoziţie articulată și categorică, atunci când a arătat 
apriat că nu admite Revelaţie divină, și aceasta nu numai 
într-un mod general, ci referindu-se şi la creştinism în spe- 
cial, în cartea Religie şi Spirit. Până aici dl Lucian Blaga ar 
fi putut să-și facă toate mendrele în filosofia Domniei Sale, 
fără să-și fi auzit vreun cuvânt din latura creştină. Dar oda- 
tă ce Domnia Sa este cel care a avut inițiativa de a renega 
creştinismului temeiul fiinţei şi al adevărului său, și anume 
Revelația divină, nu se mai poate plânge că nu este lăsat în 
pace. Când se leagă cineva de casa mea, în care locuiesc cu 
toţi ai mei, căutând să o surpe, sau să mă convingă pe mine 
şi toți ai mei despre lipsa ei de fundament, deci indirect, la 
o părăsire a ei, ar fi ciudat ca acela să se plângă dacă eu sunt 

silit să mă sesizez şi să arăt aceluia răul pe care vrea să mi-l 
facă sau să-i demonstrez falsitatea părerii. 

Ajunşi la punctul acesta, ar trebui arătată din două 
laturi opoziția domnului Lucian Blaga faţă de creştinism: 
1. evidențiind că dl Lucian Blaga neagă de fapt Revelația 
dumnezeiască, chiar şi pentru creștinism, şi 2. dovedind că 
temelia creștinismului este convingerea în Revelația divi- 
nă. Este încă și o a treia chestiune, care se pune în legătură 
cu opoziţia domnului Blaga, și anume: dovedirea realităţii 
Revelaţiei divine a creştinismului. Dar aceasta o vom trata 
în alt capitol. Deocamdată, ajunge să se arate simplul fapt 
al opoziției domnului Lucian Blaga faţă de creștinism, în- 
trucât Domnia Sa nu recunoaște Revelația divină. 

Dar realitatea acestei opoziții reiese atât de clar din cele 
două laturi, pentru cine a răsfoit cât de puţin cartea Religie 
și Spirit şi cunoaște măcar cât de elementar creștinismul, 
încât este aproape o pierdere de timp și o corvoadă plictisi- 
toare să stăruim prea mult. 

Dăm câteva citate din care se constată că dl Lucian 
Blaga nu recunoaște o Revelaţie divină nici pentru crești- 
nism, aplicându-i și acestuia gnoseologia stilistică dedusă 
dintr-un Mare Anonim rău și fricos. Tratând creștinismul 
amestecat cu celelalte religii, dl Lucian Blaga îl categori- 
seşte cu aceleaşi moduri ale Domniei Sale de exprimare, 
afirmând de-a valma despre toate că stau 


„totdeauna sub imperiul categoriilor stilistice ale spiri- 
tului omenesc, supunându-se lor cu aceeaşi docililate, ca 
şi toate celelalte manifestări de cultură”?. 





* L. Baca, Religie și spirit, p. 188. 

„Orice religie, întrucât se încheagă ca plăsmuire 
spirituală, este supusă determinantelor stilistice.”5 


Dar aceste categorii stilistice nu numai modelează o 
cunoaștere religioasă reală, ci chiar o produc. Pe marginea 
lui Pascal, dl Lucian Blaga afirmă că „certitudinea mistică 
[...] nu este efectul unei ultime obiectivităţi, a unei trans- 
cenderi pozitive”, deci este un produs dinăuntrul subiec- 
tivităţii. Teza că tiparele stilistice nu numai modelează un 
conţinut de adevăr în spirit de dincolo de el, o susține dl 
Lucian Blaga limpede polemizând cu Rudolf Otto care, 
aflând pe de o parte categoria sacrului ca ceva fundamental 
în religie, iar pe de alta neputându-i găsi originea în su- 
biect, a dedus din ea că omul care intuiește sacrul se află 
de fapt într-un raport cu o realitate obiectivă. Cu o pasiune 
ciudată, dl Lucian Blaga se reîncarnează în fața lui Otto în 
lungul șir de înaintași germani, care au susținut că religia 
este un produs subiectiv, dar a căror soluţie și-a dovedit de 
mult insuficienţa și Otto însuși a cunoscut toate motivele 
acestei insuficiențe. 


„Gânditorul (Otto), spune dl Lucian Blaga, vrea de 
fapt să asigure şi religiei o obiectivitate sau o legitimitate 
indiscutabilă.”” 


După o anumită demonstraţie, dl Blaga opune voinţei 
lui Otto de a întemeia religia în obiectivitate: 





5 L. BLAGA, Religie şi spirit, p. 180. 
* L. BLAGA, Religie și spirit, p. 212. 
7 L. BAGA, Religie și spirit, p. 196. 

„lată pentru ce orice întreprindere de a legitima religia 
în sens obiectiv este primejdioasă. Noroc că religia n-are 
nevoie de această presupusă obiectivitate, pentru a-şi justi- 
fica existenţa. Religia are aceleaşi titluri de legitimitate ca 
orice altă manifestare de cultură a genului uman, dar şi 
un titlu mai mult decât acestea”. 


În aceste rânduri, sub aparența că s-ar acorda ceva 
pozitiv religiei, i se ia orice temelie. Titlul culturii care 
este după dl Lucian Blaga? Acela de a fi un simplu joc 
creator de artificii al spiritului uman, în tendinţa după ade- 
văr. (Ceva asemănător jocului inconsistent de stele care ia 


ființă fugară sub pleoapele închise.) Cultura poate exista 


fără convingerea despre o obiectivitate. Religia însă nu. 
Ea nu se poate legitima ca joc gratuit al spiritului, cum 
se legitimează cultura. Când numai la aceasta şi-ar redu- 
ce legitimitatea, religia pur și simplu n-ar mai exista ca 
religie; ar exista numai cultura. Religia și cultura nu pot 
deci exista cu aceeași legitimitate subiectivă. Aceasta este 
o dovadă că religia este cu totul altceva decât cultura. DI 
Lucian Blaga identificându-le în esență arată, între altele, 
că nu acordă religiei niciun drept la obiectivitate, cum nu 
acordă culturii. (Dar despre aceasta vom trata când vom 
lua problema religiei în specială dezbatere.) Chiar par- 
ticula de auto-(totalizare și depășire), pe care o folosește 
pentru definiția religiei, arată că Domnia Sa o concepe ca 
produs al omului. 

Dacă mai trebuia o precizare a atitudinii Domniei Sale 
chiar față de Revelaţie, ne-o dă în nota de la pagina 190: 


8 L. BAGA, Religie și spirit, p. 203. 

„Cât priveşte revelația divină, la care se referă atâtea 
dintre religiile trecute şi prezente [...], în definitiv aceasta 
rămâne o problemă de natură metafizică (deci nu de altă 
natură, observăm noi), iar sub unghi metafizic atitudi- 
nea noastră orice cititor o poate deduce din concepția pe 
care am dezvoltat-o altădată, cu privire la cenzura trans- 
cendentă şi la frânele transcendente. De vreme ce după 
concepția noastră toată grija Marelui Anonim este tocmai 
aceea de a împiedica ființa umană (prin cenzura trans- 
cendentă şi prin frânele transcendente) de a-şi tălmăci în 
termeni adecvaţi şi pozitivi misterele existenței, nu prea 
vedem ce rol ar mai putea avea o revelație a cărei iniția- 
tivă ar trebui să o ia acelaşi Mare Anonim. Nu ne prea 
putem închipui că Marele Anonim ia cu o mână, ca să 
dea cu cealaltă”?. 


În sfârşit, consecvent cu întreaga concepție a Domniei 
Sale, dl Lucian Blaga declară pe lisus Hristos — Care este în 
învăţătura creștină desăvârşirea Revelaţiei lui Dumnezeu, 
adică însuși Fiul unul născut al Tatălui, Cel de o ființă cu 
El, coborât între oameni, după ce a luat ființă omenească 
- simplu om, divinizat de ardoarea unui grup în care se 
formase cu timpul mitul mesianic, ca o producție subiec- 
tiv omenească, după asemănarea tuturor produselor in- 
telectuale și mitice omenești, așadar neredând nimic din 
conţinutul pozitiv al realităţii divine și fără intervenția 
afirmativă a acesteia. 

Precum zeul Marduk al babilonienilor este produ- 
sul mitic al unei aşteptări mesianice, tot așa și divinitatea 
lui lisus este un asemenea adaos mitic, peste simpla 





? L. BAGA, Religie şi spirit, p. 190. 

umanitate a Lui. Mitul s-a născut omenește. Profeţii, prin 
care ia ființă acest mit, numai „se cred un fel de organe ale 
Dumnezeului”!, dar nu sunt. Totul se întâmplă natural, 
ca în Babilon, numai cât acolo mitul are un caracter astral, 
dar la evrei apare mai umanizat. Aici zeul nu trebuie să fie 
un astru, ci un om. „Mitul mesianic a luat în adevăr în po- 
sesie o ființă omenească și s-a realizat prin ea”!!, adică cei 
ce mângâiau această aşteptare s-au liniștit în convingerea 
că în lisus așteptarea s-a împlinit. 

Este adevărat că dl Lucian Blaga acordă lui lisus o pu- 
tere supraumană!, altfel nu ar fi putut nici chiar Domnia Sa 
explica de ce n-au considerat contemporanii pe oricare alt 
semen drept Dumnezeu. Dar putere supraumană înseamnă, 
în contextul în care este încadrat și în consonanţă de idei cu 
toată cartea Religie și Spirit şi cu întreaga filosofie a domnu- 
lui Lucian Blaga, o simplă potenţare în limitele umanului, 
dar nu ceva deosebit radical de el; ceva asemănător suprao- 
mului nietzschean, sau supraconștiinței misticilor, de care 
Domnia Sa spune categoric că nu este ceva deasupra ființei 
omenești. 


a 7-4 aere 


„Se poate admite doar că într-adevăr misticii realizea- 
ză o stare de hiper, sau supraconştiință, de o intensitate 
ce alungă în umbră toate stările de conştiinţă obişnuită. 
Dar nu putem admite că aceasta este efectul unei ultime 
obiectivități, a unei transcenderi pozitive, a unui contact 
sau a unei confluenţe cu Absolutul.” 





10 L. BLAGA, Religie și spirit, p. 141. 
1 L. BLAGA, Religie și spirit, p. 144. 
12 L. BLAGA, Religie și spirit, p. 144. 
15 L. BLAGA, Religie și spirit, p. 212. 

Creștinismul însă este clădit pe temelia Revelaţiei şi 
în speţă pe Revelația desăvârșită a lui Dumnezeu întrupat 
ca om. Cu această convingere, cu acest adevăr stă și cade 
creștinismul. 

[Vom căuta să evidenţiem acum elementele șubrede pe 
care se bazează încercarea domnului Blaga]!* de a submina 
temelia revelată a creștinismului, de a se ridica împotriva 
lui lisus Hristos Dumnezeu. Căci dacă Iisus Hristos nu este 
Dumnezeu, El n-a înviat și nu ne-a mântuit; prin urmare, 
toată credinţa creștinilor este o jalnică iluzie. 





1 Textul original din Telegraful Român: „Într-un alt capitol vom că- 
uta să respingem încercarea dlui Blaga [...]”. Varianta păstrată în text re- 
prezintă textul revizuit de părintele Stăniloae; Cf. Dumitru STĂNILOAE, 
Poziţia domnului Lucian Blaga față de creştinism..., M-P. Georgescu (ed.), 
p. 37 (n. ed.). 


Poziţia domnului Lucian Blaga 
faţă de creştinism și Ortodoxie 
(IV) 


Definiţia Religiei (1) 


Cum ajunge dl Lucian Blaga să respingă Revelația creș- 
tină şi dumnezeirea lui lisus Hristos? Intrebând pe profeți, 
pe autorii cărților Sfintei Scripturi, pe apostoli şi pe toți creş- 
tinii? Când cercetezi ființa unei religii, trebuie să întrebi pe 
aderenții ei, ce este ea pentru ei. Creștinismul este o realitate 
istorică. Pentru a afla ce este el, trebuie să întrebi istoria şi so- 
cietatea celor ce îl mărturisesc. Nu se poate deduce dintr-un 
principiu mintal, subiectiv, ființa unei realități istorice. 

Se poate întemeia pe o minciună credința atâtor mar- 
tiri şi a atâtor veacuri de supremă ascensiune morală și 
culturală a omenirii? De ce părerea Domniei Sale ar fi mai 
dreaptă decât intuiţia miliardelor de oameni, care nu au 
fost toți inferiori ca gândire dlui Blaga? 

DI Lucian Blaga nu s-a apropiat de realitatea istorică 
şi socială fără prejudecăţi, pentru a asculta ceea ce spu- 


* Telegraful Român, an XC, nr. 25, 21 iun. 1942, pp. 1-2. Semnat: D. 
Stăniloae. 

ne ea și apoi a-și stabili o judecată asupra creștinismu- 
lui, ci a venit cu prejudecata stilului și a ideii că nu există 
Revelaţie divină, ci totul este produs subiectiv, și a ciuntit 
realitatea ca să intre în cadrul strâmt al ideii Domniei Sale 
preconcepute. 

Domnia Sa a dat religiei o definiție construită subiec- 
tiv, care nu cuprinde toate elementele specifice ale religiei 
și cu deosebire pe acelea ale creștinismului. O definiţie a 
religiei trebuie să fie astfel însușită, încât să poată încăpea 
în ea toată varietatea religiei, prin urmare și creştinismul. 
Obiectivitatea științifică nu admite să se ia la construirea 
unei definiţii numai religia preferată, şi toate celelalte să fie 
răstălmăcite prin prisma aceleia. 

Dacă trebuie acordată, la stabilirea unei definiţii, 
o atenţie deosebită vreunei religii, desigur că aceasta 
trebuie să fie religia în care elementele care o constru- 
iesc apar mai clare, mai puţin tocite şi degenerate, şi nu 
invers, așa precum atunci când voieşti să dai definiţia 
omului nu vei lua de model pomul sterp. Greşeala aceas- 
ta a comis-o di Lucian Blaga, după pilda atâtor antecesori 
adversari ai religiei, acordând nu creștinismului atenţia 
principală, ci unor elemente de suprafață ale hinduismu- 
lui sau budismului. Domnia Sa a umblat după curiozităţi 
în religie, după ceea ce este neesenţial, nu după ceea ce 
este permanent și esenţial. Marele apologet Vasile Găină 
spune: 


„E un metod foarte natural dacă, având a determina 
ființa adevărată a unui lucru, îl privim din partea cea 
mai favorabilă din care ni se prezintă. Aceasta trebuie 
să o avem în vedere și la determinarea fiinţei religiei. 
Spre a o cunoaște pe aceasta, trebuie să considerăm și să 

analizăm mai de aproape acea religie care ni se prezintă 
între toate religiile ce-au existat și există ca unica religie 
adevărată, adică religia creștină”!. 


Desigur, dl Lucian Blaga a căutat să scape de această 
necesitate metodologică, prin afirmarea că toate religiile 
au aceeași valoare și același nivel. Afirmația este însă o 
simplă bravare a realității evidente. Fetişismul triburilor 
africane, sau chiar politeismul greco-roman cu acei zei 
plini de pasiuni meschine nu pot fi puse pe aceeași treaptă 
cu creştinismul decât de cineva care ţine să se încăpățâne- 
ze într-o afirmaţie contrară tuturor evidenţelor (de altfel, 
tot domeniul realității ne arată că lucrurile de acelaşi fel 
— cuprinse într-o specie sau noţiune -— nu sunt egale sub 
raportul calitativ). 

După aceste consideraţii metodologice, vom purcede 
la o exprimare a definiţiei religiei pe care a dat-o dl Luci- 
an Blaga, arătând insuficienţele ei și elementele esenţiale 
pe care Domnia Sa le-a lăsat afară, deoarece nu intrau în 
schema preconcepută de Domnia Sa. Vom arăta apoi cum 
toate elementele esenţiale ale religiei apar în modul cel mai 
clar în creștinism și cum, prin urmare, celelalte religii sunt 
într-o privinţă forme degenerate ale unei religii primordia- 
le, mai apropiată de creştinism, iar în altă privinţă, expresii 
nedepline ale religiei adevărate spre care tind să-și dea sea- 
ma și care s-a realizat prin creștinism. 

Religia, după dl Lucian Blaga, exprimă strădania 
subiectivă de: 





1 Vasile GăInă, Universalitatea, fiinţa și originea religiunii, Cernăuți, 
1899, p. 52. 

„autototalizare și autodepășire a ființei umane în core- 
laţie ideală cu ultimele elemente sau coordonate ale mis- 
terului existenţial în general, pe care omul şi le revelează 
sau și le socoate revelate”?. 


Între religie şi metafizică dl Lucian Blaga nu găseşte 
altă deosebire decât că în cadrul celei dintâi omul tinde cu 
toată ființa spre ultimele coordonate ale existenţei, iar în 
cadrul ultimei, numai prin cunoaștere. 


„Fiinţa umană simte o înclinare sau necesitatea de a 
participa, într-un fel sau altul, cu toate facultățile şi apti- 
tudinile sale la ordinea dată odată cu revelarea ultimelor 
elemente sau coordonate ale misterului existenţei [...]. 
Metafizica participă preponderent sau exclusiv pe calea 
cunoașterii la ordinea pe care omul şi-o revelează. Prin 
religie ființa umană se autototalizează în faţa ordinii ce 
și-o revelează, adică ființa umană participă la ordinea în 
chestiune cu cunoașterea, cu efectele, cu voinţa, cu pre- 
simțirea etc.”3 


Prin urmare, dl Lucian Blaga nu vede între religie și 
metafizică decât o deosebire de ordin extensiv. Religia este 
o metafizică la care se asociază şi celelalte facultăți ale spi- 
ritului uman. Şi în metafizică, și în religie este vorba de o 
„revelare” produsă de om, prin urmare sub acest raport dl 
Lucian Blaga nu vede nicio deosebire între metafizică și re- 
ligie. Ba mai mult, întrucât participarea întregii ființe uma- 
ne, ca element caracteristic al religiei, se produce în favorul 
unei ordini date mai întâi prin cunoașterea autorevelatorie, 





? L. BLAGA, Religie și spirit, p. 178. 
3L. Baa, Religie şi spirit, p. 181. 

religia are ca centru, după dl Lucian Blaga, tot metafizica. 
Religia este prin urmare, cum am spus, o metafizică la care 
se asociază și celelalte părți ale ființei umane. 

Ar ajunge să arătăm insuficiența patentă a acestei teo- 
rii prin simpla întrebare: De ce nu poate participa omul la 
orice metafizică, cu toate facultăţile și părțile naturii sale? 
De ce se alungă sistemele filosofice unul după altul, fără ca 
să trezească participarea totală a unor cercuri mai mari din 
omenire, cu toată propaganda zgomotoasă ce au grijă ar- 
hitecţii lor să o însuflețească și dirijeze? De ce nu participă 
nici chiar constructorii lor cu toată fiinţa la sistemul ce l-au 
construit? Dacă așa ar fi cazul, am avea atâtea religii câte 
metafizici s-au construit sau se vor construi. 

În fond, ce înseamnă aceea că în metafizică omul parti- 
cipă „la ordinea ce şi-o revelează” numai prin cunoaștere? 
Nimic altceva decât că omul nu se simte revendicat de acea or- 
dine, pentru că nu este convins de realitatea ei sau pentru 
că nu are puterea de a-l revendica. Conştiinţa filosofului 
creator de sistem, sau a aderenţilor la sistemul lui, nu are 
convingerea că realitatea ultimă este aşa cum şi-o imaginează el 
sau că acea realitate are calitatea de a revendica pe om. 

Faţă de metafizică omul, chiar cel ce a construit-o, ră- 
mâne într-o conștiință că totul este un joc al spiritului pro- 
priu. Cel mult este posibil ca realitatea să fie așa, dar o sigu- 
ranță nu are. Dacă totuși ar avea o siguranţă că realitatea 
ultimă este așa cum judecă el, și cu toate acestea nu se simte 
revendicat de ea, cauza nu ar putea sta decât în faptul că 
nu 0 concepe ca având calitatea sau puterea să revendice 
pe om. 

Din metafizică lipsesc prin urmare două elemente, 
pe care religia, spre deosebire de ea, le are: 1. certitudinea 

realității ultime, în felul în care este concepută, și 2. calita- 
tea acestei realități de a revendica pe om, adică o anumită 
însușire care o ridică din indiferență sau din automatism 
şi uniformitate, prin urmare o anumită capacitate de a se 
comporta de la caz la caz după cum se poartă și omul; dar 
aceasta nu-i altceva decât un anumit caracter personal al 
realității ultime. Fără aceste două elemente proprii, nu se 
găsește religie și nu se poate explica de ce omul participă 
total la o anumită ordine în cadrul religiei, iar în cadrul 
metafizicii nu. 

Felul în care se combină cele două lipsuri în metafizică 
variază. Uneori certitudinea despre realitatea imaginată de 
om prin metafizică poate fi destul de mare. Dacă totuşi nu 
se comportă omul totalitar față de ea, este din pricină că 
nu și-o imaginează ca având un anumit caracter personal 
(libertate și conștiință), ci ca pe o lege automată sau ca pe 
o materie oarbă etc., faţă de care zadarnic încearcă să se 
comporte altfel. El gândește că oricum s-ar comporta, tot 
acolo iese. Alteori filosoful poate să ajungă în metafizica sa 
la ideea unei realități oarecum personale, dar atunci lipseş- 
te certitudinea despre existența ei. Însă de cele mai multe 
ori metafizica se înfățișează cu ambele lipsuri. 

Ea fiind un joc al spiritului, omul nu se comportă în ca- 
drul ei cu seriozitatea absolută și cu conștiința că de aceas- 
tă comportare atârnă destinul lui, cum este cazul în cadrul 
religiei. 


a. În ceea ce priveşte primul element caracteristic 
al religiei, și anume: certitudinea omului religios, ea în- 
seamnă credința lui în realitatea ultimă și în felul ei de 
a fi aşa cum o cunoaște. Nu există religie fără credinţă. 

„IO! 








Dl Lucian Blaga a înlăturat din definiţia religiei tocmai 
acest element caracteristic al ei. Domnia Sa s-a gândit că 
în felul acesta va putea înșela lumea să admită că dân- 
sul nu subminează religia, susținând irealitatea obiectu- 
lui ei de credinţă şi înlăturând astfel însăși credinţa, căci 
religia nu constă în credinţă, ci în comportarea totală a 
omului față de o idee a sa. Neglijarea și înlăturarea totală 
a credinţei din definiţia religiei construită de dl Blaga se 
vede, de pildă, din felul cum explică Domnia Sa terme- 
nul de „corelaţie ideală”: 











„Ce vrea să însemne această expresie, în corelație 
ideală? [...] Procesul de autototalizare sau de autodepăși- 
re a ființei umane [...]. se determină așa cum o idee este 
în stare să determine ființa umană și cum ființa umană 
cu structurile ei este în stare să determine conținutul și 
forma unei idei”. 


DI Lucian Blaga nu face de fapt decât să dea o haină 
de luciu înșelător celei mai josnice teorii despre religie, și 
anume celei a lui Feuerbach, după care religia este o mani- 
festare a egoismului omului și a fanteziei sale. Prin egoism 
omul vrea să scape de scăderile proprii, iar prin fantezie 
își fixează o țintă ideală de ajuns. De obicei în religie omul 
„idealizează propria sa ființă”. Întâi creează un chip de 
Dumnezeu, după cum îl dorește inima sa, şi apoi își mode- 
lează ființa după acel chip. 








„Elîmpinge, spune V. Găină, redând ideea lui Feuerbach 

mai întâi fiinţa sa de la sine și, după ce a realizat-o, o 
primește apoi iarăşi în inima sa. Așa este divinitatea după 
Feuerbach, eul obiectiv al omului, dar nu așa cum este, ci 

cum ar dori să fie.”+ „Religia este deci, după Fuerbach, un 
raport al omului către sine însuşi.” 


A se compara acestea cu expresiile dlui Lucian Blaga: 


„Datorită corelaţiei acesteia se face că toate plăsmuirile 
mitice sau metafizice induse în orice religie răspund mai 
mult sau mai puţin unor dorinţe fățişe sau subconștiente 
ale ființei umane. În orice religie omul își făurește un mit 
sau o metafizică oarecare după chipul și asemănarea sa, 
dar şi acest mit sau această metafizică ce se cuprinde în 
orice religie, tinde să modeleze omul după chipul și ase- 
mănarea sa [...].”5 


„Corelaţia ideală” a dlui Lucian Blaga nu este, în 
termeni mai clari, decât raportul omului cu ideile sale 
proprii. 

La dl Lucian Blaga teoria lui Feuerbach se află împletită 
cu cea a pozitivistului Spencer, care, ca și Auguste Compte, 
consideră religia un produs al fanteziei, un mit. Dar pe cânt 
pozitivismul consecvent al lui Compte declară că în acest 
mit nu este niciun adevăr şi, prin urmare, religia trebuie 
înlăturată („Alle Religion ist aus dem Mythos erzeugt und 
muss mit dem Mythos zugrunde gehen”f, interpretează H. 
Scholz, concepția pozitivistă), Spencer afirmă că religia ca 
mit traduce impropriu un adevăr, și anume ideea unui Ab- 
solut care există. În orice caz, religia este un produs ome- 
nesc şi după Spencer, și între ea și metafizică este identitate 





1V. GĂINĂ, Universalitatea, fiinţa şi originea religiunii, p. 107. 
5 L. BLacA, Religie şi spirit, p. 183. 
 H. Scnorz, Religionsphilosophie, Berlin, 1922, p. 42. 

esențială, prin urmare nici el nu vede credinţa ca element 
distinctiv al religiei. 

Punctul de vedere al dlui Blaga asupra religiei nu este 
decât o combinaţie din Feuerbach-Spencer. 

Față de astfel de religie văduvită de credinţă, să ni 
e dea voie să ne manifestăm stupefacția şi durerea când 
vedem cum unii ucenici de-ai dlui Lucian Blaga, care au 
încă examene de dat, admiră mai cu voie, mai fără voie, în 
recenzii, strecurate misterios la diferite reviste, atitudinea 
„favorabilă”, „generoasă” a dlui Blaga față de religie, de 
care Domnia Sa, în termeni în aparenţă frumoși, spune că 
este o necesitate a firii omenești, numai cât omul trebuie să 
ştie că nu există nimic din ceea ce crede, căci toată credinţa 
lui se bazează pe o iluzie, însă aceasta nu are importanţă și 
prin urmare religia nu este periclitată de sălășluirea unei 
astfel de conștiințe în oameni, deoarece religia poate exista 
şi fără credinţă, ca un raport al omului faţă de ideile sale 
proprii, exact ca în metafizică (ce frumos a vorbit și Renan 
despre lisus, numai că I-a negat dumnezeirea, înlăturând 
suportul creștinismului). Dl Blaga procedează cu religia 
ca unul care sugrumă pe cineva spunându-i cuvinte de 
mângâiere. 

Despre teoria lui L. Feuerbach privitoare la religie zice 
filosoful H. Scholz: 


„Această concepție despre religie a avut o extraordinară 
influenţă și are încă până azi. Feuerbach a devenit prin ea 
oarecum filozoful religios prin excelenţă al socialismului, în 
sensul în care Heine a devenit prin ale sale Wintermarchen, 
poetul socialismului. Influenţa lui Feuerbach asupra filo- 
sofiei religioase la socialiști se poate studia mai bine la 
Fr. Engels, care a scris şi o carte instructivă asupra lui 

Ludwig Feuerbach și sfârșitul filosofiei germane idealis- 
te”7, Şi Scholz citează din Engels cuvinte care exprimă 
opinia că zeii sunt numai reflexul omului. 


De exemplu: 


„Auf einer noch weiteren Entwicklungstufe werden 
sămtliche natiirliche und gesellschaftliche Atribute der 
vielen Gâtter auf Einen allmăchtigen Gott iibertragen, der 
selbst wieder nur der Reflex des abtrakten Menschen ist. 
So enstand der Monotheismus”$. 


lată prin urmare marea contradicție a dlui Lucian 
Blaga: pe de o parte, afirmă că religia este o latură esenţială 
a culturii umane și spiritul care nu o creează nu trăiește în 
plenitudinea puterilor sale creatoare, iar pe de alta, ținând 
să convingă pe oameni că lucrurile în care cred sunt simple 
idei subiective, aşadar iluzii, caută să înlăture orice posi- 
bilitate de existenţă a religiei, prin urmare, a unei funcţi- 
uni esenţiale a spiritului uman. (Religia de care vorbeşte dl 
Lucian Blaga nu mai este religie. În sistemul Domniei Sale 
nu este loc pentru religie. Ceea ce am desprins în articolul 
nostru „Religie şi stil” ca elan mai adânc decât stilul, nu este 
religie, ci metafizică. DI Lucian Blaga numește în chip greșit 
acel elan religie și noi am evidenţiat natura lui mai adâncă 
decât a stilului numai pentru a arăta o altă contrazicere a 
dlui Blaga, care face, pe de altă parte, religia subordonată 
stilului.) În această gravă contrazicere a căzut dl Blaga din 


7 Frederick ENGELS, Ludwig Feuerbach und der Ausgang der Klassischen 
deutschen Philosophie, Stuttgart, 1888. 
3 H. Scnorz, Religionsphilosophie, pp. 65-66. 

pricina definiției greșite ce a dat-o religiei, în tendinţa de a 
smulge din ea credinţa și de a o identifica cu metafizica. 

Am văzut că, din cauza acestei definiţii, dl Lucian 
Blaga nu a putut explica de ce nu însoțește omul orice me- 
tafizică, prin care își revelează o anumită ordine, cu toate 
facultățile ființei sale. 

DI Lucian Blaga ar vrea poate să includă credinţa în 
rândul și pe planul acelor „felurite facultăți și atitudini”, 
care, după ce omul și-a construit o metafizică, vin să-i ade- 
re. Însă prin aceasta nu a dat răspuns la întrebarea: de ce 
nu poate omul participa cu toate facultăţile, prin urmare 
și cu credinţa, la orice metafizică? Din aceasta se vede că 
credința nu este o simplă „facultate sau atitudine” în rând 
cu celelalte „facultăți”, care vin să aprobe o metafizică, ci 
este ceva mai profund decât toate, este ceva ce dă și „cu- 
noaşterii” certitudine și silește pe tot omul să participe la 
acea ordine. 

DI Lucian Blaga a rămas la suprafață în definiția ce o 
dă religiei. 

Domnia Sa a văzut că omul participă în cadrul ei cu 
toate facultățile sale la o anumită ordine luată la cunoștința, 
însă nu a căutat să explice cum se face că omul participă la 
o anumită „metafizică“, iar la metafizica propriu-zisă nu 
participă. Cauza mai profundă este credința, pe care, deşi 
este vădită în toate religiile, dl Lucian Blaga a trecut-o cu 
vederea pentru a putea lovi în voie în acest element de bază 
al religiei. 

S-ar cuveni acum să arătăm cum în toate religiile este 
prezentă certitudinea credinţei. Pentru cine cunoaște însă 
dinexperiența proprie, din manifestările semenilor și dintr-o 
cât de sumară informaţie despre religiile omenirii, ce este 

viață religioasă, apare ca un lucru aproape de prisos să se 
mai aducă astfel de dovezi. 

Nu discutăm aici cum concep diferitele religii realita- 
tea divină faţă de care aderenţii au o comportare stabilită. 
Că o concep în legătură strânsă cu natura, sau ca multi- 
plicitate de zei, sau ca o Nirvana indeterminată, sau ca un 
Dumnezeu unic, fapt este că toate grupurile de aderenţi 
cred nelimitat că religia lor nu-i înşeală, şi realitatea divină 
există și este așa cum li se propovăduiește. 

Vom vedea mai departe, când vom privi al doilea ele- 
ment caracteristic al religiei, cum totdeauna la bază stă con- 
vingerea despre un oarecare caracter personal al realităţii 
sau realităților ultime, și numai anumite speculaţii filoso- 
fice ce răsar pe marginea religiilor ajung uneori și la eva- 
porarea acestui caracter al divinității. Asemenea sisteme 
filosofice s-au produs în special la inzi, și dl Lucian Blaga 
și-a formulat definiţia religiei aproape numai pe baza aces- 
tor speculații filosofice hinduse, care nu au cu religia alt- 
ceva comun decât că și-au avut în ea punctul de plecare. 
Dr. A. Jeremias își intitulează capitolul despre Upanișade și 
Brahmanism, de care dl Lucian Blaga a făcut atâta caz: 


„Die  Laienphilisophie und die  brahmanische 
Opfermystik“*, 


iar în text zice: 


„Aceste speculații indice au pornit pe de o parte din 
cercuri laice, în opoziţie cu religia mitică a poporului 





9 A. JEREMIAS, Allgemeine Religions-Geschichte, Miinchen, 1924, p. 147. 

și cu tehnica vedică a jertfei, pe de alta, din cercurile 
preoțești ale brahmanilor, care încercau să împace fi- 
losofia cu vechea practică preoțească printr-o mistică a 
jertfei. Filosofia laică este cuprinsă în Upanișade și în 
Aranyakas. Upanișadele au în diferitele lor grupe o ten- 
dință comună spre monismul idealist, care adună lu- 
mea, pe Dumnezeu și sufletul într-o unitate: lumea este 
Brahman, puterea originară divină, iar Brahman este 
Atman, întimitatea eului ridicat peste timp și spațiu, multi- 
plicitate şi dezvoltare”. 


Curios este că dl Lucian Blaga a restituit opera cea 
mai monumentală și mai scrupulos științifică despre is- 
toria religiilor — Lehrbuch der Religionsgeschichte, de Chan- 
tepie de la Saussaye -, netăiată, bibliotecii Academiei 
teologice, de la care o împrumutase când lucra la cartea 
Religie și Spirit, tocmai la capitolul despre religia hindusă 
şi chineză, pe care își bazează în special definiția ciudată 
a religiei. Ar fi putut vedea din această operă cum la acele 
popoare filosofia religioasă a unor cercuri intelectuale sau 
preoțești avea paralel cu ea, ca bază a ei și mai veche ca 
ca, religia poporului în zei, concepuţi oarecum ca persoa- 
ne. Din acea operă, ca și din oricare alta serioasă, Domnia 
Sa ar fi aflat și despre budism că, atunci când a devenit 
religie pentru mulțimi, a fost o credinţă în zei, ce aveau 
în frunte pe Buda însuși. Ideea de Nirvana însăși, în care 
Buda și cercul restrâns al aderenţilor vedea realitatea și 
ființa supremă, nu este ceva care să poată fi identificat cu 
nimicul. V. Găină spune: 


10 A. JEREMIAS, Allgemeine Religions-Geschichte, p. 149. 

„Învățătura despre Nirvana a fost prea misterioasă spre 
a putea fi pricepută, prea subtilă, spre a putea fi exprima- 
tă în termenii existenţei și ai neexistenței”!I. 


Iar Dr. St. Konow în monumentala operă amintită, vol. 
II, spune la pagina 114: 


„Întrebarea dacă Nirvana este o realitate pozitivă sau 
Nimicul absolut sau dacă Tathagata - desăvârșitul — tră- 
iește dincolo de moarte, o respinge Buda continuu, ca și 
întrebarea dacă lumea este eternă sau temporală. Aseme- 
nea întrebări nu trebuiesc puse. Dacă s-ar răspunde că 
Nirvana este o existență veșnică, aceasta ar duce la cram- 
ponarea de existență; dacă s-ar răspunde că totul sfârșeș- 
te cu moartea, s-ar cădea într-o greșeală primejdioasă.” 
„Orice răspuns ar duce la perturbări”. 


Buda repetă mereu că sunt multe pe care el le ştie, dar 
nu le-a propovăduit, „pentru că nu ajută la mântuire”. Bu- 
dismul însă, ca religie următoare lui Buda, a umplut ne- 
cunoscutul Nirvanei cu o fericire pozitivă, ca dovadă că 
nu poate exista o religie fără zei și fără un scop pozitiv. Dl 
Lucian Blaga identificând Nirvana cu „golul”, a dat o in- 
terpretare simplistă și grăbită doctrinei lui Buda, pentru a 
putea deduce că de religie nu ține numaidecât credinţa în 
ceva pozitiv. E o influenţă a romantismului de stradă în fe- 
lul cum priveşte Domnia Sa hinduismul şi budismul. 

Religia are ca element caracteristic al ei credința tare şi 
neclintită în adevărul celor ce le susține. 





1 V. GĂINĂ, Budism şi Creştinism. Studiu apologetic, Cernăuţi, 
1906, p. 78. 

DI Lucian Blaga ar putea spune: pe mine nu mă inte- 
resează faptul că oamenii religioși cred cu toţii în anumite 
realități ultime, ci ce este adevărat din ceea ce cred ei. Dar 
prin aceasta Domnia Sa comite o gravă confuzie a obiec- 
telor de cercetat. În analogie cu ce a săvârșit Domnia Sa, 
cineva ar putea defini omul numai ca spirit sau numai ca 
materie, spunând că el este convins că partea cealaltă din 
om este produsul aceleia pe care o admite el. 

Când se stabilește definiția unui lucru, trebuie să se 
dea într-o descripție concisă toate aspectele caracteristice 
sub care se prezintă el și fără de care nu se poate prezenta. 
Altceva este apoi interpretarea care se dă lucrului și care își 
poate eventual permite să afirme că un aspect derivă din 
altul. 

Cu alte cuvinte, altceva este definiția religiei, şi altceva este 
problema adevărului ei. Definiţia religiei trebuie să cuprindă tot 
ce o caracterizează ca fenomen, ca realitate psihologică, istorică 
şi socială. 

DI Lucian Blaga a purces la definiția religiei cu o prejude- 
cată negativă despre adevărul ei și nu a mai putut da o definiție 
vbiectivă. 

Definiţia religiei trebuie să cuprindă toate acele ele- 
mente fără de care nu se întâlneşte religia ca fenomen 
specific în viața omenească, adică toate acele condiţii care 
sunt necesare pentru constituirea și persistenţa ei. Filosoful 
Heinrich Scholz, care nu este teolog, spune: 


„Ca elemente fundamentale ale religiei pot fi 
principial recunoscute numai acelea care se dovedesc 
drept condiţii necesare și suficiente pentru existența 
ei; căci întrebarea despre ființa religiei coincide, în 
sensul ei strict, cu întrebarea despre acele condiţii 

ale existenţei ei care sunt pentru aceasta deopotrivă 
necesare şi suficiente” 12. 


Un asemenea element absolut necesar pentru existența 
religiei este credința aderenţilor în realitățile propovăduite 
de ea. 

DI Lucian Blaga trebuia să includă credinţa în definiția 
Domniei Sale. Ar fi putut arăta astfel adevărata deosebire 
între religie și metafizică (sau artă) şi ar fi putut explica an- 
gajarea omului întreg prin ea. 

Dar atunci ar fi trebuit să admită că Domnia Sa, susți- 
nând irealitatea celor crezute și lovind astfel în inima cre- 
dinţei, este un adversar al religiei, şi aceasta nu era pentru 
Domnia Sa deocamdată oportun. Pe de altă parte, recunos- 
când credinţa ca element constitutiv al religiei, ar fi trebuit 
să meargă într-o direcție în care nu voia. De pildă ar fi tre- 
buit să-și pună întrebarea: cum se face că în religie omul 
crede în realitățile care i s-au făcut cunoscute, iar în meta- 
fizică şi artă nu? lar această întrebare deschidea zări spre 
caracterul obiectiv al realităților religioase, și toată filosofia 
Domniei Sale subiectivistă s-ar fi dat peste cap. 

În articolele viitoare, după ce vom evidenția și celelalte 
elemente caracteristice ale religiei, vom trece la problema 
adevărului ei şi a creștinismului. 





2 H. Scnorz, Religionsphilosophie, p. 31. 


Poziţia domnului Lucian Blaga 
faţă de creștinism și Ortodoxie" 
(V) 


Definiţia Religiei (2) 


b. [Dar precum am văzut mai înainte]i, între condiţiile 
necesare pentru existența religiei, pe lângă credință intră 
şi convingerea despre capacitatea realităților din urmă de 
a revendica pe om, adică o anumită însușire care îl ridi- 
că din indiferență sau automatism, ceea ce înseamnă și o 
anumită capacitate de a se comporta față de om de la caz 
la caz, după cum se comportă şi omul faţă de ele. Prin ur- 
mare, fără să avem pretenţia de a se găsi pe toate treptele 
omenirii conştiinţa clară a caracterului de persoană aplicat 
realităților ultime, în fond aceste realităţi sunt concepute de 
orice suflet religios ca având anumite trăsături personale. 
Dacă realitatea ultimă nu este concepută așa, credința nu 


* Telegraful Român, an XC, nr. 26, 28 iun. 1942, pp. 1-2. Semnat: D. 
Stăniloae. 

1 Fragmentul original din Telegraful Român: „Din articolul prece- 
dent am văzut că [...]”, a fost înlocuit cu cel din text pentru a da cursivi- 
tate lecturii. Cf. Dumitru SrăNILoAE, Poziția domnului Lucian Blaga față de 
creştinism..., M-P. Georgescu (ed.), p. 54 (n. ed.). 

are nicio putere de a face pe om să adere totalitar. Credin- 
ţa nu este credință propriu-zis şi nu poate constitui religie 
decât cu această condiţie. Credinţa și caracterul personal al 
realității ultime ţin la un loc. 

Opinia aceasta părea într-o vreme, când începuseră 
primele scrutări ale vieţii religioase a popoarelor primitive, 
că este dezmințită de caracterul totemist, tabuist sau fetișist 
al religiozităţii acelor popoare. 

Se constatase la toate popoarele primitive o teamă 
respectuoasă de o putere tainică ce emană din anumite lu- 
cruri, pe care etnologia mai nouă a numit-o cu un cuvânt 
polinezian Mana. 


„Toate obiectele lumii însuflețite sau neînsuflețite pot 
avea această Mana, dar numai anumiţi oameni, animale și 
lucruri o posedă; altele nu. Influența Manei aduce moar- 
te, vindecare sau viaţă, revelează lucruri viitoare sau as- 
cunse. De aceea Mana este legată cu practicile vrăjitoreşti 
şi cu ideea de tabu.” „Lucrurile înzestrate cu Mana se 
numesc, cu un cuvânt portughez, fetişi.”? 


De obicei, diferitele triburi se consideră ca stând în le- 
gătură cu un anumit animal, din care decurge o anumită 
putere, și care la indienii americani este numit totem. 

Astfel, în veacul trecut, admițându-se că religia pri- 
mitivilor se reduce la această credinţă într-o substanţă tai- 
nică și puternică răspândită în lucruri, se trăgea concluzia 
că există religie şi fără convingerea în ființe divine de ca- 
racter personal, ba întrucât se socotea că acești primitivi 





2 A. JEREMIAS, Allgemeine Religions-Geschichte, Miinchen, 1924, 
pp. 14, 17. 

reprezintă prima treaptă de evoluţie a omenirii, felul acesta 
de religiozitate fără zei era considerat ca înfățișând chiar 
începutul religiei și, prin urmare, oarecum fiinţa ei. Dar 


„etnologia mai nouă a stabilit faptul că la toate popoa- 
rele primitive se găseşte ideea unei fiinţe supreme care 
locuiește în cer. Andrew Lang a întemeiat pe acest fapt 
teoria sa despre o religie teistă preanimistă a popoarelor 
naturale. lar W. Schmidt dovedește în cartea sa despre 
originea ideii de Dumnezeu — Der Ursprung der Gottesidee 
— că la începutul dezvoltării eului omenesc stă un mono- 
teism real, de o structură atât de simplă, încât nu apare 
necesar să se admită o evoluţie anterioară de forme inferi- 
oare. Sigur este că acest Dumnezeu al cerului nu este înte- 
meiat în animism şi nu stă în conexiune nici cu spiritele 
naturii, nici cu spiritele celor morţi”?. 


Într-un mod asemănător se exprimă H. Pinard de la 
Boulaye în monumentala sa operă asupra teoriilor și meto- 
delor privitoare la istoria religiilor: L'etude comparee des reli- 
gionst. El arată cum Andrew Lang (1911-1912), mai înainte 
aderent al lui Ed. Tylor care susținea animismul ca religie 
primordială, a fost clătinat în convingerile lui de studiul se- 
rios al vieţii religioase la popoarele primitive cele mai dis- 
prețuite, găsind la ele noțiuni religioase și morale din cele 
mai pure. La andamanesii din Asia Meridională, la fidjienii 
din Polinesia, la zulușii, saoșii din Africa Centrală, la indienii 
din America de Nord a aflat credinţa în Ființe supreme, care 
sunt totodată legislatorii ordinii morale și autorii lumii. 


? A. JEREMIAS, Allgemeine Religions-Geschichte, pp. 18-19. 
+H. PINARD DE LA BOULAYE, Ltude comparee des religions, Paris, 
1929, 2 vol. 

„Andrew Lang se mit ă letude et decouvra bientât 
des notions religieuses et morales aussi pures chez des 
nations aussi meprisees [...]. Les « Etres suprâmes » de ces 
tribus sont ă la fois legislateurs de l'ordre moral et auteurs 
du monde”?. 


Toate tezele care încercau să explice nașterea ideii de 
Dumnezeu în omenire din noţiunea de spirit, şi vorbeau de 
o prioritate a credinţei în spiritele naturii sau ale strămoși- 
lor, sunt depășite. 


„Priorite de la notion d'esprit, disjonction primitive de 
la religion et de l'âtique, monothsisme issu du culte des 
esprits de la nature ou des esprits des ancâtres, bref les 
thăses capitales de l'&cole anthropologique apparaissaient 
en contradiction avec les faits, puisque chez ces peoples 
plus grossiers il ne se rencontrait, ou peu seen faut, nu 
culte des ancâtres, ni culte des gânies de la nature, ni chef 
unique qui put servir de prototype au dieu souverain, et 
que l'All-Fther, le Păre de tous, comme le designent les 
Australiens, rayonnait d'un &clat plus pur, prâcis&ment 
ou l'animisme &tait moins developpe."* 


Spencer este și el unul dintre susținătorii animismului 
primordial, şi ideea aceasta greșită l-a dus la o definiţie a 
religiei care apare azi o venerabilă piesă de muzeu, ce a 
trebuit să aştepte pe dl Lucian Blaga pentru a fi prezentată 
în România ca ultima noutate. 





5 H. PINARD DE LA BOULAYE, Letude comparte des religions, vol. 1, 
Paris, 1929, p. 392. NI 

6 H. PINARD DE LA BOULAYE, L'Etude comparee des religions, vol. 1, 
p. 392. 

Iar cu privire la totemism, pe care singur Durkheim l-a 
socotit religia primordială, autorul citat conchide, după o 
lungă expunere a cercetărilor și opiniilor mai recente și în 
special după ce amintește teza celui mai mare cercetător, 
W. Schmidt, conform căreia totemismul apare într-un „cerc 
cultural”, posterior cercului unde se distinge ca autohton 
cultul „marilor zei”: 


„Indiferent dacă această teză este admisă sau contes- 
tată, fapt este că totemismul, neapărând nici ca universal, 
nici ca uniform, nici ca esenţial religios, nici ca primitiv, a 
pierdut deosebit de mult din importanţa sa”7. 


Desigur, cele mai multe din popoarele primitive repre- 
zentând trepte decăzute ale omenirii de la starea primor- 
dială, credinţa în Părintele tuturor nu se mai înfățișează în 
puritate și limpezime, ci întunecată și amestecată sau chiar 
covârşită de credinţe animiste, fetișiste şi totemiste. Primiti- 
vii spun că Părintele cel mare s-a supărat pe oameni și s-a re- 
tras, lăsând lumea pe mâna unor spirite și forțe inferioare, pe 
care el încearcă să le îmblânzească, silească sau câștige prin 
practici magice. Astfel, aceste practici și credințe nu sunt şi 
nu se pot explica altfel decât ca pornire dintr-o credinţă su- 
perioară în Dumnezeu. Pe de altă parte, chiar practicile ma- 
giei, prin care spiritele sau forţele tainice sunt îmblânzite sau 
silite să lucreze în favoarea omului, arată, în chip tulbure, 
ideea primitivilor despre anumite trăsături ale lor, deosebite 
de caracterele naturii, care se desfășoară automat, uniform 





7 H. PINARD DE LA BOULAYE, L'tude comparte des religions, vol. 1, 
p. 407. 

şi general, indiferent că este vorba de omul cutare sau cuta- 
re, care a săvârșit practicile cerute sau nu. 

În celelalte religii prezenţa credinţei în zei „personali“ 
este în afară de orice dubiu. Oarecare nedumeriri s-au ivit 
numai pe marginea anumitor faze ale religiozității hindu- 
se, inclusiv, budismul, şi ale celei chineze. Tocmai aceste 
faze şi manifestări excepționale sub raportul religios din 
spiritualitatea hindusă și chineză le-a luat di Lucian Blaga 
ca punct de plecare pentru construirea teoriei Domniei Sale 
despre religie. I s-a părut că ele pot constitui un temei al 
tezei Domniei Sale că religia nu este numaidecât credinţa în 
caracterul oarecum personal al ultimelor realități. 

În parte am văzut în articolul precedent că brahmanis- 
mul şi upanișadele la care se provoacă Domnia Sa sunt mai 
mult curente de filosofie religioasă decât religie propriu- 
zis. lar Nirvana budistă nu a fost interpretată decât aproape 
numai de romantismul adolescenților ca un gol absolut. 

Chiar dl Lucian Blaga recunoaște că în perioada reli- 
gioasă cea mai veche din câte ne sunt cunoscute, în acea a 
Rigwedelor, atenţia principală inzii o acordau zeilor. Ba 
chiar exista un zeu suprem, ca în toate religiile, care la inzi 
se numea Indra, ceea ce vădește aceeași origine sau ten- 
dință monoteistă ce se surprinde în orice religiozitate. DI 
Lucian Blaga declară că nu-l interesează „zeitățile principa- 
le”, nici „Indra, regele zeilor”, ci „o zeitate secundară, dar 
foarte ciudată și deosebit de simptomatică pentru religio- 
zitatea indică, ce poartă numele Brahmanaspati”, care este 
un fel de ajutor preoţesc de rang divin pe lângă Indra, „o 
zeitate-preot”, ca suprem administrator al puterii magice. 


8 L. BAGA, Religie și Spirit, p. 14. 

De ce acordă dl Lucian Blaga acestei zeități secundare 
atenția principală? Intâi, pentru a arăta, la lumina acestei 
zeități care reprezintă puterea magică a omului-preot asu- 
pra zeilor, că religia nu înseamnă numaidecât un raport 
de dependenţă față de zei, ci şi un raport invers. Prin forţa 
magică de care dispune preotul, el poate înfrânge rezisten- 
ţa zeilor. Prin urmare, nu zeii sunt realitatea supremă, ci o 
putere difuză, răspândită peste tot, pe care o ştie mânui cu 
deosebire preotul. 

Mai târziu, în perioada brahmanismului, puterea pre- 
oțească, brahman, devine principiul suprem al tuturor și 
inzii şi-l închipuie tot ca pe ceva impersonal, difuz. 

Astfel, dl Lucian Blaga va trage concluzia că pentru sti- 
lul hindus 


„adevărul metafizic indică o semnificaţie de unitate di- 
fuză, ce întrece orice formă particulară”?. 


DI Lucian Blaga este purtat de o tendinţă de generali- 
zare, care nu este potrivită când trebuie să se asculte glasul 
realității. 

Cum a recunoscut chiar Domnia Sa, la începutul istori- 
ei lor cunoscute inzii au alți zei mari, iar deasupra tuturor, 
pe Indra. De ce să-i acordăm chiar în acel timp lui Brahma- 
naspati atenţia principală? El este un zeu secundar. lar în- 
trucât el reprezintă puterea preoțească, puterea magică, de 
înduplecare a zeilor, prin rolul subordonat al acestui zeu 
se evidențiază că și această putere la început este subordo- 
nată zeilor. Numai dacă vor ascultă zeii de rugăciunile şi 


? L. BAGA, Religie și Spirit, p. 20. 

practicile preoţilor. Ideologul Dr. Sten Konow, care tratea- 
ză în monumentala operă a lui Chantepie de la Saussaye, 
Lehrbuch der Religionsgeschichte (Tibingen, *1925), religia 
hindusă, scrie: 


„În vechile jertfe zeii erau încă în stare să-și impună 
voinţa lor. Ei puteau fi duși de bună voie în dispoziție 
favorabilă, dar nu erau înlănțuiți de o lege. Cu deosebi- 
re Indra era și a rămas totdeauna svaraj, Autocratul și 
putea să-și dezvolte puterea după voia proprie.” - „Bet 
dem alten Opfer waren die Gâtter noch immer imstan- 
de, ihren Willen durchsetzen. Ste konnten gnădig ges- 
timmt werden, waren aber nicht einfach durch das Gesetz 
gebunden. Namentlich Indra war unde blieb immer 
stwaraj, Selbstherscher, und konnte seine ungestiime Kraft 
nach eigenem Diinken entfalten.”" 


Două lucruri reies din acest fapt: întâi că zeii aveau și 
la inzi trăsături personale și al doilea că acesta este un ca- 
racter mai vechi al religiei hinduse decât cel al „mentalității 
difuze”, prin urmare mai caracteristic. Ş 

Exista însă și în vremea aceea mai veche, deodată cu 
credinţa în zei, ideea unor forțe tainice ascunse în toată na- 
tura. Dar această idee nu era numai la inzi, ci la toate po- 
poarele în istoria lor străveche." La toate popoarele viaţa 
religioasă cuprinde ambele aspecte. Dar se observă că, pe 
măsură ce trece timpul, se produce o anumită estompare a 
conștiinței despre zeii personali și creşte teama de forțele 





1 Chantepie de la SAussav, Lehrbuch der Religionsgeschichte, vol. 2, 


Tiibingen, 1925, p. 57. | 
; Chantepie de la SAussavE, Lekrbuch der Religionsgeschichte, vol. 2, p. 17. 

difuze din natură. Etnologii consideră această evoluţie o 
degenerare, întrucât au observat că există anumite triburi 
dovedite a se fi păstrat în forme de viață mai originare, la 
care nu se observă orgia de credinţe și practici magice și 
superstițioase, ci o credință simplă, înaltă, morală, într-un 
Părinte al tuturor, bun, iubitor, răsplătitor nu al practicilor 
magice, ci al faptelor bune, și pedepsitor al celor rele (lu- 
crul acesta l-a stabilit cel mai mare etnolog al vremii noas- 
tre, Wilhelm Schmidt, în monumentala operă Der Ursprung 
der Gottesidee, în 6 volume). 

La inzi încă nu s-a produs o dezvoltare în sensul exal- 
tării puterilor tainice difuze, care la început erau privite 
numai ca o manifestare a puterii zeilor, sau a unor demoni. 
Dar la inzi dezvoltarea în acest sens s-a produs, pe de o par- 
te, prin speculațiile filosofice laice, pe de alta, în opoziție cu 
acelea, prin speculațiile preoților brahmani, care voiau să 
arate de ce mari puteri dispun ei și, prin urmare, ce rost 
însemnat au. Prin aceste speculații interesate s-a ajuns să se 
vadă în jertfa ce-o aduceau brahmanii cea mai mare putere 
din lume, chiar să se identifice oarecum cu temeiul lumii. 
Dar aceasta a rămas mai mult Opfer sau Priesterspekula- 
tion, cum se exprimă toți ideologii cu renume. 

Religiozitatea poporului, adică religia propriu-zis, a 
rămas în tot timpul dominată de zei. Ba, în opoziție cu spe- 
culaţiile preoțești care identificau jertfa cu potența lumii, 





12 Vezi Sten Konow apud Chantepie de la SAussavyE, Lehrbuch 
der Religionsgeschichte, vol. 2, p. 54; A. JeREMIAS (Allgemeine Religions- 
Geschichte, Munchen, 1924, pp. 147-149) îi spune Opfermystik, provoca- 
tă de priesterlichen Erklarungen zum Opferrituss, pentru a apăra puterea 
preoțească de filosofia laică a upanișadelor. 

poporul identifica și jertfa, și această potență universală cu 
un zeu de caracter personal, Vișnu. Iată ce spune Dr. Sten 
Konow: 


„Die Vorstellung vom ewigen Weltgesetz, von rta, 
aber lebte weiter, und sie wurde in der Brahmanazeit in 
der Erhebung des Opfers zur Weltpotenz lebendig. Und 
gleichzeitig kânnen wir aus vielen Andeutungen den 
Schluss ziehen, dass der Glaube an grosse, măchtige Gâtter 
im Volke noch lebendig war [...]. Dass Wishnu in der 
Brahmanazeit ein grosser Gott geworden war, geht daraus 
hervor, dass das Opfer mit ihm identifiziert wird. Das Opfer 
ist Wishnu, heisst es an vielen Stellen, d. H. die allmăchtige 
Weltpotenz ist mit dem Gotte identisch, den viele als den 
hăchsten, den einzigen verehrten [...], ledenfalls ist es sicher, 
dass die Vorstellung von einem Gotte, der fiir verschiedene 
Zwecke verschidene Gestalten annimmt, in Indien spăter 
speziell mit Wihsnu verbunden wird””. 


Astfel, tendinţelor panteizante ale filosofiei laice a upa- 
nișadelor și a brahmanilor, poporul le opune permanent ze- 
itatea cu trăsături personale. Forței universale de caracter 
panteizant, religia propriu-zis care trăieşte în popor îi dă 
caractere de voinţă și de autocratism monoteist personal. 

Dl Lucian Blaga își mai sprijină teza religiei fără cre- 
dință şi fără ființe cu trăsături personale prin budism. 
Budha, spune Domnia Sa, a fixat ca suprem ţel al omului 
scufundarea în Nirvana, în golul absolut. 

Despre dificultăţile ce le prezintă înțelesul termenului 
Nirvana am amintit înainte. Dar indiferent de doctrina lui 


3 Sten Konow apud Chantepie de la SAussAvE, Lehrbuch der Reli- 
gionsgeschichte, vol. 2, pp. 62-63. 

Budha, fapt este că religia budistă este o religie cu zei ca 
oricare alta, o religie a vieţii, şi nu a morții, cum o voia poa- 
te speculaţia individuală a lui Budha. lată ce spune tot Sten 
Konow, ca să nu mai cităm alte somități indologice: 


„Aber seine Religion hat sich auch im Laufe der 
Jahrtausende vielfach geândert, und der Budhismus als 
Weltreligion ist nicht mehr eine Lehre monchischer Zucht 
und Disziplin, sondern eine Heilslehre fiir das ganze Volk, 
die zum Herz spricht und warme Gefiihle der innigsten 
Religiosităt wachruft”!4. Sau: „In der neunen Schule war 
das Verhaltnis ein anderes geworden. Die volkstiimliche 
Vorsteilung von iibermăchtigen Wesen, die tatkrăftig 
eingreifen und die Menschen vom Ungliick und Leiden 
retten konnten, und die deshald auch fiir die fromme 
Hingebung der Menschen einen Anspruch hatten, wurde 
auch fiir den eigentlichen Budhismus bestimmend”*. 


„Intuiţia religioasă a evitat în budism consecinţele 
ateiste. Budha însuși devine revelaţia divinității”, „În bu- 
dism este considerată erezie ideea că Nirvana ar însemna 
nimicire.” 16 


În sfârşit, să spunem câteva cuvinte și despre religia 
chineză, pe care dl Lucian Blaga o identifică cu un pante- 
ism, tot cu intenția de a şterge din religie credinţa și fiinţele 
divine cu trăsături personale. Ca și la inzi şi la alte popoare 





“* Sten Konow apud Chantepie de la Saussaye, Lehrbuch der Reli- 
gionsgeschichte, vol. 2, p. 104. 

* Sten Konow apud Chantepie de la SAussavye, Lekrbuch der Reli- 
gionsgeschichte, vol. 2, p. 127. 

'S A. JEREMIAS, Allgemeine Religions-Geschichte, p. 162. 

vechi, nu se poate reduce nici ideea chineză despre puterile 
supranaturale la un panteism, precum de altfel nici la o vi- 
ziune net personalistă. Este o idee ce stă la intersecția pan- 
teismului și personalismului. Prin ideea că ființa supremă 
este peste tot și lucrează în toate, omul străvechi menținea 
credinţa în vastitatea și atotputernicia ei. Dar nu este mai 
puţin adevărat că atribuia acestei, sau acestor ființe, o vo- 
ință, o capacitate de arbitrar, de interes acordat după voia 
proprie, ridicându-le peste automatismul simplu al legilor 
naturale și făcându-le capabile de a intra cu omul în rapor- 
turi deosebite. 

DI Lucian Blaga nu a văzut, pentru că nu a voit să 
vadă, decât polul panteizant al ființelor divine, nu și pe cel 
personalist. 

Dar iată cum se exprimă specialiștii istoriei religioase 
despre religia poporului chinez: 


„Cea mai veche învățătură religioasă în textele chi- 
neze este un panteism al naturii de tendinţă teistă, ba 
într-un anumit sens chiar monoteistă. Ideea revelației 
este și aici prezentă în mod latent [...]. Divinitatea, care 
este concepută personal drept Creatoare și Cârmuitoare 
a lumii, este, după vechea învățătură chineză, puterea 
morală supremă din care își iau existenţa toate ființele 
şi care conduce destinul lumii și al oamenilor și păzește 
ordinea lumii [...]. Divinitatea se revelează prin oracole 
şi visuri [...]. Concepţia mecanicistă este evitată prin pre- 
zenţa ideii morale și prin admiterea unei responsabilități 
individuale”. 





17 A. JEREMIAS, Allgemeine Religions-Geschichte, p. 179; cf. Nathan 
SODERBLON și H. PINARD DE LA BOULAYE, L 6tude comparee des religions, p. 396. 

In subordinea acestui zeu stăteau un șir întreg de zei 
mai mici, în legătură cu diferite părți ale naturii. 

Reformele lui Confucius şi a lui Lao-tzi nu au schim- 
bat esenţial fondul religiei chineze, cum remarcă toți 
cunoscătorii!, | 

| Cu aceasta am expus pe scurt un al doilea element 

din definiţia religiei, neglijat de dl Lucian Blaga, şi anume: 
trăsătura personalistă a ultimelor coordonate ale existenței. 

Implicate în aceste două prime elemente se mai cu- 
prind însă câteva, pe care este bine să le expunem și ex- 
plicit, înainte de a lua în cercetare problema adevărului 
religiei și a creştinismului. 





18 Vezi Dr. O. FRANKE, în Lehrbuch der Religionsgeschichte, apud 
Chantepie de la SAussavyE, Lehrbuch der Religionsgeschichte, vol. 2, p. 194. 











Poziţia domnului Lucian Blaga 
faţă de creştinism și Ortodoxie 
(VI) 


Definiţia religiei (3) 


c. În afară de certitudinea credinței şi de un caracter su- 
perior automatismului deplin şi pasivității pure, atribuit ulti- 
melor realități ale existenței, orice religie mai cuprinde încă 
unele elemente specifice și absolut necesare. XI 

Primul asupra căruia ne oprim atenţia este o anumită 
deosebire ce o face orice credincios între aceste realități ultime, de 
caracter mai clar sau mai obscur personal, şi natură. 

Nici ştiinţa, nici metafizica nu fac această distincţie. 
Ştiinţa se ocupă cu ceea ce se încadrează perfect în ordinea 
naturii, fizice sau psihice. Metafizica, deși este orientată 
spre ultimele baze ale realităţii, nu le concepe decât într-o 
continuitate de substanță cu ceva din ceea ce se cuprinde 
în cadrul naturalului. Dacă se întâlnește uneori şi câte un 
sistem metafizic ce face o deosebire între marea ordine a 
naturalului și temelia lui, de obicei acea metafizică își are 





* Telegraful Român, an XC, nr. 27, 5 iul. 1942, pp. 1-2. Semnat: D. 
Stăniloae. 

izvorul într-o religie, nefăcând decât să exprime în limbaj 
metafizic o credinţă religioasă. (Desigur, autorul acelui sis- 
tem poate să fie numai filosof, adică să nu aibă puterea de 
a crede în sistemul său, chiar dacă este construit pe baza 
unei religii. La fel se pot comporta, ca la o pură filosofie, și 
cei ce îl citesc.) 

Vorbind în această legătură de ordinea naturii, de 
care orice religie își deosebește obiectul credinței, inclu- 
dem în ea şi realitatea lăuntrică a omului și caracterul lui 
personal. 

Dar realitățile care formează obiect de credinţă în re- 
ligie nu sunt numai deosebite de întreaga ordine a naturii, 
ci sunt şi superioare ei. Nu ele sunt subordonate naturii, ci 
natura le este subordonată lor. 

Nota aceasta, distinctivă şi superioară față de ordinea 
naturii, a realităţilor ultime, propovăduite de orice religie, 
este în generalitatea ei ceea ce se înțelege prin atributul de 
divin, de divinitate al acelor coordonate superioare sau su- 
preme ale existenţei. 

Poate ca realitatea divină să fie văzută într-o legătură 
cum nu se poate mai intimă cu natura și cu obiectele ei. 

Totuşi în orice religie există conștiința că realitatea di- 
vină este altceva decât natura privită în ea însăşi. Cine nu 
observă această deosebire ce o face credinciosul oricărei 
religii nu are simțul nuanţelor. În unele religii este posibil 
ca realitatea divină să fie considerată ca neputând fi aflată 
decât în natură, ca formând însăși inima naturii, ca ceva 
ce constituie împreună cu natura un întreg funcţional. Dar 
chiar și în cazurile acelea, conştiinţa credincioșilor face o 
deosebire între divin și natură și îi atribuie divinului și O 
altă capacitate decât aceea de a întreține ordinea constantă 

şi automată a naturii. Este o distincție pe care credincioșii 
oricărei religii o fac, aşa cum fac o distincție între trupul 
omului și puterea mai înaltă care susține trupul. Este un 
transcensus de la natură la realitatea divină, nu de distanţă, 
ci de calitate. Ordinea credinţei este altfel decât ordinea na- 
turii şi are o suveranitate asupra naturii. 

Orientarea aceasta a religiei spre ceva deosebit de na- 
tură și superior ei o confirmă și toți aceia care văd în sacru 
(Otto) sau chiar în magic (Levy Briihl) un element constant 
al religiei, chiar și dl Lucian Blaga: 


„Este aproape inevitabil deci ca ideea magică, de o in- 
comparabilă polivalență, să nu izbucnească, cel puțin în 
ipoteza sacrului, în componența oricărei religii.”! 


Notăm aceasta numai pentru a ne scuti de a mai indu- 
ce mărturii din istoria religiilor despre prezenţa amintitului 
caracter al oricărei religii. Dar totodată precizăm că această 
orientare spre ceva distinct de natură și superior ei nu se 
găseşte în religie ca un element suficient şi de sine stătă- 
tor, ci numai ca un atribut al caracterului clar sau obscur 
personal al realităților care formează obiectul credinței. 
Prin aceasta religia se ridică deasupra magiei. Chiar dacă 
se întâlnesc uneori şi practici pur magice, ele nu constituie 
singure religia. Prezența magicului în conexiune cu aproa- 
pe toate religiile o considerăm, în această legătură de idei, 
numai ca una din dovezile despre conștiința caracterului 
deosebit de natură a realităților religioase. Magicul este ele- 
mentul cel mai coborât al conştiinţei religioase; el sporește 





1. Baca, Religie și spirit, p. 199. 

pe măsură ce slăbește conștiința caracterului personal al 
divinității, sau pe măsură ce conștiința omului detașează 
anumite puteri tainice din raza voinţei divine. Nu este mai 
puţin adevărat că și magicul are un caracter deosebit de 
natură și superior ei. Practicile de constrângere a puterii 
magice sunt în fond o conformare a omului unor prescripții 
ale acelei puteri. Caracterul deosebit de natură al realită- 
ților care formează cuprinsul preocupărilor religioase este 
evident şi în fetişismul şi totemismul triburilor primitive, 
întrucât nu consideră toată natura ca izvor de forțe taini- 
ce, ci numai anumite obiecte sau animale. Aceleași triburi 
schimbă apoi obiectele adorate ca fetiși, sub impulsul con- 
vingerii că puterea tainică și-a mutat domiciliul. 

La hinduși, inclusiv budiști, care în general deprecia- 
ză ordinea imediată a existenţei în favorul izvorului ultim 
al ei, această distincţie este iarăși vădită. 

Dar chiar și la chinezi, la care religia pare a avea un 
caracter mai accentuat panteist, divinitatea fiind văzută în 
legătură cu cerul și cu pământul care hrănește, o privire 
mai atentă și mai obișnuită cu nuanțele observă deosebirea 
între natura luată în sine şi divinitatea ce sălășluiește nu- 
mai în ea, fiind vorba mai curând de un panenteism decât 
de un panteism?. 


d. În sfârșit, un al patrulea element specific și nece- 
sar oricărei religii este credința în autorevelarea realității 
divine. Este o convingere universală la credincioșii tutu- 
ror religiilor că divinitatea s-a revelat sau se revelează ea 





? Vezi citatele din A. JEREMIAS, Allgemeine Religions-Geschichte 
(Miinchen, 1924), în paginile noastre anterioare. 

însăși, şi ştirile despre ea nu sunt o construcție a minţii sau 
a fanteziei omenești, o autorevelare a spiritului uman, cum 
spune dl Blaga. 

Popoarele primitive vorbesc despre o comunicare stră- 
veche între Părintele tuturor și oameni; chinezii vorbesc și 
ei de o revelație; în imnele vedice credinciosul poartă con- 
vorbiri cu Varuna, cu Indra; Buddha se consideră un organ 
al revelaţiei și așa îl consideră și aderenții. 

Avem în acest element al religiei un nou punct care o 
deosebeşte radical de orice metafizică. În vreme ce metafi- 
zicianul urcă de la realitățile văzute spre temelia lor prin 
deducţii sau prin imaginaţie, omul religios crede că acele 
realităţi s-au descoperit ele însele. Din nou se arată că reli- 
gia nu poate fi redusă la metafizică; din nou constatăm că 
religia nu poate trăi, asemenea ştiinţei, artei, sau metafizicii, 
din conștiința că este un produs al spiritului omenesc, o au- 
torevelare a acestuia, ci are lipsă de credința că însăși divi- 
nitatea s-a descoperit. Propriu-zis, credinţa și autorevelarea 
divinității formează un întreg. Credința nu poate avea loc 
unde omul știe că anumite cunoștințe nu sunt decât produ- 
se ale spiritului propriu, dar este necesară unde trebuie să 
afirme cu certitudine o realitate dincolo de spiritul propriu. 
Știința nu are lipsă de credință pentru că ea se ocupă cu 
natura înconjurătoare, cu elementele ei componente expe- 
riabile prin simţuri și prin aparate. Metafizica nu are lipsă 
de credință pentru că tot ce proiectează spre vedere este 
un produs al spiritului propriu, şi în spiritul propriu nu 
este necesar să se creadă. Chiar când o metafizică nu are un 





3 A. JEREMIAS, Allgemeine Religions-Geschichte, Miinchen, 1924, p. 179. 

caracter subiectiv, ca la dl Blaga, ci afirmă anumite realități 
obiective de temelie, a ajuns la afirmarea lor prin anumite 
judecăţi ale spiritului omenesc, sau sunt văzute într-o con- 
tinuitate cu ordinea naturii (dar nici în cazul din urmă nu 
prin experiment, ci prin deducţii). Metafizica, de orice fel ar 
fi ea, nu poate avea nicio certitudine, pentru că nu admite 
o întâlnire directă cu realitatea ultimă prin autorevelarea 
ei spontană, iar pe de altă parte, nu este posibilă o supune- 
re a acelei realități sub simţuri sau sub aparate ca în şti- 
ință, aflându-se la temelia neexperimentabilă a naturii. Ea 
rămâne totdeauna produs al spiritului omenesc, mai mult 
sau mai puţin bazat pe anumite indicii reale. Conștientă de 
aceasta, ea nu poate avea o certitudine. Numai o metafizică 
materialistă, care nu admite altceva decât ceea ce poate 
fi experimentat, poate avea o certitudine. Dar aceasta nu 
este metafizică propriu-zis. Certitudine despre realitățile 
ultime, când acestea sunt concepute ca neexperimentabile, 
ca dincolo de planul material, nu se poate avea decât prin 
năvălirea lor în faţa spiritului omenesc, prin autorevelarea 
lor. De aceea, credinţa în anumite realități ultime şi autore- 
velarea lor ţin împreună, precum țin împreună, după cum 
am văzut, credinţa și caracterul neautomat, supraautomat, 
deci personal şi supranatural al divinității. Religia le afirmă 
pe amândouă, deoarece formează un întreg. Metafizica nu 
se bazează pe niciuna. Metafizica este mulțumită să se ştie 
mai mult sau mai puţin produs al spiritului omenesc. Ea 
nu încetează prin aceasta de-a fi. Religia, ca să existe, are 
nevoie de credință, adică de credinţa în revelație. 
Metafizica, din principiu, ca una ce vrea să fie operă a 
omului, nu se consideră ca mijloc de intrare în contact cu 
realitatea ultimă, care îi este obiectul; ea își dă seama că în 

cadrul ei nu se face o transcendere reală de la spiritul cu- 
getător la realitatea ultimă. Religia însă trăieşte din această 
certitudine, a unei transcenderi reale, a unei întâlniri cu di- 
vinitatea. Ea dă dreptate metafizicii, care, ca efort al spiritu- 
lui omenesc, își dă seama de incapacitatea ei, prin urmare a 
spiritului omenesc, de a se lansa prin sine însuși în fața sau 
în miezul realității ultime. Religia ştie despre metafizică, 
sau despre spiritul omenesc în eforturile sale proprii, ceea 
ce ştie despre sine însuși acest spirit, că poate prin propriile 
sale puteri cel mult să schițeze anumite bănuieli, mai mult 
sau mai puțin bogate şi verosimile despre realitatea din 
urmă, însă deplină certitudine nu poate câștiga. Dar tocmai 
de aceea certitudinea religiei despre realitățile ultime este 
însoțită totdeauna de convingerea despre autorevelarea 
acelora. Dacă spiritul omenesc nu-și poate da această certi- 
tudine — ca dovadă mormanul construcţiilor sale metafizice 
-, ea nu poate veni decât dintr-un contact cu acea realitate, 
datorită nu spiritului omenesc, ci iniţiativei aceleia. În toate 
religiile există, spre deosebire de metafizică, conștiin- 
ţa certă a unei transcenderi reale a spiritului, dar nu prin 
spirit, ci prin realitatea divină. 


„Spre deosebire de metafizică, nu există religie reală, 
zice H. Scholz, care să se simtă ca produs omenesc. Orice 
religie nefalsificată afirmă că este o legătură cu divinita- 
tea, bazată nu pe capriciul omenesc, ci pe revelația divi- 
nă. Şi să rămână bine precizat: o legătură cu divinitatea, 
nu cu vreo energie cosmică sau fizică, cum se pronunță 
Domnul Spencer." 





+H. Scnorz, Religionsphilosophie, Berlin, 1922, p. 89. 

Dacă dl Blaga a dat dreptate conștiinței manifestate de 
spiritul omenesc în metafizică, reţinând imposibilitatea în- 
tâlnirii lui reale cu transcendentul, prin propria iniţiativă, 
de ce nu acordă aceeași dreptate conștiinței manifestate de 
același spirit în religie, recunoscând transcenderea lui prin 
inițiativa divinității, a realităţii ultime? 

In orice caz, religia se prezintă atât de radical deosebi- 
tă de metafizică și de toate celelalte ramuri ale culturii ome- 
neşti, încât nu poate fi tratată cu criteriile cu care se judecă 
acelea, fără a fi nimicită în ceea ce are ea caracteristic. 

DI Lucian Blaga s-a aflat în faţa a doi martori: metafizi- 
ca şi religia. Primul a spus: eu nu pot depune nicio mărtu- 
rie despre lucrurile de care mă întrebi, pentru că ele se află 
la o mare distanţa, și eu nu le pot vedea. 

Al doilea a spus: eu pot să-ţi spun că lucrurile de care 
mă întrebi există, și ele sunt în linii mari așa și aşa, nu pen- 
tru că aș fi mai în stare să văd de la distanţă decât antevor- 
bitorul, ci pentru că ele s-au deplasat spre mine. 

DI Lucian Blaga a răspuns la urmă astfel: tu, cel de-al 
doilea, n-ai dreptate, numai cel dintâi. 

Este just acest procedeu? 

Când ultimele temeiuri pentru aceste lucruri sunt 
mărturiile conștiinței omenești, de ce să dau crezare numai 
unora? Reprezintă măcar metafizica cea mai mare parte a 
conștiinței omenești? Şi apoi, nu caută și metafizica de cele 
mai multe ori să se pună de acord prin conjuncturile sale 
cu religia? 

Corect ar fi fost să caute dl Blaga să afle de nu cumva 
au dreptate amândoi martorii. 

Dar la acestea vom reveni, când vom trece la problema 
adevărului religiei. 

H. Scholz spune: 


„Oanaliză a religiei, care nu pătrunde până la noțiunea 
Revelaţiei, nu este analiză a religiei empirice; este ideolo- 
gie, nu filosofie religioasă”. 


DI Lucian Blaga a recunoscut că toate religiile reven- 
dică pe seama lor o revelaţie divină. Dar s-a mulțumit 
să constate acest fapt, fără nicio urmare. În definiţia ce-a 
dat-o religiei, nu a ţinut seamă de el, ci a adus-o sub un 
numitor comun cu metafizica, deşi aceasta nu pretinde că 
se bazează pe Revelația divină, ci se recunoaşte ca produs 
al spiritului omenesc. Dl Blaga l-a constatat, şi a râs ca 
de o naivitate, trecând mai departe. Dar acesta nu-i un 
procedeu serios. La înţelegerea unei realități se cere cer- 
cetarea sensurilor și cauzelor tuturor laturilor pe care le 
prezintă; trecerea cu vederea a unor laturi importante nu 
este explicaţie. 

DI Blaga a comis și o uluitoare greșeală de judecată: 
constatând că fiecare religie pretinde pentru ea Revelația 
divină, a tras, fără să supună chestiunea vreunei analize, 
concluzia că niciuna nu are dreptate. Nu este mai justă con- 
cluzia că toate au dreptate? Cum s-ar explica altfel convin- 
gerea universală a omenirii (căci toată omenirea normală 
este religioasă) despre Revelaţie? (Cel puţin dl Blaga să fi 
încercat o altă explicaţie). 

Dacă am avea de-a face cu o afirmare arbitrară, voită, 
ar mai merge bagatelizarea şi blamarea ei. Dar este o afir- 
mare mai adâncă decât cele voite, decât cele plănuite. 





5 H. ScnoLz, Religionsphilosophie, Berlin, 1922, p. 114. 

În fond, „teologii” diferitelor religii — care nu sunt 
decât oameni credincioşi din omenirea universală credin- 
cioasă, ce-și articulează credinţa în numele tuturor — nu se 
află într-un dezacord atât de total, cum vrea să-i prezinte 
compătimitor dl Blaga pentru a dovedi că nici unii n-au 
dreptate, ci numai Domnia Sa. Ei sunt mai apropiaţi între 
ei decât este dl Blaga faţă de indiferent care grupă. Ei toți 
reprezintă și afirmă, pe lângă anumite deosebiri, un fond 
comun al tuturor religiilor, care constă din cele patru punc- 
te amintite. În privinţa acestor puncte, dl Blaga nu se mai 
poate prevala de deosebirea între religii și teologii, pentru 
a le nega. Domnia Sa a comis o gravă eroare când de la deo- 
sebirile pe chestiuni, să zicem de al doilea grad, a conchis la 
neadevărul realităților de primul grad. 

Dar despre fondul comun și adevărat al tuturor reli- 
giilor şi despre diferitele spălăciri și schimonosiri ale aces- 
tui fond, ca şi despre realizarea lui integrală în creştinism, 
[vom trata în cele ce urmează]. 


e. Acum trebuie să mai amintim un element care intră în 
definiția religiei, în fondul comun al religiozității universale. 

Acest element este o anumită așteptare, încredere și 
speranţă cu care se leagă omul de divinitate în privința 
destinului său. Mai mult sau mai puţin clar, credincioșii 
tuturor religiilor nădăjduiesc într-o continuare veșnică a 
existenţei lor cu ajutorul divinității și a anumitor practici, 


* Pasajul original din Telegraful Român: „vom trata în articolele ur- 
mătoare”, a fost înlocuit cu cel din prezenta ediţie pentru cursivitatea 
lecturii. Cf. Dumitru SrăNiLoAE, Poziţia domnului Lucian Blaga faţă de 
creștinism..., M-P. Georgescu (ed.), p. 75 (n. ed.). 

prin care se conformează voii acelei divinități sau rânduieli 
stabilite de ea. De asemenea, mai totdeauna omul credin- 
cios se aşteaptă și la anumite ajutorări din partea divinității 
în cursul vieții acesteia. 

Conştiința umană universală așteaptă şi crede într-o sal- 
vare a omului de sub puterea măcinătoare a naturii sau a 
unor forţe rele, într-o ridicare a destinului său peste des- 
tinul trecător al lucrurilor din natură. Așteptarea este un 
instinct adânc al firii omenești, credința este puterea tainică 
dată omului deodată cu oricare religie. 

Toate aceste cinci elemente ale religiei se țin împreună 
ca un bloc. Nu există religie care să nu prezinte într-o for- 
mă, fie cât de spălăcită, aceste cinci elemente. Nu se poa- 
te da o explicaţie a religiei, ca realitate specifică şi atât de 
importantă a sufletului uman, fără să se țină seama de ele. 
Prin aceste cinci elemente comune, fiecare religie pledează 
pentru adevărul tuturor celorlalte religii. 

Dar când spunem că cele cinci elemente țin împreună, 
înţelegem şi aceea că între ele este o strânsă legătură. Unul 
se explică prin celelalte. Credinţă fără divinitate personală 
și fără revelație nu poate exista, precum am văzut. De ase- 
menea, nici fără prezenţa unui scop, cum este cel al salvării 
existenţei. Toate elementele exprimă în fond convingerea 
despre o anumită legătură specială de caracter supra-auto- 
mat, personal, ce există între divinitate și om, în interesul 
salvării acestuia, convingerea omului despre posibilitatea 
salvării sale într-o și printr-o comuniune specială cu divini- 
tatea și despre interesul acesteia de a-l salva. 

Conștiinţa aceasta universală a omenirii trebuie lua- 
tă în serioasă consideraţie. Aici trebuie să se ascundă un 
adevăr. Este adevărul oricărei religii. Dar nicio religie nu 

dă acestei aşteptări și convingeri un răspuns atât de clar 
ca religia creștină. Acesta este adevărul creștinismului, la 
lumina căruia ies în relief și insuficiențele celorlalte religii. 

Dar dacă nu există religie care să nu fie un bloc al celor 
cinci elemente, nu înseamnă că unele din ele nu se pot în- 
tâlni şi în alte fenomene ale spiritului omenesc. Elementele 
b și e se pot întâlni și în unele metafizici, iar elementul c, 
în magia luată pentru sine (în religie acest element se cam 
include în elementul b). Dar putere religioasă nu au decât 
în legătura cu elementele a și d, cu credința şi revelația. De 
pildă: un Dumnezeu care nu se revelează pierde din relie- 
ful spontan, personal. Dumnezeu Se revelează nu numai 
pentru a Se face cunoscut omului, ci și pentru a-Şi arăta 
interesul ce i-l poartă, calitatea de persoană capabilă să-l 
revendice întreg. Revelația nu este numai ceva care explică 
nașterea și existența credinţei, ci dă și o anumită calificaţie 
divinității. 

Numai o divinitate crezută și revelată este o divinitate 
a religiei. 

Credinţa și Revelația sunt elementele specific religioa- 
se și dau acest caracter şi ideii de divinitate. (Desigur că 
asupra legăturilor celor 5 elemente s-ar putea insista mult, 
lămurindu-se o serie întreagă de probleme.) 

Pe de altă parte, elementele b, c și e formează conținu- 
tul religiei, iar elementele a și d, actul uman și actul divin 
prin care elementele b, c și e devin conţinut al religiozității. 

Intrebările cele mari cu privire la adevărul religiei se 
vor concentra, prin urmare, în jurul problemei credinței și 
revelației. Vom vedea că între ele este o strânsă legătură. 
Nu se poate explica realitatea credinţei fără revelație. Cre- 
dința este pe de o parte cea mai profundă realitate a fiinţei 

umane și cel mai sigur semn al unei obiectivități transsu- 
biective, dar în același timp ea nu poate exista fără această 
obiectivitate, deci fără revelaţie. Ea este o realitate umană 

i divină în același timp. Ea are un caracter bipolar real. 
În existenţa ei se include realitatea revelaţiei. Aceste două 
probleme fac una între ele. Dar să nu anticipăm. Să proce- 
dăm metodic. 

Poziţia domnului Lucian Blaga 
față de creștinism și Ortodoxie 
(VII) 


Adevărul religiei (1) 


Înțelegem prin adevărul religiei realitatea obiectivă 
care corespunde conștiinței religioase. Există vreun ade- 
văr al religiei? Şi cum se poate trece de la definiţia religiei, 
adică a conștiinței religioase universal-umane, la realitatea 
obiectivă care-i corespunde? 

Cele cinci elemente, despre care am constatat că in- 
tră în mod necesar în constituţia fiecărei religii, ne ara- 
tă sfera de adevăr pe care pretind că o reprezintă, nu o 
religie sau alta, ci toate la un loc. Problema adevărului 
religiei în general se reduce deci la această sferă comună 
a religiozității universale. Faptul că anumite lucruri sunt 
mărturisite de conştiinţa întregii omeniri le asigură de la 
început un avantaj în dezbaterea problemei adevărului, 
față de alte lucruri pe care le-ar mărturisi numai o religie 
sau alta. 





* Telegraful Român, an XC, nr. 28, 12 iul. 1942, pp. 1-2. Semnat: D. 
Stăniloae. 

Să punem deocamdată faţă în față sfera de adevăr 
pretinsă de toate religiile și aceea pe care o recunoaște dl 
Lucian Blaga, pentru a vedea, în primul rând, deosebiri- 
le și în al doilea de nu cumva temeiul care l-a făcut pe 
Domnia Sa să recunoască sfera Domniei Sale de adevăr nu 
asigură tot atât de mult sfera de adevăr pretinsă de religie 
în general. 

Punând de o parte certitudinea credinţei, care repre- 
zintă aparatul receptiv al realităților obiective, și amânând 
întrebările speciale pe care le suscită existența ei misterioa- 
să, constatăm că religia în general se prevalează de reali- 
tatea transsubiectivă a unei divinități deosebite de natură, 
purtând un anumit interes omului și capabilă să-l poarte, 
ceea ce se arată în conștiința universal-umană despre reve- 
larea ei și despre un anumit ajutor ce-l dă omului în scopul 
salvării lui; deci o divinitate oarecare personală, purtând o 
grijă pozitivă omului. Orice religie pretinde, are certitudi- 
nea că ştie atâta. 

Faţă de această sferă de adevăr, de realitate ştiută a re- 
ligiei, care este sfera de adevăr recunoscută de dl Lucian 
Blaga şi peste care afirmă că nu se mai poate şti nimic? 

DI Blaga afirmă că nu putem şti din realitatea trans- 
subiectivă decât atâta că există. Încolo, absolut nimic. Ea 
rămâne un mister impenetrabil. Tot ce umblă în mintea 
noastră este construcţie subiectivă, mit. Domnia Sa a con- 
struit de asemenea o imagine a realităţii în frunte cu un 
Mare Anonim care, pe de o parte, a tăiat din periferia fi- 
inței sale mici și nenumărate părticele din care se compun 
lucrurile și oamenii, iar pe de alta, veghează cu teamă și 
cu foarfecă în mână să nu cumva să cunoască vreo făptură 
ceva din realitate, sau să se înalțe cumva și să-i pericliteze 

dominaţia. Dar construcția aceasta a domnului Blaga tre- 
buie considerată de asemenea un mit, cel mai inconsistent 
şi mai meschin din câte există şi cel mai incompatibil cu 
vreo ordine morală. 

Deci este o deosebire simţitoare între sfera de adevăr 
a religiei şi cea a dlui Blaga, așa încât nu poate fi vorba nici 
din punctul acesta de vedere de vreun acord între Domnia 
Sa şi creştinism, odată ce nu poate fi măcar de unul între 
Domnia Sa şi oricare religie necreștină. Domnia Sa nu ad- 
mite că este posibil să se cunoască nici măcar acest minim 
comun al tuturor religiilor, deci chiar şi acest minim comun 
este o iluzie. Repetăm: dacă dl Blaga ar fi spus numai că 
prin rațiunea naturală, în cadrul filosofiei, nu se poate ajun- 
ge la o sferă de adevăr mai extinsă, fără să fi declarat că nu 
există nicio altă posibilitate, teza Domniei Sale s-ar fi putut 
împăca cu punctul de vedere religios. Dar Domnia Sa a ţi- 
nut să vorbească și despre religie și creștinism, susținând 
apriat că nici religia nu dispune de vreo putere deosebită 
de a lărgi sfera de cunoaștere a realității ultime. 

Deci, pe când orice religie afirmă cu certitudine că rea- 
litatea are în fruntea ei o putere sau mai multe de carac- 
ter oarecum personal, purtând un interes pozitiv, favorabil 
omului, și revelându-şi existenţa și acest interes, dl Luci- 
an Blaga spune că nu știm absolut nimic, decât că există o 
realitate misterioasă. 

Să trecem acum la întrebarea: De unde știe dl Lucian 
Blaga măcar atâta cât ştie, că există anume o realitate trans- 
subiectivă? Am văzut că Domnia Sa admite două feluri de 
cunoaștere: cvasi-cunoașterea și cunoașterea-negativă. 

Despre cvasi-cunoaştere spune că ține locul realității 
transsubiective, este un semn cognitiv al ei. 

De unde ştie dl Blaga că această cunoaștere ține locul 
unei realități obiective, că este un semn inadecvat al unei 
anume realități? 

lată răspunsul Domniei Sale: 

Noi observăm că totdeauna aceleiași transcendenţe, 
aceleiaşi realități obiective, îi răspundem cu acelaşi fenomen de 
conștiință. La una și aceeași realitate obiectivă misterioasă 
subiectul nostru răspunde cu senzaţia roșu, şi nu cu senza- 
ţia verde sau galben. Există deci o corespondenţă constantă 
între un anumit fenomen de conștiință pretins cognitiv şi o 
anumită transcendenţă. 


„Fenomenul de conştiinţă poate fi privit ca semn cognitiv 
al unei transcendenţe numai atunci când subiectul indivi- 
duat reacționează constant cu aceeaşi transcendenţă. Dacă su- 
biectul individuat ar răspunde la contactul cu una şi aceeaşi 
transcendenţă în fiecare moment cu alt fenomen de conştiin- 
ţa, dacă subiectul individuat s-ar deda la o reacție capricioa- 
să, nu ar mai fi dată nicio posibilitate ca aceste fenomene de 
conştiinţă să fie considerate semne ale unei transcendenţe 
[...]. Când subiectul individuat răspunde unei transcendenţe 
iraționale, de pildă cu senzația roşu, acest fenomen de con- 
ştiinţă se transpune printr-un salt pe planul valorilor cog- 
nitive, prin aceea că subiectul cognitiv constantizează această 
reacțiune. Dacă subiectul individuat, cuprins pe neaşteptate 
de o irezistibilă spontaneitate şi inconsecvenţă, ar răspunde 
uneia şi aceleiaşi transcendențe în fiecare clipă cu alt feno- 
men de conştiinţă, de pildă în momentul de față cu senzația 
roşu, în momentul următor cu senzația verde, apoi cu senzația 
galben etc., s-ar face cu neputinţă transpunerea fenomenului 
de conştiinţă într-un angrenaj cognitiv.”! 





1L. Baca, Censura transcendentă..., pp. 144-146. 

Constantizării acesteia dl Blaga îi atribuie așadar vir- 
tutea de a ne asigura nu numai de o realitate transsubiec- 
tivă în genere, ci şi de o realitate specială, corespunzătoare 
cu fiecare fenomen de conștiință cognitiv. Nu știm cum este 
acea realitate specială, dar fenomenul de conștiință care îi 
răspunde constant o indică în mod deosebit pe ea. Fenome- 
nul de conștiință special este suscitat anume de ea. 


„Infiltraţiile categoriale în materialul concret nu au un 
caracter întâmplător. Un material de o anume ținută, de 
o anume structură, este îmbrăcat cu oarecare organică 
stabilitate în unul şi acelaşi mod categorial. Dacă unul şi 
acelaşi complex concret este etichetat cu un maximum de 
constanță cu acelaşi nume categorial, acest nume-mod 
categorial, deşi subiectiv, se preface el însuşi în semn al 
obiectului. Şi este firesc să fie aşa: aplicarea unui mod categorial 
depinde, din moment ce o reacțiune este constantizată, numai şi numai 
de individualitatea ca atare a obiectului.” 


Prin urmare, toată siguranța realității obiective în ge- 
nere și a unor realități obiective speciale și-o ia dl Blaga din 
paralela constantă între diferitele fenomene de conştiinţă cu sens 
cognitiv și transcendenţă. 

Este momentul însă să observăm că, din perspectiva 
exagerat subiectivistă în care s-a situat, argumentul para- 
lelei constante este inconsistent. De unde știe dl Blaga că 
transcendența de care vorbeşte este transcendență reală? E 
adevărat că în cazurile acestea subiectul are conștiința des- 
pre două lucruri: senzaţia proprie și obiectul transsubiec- 
tiv. Dar cine ne asigură că obiectul nu este și el tot numai o 
emanaţie a conștiinței ca și senzația? Obiectul face și el par- 
te oarecum din fenomenul de conştiinţă. Paralela constantă 

a doi factori ar putea fi o repetare din când în când a unui 
singur factor, a unui fenomen de conștiință, sub puterea 
unor legi imanente ale spiritului; o repetare cu aparenţe de 
dublură. 

Ca să poată admite o realitate transsubiectivă, dl Blaga 
a trebuit să se încreadă în mărturia conştiinţei. Altă dovadă 
despre realitatea transsubiectivă nu există. Conștiinţa este 
aceea care mărturisește că obiectele, ce i se înfățișează ca 
deosebite de senzațiile ce i le provoacă, sunt reale. Dar o 
dovadă de dincolo de conștiință nu ne putem procura. Unii 
nu cred mărturiei conștiinței. Aceștia sunt subiectiviștii 
radicali. Alţii cred. Aceștia admit obiectivitatea cunoștin- 
țelor noastre. În timpul din urmă se semnalează o întoar- 
cere a filosofiei de la subiectivism la ontologie. A se vedea, 
afară de H. Scholz?, în special: Nikolai von Hartmann, 
Das Problem der Realitatsgegebenheit? şi John Cuhlberg, Das 
Du und die Wirklichkeit*. Dar această întoarcere spre onto- 
logie are la bază în ultimă analiză încrederea în mărturia 
conștiinței. Filosofii aceştia constată că sunt acte de conști- 
ință prin care se afirmă realitatea obiectelor transsubiec- 
tive, și structura acestor acte de conștiință se deosebește 
de structura actelor de conștiință prin care nu se afirmă o 
asemenea realitate, prin faptul că în primul caz obiectele 
se impun conștiinței ca entități ce nu pot fi schimbate ar- 
bitrar, sau socotite ca neexistând, cum se întâmplă în al 
doilea caz; un castel închipuit depinde de mine să mi-l 





2 H. Scnorz, Religionsphilosophie, Berlin, 1922. 

3 Nikolai von HARTMANN, Zum Problem der Realitatsgegebenheit, 
Berlin, 1931. 

1 John CunLBERG, Das Du und die Wirklichkeit, Uppsala, 1932. 

închipui sau nu, dar unul real mă silește să-l cunosc sau 
recunosc așa cum este.5 

DI Lucian Blaga, admițând că, în dosul obiectelor de 
care mărturisește conștiința că nu sunt produse de ea și 
sunt deosebite de senzație, este o realitate transsubiectivă, 
și încă una specială de fiecare dată când avem o senzaţie 
specială, dovedește că se încrede în mărturia conștiinței. 
Domnia Sa, afirmând în mod foarte accentuat că nu se 
poate ieși din lumea conștiinței pentru a se intra în lumea 
obiectelor, recunoaște implicit că se încrede în ceea ce-i 
mărturisește conștiința despre realitatea obiectelor. (Pentru 
convingerea despre transcenderea spre realitatea ca mister 
ce are loc în cunoașterea-negativ, dl Blaga nu dă nici măcar 
un argument cu aparenţă de obiectivitate, ca cel al paralelei 
constante. S-ar părea că aici se încrede pur și simplu în sim- 
ământul conștiinței. Probabil însă că și această convingere 
din cunoașterea-negativ o bazează implicit tot pe fenome- 
nul paralelei constante din cvasi-cunoaștere.) 

DI Lucian Blaga este, așadar, prin afirmare ostil credin- 
ței, dar neavând nicio altă ieșire spre realitate, practică în 
fond credinţa. Prin ceea ce afirmă este contrar religiei, prin 
ceea ce face își însușește, fără să vrea, manifestarea sufletu- 
lui omenesc din religie. 

Odată ce-l vedem pe dl Lucian Blaga practicând, fără 
să vrea, actul de încredere în conștiință, am putea să arătăm 
cum datoria de consecvență l-ar obliga să admită și alte măr- 
turii ale conștiinței în ce privește realitatea obiectivă. Con- 
știința ne mărturisește nu numai că este un anumit obiect, 





* John CunsERG, Das Du und die Wirklichkeit, Uppsala, 1932, p. 186. 

ci şi cum este. Pe baza cărui fapt admite prima mărturie, 
iar pe a doua nu? DI Lucian Blaga se provoacă la diferitele 
rezultate ale științei, care prezintă anumite lucruri ca fiind 
altfel de cum ni se arată. (Materia, de pildă, este arătată de 
ştiinţă ca energie, iar conștiința ne-o mărturisește ca lucru 
solid.) Dar nu este exclus ca unul și același lucru să aibă 
mai multe aspecte, mai multe trepte. Conștiinţa ne mărtu- 
risește pe cea care stă pe cel mai proeminent plan. S-ar mai 
putea provoca dl Blaga la varietatea mărturiilor diferitelor 
conștiințe umane în ce privește felul de-a fi al unui lucru. 
Dar când nu s-ar admite aplicarea și în acest caz a ideii mai 
multor aspecte ale aceluiași lucru, am putea aminti că, pe 
lângă toată varietatea diferitelor conștiințe în ce privește 
anumite detalii, în linii mari un lucru se prezintă tuturor 
conştiințelor omenești în același fel. Un anumit pom este 
mărturisit de conștiința tuturor oamenilor ca verde, sau ca 
având rădăcini. 

DI Lucian Blaga afirmă că nu unanimitatea conștiințe- 
lor contează ca for decisiv pentru stabilirea realității trans- 
subiective, ci numai paralela constantă pe care i-o mărturi- 
sește conștiința proprie. Această afirmaţie s-ar putea aduce 
şi împotriva Domniei Sale, spunându-se că varietatea de 
păreri cu privire la unul și același lucru nu poate clătina 
adevărul mărturiei conștiinței mele despre felul de-a fi al 
unui obiect ce mi se prezintă. Dar chiar dacă așa ar fi, odată 
ce conștiința oricărui ins luat izolat mărturisește nu numai 
despre existența în genere a diferitelor obiecte în fața dife- 
ritelor senzaţii ale ei, ci şi despre un anumit mod de-a fi al 
acelor obiecte, nu vedem motivul pentru care dl Blaga ar 
primi numai prima mărturie a conștiinței, nu și pe a doua, 
cu atât mai mult, cu cât, pentru Domnia Sa nu contează, ca 

un semn de îndoială, varietatea de mărturii a altor conștiin- 
țe despre modul de-a fi al unui obiect sau altul. 

Deci di Lucian Blaga ar trebui să aleagă una din două: 
sau să nu acorde crezământ niciunei mărturii a conștiinței, 
declarându-se pentru un scepticism absolut, sau să acorde 
crezământ oricărei mărturii statornice și nearbitrare a con- 
științei despre realitatea transsubiectivă. Scepticismul este 
un non sens. El face imposibilă orice afirmare, chiar una 
negativă. Împotriva lui se revoltă logica și existenţa cu ten- 
siunile prezente în ea, care vorbesc de anumite rosturi. DI 
Lucian Blaga a simțit că nu poate opta pentru el. Își făcea 
de prisos însăși filosofia Domniei Sale. Dar punctul la care 
s-a oprit, optând împotriva scepticismului absolut, este ales 
în mod arbitrar. Odată ce se încrede în mărturia conștiinței, 
trebuie să admită că cunoaștem mai mult. Altfel, prin ne- 
încrederea ce-o manifestă față de alte mărturii statornice 
și profunde ale conștiinței, îi subminează demnitatea de 
crezare în genere și face loc scepticismului radical. Kant, 
când a stabilit ce este valabil în cunoașterea noastră și ce 
nu, a ținut seama atât de conștiință în genere, cu formele și 
judecăţile ei universal valabile, cât și de rolul ce-l are lucrul 
în sine în formarea conţinuturilor cognitive. El s-a ridicat 
peste arbitrar, punând la îndemâna fiecăruia temeiurile 
mai adânci pentru care are să considere că din realitatea 
transsubiectivă cunoaștem numai atâta. 

DI Lucian Blaga nu dă niciun temei mai adânc. Poziţia 
Domniei Sale este cu totul arbitrară. Dacă ar fi spus: ad- 
mit tot ce îmi mărturisește conștiința în cazurile de para- 
lelă constantă, ar fi dat un criteriu mai puţin arbitrar. Dar 
Domnia Sa a spus: admit numai mărturia conștiinței des- 
pre existența în genere, în cazurile de paralelă constantă. 

Acesta este un criteriu cu totul arbitrar. Dar în fond se stră- 
vede și la Domnia Sa, împotriva voinţei proprii, că temeiul 
pentru care nu admite din mărturiile conștiinței, în cazu- 
rile de paralelă constantă, decât pe aceea despre existența 
unei realități transsubiective în genere, este voința de-a fi 
în acord atât cu realitatea obiectivă neschimbătoare, cât şi 
cu mărturia tuturor conștiințelor. Domnia Sa s-a gândit că 
acesta este un minim, care nu va fi dezminţit nici de realita- 
tea obiectivă însăşi, nici de opinia altora. 

Dar dacă Domnia Sa nu și-a dat seama sau n-a voit să-și 
dea seama despre criteriul mai adânc și mai obiectiv ce stă la 
baza alegerii Domniei Sale, care fără acel criteriu este arbi- 
trară, suntem datori să-l punem noi în lumină și să-l luăm ca 
normă ce decurge în mod necesar din procedeul dlui Blaga, 
pentru stabilirea a ceea ce putem cunoaște din realitate. 

Criteriul, care se desprinde din procedeul dlui Blaga, 
se poate formula astfel: trebuie socotită cunoaștere reală şi 
sigură tot ceea ce mărturisește în toate timpurile conştiinţa 
universal-umană ca atare, în cazurile de paralelă constantă 
a fenomenului de conştiinţă cu o transcendenţă. 

În fond, mărturia conştiinţei universal-umane des- 
pre un anumit aspect neschimbat al realității nu înseamnă 
altceva decât că realitatea presează statornic, neschimbat 
asupra conștiinței universal-umane, că îi stă deschisă, i se 
comunică permanent, cu acel aspect; că omenirea nu este 
formată din monade hermetic închise, ci se află într-o co- 
municare permanentă cu realitatea, că aceasta i se revelează. 
Mărturia conștiinței universal-umane despre cunoașterea a 
ceva din realitatea transsubiectivă înseamnă o permanentă 
revelare a acelei realități. Cel puţin aceasta este mărturia 
conștiinței. 


. 

Și, afară de filosofia idealistă și de scepticismul abso- 
lut, toţi cugetătorii admit mărturia ei. Implicit, chiar și dl 
Lucian Blaga. 

Analizând fenomenul religios, am găsit patru elemen- 
te (b, c, d, e) pentru care mărturisește conștiința universală 
şi de totdeauna a omenirii. Toţi oamenii au fost convinşi 
în toate timpurile despre: existența unei realități ultime, cu 
oarecari trăsături personale, de caracter supranatural, reve- 
lându-se omului și având un interes pentru salvarea lui din 
automatismul distrugător al naturii. Existenţa divinității şi 
revelarea ei formează obiectul unei mărturii permanente 
și universale a conștiinței omenești. Aceste elemente în- 
trunesc perfect norma formulată mai sus pentru stabilirea 
conținutului real al cunoașterii noastre. Chiar dacă nu s-ar 
cuprinde între elementele religiei în mod explicit și convin- 
gerea despre revelarea divinității, ci numai despre existen- 
ța ei, și totuși, în baza faptului că nu există mărturie stator- 
nică şi unanimă a conștiinței umane despre existenţa unei 
realități fără ca acea realitate să nu se reveleze, presând 
oarecum asupra conștiinței, siguranța revelării divinității 
ar fi în afară de orice îndoială. Cu atât mai mult este întărit 
acest adevăr prin convingerea explicită a umanităţii despre 
revelarea divinității. 

Va fi deci o mare varietate în credinţele omenirii cu pri- 
vire la felul cum este divinitatea, la felul cum se revelează, 
la felul cum ajută pe om, la conţinutul mai precis al țintei 
spre care este dus omul. În această privință, probabil că su- 
biectivitatea creatoare de mituri a omenirii, toată varietatea 
ei de structuri psihice și de înclinații joacă un mare rol. Dar 
nu este mai puțin adevărat că cele câteva linii străbat ca o 
nervură statornică şi universală în tot haosul de închipuiri 

omeneşti. De asemenea, trebuie remarcat că convingerea 
despre revelarea divinității și despre interesul pozitiv ce-l 
poartă omului constituie anumite precizări ale fiinţei divi- 
ne, care fac închipuirile contrare neverosimile și repudiate 
de conștiința umanităţii. De pildă, un mit ca cel construit 
de dl Lucian Blaga despre un Mare Anonim, care nu este 
purtat de niciun interes pozitiv, favorabil către omenire, 
ci este dominat numai de teama să nu fie răsturnat, este 
contrar liniilor generale pe care le cunoaște conștiința uni- 
versal-umană ca fiind proprii divinității şi le respinge ca o 
neverosimilitate absurdă. Ş 

Pe de altă parte, să notăm că şi la dl Blaga se observă 
într-o anumită formă convingerea despre elementul 5 al re- 
ligiei, despre un anumit destin superior al omului în raport 
cu natura, realizat, dacă nu cu ajutorul iubitor al Marelui 
Anonim, totuși printr-o orânduire a lui. DI Blaga dă întregii 
construcții de închipuiri a spiritului uman - în lipsa cunoaş- 
terii pozitive a realităţii - un rost. Prin ele se realizează o 
formă majoră a spiritului: 


„Cvasi-cunoaşterea înseamnă o transpunere a unor fe- 
nomene vitale psihice pe portativul spiritului. Avem deci 
aici de-a face cu o cvasi-realizare, dar nu cu o realizare au- 
tentică a spiritului. Cunoaşterea-negativ, prin ideea mis- 
terului existenţial, este în schimb o autentică realizare, sau 
efulgurațiune a spiritului.”* 


Deci dl Blaga recunoaște o ţintă a acestei întocmiri 
a lucrurilor. Atunci, nu mai este chiar totul un mister. 





6 L. BLAGA, Censura transcendentă..., p. 195. 

L-am putea întreba: de unde cunoaște această țintă? N-ar 
putea să răspundă altceva decât: din mărturia universal- 
umană a conștiinței. Deci Marele Anonim tot vrea o rea- 
lizare a spiritului. Dar dacă se urmăreşte peste tot o ţintă 
specială cu omul, nu este zădărnicită ea pe de altă parte 
prin faptul că, după dl Blaga, spiritul individual nu are 
nemurire? Ce rost ar avea această realizare a spiritului, sor- 
tit destrămării după o scurtă existență pământească? Este 
totul un joc al Marelui Anonim. Prin urmare, o ţintă reală 
nu există. DI Blaga n-a putut să nu rețină un rudiment 
din conştiinţa universal-umană despre un destin special 
al omului, dar l-a anihilat prin alte elemente ale concep- 
ției Domniei Sale. Peste tot, ce realizare este aceasta prin 
iluzii? DI Blaga a voit să asigure bogăţia cunoașterii ome- 
neşti sacrificându-i obiectivitatea, ca şi când realitatea ar 
fi, fie extrem de săracă încât strădania şi progresul în cu- 
noașterea ei pozitivă n-ar îmbogăţi spiritul, sau omul ar 
ajunge să o cunoască deplin, fie periculoasă pentru spirit, 
în caz că este cunoscută. Realitatea însă este atât de bo- 
gată și de complexă, încât niciodată omul nu ajunge să o 
cunoască deplin, prin urmare nu este pericol nici să pri- 
mejduiască pe Dumnezeu, nici să nu mai aibă cu ce se îm- 
bogăţi spiritual. Nu este necesar să sacrificăm adevărul 
cunoașterii și comuniunea omului cu realitatea pentru a 
salva posibilitățile lui de îmbogăţire și de realizare cu spi- 
ritul. Vieţii triste de monade, conștiința omului îi preferă 
şi opune viața de comuniune cu realitatea, în special cu 
realitatea celorlalte subiecte. Iubirea, care este inima vie- 
ţii noastre, ne grăiește de necesitatea acestei comuniuni 
și de realitate. Iubirea este semnul unei cunoașteri reale. 
Este o iluzie şi iubirea? Este o simplă tendinţă subiectivă, 

nesatisfăcută de întâlnirea noastră reală cu altul? lată 
unde duce filosofia dlui Blaga. 

DI Blaga ar putea ridica eventual obiecția că prilejuri 
de paralele constante nu oferă decât obiectele lumii materi- 
ale, că numai ele constituie transcendenţele senzaţiilor. Insă 
mai puţin ar fi Domnia Sa în drept să facă o asemenea re- 
strângere, odată ce toate însușirile sensibile și tangibile ale 
obiectelor afirmă că sunt produsul subiectivității, şi prin ur- 
mare, nu putem vorbi de caracterul material al obiectelor. 
Ar putea prezenta în altă formă obiecţia aceasta; ar putea 
spune anume că prilejuri de paralele constante nu oferă de- 
cât acele transcendențe care se constituie, pentru conștiința 
noastră şi prin contribuţia ei, ca obiecte materiale. | 

Dar conștiința ne mărturisește tot atât de categoric 
despre transcendenţe de care, deşi nu le vede și pipăie cu 
simţurile, este convinsă ca sunt în preajma ei ca prilejuri 
de fenomene de conștiință constante. A nu admite decât 
mărturiile conștiinței care vorbesc despre transcendențele 
înfățișate material ar fi o procedură arbitrară. Cum s-ar ex- 
plica atunci certitudinea perpetuă universal-umană despre 
elementele ce intră în definiția religiei? Cum s-ar explica, 
de pildă, deosebirea de experienţă și de certitudine ce-o are 
conștiința noastră în faţa unui obiect pur şi simplu, şi în fața 
unui subiect omenesc, când simţim nu numai o presiune 
si o întâlnire de ordin material, ci una de ordin voluntar, 
spiritual? N. Hartmann demonstrează existența unei reali- 
tăţi obiective prin faptul că actele cognitive ce se referă la ea 

sunt scăldate în emoții, prin care simţim o asprime a realului”. 





7 Nikolai von HARTMANN, Zum Problem der Realitatsgegebenheit. 

Când cunoaștem o realitate obiectivă, subiectul nostru nu 
este într-o situație pur teoretică, ci într-una emoţională: el 
suportă, pățește, îndură, așteaptă, speră, se teme, doreş- 
te, voiește, iubește, urăște, tot stări de suflet care arată că 
nu este singur, ci că se află în faţa a ceva, sau dorește să se 
afle sau să nu se afle. Hartmann însă, după cum este firesc, 
spune că nu numai în raport cu realităţile ce ni se prezintă 
material trecem prin astfel de stări de conştiinţă, ci și în ra- 
port cu anumite forțe, prezențe, realități nevăzute, ascunse. 
Realitatea obiectivă a ceva nu stă numaidecât în vizibilitatea 
sa, ci în asprimea cu care o experiem. Subiectul altuia îl expe- 
riem mai accentuat, prin ură, prin iubire, prin dorință, decât 
obiectele materiale, sau decât ar fi în măsură să se explice 
dacă ar consta numai din trup. Iubirea sau ura altuia este ea 
numai un produs subiectiv al eului propriu sau o plăsmuire 
a noastră în faţa unei realități misterioase, cum ar rezulta 
din filosofia dlui Blaga? Nu avem prin ele în anumită măsu- 
ră o cunoaștere pozitivă a unei realități imateriale? 

Aşa se face că elementele amintite, care intră în de- 
finiţia religiei, se impun conștiinței umane mai stăruitor, 
mai categoric decât toate aspectele lucrurilor văzute. Ar fi 
poate extrem de greu să se stabilească o sumă de aspecte 
ale lucrurilor văzute, în jurul cărora să existe un unanim 
și definitiv acord al conștiinței întregii omeniri. Dar cele 
câteva elemente găsite în toate religiile întrunesc aceas- 
tă universalitate de convingeri. Astfel se poate spune că 
omenirea este mai convinsă despre existenţa divinității 
personale ce se revelează, decât de toate aspectele văzute 
ale lucrurilor. Afirmarea aceasta ne-o putem baza nu nu- 
mai pe universalitatea acestei convingeri, ci și pe adân- 
cimea ei în orice conștiință umană. Nu există cunoştinţă, 

idee, afirmare, care să fie susținută de o convingere atât de 
adâncă - aceasta este credinţa —, ca afirmarea sau conști- 
inţa despre existenţa unei divinități ce se da i omu- 
lui, purtată de un interes pozitiv pentru el. Dar espre 
această latură de adâncime a convingerii în existența lui 
Dumnezeu vom trata mai încolo. 


Poziţia dlui Lucian Blaga 
față de creștinism și Ortodoxie 
(VIII) 


Adevărul religiei (2) 


Extinderea universală a convingerii religioase este o 
dovadă despre o cunoaștere reală și adecvată, în anumite 
limite, a divinității. Există o divinitate, şi ea este în trăsă- 
turi mari așa cum este convinsă întreaga omenire: o divi- 
nitate superioară automatismului și naturii, care se reve- 
lează omului din interes pozitiv pentru el. 

Între ceea ce formează conţinutul unei convingeri 
atât de universale şi de adânci - cea mai universală și mai 
adâncă - şi realitatea obiectivă trebuie să fie o anumită 
adecvaţie. 

DI Blaga ar vrea parcă să recunoască o anumită adec- 
vaţie între o senzaţie, o idee sau o plăsmuire a noastră şi 
realitate, întrucât recunoaşte că fiecare din acestea se da- 
torează unei anumite realități transsubiective. 





* Telegraful Român, an XC, nr. 29, 19 iul. 1942, Pp. 1-3. Semnat: D. 
Stăniloae. 

„Orice variațiuni în conţinutul cunoaşterii individuate 
se datoresc, în cazul unei maxime stabilități reactive a fac- 
torilor subiectivi, exclusiv unor variațiuni în conținutul 
transcendenţei.”! 


Dar mai departe nu precizează natura acestei adecva- 
ţii. Nici nu putea, după ce afirmase că nu putem cunoaş- 
te nimic din realitate decât că există ca un mister. Ideea 
Domniei Sale corespunde cam următoarei imagini: există 
în spiritul nostru o seamă de piese de o anumită formă. În 
exteriorul spiritului există, la fel, o serie de alte piese necu- 
noscute. Între fiecare piesă internă și externă există un astfel 
de raport, încât o anumită piesă din spiritul nostru nu poate 
fi pusă în mișcare decât de o anumită piesă din exterior, care 
îi corespunde într-un chip pe care nu-l cunoaștem. 

Două observații putem face pe marginea acestei teo- 
rii: întâi, dacă nu putem ști despre niciuna din piesele 
externe decât același lucru, anume că este o realitate mis- 
terioasă, tot ce este în afară de noi se reduce la o masă 
întunecată de mister, și atunci, cum mai poate afirma dl 
Blaga că este o deosebire între diferitele piese externe? 
Să ne încredem în faptul că piesele noastre interne varia- 
ză? Aceasta înseamnă să tragem o concluzie de la ceva 
intern la ceva extern, şi atunci, de ce n-am trage şi alte 
concluzii? 

Al doilea: dar chiar numai pe baza acelei singure con- 
cluzii, rezultă că există o anumită adecvație între piesele 
din interiorul spiritului nostru şi cele din exterior. Există 
o mai mare potriveală între anumite piese din exterior și 





1 L. BLAGA, Censura transcendentă..., p. 145. 

anumite piese din spiritul nostru, decât între aceleași piese 
externe şi alte piese din interiorul nostru. | 

Este adevărat că această recunoaştere a unei anumi- 
te adecvaţii o retrage dl Blaga prin afirmarea că adecvaţia 
este numai o iluzie. Prin ea înșeală Marele Anonim pe om, 
ca acesta să nu mai caute să depășească ceea ce ştie. Mai 
aproape de realitate este omul când nu mai crede în nicio 


adecvaţie între cunoștințele sale și realitate, când o accepta 
ca mister. 


„Iluzia adecvaţiei este un moment, care se adaugă întru 
apărarea misterului existențial. Şi iată cum: Subiectul cog- 
nitiv, împrumutând unei revelații disimulatoare nimbul 
adecvaţiei, nu se va mai simți nicio clipă ispitit să caute 
un mister în dosul unei revelații disimulatoare.”? 


Avem aici o nouă contrazicere a dlui Blaga. Ea provine 
din aceeaşi atitudine arbitrară în una şi aceeași problemă. Pe 
de o parte, cum am văzut, Domnia Sa se încrede în mărturia 
conștiinței despre o deosebire între diferitele piese externe 
care mişcă ideile, imaginile şi judecăţile noastre, căci o privi- 
re asupra realităţii obiective după Domnia Sa nu putem avea 
- pe de alta, declară că mărturia conştiinţei despre o anumită 
adecvaţie, între ceea ce știm şi piesele externe, este o iluzie. 

| Observăm și aici o greşeală. DI Blaga n-a stabilit un 
criteriu bine întemeiat și general valabil în baza căruia să 
acorde anumitor mărturii ale conștiinței o încredere, iar al- 
tora nu. Pe de o parte, afirmă că conştiinţa de adecvaţie este 
o iluzie, iar pe de alta, se încrede în ea. Dar nu ne spune de 





? L. BAGA, Censura transcendentă..., p. 107. 

ce o dată se încrede, o dată nu. Al doilea: contradicția se ex- 
plică şi dintr-o neprecizare a termenului adecvație. Se pare 
că dl Blaga înţelege prin adecvaţie o copiere exactă a înfă- 
țişării unei piese externe printr-o piesă cognitivă internă. 
Din acest motiv probabil, respinge adecvația, dar recunoaște 
o anumită corespondență între cutare piesă externă și cutare 
internă, pe care cea dintâi o pune în mișcare. 

Dar cu tot arbitrariul care stă la baza acestei alegeri a 
dlui Blaga, să o acceptăm și să vedem de nu o putem folosi 
pentru ceea ce ne interesează. După Domnia Sa, o adecva- 
ţie tot există. Şi atunci, dacă „orice variațiuni în conținutul cu- 
noaşterii individuale se datoresc, în cazul unei maxime stabi- 
lităţi reactive a factorilor subiectivi, exclusiv unor variațiuni 
în conținutul transcendenţei”, diferitele stiluri de cunoaștere 
nu mai sunt expresii exclusive ale unei subiectivități, ci se 
datoresc anumitor aspecte ale realității obiective. În cazul 
acesta, realitatea obiectivă nu mai apare ca una şi aceeași 
masă uniformă pe care fiecare stil o redă după conformația 
lui subiectivă, ci ea însăși, având diferite laturi și aspecte, 
lucrează cu unele asupra unor matrice stilistice, cu altele 
asupra altora. Originea însușirii diferitelor stiluri stă prin 
urmare în realitatea obiectivă, și nu în cauze subiective, 
căci în cazul când aceste structuri ale spiritului și-ar avea 
cauza în subiectivitate, nu ne putem închipui cum diferi- 
tele piese ale realității obiective ar găsi anumite piese ale 
spiritului mai conforme cu ele decât pe altele. În orice caz, 
la formarea acestor structuri subiective a dominat o grijă 
superioară de conformarea lor cu diferitele piese ale reali- 
tății obiective. 

Deci nu numai în general structurile stilistice sunt 
puse în spirit de realitatea obiectivă (de Marele Anonim), 

cum ar rezulta din concepţia dlui Blaga, ci fiecare piesă 
stilistică şi peste tot fiecare stil s-a format sub puterea și 
ținând seama de conformaţia pieselor realității externe. 
Orice stil etnic, religios etc. redă prin urmare o anumită 
latură a realităţii obiective. De-o anumita adecvaţie, fie ea 
chiar negativă, nu poate scăpa dl Blaga, dacă nu vrea să 
adopte un scepticism absolut, renunțând și la afirmația 
unei cauze obiective specificate pentru fiecare act spiritu- 
al. Dacă însă, mai departe, pe lângă toată deosebirea între 
diferitele matrice stilistice, observăm în conștiința între- 
gii omeniri prezenţa stăruitoare a câtorva elemente fun- 
damentale, atunci desigur acelor elemente le corespunde 
în obiectivitate ceva ce lucrează asupra tuturor spiritelor, 
ceva tot aşa de fundamental realității obiective, ceva ce 
este imposibil să nu se descopere tuturor și să nu stea con- 
tinuu la poarta tuturor conștiințelor. Ca atare ni se pre- 
zintă însă, cum am văzut, convingerea despre o realitate 
ultimă de caracter personal, ce se revelează omului din 
interes pentru destinul lui. Acestei convingeri universale 
şi permanente, fundamentale conștiinței umane, trebuie 
să-i corespundă ceva în realitatea obiectivă, care deține în 
ea un loc atât de permanent și fundamental în raport cu 
acele elemente ale ei care acționează asupra unor factori 
variabili în subiectele omenești. 

Acestor câtorva idei religioase trebuie să le corespun- 
dă în realitatea obiectivă ceva deosebit de ideile metafizi- 
ce, întrucât altfel se prezintă ele conștiinței umane. lar spre 
deosebire de ideile metafizice, cele câteva idei religioase au 
o universalitate și o permanenţă covârșitoare. Aceasta în- 
seamnă, după judecata dlui Blaga însăşi, că piesele externe 
corespunzătoare ideilor religioase sunt permanent în lucru 





























200 CULTURĂ ŞI DUHOVNICIE 


şi față de orice conştiinţa umană, virtuți pe care nu le au 
piesele care pun în lucrare ideile filosofice. 

Din toate acestea rezultă că, pe când piesele externe 
care corespund ideilor filosofice nu ne mișcă, nu sunt atât 
de active, de puternice, de esenţiale, cele care pun în Miş- 
care acele câteva idei religioase au toate caracterele amin- 
tite. Varietatea opiniilor în ce privește ideile filosofice, ca şi 
libertatea spiritului față de ele — spiritul nu se simte obligat 
să le admită, este față de ele ca într-un joc lipsit de seriozita- 
te supremă — arată că adecvaţia pe care o pretind ele poate 
fi și o iluzie şi că îndoiala frecventă care există faţă de ele 
își are un temei în rara intermitenţă cu care apar și în toate 
celelalte temeiuri enumerate, deci poate fi îndreptățită. Nu 
tot așa stă lucrul cu cele câteva idei care formează condiţiile 
necesare ale religiei. Aici nu mai poate fi cazul de auto-în- 
șelări asupra faptului dacă a fost sau nu în lucrare un factor 
obiectiv, și anume permanent același factor obiectiv în pro- 
ducerea acestor idei. Siguranţa corespondenţei între aceste 
idei şi anumite piese externe este întemeiată de permanența 
şi universalitatea acestor idei, dată fiind tendinţa spiritului 
uman după varietate, exprimată și prin varietățile de stil. 

Stilurile reprezintă vălurile de origine subiectivă în 
privirea realităţii. Ceea ce se impune tuturor stilurilor, de- 
păşindu-le, este o obiectivitate care nu poate fi învăluită. 
Oricât ar fi de mare puterea învăluitoare a stilurilor, cele 
câteva elemente religioase, neputând fi făcute să devină 
conţinut special al unuia sau altuia din stiluri, dovedesc că 
sunt acea parte din realitate care ni se impune așa cum este, 
şi este mai puternică decât forța de deviere și fărâmițare 
a stilurilor. Cu alte cuvinte, diferitele stiluri învăluiesc în 
mod variat acele câteva adevăruri, dar sub toate vălurile 

ele persistă ca o realitate fundamentală, care nu provine 
dintr-un stil sau altul, ci formează însuși obiectul întregii 
activități de percepere și, prin aceasta, de voalare din par- 
tea stilului. Realitatea în ultima ei esenţă se prezintă con- 
științei religioase ca celei mai adânci. Dar poate conștiința 
religioasă cu convingerile ei, universale cum sunt, nu este 
conștiința cea mai adâncă și, deci, nici convingerile ei. În 
acest caz, nici realitatea văzută de ea nu este ultima esenţă 
în care i se prezintă. 
Am ajuns astfel la punctul în care avem de scos în relief 
nu atât universalitatea mărturiei conștiinței religioase, cât 
adâncimea ei, adică ceea ce constituie propriu-zis credința, 
şi prin ceea ce se deosebește și ca esență, nu numai ca ex- 
tensiune, de orice altă mărturie gnoseologică a conştiinţei. 
DI Lucian Blaga a recunoscut că diferitele idei şi ima- 
gini ale spiritului se datoresc unor piese externe ale rea- 
lităţii, care le pun în mișcare. Domnia Sa a dat crezământ 
astfel mărturiei conștiinței noastre. Dar nu și-a pus câtuși 
de puţin întrebarea căror cauze se datorește accentul de 
convingere și de aderenţă totală la anumite conținuturi 
cognitive. Simplei voințe a subiectului nu se poate dato- 
ra, căci adâncimea convingerii și pasiunea aderenţei duc 
și voinţa cu ele, sau voința nu le poate singură produce. 
Vreunui factor din organizaţia stilistică a spiritului iarăşi 
nu, căci dl Blaga recunoaște implicit că orice mișcare şi 
orice variație de mișcare din organizația noastră stilis- 
tică își are cauza în obiectivitate. Prin urmare, numai în 
obiectivitate își poate avea cauza și accentul de aderență 
și adâncimea de convingere. 
Iar întrucât, chiar după dl Blaga, în religie își manifestă 
spiritul uman cea mai totală aderenţă la realitate, dar Și cea 

mai adâncă convingere că ea este așa, și nu altfel, urmea- 
ză că realitatea obiectivă însăși produce credinţa și totala 
aderenţă religioasă. Ea trebuie să fie aceea care să acționeze 
printr-o astfel de lucrare asupra spiritului omenesc, încât 
să se producă în el convingerea cea mai adâncă despre exis- 
tența ei și să facă să se trezească în el aderenţa totalitară. 

În orice caz, printr- o altă putere, printr-o putere mult mai 
mare decât în toate celelalte cazuri, trebuie să acționeze 
realitatea obiectivă asupra organizaţiei stilistice subiective 
în cadrul religios. Astfel, în cadrul conștiinței religioase ex- 
perienţa realităţii sau a presiunii ei este cea mai accentuată. 
Adâncimea supremă a conştiinţei religioase înseamnă in- 
tensitatea supremă a experienţei realității. Maxima experi- 
enţă a realităţii ultime este trăită prin conştiinţa religioasă, 
iar întrucât cauza nu stă decât în obiectivitate, conştiinţei 
religioase i se revelează cel mai puternic realitatea sau cea 
mai esenţială latură a realităţii din cele posibile peste tot 
de revelat. Ceea ce experiază conştiinţa religioasă univer- 
sală este însăși esența realității, posibilă peste tot de revelat 
omului. Dar nu o realitate indeterminată experiază conști- 
ința religioasă, ci o realitate ultimă, oarecum personală, in- 
teresată la destinul omului, revelându-i-se lui. Scăpărările 
acestea în care se descoperă esenţa realității ultime omului 
nu împrăștie misterul din jurul ei. Dar nu este mai puțin 
adevărat că nu în grosimea opacă și totală a unui mister, în 
sensul dlui Blaga, experiază cea mai adâncă și mai univer- 
sală conștiință umană realitatea, nu aceasta este mărturia 
ultimă și perfectă a conştiinţei despre realitate. Misterul și 
graţia realităţii din urmă sunt experiate împreună, sunt faţa 
cea mai adâncă sub care ne apare realitatea supremă. Nu 
experienţa îndoielnică și bănuielile unui filosof sau altuia 

stau în contact cu realitatea în ultima ei esenţă, ci credința 
religioasă, ca mărturia cea mai neclintită și mai universală. 
Când spunem că adâncimea convingerii religioase 
se datorește întâlnirii celei mai adânci regiuni a spiritului 
nostru cu cea mai puternică și mai esenţială revelare a re- 
alității, nu explicăm credinţa numai din Revelaţie, ci şi din 
subiect. Există în om un elan după realitate, cum recunoaş- 
te şi dl Blaga. Aceasta este poate cea mai adâncă esenţă a 
omului. Dar elanul acesta singur, până nu se întâlnește cu 
realitatea ultimă, până nu i se descoperă, nu este credinţă, 
ci zbucium. Realitatea ultimă, care a sădit acest elan în om 
ca ultimă esenţialitate, nu este de conceput să nu fi dat și 
posibilitatea de împlinire reală a lui. Dacă a sădit în om 
acest elan, înseamnă că ea însăși îl vrea pe om să se apro- 
prie de ea. Satisfacerea acestui elan o realizează realitatea 
ultimă în cea mai mare măsură prin revelarea ei, care trans- 
formă zbuciumul omului în certitudinea existenţei și a unei 
prezenţe tainice a ei. i 
Întrucât de când este omul există credință, de când 
este el a avut parte de Revelaţie, umanitate fără credință nu 
este posibilă. Dar nici credință fără Revelaţie. Se cuprinde 
un adevăr atât în teoria inascenţei religiei, cât și în teoria 
originii ei supranaturale, amândouă completându-se. 
Întrucât credința — deci și Revelația — este de la înce- 
put, ea se primeşte de la antecesori. Dar, în același timp, 
se produce în sens larg o permanentă Revelaţie, fiecare om 
experiând în chip tainic presiunea realității ultime asupra 
conştiinţei sale. Din toate manifestările naturii și sufletului 
desprinde conștiința Revelația divinității. Întrucât aceas- 
ta nu se produce ca un fenomen detaşat de cele cosmice, 
animale, sociale, politice etc., s-au creat fel de fel de teorii 

care văd originea religiei în divinizarea forțelor naturii, ale 
vreunui animal, a societăţii, a șefului politic etc. În realitate, 

experienţa religioasă distinge divinul de toate aceste feno- 
mene, deși poate face experiența prezenţei şi a puterii lui în 
legătură cu toate acestea. 

Nu intrăm aici în analiza acestei experiențe și în relie- 
farea ei detailată în raport cu experienţele simple ale natu- 
ralului cosmic sau uman. Orice om religios cunoaște deose- 
birea. În experiența religioasă este o conștiință a prezenței 
tainice a divinului. 


„Experienţa fundamentală religioasă este conştiin- 
ţa prezenţei divine ca țâşnind prin conştiinţa despre 
lume.“? 


La anumite intervale însă, când certitudinea religioasă 
slăbeşte și revelarea perpetuă în sens larg nu apare ca su- 
ficientă, se produc revelaţiile mai accentuate, mai apăsate, 
care produc o intensificare a credinţei. 

Un cuvânt vrem să spunem și despre aderenţa totala a 
omului la religie, pentru a accentua adecvaţia între convin- 
gerea universal-religioasă şi realitatea ultimă și a preciza 
natura ei. 

Filosofia existenţială de azi a lămurit condiţiile între 
care omul participă total la ceva, nerămânând nicio regiune 
din ființa lui în indiferenţă. Omul participă total la ceea ce 
este dincolo de graniţa ființei sale, la ceea ce nu face parte 
din ceea ce stăpâneşte sau poate stăpâni el. Această filoso- 
fie a arătat că omul ca întreg, se trezește la ceea ce este el 





3H. Scnorz, Religionsphilosophie, Berlin, 1922, p. 108. 

propriu, intim (zu seiner Eigentlichkeit), adică la starea de 
existență, care este și una de adevărată și înfiorată cunoaș- 
tere a ceea ce este, numai când își dă seama de granița sa 
ca întreg și de ceea ce-i dincolo de sine, adică de transcen- 
denţa sa. Iar o realitate de graniţă, de transcendenţă pentru 
om, este numai aceea care nu poate fi absorbită în cuprin- 
sul său, sau dominată de el, ci rămâne cu adevărat în afară 
de el, ca un factor de strâmtorare, ca o opoziţie ireductibilă 
şi suverană față de propria sa persoană. 

O realitate la care omul participă numai cu rațiunea, 
așadar fără vibrația întregii fiinţe, nu este experiată ca ade- 
vărata transcendenţă. 

În lumina acestui criteriu, ideile metafizicii nu răsar 
din experienţa, din mărturia conștiinței umane despre o 
întâlnire cu realitatea. DI Lucian Blaga n-a simţit nicio le- 
gătură cu realitatea în filosofia Domniei Sale, ci totul i s-a 
arătat ca o construcție subiectivă, ca un joc fără răspunde- 
re, produs al stării de somnolenţă a spiritului. Dar greșeala 
Domniei Sale este că a extins şi asupra religiei sentința 
aceasta. Religia însă angajează, chiar cum a recunoscut 
Domnia Sa, totalitatea omului, ca dovadă că în cadrul ei 
ființa umană are cu adevărat experiența realității transsu- 
biective, cum în filosofie nu o poate avea. În cadrul reli- 
giei omul are suprema conștiință a atingerii cu realitatea 
transsubiectivă. Înainte de a ne îndoi de realitatea de care 
vorbeşte religia, trebuie să ne îndoim de toate. Şi chiar de 
ne-am îndoi de tot ce cunoaștem, realitățile religiei au încă 
în favoarea lor temeiuri puternice. 

Dar transcendenţa adevărată nu este experiată de om 
ca o simplă prezenţă indeterminată, cum afirmă dl Blaga. 
Transcendenţa nu este experiată de om ca transcendenţă 

decât cu condiţia ca, în același timp, să experieze puterea 
ei de revendicare. O transcendenţă amorţită, inertă, au- 
tomată nu este experiată ca transcendenţă, căci, cu toată 
vastitatea ei, omul i se simte superior sau, în orice caz, 
vibrația totală față de ea nu are aici un rost. DI Blaga opu- 
ne acestei puteri de revendicare a realităţii, caracterul ei 
de mister. Prin misterul ei ar ține pe om într-o tensiune 
şi neliniște, ar satisface deci condiţia de adevărată trans- 
cendenţă. Nu vrem să arătăm insuficienţa tezei Domniei 
Sale printr-o simplă indicație spre anumite metafizici, 
cum este chiar și a Domniei Sale, care, deși vorbesc conti- 
nuu de mister, nu sunt în stare să trezească o participare 
totală a omului. Numai cu o condiţie realitatea văzută ca 
mister trezește şi întreține tensiunea unei infinite și grave 
pasiuni în om. Această condiţie este ca în orice caz să fie 
exclusă posibilitatea de indiferență și automatism a reali- 
tății văzute ca mister, şi să se conteze numai cu puterea și 
cu intenţia ei revendicatoare. 

Participarea totalitară fiind o vibraţie adâncă și pasio- 
nată, este întreținută de sentimentul îngustării prin trans- 
cendenţă, spre deosebire de joc, care este manifestarea unei 
conștiințe suverane, nepăsătoare, a unei iluzii a subiectului 
că el este totul, a unei somnolențe, care nu observă cutre- 
murătoarea realitate de margine. 

Transcendenţa însă ne îngustează nu prin vastitate de 
substanță, căci spiritul nu se sperie de substanţă, fie ea cât 
de vastă. Ea ne îngustează prin revendicare. Prin puterea 
ei de revendicare se ridică mai presus de spiritul nostru. 
Prin aceasta transcendenţa este adevărată transcendenţă. 
lar aceasta este o putere de natură spirituală, un cuvânt 
de la spirit la spirit. Prin puterea de revendicare realitatea 

transsubiectivă se descoperă omului nu ca ceva inferior ca- 
racterului său de persoană, ci ca ceva superior. 

De altfel, constatăm și în situaţiile imanente că singurul 
factor care revendică pe om, îl strâmtorează și îl face să ia 
atitudine totalitară este persoana semenului. Toate celelalte 
părţi de natură lasă multe regiuni din el indiferente, față de 
toate se simte suveran, oarecum într-o situaţie superioară, 
de joc, niciuna din ele nu-l strâmtorează cu adevărat, nu 
i se descoperă ca transcendenţă adevărată, nu-i angajează 
iubirea și ura. 

Numai pe linia unor însușiri asemănătoare experiază 
omul în religie realitatea transsubiectivă care îl angajează 
totalitar. 

Dar pe când revendicarea persoanelor umane ni se 
descoperă ca limitată, deși totală, revendicarea realității 
divine are un caracter absolut, angajându-ne cu o infinită 
fervoare. 

Cauza stă, conform unor evidențe pe care oricine şi le 
poate ușor lămuri, pe de o parte, în experierea suveranității 
supreme a divinității, iar pe de alta, în legătură cu aceasta, 
în convingerea că însuși destinul propriu al nostru atârnă 
de raportul cu divinitatea. 

Astfel, participarea totală a fiinţei umane în religie 
se bazează pe suprema experienţă a întâlnirii cu realita- 
tea transsubiectivă ultimă, realitatea aceea revelându-se 
conștiinței implicit ca având o putere de revendicare abso- 
lută asupra omului — deci un caracter superior automatis- 
mului și naturii constante — și această revendicare exerci- 
tându-se asupra lui în scopul salvării sale eterne. Aceasta 
este fața minimă sub care se revelează omului realitatea 

ultimă. Și aceasta este cea mai sigură dintre întâlnirile 

omului cu realitatea. Lucrul minim și cel mai sigur pe care 
îl ştim din realitate este nu, simplu, misterul ei, ci misterul 
și graţia sau misterul și blestemul ei (după cum se confor- 
mează omul sau nu revendicării ei), iar graţia şi blestemul 
înseamnă excluderea automatismului și indiferenței, sau 
caracterul personal, care singur salvează pe de altă parte 
misterul acelei realități. 

Dacă n-ar fi o presiune din afară asupra conștiinței 
umane de la o realitate de acest caracter superior automa- 
tismului și substanţei inerte, omul n-ar putea avea această 
conștiință a transcendenţei revendicatoare. De bună voie, 
din sine, omul nu face și nu produce experiența unei trans- 
cendențe adevărate, dată fiind tendinţa egoistă şi orgoli- 
oasă a lui de-a reduce totul sub stăpânirea sa. Experiența 
transcendenței adevărate este dovada prezenței transcen- 
denţei adevărate, revendicatoare, voluntare, asemănătoa- 
re persoanei semenului, dar infinit superioare ei. Motivul 
cel mai serios al dlui Blaga pentru inadecvarea cunoștin- 
ţelor noastre cu realitatea, este voinţa realității ultime de a 
ne înșela ca să nu o putem cunoaște. Dar chiar prin acest 
motiv dl Blaga arată că realitatea ultimă are un caracter 
personal și, prin urmare, convingerea umană despre acest 
caracter nu este inadecvată. Nicio explicaţie a inadecvării 
nu poate infirma adecvarea convingerii despre caracterul 
personal al realității ultime. Dacă este vreo inadecvare, 
are cineva interes să o cauzeze. Altfel, dacă nu este decât 
o realitate automată, în continuitate cu ceea ce este în noi 
natură, nu poate exista o inadecvare. Aceasta nu înseam- 
nă, se înțelege, că însușirea personală a realității ultime 
implică numaidecât inadecvarea cunoştinţelor şi convin- 
gerilor noastre. 

[Să mai observăm că dl Blaga își bazează afirmaţia des- 
pre inadecvare pe o premisă nedemonstrată şi nedemon- 
strabilă din punctul de vedere al filosofiei Domniei Sale: 
pe o anume concepție despre realitatea transsubiectivă, în 
speță despre Marele Anonim, despre care Domnia Sa, pe de 
altă parte, susține că nu știm nimic sigur. Atunci de unde 
ştie că ideile noastre sunt inadecvate cu realitatea? 

Pe ce se întemeiază? 

Pe mărturia conștiinței nu, căci conștiința ne spune 
tocmai contrariul. lar când se refuză şi mărturia conștiinței, 
nu mai avem niciun sprijin pentru afirmările noastre.]* 

Cu acestea am evidențiat câteva considerațiuni care ri- 
dică, socotim, adevărul celor câteva elemente comune ale 
religiei, mai presus de toate adevărurile afirmate de conș- 
tiința umană. 

Dar totodată ne-am apropiat de problema adevărului 
religiei creştine. 





o Adaos integrat analizei de către părintele Stăniloae. Cf. 
Dumitru STĂNILOAE, Poziția domnului Lucian Blaga faţă de creştinism..., 
M-P. Georgescu (ed.), pp. 110-111 (n. ed.). 








Poziţia domnului Lucian Blaga 
faţă de creştinism și Ortodoxie” 
(IX) 


Adevărul creştinismului (1) 


Am ridicat, credem, mai presus de orice îndoială ade- 
vărul unui minim fond comun al tuturor religiilor, prin 
urmare și al creştinismului. Întrebarea care se ivește acum 
se referă la adevărul a ceea ce au în plus diferitele religii, 
inclusiv creștinismul. 

Dacă privim mai de aproape la ceea ce au în plus toa- 
te religiile necreștine, pe de o parte, și la ceea ce are în plus 
creștinismul, pe de alta, observăm o deosebire radicală. 
Tot ce au în plus religiile necreștine este fie orgie de mituri, 
fie o înviorare într-o formă sau alta a aceluiași fond minim 
care constituie convingerea religioasă universală. Nici 
miturile greco-romane de pildă, nici revelaţiile divinității 
prin persoana istorică a lui Buddha, Lao-ţzi sau Mohamed 
nu afirmă o sporire radicală a Revelaţiei divine. Mitu- 
rile sunt tălmăcirile omenești ale aceluiași fapt religios 





* Telegraful Român, an XC, nr. 31, 2 aug. 1942, pp. 1-2. Semnat: D. 
Stăniloae. 


TELEGRAFUL ROMÂN - 1942 211 


fundamental, iar revelaţiile prin diverse persoane istorice 
sunt o înviorare a conştiinţei aceleiaşi revelații generale, 
sau o precizare într-un fel sau altul a voii divine mani- 
festate prin aceeași revelaţie. Nici miturile, nici revelaţi- 
ile prin persoane istorice nu afirmă esenţial o venire mai 
aproape a divinității, o etapă radical nouă în comuniunea 
dintre divinitate și om, de care vorbeşte orice religie. Con- 
știința umană nu afirmă un adevăr în plus în niciuna din 
religiile necreștine. Despre mit ea îşi dă seama că este o 
plăsmuire umană, fiind răsărit din străduinţa de a prin- 
de într-o imagine faptul fundamental al divinității și al 
revelaţiei ei. Conștiința umană nu plasează într-un mo- 
ment istoric precis apariţia divinității printr-un erou mitic 
sau prin altă înjghebare. De obicei mitul este o ipostaziere 
prin fantezie a unei puteri divine manifestate prin natu- 
ră cu regularitate constantă, deci o exprimare poetică şi 
ipostaziată a conștiinței despre revelația generală, [când 
nu este numai o ipostaziere a unei puteri din natură sau a 
unei însușiri personale]i. 

Nu numai că miturile nu aduc ceva nou peste faptul 
revelaţiei generale, ci chiar îl aburesc. Mitul fiind contri- 
buția subiectivității omenești la faptul revelaţiei generale, 
sau forma în care se silește aceasta să redea conștiința reve- 
laţiei, de obicei poartă toate amprentele nivelului spiritual 
al colectivităţii respective. Despre mituri, ca moduri de se- 
sizare și de tălmăcire a faptului fundamental al revelaţiei, 
s-ar putea concede că sunt produsul unor stiluri omeneşti 





' Adaos integrat analizei de către părintele Stăniloae. Cf. Dumitru 
STĂNILOAE, Poziţia domnului Lucian Blaga față de creştinism..., M-P. 
Georgescu (ed.), p. 112 (n. ed.). 

de gândire şi de intuiţie. Ele, de fapt, sunt mai mult văluri 
aşternute peste revelaţie decât clarificări ale ei. 

Miturile sunt produsul conștiinței despre distanţa în- 
tre om și divinitate. Când omul nu mai simte atât de viu 
prezenţa și inițiativa divinității întru a se revela, fantezia își 
exaltă nestingherit aviditatea ei creatoare. Să observăm că 
miturile se înmulţesc în fazele de decădere a religiilor, sau 
că numărul lor este mai mic acolo unde domină conștiința 
revelării divinității printr-o persoană istorică. La mahome- 
dani, la chinezi, la budiști miturile sunt extrem de puține în 
raport cu religia hindusă sau greco-romană, iar la acestea 
s-au înmulțit pe măsura slăbirii conștiinței despre revelarea 
divinității prin iniţiativă proprie. Din orgia miturilor câte o 
religie este scăpată printr-o nouă revelaţie a divinității prin 
intermediul unei persoane istorice. 

Putem distinge așadar la religiile necreștine două trepte: 

1. Religii în care conştiinţa revelației divinității și deci a 
voii ei este foarte slăbită şi tulbure. În ele se produc miturile 
cu nemiluita; 

2. Religii în care conștiința revelației divinității — şi 

aceasta înseamnă revelaţie prin persoane istorice — este mai 
intensă şi deci ideile despre divinitate sunt mai clare. În 
acestea miturile nu prea înfloresc. 

Conştiinţa mai intensă a revelației divinității înseamnă 
însă mărturia mai clară, mai puternică, mai adâncă despre 
prezenţa divinității, despre strâmtorarea ce o impune su- 
biectivităţii. În aceste cazuri eul se sfieşte să construiască de 
la sine tălmăciri ale realității ultime, odată ce această reali- 
tate s-a vădit ea însăși așa cum este. 

Creativitatea mitică și conștiința intensă a apropierii 
divinității sunt două stări aproape contradictorii: în cea 

dintâi grăiește netemătoare, simțindu-se la largul ei, su- 
biectivitatea; în a doua este ascultată cu sfială realitatea 
obiectivă însăși. Creativitatea mitică slăbeşte răspunderea 
și participarea totalitară; ea este într-o mare măsură un joc. 
(Miturile sunt adesea și ipostazieri ale forțelor inferioare, 
demonice, din conștiința distanţei divinității.) Conştiinţa 
prezenţei divine are trăsăturile cu totul opuse. Dacă privim 
bine lucrurile, observăm faptul curios că miturile sunt fie 
produsul unei omeniri degenerate, fie titlul de mândrie al 
unei intelectualități în care a slăbit conștiința despre con- 
tactul cu realitatea ultimă. Triburile degenerate, sau poezia 
şi filosofia greco-romană din epoca de decadenţă, rivalizea- 
ză în bogăţia de mituri; în general poporul care păstrează 
credința este mai conservativ, nu este cuprins atât de ușor 
de frenezia creatoare de mituri, căci această frenezie este 
însoțită la intelectual de conștiința relativității oricărei cre- 
dințe și imagini despre zei. Peste tot unde sporește mito- 
mania, este semnul unei slăbiri a conștiinței despre prezen- 
ţa îngustătoare și autorevelatoare a realității ultime. Mitul 
este mai mult sau mai puţin golul acoperit cu imaginația 
iresponsabilă a subiectivității umane, fie din nevoie, ca la 
primitivi, fie din orgoliu, ca la cei ce vor să fie numaidecât 
înţelepţi. El este opusul realităţii. (Desigur că o asemenea 
prezentare a opoziţiei între mit și realitate este puţin cam 
îngroșată, dar în esenţă este justă.) Mitul este basm, cum au 
tălmăcit vechii traducători ai Sfintei Scripturi acest cuvânt 
grecesc, folosit de Sf. Apostol Pavel în epistolele pastorale. 
În capitolul precedent arătam că participarea tota- 
lă a omului la ordinea propovăduită de religie se explică 
din faptul că omul religios face experiența adevăratei sale 
transcendenţe, care îl transpune în vibrația răspunderii și 

în situaţia să-şi dea seama despre ceea ce este el propriu. lar 
transcendenţa înseamnă realitatea care-l limitează, îl face 
să-și vadă graniţele. Din cele spuse, este vădit că mitoma- 
nia provine dintr-o estompare a conștiinței transcendențţei 
și deci a limitelor proprii. Mitul nu este o trăire vibrantă şi 
responsabilă în faţa realității divine. Mitul este o slăbire a 
religiozității. 

Poate dl Blaga ar spune: ce contează faptul că unde 
este puternică conștiința revelaţiei este mai intensă conști- 
inţa prezenţei și iniţiativei realităţii ultime? Şi acolo omul 
este tot așa de mult robul iluziei, ca și acolo unde se înde- 
letnicește cu creare de mituri. 

Dar o cugetare scrupuloasă nu poate trece peste dife- 
renţele cu care i se prezintă conștiința umană, nivelându-le 
în favorul uneia sau alteia din ele. Dacă într-un caz ființa 
umană se manifestă, neoprită de conștiința sfielnică a rea- 
lităţii divine îngustătoare, în crearea de mituri cu privire 
la acea realitate, iar în alt caz se mărturiseşte oprită de la 
asemenea libertinaj de experiența intensă a prezenţei reali- 
tăţii divine, trebuie să fie o cauză mai adâncă decât bunul 
plac, sau decât stilul de pildă. Greco-romanii sau germanii 
au trecut de la frenezia creatoare de mituri la sobrietatea 
credinţei creștine; deci cauza nu a putut fi stilul etnic. 

Noi am văzut, în urma analizelor din capitolul pre- 
cedent, că mărturia conștiinței trebuie primită așa cum se 
prezintă. Când această conştiinţă mărturiseşte o atinge- 
re intensă cu realitatea, această mărturisire vine dintr-o 
reală presiune a realității asupra ei. Altă dovadă despre 
realitatea transsubiectivă nu avem decât în mărturia con- 
științei. Conştiinţa transcendenţei sale adevărate, care îl 
îngustează în tendinţele sale de egoism și de somnolență 

individualistă, nu o poate produce omul din sine, ci ea 
provine numai dintr-o reală experienţă a aceleia. 

Conştiința miturgică mărturisește despre latitudinea ei 
creatoare de mituri, deci despre nestingherirea ei de către 
realitatea divină, despre distanţa dintre ea și acea realitate. 
Conştiinţa adânc religioasă mărturiseşte înfiorată despre 
experienţa realității ultime. Le vom da dreptate amânduro- 
ra, pentru că așa este onest și numai așa se poate. Cea din- 
tâi va avea satisfacția creativității în gol şi nemulțumirea 
continuă cu ea. A doua va avea satisfacția realităţii, care i se 
prezintă [mai bogată şi mai profundă decât toate închipui- 
rile sale posibile]?. 

Dar să trecem acum la creştinism. Cum am văzut, el 
se distinge radical nu numai de religiile miturgice, ci şi de 
cele dominate de conștiința unei revelații speciale printr-o 
persoană istorică. 

Prin plusul pe care îl afirmă, el atestă despre o spori- 
re esenţială a Revelaţiei divine. Câtă vreme celelalte religii, 
care se prevalează de o revelație specială, nu o înțeleg esen- 
țial, ca o venire mai aproape a lui Dumnezeu către om, creş- 
tinismul se prezintă ca o întregire reală și maximă posibilă a 
Revelaţiei. În creștinism Dumnezeu nu-Și descoperă numai 
o seamă de porunci noi, ci El însuși devine om ca oamenii, 
un Tu al fiecăruia dintre noi, intrând astfel în comuniunea 
perfectă și directă cu noi, pe câtă vreme în toate celelalte 
religii cu revelație specială, El rămâne tot la spatele unui 
om, care vorbeşte în numele lui Dumnezeu. În celelalte 





 Adaos integrat analizei de către părintele Stăniloae. Cf. 
Dumitru STĂNILOAE, Poziţia domnului Lucian Blaga față de creştinist..., 
M-P. Georgescu (ed.), p. 117 (n. ed.). 

religii cu Revelaţie, Dumnezeu nu devine ins între inșii 
omenești, ci rămâne mai presus de relaţiile directe dintre 
aceştia, angajând doar pe unul dintre ei să vorbească în nu- 
mele Lui. Oamenii nu întâlnesc pe Dumnezeu însuși ca un 
Tu din mijlocul lor, ci tot numai pe un om trimis de El. 

Pentru oricine priveşte cu seriozitate acest fapt creş- 
tinismul se prezintă ca o religie cu totul deosebită și pu- 
tem spune ca stând singură pe a treia treaptă superioară 
în ce privește conștiința apropierii realității divine, deci ca 
singura religie dominată de conștiința unei sporiri — până 
la ultima măsură — a Revelaţiei divine, fără ca să iasă prin 
vreun element nou din definiția generală a religiei. 

În fond, religiile mitice înfăţişează spălăcit şi tulbu- 
rat fondul esenţial al religiei. Ele sunt forme întunecate, 
decăzute ale religiei. Popoarele acelor religii simt că reli- 
gia ar avea să le dea ceva, dar nu este în stare să le dea în 
mod deplin. Părintele cel mare s-a supărat pe oameni şi s-a 
depărtat. 

Religiile revelațiilor istorice nu înfăptuiesc nici ele de- 
plinătatea ideii religiei, nu se înfățișează ca realizări sa- 
tisfăcătoare ale raportului dintre divinitate şi om, țintă 
spre care tinde atât divinitatea, odată ce este lucru sigur 
că ea este interesată de destinul omenesc și se revelează 
îndeobște omului, cât și omul, dată fiind setea omenească 
universală după legătura cu divinitatea și după salvarea 
sa prin ea. 

Odată ce am demonstrat în capitolul precedent ade- 
vărul religiei în general, adică faptul că Dumnezeu se re- 
velează cu adevărat omului și are o preocupare de aces- 
ta, adevărul creștinismului, ca realizare deplină a acestei 
tendinţe divine, rezultă cu necesitate. Sau convingerea 

omenirii despre revelarea divinității este o iluzie univer- 
sală (ceea ce este imposibil, chiar logic imposibil, căci 
atunci tot ce cunoaștem pe baza mărturiei conștiinței este 
o iluzie, și nu mai este altă alegere decât scepticismul ab- 
solut şi absurd), sau nu este o iluzie, și atunci divinitatea 
trebuie să realizeze odată deplin voinţa ei de revelare, de 
manifestare integrală a grijii sale de om. 

Religia în general nu se poate baza pe o iluzie, chiar 
dacă este considerată numai ca ceea ce o prezintă dl Blaga, 
ca o expresie a necesității de autototalizare și autodepășire 
a ființei umane. Această autototalizare și autodepășire ce se 
realizează, după dl Blaga, numai prin religie nu s-ar putea 
urmări fără credinţa în realitate și în revelația divinității. lar 
dacă această autototalizare și autodepășire este o necesitate 
a ființei umane, constatăm că această necesitate nu se poate 
realiza fără certitudinea despre existenţa și revelaţia divini- 
tății. Este o necesitate care nu s-ar putea satisface prin con- 
știința că revelarea divinității este o iluzie. Arta, metafizica 
și ştiinţa n-au lipsă de această certitudine. Dar ele nici nu 
exprimă cea mai principală necesitate a ființei umane, aceea 
de autototalizare și autodepăşire. Prin urmare, este locul 
să ne întrebăm: Este posibil ca cea mai capitală necesitate a 
fiinţei umane, aceea fără de a cărei realizare omul nu s-ar 
mai putea totaliza și depăși, ci ar decădea și s-ar destrăma, 
să fie avizată la o iluzie, la o autoînșelăciune? Această reali- 
tate profundă a ființei umane este posibil să nu fie reflexul 
unei realități obiective nemincinoase? 

Dar dacă omul se autototalizează numai prin con- 
știința prezenţei și a revelării divinității, creștinismul 
fiind religia care înfățișează apropierea și revelaţia lui 
umnezeu în gradul cel mai lămurit și mai deplin, se arată 

ca răspunzând în modul cel mai perfect necesităţii de 
autototalizare şi autodepășire a omului. 

DI Blaga, punând religiile pe aceleași plan în ce pri- 
veşte valoarea lor, a greșit chiar din punctul Domniei Sale 
de vedere. Unde conștiința revelaţiei este slăbită şi întu- 
necată, religia însăși fiind slăbită, auto-totalizarea nu se 
mai poate realiza satisfăcător. Unde sporesc miturile din 
conștiința distanțării divinității sau din relaxarea credin- 
ței, ca la unii filosofi de pildă, autototalizarea nu se mai 
înfăptuieşte. În contrazicere cu recunoașterea faptului 
că numai prin religie se autototalizează și autodepășeste 
omul, deci prin credinţa în revelaţie, sistemul dlui Blaga 
este dominat de ideea că rolul covârșitor îl are în desti- 
nul omului cunoașterea, și nu etica. Prin cunoaștere se 
împlinește destinul omului. Sistemul Domniei Sale este 
chiar opus eticii, precum vom arăta poate amănunțit. Dar 
atunci, filosofia este cea prin care se autototalizează şi se 
autodepășeşte omul. Desigur că dl Blaga se gândeşte mai 
mult la religiile creatoare de mituri, acordându-le aces- 
tora locul prim pe scara religiilor. A se vedea preferința 
Domniei Sale pentru hinduism și ciuda pe creștinism că 
nu este favorabil orgiei de mituri. Însă noi am văzut că 
înmulțirea miturilor este un semn de slăbire a religiei, a 
conștiinței revelaţiei divine. 

Atât Dumnezeu, cât şi omul tind prin urmare spre o 
apropiere maximă, spre o comunicare integrală, deci spre o 
autorevelare deplină a lui Dumnezeu. 

Fiinţa umană vine la starea de totalizare și de conști- 
ință a ceea ce este, la tonalitatea gravă și majoră a trăirii 
responsabile, numai când își dă seama de granița, adică de 
transcendența sa adevărată, ne spune filosofia existențială. 


Ape PR MO te dr a a 

Din anumite dezvoltări anterioare am văzut că transcen- 
dența adevărată nu și-o simte omul decât în experiența 
divinității cu capacitate revendicatoare, deci numai într-o 
divinitate care i se revelează și, prin aceasta, îi îngustează 
tendinţele de infinită dar iluzorie extensiune hegemonică, 
făcându-l să o simtă apropiată și poruncitoare, iar pe sine, 
subordonat și revendicat. Am văzut prin urmare că numai 
o divinitate care, pe lângă revelaţie, indică experienţei uma- 
ne un caracter personal, are această putere de revendicare, 
de îngustare asupra omului. 

Atât revelarea deplină a divinității, cât şi manifestarea 
caracterului personal al ei se realizează deodată în crești- 
nism, prin păşirea lui Dumnezeu ca om între oameni. De 
altfel, persoana este realitatea obiectivă care ni se impune 
mai copleșitor ca atare. Diferitele lucruri le poate declara o 
filosofie subiectivistă mai ușor ca produse ale spontaneită- 
ţii conștiinței, dar persoana altuia ni se impune mai mult 
decât orice ca ceva ce nu stă în puterea noastră, cu o asprime 
a realului. Caracterul de persoană dă un spor de revelare 
unei realități obiective. 

Câtă vreme divinitatea rămânea în abisul ei inimagi- 
nabil, lipsa unei experienţe a prezenţei ei mai copleșitoare, 
prin revelarea deplină și în formă personală, lăsa omului 
latitudinea unei desfășurări a egoismului și a orgoliului 
său creator de mituri. Omul putea luneca ușor de sub pute- 
rea lui Dumnezeu care îl cheamă la răspundere, croindu-și 
închipuiri care îi conveneau lui despre voia lui Dumnezeu. 
Dumnezeu își actualizează puterea asupra omului și-l face 
să-şi simtă granița și să se autototalizeze într-o viaţă de răs- 
pundere numai venind aproape de el. Dar şi iubirea şi aju- 
torul Său se manifestă întregi numai cu acest preţ. 

Dumnezeu a devenit o persoană istorică, și de atunci 
realitatea Lui este experiată cu o intensitate ce depășește 
orice altă certitudine. Cum s-ar explica certitudinea apos- 
tolilor că Dumnezeu este cu ei, dacă nu prin o experienţă a 
realității divine în imediata lor apropiere? Cum s-ar explica 
Evangheliile care, în scrisul lor onest, neprefăcut, simplu, 
zugrăvesc Persoana cu adevărat dumnezeiască și în același 
timp și omenească a lui lisus, dacă nu prin contactul aposto- 
lilor cu o realitate așa cum o descriu, adică dumnezeiască? 
Cum s-ar explica moartea tuturor apostolilor și a milioane- 
lor de martiri, ca şi certitudinea miliardelor de oameni de 
atunci încoace, decât printr-o venire a lui Dumnezeu prin 
lisus Hristos în sfera de experienţă tainică a fiecăruia? 

Cât n-am mai putea înmulți asemenea întrebări, care 
nu este permis să fie bagatelizate cu o ridicare din umeri! 
Analizele noastre din capitolul despre adevărul religiei 
ne-au arătat că certitudinea aceasta a conștiinței nu se ex- 
plică decât din experiența realității corespunzătoare. 

Citeam de curând într-un ziar observaţia că, pe când 
armata engleză își botează vapoarele și escadrilele sale avia- 
tice cu nume mitologice, armata germană și le botează cu 
numele eroilor căzuți, iar acest fapt dă o forță deosebită os- 
tașilor. Prin faptul că acei eroi au trăit în istorie în mod pre- 
cis, pe de o parte eroismul lor se arată ca real și deci ca po- 
sibil de imitat, iar pe de alta, ei exercită şi un fel de poruncă 
de revendicare asupra sufletelor ostașilor. Aceștia se simt 
îndemnați, obligați la fapte eroice, strâmtorațţi în tendinţele 
egoiste. Numele mitologice nu obligă la nimic. Omul își dă 
seama că eroismul lui Achile este o simplă plăsmuire poeti- 
că, deci prin faptul că este închipuit mitic se arată mai mult 
imposibilitatea lui. Omul nu are în mit o poruncă, un mijloc 


pir 

de autodepășire a egoismului și de autototalizare a puteri- 
lor sale, ci un pretext de visare poetică iresponsabilă. 

Această simplă indicație arată că a pune pe lisus 
Hristos în rând cu Marduk, care nici măcar n-a fost închi- 
puit ca om, și a adăuga că aceste două religii au aceeași 
valoare, cum a făcut dl Blaga, este o imensă eroare. 

Dar puterea de revendicare a lui lisus Hristos este 
uriaşă, este totalitară nu numai prin faptul că El a murit 
bărbătește din iubire pentru noi și ne dă o pildă de puritate 
morală, ci și prin faptul că este Dumnezeu și, ca atare, obli- 
gă orice conștiință în mod absolut. lar pe de altă parte, prin 
faptul că lisus Hristos n-a sfârșit de-a exista încheindu-Și 
viața pământească, ci, înviat şi așezat de-a dreapta Tatălui, 
la cârma lumii, ne revendică de acolo ca un Dumnezeu ce 
ne va judeca după faptele noastre. 

Prin faptul că a trăit în istorie şi a fost Dumnezeu, știm 
desigur că există și acum, şi știm care este voia Lui. 

Când realitatea divină este așa de aproape și așa de po- 
runcitoare, când o ştim cum este și ce vrea (contează cum 
este, ca premisă pentru conduita noastră, căci prin aceasta 
ne dobândim mântuirea, nu cum este, pentru a satisface 
curiozitățile cognitive), nu mai este loc pentru mituri. Cu 
o adorabilă nedumerire, dl Blaga a privit înciudat la creş- 
tinism, după ce a contemplat cu încântare hinduismul, și 
apoi a învinovăţit copilărește Europa creștină că nu este 
propice creării de mituri. Domnia Sa n-a înţeles cauza. A 
crezut că faptul se datorește numai îngustimii de suflet a 
Bisericii creștine. Cine are însă realitatea nu mai simte ni- 
cio plăcere pentru surogate. Este prea puternică experienţa 
realităţii divine şi prea clară ființa și voia ei în ce ne privește 
pe noi, prea serioase îndatoririle pe care ni le impune ea, 

ca să mai recădem în zugrăvelile copilăreşti, cu mult infe- 
rioare și prea naive în raport cu modul în care acestea ni se 
prezintă. Europa creştină se află în epoca de maturitate a 
spiritului, având de rezolvat problemele cele mai serioase 
ale umanităţii. Ea a depășit de mult epoca de somnolență 
copilăroasă a Asiei. 

Dumnezeu întrupat ca om a pus în lumină însemnă- 
tatea capitală a omului. Dacă însuși Dumnezeu Se face om 
și se răstignește pentru el, trebuie că omul este lucru mare. 
Datoriile infinite şi nemărginit de serioase ale comuniunii, 
problema rezolvării inegalităţilor și distanțelor sociale au 
fost puse pe tapet abia prin creștinism, și în treptata lor 
soluţionare stă misiunea culminantă a omenirii, iar starea 
întrezărită la capătul acestei soluţionări — poate niciodată 
realizabilă deplin pe pământ — reprezintă fericirea adevăra- 
tului Paradis. (Pentru dl Blaga paradiziacul este simplă nai- 
vitate inițială, nu maturitate în iubire, câştigată prin asprele 
lupte ale omului cu sine însuși.) 

[Din ce trece timpul, creştinismul se dovedeşte tot mai 
actual, tot mai corespunzător cu problemele vieții ome- 
nești. Din ce se înmulțește omenirea, din ce problemele 
conviețuirii și repartiției bunurilor se îngreunează, din ce 
se îndesește omul lângă om, și fața semenului ne strâm- 
torează mai de aproape, și datoriile față de el ni se impun 
mai poruncitor, cerându-ne o eroică abdicare de la egoism, 
creştinismul se luminează ca tot mai actual și ca singura 
învățătură și putere capabilă să răspundă timpurilor. Mai 
mult chiar, numai în lumina creștinismului înțelegem de ce 
omenirea este silită să se înmulțească și de ce este un păcat 
să ne opunem acestei dezvoltări sau să căutăm să o împu- 
ţinăm cu mijloace violente. Dumnezeu vrea să ne silească a 

ne înălța la adevărata dragoste de om și la suprema abne- 
gaţie, înainte de a ne trece la altă viaţă.) 

Dar este departe de noi gândul de-a ne încumeta să 
expunem în cadrul acesta restrâns toate fețele creștinismu- 
lui și toată adâncimea acestor feţe, cu reliefarea adevărului 
cuprins în ele. Am schițat numai câteva linii care, sugerând 
mai mult această bogăţie și profunzime, au pus totuși sufi- 
cient în lumină adevărul credinţei în lisus Hristos, Fiul lui 
Dumnezeu cel întrupat. De va fi necesar, vom mai reveni. 
Cât de săracă este, în raport cu creștinismul, filosofia dlui 
Blaga, întemniţată în eul ce-și toarce în jurul fiinţei proprii 
firul nesfârșit și fără rost al iluziilor! O filosofie trebuie să 
se aproprie de problemele mari ale vieţii, dând răspunsuri 
egale cu seriozitatea lor. Unde sunt răspunsurile dlui Blaga 
la atâtea feţe și probleme ale vieţii, de care se ocupă atât de 
magistral religia creștină? 





* Adaos integrat analizei de către părintele Stăniloae. Cf. 
Dumitru SrăNiLoAE, Poziția domnului Lucian Blaga față de creştinism..., 
M-P. Georgescu (ed.), pp. 125-126 (n. ed.). 



































Poziţia domnului Lucian Blaga 
față de creștinism și Ortodoxie” 


(X) 


Adevărul creştinismului (2) 


Renunţând la alte dezvoltări, dăm ca încheiere a aces- 
tui capitol următoarele cuvinte, adresate la sfârșitul anului 
școlar 1941/1942 tinerilor absolvenţi ai Academiei Teologi- 
ce „Andreiene”, care vor lua mâine asupra lor marea înda- 
torire a misiunii preoțești: 


Iubiți absolvenţi, 


Nu vrem să lăsăm a trece nici acest ultim moment de 
împreună petrecere, fără să vă mai dăm un îndemn. Pentru 
niciun timp de până acum nu s-a potrivit atât de bine cu- 
vântul Sf. Apostol Pavel către Timotei: 

„Propovăduieşte cuvântul, stăruiește cu timp și fără 
timp, mustră, ceartă, îndeamnă, cu toată îndelunga-răb- 
dare și învăţătura. Căci va veni o vreme când nu vor mai 


* Telegraful Român, an XC, nr. 32, 9 aug. 1942, p. 1. Semnat: D. 
Stăniloae. 

suferi învățătura sănătoasă, ci — dornici să-și desfete auzul 
— își vor grămădi învăţători după poftele lor. Și își vor în- 
toarce urechile de la adevăr și se vor abate către basme” 
(2 Timotei 4, 2-4.). lar conţinutul propovăduirii recomandat 
de Ap. Pavel atât de stăruitor, pentru a-l opune basmelor 
care gâdilă urechile, este lisus Hristos. „Căci întru El locu- 
ieşte, trupește, toată plinătatea dumnezeirii” (Coloseni 2, 9). 

Într-adevăr, astăzi, în numele filosofiei sau al intere- 
selor politice și sociale rău înţelese ale neamurilor, se pro- 
povăduiesc fel de fel de mituri, sau basme, cum traduce 
textul românesc al Scripturii acest cuvânt al Sf. Apostol 
Pavel. 

Mulţi inși pledează azi pentru înlocuirea realității lui 
Dumnezeu, așa cum ni s-a revelat şi dăruit în lisus Hristos, 
cu anumite mituri care n-au niciun conţinut, ci sunt simple 
plăsmuiri înșelătoare. 

Aceștia vor ca lumea să părăsească puterea și ajutorul 
real al lui Dumnezeu dat nouă în lisus Hristos și să îmbră- 
țișeze o himeră, care la o privire mai de aproape se vădește 
a nu cuprinde nimic. 

În lisus Hristos Dumnezeu a ieșit din abisul inimagi- 
nabil și inaccesibil, venind aproape de noi, cu toată pute- 
rea Lui de ajutor și de dragoste, făcându-ne să simţim şi 
puţinătatea noastră, dar și mărirea Lui. Aceasta nu convi- 
ne celor ce nu vor să se simtă stingheriţi în orgoliul lor de 
prezenţa lui Dumnezeu cel revelat. Ei ar vrea ca Dumnezeu 
să nu Se fi revelat, fie pentru a-și fixa ei înșiși, potrivit 
orgoliului lor, norma de comportare, lucrând cum vor ei, 
nu cum vrea Dumnezeu, fie pentru a putea declara pur și 
simplu că Dumnezeu nu există, în care caz omul, iarăși, 
s-ar simţi cu patimile proprii în largul său. 

Dumnezeu are putere efectivă asupra egoismului nos- 
tru intelectual sau trupesc numai dacă a venit aproape de 
noi şi dacă rămâne așa, făcându-ni-Se accesibil într-o per- 
soană istorică, pe care cei ce-au stat în preajma ei au expe- 
riat-o ca Dumnezeu și ne-au dat tuturor mărturie despre 
aceasta cu preţul vieţii lor. Dumnezeu are putere să ne facă 
să credem cu adevărat în El și, crezând, să ne schimbăm 
viaţa după voia Lui, numai dacă acea persoană istorică în 
care S-a încorporat rămâne în veci înviată din morți și înăl- 
țată la dreapta Tatălui, stând în legătură cu noi, urmărind 
faptele noastre și așteptându-ne la o nouă întâlnire față 
către față, în ziua judecății celei mari, când vom avea să-l 
dăm socoteala de toate. 

Dumnezeu, dacă este Dumnezeu cel mare și puternic, 
Care nu admite să fie batjocorit, este firesc să nu fi rămas 
într-o situaţie care să-L pună la discreţia oricărei făpturi, 
ci să fi făcut astfel încât să se schimbe raportul, să se simtă 
făptura la ordinele Lui și, desigur, şi lângă iubirea Lui. 

El ne-a devenit deci realitate apropiată, nemailăsând 
loc pentru jocuri de fantezie, pentru basme, cu dezastruoa- 
se urmări etice, în legătură cu existenţa și cu voia Lui. 

Viaţa omului pe pământ numai cu această condiție a 
putut deveni serioasă. Dacă toată viața omului în lume și 
în special întreaga problemă divină se reduce la un pretext 
al construirii de basme, dacă Dumnezeu nu vine aproa- 
pe, dându-ne certitudinea acestei apropieri şi a obligați- 
ilor ce ni le impune, viața noastră nu are niciun temei de 
seriozitate. 

Un basm croit de mintea mea, pe lângă păstrarea con- 
ştiinţei că este simplu basm, nu-mi poate impune nici mie, 
nici altora o riguroasă linie etică în viaţă. 

Iar dacă în general despre Dumnezeu nu se poate ști 
nimic sigur, ci tot ceea ce spune orice religie sau gândire 
despre El nu este decât un basm, viaţa omenească își pierde 
criteriul sigur al unei norme morale și certitudinea despre 
existența principală a vreunei obligaţii. 

Mitul este volatilizarea lui Dumnezeu și subminarea 
oricărei etici, înlocuind credinţa, seriozitatea vieții și ordi- 
nea cu anarhia orgoliilor manifestate pe plan intelectual 
sau practic. 

Mitul este construcția omului, fiind determinat de im- 
pulsiunile lui, sau în orice caz amestecat cu acestea. El este 
o revelație săvârşită de om și de aceea, chiar când acesta 
afirmă că prin el descoperă ceva din realitatea divină, în 
fond nu descoperă decât ceva din fiinţa proprie, un dor mai 
mult sau mai puţin nobil al său. Mitul fiind o construcţie a 
orgoliului omenesc, aproape orice ins își construiește mitul 
lui, ceea ce desființează posibilitatea oricărei comuniuni, ce 
se bazează pe credinţa comună. 

lisus Hristos este auto-revelația deplină a lui 
Dumnezeu. Prezenţa dumnezeirii din El nu este o închipui- 
re omenească, ci o realitate masivă pentru toți cei ce-au stat 
fără prejudecăţi aproape de El și pentru toți cei ce le ascultă 
mărturisirea sau citesc Evangheliile, din care persoana Lui, 
neputând fi rodul unei măiestrite elaborări mintale, se înal- 
ță pe deasupra a tot ce poate fi persoană pur pământească. 
Evangheliile nu pot fi explicate altfel decât ca scrise sub im- 
presia covârșitoare a unei ființe care n-a fost numai om, ci 
şi Dumnezeu. 

Prin lisus Hristos știm sigur că Dumnezeu este realita- 
te, știm sigur cum este Dumnezeu, știm sigur ce vrea El de 
la noi, știm sigur că El este aproape de noi și că ne așteaptă 

la judecata cea mare. Noi trăim în certitudinea realităţii, nu 
în nesiguranţele închipuirilor proprii. Noi trăim din încre- 
derea neclintită în ajutorul dumnezeiesc și din conştiinţa 
absolută a obligativității noastre în fața voii descoperite a 
lui Dumnezeu, nu din probabilitățile ideologiilor proprii, 
în care singura forță certă, dar lipsită de echilibru și de re- 
zistență în încercări, este orgoliul individualist alimentat 
de pasiuni. 

Un Dumnezeu care nu S-a revelat, ci este o imagine 
construită de om după cum îi convine lui, este un idol. În 
plăsmuirea construită de om este plasat totdeauna ceva din 
lumea creată, un element al lumii pe care omul îl îndum- 
nezeieşte. Numai revelația apropie de om ceva cu totul 
de dincolo de lume, adică divinitatea. Mitul, cuprinzând 
în figura lui ceva din lumea creată, înalță spre închinare 
idoli. Mitul și idolul ţin împreună, și unde este el, nu este 
realitatea lui Dumnezeu. Având pe Dumnezeu real în lisus 
Hristos, noi nu ne putem face idoli din ceea ce convine in- 
tereselor și poftelor noastre individuale sau colective, idoli 
pe care să-i servim cu uitarea de Dumnezeu. Cei cărora S-a 
descoperit Dumnezeu în toată realitatea Sa nu mai au nicio 
plăcere să-și construiască dumnezei după pofta inimii lor. 
Așa se explică de ce Europa creştină, stăpânită de certitu- 
dinea prezenţei reale a lui Dumnezeu în lisus Hristos, s-a 
ridicat peste efervescenţa haotică a Asiei, constructoare de 
mituri la infinit, virtualitate după care tânjesc uneori și inși 
dintre noi. 

Dacă Dumnezeu, fiind mai mare ca omul, nu Se lasă 
construit de om, ci se revelează EI însuși cu suveranitatea 
Sa ce copleșeşte pe om, cei ce primesc această descoperire, 
făcând implicit experienţa stăpânirii Lui absolute, știu că 

toată făptura trebuie să se supună Lui şi deci nicio parte din 
natură nu poate fi considerată Dumnezeu, adică idol. Când 
este privită în subordinea lui Dumnezeu, „orice făptură a 
lui Dumnezeu este bună și nimic nu este lepădat dacă se ia 
cu mulțumire” spune Scriptura (1 Timotei 4, 4). 

Nu există atitudine care să îmbrăţișeze toate părți- 
le Universului cu atâta dragoste și prețuire ca cea crești- 
nă, pentru care toate sunt opera mâinilor lui Dumnezeu și 
obiectul grijii Lui părintești. Toate sistemele ideologice și 
politice se ridică împotriva vreunei sau altei părţi din lu- 
mea lui Dumnezeu. Dar pe lângă toată această atitudine 
universal-pozitivă faţă de lumea creată, creștinismul se fe- 
rește a transforma vreunul din sectoarele ei în Dumnezeu, 
adică în idol, și aceasta pentru că Dumnezeu cel adevărat, 
cel nerevelat de om după pofta inimii sale, S-a revelat EI în- 
suși și este copleșitor de prezent în lisus Hristos. 

Deci fiți fericiţi, iubiți preoți de mâine, că aveţi în voi 
certitudinea apropierii lui Dumnezeu și a ajutorului Său 
intim în Domnul nostru lisus Hristos. Cu această certitu- 
dine şi bucurie „nu vă rușinaţi de propovăduirea noastră”, 
căci „Dumnezeu nu ne-a dat duhul temerii, ci al puterii și 
al dragostei și al înțelepciunii” (2 Timotei 1, 7). 

Dacă Dumnezeu este cu voi în lisus Hristos, aveţi cea 
mai mare putere de pe lume. Să propovăduiţi realitatea 
lui Dumnezeu, și apropierea Lui de lume, și dragostea Lui 
față de ea în Iisus Hristos, cu conștiința că numai în aceas- 
ta stă mântuirea ei. De certitudinea cuvântului vostru, de 
devotamentul vostru exclusiv pentru lisus Hristos atârnă 
mântuirea lumii. 

Dar tot de aceasta depinde mai ales viitorul neamului 
nostru. 

Prin ce putere proprie ar putea înlocui neamul nostru, 
așezat în calea tuturor răutăţilor, puterea dumnezeiască 
a lui lisus Hristos? Prin ce putere s-a menţinut într-un 
chip atât de miraculos în strâmtoarea cea mai cruntă și 
mai continuă a istoriei, daca nu prin lisus Hristos? Expe- 
riența nediluată a apropierii ajutorului şi a dragostei lui 
Dumnezeu în lisus Hristos i-a fost toată puterea, tot secre- 
tul rezistenţei, tot izvorul de sănătate morală, fizică, inte- 
lectuală, aspecte ale vieţii pentru care azi lucrează un apa- 
rat de Stat uriaș, cu sute de mii de funcționari și de specia- 
liști, fără a fi în stare, pare-se, să-l ţină măcar la nivelul la 
care i l-a predat istoria atâtor veacuri de asuprire. 

Poporul nostru a fost tare, cu toate că n-avea nicio 
putere omenească, deoarece în lisus Hristos avea realita- 
tea masivă a lui Dumnezeu. El n-a trăit din mituri, din 
înălţarea la rang de Dumnezeu a rațiunii sau a alteia din 
părțile componente ale făpturii sale. Nu idoli neputincioşi 
i-au fost puterile tutelare, ci realitatea adevărată a lui 
Dumnezeu. 

Basmele sale nu sunt construcții despre Dumnezeu, 
ci întruchipări ale virtuţilor sale de credinţă și de viețuire 
după voia lui Dumnezeu, cu ajutorul Căruia și numai cu 
ajutorul Căruia puținătatea omenească a acestui neam sim- 
bolizat în Făt-Frumos învinge puterile cu mult mai mari ale 
răului. 

Avem deci o sfântă datorie ca azi, când lumea din jurul 
nostru încearcă să construiască dumnezei făcuți de minte 
omenească, înlocuind realitatea lui Dumnezeu din lisus 
Hristos cu umbre inconsistente, să propovăduim cu o râv- 
nă mai mare ca oricând mărirea şi puterea dumnezeiască a 
Celui ce singur poate fi şi trebuie să ne fie Domn adevărat, 

în Care poporul nostru să se poată încrede fără teamă de 
vrăjmașii mari și nesfârşiți. 

Războiul pe care l-a pornit azi împotriva necredincio- 
şilor tot cu puterea lui Hristos îl duce. El îl face capabil de 
atât de mari jertfe şi hotărâri. 

lisus Hristos să vă fie puterea și programul vostru, 
iubiți preoți de mâine. Căci „sunteţi deplini întru EI” 
(Coloseni 2, 10), în El vi se adaugă tot ce vă este necesar pen- 
tru existența pământească și veșnică. 














Poziţia domnului Lucian Blaga 
faţă de creştinism și Ortodoxie 
(XI) 


Ortodoxia românească şi mitul domnului Blaga 


Din scurta noastră expunere s-a putut vedea opoziția 
în care se află filosofia dlui Blaga față de creștinism. Ne-am 
silit să inducem și câteva din temeiurile care pun mai pre- 
sus de orice îndoială adevărul religiei și al creștinismului, 
față de încercarea dlui Blaga de a nega acest adevăr. 

Vrem să anexăm la această expunere un capitol care nu 
face parte organică din dezvoltările de până acum, dar care 
aduce totuşi un spor de lumină asupra temei tratate. Ne 
gândim să alegem câteva din elementele Ortodoxiei româ- 
nești, aşa cum au fost formulate de dl Blaga, și să le punem 
în comparaţie atât cu Ortodoxia adevărată, cât și cu mitul, 
adică cu sistemul filosofic construit de Domnia Sa. 

Vom recunoaște de la început că în cartea Spațiul 
mioritic se cuprind lucruri remarcabile despre specificul ro- 
mânesc și ortodox. Faptul acesta ne arată că atunci când 





* Telegraful Român, an XC, nr. 33, 16 aug. 1942, pp. 1-2. Semnat: D. 
Stăniloae. 

dl Blaga s-a aplecat cu dragoste asupra duhului autohton, 
lăsându-l pe acela să grăiască, fără să-l înăbușe cu preten- 
țiile unei filosofii individualiste, a reuşit să ne dea pagini 
minunate, în care întreg românismul își recunoaşte ceva 
din chipul lui şi care i-au creat dlui Blaga gloria de filosof 
al specificului nostru etnic și ortodox. 

Din nenorocire însă, dragostea și admiraţia pe care le 
mărturisea atunci pentru Ortodoxie n-au durat decât până 
a scris acea carte, căci tot sistemul filosofic al Domniei Sale 
este direct opus trăsăturilor pe care le descoperea chiar 
Domnia Sa în spiritualitatea românească ortodoxă. 

Este adevărat că la cei care au citit cu spirit critic Spațiul 
mioritic, entuziasmul era binişor temperat de faptul că dl 
Blaga privea Ortodoxia numai ca stil, ca produs imanent și 
fatal al spiritului răsăritean, nu ca revelaţie. Dar, pe de altă 
parte, tocmai în această particularitate a punctului Domniei 
Sale de vedere, acești moderați apreciatori ai paginilor din 
Spaţiul mioritic vedeau o garanţie că filosofia dlui Blaga nu 
se va putea dezvolta decât în sensul acestor trăsături ale 
Ortodoxiei românești. 

Ne gândeam că un propovăduitor al fatalismului sti- 
listic, cum se prezenta dl Blaga, va ţine să confirme și prin 
filosofia Domniei Sale că niciun autentic gânditor al nea- 
mului nu poate ieși de sub determinantele stilistice zugră- 
vite de Domnia Sa în Spaţiul mioritic. Ceea ce nu ne puteam 
aștepta, s-a întâmplat însă. Este cazul să ne întrebăm: cum a 
putut scăpa gândirea Domniei Sale de sub frânele stilistice 
româneşti, croind un sistem diametral opus? 

Sau stilul românesc de care vorbeşte Domnia Sa nu are 
nicio realitate, sau Domnia Sa nu este în ceea ce a gândit 
personal — căci în Spațiul mioritic ne dă mai mult o descriere 

a unor stări obiective — un cugetător autentic al duhului 
românesc. Cum noi credem într-o anumită putere de inspi- 
raţie a specificului naţional, opinăm pentru partea din urmă 
a alternativei. Desigur, nu acordăm specificului etnic și reli- 
gios caracterul fatalist și atotputernic ce i-l acordă dl Blaga 
în contradicţie cu mitul filosofic ce l-a construit, pentru că, 
dacă i-am acorda asemenea caracter, ar trebui să-i vedem 
pecetea imprimată pe orice gând și faptă românească. În 
realitate numai gânditorii și scriitorii care se coboară, în în- 
fiorată tăcere şi reculegere, în adâncul lor, care se identifică 
cu adâncul etnic sunt în stare să surprindă în opera lor spe- 
cificul spiritualităţii colective. 

Dacă sunt purtaţi de superficiale ambiţii de origina- 
litate cu orice preţ, sau copleșiți de cine ştie ce admiraţie 
pentru lucruri străine, opera lor nu se mai prezintă ca un 
întreg organic răsărit din specificul etnic, deși poate să mai 
prezinte din el vreo fâșie, inestetic combinată, în ansamblul 
imitat după modele străine. 

Dar contrazice oare sistemul filosofic al dlui Blaga de 
fapt trăsăturile spiritualității ortodoxe românești, prezenta- 
te de Domnia Sa în Spaţiul mioritic? 

Faptul este în afară de orice îndoială. 

Lăsând la o parte alternarea de deal și vale, așa numi- 
tul spaţiu mioritic, care nu poate avea şi nu are la dl Blaga 
nicio relevanță metafizică şi este, ca factor de eficiență spi- 
rituală, de origine cu totul geografică, elementul principal 
pe care îl surprinde dl Blaga în spiritualitatea ortodoxă-ro- 
mânească și asupra căruia revine obsedant în mai multe 
capitole și sub diferite numiri (spiritualități bipolare, tran- 
scendentul care coboară, perspectiva sofianică) este acela al 
„transcendentului care coboară”. 

Pe câtă vreme catolicismul și protestantismul dl 
Blaga le vede caracterizate prin efortul omului de a se or- 
ganiza în slujba transcendenţei, respectiv de a se ridica 
de jos spre transcendent, Ortodoxia este dominată, după 
Domnia Sa, de convingerea că omul nu trebuie să facă 
niciun efort, căci transcendentul coboară de la sine. 

Intâi să facem o scurtă critică acestei idei. Deși paginile 
în care dl Blaga descrie liniștea adâncă a călugărilor atoniți 
și trăirea în realitatea divină cuprind mult adevăr, reducerea 
raportului dintre creștinul ortodox și divinitate la acţiunea 
exclusivă a celei din urmă este unilaterală. Dl Lucian Blaga 
prezintă pe omul ortodox ca pe o ființă cu totul inactivă, ce 
așteaptă în pasivitate completă coborârea transcendentului. 

Chestiunea este cu mult mai complexă de cum o în- 
fățişează dl Blaga, imitând judecăţile disprețuitoare ce le 
rosteau până de curând reprezentanţii Apusului asupra 
acestui Răsărit, care ar fi incapabil de eforturi și ostil orică- 
rei afirmări a omului. 

Este de remarcat că doctrina predestinaţianistă n-a 
apărut niciodată în cuprinsul Ortodoxiei. Ea este specifi- 
că protestantismului și cu deosebire calvinismului, adică 
tocmai popoarelor care s-au dovedit ca cele mai active şi 
mai întreprinzătoare, creând marile imperii coloniale şi 
comerțul mondial, însuși stilul gotic, pe care-l dă dl Blaga 
ca exemplu al efortului protestant de a se ridica spre 
transcendent, nu este o creaţie protestantă, ci catolică. La 
apariția protestantismului el a încetat de-a mai exista. 

Intreaga chestiune, prin urmare, trebuie privită sub un 
unghi mai complex. 

Răsăritul ortodox nu este dominat numai de convin- 
gerea că transcendentul coboară, ci şi de conștiința că el nu 

coboară decât dacă omul se silește prin eforturile proprii 
să se facă apt să-l primească. Este o continuă sinergie, o 
colaborare armonică şi permanentă între voia omului și 
harul divin. Aceasta-i doctrina Bisericii Ortodoxe şi aceas- 
ta-i practica creștinătății răsăritene. Niciun creştin ortodox 
nu cugetă că păcatul nu este posibil, sau că păcătoşii sunt 
mântuiţi cu sila. Indiferentismul moral nu este ceva pro- 
priu spiritualității răsăritene. 

Dacă privim serios lucrurile, nu există creștinătate 
care să facă atât de mari eforturi în vederea învrednici- 
rii de harul dumnezeiesc, ca cea ortodoxă. Posturile, în- 
genuncherile, milosteniile, vegherile sunt ceva specific 
ortodox. 

Monahismul cu cutremurătoarele lui strădanii de pu- 
rificare a apărut în Răsărit, și apusenii, transplantându-l la 
ei, erau copleșiți de admiraţie față de aceste eforturi și n-au 
îndrăznit niciodată, afară de cazuri sporadice, să se ridice 
la înălțimea acestor maeştri din Răsărit. Până azi Apusul 
refuză privaţiunile postului şi ale celorlalte forme de as- 
ceză monahală şi obștească, atât de obișnuite la popoarele 
din Răsărit. 

Dacă şi-ar fi luat dl Lucian Blaga osteneala să citească 
Filocalia, sau să viziteze o mânăstire ortodoxă în care s-au 
păstrat tradițiile noastre, ar fi constatat cu câtă scrupu- 
lozitate şi încordare se urmăreşte zi de zi şi ceas de ceas 
purificarea făpturii prin atenţie la orice gând necurat, prin 
dezrădăcinarea oricărei patimi și dorinţe, oricât de mas- 
cate în înfățișări nobile. Vederea, înțelegerea adevărată a 
vieții, simţirea legăturii cu Dumnezeu nu se pot dobândi 
decât treptat, cu preţul acestui necurmat urcuș moral, atât 
de ostenitor. 

Nu prin subconștient este credincios răsăriteanul, 
cum afirmă dl Blaga, ci printr-o victorie continuă asupra 
tuturor patimilor și gândurilor ce pornesc din subconști- 
ent, printr-o victorie a trezviei, a spiritului asupra subcon- 
ştientului. 

DI Blaga spune despre creștinul răsăritean: 


„Faptele, necăutate ca atare, par a fi crescut înăuntru, şi 
când se ivesc, ele cad, ca niște fructe coapte”!. 


Ce ușor ar fi pentru oricare din noi, creştin adevărat, 
dacă ar cădea din noi și credința și faptele așa cum „pică 
pară mălăiață în gura lui nătăfleață”. DI Blaga n-a văzut 
eforturile de perfecționare ce premerg acestei căderi uşoare 
a faptelor din om. 

Domnia Sa găsește cuvinte nimerite când descrie pe 
călugării atoniți astfel: 


„Au acești călugări o liniște interioară de necrezut, o 
transparenţă a vieții sufleteşti și o lumină, care le străbate 
toată făptura și care se comunică, fără putință de împo- 
trivire, mediului înconjurător. Credinţa lor a devenit cu 
adevărat substanţă organică.”? 


Dar până la această stare, câtor strădanii ascetice nu 
s-au supus acești călugări, și chiar acum, când arată atâta 
liniște, câtă încordare lăuntrică, adâncă, nu este în ei! 

Peste tot, dacă popoarele ortodoxe fac binele mai ușor, 
aceasta nu se datorește unei fatalități organice, ci unei 





' Lucian Braca, Spațiul mioritic, Bucureşti, 1936, p. 76. 
? L. BLAGA, Spațiul mioritic, p. 75. 

educaţii îndelungate ce-au primit-o în această direcție din 
partea Bisericii. 

Așadar, chestiunea pasivismului răsăritean și a activis- 
mului apusean nu este atât de simplă. 

Există și în Răsărit un activism, dar el este de interi- 
or, el este pus în slujba adevăratei perfecțiuni a omului. 
Dimpotrivă, activismul apusean nu are caracter religios. El 
este exterior, se îndreaptă asupra naturii, nu asupra omu- 
lui pentru a-l desăvârși, are scopuri cu totul imanente şi 
materialiste. 

Protestantismul cel puţin mărturisește categoric că 
mântuirea se dobândește fără fapte, sola fide. Omul nu poa- 
te face nimic pentru a contribui la mântuirea sa. (Mă mir 
cum a putut vedea dl Blaga la protestanți o strădanie uria- 
șă a omului în vederea mântuirii!) Orice ar face omul este 
rău. Dumnezeu trimite cui vrea darul credinţei, indiferent 
de faptele lui, iar acest dar al credinţei nu are puterea să-l 
schimbe pe om în bine cât este pe pământ și să-l determine 
la fapte bune. 

Dacă însă faptele omului pe pământ rămân fatalmen- 
te rele, el este dispensat de-a se mai strădui spre ceea ce 
este bun. Omul dobândește o neîngrădită libertate în a 
face ce-i place, nemaifiind împiedicat de scrupule morale. 
Așa se explică marea putere colonială și comercială la care 
au ajuns popoarele calvine, nestingherite în avântul lor de 
câştig și de dominație de considerații morale și religioase. 
Așa se explică admiratele virtuți utilitariste de disciplină, 
ordine şi tenacitate, pe care le au popoarele apusene, cum 
arată și unii concetăţeni ai noștri, dar și lipsa virtuților 
cu adevărat creștine, ca bunătatea, iertarea, ospitalitatea, 
abnegaţia etc. 


TELEGRAFUL ROMÂN - 1942 239 


Acesta-i activismul Apusului, care în fond înseamnă 
un mare pesimism în ce priveşte posibilitatea de perfecți- 
onare a omului și o totală renunțare la activitate în aceas- 
tă direcţie, o sustragere a comportării omului de sub co- 
mandamentele creștine. Creștinismul apusean şi-a pierdut 
virusul etic, devenind simplu pretext de filosofare asupra 
credinţei. 

Unde ne-a dus activismul Apusului ne-o arată stările 
de azi și decăderea actuală a omului la o simplă anexă a 
naturii. Apusul nu și-a pus problema mântuirii omului, ci a 
satisfacerii lui biologice. Într-un eseu despre sensul icoanei 
(Gândirea, martie 1942) scriam: „Răsăriteanul nu manifestă 
activismul apuseanului, care este exterior, ci un activism de 
intensitate, de ordin religios și etic”. Activismul Apusului 
nu dezrobeşte natura și pe om de sub păcat, pentru că el are 
numai scopuri economice. Singur activismul Răsăritului 
reușește să producă modificări morale în om, fiind purtat 
de scopuri religioase și folosind mijloace adecvate. 

Completând ideea unilaterală a dlui Blaga despre 
transcendentul care coboară, cu aceea a omului care se 
pregăteşte pentru primirea lui, vom avea viziunea unei 
voințe comune de apropiere și de întâlnire din partea lui 
Dumnezeu și a omului. 

Care este acum ideea principală a mitului filosofic con- 
struit de dl Blaga? Este aceea a unui Mare Anonim care, de- 
parte de a se coborî condescendent și iubitor spre făptură, 
sau de a o lăsa pe aceasta să se aproprie de el, veghează cu 
teamă la păstrarea distanţei. El nici nu coboară la făptură, 
nici nu îngăduie făpturii să se înalțe spre el. Se apără cu pi- 
cioarele şi cu ghearele de cățărările făpturii, temându-se să 
nu-l doboare de pe parapet şi să se așeze ea în locul lui. 

Este un Mare Anonim mic la suflet și fricos. Este o 
plăsmuire absurdă, căci o ființă supremă trebuie să aibă 
atributul de absolută, iar absolutul nu se poate teme și nu 
are de cine se teme. 

Dar abstrăgând de caracterul acesta ilogic al Marelui 
Anonim, trebuie să constatăm că, chipul, și comportarea lui 
stau în contradicţie radicală cu viziunea ortodoxă despre 
Părintele care caută și coboară cu bunăvoință la făptură. În 
special este în contradicţie cu forma unilaterală în care a 
surprins-o dl Blaga, ca transcendenţă ce coboară chiar fără 
eforturile făpturii. 

Viziunea unei vieți pământești ce se desfăşoară sub 
fatalitatea distanţei de divinitate este mai degrabă carac- 
teristică protestantismului. Dumnezeu lipsit de trăsături 
părintești, despotul nepăsător la căutările făpturii este 
Dumnezeul lui Calvin, iar ideea pesimistă, că orice ar face 
făptura nu se poate împărtăși în viaţa aceasta de harul 
divin, este ideea fundamentală a întregului protestantism. 

Filosofia dlui Blaga se vădeşte a purta nu numai pece- 
tea filosofiei germane, ci și a protestantismului german, în 
care aceea își are substratul. Subiectivismul filosofiei ger- 
mane, ca individualism și neîncredere în putinţa de-a cu- 
noaște realitatea și de a intra în comuniune cu ea, nu este 
specific Ortodoxiei, ci își are izvorul în protestantismul pe- 
simist al lui sola fide, care afirmă că toate puterile cognitive 
și etice ale omului sunt definitiv distruse prin păcat. 

DI Blaga a văzut relativ just trăsătura fundamenta- 
lă a Ortodoxiei în încrederea optimistă în bunăvoința lui 
Dumnezeu, Care nu părăsește pe om, ci îi vine aproape 
spre ajutor și mântuire. Dar când a purces la construirea 
sistemului propriu, s-a plasat la antipodul acestei viziuni. 

Ortodoxia este sofianică, după chiar expresia Domniei Sale. 
Mitul filosofic construit de Domnia Sa este antisofianic. 

Sofianicul este o fatalitate stilistică a românismului 
ortodox. Cum s-a putut sustrage Domnia Sa de sub aceas- 
tă fatalitate? Nu-și infirmă prin sistemul Domniei Sale în- 
treaga teorie despre stil, adică titlul de glorie al filosofiei 
Domniei Sale? 

Am mai putea întreba: Dacă existenţa frânelor stilis- 
tice indică spre o realitate supremă ce are interes să reteze 
toate avânturile omului spre ea și să păstreze distanța, cum 
este posibil ca specificul românesc să constea într-o viziu- 
ne tocmai contrară acestei stări faptice a lucrurilor? Dacă 
Ortodoxia este convingere despre transcendentul care 
coboară, iar transcendentul nici gând n-are să coboare, 
Ortodoxia este viziunea cea mai contrară realității. Cum s-a 
putut naște ea atunci? Și cum de se menţine? 

Cum de n-a putut neamul românesc până acum să vadă 
ceea ce a văzut dl Blaga, caracterul invers al stării de fapt a 
lucrurilor? Nu l-au lăsat frânele stilistice? Dar pe Domnia 
Sa cum l-au lăsat? 

Caracterul antiortodox și deci antiromânesc — căci chiar 
Domnia Sa a recunoscut împletirea acestor două realități în 
Spațiul mioritic — al filosofiei dlui Blaga s-ar putea semnala 
și în alte multe privințe. 

Noi ne mulțumim deocamdată să indicăm următoa- 
rea opoziţie: Ortodoxia este sobornicească, adică etică şi 
comunitară. Filosofia Domniei Sale este individualistă și 
antietică. 

Din pilda Dumnezeului celui bun, Care din iubire co- 
boară la noi, învăţăm să ne comportăm și noi oamenii întreo- 
laltă cu iubire, să ne înfrățim în comuniune cu semenii. 

În filosofia dlui Blaga nu există comuniune. Eul este 
închis în sine și în iluziile sale. Nu cunoaște nimic din rea- 
litate; nu știe de există vreun semen şi nu poate recunoaş- 
te nicio datorie de a-l iubi, dacă pilda ce i-o dă Marele 
Anonim, care trebuie privită ca o lege fundamentala a vie- 
ţii, este aceea a egoismului și a temerii de altul. 

Este o filosofie bazată pe teoria monadelor. 

Filosofia dlui Blaga nu cunoaște libertate, păcat şi 
virtute, obligații și răspundere. Aceste probleme, care for- 
mează însuși conținutul filosofiei contemporane, nu sunt 
prezente în filosofia Domniei Sale. 

Este o filosofie după stilul veacului al XIX-lea. O filoso- 
fie cu care spiritul contemporan, în faţa căruia au izbucnit 
cu o imperativă forță marile probleme și răspunderi faţă de 
colectivitate și de semeni, nu are ce face. 

Datoria faptei, păcatul egoismului, apartenenţa nu 
numai prin substanţă, ci şi prin răspundere la sobornici- 
tatea națională, încrederea în contribuţia efortului perso- 
nal la modificarea destinului, suflul generos și jertfelnic, 
tot atâtea lozinci și tendinţe descoperite azi odată pen- 
tru totdeauna de conștiința omenească și care germinau 
în Ortodoxie, nu sunt posibile de auzit în filosofia dlui 
Blaga. 

Fatalism, individualism monadic, indiferentism etic, 
sau mai degrabă tendinţă antietică, visătoare, lipsită de 
răspundere, acestea sunt caracterele filosofiei dlui Blaga, 
direct opuse tendinţelor eroice, comunitariste, altruiste 
ale lumii tinere de azi, purtată de o mare încredere în co- 
muniunea cu realitatea. 

[Ea este, pe lângă aceea, direct opusă tradiţiei de 
viață și de scris a Ardealului, străbătută de o profundă 

seriozitate etică și de un arzător duh misionar şi luptător 
în slujba comunităţii etnice.]? 

Filosofia de azi, ce palpită sub jarul marilor proble- 
me comunitare și sociale, are o mare siguranţă în întâl- 
nirea omului cu realitatea şi în datoria de-a o întâlni și 
de-a influenţa asupra ei, sau de-a asculta cu sentiment de 
răspundere poruncile ei. Pentru dl Blaga nu este posibilă 
întâlnirea cu realitatea, odată ce nu este posibilă o oareca- 
re cunoaștere pozitivă a ei. 

DI Lucian Blaga vorbeşte adeseori de spirit în cărțile 
Domniei Sale. Dar nimic nu este mai absent în ea decât 
spiritul. Este o filosofie a substanţei, adică a desfășurărilor 
fatale și automate. Spiritul este libertate, este capacitate 
de decizie, este păcat și virtute, este răspundere, este har 
și blestem, este relaţie de iubire, este capacitate de deter- 
minare a destinului propriu și al altora, este dincolo și alt- 
ceva decât automatism și fatalitate. 

Filosofia dlui Blaga răsună în epoca noastră ca un 
zvon întârziat al unor vremi apuse, pentru care realitatea 
încă nu se descoperise cu marile ei porunci și în marea 
ei complexitate de azi. Departe de-a anticipa un ev nou, 
asemănător celui mediu, cum se pretindea, ea este o apa- 
riție tardivă a trecutului raţionalist, individualist şi anti- 
spiritualist. Filosofia dlui Blaga este o poezie, construită 
de un suflet cu predispoziţii de poet și tinzând să explice 
cu deosebire creația poetică. 


? Adaos integrat analizei de către părintele Stăniloae. Cf. Dumitru 
STĂNILOAE, Poziția domnului Lucian Blaga față de creștinism..., M-P. 
Georgescu (ed.), p. 147 (n. ed.). 

Ea își va păstra, desigur, o importanţă în istoria filo- 
sofiei din România, ca un sistem interesant, în rând cu alte 
sisteme interesante. 

În niciun caz însă ea nu poate fi privită ca o expresie 
autentică a spiritului românesc și, deci, ca un punct de ple- 
care pentru cugetarea românească viitoare. 

Iar ca forță de dinamizare și înălțare a neamului, va- 
loarea ei este minimă, fiind mai degrabă o piedică decât un 
factor pozitiv. 

[Ea justifică egoismul cel mai cras, sustragerea de sub 
orice normă morală recunoscută ca valabilă și necesară, ea 
declară generozitatea și iubirea slăbiciunii şi ceea ce toată 
lumea știe şi simte că este meschin, adică egoismul din te- 
mere, ca lucru mare, întrucât prin el se susține Marele Fricos 
de la cârma lumii. O filosofie care face din egoism și frică su- 
premele principii ale Universului și norma de conduită a lu- 
mii, dacă ar fi luată în serios, ar fi de-a dreptul dezastruoasă. 
Iar ceea ce repudiază prin instinct toată omenirea, cu supre- 
ma intensitate a sufletului, nu poate fi nici adevărat. O con- 
strucţie forțată, potrivnică tuturor evidenţelor sesizate de-o 
întreagă lume, este un simplu joc, lipsit de orice seriozitate. 
Nu în felul acesta se zidește sufletul neamului nostru, care 
are atâta lipsă de întoarcere la seriozitate şi răspundere.]“ 

Nu considerăm, desigur, această filosofie ca pe cea mai 
contrară creștinismului și românismului. 

Din nenorocire, filosofia noastră de până acum este 
atât de străină de sufletul nostru și atât de înfeudată unei 





1 Adaos integrat analizei de către părintele Stăniloae. Cf. Dumitru 
STĂNILOAE, Poziția domnului Lucian Blaga față de creştinism..., M-P. 
Georgescu (ed.), p. 148 (n. ed.). 

epoci de gândire ce-a stat sub semnul negativismului spiri- 
tual, încât aproape toată este chiar mai ostilă în fond creș- 
tinismului decât a dlui Blaga, denunțând pe deasupra o 
plictisitoare monotonie și aproape descurajând încrederea 
în puterile de creaţie variată a spiritului românesc. 

Dacă am stăruit cu toate acestea în mod deosebit asu- 
pra raportului filosofiei dlui Lucian Blaga cu creștinismul și 
nu ne-am gândit la o cercetare a altor sisteme filosofice din 
România din acest punct de vedere, cauza este a se afla, pe 
de o parte, în faptul că niciun alt filosof nu a contestat fățiș 
Revelația divină și dumnezeirea lui lisus Hristos, iar pe de 
alta în necesitatea de a împrăștia un echivoc ce persista în 
jurul filosofiei dlui Blaga. Despre alți filosofi români toată 
lumea ştie că sunt la antipodul credinţei creștine, şi nu mai 
era necesară o identificare a lor pentru a păzi pe cei ce vor 
să rămână fideli creștinismului. Dl Lucian Blaga, constru- 
indu-şi din termenii teologiei creștine o faţadă atrăgătoare, 
ispitea lumea să se aproprie de un interior în care nu se mai 
afla aproape nimic creștin. 

Domnia Sa vorbea de mister, de dogmă, de revelaţie, de 
paradisiac, de luciferic, de sofianic. 

Nu este de mirare dacă s-a născut de aici un echivoc, 
care i-a fost favorabil Domniei Sale, însă care, dacă ar dăi- 
nui, dată fiind neacoperirea acestui vocabular cu fondul lui 
adevărat şi creştin, ar putea să aibă urmări tot mai pericu- 
loase pentru sufletul generaţiilor tinere. 

Protoiereu dr. Gh. Cotoșman, profesor la Acade- 
mia Teologică din Caransebeș: Episcopia Caransebeşului, 
Caransebeș, 1941, 202p. 


Părintele dr. Gh. Cotoșman este unul dintre cei mai se- 
rioşi și mai fecunzi istorici ardeleni din generația tânără. A 
publicat până acum numeroase monografii istorice asupra 
unor localități bănăţene, stăruind în special asupra vieţii 
Jor bisericești. În toate a dovedit o informaţie bogată, spirit 
științific și mare putere de muncă. _ 

Lucrarea prezentă este o încoronare a acelor monografii 
şi o consacrare a autorului. Cunoscând limba sârbească și 
maghiară, părintele Gh. Cotoșman a putut utiliza cu folos iz- 
voarele străine, urmărind istoria Episcopiei Caransebeșului 
de la începuturile ei, din veacul XV, până la 1787 când, sub 
influența sârbească, s-a mutat la Vârșeț, ca, după 80 de ani, la 
1864, să fie reînființată de marele Mitropolit Andrei Șaguna. 


* 
Dr. Petru Rezuș, profesor la Academia Teologică din 


Caransebeş: Curs de Teologie Fundamentală, Caransebeş, 
1942, 622p. 





* Telegraful Român, an XC, nr. 33, 16 aug. 1942, p. 3. Semnat: DS. 

Părintele dr. Petru Rezuș, după ce ne-a dat o serie de 
monografii dogmatice, publică acum acest curs de Apolo- 
getică creștină, impunător prin extinderea lui și lăudabil 
prin străduinţa vădită de autor. 

Desigur că într-un curs nu se pot desfășura satisfăcător 
toate marile și grelele probleme ale Apologeticii, iar forme- 
le noi de apărare a creștinismului, impuse de spiritualitatea 
contemporană, mai puțin scolastică și mai mult convinsă 
de caracterul de taină al realităţii fizice, antropologice și 
sociale, nu s-au limpezit încă atât de precis ca să poată fi 
transpuse într-un manual menit să dea studenților formu- 
lări pregnante. 

Așa stând lucrurile, departe de a ne gândi să întâmpi- 
năm manualul Părintelui Rezuș cu pretenţii prea exigente, 
îl socotim un ajutor binevenit pentru toţi cei ce caută să-şi 
consolideze temeiurile credinţei și o nouă piesă apreciabilă 
în literatura noastră teologică atât de săracă. 


* 


Pr. dr. Ștefan Moldovan, Concordatul în Dreptul Inter- 
național și Concordatul Statului Român cu Vaticanul, Sibiu, 
1942, 116p. 


Părintele Ștefan Moldovan înfățișează în această teză de 
doctorat, prezentată la Facultatea de Drept din Cluj-Sibiu, o 
succintă şi clară expunere a argumentelor care dovedesc lip- 
sa de temeiuri juridice a Concordatelor în general şi a celui 
dintre Vatican și Statul român în special. Problema Statusului 
catolic ardelean și a Acordului încheiat, referitor la el, între 
Statul Român și Vatican la 1932, este cercetată cu același spi- 
rit cumpănit și ştiinţific, rezultatele fiind identice. 

Ne bucurăm când vedem câte unul din preoții 
noștri continuând preocupările cărturărești şi intervenind 
cu competenţă în problemele la ordinea zilei. 





O notă stridentă' 


Am mai avut ocazia să remarcăm: nu există act de una- 
nimitate națională, ca Unirea de la Blaj să nu-şi ridice glasul, 
producând o notă stridentă și dovedindu-se prin aceasta ca 
stând în afară de solidaritatea frățească a tuturor. Nu mai 
vorbim de „serviciul” pe care ni-l face în chipul acesta în 
mod permanent în faţa străinilor Unirea. 

Ultima manifestare de acest sens a monitorului blă- 
jean se referă la alegerea Preasfinţitului Episcop Nicolae 
Colan la Academia Română. Într-un articol semnat de 
canonicul Gh. Dănilă, foaia aceasta, lipsită totdeauna de 
capacitatea de-a sesiza tâlcul înalt și serios al anumitor 
momente și acte, profanează cu o vorbărie inoportună 
ceea ce înaltul Areopag al spiritului românesc a hotărât 
într-un moment de supremă reculegere și identificare cu 
conştiinţa națională. 

În divorţ cu ceea ce se cheamă fineţe și tact, perma- 
nent agitata foiţă vorbește de influenţa „nefastă” a Sibiu- 
lui la alegerea care s-a făcut, stabilește o paralelă cu ale- 
gerea lui Mangra, întrecându-se pe sine însăși în înşirarea 
de grosolănii. 





* Telegraful Român, an XC, nr. 33, 16 aug. 1942, p. 3. Semnat: DS. 

N-avem nevoie să punem noi acum în lumină frumu- 
sețea atitudinii episcopului Nicolae Colan. Nici n-ar fi cu 
tact să o facem. Cugetul românesc a ratificat și ratifică în 
fiecare zi cu recunoștință această frumuseţe, condamnând 
iresponsabila manifestare a Unirii. 

Canonicul semnatar al articolului, sfătuind Acade- 
mia ca pe niște preoți de pe Târnav, ar fi voit să fie tratat 
Preasfinţitul Nicolae Colan la fel cu Preasfinţitul Iuliu 
Hossu. Dar cum nici chiar ilustritatea sa nu îndrăzneşte să 
cugete că Preasfinţitul Iuliu Hossu ar fi putut fi ales mem- 
bru activ, întrucât n-are nicio scriere, declară că Acade- 
mia ar fi lucrat cel mai cuminte dacă ar fi ales pe amândoi 
episcopii membri de onoare. 

Dar ce poți face dacă Preasfinţitul Episcop a meritat 
mai mult, datorită activităţii sale ştiinţifice literare? Să-l tai 
din statură, pentru a-l face egal cu altcineva și spre a fi pe 
placul Unirii. 

Avem toată stima pentru Preasfinţitul Episcop luliu 
Hossu, pentru identificarea Sa cu turma ce-o păstorește și 
pentru meritele naționale ce și le câştigă în felul acesta. Dar 
de-o activitate literară a Preasfinţiei Sale nu se ştie nimic. 
Prin urmare, membru activ al Academiei nu putea fi ales. 

Dacă Înaltul Areopag va găsi că poate alege pe cine- 
va membru de onoare al său numai pe baza unor merite 
naționale, fără nicio activitate literară, poate să o facă. Dar 
Preasfinţitul Episcop Nicolae Colan, peste meritele națio- 
nale, are o impresionantă activitate literară, care poate im- 
pune oricui şi poate justifica alegerea Preasfinţiei Sale ca 
membru activ. 


Vizita Înaltpreasfinţitului Mitropolit Nicolae 
la lagărul de prizonieri ruși de la Vlădeni” 


Din toamna anului trecut, pe hotarul comunei Vlădeni 
(jud. Braşov), s-a amenajat un lagăr pentru prizonierii so- 
vietici. Faptul acesta a atras atenţia Inaltpreasfințitului 
Nicolae, care s-a interesat de starea religioasă a acestor pri- 
zonieri, trimițându-le imediat un păstor, în persoana des- 
toinicului preot Octavian Chehaiciuc, căruia i-a dat în același 
timp şi însărcinarea de a vizita și celelalte lagăre de prizo- 
nieri din cuprinsul Arhiepiscopiei noastre. 

Înaltpreasfinţitul Mitropolit Nicolae s-a interesat în- 
deaproape de munca ce se desfășura în lagăr, prin păs- 
torul prizonierilor, și a cercetat de mai multe ori lagărul. 
În timpul din urmă, cunoscând progresul prizonierilor în 
cele religioase, a hotărât să închine o zi întreagă pentru 
a-i cerceta din nou, mai cu răgaz, și pentru a le duce bi- 
necuvântarea sa arhierească celor ce s-au reîntors la cre- 
dința pravoslavnică, pentru a-i chema pe cei ce mai stau 
la îndoială și pentru a îndemna pe toți la ataşament față 
de Biserică. 


* Telegraful Român, an XC, nr. 34, 23 aug. 1942, pp. 1-2. Semnat: 
Participant. 

În dimineaţa zilei de duminică, 9 aug. a.c. [1942], 
Înaltpreasfinţitul Nicolae, la ora 9.00, a sosit la grupul cen- 
tral al lagărului, însoţit de prof. dr. Liviu Stan, de la Aca- 
demia Teologică din Sibiu, și de diacon I. Circov şi a fost 
primit de către dl Colonel Ion Niţescu, comandantul lagă- 
rului, împreună cu dr. Nicolae Gherghel, medicul-șef al 
lagărului, şi de un grup de ofițeri. 

Pe o tribună, amenajată pentru serviciul divin în fața 
unei frumoase troițe din interiorul lagărului, sub cerul Li- 
ber, Înaltpreasfințitul Mitropolit Nicolae a oficiat o liturghie 
arhierească în limba slavă bisericească, asistat de preoții: 
Oct. Chehaiciuc, confesorul lagărului, prof. dr. Liviu Stan şi 
arhidiaconul loan Circov. Răspunsurile au fost date de 
corul religios al prizonierilor. 

Liturghia arhierească, pe care cei mai mulţi dintre pri- 
zonieri au ascultat-o acum pentru prima dată și pe care pu- 
ţini dintre cei mai bătrâni abia dacă și-o mai aminteau, a 
impresionat profund sufletele încercate ale acestor oropsiţi, 
care în număr de peste 1000 erau așezați în careu în fața tri- 
bunei pe care se celebra Sf. Liturghie, și ochii multora s-au 
umezit de lacrimi. 

La Sfânta Liturghie au asistat, pe lângă prizonieri, o 
parte din corpul ofițeresc, în frunte cu dl Colonel I. Niţescu 
și cu dl maior Furnică, și o parte din ostaşii corpului de 
pază al lagărului. După Sfânta Liturghie, Înaltpreasfințitul 
Nicolae a adresat prizonierilor un cuvânt de povăţuire, 
care a fost reprodus apoi de către arhidiaconul I. Circov în 
limba rusă, făcând adâncă impresie asupra prizonierilor, 
prin cuprinsul cuvântării şi reproducerea ei în desăvârșită 
limbă rusă. 

Înaltpreasfinția Sa a spus cam următoarele: 

„Îmi pare rău că nu vă pot vorbi în limba voastră 
maternă, dar este o limbă pe care o înţeleg, toți crești- 
nii, aceasta este limba dragostei creștineşti. Eu astăzi în 
această limbă vă voi vorbi. 

Noi, dragii mei, avem același Stăpân, același Tată al 
tuturor, pe Dumnezeu din cer. Lui trebuie să ne închi- 
năm, pe EI să-L iubim, căci nimeni altul nu este mai mare 
şi mai aproape de noi decât El. Dacă toți avem același 
Părinte ceresc, atunci toți suntem fii ai Lui și frați între 
noi, şi dacă ÎL iubim pe EI ca Tată, trebuie să ne iubim și 
unul pe altul ca frații. 

Despre această iubire ni s-a vorbit azi în Sfânta Evan- 
ghelie pe care aţi auzit-o. Am primit prin Sfânta Evan- 
ghelie un îndemn la iubire, ca pe aripile ei sufletul ome- 
nesc să se urce până la Dumnezeu, ca la El să ne aflăm 
bucuria și fericirea vieţii. Nu este mai mare bucurie şi 
fericire decât aceea ca tu, biată ființă omenească, să poți 
numi pe Făcătorul cerului și al pământului Tatăl tău și 
să te apropii de EI cu toate durerile și cu toate darurile 
inimii tale. 

Dar cât de departe stau astăzi oamenii de Dumnezeu 
și de aproapele! Aproape toate popoarele și țările de pe 
cuprinsul pământului sunt încleștate în războiul cel mai 
grozav din câte a văzut lumea. 

Eu m-am întrebat, dragii mei, în fața încăierării dintre 
state și popoare: Oare cum de n-au găsit înțelepții lu- 
mii acesteia și conducătorii noroadelor altă ieșire pentru 
pricinile dintre ei decât războiul? Şi n-am găsit răspuns, 
decât că păcatul a dezlănţuit războiul, păcatul oameni- 
lor este pricina războiului. 

Voi înțelegeți mai bine această pricină a războiului, 
pentru că veniți dintr-o ţară, în care conducătorii ei 
au declarat război lui Dumnezeu și au vrut să-L ștear- 
gă din sufletele oamenilor: ei au batjocorit pe Domnul 
lisus Hristos și am citit undeva că i-ar fi ridicat lui luda 
vânzătorul statuie în Moscova, ca şi când el ar fi mântuit 

neamul omenesc, și nu Hristos. Conducătorii voştri 
au vrut să vă facă pe toți bezbojnici. O, dar încă ni- 
meni n-a ieşit biruitor din lupta trufașă împotriva lui 
Dumnezeu! Dumnezeu nu Se lasă batjocorit până în 
sfârşit. Așa a venit în cele din urmă pedeapsa peste țara 
voastră bolșevică. 

Eu știu că poporul rus a fost un popor plin de cre- 
dință în Dumnezeu, un popor vestit pentru cucernicia 
sa, care zidise Domnului mânăstiri și biserici frumoase, 
înzestrându-le cu icoane minunate și cu veșminte stră- 
lucitoare. Dar aceste lucruri n-au plăcut conducătorilor 
de astăzi ai poporului rus, și ei au dărâmat bisericile ori 
le-au prefăcut în magazii, grajduri şi teatre.” [...] 


A fi fierbinte... 


Trăim într-o vreme de răscruci hotărâtoare. Omeni- 
rea este purtată de forțe uriașe spre orânduiri noi. Toate 
cadrele vieţii de până acum, toate valorile considerate ca 
neschimbătoare sunt zguduite de un cutremur care nu știm 
ce va mai lăsa din ele în ființă. 

Războiul trecut, fără să fi fost un război de ideologii re- 
voluționare direct opuse, a schimbat radical viaţa lumii. Ne 
putem închipui ce lume nouă va răsări din războiul actual, 
purtat de voințe care vor să schimbe tot ce-a fost. 

Creştinismul însuşi va avea de trecut probe uriaşe. 
Tendinţele revoluționare actuale, care năzuiesc să cristali- 
zeze o nouă orânduire, sunt în general dispuse să conside- 
re creștinismul ca un element de sprijin al gândirii şi orga- 
nizării lumii vechi şi nu prea contează cu el în planurile de 
constituire a ordinii viitoare. 

În linii mari, lumea se depărtează de ordinea burghe- 
ză, capitalistă, de egoismul ei, purtat de dorința de îmbo- 
găţiri personale, de orgoliul ei, care pune distanțe materi- 
ale între oameni și complică formele ca tot atâtea expresii 
ale lipsei de iubire. 





* Telegraful Român, an XC, nr. 34, 23 aug. 1942, pp. 2-3. Semnat: D. 
Stăniloae. 

Lumea se îndreaptă spre o orânduire a cărei voință 
principală este slujba în favoarea colectivități, împărtă- 
şirea tuturor în măsură egală de bunurile vieţii, dar și de 
poverile ei, măturarea formelor și artificiilor care susțin 
distanţele, apropierea omului de om în prețuire reciprocă 
şi în dragoste. Omenirea aleargă după o epocă antiegoistă 
și antiindividualistă, după o epocă de hotărâtă subordo- 
nare a eului colectivității și semenilor, după o epocă în 
care munca să se bucure de o supremă cinste, iar ce-i mai 
mult, nu o muncă prestată cu scopuri de câștig personal, 
ci din dezinteresată dragoste de alții. 

Orice preot și creştin, care-și pleacă urechea adânc în 
ființa sa creștină, nu se poate să nu simtă că este ceva, în 
această uriașă tendință contemporană, corespunzător unor 
nobile doruri ale sale și unor permanente îndemnuri cu- 
prinse în comandamentele creștine. 

Atunci, cum se face că tendinţele revoluţionare con- 
temporane consideră creştinismul ca pe ceva aproape in- 
compatibil cu o ordine antiindividualistă, antiformalistă, 
străbătută de pasiunea apropierii de om? 

Fără îndoială că o anumită vină poartă şi aceste 
tendinţe, întrucât ideea nobilă de care sunt purtate este 
strâmbată de interpretări pătimașe și îngustată de jude- 
căți unilaterale. Ele cred eronat că pot realiza apropierea 
și dragostea între oameni și satisfacerea trebuințelor fiecă- 
ruia prin desființarea ideii de spirit şi de transcendent. 

Dar stabilită fiind voia lor, este cazul să ne întrebăm: 
oare nu este și vina noastră, a propovăduitorilor iubirii 
Celui ce S-a jertfit pe cruce pentru oameni, și a creştinilor 
în general? 

Creștinismul adevărat nu se poate învârtoșa ca o parte 
din chipul unei anumite ordini sociale, încremenită și ea 
devreme. 

Prin faptul că este iubire, creştinismul este, în ființa 
lui, o permanentă forță revoluţionară, dat fiindcă năzuin- 
ţa revoluționară a omenirii din toate timpurile este aceea 
de apropiere a omului de om, de înlăturare a tot ce aşază 
între ei, ca distanță și nedreptate, patima egoismului și a 
orgoliului. 

Adevăratul creştin, și cu deosebire preotul, este omul 
care nu poate fi niciodată mulțumit nici cu ceea ce face el 
pentru semeni, nici cu ceea ce îşi fac ei între ei, și mai ales 
cu ceea ce fac cei bogați cu cei săraci, cei puternici cu cei 
slabi. Creştinătatea adevărată a sufletului vrea totdeauna 
mai multă iubire de câtă este, mai multă înțelegere; ea tot- 
deauna depăşeşte treapta de apropiere de om, de grijă pen- 
tru semeni, la care obligă structura contemporană a socie- 
tății, nemulțumită că nu obligă la mai mult. 

Preotul, cu deosebire, nu poate amorţi niciodată în 
împlinirea poruncilor și obișnuințelor unei ordini sociale 
date. El totdeauna „arde” pentru ceva mai mult, mai înalt. 
EI nu trebuie să apară ca un identificat cu acea rânduială, 
ci ca un nedomolit năzuitor spre ceva mai bun, mai nobil, 
mai desăvârșit. 

Creștinismul, prin slujitorii săi, trebuie să fie factorul 
de frunte al tensiunii revoluţionare a omenirii și nu trebuie 
să se lase substituit în această privință de ideologii laice. 
Dacă creștinismul și-ar împlini această misiune, el ar îm- 
plini şi funcţia de păstrător al permanentei năzuinţe revo- 
luţionare a omenirii pe drumul drept, sănătos, ce duce cu 
adevărat la mai bine. 

Desigur, funcţia revoluţionară nu are să și-o îndepli- 
nească creștinismul ca pe una deosebită de cea evangheli- 
că. Prin însuşi faptul că predică Evanghelia și practică sin- 
cer iubirea de oameni după modelul lui Hristos, preotul şi 
creștinul adevărat sunt factorii revoluţiei permanent ade- 
vărate. Şi nu are să pună în aceasta nicio patimă, nicio ură 
la adresa cuiva. Preotul și creștinul adevărat pot îndemna 
pe bogat să iubească pe sărac prin pilda lor şi prin cuvinte 
blânde evanghelice. 

Apocalipsa cere slujitorilor Bisericii să fie fierbinţi sau 
reci. Adică fierbinţi cu ce este bine și reci cu ce este rău. 
Dar îi opreşte să fie călduți. Fierbinte și rece este preotul 
care nu a amorţit în obișnuinţele ordinii sociale date, bur- 
ghezând creștinismul, ci caută neodihnit să facă mai mult 
decât îl obligă legea civilă în favoarea semenilor săi, din 
porunca Domnului lisus Hristos. 

Vorbeam zilele trecute cu un tânăr preot, ce simte în 
sufletul lui acest bold permanent de nemulțumire cu starea 
la care este. Și discutam tocmai despre această necesitate, 
ca fiecare preot să meargă pe linia aptitudinilor lui până 
dincolo de oamenii obișnuiți: cel cu înclinații de liturgist 
să devină un mistic al rugăciunii; cel cu înclinații sociale să 
realizeze lucruri excepționale în acest domeniu; cărturarul 
să ajungă un om de carte, care să înalțe simţitor prestigiul 
cultural al Bisericii; predicatorul, un neastâmpărat misio- 
nar; cel ce luptă cu păcatul, un sfânt. 

Convorbitorul meu a găsit la un moment dat expresia 
nimerită pentru această trebuință: preotul să fie un „extre- 
mist al duhului lui Hristos”, un „nebun pentru Hristos”, 
după cuvântul Sf. Apostol Pavel. 

Noi ne-am învăţat să ne cam ferim de astfel de ex- 
presii. Mă tem că ne-am pierdut ardoarea revoluționară, 
ne-am burghezit, am adormit în obişnuințele ordinei 
sociale date. 

Ni se mai pare că aceste cuvinte exprimă ceva pătimaș, 
tulbure, lipsit de echilibru şi de înțelepciune. 

Dar să observăm că tocmai Scriptura, care ne cere ne- 
curmata luptă cu patimile și câștigarea înțelepciunii, ne 
poruncește în același timp şi fim „fierbinţi” sau „nebuni” 
pentru Hristos. 

Deci sunt posibile de împreunat aceste două calități. Și 
anume, în sensul descris mai sus. 

Lumea de azi, însă, spre deosebire de cea de ieri, nu 
numai că nu ne cere să fim „fierbinţi”, ci chiar ne-o impune. 
Altfel, ea merge înainte, iar pe noi ne leapădă ca pe nişte 
fosile ale erei pe cale de a fi îngropată sub straturile unei 
nou ordini sociale. 

In Apocalipsă se spune că Dumnezeu este cel ce var- 
să pe cei căldicei din gura Sa: „astfel, fiindcă eşti căldicel 
- nici fierbinte, nici rece —, am să te vărs din gura Mea” 
(Apocalipsa 3, 16). Dar Dumnezeu nu lucrează descoperit, ci 
prin lume și istorie, ca instrumente ale Sale. 





Actualitatea Ortodoxiei” 


S-a scris în această foaie despre Ortodoxie din diferite 
puncte de vedere. S-a arătat în special rolul ei din trecut, 
de apărătoare a Europei împotriva Asiei năvălitoare. Cu 
deosebită stăruință s-a evidenţiat misiunea Ortodoxiei ro- 
mânești ca punct între Apus și Răsărit, salvând Răsăritul 
pentru Europa şi Europa prin Răsărit. Păstrătoare de nea- 
muri, de cultură străveche, de credinţă nefalsificată, de vir- 
tuți adevărate, Ortodoxia a fost factorul de frunte căreia îşi 
datorește Europa existenţa. 

Am vrea să însemnăm acum în aceste rânduri câteva 
consideraţii despre actualitatea Ortodoxiei, despre cores- 
pondenţa ei uimitoare cu tendinţele și cu idealurile actuale 
ale omenirii. 

Ca regim statal, lumea europeană a trecut până acum 
prin două faze: prin monarhia absolutistă și prin liberalism. 
Prima epocă se potrivea cât se poate de mult cu monar- 
hia papală, a doua, cu individualismul protestant. De fapt 
monarhia absolutistă și-a avut timpul de înflorire în Evul 
Mediu și a început să pălească odată cu apariția Renașterii 
și a protestantismului. 





* Telegraful Român, an XC, nr. 35, 30 aug. 1942, p. 1. Semnat: D. 
Stăniloae. 

Astăzi omenirea se îndreaptă spre o formă de orga- 
nizare în care conducerea să o aibă mai deplină națiunea 
ca întreg. În termeni teologi, acest ideal se exprimă prin 
sobornicitate, care este opusă atât liberalismului individu- 
alist, cât și dictaturii autocrate. Sobornicitatea presupune 
dragoste între membrii care constituie un întreg etnic sau 
social, presupune conștiința unității și voinţa de încadrare 
a fiecărui ins în slujba comunităţii. Sobornicitatea nu este 
potrivnică insului, dar în cadrul ei insul creşte în spirit prin 
dragoste. Aceasta este de fapt adevărata creștere a insu- 
lui. Unde este dragoste nu este posibilă dictatura, dar nici 
centrifugalismul eurilor în sens democrat. În sobornicitate 
sunt liberi toţi, sunt ascultați toți, dar toţi ascultă de întreg, 
așa încât întregul este cel ce conduce. În regimul soborni- 
cesc, transpus pe plan de organizare statală, conduce iubi- 
rea. Conducătorul întruneşte suprema intensitate a iubirii 
de colectivitate (și a capacității bineînţeles, căci dacă cineva 
incapabil se cramponează de putere o face din egoism), dar 
este ținut acolo de forţa iubirii tuturor. 

În strânsă legătură cu organizarea statală stă regimul 
social. În epoca monarhiei absolutiste, societatea a fost or- 
ganizată pe caste încremenite, deasupra stând aristocrația 
feudală. În epoca liberalismului și a democraţiei purtate 
de tendința de a pulveriza caracterul sobornicesc al totu- 
lui, insul a căutat să-și creeze în ritm forțat, pe căi grăbite, 
deci nu prin muncă, ci prin speculaţii, o situaţie cât mai 
asigurată. A domnit acum banul, o aristocrație capitalistă, 
individualistă; societatea a devenit o grupă de inși în luptă 
după bunuri materiale, fiecare tinzând să se ridice deasu- 
pra celorlalți, pentru a-i sfida de la înălțimea unui trai ușor 
și luxos. Lozinca protestantă: să se mântuiască cine poate, 

fără grijă la ceilalți, s-a transpus pe plan lumesc în lozinca: 
să se îmbogăţească cine poate, fără păs la soarta celorlalți şi 
la viitorul întregului. 

Epoca feudalismului a trăit într-o dulce iubire cu cato- 
licismul, imprimându-i acestuia toate atitudinile și înfățișă- 
rile aristocratice. Episcopii au devenit „prinţi” şi „seniori”, 
stăpâni peste feude întinse, făcând paradă cu tot ce intră 
în apanajul acestei aristocrații. Tot Evul Mediu este un ne- 
contenit şir de revolte ale iobagilor de pe diferitele moșii 
feudale. Însă deoarece feudalii erau de multe ori episcopi 
sau confraţi întru starea feudală cu episcopii, aceste revolte 
erau declarate mișcări schismatice și se pornea împotriva 
lor războiul sfânt. 

Până azi catolicismul a rămas confesiunea imprimată 
de stilul aristocrat feudal al Evului Mediu. 

Epoca socială a burgheziei liberaliste, dornice de câş- 
tiguri bănești, a fost epoca protestantismului. A fost epoca 
negustorilor cu Biblia pe masă, avându-și în rațiune supre- 
ma normă morală și refuzând orice autoritate spirituală ce 
i-ar fi stingherit în întreprinderile lor comerciale. Orăşea- 
nul ultimelor veacuri, dezlegat de legăturile tradiţiei şi in- 
dividualizat, a fost cel mai firesc receptacol al concepției 
protestante. Popoarele calvine au cucerit lumea și-au creat 
comerțul și ființa mondială, ca dovadă despre legăturile ce 
există între această confesiune şi ban. Pământul te leagă su- 
fleteşte de înaintași, de rudenii, de întregul social. Banul 
este cea mai individuală proprietate. Niciun ban nu poartă 
pe el semnele strămoşilor, nici cea mai apropiată rudenie 
nu poate şti câți bani ai. 

Dar Ortodoxia? Ea a cui a fost? Ea a fost a poporului. 
Lucrul se explică şi din împrejurările istorice prin care a 

trecut. Peste neamurile ortodoxe s-au revărsat puhoaiele 
Asiei. Aristocraţia lor a luat-o la fugă sau s-a asimilat în 
masa cuceritorilor, căci ea nu poate trăi decât în comodita- 
te. A rămas pe brazdă poporul cu credinţa lui ce-l deosebea 
de năvălitori. 

Astfel, Biserica Ortodoxă s-a îmbrățișat tot mai strâns 
cu poporul, împărtășind prigonirile şi umilirile lui, dar to- 
pind totodată în spiritualitatea ei toate comorile de suflet 
şi de simţire ale poporului. Ea a câştigat o mare înțelegere 
pentru cei obidiți, a simţit toată noblețea sufletului lor, toa- 
tă profunda și duioasa umanitate din ființa celor de jos. 

Astfel, câtă vreme prelații Apusului călăreau în frun- 
tea câinilor și a slugilor după vânat, se exercitau în mâ- 
nuirea armelor, evoluau prin pretențiozităţile deșarte ale 
saloanelor, puneau la cale în secrete alcovuri și cancelarii 
înăbușirea sângeroasă a schismelor iobăgeşti, sau opăcirea 
diplomatică a celor necăjiţi, episcopii și preoţii Ardealului 
pășeau în fruntea cetelor de țărani în faţa asupritorilor ce- 
rând dreptate pentru ei. 

Biserica Ortodoxă a păstrat, și sub acest raport, creşti- 
nismul proaspăt pentru timpurile de azi. 

Timpul nostru, care a îngropat pentru totdeauna aris- 
tocraţia feudală, cu excepția unor resturi gălăgioase, ce 
se cer, ca şi copiii treziți din somn, după visul frumos al 
Evului Mediu, corespunde ca niciun altul cu duhul 
Ortodoxiei populare. 

Spiritul revoluţionar al vremii, purtat de un mare pa- 
tos al dragostei de cei ce poartă greul muncii, are o anumită 
indispoziţie față de creștinism. Cauza stă numai în faptul 
că se confundă creștinismul cu acele forme ale lui care s-au 
identificat cu despotismul feudal sau bănesc. 

În Ortodoxie el găsește pe antemergătoarea vremuri- 
lor de azi și pe cea mai prețioasă prietenă și colaboratoare. 

Dar Ortodoxia a prefigurat și în privința organizării 
interstatale tendinţele vremurilor actuale. 

Azi naționalismul zidurilor chinezești este depăşit. Pe 
lângă toată afirmarea drepturilor lor sfinte la viață, neamu- 
rile caută să intre în legături pentru a constitui întreguri 
mai mari. Se caută azi unitatea Europei, dar nu prin pulve- 
rizarea naţiilor în inși incolori, nici prin înrudiri între case 
domnitoare, deci nu prin autocratism medieval sau inter- 
naționalism liberalist, ci prin neamuri ca întreguri. 

Dar aceasta nu este altceva decât o transpunere pe plan 
politic a chipului cum înţelege Ortodoxia ecumenicitatea. 

Biserica Ortodoxă este ecumenică prin acordul 
Bisericilor naţionale autocefale, nu printr-un autocrat, nici 
prin alăturarea inşilor. 

Prin caracteristicile ei de sobornicească, populară, etnic- 
ecumenică, Biserica Ortodoxă îmbrățișează timpurile noi, 
arătându-le drumul spre adevăratele idealuri ale umanită- 
ţii, iar aceste timpuri vor trebui să sfârșească prin a înţele- 
ge actualitatea creştinismului, păstrat ca o forță permanent 
vie de Biserica Ortodoxă. 


Biserica Ortodoxă a Transilvaniei” 


Marele Eminescu a definit pregnant rolul Bisericii 
Ortodoxe la români prin caracterizarea ei ca „Maică a nea- 
mului”. Atributul acesta și-l merită însă Biserica Ortodoxă 
cu deosebire în legătură cu ramura ardeleană a poporului 
nostru. Românismul ardelean își datorează atât de mult 
menţinerea sa Bisericii Ortodoxe, încât fără aceasta el şi- 
ar fi pierdut de mult existența sub presiunea popoarelor 
înconjurătoare, favorizate de împrejurările istorice să aibă 
un rol de dominație. 

După sfărâmarea  voievodatelor române ardelene 
în urma năvălirii şi așezării ungurilor în partea de vest a 
Transilvaniei, singura instituție ocrotitoare pe seama români- 
lor a rămas Biserica Ortodoxă. Prin unitatea ei de credinţă și 
de organizare, a păstrat în unitate satele așezate pe diferitele 
văi și în diferitele regiuni ale Transilvaniei, cu toate infiltrările 
de elemente străine care urmăreau fărâmițarea blocului etnic 
românesc şi ruperea legăturilor dintre diferitele părți. 

Intinzându-și grija și atenţia ei peste toate așezări- 
le românești încăpute sub o stăpânire străină, Biserica 





* Telegraful Român, an XC, nr. 37, 13 sept. 1942, pp. 1-2. Semnat: D. 
Stăniloae. Conferinţă citită la Radio în 2 sept. 1942. 

Ortodoxă a fost factorul care a păzit acest întreg, etnic de 
orice amestecare cu naţiile înconjurătoare, accentuând tot 
ce-l deosebea de acelea, tot ce-l detașa ca pe o unitate de 
sine stătătoare și opusă acelora. În deosebirea de credință 
față de stăpânitori și în conștiința mândră și neclintită că 
numai el posedă credinţa cea adevărată a lui Hristos, con- 
ştiinţă ce i-a ştiut-o cultiva Biserica Ortodoxă, neamul ro- 
mânesc din Ardeal a avut forța cea mai puternică a menţi- 
nerii sale ca entitate distinctă, abisul de netrecut al oricărei 
influenţe deznaționalizatoare. S-o fi simţit el, acest neam, 
în multe alte privințe un oropsit al sorții, profund umilit 
în raport cu celelalte naţii. Când cugeta însă asupra credin- 
ței sale, nu mai avea nicio îndoială că este un privilegiat al 
Tatălui ceresc, Care i-a hărăzit lui credinţa cea adevărată și 
singură mântuitoare, și îndată conștiința superiorității sale 
îi umplea mângâietor sufletul, şi gândul îndreptat spre cei 
de alte naţii nu mai putea fi unul de umilință, ci de com- 
pătimire. Credinţa îi era astfel singura, dar uriașa valoare, 
care îl țintuia de naționalitatea sa când îl învăluia mulțimea 
ispitelor de a trece în rândul celor de alt neam. 

Marele merit al Bisericii Ortodoxe stă în puterea spiri- 
tuală uimitoare cu care a știut sădi şi întreține în poporul 
român această forță, a unei credinţe proprii, ca factor de 
detașare a lui față de celelalte neamuri. 

De unde a luat această putere o Biserică smerită, lipsită 

transilvănean, trebuie să adăugăm că acest rol și l-a împli- 
nit Biserica încă și prin faptul că era aceeași în Transilvania, 
și aceeași în sudul și răsăritul Carpaţilor. Prin aceasta ea 
era un factor puternic de legătură între românii de pe cele 
două versante ale Carpaţilor. Ierarhii ardeleni veneau 
din mânăstirile Moldovei și Munteniei fiind hirotoniți de 
mitropolitul Ungrovlahiei. Biserica Ortodoxă se înfățișa, 
nu numai prin faptul că-și împletea soarta cu obijduitul 
neam românesc și cu niciun altul din Transilvania, ci și 
prin aceea că ierarhia și preoțimea ei păstra legăturile cu 
Biserica din Principate, ca o Biserică a neamului, ca o solie 
a fraților de la sud și răsărit, ca o mână de ajutor şi de bi- 
necuvântare întinsă de la ei. 

Biserica Ortodoxă din Transilvania trăia cu privirile 
spre Răsărit, obișnuind întreg poporul să privească într- 
acolo, cu toate nădejdile lui. Nimic nu atrăgea atenţia aces- 
tei Biserici spre vreo cetate, sau spre vreun potentat din 
Apus. Pentru ea Apusul nu însemna altceva decât motiv de 
neliniște și de îndoită priveghere. Prin Biserica Ortodoxă 
inima Ardealului românesc era orientată întreagă spre 
Răsărit. Centrul de gravitate pentru Ardeal era la sudul 
Carpaţilor. Ardealul se arcuia într-o totală nădăjduire și aș- 
teptare spre Sud. Biserica Ortodoxă a dat întregului neam o 
tensiune centripetală, ferind fiecare parte a lui de gravitația 
periculoasă spre centre exterioare. Ea are de altfel această 

de organizație impunătoare, de aparatul misionar și teo- virtute, de a face neamurile să se concentreze în ele însele 

logic, de latifundiile fără de sfârșit, pe care le-au avut alte 
Biserici? 
La întrebarea aceasta vom răspunde mai la vale. 
Acum, continuând înfățișarea diferitelor chipuri 
în care Biserica Ortodoxă a ocrotit ființa românismului 


tat! 


prin însăși ființa ei. Cu toată unitatea ei dogmatică, Biserica 
Ortodoxă s-a adaptat fiinţei etnice a fiecărui popor în așa 
măsură, încât a devenit pentru fiecare o Biserică naţiona- 
lă. Rămânând în unitatea dogmatică, Bisericile Ortodoxe 
s-au organizat în cadrul diferitelor naţiuni după principiul 

autocefaliei, care le permite să-şi desfășoare întreaga activi- 
tate fără imixtiuni din extern și fără necesitatea de a asculta 
porunci din afară, potrivit cu împrejurările de viaţă ale fie- 
cărui popor. Neavând un centru geografic, centrul fiecărei 
Biserici Ortodoxe este acolo unde se află inima neamului, 
puterea și vitalitatea lui maximă. Ea este astfel factorul 
esenţial al concentrării neamului în sine însuși, al conser- 
vării unității, integrității şi independenţei lui. 

În Transilvania ea a avut însă motive în plus să se iden- 
tifice cu românismul și, împreună cu el, să privească spre 
Răsărit, întrucât numai poporul român era ortodox, și toate 
celelalte neamuri erau de altă credinţă, persecutând-o și pe 
ea în rând cu poporul românesc. 

Biserica Ortodoxă din Ardeal stând cu privirile aţinti- 
te spre Biserica neamului din sudul și răsăritul Carpaţilor, 
n-a trăit cu toate acestea numai din inițiativele aceleia. Nu 
în sensul acesta trebuie înțeleasă orientarea ei spre Soare- 
Răsare. În multe privințe, Biserica Ortodoxă din Ardeal a 
fost o înainte-mergătoare. Dar impulsurile ei luau de ase- 
menea calea peste crestele Carpaţilor și întreg neamul se 
împărtășea ca din același potir din rodul faptelor Bisericii 
Ortodoxe. 

Textele de la Măhaci, tipăriturile lui Coresi ne arată 
Biserica Ortodoxă din Ardeal însufleţită de o voință de cul- 
tură românească, chiar înainte de ce-a putut îndrăzni așa 
ceva Biserica din sudul și răsăritul Carpaţilor. 

La asemenea fapte Biserica din Ardeal era îndemnată 
și de împrejurările de acolo. Protestantismul și Calvinismul 
aprinseseră sufletul națiilor conlocuitoare de marea pasiu- 
ne a unor noi trăiri şi interpretări ale credinţei creștine. Este 
de mirare cum Biserica Ortodoxă a fost în stare să apere 

sufletul românesc de râvna cuceritoare a acestei izbucniri 
de viaţă religioasă și cum au știut ierarhii și preoţii să se 
strecoare pe sub poruncile de calvinizare ce li le impunea 
autoritatea de stat. Mai făcându-se la suprafaţă că primesc 
unele din reformele dictate de potentaţii zilei, în fond ei au 
știut să primească în viața bisericească a poporului lor o 
singură reformă, care nu schimba întru nimic credinţa ve- 
che, dar care, în schimb, era menită să dea românismului o 
mare forță tocmai împotriva acestor stăpânitori. Din toate 
ideile care băteau pasionat și imperios la ușa Bisericii şi a 
sufletului românesc, în timpul Reformei, această Biserică 
a știut până la urmă să le respingă pe toate, dând drumul 
larg numai limbii naționale. 

Comuniunea Bisericii Ortodoxe ardelene cu Biserica 
din Principate a ajutat-o la oprirea acestor valuri, dar ace- 
eași comuniune a făcut ca limba naţională, cu care s-a ales 
din această confruntare, să devină bun obștesc al vieții bi- 
sericești a românilor de pretutindeni. Principatele au ajutat 
Ardealului să-și păstreze credinţa, iar acesta a comunicat 
Principatelor curajul limbii naționale tipărite. 

Principii ardeleni erau purtaţi în voinţa lor de calvini- 
zare a poporului român nu numai de pasiunea apostolică, 
ci şi de interesele politice. Ei voiau să înăbușe tocmai acea 
tensiune centripetal-românească, susținută de credinţa or- 
todoxă în Ardeal. Dar silința lor n-a reuşit. Încercarea lor au 
reluat-o habsburgii în numele catolicismului la 1700. Aju- 
taţi de iezuiți, aceștia, lucrând cu mai multă istețime decât 
principii calvini, în sensul că n-au ţinut să impună fățiș o 
altă credință poporului, au reușit să spargă unitatea biseri- 
cească a românilor ardeleni și să întoarcă din punct de ve- 
dere religios privirile unei părți din ei dinspre Răsărit spre 

Apus, punând capăt minunatului centripetalism unanim și 
total al românismului. 

Din fericire, cea mai mare parte a poporului refuzând 
această desfacere a lui din legăturile cu românismul din 
sudul Carpaţilor, Ardealul a rămas prin această parte în 
comuniunea integrală cu frații de pretutindeni. Un noroc 
este pentru noi și faptul că şi partea care a ieșit juridic din 
legăturile bisericești ale panromânismului, în credinţă a ră- 
mas în comuniune cu tot neamul, în adâncurile de suflet nu 
s-a produs nicio separație între cele două părţi ale româ- 
nismului ardelean și nicio modificare a orientării religioase 
centripetale a tuturor românilor. 

Vrem să răspundem acum la întrebarea ce ne-am 
pus-o înainte: Prin ce putere uimitoare a reușit Biserica 
Ortodoxă să menţină în sufletul poporului ardelean cre- 
dinţa răsăriteană ca factor principal de conservare a lui ca 
entitate distinctă? 

Răspunsul nu poate fi decât unul: Biserica aceasta a 
fost, în sensul deplin și sincer al cuvântului, o Biserică 
a poporului. A fost în general o caracteristică a Bisericii 
Ortodoxe să fie o Biserică a poporului. Năvălirea turcească 
a aruncat popoarele ortodoxe în situaţii de suferință. Pătu- 
rile superioare, care nu pot trăi fără comoditate, au fugit în 
țări străine, pierzându-și credinţa și identitatea, sau, chiar 
dacă au rămas s-au asimilat în masa stăpânitorilor, ispitite 
de avantajele ce li se ofereau. Numai poporul a rămas locu- 
lui, fidel fiinţei şi credinţei sale. Biserica a rămas și ea fidelă 
poporului, împărtășind soarta lui grea. 

În Ardeal împrejurările de îndelungată stăpânire au 
făcut ca Biserica să devină poate mai mult ca oriunde o 
Biserică a poporului. Boierii și puţinii intelectuali ce s-au 

ridicat din când în când s-au maghiarizat, pierzând deo- 
dată credinţa și naționalitatea. Biserica s-a îmbrățișat cu 
poporul, purtându-și împreună durerea. Poporul având în 
Biserică singura mângâietoare și sprijinitoare, s-a atașat ei 
cu toată ființa lui, nemaifiind în stare să o părăsească pen- 
tru nicio altă credinţă. Biserica, trăind lângă sufletul popo- 
rului, a dobândit o înţelegere și o iubire nemărginite pentru 
comorile lui și pentru durerea celor obidiţi şi împovărați. 
Întrucât poporul este națiunea în autenticitatea ei ne- 
falsificată, Biserica Ortodoxă ardeleană a primit, din strân- 
sa comuniune cu el, un cuprins și o înfățișare de pitoresc 
duh românesc. Iar întrucât poporul reprezintă pătura celor 
nedreptăţiţi și împovăraţi, ea şi-a păstrat proaspătă acea 
trăsătură socială, de umană simpatie și de hotărâtă voin- 
ță de ajutorare pentru clasele de jos, care este atât de in- 
tim legată de fiinţa creștinismului și care face ca Biserica 
Ardealului să fie un fel de premergătoare a vremurilor de 
azi, categoric opuse distanțelor şi inegalităților sociale. 
Nicolae Iorga, cu intuiţia lui de vizionar, a surprins 
atât caracterul pitoresc național, cât și pe cel uman-social 
al Bisericii Ardealului, când a numit-o Biserică de sate și 
preoți. N-a fost o Biserică de prelați strălucind de veșmin- 
tele roșii și violete și zeloși pe titulaturi cu gradaţii precise, 
dar nici o Biserică de preoți împodobiţi în culioanele cucer- 
nice, ci o biserică în cămașă albă de in, peste care se revăr- 
sau pletele și barba căruntă. Când apăreau în ușa altarului, 
cu sfântul potir ridicat de mâinile lor bătătorite de muncă 
și în odăjdiile împodobite cu motive românești peste albul 
nedeplin acoperit al cămășii de in, poporul vedea pe Tatăl 
ceresc, sau pe lisus Hristos, dacă era mai tânăr, dar pe un 
Tată ceresc sau pe un lisus Hristos familiar, coborât jos între 

ei şi înțelegând și vibraţiile etnicității, dar și necazurile 
obidei lor. Preotul acesta dădea o autoritate de lucru sacru 
portului românesc, ferind poporul de imitarea inesteticelor 
veșminte străine. Prin Biserică se sfințeau, se transfigurau și 
se conservau toate ale poporului. Dar și Biserica se umplea 
de cuprinsul creației populare românești. Arta poporului 
devenea artă a Bisericii în biruinţele de lemn cu uși sculpta- 
te după motive româneşti și răsunând de troparele înduio- 
șate de modulațiile doinei noastre. Câtă vreme în Apus re- 
voltele iobăgimii împotriva feudalilor erau în același timp 
schisme, pentru că feudalii erau episcopi și Biserica pornea 
război sfânt împotriva răsculaților, în Ardeal preoții, fără să 
fie nişte zvăpăiaţi, binecuvântau cu gesturi grave ridicarea 
poporului împotriva împilărilor străine. 

Ar fi greșit să ne închipuim că Biserica Ortodoxă din 
Ardeal, fiind o Biserică a poporului în sens național și so- 
cial, nu mai punea niciun preț pe credinţă. Din scrupulo- 
zitatea cu care preoţii de atunci săvârşeau sfintele slujbe 
în toate amănuntele lor, convinși de puterea sfântă ce este 
în ele, din neclintirea cu care păzeau canoanele, practicau 
posturile, spuneau rugăciunile și stăteau pe lângă dogmele 
Bisericii, învățând şi poporul să facă asemenea, s-ar putea 
lua pildă și azi. Contactul ușor cu toată intelectualitatea te- 
ologică a celor patru patriarhate și cu monahii Athosului 
și ai tuturor mânăstirilor din Răsărit, aflători prin țări- 
le românești, susțineau în conștiința Bisericii Ortodoxe a 
Ardealului, pe lângă tot caracterul ei popular, trează și ne- 
clintită Ortodoxia dogmatică. De altfel, am văzut că numai 
în această nerelativizare a credinței răsăritene și a deosebi- 
rilor ei de celelalte stătea puterea românismului de a rezis- 
ta tuturor încercărilor de asimilare. 

Desigur, Biserica Ardealului a avut și episcopi. Ei erau 
punctul de convergenţă, scaunul lor era culmea de unde 
se îmbrățișa și se strângea obştea satelor într-o unitate. 
Ierarhii aceştia au avut chiar, în Ardeal, un rol mai însem- 
nat ca oriunde în Biserica creștină, fiind nu numai căpetenii 
bisericeşti, ci conducători ai poporului în toate privințele. 
Dar erau conducători ai unei Biserici populare, ei înșiși 
fiind niște bătrâni, „atât de simpli după vorbă, după port”, 
şi totuși atât de respectaţi, atât de impunători. 

Vlădicii în tradiția Ardealului n-au fost numai propo- 
văduitorii și supraveghetorii credinţei evanghelice, deși 
n-au neglijat-o pe aceasta câtuși de puţin, apărând-o cu 
grele jertfe. Ei au fost însă și ocârmuitorii poporului pe linia 
destinului nostru național. Pe meleagurile noastre, unde 
existența neamului a fost o izbândă obţinută în fiecare zi cu 
lupte grele și sacrificii, mitropoliţii au fost nu numai păsto- 
rii sufletești, ci în general singurii lui ocrotitori şi apărători 
în fața asprimilor sorții. Ei au fost etnarhii românismului, 
urmașii voievozilor, bucurându-se de încrederea și iubirea 
totală a obștii, dar atrăgând în același timp asupra persoa- 
nei lor toate fulgerele vremilor tari. În ei s-a concentrat atât 
înţelepciunea, cât și puterea de răzbatere și de rezistență a 
neamului întreg. Hirotoniţi de Dumnezeu, ei au fost toto- 
dată exponenții sufletului unui popor ce a voit să trăiască. 
Ei au fost principii poporului, într-un sens cu mult superior 
celui ce-l are acest titlu la ierarhii din Apus. Principi nu în 
înţelesul autocrat și fastuos pe care l-a lăsat ca pe o ereditate 
nesimpatică Evul Mediu, ci în înţelesul de exponenți totali 
ai sufletului popular, în virtutea faptului că erau expresia 
organică a acestui suflet, și poporul le acorda o nemărginită 
cinstire și ascultare. Erau principi prin înrudirea supremă 





274 CULTURĂ ŞI DUHOVNICIE 


cu poporul, prin intimitatea în duh cu el şi prin faptul că 
Biserica era şi Statul acestui popor. Ei au fost conducătorii 
poporului întrucât au adunat în sufletul lor toate durerile, 
toate aspiraţiile, toată capacitatea de mucenicie a neamu- 
lui, fiind neamul însuși în rezumat și în maximă potenţare. 
Ilie lorest, Simion Ștefan, Sava Brancovici, Andrei Șaguna 
au fost culmile de nădejde, au fost înălțările supreme ale 
neamului, care au influenţat și au biruit potrivniciile tim- 
purilor, ca tot atâtea concentrări de cremene şi de lumină 
ale substanţei noastre etnice, pe care încrucișările de ful- 
gere şi de tunete, printre îngrămădirile de nori, n-au făcut 
decât să le arate și mai masive, și mai grandioase. 

Cu astfel de orientări şi de puteri, Biserica Ortodoxă 
din Ardeal a contribuit într-o măsură incomensurabilă la 
păstrarea neamului, la împodobirea lui cu cele mai ale- 
se virtuţi și la înfăptuirea întregirii naționale de la 1918. 
Mitropolitul Andrei Șaguna în special făcuse, cu ajutorul 
tradiţiilor sănătoase ale Bisericii ardelene din poporul ro- 
mânesc un bloc luminat şi puternic, căruia nimic nu-i mai 
putea sta în cale în pornirea spre libertate și unire politică. 
El reluase tradiţia culturală a Bisericii ardelene, oprită de 
aspra prigoană venită asupra ei din partea habsburgilor ca- 
tolici după 1700, și îi adunase toate puterile slăbite în urma 
desființării organizaţiei sale ierarhice. 

În urma întregirii naționale, punându-se vieții româ- 
nești noi probleme, Biserica Ortodoxă a Ardealului a ştiut 
să se ridice deasupra la înălțimea lor. 

Intrarea poporului nostru în era de viață ce se deschi- 
dea cu sfârșitul războiului și cu unirea politică a tuturor 
românilor a adus o clătinare profundă a formelor lui de 
viață anterioară, o lărgire de orizonturi, o mutare pe un 

plan spiritual expus unor complexe încrucișări de vânturi 
ideologice. Începea o epocă nouă în viaţa poporului nostru. 
Şi, ca de obicei în astfel de momente de răscruce, toate coor- 
donatele vieții naționale de până atunci erau aduse sub un 
semn de întrebare înaintea unei conştiinţe pătrunse de noi 
timpuri, în fața căreia aveau să-și probeze viabilitatea, în 
noile condiţii de viață, și să-și pună pasul de acord cu noul 
ritm de viaţă. 

Atâtea preocupări, care nu aveau decât un rol mo- 
dest în viața poporului nostru dinainte de 1918, au căpătat 
o mare amploare, solicitând atenţia și sufletul poporului 
într-o măsură vecină cu exclusivitatea. Statul cu tot vastul lui 
registru de probleme politice, economice, culturale începea 
să capteze până la copleșire interesul poporului. Ridicate pe 
podișul unei vieţi istorice ample, intrați în curentul mon- 
dial de idei, de influenţe, o mulțime de doctrine filosofice, 
sociologice și religioase și-au făcut apariția bătându-şi toba 
reclamei, angajând cu arme ce luceau de prestigiul Apusu- 
lui o luptă pe viață și pe moarte cu temeiurile spiritualității 
românești, masive, dar lipsite de sprinteneala mișcărilor di- 
alectice şi de-o armură potrivită cu noii adversari. 

În fața noilor preocupări de viață naţională, ce se înăl- 
țau ca munții, amenințând să ascundă orizontul și putinţa 
de respirație pentru latura religioasă, trebuia să se înalțe 
şi aceasta la nivelul lor, pentru a salva armonia sufletului 
românesc, pentru a vărsa lumina spiritualului peste am- 
plificatele preocupări politice şi economice ale unui neam 
ajuns la libertate. lar pentru frângerea elanului agresiv al 
concepțiilor străine și dizolvante, trebuia să se învioreze 
duhul de luptă, de propagandă, de cucerire al Bisericii și să 
se făurească armătura adecvată a credinței strămoșești. 

Trebuia, cu alte cuvinte, ca preocuparea religioasă a 
sufletului românesc să fie amplificată cel puţin în măsura 
în care se amplificaseră celelalte preocupări, să fie înviora- 
tă, să se pună ca o problemă deosebită şi importantă, să fie 
scoasă din starea de indistincţie în care trăise până atunci 
la un loc cu tot complexul, de altfel destul de simplu, de 
neproblematic al vieții naționale. 

De datoria aceasta Biserica Ortodoxă a Ardealului s-a 
achitat cu vrednicie sub conducerea Înaltpreasfinţitului 
Mitropolit Nicolae Bălan. Ea a urmărit cu ardoare înnoirea 
sufletească a poporului prin religie, desfăşurând uriașele 
forțe latente ce se găsesc în sânul ei și în Evanghelia lui 
Hristos, trezind și dilatând dorul de viaţă în comuniune 
cu Dumnezeu, ce se găsește strâmtorat în sufletul fiecărui 
om. Ea a făcut să se reverse asupra tuturor păturilor soci- 
ale vibrația puternică a credinţei religioase. Pentru popor 
a mânat în luptă mișcarea de înviorare Oastea Domnului, 
rândurile intelectualilor mireni le-a strâns şi le-a înfiorat 
de duhul credinței strămoșești în cadrul Frăției Ortodoxe 
Române. 

Activitatea preoțimii a primit accentul și ardoarea 
misionară. Cuvântul și scrisul religios și teologic, străbă- 
tute de focul aprig al apostolatului și fundamentate pe 
o cultură serioasă, s-au luat la luptă biruitoare cu indi- 
ferența, cu duhul ateu, cu ideologiile sectare, vehiculate 
de agenturi străine. Creștinismul nostru ortodox a intrat 
într-o fază de viguros avânt, de încrezătoare amplificare 
a puterilor sale, ţinute până acum într-o stare mai puţin 
dezvoltată. 

Împrejurările grele de azi și cele de mâine ne pot pro- 
cura multe îngrijorări. Dar între factorii care ne pot inspira 

încredere şi siguranţă de biruință, neamul întreg poate so- 
coti liniștit Biserica Ortodoxă. Din tradiţiile ei mari și sănă- 
toase, ea învaţă să lucreze azi şi în viitor cu putere pentru 
unitatea națională desăvârşită, pentru cultura întemeiată pe 
credința ziditoare de suflete şi pentru ușurarea greutăților și 
ridicarea socială a bunului nostru popor. 







Cultură și duhovnicie' 


Adeseori auzim, când se vorbește despre pregătirea 
preoților, exprimându-se părerea că între cultură și viața 
duhovnicească ar fi un raport de exclusivitate. Este nece- 
sară preotului, se spune, puţină cultură teologică, dar nu 
prea multă, căci atunci nu mai este apt pentru chemarea 
preoțească. 

Părerea aceasta provine dintr-o judecată pesimistă 
generală asupra culturii. Aceasta ar fi, prin sine, o piedică 
pentru viața de puritate, de strădanie și de jertfă care se 
cere de la un preot. 

Din nefericire, cultura a îndreptăţit de cele mai multe 
ori această judecată pesimistă. Ea, în loc să cultive inima, a 
cultivat orgoliul și, în loc să înrădăcineze și mai adânc pi- 
lonii zăgazurilor care trebuie să canalizeze viața omului, a 
dizolvat cu întrebările și cu răspunsurile ei negative pripite 
ființa oricărei legi sociale, morale și spirituale. 

Cultura este într-adevăr purtată de cele mai multe ori 
de prezumția omului că poate înțelege totul, iar ceea ce nu 
înţelege la moment nu are drept la existență. Ea are la bază 





* Telegraful Român, an XC, nr. 39, 27 sept. 1942, p. 1. Semnat: D. 
Stăniloae. 

mândria, încrederea nelimitată a omului în puterile sale de 
pricepere. 

Adeseori chiar și cultura teologică manifestă asemenea 
trăsături. De câte ori nu vedem doctori în teologie încântați 
de propria lor ştiinţă și plini de superioară condescendenţă 
față de ceilalți muritori? 

Dar oare să nu fie posibilă şi să nu fi fost realizată une- 
ori și o altă cultură? Răspunsul nu poate fi decât afirmativ. 

În trecutul Bisericii nu sunt rare cazurile când cea mai 
înaltă știință a fost împreunată cu cea mai adâncă smerenie 
și puritate a inimii. Sfinţii Părinţi sunt toţi pildă în această 
privință. Un Vasile cel Mare, un Simeon Noul Teolog, un 
Grigorie Palama, nu au fost împiedicaţi câtuși de puţin de 
marea lor ştiinţă să se ridice la cele mai înalte culmi ale vie- 
ţii duhovnicești și ale destoiniciei pastorale, ci, dimpotrivă, 
au fost ajutaţi de ea. 

Cultura nu trebuie să fie purtată numaidecât de mân- 
dria omului că poate înțelege totul, ci mai firesc este să fie 
străbătută de tot mai marea uimire în fața mândriei ope- 
rei lui Dumnezeu și de tot mai adânca recunoștință față de 
Creatorul care l-a înzestrat cu puterea să o cunoască. 

Omul care-și dă seama cu adevărat de starea lucruri- 
lor nu poate să nu treacă în îndeletnicirea cunoașterii din 
starea mândriei în cea a inimii smerite, odată ce este ușor 
să constate că prin cunoașterea sa nu creează realitatea cea 
minunată, ci doar o descoperă, fiind întemeiată de o putere 
mai presus de el, și o descoperă nu cu vreun instrument ce 
el și l-a dat, ci cu care a venit dăruit pe lume. 

Se poate spune chiar că numai când din cele două 
atitudini posibile ale omului de cultură, mândria și uimi- 
rea smerită, învinge ultima, omul s-a înălțat la adevărata 

cultură. Până când stăpâneşte în el mândria ce dizolvă 
totul, nu s-a trezit încă în faţa măreției realităţii, sau n-a 
cunoscut-o încă. El cunoaște încă foarte puțin, sau este în 
starea de somnolenţă a spiritului şi, de aceea, nu se simte 
copleșit de ceea ce există. 

Numai când omul a străbătut cu ajutorul ştiinţei sale 
până la marginea cognoscibilului, până în faţa regiunilor 
de taină ale realității, numai când şi-a dat seama că știința 
mai mult reliefează misterele decât le lichidează, se poate 
spune că a cunoscut mult, a cunoscut în esenţă tot ce se 
poate cunoaște și în toată adâncimea. 

Profunzimea și vastitatea cunoașterii omenești nu 
ajung la fundul şi la marginea realităţii, ci abia la linia de 
unde începe abisul, de unde începe să „înțeleagă” suprain- 
teligibilitatea realității. 

Nu cultura înaltă este deci o primejdie pentru purita- 
tea și duhovnicia vieţii, ci semi-cultura, caricatura culturii. 

Departe de a împărtăși opinia că între cultură și preo- 
ţie este o incompatibilitate, socotim, dimpotrivă, că lipsa 
culturii este o cauză care îl face pe preot sărac în izvoarele 
lăuntrice de continuă împrospătare a trăirii duhovniceşti. 
Întrucât el nu mai are nici naivitatea inițială a omului care 
n-a fost infectat de prezumția culturii, poate să se afle chiar 
într-o stare duhovnicească inferioară aceluia. 

Dar dacă oricând cultura teologică străbătută de sme- 
renia credinţei și de curăţenia inimii iubitoare este o cerință 
principală pentru înduhovnicirea preotului, ea este cu atât 
mai mult în timpurile noastre. 

Ni se reproșează azi că preoțimea, și în general cultura 
teologică, a rămas în urma celeilalte culturi. Este unanimă 
în lumea mirenească opinia că preoțimea departe de a fi un 


amro: 


pe a nai mm e 


camara 


TELEGRAFUL ROMÂN - 1942 281 


factor de cultură, este o reprezentantă a ignoranței şi a spi- 
ritului retrograd. Biserica nu se bucură azi de un prestigiu 
cultural. Cultura este socotită ca aflându-se oriunde în alt 
loc, numai la Biserică nu. 

Nu ajunge să învinovățim pentru aceste opinii nu- 
mai lumea mirenească. Poate nici noi nu facem destul ca 
să dovedim că adevărata cunoaştere și cultură o reprezintă 
Biserica, reprezentanta și trimisa Adevărului în lume. Nu 
este suficient să pretindem numai că avem Adevărul, ci tre- 
buie să-L și evidențiem în așa fel, încât să convingem pe 
oameni prin puterea lor de judecată că este la noi. 

Trebuie să dezvoltăm în învățământul nostru teolo- 
gic acele preocupări care pot face adevărul creștin evident 
omului de azi, care a parcurs drumul științei şi al filosofiei 
din ultimele veacuri. Ne trebuie multă filosofie şi apolo- 
getică creștină, ne trebuie o mișcare puternică de gândire 
creștină pentru a lămuri şi întemeia, în lumina și în faţa 
noilor forme de gândire, a noilor progrese ale științei, 
Adevărul creştinismului. 

Ce bine ar fi dacă ar avea Biserica vreo douăzeci de 
reprezentanţi ai unei filosofii creștine și dacă preoțimea 
întreagă s-ar sălta la un nivel corespunzător cu pretenţiile 
intelectualului de azi! 

Învățământul teologic trebuie să primească o nouă 
dezvoltare şi condiții potrivite pentru aceasta. 

Stăm la cea mai mare răscruce a istoriei. Nu ştim ce 
va fi mâine. Creștinismul însuși este pus, ca niciodată, în 
discuție. Numai un efort supraomenesc, de misionarism, 
de jertfă, de luptă ideologică, din partea reprezentanților 
Bisericii, ar putea să-i facă ideii creștine loc în vremurile 
care vin. Cu pasivitatea de acum, cu reeditarea comodă 

a unor formule, care, oricât cuprind toate comorile de 
adevăr, dacă nu le știm deschide lumii de azi nu-i spun 
mare lucru, nu vom putea da răspuns marilor examene 
care pot să vină. 

Biserica este chemată la marea ofensivă a culturii și 
a duhului misionar, între care există cea mai indisolubilă 
legătură. 











Cuvânt către studenţii teologi la începutul 
anului academic 1942-1943" 


Înaltpreasfințite Părinte, 
Preacucernici Părinți, 
Iubiţi studenţi, 


Cu voia și cu binecuvântarea lui Dumnezeu începem 
un nou an de pregătire pentru marea slujbă a preoţiei. 

Este al patrulea an care se deschide în împrejurări îngri- 
jorătoare de război. În toți cei trei ani trecuți am putut simţi 
apropierea lui Dumnezeu nu numai din cuvântul Revela- 
ției Sale, viu şi lucrător astăzi, ca şi atunci când a fost rostit 
sau scris, ci și din aspra strâmtorare a vremurilor. Cleștele 
lui Dumnezeu s-a strâns în jurul nostru în acești trei ani tot 
mai tare. Cu începutul acestui an academic, strânsoarea lor 
a devenit nu numai jenantă, ci chiar dureroasă. 

Dar noi pășim cu tot curajul la lucru. Nu ne vom plânge, 
ci vom da laudă lui Dumnezeu Care vrea prin mijloace mai 
grăitoare să ne facă a-l simţi prezenţa și a ne întoarce de pe 
căile de uscăciune religioasă și morală pe care am apucat. 





* Telegraful Român, an XC, nr. 40, 4 oct. 1942, pp. 1-2. Semnat: D. 
Stăniloae. 

Un singur lucru Îl vom ruga: să ne dea capacitatea să 
simțim, în împrejurările apăsătoare în care trăim și care pot 
deveni neînchipuit de grele, fața Sa de Părinte, aspră numai 
pentru că vrea ca lumea să se îndrepte. 

Prin ce s-a făcut lumea atât de vinovată încât a trebuit 
să vină strâmtoarea de acuma? Şi de ce este strâmtoarea o 
situație în care omul poate face mai ușor experienţa apro- 
pierii lui Dumnezeu? 

Viaţa omenească pe pământ nu poate ajunge decât în- 
tre graniţe spirituale și morale. Omul în familie nu poate 
trăi dacă nu admite ca egoismul să-i fie limitat de anumi- 
te graniţe. Orice comunitate mai restrânsă sau mai extinsă 
constă dintr-o sumă de oameni, în jurul căreia este trasă 
linia unei graniţe spirituale, care îi opreşte să dea curs neli- 
mitat pornirilor lor (Hermann Herrigel, Zwischen Frage und 
Antwort). 

Granița aceasta însă nu poate fi fixată de oamenii care 
constituie comunitatea, ci trebuie să fie experiată ca pusă 
de o forță mai puternică decât ei, de dinafară de ei. În gra- 
nița aceasta este experiată prezenţa lui Dumnezeu. Și nu- 
mai până când este experiată graniţa, ca manifestare a lui 
Dumnezeu, viața între oameni este posibilă. Granița nu 
este decât voia lui Dumnezeu, sau realitatea Lui. 

În timpurile mai noi, toate graniţele care fac posibilă 
conviețuirea între oameni au început să fie desconsidera- 
te, călcate, desființate. Omul contemporan a pierdut capa- 
citatea de a mai simţi caracterul absolut al acestor granițe 
ale egoismului său, originea lor divină. În iureșul (nu se 
înţelege bine cuvântul) său de a pune sub semn de între- 
bare totul, n-a mai avut respect de nicio oprelişte, nu a mai 
considerat niciun stăvilar ca sfânt, ca realitatea pe care nu 

trebuie să o macine cu întrebările lui ireverenţioase. A di- 
zolvat orice dig cu rațiunea sa, a trecut peste orice țărm cu 
apele lacome ale patimilor sale. 

S-ar părea că, ieșind din viața organizată și limitată de 
graniţe, din conținuturile purtătoare ale unor forme, s-a pus 
într-o legătură mai directă cu infinitul şi s-a împărtășit de o 
experiență mai adecvată a lui Dumnezeu cel nemărginit. 

Efectul însă n-a fost acesta. Omul care sparge toate 
granițele în viața sa, în loc să se pună în legătură directă 
cu infinitul, în loc să facă experienţa tot mai vie a lui, pier- 
de contactul cu realitatea extrasubiectivă, căci egoismul 
lui își umflă apele atât, încât acoperă totul și nu mai este 
văzut decât el. Insul care și-a pierdut respectul de părinți, 
care disprețuiește obligaţiile față de familie, de semeni, de 
neam, de Biserică, nu se mai vede decât pe sine însuși, nu 
mai vede în jurul său decât glasul asurzitor al patimilor, și 
toate cuceririle sale externe, în loc să-i sporească legătura 
cu realitatea, îl fac tot mai însetat, tot mai sufocat în închi- 
soarea egoismului propriu. Prin izbânzi materiale și socia- 
le, prin desfășurări de teorii impunătoare, el pare a pluti pe 
un ocean al infinitului. De fapt, infinitul lui este făcut din 
substanța visurilor. El nu face experienţa adevăratei rea- 
lități, întrucât nu simte nici pe aproapele ca pe o graniţă 
consistentă, nici pe Dumnezeu. 

În afara graniţelor nu se experiază infinitatea realității, 
ci monotonia eului. Infinitatea se experiază înăuntrul gra- 
nițelor; în atingerea cu granița se experiază intensitatea și 
adâncimea realității. Granița este adâncul, este abisul exis- 
tenței. Granița ne afundă și pe noi înșine în adâncul nostru. 
Granița nu are deci numai un caracter negativ, de limitare, 
ci mai ales unul pozitiv, de putere a noastră în contact cu 

adâncimea infinitului. Dar graniţa pusă egoismului ome- 
nesc, care imprimă o formă convieţuirii umane, nu este un 
dig de natură substanţială. Ea este experiată ca o poruncă, 
sau ca o voie a unei realități personale. Nu putem trece pes- 
te graniţa ce ne-o impune semenul nostru, deoarece el este 
experiat ca o voinţă. Nu putem trece peste obligaţiile și for- 
mele vieţii familiale și sociale, deoarece ele sunt experiate 
ca voia lui Dumnezeu cel personal. 

Realitatea adevărată, infinitatea nu pot fi experiate 
decât ca entități personale, revendicatoare. Numai aces- 
tea pot fi simţite ca graniţă, ca limită a egoismului și ne 
pot scoate din monotonia de falsă varietate și realitate a 
eului, din pustietatea lui turmentată de iluziile de „fata 
morgana”. 

Dar pentru că omenirea a dizolvat prin orgoliul rațiu- 
nii și prin dezlănţuirea egoismului toate granițele, ieșind în 
largul gol de realitate, reacţia lui Dumnezeu s-a produs în 
chip oarecum automat, aruncând pe om în cea mai penibilă 
strâmtorare. Din individualismul și egoismul cel mai ne- 
temperat, omul se vede azi silit să renunţe la tot ce-i dorește 
inima. El trebuie să primească o bucăţică de pâine extrem 
de limitată pentru a ajunge la toți și trebuie să-şi dea contri- 
buţia de muncă și de sânge pentru scăparea sa și a semeni- 
lor din primejdia de moarte. 

Sensul acestor strâmtorări este, așadar, să ne facă să 
simțim iar apropierea lui Dumnezeu. 

Dacă omenirea va fi în stare să experieze acest carac- 
ter al necazurilor actuale, ea se va putea încadra din nou 
într-o viață de ordine, de egoisme limitate, de convieţuire 
suportabilă. De nu va fi capabilă de-o astfel de experienţă, 
existenţa ei se va prăvăli din rău în mai rău. 

Granița de căpetenie a întregii vieți omenești și izvorul 
tuturor graniţelor, obligaţiilor și formelor este Dumnezeu. 
Și întrucât cel mai mult S-a apropiat Dumnezeu de oameni 
în lisus Hristos, în El putem experia cel mai ușor granița 
noastră şi izvorul întregii ordini sociale. Dacă nu se ţine 
seama de lisus Hristos, în Care experienţa lui Dumnezeu 
este atât de palpabilă, este aproape imposibil să mai fie ex- 
periat Dumnezeu în genere, dată fiind imprecizia și vagul 
în care îl ține pentru conștiința noastră regiunea spirituală 
depărtată în care locuiește. 

Nu există mijloc prin care apropierea lui Dumnezeu, deci 
prezenţa Lui ca graniţă, să o putem experia atât de copleşitor, 
ca Evanghelia și Biserica. Cine citeşte Evanghelia greu rămâ- 
ne necucerit de convingerea că ea este documentul și mediul 
revelaţiei adevărate a lui Dumnezeu în Iisus Hristos. 

Dacă omenirea nu-și va putea reînviora experiența 
lui Dumnezeu în lisus Hristos, ea nu va mai putea experia 
nicio graniță, nicio transcendenţă și, prin urmare, nicio 
obligaţie şi nicio formă socială stabilă şi sacrosanctă nu se 
va mai putea reface, ca condiţie a unei ordini de viaţă. 

lisus Hristos este singurul punct fix, singurul teren so- 
lid de la care se poate mâneca la reorganizarea lumii cu- 
prinse de haos. 

Numai El poate fi granița tuturor granițelor vieții ome- 
nești, numai El poate fi izvorul și principiul tuturor cadre- 
lor solide ale unei noi ordini. 

Destinul viitor al omenirii depinde de puterea ei de a 
redescoperi pe lisus Hristos ca punct arhimedic al întregu- 
lui echilibru social. 

Cei ce se angajează la această lucrare își aleg partea cea 
mai însemnată din opera de rezidire a ordinii umane. 

Voi, iubiţi tineri, v-aţi angajat la această lucrare de fun- 
damentare a viitoarei ordini omeneşti. De capacitatea voas- 
tră de a vă pătrunde până în adânc de certitudinea că lisus 
Hristos este singurul temei al lumii de mâine și de puterea 
voastră de a sădi în oameni, prin propovăduire și viață, 
această convingere, depinde salvarea umanităţii pentru o 
continuare a istoriei. 

Altceva nimic nu trebuie să ne intereseze pe noi de- 
cât această reașezare a lui lisus Hristos ca suprema graniță 
și temelie a vieții omenești de mâine. Nu avem să ne îm- 
prăștiem grija asupra altor multor forme de ieri ale vieţii 
omenești. Poate nu toate izvorăsc direct din realitatea lui 
lisus Hristos și poate nu toate împlinesc funcţia de zăga- 
zuri ale egoismului și orgoliului omenesc. Sunt multe din 
ele care se prevalează în mod mincinos de legătura lor cu 
lisus Hristos. Să avem grijă să nu ne agățăm prea mult de 
ele în numele creștinismului, ca să nu aducem și asupra 
creștinismului valul de mâine, care nu mai poate tolera 
anumite forme. 

Din nenorocire, nu toate graniţele, obligațiile, normele 
şi formele societății de ieri sunt zăgazuri împotriva egoismu- 
lui, arătându-și prin aceasta originea lor în lisus Hristos, ci 
multe din ele sunt mai degrabă diguri de apărare a egoismu- 
lui. Acestea vor fi măturate de duhul vremilor ce vin. 

Principiul călăuzitor pentru organizarea societății vii- 
toare trebuie să fie acesta: lisus Hristos ca izvor al tuturor 
normelor și granițelor, iar ca norme și granițe nu se vor ad- 
mite decât acelea care limitează egoismul și impun comu- 
niunea, nu acelea care apără egoismul. 

Dar misiunea cea mare care ne revine nouă este lupta 
pentru lisus Hristos ca piatră din capul unghiului pentru 

lumea de mâine. Celelalte norme vor decurge de la sine din 
prezenţa Lui. 

Pe steagul nostru este scris lisus Hristos. El este 
singura lozincă de mântuire, singurul țărm, singurul li- 
man pentru omenirea ce plutește în valurile deznădejdii 
și haosului. El este răspunsul nostru la întrebările fără 
de sfârșit ale omului de azi. lar acest răspuns este sin- 
gurul care poate satisface şi opri întrebarea de mai de- 
parte a omului. Este răspunsul ultim, pentru că prezintă 
realitatea ultimă, neclintită, sigură, odihnitoare şi 
convingătoare. 

Tot ce se cere de la voi, iubiți studenți, este să vă faceți 
destoinici și puternici pentru a da lumii evidenţa că lisus 
Hristos este răspunsul ultim și temelia singură a vieții. Pen- 
tru aceasta se cere ca mai întâi să vă procuraţi voi înșivă 
această evidenţă. 

Și eu vă asigur că ea se va produce în voi prin studiu 
serios, străbătut de meditaţie, dar mai ales de rugăciune. 

Făcând acestea din partea voastră, Însuși lisus Hristos 
Îşi va cobori harul Său în inimile voastre, creând și pecetlu- 
ind acolo evidenţa că El este singurul principiu în legătură 
cu care lumea poate să-şi dea o nouă ordine. 

Lumea de mâine va trebui să restabilească la baza ei 
practica jertfei, ca supremă limitare a egoismelor. lar voi, 
iubiți preoți de mâine, veţi avea să fiți învățătorii și pildu- 
itorii omenirii întru acest duh de jertfă. În vederea acestei 
misiuni, încă de aici trebuie să creștețţi în voi curajul şi 
tensiunea spre autosacrificare. Gândiţi-vă cu stăruință la 
sacrificiul adus de colegul vostru, Nicolae Lăpădat, care 
și-a dat viaţa în fața Sevastopolului, transportându-și ca- 
marazii răniți de sub ploaia de gloanţe. 

În duh de jertfă trebuie să creștem sufletul neamului, 
căci avem o mare datorie de îndeplinit. 
Mulţumind Preacucernicilor oaspeţi pentru partici- 
area la această intimă sărbătoare a noastră și rugând pe 
Înaltpreasfinţitul Mitropolit Nicolae să binevoiască a ne | Ortodoxie și protestantism" 
acorda arhiereasca binecuvântare pentru lucrarea ce-o 
începem, să pornim cu Dumnezeu la lucru. 


Articolul „Actualitatea Ortodoxiei”, publicat în ziarul 
nostru din 30 aug. a.c. [1942], a trezit interesul unor cercuri 
bisericești luterane din Sibiu, care l-au publicat în traducere 
germană în foaia Kirchliche Blătter din 15 sept. 1942, însoțit 
de câteva observaţii din partea redacţiei. 

Nu putem decât să ne bucurăm de acest interes pe 
care încep să-l acorde cercurile luterane de la noi spiritului 
şi manifestărilor Bisericii Ortodoxe, dar ştim că acest fapt 
ne obligă și pe noi de-a arăta același interes creştinismului 
protestant practicat în vecinătatea noastră de concetăţenii 
germani. 

Dacă unirea creștinătății se prezintă conștiinței noastre 
ca un ideal înceţoșat de negurile unui viitor de tot înde- 
părtat, piedicile pentru o pășire comună a Bisericilor creşti- 
ne, cel puţin în anumite chestiuni de ordin practic, sunt cu 
mult mai puţine. 

Dar pentru atingerea acestei ținte nu este suficient ca 
să se întâlnească din când în când câţiva reprezentanți ai 
Bisericilor în oarecare centru care este egal de departe de 











* Telegraful Român, an XC, nr. 42, 18 oct. 1942, p. 1. Semnat: D. 
Stăniloae. 

toţi, ci este necesar ca vecinătatea în care Dumnezeu a aşe- 
zat anumite părţi ale diferitelor forme ale creștinismului să 
fie folosită în fiecare zi pentru reciproca cunoaștere și apro- 
piere sufletească. 

Este o metodă artificială și neeficace aceea care urmă- 
rește să apropie sufletește două sate vecine prin convoca- 
rea câte unui reprezentant al lor în cine știe ce localitate 
depărtată, în vreme ce în viața de fiecare zi nu are loc nicio 
comunicare între ele. 

Pentru aceste motive am crezut că se cuvine să facem 
cunoscut comentariul cu care foaia Kirchliche Blătter a în- 
soțit articolul nostru despre „Actualitatea Ortodoxiei”, 
adăugând din partea noastră câteva precizări. lată acest 
comentariu: 


„Articolul de mai sus este extrem de interesant nu nu- 
mai din motivul că aduce lămuriri însemnate cu privire 
la fiinţa Bisericii Ortodoxe, ci și pentru că manifestă o 
atitudine clară prin străduinţa lui de a arăta locul ce i se 
cuvine Ortodoxiei în viaţa spirituală a Europei noi. Dacă 
totuşi suntem obligaţi să facem câteva obiecții pe margi- 
nea ideilor prețuitului autor, acestea se referă numai la 
judecata sa asupra protestantismului și prin urmare și a 
Bisericii noastre evanghelice, judecată pe care fireşte nu 
ne-o putem însuși. Situaţia spirituală a protestantismului, 
pe care Fr. Nietzsche l-a declarat odată cu o anumită ciu- 
dă „cea mai iredutabilă formă a creștinismului”, este mai 
complicată decât este văzută de obicei de către Biserica 
Ortodoxă. Protestantismul a străbătut printr-o problema- 
tică, care nu s-a pus niciodată Bisericii Ortodoxe. 

Mai întâi trebuie desigur să recunoaștem că raportul 
între luteranism și calvinism a ajuns astăzi la o încordare 
extraordinară în urma antagonismului aspru dintre po- 
poarele german și anglosaxon, așa încât azi putem înțelege 

şi aprecia mai bine atitudinea lui Luther în Marburg la 
1529 și al său ceterum censco: „Voi aveţi un alt duh”. 

Dar, întâi de toate, raportul protestantismului față de 
individualism și liberalismul politic este văzut de autor 
fără îndoială prea schematic. Luteranismul stă în această 
direcție cu mult mai aproape de Biserica Ortodoxă, decât 
crede dânsul. Căci luteranismul nu pune toată greutatea 
în cumpăna individualismului, ci fără îndoială pune o 
greutate apreciabilă în cumpăna comunității (Gemeinde). 
Şi după învăţătura luterană insul poate dobândi fericirea 
numai în comunitate. Desigur ar trebui supus unei cerce- 
tări speciale raportul între ideea luterană despre comu- 
nitate şi între Sinodalismul ortodox. Dar ceea ce pretinde 
autorul ca avantaj al Ortodoxiei: o anumită rezolvare a 
contrastului individ-comunitate (Gemeinschaft), pretin- 
de și luteranismul pentru Biserica sa. În orice caz solu- 
ţia aceasta, care în ultima analiză este una cu mântuirea 
(eine Losung die sich zu einer Erlâsung weitet), este dată 
numai credinţei şi în aceasta stă deosebirea reală față 
de Ortodoxie. Căci adevărata comunitate (Gemeinde) 
este vizibilă numai credinței și nu poate fi constatată 
prin experienţă. În această privinţă luteranismul este cu 
totul sobru (lipsit de iluzii), în vreme ce Ortodoxia este 
ameninţată de pericolul misticii entuziaste (schwaerme- 
rische Mystik). 

Deodată cu aceasta luteranismul afirmă libertatea 
comunităţii faţă de tot ce este etnic - comp. termenul 
AOVYXVTWwG, neamestecat, de la Calcedon — libertate înte- 
meiată în credință, deși își dă seama de destinaţia sa de a 
căuta și iubi naționalul în veci. 

Încheind declarăm: ne bucurăm că Biserica Ortodoxă 
îşi recunoaşte îndatoriri atât de clare și de promițătoare 
în raport cu situaţia spirituală a Europei celei noi. Biserica 
luterană pășește în aceeași direcție spre același ţel, deși pe 
alt drum, deoarece ea este condusă în hotărârile ei de con- 
siderații principial altele, ca o Biserică existențial alta.” 

Din observaţiile acestea ale foii luterane remarcăm 
afirmaţia că protestantismul nu este atât de individua- 
list precum este văzut de ortodocși, ba chiar este cu mult 
mai aproape de Biserica Ortodoxă în direcţia spiritului de 
comunitate. 

Această afirmaţie nu ne poate decât bucura. Noi ştim 
că în teologia protestantă mai nouă se accentuează în chip 
deosebit de stăruitor asupra caracterului comunionist al 
creştinismului. În legătură cu filosofia existenţială, cu des- 
coperirea raportului eu-tu, ca dat originar și fundamental 
al existenţei umane, mulți teologi protestanți de renume, 
ca Fr. Gogarten, Karl Heim, susțin că omul este imposibil 
să se mântuiască altfel decât în comuniune și comunitate, 
satisfăcând revendicările semenilor. Comunitatea se desco- 
peră gândirii teologice protestante de azi ca având o bază 
în însăși structura existenței umane și numai păcatul egois- 
mului împiedică desăvârșirea ei în ceea ce noi ortodocşii 
numim Biserică. Am putea spune că lumea protestantă 
ratifică, după o lungă neînțelegere, doctrina ortodoxă de 
totdeauna despre Biserică, ca formă și ca ţintă desăvârșită a 
existenţei umane, deci indirect caracterul păcătos al indivi- 
dualismului, al antibisericismului. 

În ceea ce scrie foaia Kirchliche Blătter recunoaștem ace- 
eași întoarcere a creștinismului protestant spre duhul co- 
munitar bisericesc. 

Dar nu este mai puţin adevărat că aceasta este o în- 
toarcere și că prin urmare protestantismul a fost la origine 
precumpănitor o mișcare a individualismului religios. Nu 
avem decât să aruncăm o privire asupra teologiei germane 
din veacul XIX, în care găsim atâtea doctrine câţi teologi, de 
la cei mai fideli tezaurului revelat al creştinismului până la 

cei ce resping chiar și dumnezeirea lui lisus Hristos, ca să 
ne dăm seama cât de liber este în protestantism să creadă 
fiecare ce vrea și prin urmare cât de puţin poate fi vorba de 
o comuniune, odată ce lipseşte chiar și condiția minimală a 
unei credinţe identice. 

Chiar și întoarcerea actuală spre duhul de comuniu- 
ne este numai parțială, după cum însăși revista Kirchliche 
Blătter mărturiseşte, afirmând despre comunitate că este 
vizibilă numai credinţei și nu poate fi constatată prin 
experienţă. 

Este aici ceva pe care niciodată ortodocșii nu l-au înţe- 
les. În ce sens este comunitatea numai o chestiune de cre- 
dință, nu şi de experiență? Credinţa însăși este o experien- 
ță, căci experiența nu este numai o constatare prin simţurile 
externe, ci și printr-o sesizare tainică. 

Este vizibilă comunitatea numai credinţei în sensul 
că nu este ceva dat, ci ceva de realizat? Dar atunci există 
măcar o bază dată în puterea ce ne-a dăruit-o Dumnezeu 
spre această misiune și dacă ne luăm în serios misiunea 
de a o dezvolta, trebuie să fim purtaţi de cel mai cate- 
goric duh comunionist și să dezaprobăm ca păcat orice 
tendinţă individualistă. Atunci principală este tensiunea 
spre comunitate, nu inerția individualistă cu care avem de 
luptat. 

In teologia protestantă de azi se vorbeşte minunat des- 
pre răspunderea față de semeni, despre obligaţia etică, des- 
pre datoria iubirii. Desigur nici noi ortodocşii nu spunem că 
există ca stare dată o perfectă iubire între creștini. Dar nu este 
mai puţin adevărat, că fiind obligaţi la iubire și silindu-ne 
spre desăvârșirea ei, nu putem fi socotiți ca niște visători 
entuziaști. Legătura iubirii, comunitatea bisericească, nu 

este numai ceva de viitor sau un obiect de credinţă, ci și de 
experienţă și de obligaţie. 

Protestantismul deodată cu afirmarea duhului comu- 
nionist, reabilitează și datoria etică a iubirii. Prin aceasta 
părăsește pe sola fide, ceea ce este și firesc, sola fide fiind o 
expresie a individualismului religios. Dar părăsind pe sola 
fide, nu mai poate spune despre comunitate că e numai o 
chestiune de credinţă, ci şi una experiată sau una experiabi- 
lă. Tensiunea etică se întemeiază pe accentul de valoare pus 
pe semenul nostru și pe încrederea că în fiecare zi putem 
spori și adânci legătura de comuniune cu el. 

Este în protestantismul de azi un mare elan spre revi- 
zuirea poziţiilor sale originare în sensul comunitar, chiar 
dacă se silește, din motive de onoare, să deducă acest elan 
tocmai din formulele sale originare individualiste. 

Este însă și o luptă între acest elan și între spiritul de 
până acum şi din această luptă se explică situațiile și atitu- 
dinile nu prea limpezi și consecvente ale protestantismului 
contemporan. 

Dumnezeu va ajuta poate ca această nouă direcţie să se 
impună până la urmă definitiv și în toate consecinţele. 

Păstorii de suflete” 


Sufletul preotului trebuie să stea în cursul fiecărei zile 
sub puterea îndemnului pe care l-a dat Apostolul Pavel pri- 
mei adunări de păstori ai Bisericii, convocată și condusă de 
el (Faptele Apostolilor 20, 28). 

„Aveţi grijă de voi şi de toată turma ce vi s-a încredin- 
țat de către Duhul Sfânt” sunt cuvintele apostoleşti ce tre- 
buie să răsune peste capetele noastre, să se înfigă în inimile 
noastre, să ne însoțească ca o șoptire interioară neînduple- 
cată în toate mişcările noastre sufletești și trupeşti. 

Noi suntem oamenii cu cea mai grea răspundere de pe 
lume. Îndemnul Sf. Apostol Pavel nu este decât un apel la 
reînnoirea conștiinței acestei răspunderi, dar îndemnul lui 
trebuie să se repete în liniștea forului nostru interior necon- 
tenit, ca unda unei ape vii, susținătoare de viaţă. 

Noi suntem păstorii și formatorii sufletelor pentru via- 
ţa cea eternă și, întrucât prin suflet se menține însuşi omul, noi 
suntem păstrătorii oamenilor pentru eternitate. Nu hârtii, 
nu materie, nu forme culturale avem noi de conservat pen- 
tru eternitate, ci existenţa vie a oamenilor. Toate ocupațiile 





* Telegraful Român, an XC, nr. 48, 29 nov. 1942, p. 1. Semnat: D. 
Stăniloae. 

și profesiile de pe pământ sunt inferioare misiunii noastre, 
putându-i desigur servi indirect. Dar tocmai de aceea și 
răspunderea noastră este neasemănat mai gravă. 

Dumnezeu nu a lăsat o asemenea înfricoșată povară 
numai în seama slabelor noastre forțe omenești, ci ne-a dat 
puterea preoţiei, prin care Însuși lisus Hristos este cu noi. 
Preoţia este una singură, și ea este a lui lisus Hristos. În 
vasele noastre relative, sub înfăţişările noastre omeneşti, 
este aceeași unică putere omeneşti, este aceeași unică pu- 
tere preoțească, a lui lisus Hristos, același izvor de viață 
nouă pentru oameni. Suntem mai mulți preoți, și totuși o 
singură preoție, mai multe organe ale lui lisus Hristos, şi 
totuși o singură putere înfățișată și comunicată oamenilor. 
Suntem acoperirea văzută, dar tocmai de aceea trebuie să 
fim şi descoperirea puterii lui lisus Hristos, lucrând cu au- 
toritatea şi cu puterea Lui. 

Şi totuși conștiința puterii preoțești a lui Hristos, pur- 
tată și manifestată în vasul nostru omenesc, nu trebuie să 
ne facă fără grijă la datoria noastră. 

Preoţia din noi este la fel de efectivă, actele ei au prin 
toți o deplină valabilitate și totuși sunt preoți mai slabi și 
preoți mai vrednici, păstori care ştiu de hrană bună sufle- 
telor încredințate și se fac iubiți de ele și alţii în jurul cărora 
se face gol. 

„Aveţi grijă de voi”, spune Sf. Apostol Pavel. Deci nu 
se cade să adormim conștiinciozitatea noastră, liniștiți de 
prezenţa preoţiei lui Hristos în noi. Aveţi grijă de voi nu 
atât de dragul vostru, ci pentru a deveni păstori destoinici 
ai sufletelor încredințate. 

Dacă preoţia este aceeași în toți, prin ce se deosebește 
preotul de preot? Prin identificarea mai deplină sau mai 

puţin deplină a vasului său omenesc cu preoția din el, care 
este însuși izvorul mântuitor din lisus Hristos. 

Actele publice ale oricărui primar sunt valide, dar co- 
muna lui prosperă numai când prin destoinicia lui le spo- 
reşte eficacitatea. 

Preoţia nu ni s-a dat numai ca să se execute automat 
prin noi, ci ca să transforme toate puterile noastre omenești, 
în sensul ca să devină cele mai adevărate unelte, întruchi- 
pări și manifestări văzute ale puterilor pe care le reprezintă 
ea. Altfel, ar fi putut așeza Domnul puterea preoțească în 
niscai obiecte, care se manifestă la fel totdeauna. 

Dăm din Sf. Maxim Mărturisitorul un citat mai lung, 
din care se vede că harul se foloseşte de colaborarea puteri- 
lor omului în vederea unei maxime eficacități: 


„Nu este îngăduit a spune că harul singur produce în 
sfinți pătrunderea tainelor dumnezeiești, fără colabora- 
rea facultăților naturale capabile de cunoaștere [...]. Dar 
n-au ajuns nici prin simpla cercetare cu rațiunea naturală, 
fără harul Duhului Atotsfânt, la adevărata pătrundere a 
lucrurilor [...]. Aşadar, harul Duhului Sfânt nu produce în 
sfinți înțelepciunea fără spiritul lor capabil de percepere, 
cunoașterea fără facultatea de înțelegere pentru cuvânt şi 
credinţa fără o siguranţă spiritual-rațională și fără o reze- 
mare cu încredere pe ceea ce li se comunică [...]. Nu pro- 
duce nici darul sfințirii fără dragostea naturală de oameni 
şi niciun alt dar harismatic fără facultatea și puterea de 
activitate potrivită fiecăruia. Invers, nici omul nu poate 
să-şi procure cu puterile naturale vreunul din lucrurile 
înșirate, fără puterea dumnezeiască ce le oferă. 

Aceasta o arată limpede sfinții, care după primirea Re- 
velaţiei caută să-și clarifice înţelesul lucrurilor revelate 
[...]. Ei caută să-şi reveleze înșiși Revelația. Căci niciodată 
nu distruge harul Duhului facultatea naturii. Dimpotrivă, 

el face natura, slăbită prin uzul potrivnic naturii, din nou 
capabilă de o activitate naturală și o înalță la pătrunderea 
tainelor divine.”! 


Să aplicăm acum la preoție aceste consideraţii şi la ra- 
portul ei cu omul în care este sălășluită. 

Preoția este prezenţă sfințitoare, curăţitoare de păcat, 
și aceasta trebuie să aibă drept urmare ca toate puterile 
omului în care este aşezată ea și prin care are să se reverse 
asupra altora să devină, prin rugăciune, atenţie la sine și în- 
frânare, organe și forţe curate, sfinte, capabile să închipuie 
și să facă evidentă intensitatea curățitoare a preoţiei. 

Preoţia este putere și misiune luminătoare de suflete 
prin propovăduirea cuvântului dumnezeiesc, şi aceasta în- 
seamnă că puterile şi organele intelectuale și sufletești ale 
omului prin care se exercită trebuie să devină cât mai apte 
pentru funcţia învățătorească, să se adapteze acestei sluj- 
be înalte. Mintea preotului trebuie să devină prin studiu 
și meditație mai ageră în prinderea înţelesurilor spiritua- 
le ale vieţii, forțele lui intelectuale trebuie să se subțieze şi 
înnobileze atât în lucrarea de pătrundere a tainelor 
dumnezeiești, cât și în lucrarea de prezentare cuceritoare a 
lor pe seama altora. 

Preoţia este putere de conducere a sufletelor. Ea are 
o incomparabilă forță de a se impune altora, de a le inspi- 
ra autoritate, de a trezi ascultare în suflete întru a le duce 
pe drumul ce li-l arată. Dar această forță crește copleșitor 
când toată personalitatea omenească a preotului, penetrată 





' Quaestiones ad Thalasium 59; PG 90,604 D-608 C; după Hans Urs 
von BALTHASAR, Kosmische Liturgie, Fr. i. Br., 1941, pp. 25-26. 

și plămădită de harul preoţiei din el, a câștigat fermitatea, 
siguranţa și precizia cea mai neşovăielnică în îndemnul ce-l 
rostește, în pilda ce-o oferă. 

În special preoţia se experiază ca autoritate asupra 
sufletelor, ca forță spirituală, ca putere şi destoinicie con- 
ducătoare. Însuşirea de conducător este tot ce este mai 
înalt în om. Preotul este îmbrăcat în autoritatea de condu- 
cător de sus. Dar persoana lui întreagă trebuie să devină 
instrument adecvat și corespunzător al acestei autorități 
de conducător, ce o are prin harul preoţiei. El trebuie să 
facă din sine, sub influența harului preoţesc, o personali- 
tate, adică o ființă fermă și înțeleaptă, capabilă să se de- 
cidă nu numai pe seama sa, ci să determine și pe alţii să 
meargă spre anumite ținte. 

Fermitatea este rodul unei mari credinţe. Numai adân- 
cind în sine credința preotul câștigă neclintirea în cuvântul 
său, și această neclintire face și pe alții să se reazeme cu toa- 
tă încrederea în el. Oamenii au lipsă de certitudinea altora. 
Conducătorii sunt cei ce știu să insufle această certitudine. 

Dar preotul în rol de conducător nu este un oarecare 
înflăcărat, ci o personalitate armonică, fermă printr-o con- 
vingere adânc lămurită, care își afirmă statornic și neșovă- 
ielnic, dar liniștit, prin toate acţiunile sale mari și mici, ori- 
entarea categorică a fiinţei sale. 

A fi conducător nu înseamnă a afirma din când în când 
cu pasiune excesivă un crez, ci a fi un om capabil să-l susţii 
printr-un cât mai vioi aparat al minţii și să-l urmărești cu 
voință neşovăielnică în toate clipele vieţii. Conducătorul 
copleșește prin masivitatea de convingeri ce emană din el, 
dar și prin chipul armonic și neîntrerupt în care se desfă- 
şoară întreaga lui viață sub semnul unui crez. 

Poporul nostru, ca toate celelalte, are nevoie de ase- 
menea păstori cu autoritatea neclintită și cu înțelepciune 
ireproşabilă. Îţi trezește mila starea de nesiguranță, de 
încurcătură sufletească, în care l-au adus atâţia sfătuitori 
improvizații. 

Preoțimea trebuie să formeze osatura de neclintit pe 
care să se reazime și să crească liniștită viața neamului, cu 
toate vânturile care pot bate în ea. 

Înfiptă în certitudinile credinţei creștine, verificată bi- 
milenar ca singura forță ce poate susține în armonie viața 
popoarelor, răspunzând trebuinţelor fiecărui timp, preoți- 
mea trebuie să formeze cadrele solide care să readucă în 
matca lor valurile tulburate ale omenirii contemporane. 


sa m 





„i il iti, + 


O, ce veste minunată! 


Sunt multe vești pe lume care satisfac zi de zi dorința 
de noutate a omului. Unele din ele sunt mai senzaţionale, 
altele mai obișnuite. 

Dar când judecăm bine, toate sunt asemănătoare cu al- 
tele, care au mai fost. Variația este numai ca între diferitele 
exemplare ale aceleiași specii. Dacă auzim de cineva că s-a 
căsătorit sau a murit, lucrul este o noutate, dar o noutate 
extrem de relativă, căci nu este decât o repetare a unei în- 
tâmplări care se petrece atât de des. 

Niciuna din noutăţile care ne trezesc în primul moment 
cu putere interesul și ne zguduie nervii nu este de fapt ceva 
ce iese din cursul precis delimitat al imanenţei, ceva ce nu 
se poate reduce la un tip general și obișnuit de evenimente. 
De aceea auzim adesea rostindu-se de câte un om, trezit 
din amăgirile pretinselor noutăţi, sentința: „Nu este nimic 
nou sub soare” sau „Ioate-s vechi și noi-s toate”. 

Și în rostirea acestei sentinţe se adulmecă totdeauna 
o melancolie, o descurajare, un sentiment de zădărnicie. 
De fapt, dacă viaţa lumii și a omului n-ar fi decât această 





* Telegraful Român, an XC, nr. 51-52, 25 dec. 1942, p. 2. Semnat: D. 
Stăniloae. 

repetare monotonă, dacă am fi încuiaţi hermetic în cercul 
acesta vicios, greu am putea găsi un înțeles frământării 
noastre. 

Dar din fericire a răsunat o dată pe pământ vestea unui 
eveniment cu adevărat nou, esenţial, deosebit de toate nou- 
tățile monotone ale lumii noastre. S-a produs o dată un eve- 
niment care nu-și mai avea deplin originea în cercul ma- 
nenţei noastre fizice şi sufleteşti, ci o intervenţie reală, din 
alt plan, în ordinea existenţei noastre. 

Evenimentul acesta a aruncat o explozie de lumină asu- 
pra lumii noastre. Întunericul care apăsa asupra unei lumi 
închise în sine şi lipsa de sens ce se desprindea din mono- 
tonia neîntreruptă a nașterii și a morţii au fost împrăștia- 
te de lumina coborâtă de sus prin nașterea lui Dumnezeu 
ca om. Vestea aceasta lămurește tuturor celor ce vor să o 
primească înțelesul afirmativ al evenimentelor și frămân- 
tărilor lumii noastre. Dacă Dumnezeu S-a făcut om, știm 
că oamenii nu se nasc pentru a pieri total prin moarte, ci 
pentru a trăi sporind cu duhul în comuniunea veșnică cu 
Dumnezeu. Lanţul indefinit de nașteri și de morți nu mai 
este ferecat cu pecetea zădărniciei, ci, atât în totalitatea cât 
şi în fiecare din inelele lui, se revelează o înaltă valoare. 

Prin nașterea Fiului lui Dumnezeu ca om s-a deschis 
celor de pe pământ zarea de lumină a cerului, ca perspec- 
tivă de existenţă nesfârșită şi mereu sporită pe seama fie- 
căruia. Existenţa pământească ni s-a lămurit ca un pream- 
bul al existenţei cerești. Vestea din Vifleem a rupt ascuţi- 
şul oricărui pesimism şi oricărui agnosticism principial. 
Noi știm acum în fond care este ființa și rostul existenţei, 
chiar dacă în privinţa detaliilor cercetarea omenească are 
posibilitatea unei nesfârșite strădanii. Noi ştim în fond că 

există pentru toți posibilitatea mântuirii, a unei bune re- 
zolvări a problemei vieţii, chiar dacă nu toți transformă 
această posibilitate în bun personal real. 

Vestea, care a răsunat în noaptea sfântă și răsună 
de atunci încoace la urechea oricărui muritor ce vine pe 
lume, este astfel asemănătoare veștii care răsună celor 
încuiaţi într-o temniţă, deodată cu sfărâmarea ușii de la 
intrare și cu năvălirea luminii soarelui înăuntru: Sunteţi 
liberi, în fața voastră se deschide perspectiva bucuriilor 
nesfârşite ale vieţii, în orizontul nemărginit al luminii de 
afară! 

Ce palide și neînsemnate sunt pentru ei toate veștile 
referitoare la viața semenilor din temniță, față de vestea 
eliberării lor. Într-adevăr, aceasta merită să fie numită Ves- 
tea, sau Vestea bună prin excelență: Evanghelia. Prin ea trăim 
acum, prin ea ne înțelegem rostul vieţii de aici și chemarea 
noastră viitoare. Ea ne umple ființa, ea umple relaţiile noas- 
tre cu semenii. În lumina care s-a proiectat din cer pe câm- 
pul Vifleemului în noaptea Nașterii, întinsă pretutindeni 
unde a ajuns Vestea cea bună, umblăm noi pe pământ. 

Așezaţi în lumina acestei vești permanente, care co- 
vârşeşte toate veșştile relative ale vieții pământești, ce pot 
însemna pentru noi evenimentele de azi și cele de mâine? 

Desigur, creștinul nu disprețuiește istoria. În clipele 
vieţii de aici ne dobândim mântuirea. Vestea Vifleemului 
a dat un înţeles pozitiv cursului vieții pământeşti. Numai 
lipsa oricărei intervenţii cerești ar lăsa viaţa de aici încuiată 
în întuneric și în non-sens. 

Nu putem privi cu indiferenţă la ceea ce se petrece azi 
cu lumea şi nici nu ne putem dezinteresa de soarta ce se 
pregătește omenirii prin războiul actual. 

Dar, pe de altă parte, nu ne este îngăduit să ne com- 
portăm față de desfășurarea evenimentelor asemenea 
unor inși care n-ar ști de Vestea cea mare a naşterii Fiului 
lui Dumnezeu ca om şi de însemnătatea ei covârșitoa- 
re. Nu trebuie să absolutizăm importanţa evenimente- 
lor actuale și să gâfâim în așteptarea înspăimântată sau 
încordată a celor viitoare. O asemenea atitudine ar scoa- 
te aceste evenimente de sub puterea Veştii celei mari, 
cursul vieții pământești și-ar recâștiga trista sa autono- 
mie, cu toate consecinţele funeste ce ar decurge din acest 
fapt. 

Trebuie să activăm în toate clipele vieţii, indiferent de 
conţinutul lor mai liniștit sau mai tulburător, ca unii ce con- 
siderăm existenţa de aici ca pregătire pentru viaţa eternă. 
Şi să propovăduim o astfel de comportare în cercul nostru. 
Este extrem de importantă activitatea în clipele vieții de 
aici, dar rodul ei pozitiv atârnă de faptul dacă această ac- 
tivitate s-a desfășurat în lumina Veștii celei mari, în duhul 
Evangheliei. 

Trebuie să strigăm la urechea oamenilor: Nu absoluti- 
zaţi viaţa de aici, nu o consideraţi în sine unică și veșnică 
pentru fiecare din noi în parte. Dacă este potrivită o pasiu- 
ne pentru ceva, cheltuiți-vă suprema pasiune pentru sus- 
ținerea legăturii acestei vieți cu cerul, pentru evidenţierea 
importanţei ei în funcție de perspectivele cerești. Lăsaţi 
lumina cerească a Vifleemului să o scalde în razele ei de 
blândeţe, de pace și de bunăvoire. Nu trageţi obloanele 
peste întinderile vieții pământești, căci îndată se îngroașă 
asupra ei întunericul și se înfierbântă patimile. Ridicaţi- 
vă, fără a părăsi lumea, ci cu ea împreună, pe piscurile ele- 
vate ale spiritului nins de lumina perspectivelor cerești, 

și se va linişti furtuna ca prin farmec, căci se vor linişti 
sufletele voastre. 

Faceţi-vă inima curată de patimi, ca a pruncilor şi ca 
a păstorilor, şi cu lumina stelei — a Veştii bune — pe umeri, 
cântaţi, mărturisind: 

„O, ce veste minunată!” 

Datoria permanentă de a propovădui' 


Într-un sens mai larg, toată misiunea preoțească stă în 
propovăduirea lui Dumnezeu între oameni, în mărturisirea 
și lauda Lui. Propovăduirea este vestirea celor ce-a făcut și 
face Dumnezeu prin lisus Hristos pentru mântuirea oame- 
nilor și îndemnul adresat continuu acestora de a se confor- 
ma voii Lui. Dar propovăduire este și rugăciunea publică 
a preotului, căci şi prin ea se mărturisește între oameni, își 
manifestă convingerea că de la Dumnezeu avem toate, că 
fără de El nu putem face nimic, că Lui 1 se cuvine toată 
lauda și închinarea. 

Misiunea preotului stă, într-un cuvânt, în propovădui- 
rea lui Dumnezeu. Orice şovăire în îndeplinirea acestei da- 
torii, orice amânare a ei, i se adaugă la deficitul misiunii lui, 
înseamnă o sporire a vinei lui ca preot. Fiecare clipă lăsată 
să treacă fără să fie folosită în acest scop este o clipă detur- 
nată din rosturile ei, o clipă furată lui Dumnezeu și vieţii 
proprii, şi va avea urmări nefavorabile pentru făptaş. Sluga 
care, socotind că nu este observată de stăpân, lasă clipele 
să treacă fără să facă nimic, le fură, căci un lucru oprit de la 





* Telegraful Român, an XCI, nr. 2, 10 ian. 1943, p. 1. Semnat: D. 
Stăniloae. 

uzul lui este furat, iar aceste clipe nu sunt utilizate pentru 
ceea ce au fost destinate. 

Clipele vieţii de aici, pe cât sunt de scurte, pe atât sunt 
de importante, căci de ele depinde soarta veșnică a omului. 
Ele sunt corelative cu veșnicia. Într-o clipă, pe care o dispre- 
ţuim pentru scurtimea ei, s-a putut pierde un suflet pentru 
veșnicie, pentru că am neglijat să-i vorbim de Dumnezeu. 
Dacă n-ar fi atât de scurtă viaţa omului, n-ar fi atât de im- 
portantă. Importanţa ei stă în raport direct cu scurtimea ei. 
Odată ce veșnicia întreagă depinde de ea, cu cât este mai 
scurtă viața, cu atât trebuie privită şi utilizată cu mai multă 
concentrare. Viaţa de aici poartă în spatele ei toată veşnicia 
noastră. Cu cât este mai scurtă, cu atât veșnicia este mai 
concentrată pe această scurtime. Clipa este încărcată cu po- 
tenţialitatea destinului veșnic. 


„Din orice clipă trecătoare 

Ăst adevăr îl înțeleg 

Că sprijină vecia-ntreagă 

Şi'nvârte universu'ntreg.” 

(Eminescu, „Cu mâne zilele-ți adaogi...”, 1884) 


Pentru noi scurtimea clipei constituie o ispită, de a o 
neglija. „Nu vreau să mă odihnesc decât o clipă”, își zice 
omul. lar după ce-a trecut, adaugă: „mai stau o clipă”. Dar 
tocmai această scurtime arată înțelepciunea Orânduitorului 
care a aşezat viața omului, în faza deciziilor și a creşterii ei, 
în albia scurtă a clipelor fulgerătoare. Natura aceasta a tim- 
pului are menirea să-l țină pe om treaz și să-l facă bărbat. 
Clipele se furișează și cine se lasă furat de ele trăieşte fără 
încordare, trăiește femeiește. Este necesară multă atenţie şi 
putere bărbătească pentru a nu lăsa curentul timpului să 

alunece neobservat şi nefolosit, ci a domina fiecare clipă, 
imprimându-i prin faptă pecetea personalității proprii. 

Timpul care a trecut va fi astfel şi al nostru. Când ne va 
căuta Dumnezeu în el, ne va găsi. 

Nu ne putem plânge deci că am fost lăsaţi să ducem o 
viață prea scurtă şi că prin aceasta Dumnezeu ne-a pecetlu- 
it cu o dispreţuitoare nimicnicie. 

Am fost lăsaţi să ducem o viaţă extrem de importantă, 
potrivită să răscolească toate virtualitățile noastre de băr- 
băţie și de eroism. 

Scurtimea vieţii, accentuând importanţa ei, trebuie să 
ne îndemne la o cât mai neîntreruptă împlinire a misiunii 
noastre preoțești, care stă în propovăduirea lui Dumnezeu. 

Poate în fiecare clipă „furișată” s-a pierdut un suflet 
și, deodată cu socoteala pentru ea, Dumnezeu ne va cere 
socoteală și pentru acel suflet. 

Înfricoşător ne obligă Sfânta Scriptură în această 
privință: 


„Când Eu voi zice păcătosului: «Păcătosule, vei muri!», 
și tu nu-i vei grăi nimic, ca să vesteşti pe păcătos să se 
abată de la calea lui, atunci păcătosul acela va muri pen- 
tru păcatele sale, dar sângele lui îl voi cere din mâna ta. 
lar dacă tu ai vestit pe păcătos să se abată de la calea lui 
şi să se întoarcă de la ea, și el nu s-a abătut de la calea lui, 
atunci el va muri pentru păcatele lui, iar tu ţi-ai scăpat 
viața” (lezechiel 33, 8-9). 


Importanţa clipelor stă și în faptul că niciuna din ele 
nu este a mea sau numai a mea. Clipa pe care vreau eu 
s-o las nefolosită, din comoditate poate fi decisivă pentru 
atâţia dintre cei pe care trebuie să-i duc la mântuire. Este o 

clipă a multora şi, nefolosind-o, eu o pot face nefolositoare 
pentru atâţia. Dumnezeu le-a dat oamenilor valorificarea 
fiecărei clipe în solidaritate, şi neglijarea ei din partea mea 
are efecte dezastruoase asupra tuturor. 

Lăsând să treacă o clipă degeaba, nu mi-o fur numai 
mie, ci o fur tuturor celor ce depind în privința mântuirii de 
propovăduirea mea, fur un moment din cursul general al 
timpului, lăsat de Dumnezeu pentru folosul tuturor. 

S-ar putea obiecta că această atenţie la fiecare clipă 
nu decurge din duhul răsăritean, care are mai degrabă în- 
clinaţii contemplative, de uitare a timpului, de ieşire din 
șuvoiul lui. Dar ce altceva este rugăciunea neîntreruptă a 
inimii, decât valorificarea fiecărei clipe? Sau ce înseamnă 
stăruitoarele poveţe ale Părinților de a petrece într-o conti- 
nuă trezvie a spiritului ca să nu se furișeze în noi gânduri 
păcătoase, dacă nu o dominare a fiecărei clipe prin atenţie? 
Asceza răsăriteană este bărbăţie, nu uitare de sine. 

Întâlnim aici paradoxul că tocmai prin suprema grijă 
de timp se obține ieșirea din timp, prin dobândirea unei 
continuități neîntrerupte în preocuparea de Dumnezeu. 
Clipele nu mai au în acest caz între ele intervale, legate prin 
salturile noastre, ci se topesc într-o linie continuă. Timpul 
este dispersiune, este alăturare de bucăţi fragmentare. Dar 
experienţa intensă a timpului ca atare are loc numai când 
trecem de la un lucru la altul. Continuitatea ne scoate întru- 
câtva din timp. 

Câștigându-ne însă această continuitate neîntreruptă 
în preocuparea de Dumnezeu, devenim prin însuşi acest 
fapt efectivi propovăduitori ai Lui în sens larg. Ființa noas- 
tră câştigă un caracter de transparent al lui Dumnezeu. Prin 
privirile aţintite în lumea cerească, prin cuvintele noastre 

permanente, prin purtarea noastră ocazionată de indife- 
rent ce împrejurări și obiecte, Îl mărturisim pe Dumnezeu 
și stăpânirea Lui asupra noastră, ceea ce este o pledoarie 
pentru acceptarea Lui ca stăpân și de către alții. 

În alţi termeni, noi nu putem deveni propovăduitori 
continui ai lui Dumnezeu decât prin identificarea ființei 
noastre cu această misiune. 








Desființarea sectelor' 


În Monitorul Oficial (nr. 305 din 30 dec. 1942) a apărut 
Legea nr. 927, prin care toate sectele sunt desfiinţate. În art. 
II al legii se spune: 


„Asociaţiile religioase (sectele) existente, de drept sau 
de fapt, sunt și rămân desființate”. 


În art. III legea dispune ca toate bunurile sectelor să 
treacă în patrimoniul statului. 

Este o măsură care trebuia luată de mult, dar guver- 
nele trecute fie n-au avut curajul, fie n-au avut înțele- 
gerea necesară pentru un asemenea act. Nu s-a apreciat 
decât în discursuri necesitatea unităţii religioase a nea- 
mului. În fond, mentalitatea oamenilor de conducere era 
stăpânită de un total indiferentism în materie religioasă. 
Cu asemenea dispoziții sufletești, guvernele trecute nu 
erau în stare și nu voiau să opună niciun fel de rezisten- 
ţă intervențiilor unor Puteri străine, sau ale unor cercuri 
interne, care urmăreau sistematic destrămarea noastră 
sufletească. 





* Telegraful Român, an XCI, nr. 2, 10 ian. 1943, pp. 1-2. Semnat: D. 
Stăniloae. 

Sub pretextul libertăţii de conștiință, Statul nostru de 
până ieri se obișnuise să asiste pasiv la măcinarea celui mai 
scump bun al nostru, a temeliei sine qua non a existenţei 
noastre naţionale într-un stat liber. Timoraţi de o fantasmă, 
nu luam nicio măsură de a ne apăra fiinţa. 

În general, multe fantasme au terorizat lumea intelec- 
tuală conducătoare de ieri și au împiedicat cercurile răs- 
punzătoare de la ascultarea și validarea instinctului de con- 
servare etnică. 

Nu este cazul să discutăm modificările pe care expe- 
rienţele timpurilor recente le-au adus ideilor și obligaţiilor 
politice. Sigur este însă că cel puţin într-o privinţă aceste 
experienţe s-au soldat cu un câștig: politica nu mai este 
condusă de fantasme, ci de consideraţia unică a conservării 
colectivităţilor etnice. Întâi de toate activitatea statului tre- 
buie să asigure existența neamului. Acesta este imperativul 
suprem al oricărei politici și el nu poate fi nicio clipă uitat 
de dragul nu ştiu căror lozinci revoluționare ieșite din anu- 
mite capete înfierbântate sau interesate. O politică ce s-ar 
lăsa condusă de principiul „piară națiunea, dar trăiască li- 
bertatea”, ar fi mai degrabă o aventură iresponsabilă decât 
chibzuită grijă de destinele neamului. 

Cum bine a enunțat Înaltpreasfințitul Mitropolit 
Nicolae, prima dogmă a oricărei politici trebuie să fie con- 
servarea neamului. 

Desigur, din stabilirea conservării naţiunii ca obliga- 
ție supremă a statului, nu rezultă nicidecum o mentalitate 
indiferentă la normele etice. Existenţa este un bun care nu 
poate fi susținut decât prin respectul legilor morale. Între 
existență și ordinea morală, departe de a fi o incompa- 
tibilitate, există o atât de strânsă solidaritate, încât orice 

nesocotire a eticii are ca urmare slăbirea și desfigurarea 
existenţei. Dumnezeu, Care a creat existența, i-a dat și o 
lege cu ajutorul căreia să se menţină, iar legea înseamnă 
constanță, disciplină, seriozitate, înfrânare de patimi, deci 
moralitate. Este o părere profund greșită că din stabilirea 
conservării naționale ca normă supremă a politicii n-ar 
putea deriva decât concluzia unei comportări arbitrare şi 
cinice. 

Neamurile nu se pot susține și nu pot crește decât cu 
ajutorul virtuţilor, care nu-și pot avea temelia solidă decât 
în religie. 

Realismul politic, care are ca normă supremă conser- 
varea naţiunii, trebuie să fie un realism moral, fondat pe 
temelie religioasă. 

„Conservarea naţiunii prin respectul legilor morale”, 
așa trebuie să sune lozinca oricărei politici. 

Oare nu urmează, din acest respect al legilor mora- 
le, acordarea unei depline libertăți a conștiinței în mate- 
rie religioasă, lucru pe care l-au făcut guvernele noastre 
anterioare? 

Fără îndoială, noi nu suntem împotriva unei libertăţi 
a conștiinței în materie religioasă. Numai în libertate poate 
fi omul în măsură deplină fiu al lui Dumnezeu, purtător 
de duh ceresc. Virtuţile care nu sunt practicate din convin- 
gere internă nu dovedesc o creștere reală a omului în duh. 
Libertatea este ambiția necesară a trăirii intime a omului cu 
Dumnezeu. 

Dar aceasta nu înseamnă că nu este necesară o anu- 
mită pază a sufletelor, care nu sunt crescute la măsura de- 
plină de ispitele mieroase, de demagogiile religioase ipo- 
crite. După ce sunt dovedite cu vârf și îndesat tendinţele 

dizolvante pe care le urmăresc asemenea propagande și 
efectele lor stricăcioase de suflete, ar fi o greșeală să le mai 
lăsăm să-și facă victime printre inșii nepregătiți să demaș- 
te tot răul ce se ascunde în dosul acestor propovăduiri, 
numai de dragul unei libertăţi formale. 

Acest lucru I-a înţeles cu sufletul său curat dl Mareșal 
Ion Antonescu, a cărui dragoste sinceră de tradiţiile religi- 
oase ale neamului s-a manifestat cu atâtea prilejuri. 

Conducătorul statului cugetă organic, în rolul său de 
îndrumător al neamului la această răscruce hotărâtoare a 
istoriei. Domnia Sa și-a dat seama lămurit că un neam care 
duce un război uriaș în numele credinţei sale creştine, ca 
în toată istoria sa, îşi are tocmai în această credinţă izvorul 
puterilor și al existenţei sale, că această credinţă îi definește 
fiinţa, și o primejduire a ei echivalează cu o primejduire a 
existenţei lui. Cu îndrăzneala cu care a chemat neamul să-și 
mărturisească încă o dată fiinţa creștină în acest război pe 
viață şi pe moarte, a dispus înlăturarea otrăvurilor care-i 
îmbolnăveau lăuntric organismul. Lupta radicală pentru 
apărarea credinței strămoșilor, ca temelie a etnicului şi ca 
rațiune a noastră de a fi unde suntem, împovăraţi cu o mi- 
siune precisă, trebuia pornită și pe frontul intern. 

Gândul românesc și pătrunzător al dlui Mareșal Ion 
Antonescu a avut norocul să se întâlnească cu dreapta chib- 
zuinţă a dlui Ministru lon Petrovici, filosoful cu o aderență 
totală la ceea ce formează specificul naţiei noastre, dar și cu 
arzătoarea dragoste de Biserica strămoșească a dlui prof. 
Aurel Popa, neostenitul și inimosul Secretar general al 
Cultelor şi Artelor. 

De numele Domniilor lor se va lega de aici înain- 
te, pe lângă atâtea măsuri binefăcătoare de reașezare a 

spiritualității românești în matca ei firească, și această fap- 
tă mare, de refacere a unităţii noastre religioase, de scoa- 
tere a organismului românesc din febra unor dezbinări și 
dispute periculoase. 

Rămâne ca preoțimea să știe a adăpa sufletele, înțărca- 
te de la izvoarele otrăvitoare, cu apa cea vie a adevărului 
dătător de viaţă duhovnicească sănătoasă și veșnică. 


Timpurile viitoare” 


Rareori s-a frământat omul atât de insistent cu întrebă- 
rile asupra viitorului cum se frământă azi. Spre ce orânduiri 
politice şi sociale se îndreaptă istoria? Care va fi atitudinea 
omenirii de mâine față de marile probleme ale existenţei, 
față de valorile de până acum ale vieții? Războiul actual 
este o neîndurată ciocnire între anumite ideologii, în multe 
privinţe radical contradictorii, iar unele egal de revoluțio- 
nare. Va putea fi stârpită complet una dintre ele și va putea 
supraviețui în formă pură cealaltă? Sau va răsări din în- 
fruntarea lor vreo ideologie nouă, ori vreo sinteză între cele 
ce se izbesc cu înverșunare? 

Iată forma precizată a unora dintre întrebările care chi- 
nuie azi pe fiecare din cauze care privesc situaţia lui con- 
cretă. Sunt întrebări existenţiale, nu teoretice; fiecare simte 
că de răspunsul ce-l vor da evenimentele la aceste întrebări 
ale lui îi atârnă viața și moartea. Omului i se pare că citește 
din textul pasiunilor și tensiunilor dezlănțuite în acest răz- 
boi că într-un moment nu prea depărtat al viitorului s-ar 
putea produce o mare zdruncinătură a ordinii existente, o 





* Telegraful Român, an XCI, nr. 3, 17 ian. 1943, p. 1. Semnat: D. 
Stăniloae. 

scufundare de teren care să despartă printr-o prăpastie ce 
va fi de ce-a fost. Au mai fost sfârșituri şi începuturi de epo- 
că în istorie, dar totdeauna parcă trecerea s-a făcut ușor, pe 
nesimţite, în modificare și adaptare lentă a obișnuinţelor în 
care dormita omul ca într-un culcuș. 

De această dată, parcă am simţi că stăm în preajma 
unei răscruci care ar putea să fie radicală. 

Dar omul nu-și poate pune întrebări fără să le dea în 
același moment şi un anumit răspuns. El nu poate aștepta, 
cu răsuflarea oprită și cu capul gol de orice încercare de 
răspuns, sentinţa viitorului izbucnită ca un Deus ex machi- 
na. Omul este înzestrat cu judecată, iar viitorul este anunţat 
de anumite date ale prezentului. Judecata nu se poate opri 
de a face legătura între aceste date prezente și viitor. Fără să 
pretindă că poate zugrăvi în amănunte înfățișarea ordinii 
viitoare sau exclude anumite surprize de date şi de detalii, 
printr-o nepărtinitoare și generoasă privire a tuturor ele- 
mentelor prezentului și printr-o dreaptă şi nepătimașă des- 
prindere a sensului lor, omul poate ghici liniile generale, de 
contur larg, ale orientărilor viitoare. 

Şi iată ce linii principale ar descoperi oricine din tablo- 
ul viitorului, făcând uz de metoda simplă şi firească enun- 
ţată mai înainte. 

1. Viitorul nu poate sta în niciun caz sub domnia absolu- 
tă a concepției mecaniciste. Această concepție, după ce a fost 
depășită în fizică, unde a cunoscut cele mai frumoase succe- 
se şi de unde a fost împrumutată în toate celelalte domenii 
ale ştiinţei și ale vieții, a fost dovedită ca lipsită de orice fun- 
dament mai cu seamă în domeniul biologic și social. 

În fizică, atomul a fost dizolvat în energii cuantice, 
iar învățatul Heisenberg a stabilit așa-zisul principiu al 

„relaţiei indeterminate” (Linbetimheitsrelation), în baza că- 
ruia nu poate fi cunoscut niciodată un proces sau un fe- 
nomen în obiectivitatea lui, căci privirea lui de către om 
introduce totdeauna o modificare după intensitatea, după 
natura acestei priviri. Astfel, niciodată nu se poate preve- 
dea cu precizie dezvoltarea viitoare a proceselor în ordinea 
microfizică. Dar modificările minime în ordinea microfizi- 
că se repercutează în proporţii sporite pe planul macrofizic. 
Prin urmare, nu există o cauzalitate rece, obiectivă, strict 
determinată cu anticipație nici măcar în domeniul fizicii. 
Factorul uman aduce un element însemnat, de modificări 
imprevizibile. 

Din revoluţionarea aceasta a fizicii s-au tras, concluzii 
la fel de revoluționare pentru toată mentalitatea umană 
din viitor, concluzii extrem de favorabile pentru politică, 
artă, etică şi religie. În acest sens este interesantă cartea 
profesorului de medicină K. von Neergaard, Die Aufgabe 
Des 20 Jahrhunderts. Die Bedeutung Des Biologischen Welt- 
bildes fiir das Verstândnis der Grossen Fragen unserer zeit 
in Wissenschaft, Ethik, Religion und Gesellschaftsstruktur, 
Zirich, 1941. 

Noi subliniem în această legătură marea importanţă pe 
care o câştigă factorul om. De unde în epoca mecanicistă, 
când se credea că totul se desfășoară după legi constante, 
de fier, omul era înglobat ca o piesă în mașinăria universală 
implacabilă și el însuși era considerat ca o maşină, viitorul 
va trebui să recunoască rolul privilegiat, exempt, al omului 
în raport cu ordinea naturii și puterea lui de a determina 
această ordine. Omul nu este cu totul sub legi, ci legile stau 
într-o însemnată măsură ca o țesătură elastică sub puterea 
lui de influențare. 

Prin urmare, o doctrină politică de felul comunismului, 
care îl absoarbe pe om în imperiul unei ordini mecaniciste și 
al unui plan care trebuie să se realizeze cu necesitate absolu- 
tă, este exclusă de evidenţele categorice care sunt pe cale să 
pună stăpânire pe toată viziunea științifică a omenirii. 

2. Dar mecanicismul depășit în fizică va trebui limitat 
mai ales în biologie. Medicina și biologia în general au înce- 
put deja să se scuture de domnia mecanicii. Nu se mai caută 
să se explice întregul din adunarea cantitativă a părților, le- 
gate între ele prin legile generale, ci fizionomia şi caracterul 
deosebit al fiecărui întreg viu se explică dintr-un principiu 
al întregului. Forma (Gestalt) individuală și caracteristică 
a unei unități este aceea care determină toate detaliile din 
cuprinsul ei, toată aplicarea specială a legilor generale. 

Dar nu există numai unități individuale, ci şi sociale. 
Acestea, de asemenea, nu se pot reduce una la alta și nu se 
pot constitui şi explica prin măsurarea părţilor, prin meto- 
de cantitative și tehnice. 

Ce rezultă din această lege de temelie a realității vii în 
ordinea politică şi socială? Timpul viitor nu va mai fi mar- 
torul doctrinelor internaţionale, nu va mai asista la zvârco- 
lirile primejdioase ale unor sisteme politice și ideologice, 
de a uniformiza cu sila neamurile și de a le face să înghită 
de-a gata toate ideile și formele de import. 

Neamurile vor trebui să se definească dinăuntrul 
fiinţei lor. Timpul viitor va fi veacul naționalismului dus în 
adâncime, dar manifestat și pe plan politic. 

Dar, cu tot atâta limpezime, se desprind încă de pe 
acum și alte linii din configuraţia ideologică și politică a 
viitorului. 

Indicaţii asupra lor vom încerca să dăm în alt număr. 





i 

t Protopop Stavrofor Ion Goron' 


De la Cluj ne vine vestea dureroasă și aproape de ne- 
crezut a morții Părintelui protopop stavrofor Ion Goron, 
unul dintre colaboratorii cei mai de nădejde ai Preasfinţitul 
Episcop Nicolae Colan. În eforturile supraomenești prin 
care episcopia noastră ortodoxă din Cluj se străduiește, 
cu forțe împuţinate, să alimenteze viața duhovnicească a 
fraților trecuți sub stăpânirea străină, Părintele Ion Goron 
avea o parte impresionant de importantă. Deși pornit ceva 
mai târziu pe drumul îndeletnicirilor cărturăreşti şi publi- 
cistice, devenise, prin munca și prin talentul său natural, 
un dibaci mânuitor de condei și un teolog care, în ultima 
vreme, surprindea tot mai mult prin vasta sa erudiție și 
prin cugetarea sa, ce cobora în inima problemelor. Vali- 
dându-se la început pe terenul predicii și al meditației 
prin trei volume publicate în colecția Cărțile Vieţii de la 
Cluj (Tâlcuiri, Meditaţii la Evangheliile din duminicile şi săr- 
bătorile de peste an, Împărăția lui Dumnezeu), în ultimul timp 
preocupările sale se concentraseră asupra problemelor de 
Apologetică, pentru care judecata sa dreaptă și sobră îl in- 
dicau în chip special. Preasfinţitul Episcop Nicolae Colan, 


* Telegraful Român, an XCI, nr. 3, 17 ian. 1943, p. 3. Semnat: DS. 

preţuindu-i alesele însușiri, îl instituise în ultimii ani pro- 
fesor de Apologetică la Academia Teologică, după ce mai 
mulţi ani funcţionase ca duhovnic al studenţilor. Cursul 
său de Apologetică, bătut la mașină, am avut norocul să-l 
citesc și eu, și mărturisesc că a fost pentru mine o fericită 
surpriză. 

Publicarea lui ar umple un gol prea mult neumplut în? 
teologia românească, ce nu are încă un curs de Apologetică 
complet, concis, de o desfășurare logică limpede și impe- 
cabilă și la curent cu informaţia, cu problemele și cu solu- 
ţiile cele mai noi ale acestei discipline, fără să epateze cu 
un aparat bibliografic ostentativ și adunat cu furca, ceea ce 
numai îngreunează lectura studenţilor. 

Unele din temele cursului au fost publicate, cu adaptări- 
le de rigoare în numerele din urmă ale revistei Viaţa Ilustrată, 
al cărei redactor devenise prin încrederea Preasfinţitului 
Episcop Nicolae Colan. 

Deodată cu îndatoririle de profesor, părintele prot. lon 
Goron împlinea și pe acelea de consilier episcopal, iar mai 
înainte fusese redactorul foii eparhiale Renașterea. Moare în 
vârstă de abia 50 de ani. 

A fost unul dintre stâlpii vieţii bisericeşti şi culturale 
a românilor de peste granița îndoliată. Deși prin însuşirile 
sale ar fi putut dobândi un loc de cinste în oricare altă 
eparhie dacă s-ar fi refugiat, a preferat să stea la datorie, 
închinându-și toate darurile și puterile sale de muncă 
acolo unde era mai multă lipsă. Din cununa care i se îm- 
pleteşte la sfârşitul ostenelilor sale pământești nu poate 
lipsi această floare principală, a recunoașterii iubirii sale 
adevărate de neam şi a duhului de sacrificiu de care a dat 
dovadă. 


30 Tzi pe Pata ne 5 

Când neamul va căpăta răgazul să așeze în galeria de 
onoare chipurile celor ce i-au stat într-adevăr în momentele 
cele mai grele, efigia părintelui Ion Goron va ocupa un loc 
de cinste. Dumnezeu să-l odihnească în corturile drepţilor. 





Bibliografie” 


Ion Petrovici, Studii istorico-filosofice, Serie nouă, Casa 
Şcoalelor București, 1943, 140 p. 


DI Ion Petrovici reprezintă în filosofie o efigie clasică, 
atât prin calităţile de formă, cât și prin cele de fond ale scri- 
sului Domniei Sale. In toate paginile Domniei Sale există 
o limpezime şi o armonie care sugerează liniile templelor 
antice şi odihnitoarea lor frumusețe. Sunt în fraza Domniei 
Sale un echilibru și un ritm molcom, o rotunjire pe care o 
simţi ca pe o virtualitate ce se va realiza perfect, dar fără 
grabă, îndată ce ai început s-o citeşti. 

Aceste însușiri fac ușoară și captivantă lectura scrisu- 
lui Domniei Sale, chiar când tratează probleme de înaltă și 
subtilă gândire filosofică. 

Volumul pe care îl anunțăm se prezintă și el cu aceste 
splendori de formă care îl fac pe cititor să nu-l mai lase din 
mână îndată ce-a pus ochii pe prima pagină. 

Filosoful român ne înfățișează în acest volum câteva 
figuri de gânditori francezi și germani, expunând aspec- 
tele principale ale sistemelor lor și manifestând punctul 





1 Telegraful Român, an XCI, nr. 3, 17 ian. 1943, p. 3. Semnat: DS. 

Domniei Sale de vedere asupra problemelor respective. 
Descartes, Schleiermacher, Herbart, Schopenhauer, Emil 
Boutroux, Jean-Marie Guyau, Felix Ravaisson, Spengler, 
Fouille și câteva teme filosofice nelegate de un singur nume 
de filosof formează cuprinsul interesantului volum. 

Calitățile de fond ale acestor expuneri se îmbină de- 
săvârşit cu cele de formă, vădind acelaşi cumpăt, aceeași 
măsură clasică, ce procură o adevărată încântare pentru 
minte. 

Nu întâlnim, în judecata dlui Ion Petrovici asupra dife- 
ritelor filosofii și sisteme, atitudinile unilaterale și condam- 
nările vehemente, pasiune care îngroaşă anumite aspecte 
ale lucrurilor și anulează altele; din lectura volumului nu 
ieşi înfierbântat de atitudini pro sau contra, la care solici- 
tările arzătoare ale autorului te-ar fi silit să aderi. Domnia 
Sa găsește aproape în toate punctele de vedere ale filoso- 
filor înfățișați un sâmbure de adevăr și ştie să afle punți 
subterane de conciliere chiar între concepţiile care par că 
se exclud. 

Desfășurarea de judecăţi și de idei din paginile volu- 
mului te cuprinde liniștitor şi te duce împăcat ca un val 
amplu, însă nu smucit. 

Dar cu tot spiritul de înţelegere și de conciliere cu 
care judecă aproape fiecare sistem, concepția spiritua- 
listă, apropiată creștinismului, se simte trecând ca un fir 
roșu, central, prin țesătura de idei și atitudini, formând 
propriu-zis albia spre care îndrumă concilierea sistemelor 
filosofice. Tratând morala nirvană a lui Schopenhauer, de 
pildă, află chiar în ideile filosofului german interpretări 
care o fac apropiată moralei creştine. La Guyau, de aseme- 
nea, știe să găsească punți care îl apropie de creștinism, 

oricât de notorie este atitudinea antireligioasă a acestui 
filosof francez. 

Lectura acestui volum, peste toate celelalte considera- 
ţii, este o bună introducere în cunoașterea filosofilor tratați, 
prin claritatea cu care sunt prezentate și judecate ideile lor 
centrale. 

Ea umple cu cinste un gol al literaturii noastre filosofice. 


% 


Ion Petrovici, Fulguraţii filosofice și literare, Bucureşti, 
Socec, Biblioteca pentru toți, p. 352. 


Este o altă culegere de eseuri ale dlui Ion Petrovici, 
cuprinzând în prima parte câteva interesante probleme fi- 
losofice, iar în a doua, studii literare asupra unor scriitori 
dispăruţi sau amintiri din categoria literară proprie sau 
despre scriitorii cu care autorul a venit în contact personal. 

Toate se citesc cu o deosebită plăcere. Problemele fi- 
losofice tratate nu fac parte din rubrica solemnă a temelor 
obișnuite și rigide ale filosofiei de școală, ci sunt subiecte de 
discuţie generală, mai degrabă motive care parcă sunt date 
permanent spiritului nostru ca să-și exercite şi sporească în 
analiza lor puterile sale. 

„Diletantism și creație, despre originalitate”, „Preju- 
decată și Adevăr”, „Valorile dezinteresate ale sufletului”, 
„Forme de vasalitate spirituală”, „Puterea şi limitele tra- 
diției”, iată titlurile câtorva din subiectele primei părți a 
cărţii, discutate cu aceeași înțelepciune și savoare socratică, 
cu aceeași largă înţelegere ce găsește o justificare tuturor 
formelor de viaţă ale spiritului. 


Di 

Va trebui să revenim o dată în mod special asupra 
conferinţei, „Creştinism și naționalism”, ţinută de dl Ion 
Petrovici la Societatea ortodoxă a femeilor române şi publicată 
în acest volum. 

Din partea literară, remarcăm studiile și conferințele: 
„Comemorarea lui Vasile Alecsandri”, „Poezia filosofică 
la Eminescu”, „La centenarul lui Teodor Șerbănescu”, „N. 
lorga orator”, „Liviu Rebreanu academician” și, mai ales, 
cele două capitole de „Amintiri de la scriitorii întâlniți în 
viață: Th. Şerbănescu, Maiorescu, Caragiale, Iosif Chendi, 
Haralamb Lecca, O. Goga, C. Stere, G. Ibrăileanu”. 

DI Ion Petrovici are darul de a sugera, prin povestirea 
câtorva amănunte din viața scriitorilor amintiţi, prin reda- 
rea câtorva fragmente de conversaţie, conturul personalită- 
ţii lor, preocupările acestora, precum și atmosfera de viață 
în care trăiau. 

Prin aceste studii și amintiri dl lon Petrovici se dove- 
deşte din nou un fin analist și critic literar. 









































Tot despre timpurile viitoare” 


În articolul anterior!, încercând să privim în fața vi- 
itorului încă estompată de ceața depărtării, am crezut că 
putem desprinde din conturul ei spiritual două linii prin- 
cipale: importanța omului și, în același timp, importanța 
întregului etnic sau social ca entitate ce este mai mult și mai 
presus decât suma inșilor. Omul se va descoperi în viitor în 
rolul său de modificator al Universului, de colaborator la 
opera de creație. 

A mai încercat odată Renașterea să pună în lumină 
demnitatea omului, însă orientarea mecanicistă a științelor 
a transformat repede omul ei într-o mașinărie robită legilor 
naturale. 

Timpurile viitoare vor recunoaște poziția în mare 
parte suverană a omului față de legile naturii. Omul va fi 
ridicat peste natură. I se va recunoaște situarea privilegi- 
ată în cosmos. Ridicat mai presus de natură, prin ce va fi 
însă explicat? Câtă vreme era un inel în lanţul naturii, era 
explicat de ea. Această explicație nu va mai fi posibilă. Şi 





* Telegraful Român, an XCI, nr. 4, 24 ian. 1943, p. 1. Semnat: D. 
Stăniloae. 
1 „Timpurile viitoare”, nr. 3, 17 ian. 1943, p. 1 (n. ed.). 

totuși, el va trebui explicat din ceva; căci îi este lui însuși 
prea evidentă insuficiența proprie. Inevitabil, va trebui 
explicat din ceva mai presus de el, care însă nu mai este 
natură. 

Dar oricât de importantă va fi considerată ființa omu- 
lui, nu va fi nesocotit nici întregul social și etnic. 

3. De aceea, în legătură organică cu cele două linii 
amintite, se poate surprinde o a treia, care constă într-o 
tendință spre sinteză, într-un spirit sintetic. Marele fizician 
Nils Bohr a stabilit în fizică așa-zisul „principiu al comple- 
mentarității”, care, alături de principiul „relaţiei indeter- 
minate” al lui Heisenberg, formează temelia noii viziuni 
științifice despre lume. 

În baza principiului lui Bohr, realitățile adânci au două 
aspecte contradictorii, care nu se exclud, ci coexistă, dar nu 
pot fi exprimate și constatate decât pe rând, succesiv. Ast- 
fel, după ce timp îndelungat unii învăţaţi susțineau că lu- 
mina constă din unde, iar alții, din corpuscule, de Broglie a 
evidenţiat natura dublă a luminii. 

Fizicianul P. Jordan spune: 


„Însuşirile legate de natura ondulatorie a luminii, pe 
de o parte, și cele legate de natura ei corpusculară, pe de 
alta, își sunt complementare în sensul că niciodată nu ob- 
vin în unul și același experiment”?. 


Iar K. von Neegaard declară: 





2 K. von NEERGAARD, Die Aufgabe Des 20 Jahrhunderis. Die Bedeutung 
Des Biologischen Weltbildes fiir das Verstăndnis der Grossen Fragen unserer 
zeit in Wissenschaft, Ethik, Religion und Gesellschaftsstruktur, Ziirich, 1941. 

„Încercările care arată clar aspectul ondulatoriu al lumi- 
nii împing natura ei corpusculară pe plan nedeterminabil, 
neobservabil și, invers, prin experimentele care dovedesc 
natura corpusculară a luminii, devin neobservabile toate 
însușirile pe care le manifestă natura ei ondulatorie”?. 


Iar această incapacitate de a constata deodată amândo- 
uă laturile nu se datorează imperfecţiunii instrumentelor de 
observat, ci „mărginirii principiale a cunoașterii noastre”. 

Prin structura spiritului nostru nu putem observa oda- 
tă decât o latură a realităţii și, numai succesiv putem în- 
registra și latura opusă. Mai mult, îndreptându-ne atenţia 
spre o latură, influențăm în așa fel obiectul, încât nu ne ara- 
tă decât acea latură, îl forțăm să ne pună în lumină numai 
ceea ce stă în acel moment în centrul conștiinței noastre. 


„Observarea unui electron înseamnă totdeauna o inter- 
venţie hotărâtoare în starea lui și el nu posedă un drum 
obiectiv și independent de actul observării. Când se de- 
termină locul unui electron, rămâne nedeterminată iuțea- 
la lui și invers, ceea ce înseamnă că locul și iuțeala electro- 
nului îşi sunt complementare”. 


Conştient de aspectul dublu și contradictoriu al reali- 
tăților complexe, omul de mâine nu va mai putea susține cu 
fanatism teze unilaterale și nu va mai putea contesta păre- 
rilor opuse orice sâmbure de adevăr. Gândirea şi atitudinea 
lui vor trebui să devină mai largi, boltindu-se îngăduitor şi 
cuprinzător peste tezele opuse. 





3K. von NEERGAARD, Die Aufgabe des 20 Jahrhunderts.... 
+ K. von NEERGAARD, Die Aufgabe des 20 Jahrhunderis.... 

În privința raportului individ-societate, mentalitatea 
de mâine nu va mai putea susţine nici teza pură a indivi- 
dualismului liberal, democrat sau de orice formă, dar nici 
a totalitarismelor anulatoare de individ, ci va avea să le îm- 
pace pe amândouă. Insul se va bucura de o valoare incon- 
testabilă, dar nu în favoarea societății, iar binele societăţii 
nu se va înţelege ca trebuind să se realizeze cu sacrificarea 
insului. Desigur, este o problemă foarte grea de a împăca 
aceste două laturi ale problemei politice şi sociale. Trebu- 
ie o îndelungată operă de modificare a mentalității insu- 
lui și de educaţie, nu intelectuală, ci morală a insului ca să 
se obișnuiască a găsi fericirea proprie în străduinţele sale, 
pentru fericirea obştească. 

Omenirea se izbește aici de o problemă morală, de cea 
mai grea problemă morală, care nu este soluționată nici 
când toată orientarea intelectuală s-a schimbat în sens fa- 
vorabil. De aceea, nu afirmăm că timpul viitor nu va mai 
suporta neajunsuri și crize sociale, ci numai că cel puțin 
ideologic nu se vor mai putea susţine teze unilaterale. Idea- 
lul rezolvării practice a raportului între individ şi societate 
niciodată nu va fi atins. Dar este posibilă o mișcare conti- 
nuă spre el. 

Spiritul sintetic al timpului viitor nu va mai fi compa- 
tibil cu afirmarea unilaterală a materiei, a realităţii văzute, 
a adevărurilor științifice, ci cu recunoașterea şi a aspectului 
opus, spiritual, nevăzut, misterios al realităţii. 

Desigur, de aici nu rezultă că omenirea de mâine nu 
va mai avea de pus râvnă, pasiune în nimic, ci va trebui 
să manifeste placiditate în toate. Problemele de întreține- 
re a mulțimii omenești, care tot sporește, vor solicita o tot 
mai încordată străduinţă intelectuală și voluntară, o tot mai 

arzătoare grijă şi o luptă necurmată. Dar această pasiune 
și luptă va avea să se cheltuiască pe de o parte pozitiv, pe 
de alta, împotriva indiferenţei și a concepțiilor unilaterale. 
Lupta viitorului va fi o luptă pentru sinteze nu numai pe 
teren teoretic, ci şi practic, o luptă pentru împăcarea punc- 
telor de vedere opuse și pentru concilierea, mobilizarea şi 
concentrarea continuă a forțelor în vederea satisfacerii po- 
zitive a greutăților sociale, care vor fi tot altele, și altele, şi 
tot mai serioase cu fiecare zi. 

Omenirea viitorului va fi chemată la cea mai eroică 
existenţă şi la canalizarea eforturilor ei pe o linie morală, 
pe culmi de sinteză și de strădanii pozitive. 

Odată ce determinismul mecanicist este o minciună, 
iar influența omului asupra naturii din adevăr evident, răs- 
punderea omenirii este pusă în plină lumină. 

Dar probabil că mai sunt și alte linii de desprins din 
obrazul timpurilor viitoare, ce se precizează treptat. 


Bibliografie” 


Ilarion Felea, Duhul Adevărului, Arad, 1942, 528p. 


Părintele Ilarion V. Felea, profesor la Academia 
Teologică din Arad, este unul dintre teologii cei mai fe- 
cunzi din Ardeal. Scrisul PC Sale este urmărit de un nu- 
măr mare de cititori, căci este antrenant atât prin vioiciu- 
nea și limpezimea stilului, cât şi prin actualitatea temelor 
tratate şi a modului de a le trata. În toate lucrările Pr. Il.V. 
Felea se împletesc calităţile de teolog cu cele de preot. 
Ca teolog, PC Sa aduce informaţie, temeinicie, respect 
pentru idei; preotul înalță către Dumnezeu inimă cura- 
tă, iar către lume, râvnă caldă şi cuceritoare de apostol. 
Părintele [].V. Felea este un teolog în toată puterea cuvân- 
tului, dar un teolog luptător, fiind ajutat în această direc- 
ție atât de talentul literar al PC Sale de a actualiza proble- 
mele, cât și de fervoarea unui suflet care trăiește adevăru- 
rile credinţei și, prin trăire, se ridică peste rigiditatea unei 
teologii care se mulțumește să reproducă extern, fără să se 
angajeze în circuitul de foc al învățăturilor creştine. 





* Telegraful Român, an XCI, nr. 4, 24 ian. 1943, p. 2. Semnat: D. 
Stăniloae. 

Cea mai nouă carte a părintelui Il.V. Felea, care concen- 
trează în mod intensiv aceste însușiri, a apărut de curând 
sub sugestivul titlu: Duhul Adevărului. Cartea cuprinde te- 
zaurul învățăturii creștine, în forma a 88 de predici pentru 
toate duminicile și sărbătorile de peste an. 

Cartea se deschide cu un „Prolog” care pune curajos 
degetul pe un mare neajuns al predicii noastre, căreia volu- 
mul acesta caută să-i aducă un remediu. 

Predica noastră este goală de învăţătură creștină, con- 
stată Părintele Il.V. Felea în „Prolog”. Este o vorbărie lipsită 
de conţinut. Din această pricină, rând pe rând, se sleieşte în 
sufletul turmei credincioase cunoașterea credinței creştin- 
ortodoxe, ceea ce are ca urmare dezarmarea ei în fața sec- 
telor și a ideologiilor atee și neputinţa unei trăiri duhovni- 
cești, odată ce sentimentul fără un temei de idei nu se poate 
menţine sau decade într-o afectivitate obscură și bolnavă. 

Preoţimea trebuie să iasă din timiditatea ei și să folo- 
sească predica pentru a răspândi şi întemeia adevărul creş- 
tin în faţa ideologiilor agresive. 

Predicile din volumul Părintele [1.V. Felea sunt menite 
să dea ajutor preoțimii în această direcție. Cu un dar remar- 
cabil, Pr. [l.V. Felea înfățișează toate adevărurile dogmatice, 
multe dintre cele morale, apologetice și liturgice, în predici 
limpezi, vii, convingătoare. 

Desigur că pentru remedierea stării de lucruri de care 
se plânge Părintele Il. Felea se cere multă stăruinţă. 

Sunt cauze adânci care o întrețin. Noi n-avem o 
teologie adâncită, trăită, care să prezinte împrospătate 
și actualizate adevărurile creștinismului şi din care să 
se alimenteze preoții în predici în susținerea credinţei 
noastre. 

Desigur că această cauză este valabilă mai mult la oraș. 
La sat mai merge și cu prezentarea credinţei în forme vechi, 
schematice și neevidenţiate prin trăiri spirituale şi prin ar- 
gumente. Dar pilda neglijării predicii de conţinut la orașe 
s-a întins și la sate. 

Părintele [l.V. Felea a făcut însă un început remarcabil, 
care nu se poate să nu aibă răsunet și urmare. 

Teologul arzând de râvna preoțească a ridicat o pro- 
blemă și a indicat o nouă metodă de lucru în ogorul desțe- 
lenirii sufletelor. 

Preoțimea va avea un mare ajutor în acest volum, în 
care suflă „Duhul Adevărului”. 





O nouă fază în viaţa Academiei Teologice 
„Andreiene”” 


Vechea și merituoasa instituție de cultură creştină și 
națională de pe lângă Scaunul mitropolitan al Ardealului 
pășeșşte într-o nouă fază a existenţei sale, menținându-și în- 
treaga moştenire a tradiţiilor ei sănătoase. 

Rămânând în simbioză cu conducerea Sfintei Biserici, 
de la care îşi absoarbe înțelepciunea și elanul, ea va elibera 
de aici înainte diplome de licență deplin egale cu cele eli- 
berate de facultățile teologice din ţară, iar profesorii ei se 
vor bucura de aceleași drepturi și cinstiri ca și profesorii 
universitari. 

Instituţia aceasta a crescut organic, începând de la 
1811, potrivindu-și pasul cu ritmul fiecărei epoci, dar ră- 
mânând fidelă duhului ei de totdeauna, care este duhul 
Bisericii și al împrejurărilor de viaţă ale românilor din nor- 
dul Carpaţilor. 

Pe măsură ce pastorația sufletească a pretins o pre- 
gătire mai temeinică, prin complicarea referințelor soci- 
ale, iar cultura românească s-a îmbogățit şi adâncit prin 





* Telegraful Român, an XCI, nr. 8, 21 febr. 1943, p. 1. Semnat: D. 
Stăniloae. 

apariția unei vaste pături intelectuale, instituţia încredin- 
țată cu creşterea preoților noștri și cu reprezentarea dem- 
nă a concepţiei creștine de viață trebuia să-şi adapteze și 
intensifice străduinţele sale de educaţie și de instrucție. 

O încremenire în formele vreuneia din etapele ei tre- 
cute ar fi făcut-o inaptă pentru a corespunde fiecărui timp, 
oricât ar fi impus sub aspectul de venerabil vestigiu al 
trecutului. 

Ierarhii Bisericii ardelene şi-au împlinit cu prisosință 
nu numai rolul de a ocroti această instituţie și de a o păstra 
în albia legăturilor ei cu Biserica și cu tradiția Ardealului, ci 
și de a o îndruma pe linia unui progres continuu, potrivit 
cu cerințele fiecărui timp. 

În special mitropoliţii Andrei Șaguna și Nicolae 
Bălan s-au impus în istoria școlii prin această grijă, de 
continuă înălțare și adaptare a ei la condiţiile schimbate 
ale timpului. 

Mitropolitul Andrei Șaguna a ridicat anii de studiu în 
această instituție superioară de învățământ la trei și a pregă- 
tit pe seama ei cea mai distinsă pleiadă de dascăli ortodocși 
din istoria Ardealului dinainte de 1918, dând prin aceasta 
un impuls întregului învățământ de dincoace de Carpaţi. 

Iar Înaltpreasfinţitul Mitropolit Nicolae a sporit, în- 
dată după înălțarea Sa în scaun, anii de studiu la patru și 
a reînnoit metoda marelui său înaintaș de a trimite tineri 
la studii. Datorită purtării de grijă atât de înțelepte a În- 
altpreasfinţiei Sale, această instituţie și în general Biserica 
Ardealului se bucură azi de un prestigiu intelectual una- 
nim recunoscut. 

Ce s-ar fi întâmplat dacă nu ar fi fost această nobilă 
pasiune de progres cărturăresc a Înaltpreasfinției Sale? 

Unde am fi astăzi cu Academia noastră teologică și cu 
scaunele arhierești ale Ardealului? 

Academia „Andreiană” ar vegeta neobservată într-un 
colț obscur, repetând clișeele unor definiții arhaice, retra- 
să cu timiditate din vâltoarea marilor probleme ale tim- 
pului, sau, dacă ierarhul s-ar fi degajat de răspunderea 
acestei școli, ar fi fost inundată de spiritul mai nepăsător 
față de comorile tradiţiei noastre, cum se întâmplă acolo 
unde este stăpânitor statul cu fluctuațiile lui de regimuri 
și de ideologii. 

Armonia aceasta minunată între progres și spirit au- 
tohton, între avânt înnoitor și răspundere față de tradiție și 
de tot ce avem noi ca Biserică şi neam, nu se putea realiza 
altfel decât prin purtarea de grijă a unui ierarh însufleţit de 
pasiunea luminii. 

Așa a fost Academia Teologică „Andreiană” şi aşa va 
rămâne în raporturile ei cu conducerea bisericească. 

Dar nu este mai puţin adevărat că nivelul ei actual spo- 
rește în prestigiu, iar silinţele ei primesc un nou impuls prin 
faptul că statul recunoaște absolvenţa ce-o acordă ca egală 
cu licenţa facultăţilor, şi pe profesorii ei, ca egali cu cei uni- 
versitari. Statul, formându-și asupra Academiei „Andreie- 
ne” această judecată comparată și trăgând concluzia unei 
egalități de vrednicie şi de nivel între ea și facultățile de 
teologie, săvârşeşte un act care-l onorează, dovedind înţe- 
legerea sa obiectivă, iar acestei Academii îi procură mul- 
ţumirea recunoașterii unor merite reale și ambianța unei 
activități mai pline de răsunet. 

Recunoștință pentru acest însemnat act de înţelegere 
se cuvine în primul rând dlui profesor lon Petrovici, minis- 
trul Culturii naționale, singurul ministru de până azi care a 

fost în stare să treacă peste atâtea pretinse piedici ce stăteau 
în calea satisfacerii doleanțelor acestei Academii. 

Când am vorbit prima dată cu Domnia Sa discutând 
această problemă, Domnia Sa și-a exprimat convingerea că 
va putea fi rezolvată această „cvadratură a cercului”, acor- 
dând Academiei noastre toate drepturile unei şcoli univer- 
sitare, fără să se aducă vreo atingere situaţiei ei de institu- 
ție sub jurisdicția bisericească. Filosoful subtil, obișnuit să 
mediteze asupra realităților vii, știa că aproape totdeauna 
acestea nu sunt nici „cercuri” simple, nici „pătrate” sim- 
ple, ci împreunări armonice de aspecte complicate și une- 
ori aparent contradictorii. De asemenea, știa că intervenţia 
omului nu trebuie să destrame asemenea realități, dus de 
o tendinţă unilaterală de raționalizare, ci mai degrabă să le 
promoveze. 

Domnia Sa a realizat întocmai ideea ce și-a propus-o, 
ușurând activitatea și progresul unei instituții vii, legată de 
tradiţiile bisericești ale Ardealului, lăsând intactă armonia 
ei, de care vorbeam mai înainte. Domnia Sa a dat Ardea- 
lului o satisfacție prin această lege, căci se cădea să aibă o 
școală teologică învestită cu toate drepturile. 

Un însemnat titlu la recunoştinţa Academiei „Andre- 
iene” și l-a câștigat, prin această recunoaștere a noilor ei 
drepturi, dl prof. Aurel Popa, Secretarul general al Cultelor 
și Artelor. S-a scris adeseori în ziarul nostru despre prodi- 
gioasele rezultate ale activității Domniei Sale la Sub-secre- 
tariatul de Stat al Cultelor. Dar actul acesta ultim, la a cărui 
înfăptuire a contribuit cât se poate de mult, încoronează 
toate celelalte realizări ale Domniei Sale. 

Energia neobosită, pledoaria caldă, înțelegerea depli- 
nă a realităților bisericești ardelene, care îl caracterizează, 

au cumpănit în chip hotărâtor la rezolvarea acestei dificile 
probleme, care a fost o piatră de încercare de care s-au po- 
ticnit toate bunele voințe ale foștilor conducători ai Depar- 
tamentului Cultelor. Domnia Sa s-a impus tuturor factori- 
lor bisericești pentru promptitudinea și înțelegerea largă 
cu care a rezolvat toate problemele arzătoare ale Bisericii în 
legătură cu Ministerul Cultelor. 

Nu încape îndoială că fără înţelegerea pe care o are dl 
mareșal Ion Antonescu pentru rolul Bisericii în viața nea- 
mului nostru și fără dragostea Domniei Sale pentru Ardeal, 
străduința dlui ministru Ion Petrovici și a dlui prof. Aurel 
Popa n-ar fi ajuns la un rezultat atât de favorabil. 

De aceea, instituția noastră îi rămâne îndatorată și con- 
ducătorului cu întreaga ei gratitudine. 

Dumnezeu să binecuvinteze pasul ce-l face Academia 


SII A 


„Andreiană” în noua ei formă de existență! 


= Mita 


pier 


EI 


„Biserica și protecţia copilului” 


Acesta a fost titlul conferinței ținute duminică, în 21 
febr., de dl prof. univ. dr. Gheorghe Popovici, ca prima din 
noul ciclu de conferinţe religioase, organizat de Universi- 
tatea din Cluj-Sibiu. A fost o expunere bogată în informații 
referitoare la marea operă îndeplinită de Biserica creştină, 
în tot trecutul ei, pe teren sanitar general și mai cu seamă 
pe terenul protecției copilului. 

Denunţând situaţia îngrijorătoare în care a ajuns popo- 
rul nostru în ultimii douăzeci de ani sub raportul denatali- 
tății şi al mortalităţii infantile, Domnia Sa a arătat sprijinul 
hotărâtor pe care l-ar putea da și astăzi Biserica la înlătura- 
rea acestui neajuns. 

Conferinţa aceasta venind după cea a dlui prof. univ. 
dr. Traian Popovici, care a vorbit în același ton îngrijoră- 
tor despre fenomenul atât de extins azi al „sterilității femi- 
nine”, a avut darul să definească, împreună cu aceea, un 
mare pericol naţional în toate proporţiile lui. 

Este caracteristic că medicii atrăgând azi atenţia asu- 
pra acestei primejdii, adresează Bisericii chemări patetice 
pentru a sări în ajutor. 


* Telegraful Român, an XCI, nr. 9, 28 febr. 1943, p. 1. Semnat: D. 
Stăniloae. 

Ei sunt cei dintâi oameni de cercetare exactă care s-au 
convins că problema omului, a sănătăţii și a vitalității lui 
nu este numai o chestiune de legalitate fizică și chimică, 
posibil de întreținut prin adaosuri și extracții materiale, ci 
este, în primul rând, o problemă a spiritului, care stă la baza 
tuturor proceselor biologice din organism. Marile somități 
medicale, un Carrel, Siebert, Sihle, Lick, au mărturisit în lu- 
crări răsunătoare acest adevăr, denunțând falimentul unei 
medicini care nu știe să ia în ajutorul ei puterile spiritului, 
ale personalităţii și ale religiei. 

Din asemenea mărturisiri, ca şi din fenomenul de toți 
constatat că vitalitatea popoarelor a slăbit mai ales de când 
s-a renunţat la colaborarea medicinii cu Biserica, se poate 
trage concluzia că, în mare parte, cauza degenerării vita- 
le a capitalului uman stă în orientarea mecanicistă, ateistă, 
amoralistă a timpurilor mai noi, în ambiția căreia se înca- 
dra perfect și medicina . 

În trecutul poporului nostru, de pildă, când numai 
Biserica purta cârma vieții sufleteşti a poporului și lipseau 
chiar și medicii, iar greutăţile existenţei erau atât de mari, 
sănătatea poporului nostru era proverbială. De ce tocmai de 
la eliberarea națională încoace s-au ivit simptomele acestei 
slăbiri a sănătăţii? 

Ca să ne limităm la problema copilului, medicii ne 
spun azi că mortalitatea infantilă indică cifre îngrijorătoare, 
în același timp denatalitatea a sporit înspăimântător, încât 
multe judeţe din Ardeal nu mai arată niciun plus de popu- 
laţie și sunt semne că fenomenul a început să se întindă și 
în Vechiul Regat. 

Cel puțin dacă mortalitatea crescută nu este un fe- 
nomen al timpurilor noi, denatalitatea desigur a sporit în 

urma mentalității moderne, care nu mai ştie de frica lui 
Dumnezeu și care a fost promovată de toată ambianța spi- 
rituală creată de lumea noastră intelectuală. Dacă înainte 
mortalitatea era copleșită de natalitatea crescută, ambianța 
spirituală modernă a provocat scăderea natalității, fără să 
fie în stare să reducă în schimb mortalitatea. Acestea sunt 
roadele „civilizaţiei” noastre. Nimic pozitiv, ci numai ne- 
gativ. N-a fost în stare cel puţin ca, deodată cu ambianța de 
laxitate religioasă și morală pe care a introdus-o, să înalțe 
nivelul social și sanitar al țării și să creeze toate instituţiile 
și mijloacele necesare pentru scăderea mortalităţii. 

Acum se cere ajutorul Bisericii. Biserica, desigur, este 
gata să ajute. Ba ea chiar n-a încetat niciodată să se intere- 
seze de sănătatea poporului și de protecţia copilului. Dar 
problema trebuie privită cu toată seriozitatea și în canalele 
ei cele mai adânci. Se urmăreşte o sporire din nou a natali- 
tății? Ea nu va putea fi obținută fără o schimbare radicală a 
ambianţei spirituale ușuratice pe care a încetăţenit-o men- 
talitatea intelectuală de la unire încoace. Biserica luptă din 
toate puterile împotriva ei, dar rezultate mulțumitoare va 
putea obține numai dacă i se vor ralia cercuri cât mai largi 
din intelectualitatea noastră. 

Este un semn bun că medicii încep să lupte în acest 
sens, în spiritul Bisericii și alături de ea. Trebuie să remar- 
căm de pildă că, după cât știm, toți profesorii Facultăţii de 
Medicină din Sibiu sunt buni credincioși. Dar de la medici 
noul fel sănătos de a gândi trebuie să se întindă și la celelal- 
te cercuri intelectuale. Și, mai ales, este necesar ca schimba- 
rea de mentalitate să se resimtă și în viaţa lor. Numai pilda 
are puterea să rețină de pe povârniș o viață pornită spre 
ușurătate. 

Peste această luptă, menită să aibă repercusiuni în re- 
medierea denatalității, Biserica, desigur, poate da un spri- 
jin covârșitor și în combaterea mortalității. Întâi prin marea 
operă a combaterii păcatelor şi a tuturor neînfrânărilor spi- 
rituale și trupești. Căci azi și medicii încep să vadă că boala 
își are cauza în păcat, în stările pătimașe ale sufletului și ale 
trupului. 

Dar pe lângă aceasta, Biserica ar putea porni și la o lu- 
crare de întemeiere şi susținere a unor „leagăne” și spitale 
pentru copiii orfani, săraci și bolnavi. 

Opera aceasta ar putea fi inițiată și susținută cu succes 
mai ales în localități mari, cu doi, trei și mai mulți parohi 
pe lângă aceeași biserică. Unul dintre ei ar putea lua asupra 
sa grija organizării şi conducerii unui astfel de „leagăn-spi- 
tal”. Parohii din acele localități și-ar putea repartiza munca, 
în loc să-și aștepte săptămâna de rând la slujbe, sau să se 
strâmtoreze unul pe altul în aceeași lucrare fără variație. 

Înainte, conduceau bănci şi cooperative. Oare nu-i mai 
compatibilă cu misiunea preotului, mai potrivită cu carac- 
terul „social” al timpurilor noastre și mai necesară azi o 
astfel de lucrare? Preotul știe să facă să se înmoaie inimile 
caritabile și să se dedice alături de el, pentru o astfel de 
lucrare, multe suflete feminine. Dacă totuși ar mai lipsi mij- 
loace materiale, ele nu vor întârzia să vină de la autorităţile 
comunale și de stat, când vor vedea lucrul pus pe roate. 

Chiar dacă ar veni ulterior statul sau comuna să preia 
asemenea institute, Biserica va fi avut meritul să le iniţieze și 
să impună statului cu un ceas mai devreme o astfel de grijă. 

Dar se ştie că o operă ca aceasta, unde se cere mai pre- 
sus de toate dragoste, și nu spirit funcţionăresc, nimeni nu 
o poate împlini atât de mulțumitor ca Biserica. 


Ti 





e a PRR: ee 


Sensul muncii 


Niciodată în istorie problema muncii nu s-a bucurat de 
atâta atenţie ca în epoca actuală. Încet, încet munca a răzbit 
la suprafaţa consideraţiei celei mai alese, după milenii de 
disprețuire din partea păturii suprapuse. 

Azi conducătorii de popoare proclamă munca drept 
pivotul principal, în jurul căruia înțeleg să îndrume organi- 
zarea lumii. Munca este socotită suprema virtute şi puterea 
creatoare a tuturor valorilor. 

Criza actuală de proporții mondiale este considerată 
ca fiind o criză a muncii, și soluţia este așteptată de la o 
fericită rezolvare a problemei muncii. 

De aceea, nu este de prisos să se reia cât mai des discu- 
ţia acestei probleme atât de actuale şi de importante. 

Consideraţiile noastre de mai jos sunt inspirate de o 
carte recentă a lui Eberhard Grisebach, filosoful de răsună- 
toare celebritate. Cartea se intitulează: Die Schicksalsfrage 
des Abendlandes. Drei Vortrăge (Destinul Occidentului) şi 
este apărută în Elveţia în 1942. El crede că nu din prea 
puțină muncă se explică criza de astăzi. Dimpotrivă, 









* Telegraful Român, an XCI, nr. 13, 28 mar. 1943, pp. 1-2. Semnat: D. 
Stăniloae. 

niciodată nu s-a muncit cu atâta zor în Europa. Toată lu- 
mea gâfâie, prinsă în ritmul tot mai accelerat al unei acti- 
vităţi fără răgaz. 


„Domneșşte o activitate neodihnită pe toate terenurile. 
S-ar putea crede că pricina se găsește în deznădejde. Este 
de admis că agitația aceasta este un semn al unei neliniști 
interioare [...]. S-ar putea da drept motiv, desigur, nevoile 
existențiale. Dar oare n-ar putea fi ele învinse mai degra- 
bă prin liniște, decât prin agitație? Lipsurile externe își au 
cauza în grijile lăuntrice.”! 


Cauza acestei uriașe alergături o vede Grisebach în 
faptul că munca și-a pierdut înţelesul ei adevărat. Oamenii 
nu mai ştiu, propriu-zis, pentru ce muncesc. 


„Munca și-a pierdut baza ei esenţială, patria ei, misi- 
unea ei, scopul ei real. De aceea aleargă roțile mașinilor 
atât de repede. De aceea a crescut atât de mult valul vor- 
băriei și al retoricii. De aceea publică scriitorul în fiecare 
an o carte, deoarece el însuși nu mai crede, în fond, în rea- 
litatea lumii lui. Conștiinţa îi spune că ceva nu mai este în 
ordine. Orice muncă fără răgaz are ceva de acoperit.”? 


Semnele exterioare ale crizei actuale a muncii sunt 
„lipsa de productivitate, de rentabilitate și de calitate”. Mai 
grave sunt însă aspectele interioare ale crizei, care constau 
într-o anumită stare sufletească a muncitorului, continuu 
nemulțumit și neatașat la munca lui. 





1 Eberhard GnisegacH, Die Schicksalsfrage des Abendlandes. Drei 
Vortrăge, Bern, 1942, p. 312. 


2 E. GRIsEBACH, Die Schicksalsfrage..., p. 313. 

Dar care este acel înţeles pe care, pierzându-l, munca a 


produs aceste fenomene de continuă criză? 
E. Grisebach răspunde: 


„munca a ajuns să fie prestată pentru ea însăși, fără o 
legătură cu comunitatea ca bază a ei [...]. Munca europea- 
nă, cu toate rezultatele ei tehnice, n-a clădit o comunitate 
reală, ci a dizolvat prin această tehnică orice societate”?. 


Rezumând ceea ce are de spus cu privire la criza mun- 
cii, Grisebach stabilește: 


1. „Fără sens este orice muncă ce a pierdut de sub pi- 
cioarele ei fundamentul comunității și nu mai corespunde 
unei cereri. 

2. Fără sens este munca ce se realizează numai pentru 
cel ce o prestează, spre a servi succesului și mulțumirii 
subiectului ei. 

3. Fără sens este munca ce readuce lucruri moarte în 
viață, ce încearcă o restaurare de forme și norme care 
și-au pierdut de mult legătura cu viaţa. 

4. Plină de sens va fi munca ce va servi unei reclădiri (a 
comunităţii), pentru că muncitorul stă pe terenul solid al 
patriei sale, are în vedere trebuinţele ei și aduce pentru ele 
jertfa oricărui individualism.”* 


În continuare, Grisebach expune în detaliu condiţiile 
unei munci care să servească închegării relațiilor dintre 
oameni și consolidării comunităţii. Munca nu se justifică 
prin sine, ci prin faptul că ea este mijlocul esenţial prin care 





3 E. GRseBACH, Die Schicksalsfrage..., p. 314. 
* E. GRIsEBACH, Die Schicksalsfrage..., p. 316. 

oamenii se ajută, se completează, se întâlnesc și se înfră- 
țesc. În alt sens decât cuvântul, munca este puntea de la 
om la om, este jertfa pe care o aduce fiecare pentru semenii 
săi, este victoria asupra egoismului, este cheltuiala propriei 
ființe pentru alții. 

Muncii i s-a destinat din primul moment de că- 
tre Creator rostul de a fi antipodul păcatului, adică al 
egoismului. 

În „sudoarea feței”, care se scurge din omul muncitor, 
este dizolvat egoismul și răul din om, dar ea este și o jertfire 
treptată a ființei noastre în scopul purificării ei. 

A face și din muncă o unealtă de satisfacţii egoiste, fie 
ele materiale, sau intelectuale, sau estetice, înseamnă a o 
denatura de la scopul cu care a fost legată de destinul ome- 
nesc, adică a-i lua orice scop. 

De aceea, transformarea ei în unealtă a egoismului 
produce nefericirea. Până în timpurile mai noi fenomenul 
acesta apărea limitat la inși singuratici. Dar în timpurile 
moderne, fenomenul s-a generalizat și, deodată cu el, criza 
a luat proporţii cosmice. 

Cum se face că munca transformată în unealtă a in- 
dividualismului aduce nefericirea? Cine munceşte numai 
pentru câștig își vede apetiturile crescând în măsura în care 
le satisface, iar, ca urmare, necesitatea de a munci tot mai 
mult. Pe de altă parte, munca aceasta, care îl prinde pe om 
ca o mașină tot mai accelerată, îi este antipatică prin ea în- 
săși, dacă nu vede în ea decât o condiție aspră de a-şi sus- 
ţine existenţa. 

Astfel, lăcomia de câștig a sporit fără măsură apetitu- 
rile omenirii, dar producţia a întrecut adesea trebuinţele ei, 
iar muncitorii și-au văzut munca refuzată. 


e e e 


m... 

Munca pentru succese personale de alt ordin, pentru 
glorie intelectuală, artistică, având un impuls egoist, nu a 
lăsat până la urmă decât un gust de cenușă în cerul gurii, 
un sentiment de zădărnicie, însoțit de goana tot mai multo- 
ra de a ajunge în primele rânduri ale celebrității. 

Numai satisfacțiile egoiste, trupești și intelectuale să 
formeze scopul muncii? Dar iată că acestea, în loc să aducă 
fericirea, îl alungă pe om și mai avan în zdroaba lui, iar 
acest cerc vicios nu va putea sfârși decât în spargerea mași- 
nii omenești în mii de bucăți. 

Munca este pentru dragoste și pentru comuniune, 
spune azi chiar un calvin ca Grisebach. lar dacă este pentru 
dragoste şi comuniune - nu pentru promovarea individua- 
lismului —, ea trebuie să-și aibă măsura ei și să se orienteze 
după ceea ce este necesar semenilor. Grisebach stabilește o 
serie întreagă de restricții cantitative și morale ale muncii. 
Europa muncește prea mult și prea fără scrupule și consi- 
derații morale, spune el. 

Dar aceste restricții ale muncii, adăugăm noi, nu pot 
merge decât mână în mână cu înfrânarea apetiturilor, cu o 
anumită asceză, care este reținere a egoismului nu numai 
în raport cu Dumnezeu, ci și în raport cu semenii, lucru pe 
care îl caută Grisebach. 

Europa, dusă pe marginea prăpastiei, din cauza men- 
talității deviate a spiritului din Apus, trebuie să se întoarcă 
deplin la înţelepciunea cuprinsă în duhul răsăritean. 











Cu moartea pe moarte călcând...' 


În legătură cu moartea lui lisus se înfățișează spre ana- 
liză următoarele probleme: 1. Cum a luat El asupra Sa moar- 
tea tuturor oamenilor? 2. În ce a constat moartea Sa, subiectiv şi 
obiectiv? 

La întrebările acestea nu se poate răspunde separat. 
Dar în general ele ne pot jalona expunerea. 

Asumarea morţii universal-omenești este implicată în 
asumarea păcatelor tuturor oamenilor. Eul Său plasându- 
se acolo unde ajunge intimitatea tuturor eurilor omenești, 
în centrul lor, în punctul de supremă sensibilitate a tuturor, 
toată neființa care avansa spre ele şi în ele, fie ca trimisă 
de Dumnezeu pentru păcat, fie ca urmare organică a pă- 
catului, sau ca armă a contrariului lui Dumnezeu, a con- 
centrat-o spre El. lisus S-a plasat între omenire și moarte, 
sau între miezul tuturor eurilor omenești și moartea care le 
înconjoară și le pătrunde ca un întuneric al neființei. Prin 
păcat neantul inițial pornește iarăși asupra creației în urma 
stricăciunii de care s-a infectat. Iar Satana, care se bucu- 
ră de zădărnicirea operei lui Dumnezeu, se pomenește în 





* Telegraful Român, an XCI, nr. 16-17, 25 apr. 1943, pp. 2-3. Semnat: 
D. Stăniloae. 


3 Ata ptr atei 

plină lucrare. Moartea este o stingere rând pe rând a celor 
ce vin la existență. Dar stingerea completă are loc numai 
în planul istoric. În alt plan, se păstrează o epavă din fie- 
care ființă spirituală care a fost, aceasta convenindu-l lui 
Dumnezeu pentru a se păstra urma creaţiei şi a pedepsei 
Sale. Satana însuși nu este neantul, ci schimonosirea supre- 
mă a creaţiei prin neant. 

lisus, Logosul care a învins neantul la creație, S-a pla- 
sat din nou în faţa lui. Dar de această dată nu ca subiect 
poruncitor, ce-l împrăștie de departe prin cuvântul Său, 
adică nu ca Dumnezeu, Care nu este nicio clipă rob al lui, 
ci ca om care, deși n-a păcătuit personal, poartă totuși vina 
păcatelor omenești, deci ca victimă, ca obiect menit să se 
lase învăluit, pătruns de el. Tatăl lasă să fie năpădit de în- 
tregul neant, întrucât văzându-L identificat cu tot păcatul 
omenesc, simbolizează, prin această aplicare fără excepție 
a dreptății divine, pedepsirea păcatului tuturor. Satana îm- 
pinge întreg; neantul spre El, suflând în pânzele lui cu toată 
adversitatea câtă o are împotriva ei în inimile înăbușite de 
ură ale arhiereilor și fariseilor evrei. 

Sensibilitatea lui lisus, mare cât a tuturor oamenilor, 
a putut să se adâncească cu înfiorare în toată profunzimea 
neființei. EI a trăit moartea tuturor. Moartea sau neantul 
fiind și deplina absenţă a lui Dumnezeu și maxima apro- 
piere a celui-rău, lisus a gustat ca niciun om grozăvia aces- 
tei perspective, în treptata ei realizare, până în momentul 
împlinirii în moarte. 

Să nu uităm că toate ale morţii le-a pătimit cu umani- 
tatea Lui, nu cu dumnezeirea. lar acest lucru a fost posibil 
în urma faptului că a înfrânat dumnezeirea de a-și exercita 
puterea. 

Numai dacă moartea învinsă de Iisus a fost suprema 
încordare a neantului, victoria Lui i-a răpus pentru tot- 
deauna puterea. 

Întreaga putere a neantului, reînviorată prin păcat, s-a 
îngrămădit așadar asupra lui lisus, pe de-o parte, printr-o 
mișcare obiectivă îngăduită de Dumnezeu și învâlvora- 
tă de Satana, pe de alta, printr-o mișcare subiectivă, prin 
sensibilitatea omniumană față de el, pe care a avut-o lisus 
în urma asumării prin iubire a tuturor păcatelor omenești. 
Unde este mai multă tărie de viaţă, se încordează mai mult 
puterea de distrugere. 

Poate ar părea că, vorbind de această mișcare sponta- 
nă, ne contrazicem cu ceea ce am spus mai înainte, că lisus 
S-a așezat acum în calea neantului nu ca Logos poruncitor, 
ci ca om menit să primească a trece peste el masivitatea ace- 
luia. Dar această mișcare spontană nu înseamnă că lisus a 
ieşit poruncitor în calea morţii Sale, ci că S-a așezat benevol 
ca victimă în calea ei. 

EI n-a purtat în Sine germenele morţii, precum păcatul 
n-a răsărit din Sine, deci nu trebuia să moară în baza unei 
fatalități organice. Moartea I-a venit din afară, și deci putea 
s-o evite dacă nu Și-ar fi asumat păcatul omenesc. Ea a ve- 
nit pentru că El a voit să vină. 

Şi tocmai în faptul că moartea nu a crescut în El, că 
în El nu era nicio slăbiciune și nicio boală, stă una din 
circumstanțele că El a gustat durerea morții mai mult 
decât toţi oamenii. Deși n-a murit moartea Sa, ci moar- 
tea altora, sau tocmai de aceea, ea a fost mai înfricoșată 
decât a tuturor. Faptul că moartea a venit la El din afară, 
și El a mers spre ea spontan, dă o intensitate neajunsă 
amarei ei experiențe. Cum a observat Oskar Bauhofer 

(Das Geheimnis der Zeiten. Christliche Sinndeutung der 
Geschichte), la ceilalți oameni moartea este o pătimire, la 
lisus este o faptă, fiind liber aleasă. Sau pătimirea Lui 
este fapta Lui. În starea de victimă peste care înaintează 
moartea, El este totuși subiect. Jertfa este totodată jert- 
fitor. Este cea mai înaltă bărbăţie să nu cazi, când eşti 
jertfă, în stare de obiect, ci să-ţi păstrezi caracterul de su- 
biect atât de deplin, încât să săvârșeşti singur toată ope- 
rația propriei jertfiri. Numai lisus a putut întruni aceste 
două calităţi în chip desăvârșit. 

Dăm cuvântul lui Oskar Bauhofer care, în această pri- 
vință, scoate bine în relief deosebirea morţii lui lisus de a 
celorlalți oameni: 


„Moartea lui Hristos nu este mai puţin reală, nu este 
mai puţin îngrozitoare şi înspăimântătoare, din moti- 
vul că a fost aleasă liber și a fost fapta Lui. Dimpotrivă. 
Poate numai Hristos a putut suporta moartea în toată 
mărimea ei pură și a putut-o trăi, experia — folosim acest 
cuvânt paradoxal pentru suportarea morţii — în toată 
goliciunea substanţei ei. Trebuie să admitem din moti- 
ve interne (o dovadă nu se poate aduce) că oamenii nu 
suportă moartea deplin, cu atât mai puţin o experiază 
real. Cu cât este mai mare agonia, lupta cu moartea și 
chinul unui muribund, cu atât mai mult se copleșeşte 
şi se stinge durerea prin sine. Aceasta este o orândui- 
re milostivă a lui Dumnezeu [...]. Căci noi nu suntem 
capabili să suportăm grozăvia morţii. Ea ne este pusă 
pe umeri, dar propriu-zis nu o întâlnim [...]. Noi oa- 
menii cădem sub povara morţii, ea ne doboară la pă- 
mânt. Hristos însă pășește înaintea ei, o întâlnește în 
sens propriu, El nu este doborât și întins la pământ de 
către moarte. El moare ridicat în sus. Aceasta este cru- 
cea. Simţurile şi sufletul lui Hristos nu sunt în această 

pătimire întunecate și tulburate, ci, dacă ne putem ex- 
prima așa, sunt ținute în maximă trezvie şi capacitate 
de suferință”!. 


Dar să nu uităm nicio clipă că lisus nu stă în această 
trezvie ca cel ce luptă cu moartea, încercând să o alunge, să 
scape de ea. Nu este subiect ce luptă cu moartea, ci subiect 
ce suportă moartea, subiect în rol de obiect, de victimă, de 
jertfă. Dacă ar fi vrut să învingă neantul prin activism, ar fi 
lucrat ca Logos, dar nu l-ar fi putut mântui pe om dinăun- 
tru. Așezându-Se în raport cu moartea ca om, a trebuit să Se 
comporte ca om ce poartă asupra lui păcatul, dar nu vrea 
să-l înmulțească refuzând pedeapsa divină, ci să-l ispășeas- 
că primind-o benevol. Deşi n-a comis niciun păcat personal, 
moartea Lui a fost singura suportată în cel mai benevol chip. 
Dacă L-ar fi cucerit moartea luptând cu ea, ar fi fost mai 
ușor de suportat. În toiul activismului se mai tocește sensi- 
bilitatea. Pe de altă parte, dacă ar fi luptat cu ea și totuși ar 
fi murit, ar fi fost mai tare ca El. lar dacă ar fi învins-o, n-ar 
fi murit, deci n-ar fi suportat toată pedeapsa divină pentru 
păcate și n-ar fi gustat până la capăt suferința. 

Prin om s-a dezlănțuit neantul asupra Universului 
creat, prin om trebuia învins. Dar omul simplu nu ar fi fost 
în stare să-l învingă. În fața neantului trebuia să stea Logo- 
sul ca om, ca să-l salveze pe om. Ca om, spre a fi în atitudi- 
ne de suportare, nu de înlăturare a ei; dar ca om purtat de 
Logos, pentru a avea puterea să o suporte în așa fel, încât 
să o învingă. 





1 Oskar BAunorER, Das Geheimnis der Zeiten. Chrisliche Sinndeutung 
der Geschichte, Miinchen, 1935, pp. 106-107. 

Pare că stăm aici în faţa celui mai mare paradox: lisus 
a trebuit să îndure moartea pentru ca, pe de o parte, să 
guste până la capăt suferința pentru păcat și să Se dăru- 
iască întreg lui Dumnezeu pentru contrabalansarea egois- 
mului omenesc și pentru satisfacerea dreptăţii divine, iar, 
pe de alta, pentru a-Și arăta puterea şi în suportarea de- 
plinei intensificări a suferinței, de care nu se poate spune 
că este realizată într-un moment anterior morţii. Numai 
momentul expirării mortale este momentul supremei su- 
ferințe, momentul arătării capacităţii totale de suferinţă, 
a victoriei Sale asupra morţii. Dar expirarea mortală ne 
apare, pe de altă parte, ca o victorie a morţii. Este moartea 
Lui o victorie a morţii și o victorie asupra morţii în același 
timp? 

Am spus că moartea este, pe de o parte, o maximă în- 
văluire prin neantul mânat de cel rău, iar pe de alta, o pă- 
răsire din partea lui Dumnezeu, o tăiere a legăturilor vieţii 
create cu Dumnezeu. Sunt două aspecte ale aceleiași reali- 
tăți. Niciun om, murind, nu privește din plin în față acest 
grozav eveniment. 


„Esenţialitatea morţii ca suma şi împlinirea existențială 
a înstrăinării de Dumnezeu și a părăsirii de către El nu 
poate fi experiată de om în puritatea ei.” 


Hristos însă a trăit până la capăt această grozăvie a 
morții. Strigătul Lui: „Dumnezeul Meu, Dumnezeul Meu, 
pentru ce M-ai părăsit?” (Matei 27, 46) nu este numai o 
reacţie fizică, ci expresia vederii depline a acestui abis al 
morții, cum numai de Hristos a putut fi experiat și supor- 
tat. Numai El a suportat moartea până la ultima limită, 

moartea prin excelență.? A suportat-o până la capătul ei, 
până la expirare. Numai așa Și-a arătat toată puterea de a 
o suporta. 

Dar în ce a constat puterea Lui asupra morții dacă a 
sfârșit în expirarea mortală? În siguranţa absolută că ne- 
antul și părăsirea de către Dumnezeu, adică moartea, nu 
are ultimul cuvânt. Cu toate că a privit cu o luciditate ca 
nimeni altul în abisul înfricoșat al neantului şi al părăsirii 
de către Dumnezeu, nu S-a îndoit o clipă. A trăit moartea 
în toată vastitatea și adâncimea ei, dar nu a fost copleșit 
spiritual o clipă de ea. A privit-o în ochi, și a supus-o. Ea 
nu l-a putut atinge spiritul. Puterea neantului și realita- 
tea părăsirii de către Dumnezeu n-au fost numai obiect de 
contemplaţie din partea lui lisus, ci şi-au desfășurat toată 
eficienţa lor grozavă. Aceasta este semnificația morții rea- 
le, a opririi funcţiilor trupului și a despărțirii sufletului de 
trup. Lucrarea de distrugere a vieţii istorice a lui lisus prin 
puterea neantului era atât de intensă, încât s-a resimţit şi 
cosmosul. „De la ceasul al șaselea, s-a făcut întuneric peste 
tot pământul, până la ceasul al nouălea” (Matei 27, 45). Na- 
tura recade în întunericul de la începutul lumii; se află pe 
punctul de a fi înghițită din nou de neființă. Neantul a fost 
lăsat în toată puterea lui să lupte cu ființa și să fie răpusă 
în luptă dreaptă. Norocul a fost că în numele ființei a pășit 
pe arenă Omul cu ipostas ceresc primind lupta cu neființa. 
lar când neantul a atins maximum de eficiență asupra lui 
lisus, când Acesta Şi-a dat duhul, pământul s-a cutremurat, 
catapeteasma templului s-a rupt şi stâncile s-au despicat. 





> Oskar BAuHOFER, Das Geheimnis der Zeiten..., pp. 108-109.. 

Este arătată în acest eveniment atât solidaritatea cosmosu- 
lui cu lisus, Care S-a făcut, prin iubire, ca om, inima lumii, 
după ce era ca Logos creatorul ei, cât și suprema încordare 
a neantului de a prăvăli prin lisus întreg cosmosul în hao- 
sul dinainte de creaţie. În numele omenirii lisus a înfruntat 
toată apăsarea neantului și a suportat toată durerea pre- 
zenţei lui, răscumpărând-o. 

Fiind vorba de tendința neantului de a distruge ome- 
nirea ca entitate spirituală, lupta se decide în spirit. Deși 
operează şi prin presiunea şi stingerea vieţii trupeşti, biru- 
ința o câștigă neantul atunci când îngenunchează spiritul 
în vârtejul cumplitelor dureri şi sentimente ale sfârșitului. 
lisus a avut parte de cele mai mari dureri ce se pot închi- 
pui și a experiat sfâșierea Sa treptată și totala părăsire de 
către Dumnezeu. Dar până în momentul când s-a stins în 
EI conștiința, n-a șovăit în certitudinea că moartea nu-L va 
ține, ci va trece la Tatăl. „Părinte, în mâinile Tale încredinţez 
duhul Meu!” (Luca 23, 46), rosteşte în preajma clipei când 
se sfârşeşte viaţa Lui de aici. lar înainte spusese tâlharu- 
lui: „Adevărat grăiesc ţie, astăzi vei fi cu Mine în rai!”. 
(Luca 23, 43). Această certitudine este, în același timp, o în- 
credere în Tatăl și, ca atare, supremul omagiu, supremul 
cult ce I l-a adus. Moartea Lui a fost jertfa deplină, ca un 
cult adus lui Dumnezeu. 

Astfel, moartea Lui nu se realizează ca stingere a con- 
ştiinţei decât o clipă, cât a fost necesară gustarea ei, până în 
momentul culminant, şi arătarea puterii Sale de a o înfrun- 
ta până la capăt. Culminaţia ei coincide cu biruința asu- 
pra ei. Neatingându-l spiritul, neslăbindu-l-l, nu durează 
sincopa conștiinței în moarte și nu se duce cu el slăbit, ca 
să continue o existență chinuită, ca ceilalți oameni: „căci 





362 CULTURĂ ŞI DUHOVNICIE 


n-a fost lăsat în iad sufletul Lui și nici trupul Lui n-a văzut 
putreziciunea” (Faptele Apostolilor 2, 31). 

lisus Se ridică imediat, din clipa de stingere a vieţii 
istorice, în viața celuilalt plan de existență. Moartea este 
învinsă în momentul când i s-a părut ei că a învins, căci 
„Nu era cu putinţă ca El să fie ținut de ea (moartea - n.n.)” 
(Faptele Apostolilor 2, 24). 

Moartea lui lisus a însemnat victoria asupra morţii. 

Suferinţa lui lisus, provenind din stingerea treptată a 
vieţii Lui omenești istorice, trebuia să meargă până la capăt 
ca să topească în ea păcatul omenesc. Dreptatea divină a 
lăsat să fie distrusă viaţa Lui istorică prin moarte, întrucât 
ea reprezenta viaţa istorică a umanității. Numai aşa se pu- 
tea arăta pedepsirea păcatului cu distrugerea, întrucât se 
distrugea persoana care l-a acumulat asupra sa. 

Dar orice alt om, care poartă păcatul asupra sa, îl poar- 
tă ca făptaș, este păcătos ca subiect, ca izvor de ultimă au- 
todeterminare a lui. Deci moartea, nefiind decât urmarea 
păcatului, creşte din însuși subiectul omenesc, care se slă- 
beşte treptat și sucombă măcinat de ea, neavând puterea să 
o înfrunte, să reziste. lisus însă, deși identificat cu păcatul 
tuturor oamenilor, nu era totuși făptașul lui. 

Păcatul venea asupra Sa de dinafară, nu izvora dină- 
untru. Altceva este când porți ceva, și altceva când izvo- 
răște din tine. În cazul din urmă, se păstrează totuși o anu- 
mită distincţie între subiectul tău, ca ultim izvor al ființării 
proprii, și ceea ce porți. Păcatul, neizvorând din adâncul 
subiectului lui lisus, nu rodea acolo slăbirea treptată du- 
cătoare spre moarte. Așa se explică de ce subiectul Lui şi-a 
păstrat vigoarea de a înfrunta moartea, de a nu cădea slăbit 
sub ea, ceea ce înseamnă o slăbire morală în primul rând, 

o șovăire a încrederii. Asupra celui fără de păcat personal, 
moartea nu are putere de înghițire definitivă, oricât de total 
s-ar concentra asupra lui. Aceasta a fost situaţia lui Iisus. 
Moartea L-a învăluit și cucerit ca pe un obiect. Dar și în ul- 
tima clipă a trecerii ei peste EI, lisus n-a căzut lăuntric din 
starea de subiect, nu a renunţat de a fi subiect, nu a devenit 
obiect, oricât L-a tratat moartea ca atare. Moartea și-a pus 
în desfășurare toate puterile, a făcut obiectiv cu El tot ce-a 
făcut cu orice om, şi El a lăsat-o să facă obiectiv cu Sine 
totul. Dar a rămas subiect până la samavolnica ei așezare 
asupra Lui. 

Ea a învins la vedere, experimental. Dar victoria ei 
n-a fost adevărată, întrucât El nu S-a dat nicio clipă bă- 
tut. Moartea a făcut ce a putut, ca să sfârșească epuizată și 
învinsă. 

El a învins astfel moartea ca om. A putut-o învinge 
întrucât n-a fugit de ea nicio clipă, ci a primit-o, fără de 
păcat personal, cu deplină încredere în Tatăl. Primirea de- 
plină a morţii și lipsa de păcat se țin împreună. Dar ca să 
fie omul lisus în stare de acestea, a trebuit să aibă ipostas 
divin. Puterea Lui de a învinge ca om toată năvala nean- 
tului I-a venit din ipostasul Său divin. Capacitatea Lui de 
a primi și suporta moartea tuturor este una cu capacitatea 
Lui de iubire de formă umană, dar de proporţii divine, față 
de oameni cu care S-a identificat și față de Tatăl de Care nu 
S-a îndoit nici când a fost părăsit total. 

Iubirea L-a făcut să moară, iubirea I-a dat biruința asu- 
pra morţii. Iubirea este singura putere prin care sufletul în- 
vinge moartea. Ea susține viața nescăzută în suflet, întrucât 
îl menţine în legătură cu Dumnezeu și cu semenii, menţi- 
ne încrederea în Dumnezeu. Cât timp este iubire în el, nu 























364 CULTURĂ ŞI DUHOVNICIE 


șovăie, nu slăbește. Atribuind iubirii lui lisus puterea de a 
fi învins, nu contrazicem afirmaţia de mai sus, că a învins 
moartea prin lipsa de păcat, întrucât lipsa de păcat nu este 
posibilă fără de iubire desăvârșită. Dar iubirea desăvârșită 
având-o ca om între oameni, trebuie să însemne în același 
timp asumarea păcatelor tuturor și capacitatea de a merge 
la moarte pentru ei. Prin aceeași forță divină a iubirii lisus 
este lipsit de păcat și împovărat de păcatele tuturor, pri- 
mește moartea și o învinge. 

Stăruind în iubire neșovăitoare față de Tatăl, deși 
moartea poate trece peste El silnic, El rămâne până în ul- 
tima clipă subiect deplin și nescăzut. O biruință adevărată 
a morţii ar fi fost numai dacă El ar fi scăzut ca subiect 
sub presiunea ei, dacă ar fi cedat și S-ar fi lăsat covârșit 
spiritual. Totuşi, trecerea samavolnică a morții peste El, 
L-a adus în starea de încetare a funcţiilor trupului și de 
încetare a conștiinței. Dar pe nedrept. Nu este o biruință 
legitimă. Ca să Se ridice din starea aceasta avea nevoie de 
intervenția dumnezeirii, de aceea se spune în Scriptură că 
Tatăl L-a ridicat pe lisus din morţi, dar avea un drept la 
această ridicare, pentru că moartea nu a câştigat în lup- 
tă dreaptă, ci pe ocolite, împotriva rânduielii. Dumnezeu 
L-a înviat, dezlegând durerile morţii, întrucât nu era cu 
putinţă ca El să fie ținut în moarte. 


mama 1 ee mi e ma 







Supraistoria noastră” 


Excelenta revistă Gândirea aduce în numărul de pe 
aprilie a.c. [1943] un eseu de indescriptibilă frumuseţe al 
dlui prof. Nichifor Crainic, intitulat: „Transfigurarea româ- 
nismului”, eseu a cărui cărei ultimă parte o reproducem în 
foia noastră. Istoria noastră, care nu este o istorie pozitivis- 
tă, realizată cu puteri pur omenești și pentru scopuri pă- 
mântești, ci este o istorie făcută în comun cu puterile cerești 
și de cele pământeşti, mişcându-se pe o linie de idealism şi 
într-o regiune învăluită în lumina harului, nu poate fi re- 
dată în înţelesul ei decât de o sensibilitate și de o pană de 
poet, purtat de dragostea cea mai înțelegătoare față de fac- 
torul Ortodoxie, care este factorul ei hotărâtor. Dl Nichifor 
Crainic era cel mai indicat să ne dea aceste pagini, care să se 
ridice cu adevărat la înălțimea istoriei noastre. Eseul acesta, 
care pune în lumină marea istorie pe care a făcut-o poporul 
nostru, determinând în bine soarta Sud-Estului şi chiar a 
întregii Europe, este de natură să înlăture afirmaţiile depri- 
mante și injuste ale unui Blaga de pildă, care, lipsit de pute- 
rea înțelegerii lucrurilor cu adevărat mari, ține să convingă 
pe tinerii noștri că noi n-am avut istorie, am trăit ca niște 





* Telegraful Român, an XCI, nr. 18, 2 mai 1943, p. 1. Semnat: DS. 

larve sub coaja pământului, sau cu cine ştie ce trib african, 
incapabili să ne impunem în două mii de ani cu un rol al 
nostru în aceste ținuturi. 

Nu subistorică ne-a fost existenţa, ci supraistorică, rea- 
lizând o istorie maximă pentru puterile noastre și în com- 
paraţie cu toate neamurile ce ne înconjoară. Măcar de am 
fi în stare să ne ținem și de aici înainte la aceeași înălțime a 
rolului nostru ca neam. Acest lucru îl dovedește din nou cu 
o limpezime hotărâtoare eseul dlui Nichifor Crainic. 





Bibliografie” 


Ion Petrovici, Momente solemne, Casa Şcoalelor, 1943, 
180p. 


DI prof. |. Petrovici şi-a adunat într-o ediție întregită 
o parte din cuvântările rostite la diferitele ocazii festive, 
după ce ediţia din 1927, care cuprindea unele cuvântări ți- 
nute până în acel an, se epuizase de multă vreme. 

Domnia Sa a săvârșit o faptă de mare folos publicând 
aceste cuvântări. Ele pot servi ca un model al genului, abs- 
trăgând de încântarea sufletească pe care o procură lectura 
lor. Căci cuvântările dlui prof. Ion Petrovici întrunesc de- 
opotrivă aceste două calități: ele sunt întruchipări ale artei 
oratorice, dar, totodată, bucăţi de adevărată literatură. 

Privite sub aspectul oratoric, trebuie să remarcăm mai 
întâi că astăzi, deși se vorbește enorm, rar întâlnim câte o 
cuvântare care să corespundă cerințelor oratoriei concepu- 
te ca artă. Cuvântările de azi n-au un început și un sfârşit, 
n-au O măsură, o gradaţie, nu ţin seama de ceea ce îi tre- 
buie unui auditor într-un moment dat. Sunt, apoi, fie prea 





* Telegraful Român, an XCI, nr. 18, 2 mai 1943, pp. 3-4. Semnat: D. 
Stăniloae. 

superficiale și dezlânate, fie prea docte, adevărate prele- 
geri. Nu mai vorbim de forma literară care lipsește uneori 
cu totul, alteori totul se reduce la figuri goale. 

Cuvântările dlui prof. 1. Petrovici sunt la antipodul ne- 
gațiilor înșirate. Ele au o introducere, o încheiere, o grada- 
ție a tratării, o măsură a extensiei, un echilibru între fond și 
formă, nelipsind nici primul, nici ultima, dar menținute în 
anumite margini. Discursurile Domniei Sale dezvoltă tot- 
deauna câteva idei, o anumită filosofie, dar atâta câtă poa- 
te asimila un public general și într-o formă limpede, bine 
rotunjită. Caracteristic cuvântărilor Domniei Sale este ele- 
mentul anecdotic. Fiecare discurs cuprinde una sau două 
scurte întâmplări sau povestiri, amintiri sau citate, care 
servesc pentru ilustrarea ideii și pentru înviorarea atenţiei. 
Am putea spune că efectul produs de cuvântările Domniei 
Sale este în general o anumită stare de desfătare spirituală, 
care se împreunează admirabil chiar cu tonul de gravă seri- 
ozitate atunci când momentul o impune. 

Imaginile inedite, claritatea străvezie în care se mișcă ide- 
ile, povestirile care le ilustrează produc o stare de încântare, de 
mulțumire, de odihnă în suflet, o impresie că prin discurs s-a 
rotunjit ceva în mod deplin; ca într-o formă finită, el cuprinde 
o anumită infinitate, ceea ce-i caracteristic artei adevărate. 

Am mai remarcat: nota dlui prof. I. Petrovici nu este 
patetismul, nici chiar în discursuri. Cuvântul Domniei Sale 
nu dezlănţuie patimi de niciun fel: nici avântul fără frâu, 
nici durerea nereținută, nici revolta nemăsurată. Am putea 
spune că Domnia Sa este un clasic şi în această privinţă. 

Aceasta nu înseamnă însă că sufletul Domniei Sale nu 
vibrează și nu transpune în stare de vibraţie și sufletele 
ascultătorilor. Dar este o vibraţie reținută în manifestări și 

tocmai de aceea mai interiorizată, mai statornică, mai inten- 
sivă. Cuvântările funebre la moartea lui O. Goga, a Reginei 
Maria ne pot servi de ilustrare a acestei stări, de încordare 
în durerea, pe care înfrânarea o mărește. 

Această observaţie este valabilă şi în general, pentru 
filosofia cuvântărilor dlui lon Petrovici, căci ele toate au și 
o anumită filosofie. 

DI prof. lon Petrovici pare, privit la suprafață, un olim- 
pic încrezător în puterea rațiunii de a descifra deplin tainele 
vieţii. Cu puţină sensibilitate, lectorul simte însă că nu este 
așa. Cu toată limpezimea frazelor, care redau impecabil 
sensul anumitor idei, lectorul simte că oratorul își dă seama 
că ceea ce prinde în cuvintele sale clare sunt numai fărâ- 
me, sunt elemente de suprafață dintr-acel vast şi prăpăs- 
tios adânc care constituie marele X, peste care plutim. Dar 
pe când la alții conștiința acestui mister întreține o alarmă 
continuă și o dezordine a expresiei, o spaimă neînfrânată, 
la dl prof. 1. Petrovici ea produce o înţeleaptă împăcare cu 
un destin al cărui înțeles ne depășește. Aici stă clasicismul 
Domniei Sale. Pe când la alţii scrisul și cuvântul sunt un 
pod accidentat prin ale cărui scânduri vezi gurile de pră- 
pastie, la dl prof. |. Petrovici podul de cuvinte este impeca- 
bil încheiat, dar îl simţi legându-se elastic peste adâncimile 
de taină. 


* 


Ioan Lupaș, Zur Geschichte der Rumănen. Aufsălze und 
Vortrăge, Sibiu, 1943, VIII+609%p. 


A apărut la editura germană Kraft şi Drotleff din Sibiu 
un volum de peste 600 de pagini, publicat de dl prof. 1. 

Lupaș, cu titlul Zur Geschichte der Rumănen. Aufsătze und 
Vortriăge, cuprinzând o serie din conferințele istorice rostite 
de Domnia Sa în cursul anilor din urmă în diferite centre 
universitare din Apus. 

Numeroși auditori ai acestor conferințe au exprimat de 
repetate ori dorința să aibă textul lor tipărit într-o publicație 
accesibilă păturilor mai largi ale cititorilor, obișnuiți în tim- 
pul din urmă să urmărească fenomenele vieţii românești din 
trecut cu interes tot mai viu și cu atenţie sporită. 

De la profesorii Universităţii din Berlin, Miinchen, 
Viena, Ziirich, Bratislava, Tiibingen autorul a primit suges- 
tii şi îndemnuri stăruitoare pentru publicaţia de față. Unul 
dintre profesorii din Tiibingen, dr. Richard Csaki, subli- 
niase că „este foarte de dorit să se facă publicului german 
accesibilă în forma unei tipărituri în volum seria acestor 
eminente conferinţe”. 

Cedând acestor îndemnuri, dl prof. loan Lupaș a strâns 
în volum un număr de 33 de studii și conferinţe cu subiecte 
din trecutul românilor, îndeosebi al celor din Transilvania. 

Acest impunător volum are la început două conferin- 
țe rostite la Universitatea din Tiibingen despre „Iemeiu- 
rile unității etnice românești” și despre „Drumul istoric al 
românilor spre unitate și independenţă politică”. Urmează 
apoi conferinţa rostită la Universitatea din Miinchen despre 
„Formarea celui dintâi stat român independent în veacul al 
XIV-lea”, cea rostită la Universitatea din Berlin despre „Pro- 
blema confesională în veacul al XVI-lea”, despre „Mihai 
Viteazul și stăpânirea lui transilvană”, despre „Începutul dom- 
niei lui Matei Basarab şi relaţiile lui cu Tansilvania”, despre 
„Dimitrie Cantemir ca istoric”, despre „Regele Ferdinand I”, 
despre „Leopold Ranke și Mihail Kogălniceanu”. 

Altă serie o formează conferințele despre momen- 
te și personalități istorice din trecutul Transilvaniei: „Ion 
Huniade”, „Bartolomei Dragfi”, „Ştefan Mailat”, „Nicolae 
Olahus”, „Mihail Valahul”, „Desfacerea Transilvaniei de 
Ungaria în veacul al XVI-lea”, „Sfârşitul suzeranității oto- 
mane și începutul supremației habsburgice în Transilva- 
nia”, „Răscoala ţăranilor de la 1437”, „Răscoalele transil- 
vane din cursul veacurilor XVI-XVIII”, „Contribuţii la dez- 
voltarea orașelor transilvane”. 

Din toate acestea apare luminos contactul neîntrerupt 
dintre cele trei țări carpatice și se lămurește deplin în ce 
măsură a fost dependent trecutul Transilvaniei de acela al 
Ţării Românești și al Moldovei. Este un merit deosebit al 
cărții dlui profesor Lupaș de a fi izbutit să încadreze tre- 
cutul Transilvaniei în istoria generală a românilor, demon- 
strând opiniei științifice europene, în mod convingător că 
România întregită nu este un dar al tratatelor, ci un rezultat 
firesc al evoluției istoriei și al realităţii etnice. 

În sfârșit, a treia serie de conferinţe era menită să arate 
relațiile istorice dintre germani, români, croaţi și slovaci: 
„Influenţa reformei religioase asupra românilor în veacul 
XVI”, „Dualismul austro-ungar şi consecinţele lui pentru 
Croaţia și Transilvania”, „Relaţii româno-slovace” ș.a. 


* 


Eminentul nostru istoric face prin această operă un 
important serviciu cauzei noastre peste hotare, prezen- 
tând într-o limbă de circulație europeană principalele 
momente ale istoriei noastre și aspectele caracteristice ale 
ei, deodată cu drepturile ce le avem pe acest pământ, pe 

care-l frământăm cu strădania şi cu sângele nostru din 
timpuri neştiute şi căruia i-am dat pecetea noastră, pre- 
cum el ne-a dat-o pe a sa. 

De mult timp era necesar să pornim la o astfel de lă- 
murire a lumii străine asupra ființei şi vredniciilor noastre 
în tot trecutul. E bine că s-a început această lucrare măcar 
acum. Şi este bine că s-a început în chip norocos prin opere 
ca cea a dlui prof. |. Lupaș. Scrisul Domniei Sale este cât 
se poate de adecvat acestui rost, de misionarism românesc. 
Domnia Sa are darul de a prezenta trecutul istoric în forme 
accesibile unui public cât mai larg. Expunerea fluentă, cal- 
dă, urmărind esenţialul face din orice conferinţă sau lucra- 
re scrisă a Domniei Sale o adevărată pledoarie, bazată însă 
continuu pe cel mai strict adevăr istoric, întemeiat prin cele 
mai categorice dovezi. 

Meritul acestei opere a dlui prof. I. Lupaș este dublat 
de faptul că trecutul nostru este înfățișat în ea cu toată 
sinceritatea, căci se întâmplă de multe ori ca autorii care 
scriu pentru un anumit cerc de lectori străini să retușeze 
acest trecut după preferinţele acelui cerc. DI prof. IL. Lu- 
paş zugrăvește cu toată căldura personalitatea Regelui 
Ferdinand 1 și marele act al Domniei Lui: războiul pen- 
tru întregirea neamului. Rolul uriaș al Bisericii Ortodoxe 
în păstrarea unității neamului nostru și influenţa ei defi- 
nitorie asupra sufletului românesc este scos în relief de 
asemenea fără nicio umbrire. 

Scrisul dlui prof. |. Lupaș are o aromă de hronic. Ea 
vine din identificarea întregii ființe a autorului cu ființa 
trecutului nostru. Nu numai prin ce spune, ci şi prin felul 
cum spune, dl prof. I. Lupaş sugerează trecutul nostru în 
tot ceea ce are caracteristic, aşa cum o frântură cât de scurtă 

din doina noastră ne învăluie în toată atmosfera sufletului 
românesc. 

Avem nădejdea că și cercurile străine, citind cartea dlui 
I. Lupaș, vor simţi că din ea se ridică atmosfera sufletească 
a unui neam de o spiritualitate profund originală și deo- 
sebit de cuceritoare, ce se manifestă prin toate faptele lui, 
un neam definit, deci un neam vechi, un neam superior, ce 
integrează într-un mod unic mozaicul culturii universale. 





Ortodoxia, lumina curată a lui Hristos" 


Fiul lui Dumnezeu S-a coborât în lume în trup smerit 
de om și a suportat umilirile și patimile cele înfricoșate, ca 
să ne reveleze adevărul dumnezeiesc, singurul prin care 
ne putem înălța viața cu adevărat și ne-o putem mântui. 
Niciunul din sistemele filosofice, câte au fost construite de 
la apariţia creștinismului, nu a putut suporta nici pe de- 
parte proba vreunei comparații cu învățătura lui Hristos, 
nici în încheieturile lui doctrinale, nici în urmările practice. 
Creștinismul a rămas pe deasupra tuturor, neîntrecut, nea- 
juns, neînlocuibil, un infinit de profunzime și de armonie. 
Numai omul care trăiește cât mai conform cu el trezește în 
toate conștiințele respectul și admiraţia fără rezerve, numai 
societatea care și-a încreștinat cât mai deplin conținuturile 
și aspiraţiile sale de viață s-a constatat că s-a apropiat de 
idealurile dreptăţii şi armoniei sociale. 

Toate ideologiile pasionate ale ultimelor veacuri, pe 
care a încercat omenirea să le ia ca norme pentru organi- 
zarea politică şi socială a popoarelor, n-au făcut decât să 
înmulțească patimile, dezbinările, forțele dezechilibrării și 





* Telegraful Român, an XCI, nr. 20, 16 mai 1943, p. 1. Semnat: D. 
Stăniloae. 

neliniștii în sânul societății omeneşti, pe măsura depărtării 
lor de învățătura creștină, care s-a dovedit în practică un 
adevăr absolut, lipsit de orice scădere. 

Dar din formele în care s-a ramificat creștinismul în 
istorie, aceea care a păstrat în mod cu totul curat adevărul 
lui Hristos este Ortodoxia. 

În două feluri se poate constata acest fapt: 

Întâi, prin mărturia istoriei, care ne arată că numai 
Biserica Ortodoxă nu s-a dedat la niciun fel de schimbare 
a adevărului revelat și cuprins în Sfânta Scriptură și Sfânta 
Tradiţie. Noi avem până azi creștinismul așa cum l-au avut 
Sfinţii Părinţi din sec. Il-V. Toţi teologii catolici, anglicani, 
protestanți recunosc aceasta, unii făcând, se înţelege, chiar 
din aceasta o vină Bisericii noastre, declarând-o osificată, 
pietrificată în idei şi forme arhaice, ca una care n-a dezvol- 
tat adevărul creştin după cerinţele fiecărui timp. Prin ur- 
mare, Biserica Ortodoxă n-a știrbit adevărul coborât de sus, 
n-a diluat vinul ceresc cu apa sfătoșeniilor omenești, n-a 
purces la zădărnicia supremei acţiuni a lui Dumnezeu de a 
readuce lumea la adevăr. Cine a purces pe calea schimbă- 
rilor după principiul adaptării la spiritul timpului trebuie 
să schimbe continuu, odată ce și timpul se schimbă fără în- 
cetare. Unde se poate ajunge în felul acesta, ne-o arată pro- 
testantismul, care în mulți dintre reprezentanții lui a ajuns 
până dincolo de orice învăţătură creștină fundamentală. 

Dacă toate aceste schimbări sunt omenești, se înțelege 
că greu se va găsi una care să poată pretinde cu succes o 
polarizare a întregului creștinism în jurul ei. 

Unitatea creștinismului, diversificat în atâtea forme, 
amestecate cu adaosurile rațiunii umane în dezvoltarea 
ei istorică, nu se va putea realiza decât prin concentrarea 

tuturor în jurul adevărului divin nefalsificat de oameni, așa 
cum îl aflăm în primele veacuri creştine și cum este mărtu- 
risit până azi de Biserica Ortodoxă. Este punctul de vedere 
care s-a impus mai mult în conștiința teologică și creştină 
din toate țările, pentru că este cel mai just, cel mai rezona- 
bil. Între oamenii care se ceartă, pacea se poate restabili te- 
meinic numai prin supunerea lor unui for care-i depășește: 
lui Dumnezeu. 

Interesant este de altfel că pasiunea aceasta pentru 
adevăr, adică pentru Revelația divină, în orice dezbatere 
cu privire la refacerea unităţii creștine, caracterizează în 
mod deosebit conștiința ortodoxă. Dintre toate ramurile 
creștine, ea singură a rămas totdeauna pe lângă rolul de a 
fi martoră a adevărului, de a sta lângă adevăr. Se prezintă 
și azi ca şi în trecut, din partea altor confesiuni creştine, fel 
de fel de considerente și de atracţii prin care ar vrea să se 
facă pe ele centre de polarizare a creştinismului. Se induc 
motive politice, culturale, organizatorice, se ridică în slă- 
vi persoane omenești și scaune din care ar izvori binefa- 
ceri copleșitoare peste lume. De adevărul lui Hristos şi de 
Hristos însuși nu vorbeşte însă nicio altă ramură creștină. 
Cel puţin în faţa Ortodoxiei nu poate vorbi niciuna, fiindcă 
se jenează. Numai Biserica „dreptei credințe”, a „dreptu- 
lui adevăr” vorbește numai de adevărul lui Hristos, numai 
de adevărul revelat, pentru că numai ea îl are, numai ea a 
rămas pe lângă el, respingând ispitele lumești și primind 
mucenicia veacurilor. 

Ortodoxia stă singură pe lângă scaunul lui Hristos, 
până la plinirea vremii, când adevărul ei va trebui să câști- 
ge toată omenirea, ce este dornică să facă mai întâi până la 
capăt experienţa „creaţiilor” sale. 

În al doilea rând, faptul că Ortodoxia reprezintă adevă- 
rul nefalsificat poate fi dovedit din scrutarea comparativă a 
ei cu oricare altă ramură creștină. 

Formele creştinismului apusean sunt treptele unei 
continue diluări a adevărului integral al Revelaţiei. S-au 
tot făcut acolo concesii patimilor omenești, până ce crești- 
nismul a slăbit atât de mult în autoritatea şi densitatea lui 
de factor supraomenesc, încât le-a fost ușor acestor patimi 
să-l înlăture aproape cu totul. Ortodoxia singură a rămas 
să înfrunte de pe poziţia deplinei intransigenţe aceste pa- 
timi, să zugrăvească omului un ideal nerelativizat, să sus- 
țină în sufletul acestuia conștiința că Ortodoxia este ceva 
într-adevăr de dincolo de lume și, chiar dacă el nu poa- 
te atinge idealul ce i-l zugrăvește ea, totuși tinde tot mai 
sus, continuu nemulțumit cu ceea ce a realizat. Idealul 
de om al credinţei răsăritene nu este un ins care știe doar 
să-şi ascundă sub aparenţe de civilizație preaexageratele 
porniri pătimașe. Acesta este propriu Apusului. Ortodo- 
xia este radicală, ea cere absolutul. Cere dezrădăcinarea 
reală a patimilor. Nu un om „civilizat”, moderat în toate, 
atent la aparenţe cu semenii, ci un om transfigurat până 
în adâncuri, purificat total, un intransigent al sfințeniei 
reale, transparente, cere Ortodoxia prin spiritul ei ascetic 
și prin pilda sfinților ei. Ea cere mult, căci știe că numai 
cerând mult, se poate obţine de la majoritate măcar puţin 
şi se satisface setea religioasă a omului, care nu se împacă 
cu diluări din partea Bisericii. 

Relativismul religios şi moral al Apusului a dus lumea 
la biologismul său nesăturat și la toate neajunsurile sociale. 
Acesta l-a făcut izvorul tuturor doctrinelor care au dezlăn- 
țuit și au justificat patimile omenești. 

În Apus creștinismul a avut ca ideal să îl „civilizeze” 
pe om, pentru a-l scoate din barbaria unde se afla până 
acum opt sute de ani. În Răsărit, unde creștinismul apăruse 
într-o lume civilizată de mult, idealul a fost unul mai înalt: 
să-l sfințească. Poate a fost necesară această etapă în Apus. 
Dar de aici urmează că acum creştinismul apusean trebu- 
ie să se înalțe la treapta mai înaltă, pe care o reprezintă 
Ortodoxia. A venit timpul ca Ortodoxia să pătrundă în 
Apus, dacă vrea acela să găsească o ieșire din starea impo- 
sibilă la care l-a dus civilizaţia, ca și pe popoarele în mijlo- 
cul cărora a apărut creștinismul. 

Creștinismul apusean își dă însuși seama că 
Ortodoxia reprezintă forma cea mai dens-religioasă din 
tot creştinismul și de cea mai intensă vitalitate. Ambele 
confesiuni apusene privesc, în suprema criză prin care 
trec acum, cu ultima nădejde spre sud-estul european, 
admirând religiozitatea masivă și unanimă a popoare- 
lor ortodoxe. Spiritualitatea ortodoxă este studiată cu 
fervoare și este admirată ca o adevărată minune. Apu- 
sul creștin își nădăjduieşte renașterea prin Răsărit. Aici 
Hristos domină cu tot adâncul de putere misterioasă care 
emană din El. Nu omul, unul singur, sau fiecare individ, 
ca în Apus, formează aici cuprinsul scrisului și vorbirii 
creștine, ci Hristos. 

Tocmai din dorinţa de a se întineri cu forță religioasă 
nouă, ni se fac fel de fel de chemări drăgăstoase din partea 
reprezentanţilor acestui creştinism apusean. 

Dar un lucru trebuie să accentuăm: dacă creștinismul 
apusean vrea să renască și să-și recâștige puterea pierdută 
acasă la el, trebuie să se reidentifice complet cu Ortodoxia, 
nu să caute să toarne și în noi apa oaselor lui îmbătrânite. 

Creștinismul apusean trebuie să Îl restabilească pe 
Hristos în centrul conștiințelor, înlăturând domnia omului. 

Neamul nostru este fericit că sufletul lui a crescut și 
este înrădăcinat în adevărul cel nealterat al lui Hristos. 
Adevărul acesta întreg și drept ca lumina i-a limpezit chi- 
pul frumos și sănătos al sufletului său, i-a dat o pornire 
nereținută spre ideal, l-a împodobit cu bunătatea, cu echili- 
bru, cu înţelegere largă, cu frână în tot ce este patimă și cu 
înclinări curate. Suntem unul dintre cele mai spiritualizate 
şi mai înțelepte neamuri datorită Ortodoxiei. 

Prin ea am îndeplinit cea mai importantă funcție istori- 
că pentru Europa, apărând-o în tot trecutul de haosul Asiei. 

A încerca o desfacere a acestui neam din Ortodoxie în- 
seamnă a încerca o dezrădăcinare, a-l face să-și lepede cu 
dispreţ tradiţiile scumpe și însăși identitatea lui. Aceasta 
este o imposibilitate. Prin Ortodoxie noi suntem într-o casă 
care-i a noastră din moși-strămoși, şi nu codași într-o casă 
ocupată de alții. 

Un neam care ţine la demnitatea lui trebuie să fie în- 
treg acolo unde este. Un neam hibrid, cu jumătate de ființă 
într-o parte, cu jumătate în alta, nu știe ce este niciodată. O 
parte nu te privește cu încredere, cealaltă te repudiază şi nu 
îți oferă niciuna ambianța spirituală să joci un rol cu dem- 
nitate și curaj. Nu există niciun neam care să ofere în între- 
gime acest jalnic aspect de hibridism. Ar fi de râsul lumii. 

Destinul unui neam nu se croiește din poziţii interme- 
diare și din cârpituri. El trebuie să aibă un relief categoric, o 
poziţie netă. Drumul lui trebuie să fie o axă dreaptă, ca linia 
adevăratului caracter, pornind de la izvoare și înaintând 
îndrăzneţ în întunericul viitorului. Destinul nostru este 
hotărât de istoria noastră. 





Inochentie Micu Klein" 


La Blaj se sărbătoresc în aceste zile 250 de ani de la 
moartea luptătorului naționalist, episcopul Inochentie Micu 
Klein, care a trebuit să sufere, în urma îndrăznelii sale de 
a-și iubi neamul, cele mai grele lovituri din partea dușma- 
nilor de totdeauna ai românismului, pe care foaia noastră 
nu a încetat să-i identifice, chiar dacă n-a plăcut totdeauna 
celor din orașul în care este sărbătorit azi episcopul martir. 

Inochentie Micu Klein a avut să suporte adversitatea 
a doi dușmani mari coalizați împotriva lui: a forței impe- 
riale din Viena și a forței spirituale din Roma. Ţinut în exil 
la Roma, „în captivitate romană”, cum zice el, după ce i 
se smulsese demisia din episcopat, el a trăit acolo, până la 
moarte, 28 de ani de cruntă mizerie, plângându-se literal- 
mente adeseori că moare de foame. 

Cităm din biograful lui, dl Zenovie Făclișanu, care nu 
poate fi acuzat de părtinire: 


„Klein, care petrecea la Viena [...] a fugit la Roma cre- 
zând că scutul Papei va fi destul de puternic pentru a-l 
apăra de loviturile dușmanilor. Intrigile acestora au pă- 
truns însă și aici și astfel, Inochentie Klein a întâmpinat 


* Telegraful Român, an XCI, nr. 20, 16 mai 1943, p. 3. Nesemnat. 

foarte puţină bunăvoință la Curia Papală care, trebuind 
să aleagă între dorinţele puternicei împărătese catolice 
Maria Tereza și plângerile după dreptate ale unui biet vlă- 
dică românesc din Ardeal atât de îndreptat, a preferat-o 
pe cea dintâi”. 


În lupta lui, Inochentie Micu excomunică pe vicarul 
episcopal Petru Aron, deoarece s-a comportat ca un trădă- 
tor și l-a numit în locul lui pe Nicolae Pop de Balomir. Papa 
însă l-a numit pe Petru Aron vicar apostolic peste capul epi- 
scopului și împotriva clerului. Preoțimea a rămas tot timpul 
fidelă lui Inochentie Micu Klein, ducând sub Nicolae Pop 
de Balomir o luptă continuă pentru eliberarea episcopului 
propriu. Nicolae Pop de Balomir, văzând de la o vreme că 
lupta este zadarnică, revine la Ortodoxie, devenind un vaj- 
nic luptător în slujba ei! Cu siguranţă că atunci s-a reîntors 
o mare parte din preoțime la credința ortodoxă. 

Dat fiindcă omul cel mai devotat al lui Inochentie Micu, 
care, desigur, îi cunoștea sufletul ca nimeni altul, se reîn- 
toarce la Ortodoxie, se poate presupune că dârzul episcop 
a concentrat asupra sa duşmănia Romei, care nu-l slăbeşte 
de sub apăsarea ei până la moarte, în urma unei convingeri 
întemeiate că nu se poate conta pe devotamentul lui în ca- 
tolicism, că nutrește gândul de a „rupe peceţile”. 

În acest sens, se găsesc destule întorsături amenință- 
toare de frază în memoriile clerului care-l cerea acasă. 

De altfel, dacă numai motivele de ordin catolic ar fi 
cântărit în problema lui Inochentie Micu, nu s-ar înțelege 





1 Zenovie FĂcLIşANU, Corespondența din exil a episcopului Inochentie 
Micu Klein, 1924, pp. 11-12. 

amestecul atât de persistent al Vaticanului. De ce nu l-ar fi 
lăsat din captivitatea romană, pentru ca toată chestiunea să 
se desfăşoare în cadrele ei politice? 

În asemenea condiţii, îl putem considera pe Inochentie 
Micu Klein ca un martir, care a suferit pentru tendințele 
sale de a reveni la credinţa de totdeauna a neamului său. 
Momentul Inochentie Micu a fost un moment de criză su- 
premă a actului de la 1700. Dacă n-ar fi intervenit Vaticanul 
cu mijloacele drastice ce-i sunt obișnuite, tot ce s-a înfiri- 
pat la 1700 s-ar fi destrămat. N-ar fi revenit numai vicarul 
episcopului la Ortodoxie, ci însuși episcopul, şi cu el, nu 
numai o parte din cler, ci tot clerul. 


Cuvântarea Părintelui rector 
dr. Dumitru Stăniloae la serbarea Academiei 
Teologice „Andreiene” din 23 mai 1943 


Înaltpreasfinţite Părinte, 

Dle Ministru, 

Dlor Generali, 

Dle Rector al Universităţii 

PC Părinţi, Doamnelor şi domnilor, 
Iubiţi studenți, 


Momentul de faţă se înscrie cu litere de lumină în ca- 
lendarul școlii noastre. Fericită de a saluta în cuprinsul ei 
prezența ilustrului filosof al neamului nostru, dl prof. lon 
Petrovici, ministrul culturii naționale, școala foloseşte acest 
prilej pentru a vesti sărbătorește, în fața unei atât de dis- 
tinse asistențe de oaspeţi, ridicarea ei pe o nouă treaptă de 
cinste și de a-şi exprima recunoştinţa față de aceia cărora le 
datorează această cinstire. 

Vechea instituție de cultură creștină și națională de pe 
lângă scaunul mitropolitan al Ardealului, care și-a câștigat 
în îndelungatul ei trecut atâtea merite întru susținerea și 





* Telegraful Român, an XCI, nr. 22, 30 mai 1943, pp. 2-3. Nesemnat. 














384 CULTURĂ ŞI DUHOVNICIE 


sporirea puterilor de viață ale neamului românesc de din- 
coace de Carpaţi, păşeşte într-o nouă fază a existenţei sale, 
menținându-și întreaga moștenire a tradiţiilor ei sănătoase. 
Şcoala care a reprezentat şi a susținut prin preoţii trimiși de 
ea în satele presărate prin văile şi pe piscurile Ardealului 
nobila și întăritoarea concepţie de viaţă prin care s-a for- 
mat și a trăit neamul nostru pe aceste meleaguri continuu 
primejduite, școala care poartă în ea duhul de credinţa, de 
luptă şi de rezistență națională al lui Gheorghe Lazăr, al 
mitropolitului Şaguna şi al atâtor mari dascăli din trecut 
ai neamului, a primit de curând pe fruntea ei cununa unei 
drepte recunoașteri din partea statului nostru, prin cel mai 
înțelept reprezentant al filosofiei românești, prin gândito- 
rul cel mai apropiat de sufletul creştin al neamului, profe- 
sorul Ion Petrovici. 

Şcoala aceasta nu s-a prea bucurat în lunga ei existență 
de solicitudini ministeriale. Departe de a fi o creaţie a sta- 
tului, ea a crescut de jos, din adâncul ființei românești, din 
setea ei după lumina dreaptă a sufletului, după cuvântul 
Evangheliei. A răsărit organic din duhul unui popor stră- 
bătut de harul divin, şi acest duh a purtat-o şi alimentat-o 
în creșterea și existenţa ei, pândită de o putere de stat care 
ne era străină. 

Ea s-a înălțat paralel cu înălțarea acestui popor și cu 
Biserica lui, care l-a reprezentat singură în tot trecutul. 

În creşterea sa, ea și-a potrivit pasul cu ritmul fiecărei 
epoci, dar a rămas fidelă duhului ei de totdeauna, care este 
duhul Bisericii și al împrejurărilor de viață ale românilor 
din nordul Carpaţilor. 

Pe măsură ce păstorirea sufletească a pretins o pregă- 
tire mai temeinică prin complicarea referințelor sociale, iar 

cultura românească s-a îmbogăţit și adâncit prin apariția 
unei vaste pături intelectuale, instituţia încredinţată cu 
creșterea preoților noștri şi cu susținerea concepției creşti- 
ne trebuia să-și adapteze şi să intensifice străduințele sale 
de educaţie și de instrucție. 

Ierarhii Bisericii ardelene şi-au împlinit cu prisosință 
nu numai rolul de a ocroti această instituție şi de a o păstra 
în albia legăturilor ei cu Biserica și cu tradiţia Ardealului, 
ci şi de a o îndruma pe linia unui progres continuu, potri- 
vit cu cerinţele fiecărui timp. În special mitropoliţii Andrei 
Șaguna și Nicolae Bălan s-au impus în istoria şcolii prin 
această grijă de continuă înălțare a ei la condiţiile schimba- 
te ale timpului. 

Mitropolitul Andrei Șaguna a ridicat anii de studiu în 
această instituție superioară de învățământ la trei și a pregă- 
tit pe seama ei cea mai distinsă pleiadă de dascăli ortodocși 
din istoria Ardealului dinainte de 1918, dând prin aceasta 
un impuls întregului învățământ de dincoace de Carpaţi. 

lar Înaltpreasfinţitul Mitropolit Nicolae a sporit, în- 
dată după înălțarea sa în scaun, anii de studii la patru și 
a reînnoit metoda marelui său înaintaș, de a trimite tineri 
la studii. Datorită purtării de grijă atât de înțelepte a În- 
altpreasfinţiei Sale, această instituție și-a sporit prestigiul 
cultural, ajungând să întrunească toate condiţiile unei școli 
de învățământ universitar. Înaltpreasfinţia Sa a desăvârșit, 
printr-o acţiune mai dinainte stabilită şi perseverent urmă- 
rită, toate premisele pentru înălțarea ei. 

Conducerea actuală a statului nostru a consacrat acum 
nivelul înalt pe care l-a atins, prin ridicarea ei la grad egal 
cu facultățile, încoronând atâtea osteneli trecute ale Bisericii 
și ale neamului în legătură cu această școală. Prin actul 

acesta, nivelul ei cultural sporește în prestigiu, iar silințele 
ei primesc un nou impuls. 

Recunoștinţă pentru acest însemnat act se cuvine în 
primul rând dlui prof. lon Petrovici, ministrul culturii na- 
ţionale, singurul ministru de până azi care a fost în stare 
să înlăture pretinsele piedici formale ce stăteau în calea 
satisfacerii doleanțelor juste ale acestei Academii, cel din- 
tâi ministru al Școlilor care, ascultând de glasul unor rea- 
lități etnice spirituale dintre cele mai autentice, a apropiat 
solicitudinea și înțelegerea statului nostru de opera ce-o 
înfăptuieşte instituția care a făcut atâta pentru crearea lui 
și face și azi pentru întărirea și reîntregirea lui în hotarele 
fireşti. 

Avem prin aceasta bucuria deosebită să remarcăm că a 
fost necesară mintea luminată a unui autentic filosof român 
pentru a se înțelege importanţa acestei instituţii, ca dova- 
dă că peste tot o activitate ca a ei nu se teme de examen 
și de judecată, dar să fie într-adevăr competent cel care o 
întreprinde. 

Când am avut cinstea să vorbesc prima dată cu 
DomniaSa despre problema Academiei noastre, Domnia 
Sa şi-a exprimat convingerea că va putea fi rezolvată fără 
doar şi poate această „quadratură a cercului”, acordând 
instituției noastre drepturile unei școli universitare, fără 
să se aducă vreo atingere situației ei de instituție sub ju- 
risdicția bisericească. Filosoful subtil, obișnuit să medite- 
ze asupra realităţilor vii, știa că aproape totdeauna aces- 
tea nu sunt nici „cercuri” simple, nici „pătrate“ simple, 
ci împreunări armonice de aspecte complicate și uneori 
aparent contradictorii. De asemenea, ştia că intervenţia 
omului nu trebuie să destrame asemenea realități, dus de 

o tendinţă unilaterală de raționalizare, ci mai degrabă să 
le promoveze. 

Domnia Sa a realizat întocmai ideea ce și-a propus-o, 
ușurând activitatea și progresul unei instituţii vii, legată de 
tradiţiile bisericești ale Ardealului. Domnia Sa a adus prin 
aceasta un omagiu Bisericii ardelene, care a făcut mai mult 
decât oricare altă Biserică pentru cultura neamului și acelei 
preoţimi care cu grele suferinţe și cu înalt eroism a păstrat 
credinţa și ființa neamului românesc din Transilvania. Sun- 
tem copleșiți de mângâiere când ne gândim la marele spor 
de prestigiu cărturăresc de care se va bucura în tot viitorul 
său instituția noastră, prin faptul că un important moment 
din istoria ei este legat de numele nemuritor al filosofului 
lon Petrovici. 

Un însemnat titlu la recunoştinţa Academiei 
„Andreiene” și l-a câștigat, prin această recunoaștere a 
noilor ei drepturi, dl prof. Aurel Popa, secretarul general 
al cultelor și artelor. 

Energia neobosită și înțelegerea deplină a realităților 
bisericești ardelene, care îl caracterizează, au ajutat mult la 
rezolvarea acestei probleme, care a fost o piatră de încerca- 
re de care s-au poticnit toate bunăvoinţele foștilor conducă- 
tori ai Departamentului Cultelor. 

Nu încape îndoială că supremul omagiu se cuvine să-l 
aducem înțelegerii pe care o are dl Mareșal lon Antonescu 
pentru rolul Bisericii în viața neamului nostru şi dragos- 
tei Domniei Sale pentru Ardeal, datorită cărora străduin- 
ţa dlui ministru lon Petrovici a ajuns la un rezultat atât 
de bun. 


Instituţia noastră îi rămâne îndatorată conducătorului 
cu întreaga ei gratitudine și recunoștință. 

Înzestrată cu toate condițiile de prestigiu ale unei 
școli de caracter universitar, Academia Teologică 
„Andreiană” are posibilitatea să dea pe viitor o şi mai 
mare amploare străduinţelor sale în vederea unei misi- 
uni, care rămânând în continuare orientarea ei de până 
acum, fiind menită să răspundă la două mari necesităţi 
spirituale ale neamului. Pe de o parte, ţinând seamă de 
trebuinţele religioase ale poporului nostru, ea va năzui 
să pregătească preoţi care să se apropie cât de deplin de 
idealul păstorului de suflete. Tindem să făurim preoți cu 
inimi curate și blânde, încălzite de singura pasiune, a iu- 
birii lui Hristos și de popor, fântâni ale sensibilităţii creș- 
tine, sfeșnice de lumină și ruguri de jertfă pentru neam și 
lege. Ne dorim după acel preot care, stând cu inima lui 
lângă inima poporului, se străduiește să-i limpezească și 
să-i înnobileze necontenit sufletul cu învățătura creștină, 
cea mai minunată putere prin care se poate transforma 
fiinţa umană din răsad al naturii în lujer de lumină ce- 
rească. Chipul de preot spre care vor tinde străduinţele 
acestei Academii trebuie să aibă o față din care să iradie- 
ze lumina Taborului, a dragostei samarineanului milos- 
tiv. Toate necazurile și greutățile poporului trebuie să 
găsească în el un alinător. E va răscoli și va polariza toa- 
te forțele nobile de ajutorare în sufletele credincioșilor 
pentru a le pune în slujba celor obidiți. 

S-a spus adeseori că Biserica ardeleană a fost, prin pre- 
oții ei, o Biserică a poporului. Dar mai trebuie accentuat că 
poporul acesta a reprezentat aproape neîntrerupt o jertfă a 
inegalităţii sociale și a nedreptăților etnice. Ardealul a fost 

aproape continuu o grădină a lacrimilor, a unor năzuinţe 
ce-și așteptau împlinirea. De aceea, preoțimea acestui po- 
por şi-a văzut misiunea ei principală în mângâierea lui și în 
lupta pentru împlinirea dreptelor lui năzuinţe și pentru în- 
lăturarea suferințelor. Tradiţia aceasta scumpă, a apropierii 
de popor, care reprezintă cea mai autentică încorporare a 
ideii creștine, trebuie să se menţină. Suferința este prezentă 
și azi în Ardeal. Preoțimea noastră înfrățită cu poporul are 
și azi rolul principal în susținerea nădejdilor și în întărirea 
voinţei de viață, adică de rezistenţă şi de luptă în sufletul 
acestui neam, ale cărui rădăcini nu pot fi smulse din stânca 
Ardealului de nicio asprime a sorții. 

Mai mult decât oricare alți reprezentanți ai păturii 
culte care, uneori, prin influenţe culturale străine, se pot 
simți mai distanți de substratul nostru etnic și popular, 
preoții noștri întrunesc în fiinţa lor într-o sinteză armoni- 
oasă lumina dreaptă a unei minţi cultivate cu înțelegerea 
şi cu iubirea marilor sensuri și virtuţi care se cuprind în 
manifestările de totdeauna ale etnicului românesc, un et- 
nic popular totodată. 

În felul acesta, preoțimea va menţine, ca factor inter- 
mediar, într-o strânsă legătură de viaţă și de gândire pătu- 
ra intelectualității, mereu atrasă spre experienţe spirituale 
noi, uneori cu orice risc pentru existența etnică, și poporul, 
ca bază și ca izvor al continuității noastre etnice, înlesnind 
un progres fără salturi, o creștere organică a spiritualității 
românești. 

Am fi îndurerați dacă măcar o parte dintre preoții 
pregătiți în viitor de Academia noastră, mândri de titlul 
universitar pe care-l vor avea, ar fi mai puţin apți pentru 
menirea de păstori sufletești ai poporului. 

Dar aceasta nu înseamnă că Academia „Andreiană” 
nu se va strădui să îi împodobească pe viitorii preoți cu 
o cultură cât mai serioasă. Ea consideră chiar ca o a doua 
latură a misiunii ei de viitor adâncirea științei teologice și 
a spiritualităţii creștine. Ea vrea să corespundă și sub acest 
raport nivelului universitar ce i s-a recunoscut și este ferici- 
tă că acest caracter o va obliga și mai mult în direcția unei 
aprofundări a studiilor teologice. O asemenea aprofundare 
este astăzi mai necesară ca oricând. 

Un semn comun al celor mai multe dintre ideologiile 
care au cuprins în timpurile noi cercuri largi este tendința 
lor revoluţionară față de valorile spirituale ale trecutului și, 
cu deosebire, față de creștinism. Se afirmă adeseori că nu- 
mai prin înlăturarea creștinismului se deschide calea unei 
ordini cu totul noi, care să corespundă umanității moderne 
și marilor probleme ale timpurilor actuale. Creștinismului i 
se impune, ca cea mai mare misiune din toată istoria sa, ace- 
ea de a convinge din nou lumea despre adevărul şi despre 
corespondenţa sa la noile împrejurări ale istoriei. Reprezen- 
tanţii creștinismului de azi au misiunea de a scoate la iveală 
din adâncurile învăţăturii feţele și forțele care arată cores- 
pondenţa lui cu ideile și trebuinţele contemporane, ajutorul 
ce-l poate da el la învingerea greutăților sociale de azi și la 
înnobilarea multora din tendinţele omenirii actuale. 

O adâncire a concepţiei creștine de viață și o tălmăcire 
a ei potrivit cu nivelul intelectual mai ridicat al societății ro- 
mânești contemporane se impune și prin faptul că formu- 
larea ideilor credinţei a rămas aproape la același nivel de 
odinioară, în vreme ce toate celelalte preocupări omenești 
şi-au găsit formulări mai pretențioase. Inegalitatea aceasta 
de nivel exterior se poate sconta în defavoarea credinţei, 

dar și în defavoarea celorlalte discipline mintale și a cultu- 
rii românești în general, care, nedezvoltându-se într-o am- 
bianţă culturală penetrată și de elementul religios, poate 
lua o direcție prea lipsită de înţelegerea temeliilor de taină 
ale realității. Din absenţa unor expresii culturale mai înalte 
ale religiei în ansamblul vieții noastre intelectuale, ar putea 
rezulta o dezvoltare unilaterală și incompletă a culturii ro- 
mânești ca întreg. 

lată de ce un filosof român ca dl lon Petrovici, care a 
sesizat această lipsă din peisajul vieții noastre spirituale și 
se simte responsabil de orientarea sănătoasă și armonioasă 
a culturii românești îndeobște, a găsit necesar să contribuie 
la crearea condiţiilor necesare pentru o ridicare a nivelului 
intelectual al teologiei ortodoxe. 

Și în această privință, creaţia teologică, inspirându-se 
din tradiţiile de totdeauna ale spiritualității românești, este 
menită să frâneze prea marea depărtare a culturii noastre 
de ființa noastră etnică, fiind cel mai însemnat factor de au- 
tohtonizare culturală, chemând străduințele cugetării spre 
izvoarele noastre. 

Dar misiunea aceasta de ordin cultural, pe care și-o 
propune în forme accentuate Academia noastră, nu con- 
trazice misiunii practice, de a forma preoți model. Cultura 
creştină este o putere vie de tălmăcire a celor mai intense 
trăiri spirituale şi, totodată, un mijloc de trezire a acestor 
trăiri. 

Interpretările noi ale creștinismului, pentru a cores- 
punde problemelor timpului nostru, sunt posibile și fruc- 
tuoase numai inspirate și însoţite de o caldă apropiere de 
nevoile omenești și de o înflăcărată străduinţă de a schimba 
fața lumii potrivit cu trebuinţele ce se cer satisfăcute. 

Apostolia și cultura creştină n-au fost niciodată în con- 
trazicere, ci s-au promovat reciproc. Căci cultura creștină 
aduce o trezire a puterilor adânci ale sufletului întreg, nu o 
uscare a lui. 

Biserica este chemată la marea ofensivă a culturii creş- 
tine și a duhului misionar, între care există o indisolubilă 
legătură. 

Rugăm pe Bunul Dumnezeu ca în această ofensivă 
Academia Teologică „Andreiană” să aducă o însemnată 
contribuţie, răsplătind efectiv pe cei care i-au acordat noi 
condiţii de dezvoltare. 


Domnule Ministru, 


Ca o dovadă concretă şi perpetuă a recunoștinței sale, 
Academia noastră vă roagă să primiți de la ea un semn 
de legătură. Este un dar modest ca valoare materială, însă 
bogat în semnificaţie, în dragoste și în putere spirituală. 
Este un exemplar din Biblia șaguniană. Duhul șagunian 
este duhul din noi, este ființă din ființa noastră şi din ființa 
Ardealului. Prin el vă dăm tot ce este mai intim în noi, 
iar Domnia Voastră primindu-l, ne faceți bucuria de a vă 
arăta voinţa să vă împărtășiți din sufletul și din aspiraţiile 
Ardealului. Ne-am gândit tocmai la acest dar pentru că vă 
simțim aproape de noi prin gândirea Domniei Voastre și 
prin dragostea ce ne-o arătați și suntem convinși că de aici 
înainte ne veţi fi și mai aproape, ca un membru al familiei 
noastre spirituale, ca un binevoitor al ei. 

Dumnezeu să vă dăruiască mulţi ani întru continuarea 
valoroasei opere ce o săvârșiți pentru sufletul și pentru cul- 
tura neamului românesc. 


apuse: e 


Concertul Reuniunii de Muzică „Gh. Dima” 


Sâmbătă seara, 23 mai a.c. [1943], s-a ţinut în Sala Tea- 
trului Municipal din Sibiu concertul Reuniunii de Muzică 
„Gh. Dima”, dirijat de părintele prof. Gh. Şoima. A partici- 
pat un public numeros, fiind onorat chiar de prezenţa În- 
altpreasfințitului Mitropolit Nicolae și a dlui și dnei prof. 
lon Petrovici, Ministrul Culturii Naţionale și al Cultelor. 
Programul bine întocmit și executat a procurat o seară de 
înaltă emoție artistică. 

„Imnul” și „Ardealul” mult regretatului fost dirijor al 
Reuniunii, prof. Petru Gherman, au adus în sală, ameste- 
cată în acordurile bărbătești ale compozitorilor, o undă de 
melancolie. „Psalmul” Părintele Gh. Șoima a completat cu 
o notă de cucernică reculegere partea introductivă a con- 
certului, iar „Pe marginea Dunării” și „Mândruliță Dodă” 
au adus un val de primăvară tinerească pe scenă și în sală. 

Partea a doua a concertului a constat din două bucăţi 
mai ample: „Pentru lege”, compoziţie pentru cor şi orches- 
tră de Părintele Gh. Șoima și „Craiul Munţilor”, cunoscu- 
ta compoziţie corală de Timotei Popovici, a cărei partitură 
pentru orchestră a fost întocmită de A. Stoin. 


* Telegraful Român, an XCI, nr. 22, 30 mai 1943, p. 6. Semnat: DS. 

Compoziţia „Pentru lege”, executată pentru prima 
oară, a constituit marea surpriză a acestui concert şi dova- 
da definitivă a destoiniciei și de compozitor a părintele Gh. 
Şoima. Folosind o poezie a Mariei Cunţan, în care este 
descrisă lupta Anastasiei Șaguna de a-și readuce copiii la 
legea strămoșească, părintele Gh. Șoima a sugerat rând pe 
rând stările de suflet prin care a trecut o mamă îngrijorată 
de sufletul copiilor și momentele capitale din cariera mare- 
lui mitropolit. 

Părintele Gh. Șoima a utilizat cu pricepere motive din 
cântările bisericești, de pildă glas 8 şi funebrele lui Cunţan, 
amplificându-le în compoziţii de puternică inspiraţie și 
subtile enunţări. În pasajul care redă moartea lui Șaguna, 
corul părea că își asociază o jale cosmică, ce sfâşie inima 
bucată cu bucată. 

Îi urăm părintelui Gh. Şoima să urmeze pe această cale, 
de valorificare a marelui și neutilizatului tezaur al muzicii 
bisericeşti pentru compoziţii de amploare. Muzica noastră 
are în această comoară o sursă nesecată pentru îmbogățirea 
şi adâncirea ei. 


Pogorârea Duhului Sfânt 


Pogorârea Duhului Sfânt peste apostoli s-a întâm- 
plat la scurt timp după înălțarea Domnului lisus Hristos 
la cer. Trebuia să Se înalțe lisus ca Om în intimitatea 
Sfintei Treimi, la dreapta Dumnezeirii, aşadar la locul de 
supremă cinste, putere şi autoritate, ca prin umanitatea Lui 
să Se reverse peste omenire îndeobște Duhul Sfânt care este 
în lăuntrul fiinţei divine. Câtă vreme Fiul lui Dumnezeu 
nu era întrupat, distanța care se afla peste tot între 
Dumnezeu şi creatură, se păstra și între Duhul Sfânt și 
omenire. lar după aceea, câtă vreme umanitatea asumată 
de Fiul lui Dumnezeu n-a fost înălțată în reședința intimă 
a Dumnezeirii, nu era încă mediul sau izvorul desăvârșit 
al transmiterii Duhului, oamenilor cu care ea se află în 
comunitate de ființă. 

Prin întrupare, lisus S-a apropiat în măsura supremă 
de noi. Dar apropierea aceasta ne putea transmite toată pu- 
terea dumnezeiască numai după ce natura Sa umană, prin 
care ni S-a apropiat, se sălășluia în adâncul Dumnezeirii, 
fără să înceteze a fi aproape de noi. Acest eveniment s-a 
produs prin înălțare. 





* Telegraful Român, an XCI, nr. 24, 13 iun. 1943, p. 1. Semnat: DS. 

„Dar Eu vă spun adevărul: Vă este de folos să Mă duc 
Eu. Căci dacă nu Mă voi duce, Mângâietorul nu va veni la 
voi, iar dacă Mă voi duce, Îl voi trimite la voi.” (loan 16, 7) 

Evenimentele acestea de ordin suprafiresc au o ana- 
logie în viața noastră umană, care este făcută după chipul 
celor cerești. 

După ce a plecat dintre noi, prin moarte, cineva de-al 
nostru, ne devine într-un anumit sens mai aproape. Moar- 
tea ni-i apropie și mai mult pe cei ce ne-au fost apropiați în 
viață, spune filosoful francez Louis Lavelle. Prezenţa tru- 
pească a cuiva ne face să nu ne dăm seama de importan- 
ţa spirituală a persoanei sale. Mulţi au făcut experienţa că 
apropiindu-se și stând mai mult timp în preajma unui om 
mare prin talentul sau chiar prin geniul său, s-au obișnuit 
să-l vadă ca pe orice om comun. Trupul prea apropiat as- 
tupă adâncile orizonturi spirituale în care trăiește el, ispi- 
tindu-te să-l judeci după ceea ce prezintă prin trup comun 
cu toată lumea. Este necesară o distanțare cu trupul ca, ne- 
maivăzând trupul și nemaiîmpiedicându-ţi-se vederea în 
el, să contempli ceea ce vine de la el și de la distanţă, adică 
spiritul. Tot Lavelle (De /'Acte) spune că noi nu simțim de- 
cât uneori tot adâncul, oarecum infinit, de taină şi de dar 
care ne este hărăzit în orice persoană ce ne este aproape. 
Obișnuinţa ne îngustează vederea și capacitatea de a ne bu- 
cura prin contemplaţie și participare de tot ce cuprinde ea 
pentru noi. 

De câte ori nu ni se umple inima de duioşie după ce 
ni s-a depărtat o persoană trupeşte, înțelegând abia acum 
toată dragostea ei față de noi și regretând toată neînţele- 
gerea noastră față de ea. Aceasta înseamnă că acea persoa- 
nă depărtându-ni-se trupește, ne devine mai aproape, mai 

deschisă cu duhul ei, pătrunzând de-abia acum în lăun- 
trul nostru. Fuziunea sufletească se face deplin abia prin 
distanțarea trupească. Iubirea are nevoie de o distanțare 
trupească din când în când pentru intensificarea ei. Dar 
simțirea acestei apropieri sporite a celui plecat, cu marea 
amplificare de putere spirituală, pe care o produce nu este 
numai rodul amintirii sau în general al vreunui proces pur 
subiectiv, ci al comuniunii reale dar netrupești cu cel plecat. 
Acela este acum cu duhul său aproape, cu tot duhul său, 
cum nu putea fi până era aproape cu trupul. 

Astfel, Duhul Sfânt coborât peste apostoli la zece zile 
după înălțarea Domnului la cer, este Duhul Lui, Duhul 
dumnezeiesc, în toată actualizarea puterilor Lui, prin El 
fiind cu mult mai aproape, în mod real mai aproape, ca în 
timpul vieţii Sale pământești, însuși lisus Hristos. Puterea 
Duhului Sfânt, care este nedespărțită de prezenţa lui lisus 
Hristos, a înflăcărat și înflăcărează în toate timpurile cura- 
jul slujitorului Domnului de a-L propovădui. 

lată de ce, tocmai în preajma înălțării Sale, lisus le 
spune ucenicilor: „Drept aceea, mergând, învăţaţi toate 
neamurile, botezându-le în numele Tatălui și al Fiului şi al 
Sfântului Duh [...]. Și iată, Eu cu voi sunt în toate zilele, 
până la sfârşitul veacului.” (Matei 28, 19-20) 





O victimă a grandomaniei” 


Mari sunt tainele sufletului! Cine poate explica și 
descrie perfect mulțumitor mecanismul acelor prefaceri 
adânci în urma cărora un om, comparându-se continuu cu 
cine știe ce personaj important al istoriei, sfârșește prin a 
se socoti încorporarea exactă a lui, uitând cu totul de eul 
propriu? Spre deosebire de alte teorii, noi, care nu ne pre- 
tindem „creatori” făcând concurenţă singurului Creator 
adevărat, ne însușim explicaţia Bibliei și a Bisericii creș- 
tine, care consideră drept impuls al acestui mecanism de 
cele mai adeseori patima trufiei, sau grandomania. Căzut 
în puterea acestei patimi, omul nu mai poate fi stăpân pe 
sine însuși, nu mai este în stare să țină în mâinile sale frâul 
propriei fiinţe, ci alt duh pune stăpânire pe el, făcând cu el 
ceea ce voieşte. 

Un asemenea caz s-a declarat, cu manifestări de vio- 
lență excepţională, recent, într-una din publicaţiile româ- 
nești, care poartă chiar pe fruntea ei, ca nume, „semnul” 
răzvrătirii împotriva lui Dumnezeu. 

Cineva, care are starea civilă proprie, cunoscută 
de multă lume, a apărut deodată, în ultimul număr al 





* Telegraful Român, an XCI, nr. 24, 13 iun. 1943, pp. 2-3. Semnat: DS. 

amintitei reviste, strigând insistent şi repetat că el este 
Eminescu în carne și oase. 

Nu ne vom ocupa prea mult cu antecedenţele acestui 
ciudat caz. 

„Eroul” tristei întâmplări apăruse în arena scrisului ro- 
mânesc acum vreo 25 de ani. La început, a fost îmbrățișat 
cu o generoasă bunăvoință de publicul românesc dintr-o 
țară recent întregită, atât pentru că noul poet aducea o po- 
ezie nemaiîntâlnită, ciudată, învăluită într-un mister străin, 
precum și o proză filosofică în care vorbea din ce în ce mai 
insistent de specificul etnicului și al credinţei noastre, cât şi 
pentru că acest public era doritor să vadă apărând în sfâr- 
șit un reprezentant al spiritualității noastre, de proporții 
europene. 

Onorurile i-au venit acestui favorizat al sorții unul 
după altul: a ajuns repede membru al Academiei Române, 
ministru, profesor universitar; exact ca Eminescu! Purtat 
astfel pe braţe de toată lumea, de la un moment dat poetul 
şi gânditorul a început să manifeste simptome că este pe 
cale să-și piardă cumpătul sufletului. 

Probabil că în adâncul său „abisal” purta demult aceas- 
tă aplecare, dar a ştiut să „disimuleze” perfect „misterul” 
câtăva vreme. 

De la un timp însă, omul a pornit să lepede public tra- 
vestiurile care i-au fost necesare doar până să ajungă unde 
a ajuns. Nemaifiindu-i necesară starea „ciptică”, a trecut la 
cea „fanică”, pentru a grăi în limba elinească cea învățată 
a „filosofului”, şi nu în cea proastă „rumânească”. Nemai- 
voind să admită că a fost ceva înainte de sine, a pornit să 
defaime istoria noastră, cultura de până azi, să zâmbească 
disprețuitor la amintirea satului românesc. A atacat apoi 

dogmele Bisericii, și în sfârșit, pentru că-i făcea concurenţă 
în inimi, a ridicat mâna să lovească în lisus Hristos. 

Paralel cu acest progres în negaţie, se zbătea în el să ia 
fiinţă un eu care, după înlăturarea lui Dumnezeu, să capte- 
ze spre sine un cult totalitar. 

Făcând apologia duhului luciferic şi ridicând un 
monstru cu toate atributele acestuia pe tronul divin, multă 
vreme eul pe cale de-a se forma în „filosoful” nostru a osci- 
lat cu preferinţele sale între acest „Mare Anonim” și o figu- 
ră oarecare din lumea tulbure a Indiei, cu osebire Ghandi. 

Se gândea cu jind ce bine ar fi fost să se nască în Indii, 
unde ar fi putut fi adorat nu de cele biete 20 de milioane de 
români, ci de 400, mai ales că hindușii foarte ușor declară 
pe cineva încorporare a vreunui zeu, odată ce la ei chiar și 
o vacă sau un crocodil mai cu arătare sunt făcuți obiect al 
cultului. 

Cu numele simplu de „mare anonim” iar nu putea 
rămâne, căci îl va fi făcut cineva de la o vreme să înțeleagă 
că un „anonim”, oricât ar fi socotit de „mare”, tot anonim 
rămâne, așa cum un zero, oricât ar fi de mare, tot zero 
rămâne. 

Pricepând acest lucru și dându-și seama că la avatarea 
hindusă trebuie să renunţe din pricina fatalității geografice, 
omul nostru și-a aruncat până la urmă ochii, scârbit şi re- 
semnat, spre amărâta de istorie românească să vadă de nu 
cumva găsește totuși ceva demn de el. Numai Eminescu i-a 
apărut în oarecare măsură vrednic de el. „Sunt Eminescu”, 
s-a hotărât în sfârșit. 

Precipitarea procesului a fost ușurată de faptul că între 
timp mai mulţi preoți au simțit datoria să ridice glasul și 
să apere numele lui lisus Hristos, asupra căruia „filosoful“ 

nostru se năpustise ultima oară. „lată şi Grama”, şi-a spus 
omul nostru. Şi hotărârea de-a lua numele lui Eminescu în 
deșert, s-a definitivat. 

Se înţelege că „Eminescu” sălășluit prin închipuire în 
personajul de care ne ocupăm nu are nimic de-a face cu 
Eminescu cel istoric. Abstrăgând de prăpăstioasa distanță 
între geniul poetic al aceluia şi dubioasele calități de filo- 
sof ale acestuia (grăitor pentru maniera „rectilinie” a ero- 
ului acestui caz este faptul că, deși a fost vorba exclusiv 
despre enormităţile lui filosofice, își caută adăpost pentru 
ele sub producţia poetică pentru a se putea identifica cu 
Eminescu), amintim că Eminescu s-a socotit un smerit ad- 
mirator al istoriei noastre şi un respectuos fiu al Bisericii. 
Numele de Eminescu este aici numai un titlu pentru atribu- 
tele meschine ale „Marelui Anonim”, la care „creatorul” lui 
n-a putut renunța. Eminescu cel adevărat n-a socotit nicio 
clipă că geniul îi dă dreptul să-și bată joc de ce este mai 
scump neamului său, pentru că geniul adevărat nu stă la 
antipodul eticii. 

Ce face „filosoful” nostru după această „transmutaţie” 
de euri și după ce preoții, care au spus cuvânt întru apă- 
rarea lui Hristos, i se „revelează” ca un Grama redivivus? 
Ochește pe unul în special, care adunase într-o cărticică te- 
meiurile pentru dumnezeirea lui lisus Hristos. Dar nefiind 
în stare să răspundă la acele temeiuri, fierbe aproape un 
an, vociferând pe la cursuri şi pe stradă, la urechea oricui 
se milostivea să-l asculte, injurii deplasate la adresa lui. În 
sfârşit, nemaiputându-le reţine, trebuie să le dea în vileag 
şi pe calea tiparului. 

Este vorba de textul în care se proclamă drept 
Eminescu. Cu o furie și cu un dispreț care numai din 

veninul vânat al „Marelui Anonim” creat de el după chi- 
pul său pot porni, „creatorul” nostru gândește că îl dă gata 
pe preopinentul său, repetând în fiecare frază, cu intonaţie 
de ridiculizare, teribilul „spirit”: „popa Grama”, amintind 
şi amănuntul că este „salariat al unui pretins adevăr cu A 
mare”. Corul de atei, de șabăsgoimi și de bolșevizanţi, care 
îi țin isonul, vor socoti „spiritul” extrem de „delicios“ și-i 
vor da o mare satisfacţie cu râsul lor aprobator. Numai cât 
cuvântul „popă” fiind termenul dispreţuitor pentru o tag- 
mă, nu pentru o persoană, „spiritul” acesta „rafinat“ îl vi- 
zează și pe tatăl celui ce-l întrebuințează, ca și statutul de 
„salariat al unui pretins adevăr cu A mare”. 

Şi ţiganul când s-a văzut împărat, desigur tot în închi- 
puire, întâi pe tatăl său l-a spânzurat. Feciorului trăit viața 
întreagă fără griji, în consulatele din capitalele europene, cu 
salarii princiare, îi apare „trivială” și „caraghioasă” smere- 
nia tatălui, servitor devotat al unei mari credinţe, luptând cu 
greutățile materiale ale tuturor preoților unui popor obidit. 

Dispreţul ce-l aruncă nobilului adevăr căruia îi slujesc 
acești preoți şi prin care trăiește neamul nostru, ca și iro- 
nia cu care amintește de numele pe care însuși mitropoli- 
tul Șaguna l-a dat unei foi cu o mare importanţă în istoria 
românilor de dincoace de munţi, nu ne miră, căci derivă 
din duhul luciferic al acelei concretizări a negaţiei morale, 
numită „Mare Anonim”, care-l însuflețește și care îl face să 
nege tot, să nu se oprească în faţa niciunui lucru sfânt. 

Câtă vreme Eminescu cel adevărat numea gazeta înte- 
meiată de Mitropolitul Şaguna, foaia „cea mai modernă de 
peste Carpaţi”, cinicul care profanează azi numele lui, nu 
simte nicio piedică morală să ridiculizeze instituțiile salva- 
toare ale marelui ierarh. 


pipe 

Noi alungăm stafia dizolvantă a „Marelui Anonim”, 
care se prezintă sub numele de Eminescu, cu Eminescu cel 
adevărat. 

Incapabil să răspundă cărții care i-a dezvăluit punct cu 
punct enormitățile „sistemului”, teribilul nostru anonim se 
ocupă de fața, de nasul, de rinichii autorului, ba se apleacă 
cu pasiune iscoditoare chiar asupra a ceea ce mișcă în regi- 
unea inferioară a diafragmei lui la o anumită oră din zi, ca 
la orice om, vădind, după exemplul marelui său maestru, 
Ițic Freud, o extraordinară preferinţă în a căuta prin aseme- 
nea dedesubturi „abisale” cheia visurilor ce le are un om. 

Fără să indice măcar un exemplu, Marele Anonim de- 
clară în bloc logica din broșura care nu-i dă pace o gândire 
de „alternative grosolane”, făcându-se a uita că tot sistemul 
său este dominat de cea mai gogomană dintre alternative: 
rațiune sau revelaţie, și aruncând pe un Descartes, Pascal, 
Kirkegaard, sau pe filosofii ruși, care nu văd o asemenea 
alternativă, în categoria capetelor minore. 

Ne înduioșează, dar ne trezește și compătimirea când 
îl auzim declarându-și cu dragoste paternă drept copii fru- 
moși năzbâtiile filosofice: monstruosul mare anonim (epite- 
tul este al dlui Nichifor Crainic), întunecatele iasme abisale 
(N. Iorga), bâta transcendentă sau bucăţelele „divine”. 

Prins cu mâna în atâţia saci străini (vezi L.U. Soricu, 
Dan Bota, Gr.T. Marcu, un număr recent din revista Ramuri 
etc.), s-a gândit că poate și alții fac ca el și a îndrăznit să 
acuze pe preopinenții săi că i-au șterpelit pasaje. 

Peste tot, nefiind în stare să înțeleagă ce înseamnă pen- 
tru un preot datoria de conștiință de a apăra pe Domnul 
lisus Hristos, când soldaţii noștri își dau viaţa pentru EI 
(pentru cinismul decadent al „filosofului” nostru: „un 

pretins adevăr cu A mare”), atribuie acelaşi mobil inter- 
venţiei lui publicistice, care-l poartă pe sine însuși: ambi- 
ţia bolnavă sau invidia. Dacă ar fi cinstit în fața conștiinței 
sale, ar trebui să-şi aducă aminte că același preot, care-l 
dezaprobă acum, l-a lăudat continuu până la 1940, când 
s-a produs prima declaraţie categorică de război împotri- 
va creștinismului. Nu respectivul preot l-a creat pe acel 
„Mare Anonim”, vânat de ambiţie și tremurător de teamă 
să nu fie cineva ca el, ci acest teoretician și apologet al 
grandomaniei. Deci nu respectivul preot este după chipul 
gelos al „Marelui Anonim”, ci „creatorul” său. În orice 
caz, dacă ambiția și invidia bolnavă sunt temeiul și idea- 
lul lumii, „filosoful” nostru, dacă ar fi consecvent, n-ar 
trebui să considere demne de blamat nici în lume aseme- 
nea „virtuţi”. 

Cu trufia care-i este singurul Dumnezeu, dar și cu o te- 
meritate blasfemică, teoreticianul fricii de concurență, cere 
să nu se atingă nimeni de ceea ce spune el, căci abia în cre- 
ierul lui de „creator predestinat” „sălășluiește duhul sfânt” 
(cu minuscule), în care nu crede. 

Îi spunem de încheiere că sunt multe duhuri, şi 
Scriptura ne îndeamnă să ispitim totdeauna duhurile. Nu 
Duhul Sfânt al lui Hristos și al Tatălui ceresc locuiește în 
acest ins chinuit de megalomanie, ci duhul pătimaș al ace- 
lui monstru moral, al cărui amestec de prezumție luciferi- 
că şi neputinţă ridicolă îl redă atât de adecvat numele de 
„Mare Anonim”. 

Ca creștin şi preot, urmăresc cu toată durerea și com- 
pasiunea rostogolirea spirituală a unui om care nu este lip- 
sit de talent și care ar fi putut să fie un nume luminos în 
istoria spiritualității românești. 

Simt adesea pornind ca un oftat din sufletul meu cu- 
vintele: „Păcat de el!”. 

Dar speranța nu ne-am pierdut-o, Dumnezeu este 
mare și poate face minuni cu orice om până mai trăiește. 

Il asigurăm că modestul său preopinent ar fi fericit, 
într-un asemenea caz, să ardă tot ce a scris în această chesti- 
une, dovedind că nu râvnește nicio glorie deșartă, ci numai 
îndreptarea celui rătăcit, poate temporar. Deși ştim că este 
un lucru greu de înțeles de „filosoful” care a creat pe micul 
său anonim, îi facem cunoscut: un preot este în stare să se 
mistuie cu bucurie în umbra uitării și a insignifienţei totale, 
numai Dumnezeu să fie preamărit. 








Bibliografie” 


Aurel Popa, Orizonturi noi (Biblioteca FOR-ului, nr. 
27), Braşov, 1943, 72p. 


DI prof. Aurel Popa, autorul acestei publicaţii, este azi 
una dintre personalitățile cele mai cunoscute şi mai iubite 
în cercurile bisericeşti și ardelene. Activitatea atât de rod- 
nică a Domniei Sale de la Departamentul Cultelor, de unde 
preoțimea se cam obișnuise să nu prea aștepte niciun spri- 
jin, a revelat în Domnia Sa un om al faptei izbânditoare și al 
dragostei reale de Biserică, dovedind că atunci când într-un 
post înalt se află un om cu asemenea însușiri se poate face 
enorm de mult, și scuzele pe care le aduc cei ce nu fac nimic 
nu îi acuză decât pe ei înșiși. 

DI prof. Aurel Popa a adus la conducerea Cultelor cea 
mai bună, cea mai reprezentativă chintesenţă a unui suflet 
ardelenesc. Crescut în casă de preot înfrățit cu necazurile 
poporului, a sorbit în ființa sa dragostea și înțelegerea pen- 
tru această mucenicească tagmă a istoriei noastre, pentru 
marea operă pe care a îndeplinit-o și o îndeplinește în viața 
neamului. Fiul de preot ardelean a intuit din fragedă vârstă 

funcţia universală a preotului în viața poporului, ceea ce 
l-a ajutat să poată indica azi preoțimii și Bisericii orizonturi 
largi în misiunea ei. Dar din aceste plaiuri de luptă aspră 
cu greutățile existenței, cu sumedenia de adversari politici 
și confesionali ai ființei noastre etnice și spirituale, prof. 
Aurel Popa s-a ales şi cu dârzenia și tenacitatea neobosită a 
ardeleanului, ca și cu ardoarea de combatant și de apologet 
în slujba unor drepte revendicări. 

Cu asemenea însușiri dinamice, purtate de flacăra cu- 
ceritoare a celui ce se mistuie pentru cauza unei credinţe, 
prof. Aurel Popa a răzbit la succes în tot ce-a întreprins la 
Ministerul Cultelor, bătând cu insistenţă la ușa oricărui su- 
flet neînțelegător sau învârtoșat. 

Paralel cu străduința necurmată, care înregistrează atâ- 
tea înfăptuiri de seamă menite să ușureze lucrarea Bisericii, 
Domnia Sa și-a mai făcut și răgaz de a zugrăvi preoțimii câ- 
teva din îndatoririle misiunii ei. Broşura de care ne ocupăm 
cuprinde o seamă de vibrante articole prin care dl prof. 
Aurel Popa s-a adresat clerului nostru, îndemnându-l la o 
activitate mai asiduă, mai lărgită. Din paginile acestea dogo- 
rește același jar al unei pasionate voințe, de a vedea Biserica 
pe culmile prestigiului ei și neamul nostru dinamizat de 
marile puteri şi virtuţi ale creștinismului intransigent. 

De aceeași dragoste pentru Biserica strămoșească este 
pătruns articolul „Profesorimea din Vechiul Regat ca factor 
de promovare a schimburilor culturale cu Transilvania”, cu 
preţioase puneri la punct ale unor împrejurări istorice. 

Preoțimea, ca și intelectualii mireni vor găsi în broșu- 
ra dlui prof. Aurel Popa de fapt „orizonturi și puteri noi” 
pentru activitatea la care sunt chemați. 





Mitropolitul Andrei Șaguna” 


În anul acesta, la 29 iun., se împlinesc șapte decenii de 
când mulțime nesfârșită de popor însoțea osemintele ma- 
relui mitropolit Andrei Șaguna cu lumânări în mână de la 
Sibiu până la Răşinari, unde le-a așezat să se odihnească 
sub umbra brazilor, în inima satului, ce reprezintă țărăni- 
mea, pe care atât de mult a iubit-o, și la poalele munţilor, 
al căror atribut de graniță artificială avea să-l topească cu 
opera şi cu duhul lui. 

Cu cât trec vremurile, cu cât ne depărtăm de timpul în 
care a trăit și activat personalitatea puternică a providenţia- 
lului ierarh, figura lui se îmbracă în conștiința neamului tot 
mai mult în nimbul miraculos al eroilor de legendă. Azi, el 
ne apare ca una din cele mai înalte culmi ale trecutului, ca 
unul dintre cele mai adânci izvoare de energie și de îndru- 
mare a vieții naționale de după el. 

Opera lui, atât de prodigioasă, dar mai ales atât de cores- 
punzătoare necesităţilor noastre naţionale și atât de unitară 
prin spiritul ce o călăuzește, ni se dezvăluie în toată geniali- 
tatea, pe măsură ce timpul îi scoate la iveală nesfârșitele roa- 
de binecuvântate și adâncul realism de care a fost pătrunsă. 





* Telegraful Român, an XCI, nr. 26, 27 iun. 1943, pp. 1-2. Semnat: DS. 

Răsărit la începutul veacului al XIX-lea dintr-o fami- 
lie de români macedoneni, așezată în Mișcolţul Ungariei, 
Andrei Șaguna sorbise în fiinţa lui apriga dragoste de 
neam a înaintașilor, în împletire indisolubilă cu dragos- 
tea de lege răsăriteană care, fiind o caracteristică a tutu- 
ror popoarelor ortodoxe, atinge o intensitate supremă în 
acea ramură cu suflet arzător a neamului nostru. Venind 
să-şi desfășoare misiunea în mijlocul românismului ar- 
delean care, trăind în împrejurări asemănătoare cu cele 
ale românilor macedoneni, adică sub o stăpânire politică 
străină, fusese silit de asemenea să-și ocrotească ființa 
națională sub acoperământul Bisericii, Andrei Șaguna 
a întâlnit, fixată într-o îndelungată tradiţie, aceeași îm- 
preunare a vieţii naționale cu cea bisericească pe care o 
aducea şi el cu sine. Astfel atât sufletul său, cât și porun- 
ca împrejurărilor de viaţă și a necesităților românismu- 
lui ardelean, au contribuit ca opera lui Andrei Șaguna 
să aibă deopotrivă un aspect naţional şi unul bisericesc. 
Nu s-ar putea spune despre niciunul dintre aceste două 
aspecte că predomină în defavoarea celuilalt, că unul ar 
fi mijloc și celălalt scop, ci această operă armonizează 
într-o minunată sinteză interesele naţiei cu ale Bisericii, 
fiecare servind celeilalte, dar fiind și servită de ea. Aceas- 
tă convergenţă deplină între ceea ce aducea Şaguna în 
sufletul lui și modestele tipare de viață ale Ardealului 
a făcut ca legiuirile lui, deși epocale prin puterile uriașe 
ce le-au trezit în popor, să se impună fără zguduiri și să 
prindă rădăcinile cele mai adânci și mai vaste în viața 
poporului nostru român din nordul Carpaţilor. 

De aceea, dl prof. loan Lupaș, talentatul biograf al lui 
Șaguna, a putut remarca pe drept cuvânt: 

„Istoria noastră națională nu cunoaște lege scrisă care 
să fi pătruns așa deodată în conștiința populară, în aceeași 
măsură în care au putut pătrunde dispoziţiile fundamen- 
tale ale Statutului organic”. 


Dar deși, în fond, între concepțiile lui Șaguna și tra- 
dițiile Ardealului exista din primul moment al sosirii lui 
la Sibiu o adâncă afinitate, tânărul vicar aducea cu el un 
element nou, deosebit radical de tot ceea ce se găsea în cu- 
prinsul vieții românilor ortodocși din acel timp. 

După desființarea Mitropoliei Ortodoxe de la Alba-lu- 
lia, la 1701, prin trecerea mitropolitului Atanasie Anghel la 
unirea cu Roma, poporul român a rămas fără nicio ocroti- 
re peste 60 de ani, având în tot acest timp să-și apere sin- 
gur credinţa și suportând cele mai necruțătoare persecuții. 
Cererile lui repetate de a i se da un arhipăstor nu au fost 
împlinite decât la 1761, dar într-o formă nesatisfăcătoare, 
prin trimiterea unor episcopi administratori sârbi, care 
nu se puteau lega statornic și cu toată dragostea de soarta 
acestui popor. 

La 1809, românii și-au putut în sfârșit alege un episcop 
român în persoana lui Vasile Moga, dar multele condiții cu 
care i-a stingherit stăpânirea tot timpul mișcările, ca și lipsa 
de proeminență deosebită a personalităţii sale nu i-au în- 
găduit să schimbe prea mult împrejurările apăsătoare din 
viața bisericească. Iar întrucât viața întreagă a poporului se 
desfășura în funcție de Biserică, nivelul general al stărilor 
din Ardeal era cât se poate de modest. 

După moartea lui Vasile Moga, în 1886, Andrei Șaguna 
găsea poporul român într-o stare de adevărată somnolenţă. 
Nu exista o idee mare, de circulație generală, care să pună 

inimile în mișcare, nu se lămurise o conștiință națională 
viguroasă în mase, o vedere limpede a unui ideal care să 
dinamizeze voinţa tuturor. Intelectualii, puţini câţi existau, 
erau de o factură minoră, provincială, incapabili să limpe- 
zească un ideal pe seama colectivităţii și să aibă curajul şi 
puterea să militeze pentru el și să pună în mișcare apele 
amorțite ale cugetelor. 

Andrei Șaguna, deși s-a coborât cu toată dragostea sa în 
mijlocul acestor stări, era totuși față de ele ca un fel de duh 
al lui Dumnezeu ce se mișca pe deasupra apelor, dându-le 
viaţă şi formă. Coborât din înălțimi, el aducea un ochi spi- 
ritual obișnuit cu vederile largi și cuprinzătoare. Cremenea 
macedoneană a personalității lui, rafinată în îndeletnicirile 
comerciale ale familiei, se șlefuise prin cultura juridică și 
teologică pe care o adâncise în timpul studiilor şi prin le- 
găturile frecvente cu cercurile sociale cele mai de frunte în 
care îl introdusese unchiul său, Atanasie Grabovschi. Fără 
să fi pierdut ceva din mistuitoarea lui dragoste de neam și 
lege, cultura i-a dat capacitatea de a ridica această dragoste 
pe plan de concepție solid întemeiată și de a găsi căi efecti- 
ve şi arme spirituale în lupta pentru libertatea și drepturile 
acestui neam. Iar forța și dârzenia masivă a naturii sale au 
devenit sub flacăra înnobilatoare a acelorași cauze, pres- 
tanță suverană, care-l făcea pe orice străin să rămână cople- 
şit de prezenţa și de cuvântul acestui vlădică al unui popor 
pe care nimeni nu-l lua până atunci în seamă. 

lată cum caracterizează O. Goga această împreunare 
minunată de dinamism și de cultură în Andrei Șaguna: 


„Om de tact și fin diplomat; spirit cizelat de cultură şi 
perfect echilibrat; pregătit deopotrivă pentru speculațiile 

abstracte, ca și pentru acțiunile pozitive [...], un tempera- 
ment revoluționar și conspirator, o reminiscență atavică 
din sufletul agitat al Macedoniei”. 


Între românii uniați din acea vreme erau o seamă 
de bărbați învăţaţi: Timotei Cipariu, Simeon Bărnuţiu, 
Gheorghe Bariț. Ultimii doi activaseră efectiv în anii dinain- 
te de venirea lui Șaguna în Ardeal, deosebit de pentru miș- 
carea de la 1848. Cu toate acestea, Şaguna este recunoscut 
îndată în rolul de conducător suprem al neamului nu atât 
pentru că deținea un scaun arhieresc, că și loan Lemeny îl 
deținea pe cel de la Blaj, ci pentru toate calitățile cerebrale 
și spirituale înșirate mai înainte, care la el se împreunau 
într-o astfel de armonie, încât putea să fie nu numai un 
gânditor politic, ci și un spirit capabil de a conduce cu efect 
o acțiune politică. Mitropolitul Andrei Șaguna a fost astfel 
primul preşedinte al partidului național și delegatul stator- 
nic al românilor ardeleni la Curtea din Viena. 

Abstrăgând de activitatea politică propriu-zisă, reali- 
zările mitropolitului Andrei Şaguna se pot rezuma la: 1. re- 
înființarea Mitropoliei ortodoxe ardelene; 2. organizarea ei 
prin Statutul organic; 3. o vastă operă culturală, constătătoa- 
re în crearea unui învățământ şcolar liber pe seama româ- 
nilor din Ardeal, ca și a altor instituţii de caracter cultural. 
Marele arhiereu a urmărit cu o perseverență supremă re- 
înființarea mitropoliei ortodoxe, desființată la 1701 de stă- 
pânirea străină pentru a lăsa pe românii dreptcredincioși 
orfani de orice instituție ocrotitoare, ca astfel să-i poată mai 
uşor desface de credinţa răsăriteană care-i unea cu frații din 
sudul Carpaţilor. Andrei Şaguna își dădea seama că datoria 
care i se impunea cu mai multă și mai urgentă necesitate 

era să readucă în viață mitropolia, ca măcar în ea românii 
ardeleni să aibă un cadru al unităţii şi o ocrotire a existenţei 
lor. Dependenţa lor bisericească de mitropolia sârbească de 
la Carloviţ, în loc să promoveze o viață națională liberă, era 
de natură mai mult să o stingherească. 

Hotărârea de a reînființa mitropolia și-o anunță 
Șaguna de la prima pășire pe pământul Ardealului prin 
următoarele cuvinte: 


„Pășind pe pământul clasic al străvechii Mitropolii Ro- 
mâne Ortodoxe, vă făgăduiesc sărbătorește că voi lucra ne- 
obosit pentru înființarea ei. Așa să-mi ajute Dumnezeu!”. 


După strădanii şi pledoarii îndelungate, având să con- 
vingă atât Curtea de la Viena, cât și ierarhia sârbească, la 24 
dec. 1864, în ajunul sărbătorii Nașterii Domnului, Andrei 
Șaguna a putut avea bucuria să vadă autograful împărătesc 
prin care vechea mitropolie se renăștea la o nouă viaţă. Prin 
lupta sa necurmată reușise să smulgă de sub jurisdicția sta- 
tului și a ierarhiei sârbești, în mod deplin, viața bisericeas- 
că a românilor ortodocși din Ardeal, obținând pe seama 
mitropoliei o desăvârșită autonomie. 

Reînființarea mitropoliei ortodoxe pe bazele celei mai 
depline autonomii a avut, ca toate realizările lui Șaguna, o 
mare însemnătate atât sub raport național, cât și bisericesc. 
Sub raport naţional prin ea s-a creat o sferă de libertate pe 
seama românilor ardeleni în cadrul unui stat străin şi s-au 
asigurat pe viitor, pe temeiul comunității de credinţă, legătu- 
rile dintre ei și fraţii din sudul și estul Carpaţilor. Tot mitro- 
polia i-a strâns pe toţi românii ortodocși din întreg Ardealul, 
ca şi pe cei din Banat și Crișana sub o conducere unitară. 

lar sub raport bisericesc, autonomia obținută de 
Şaguna a făcut să se adâncească conștiința de sine a 
Bisericii, sentimentul răspunderii pentru mântuirea sufle- 
telor, care apasă exclusiv pe umerii ei. Andrei Șaguna, care 
a fost nu numai un mare naţionalist, ci în același timp și 
un preot de profundă sensibilitate duhovnicească, subțiată 
prin studiul temeinic al izvoarelor ortodoxe în toate limbile 
originale, a fost convins că răspunderea și elanul misionar 
al Bisericii slăbește atunci când devine un departament al 
statului, mișcată la lucru prin dispoziţii ministeriale. În ea 
trebuie să ardă cu flacără conștiința că este trupul mistic al 
Domnului și are cea mai sfântă misiune din lume, pe care 
trebuie să o urmărească într-o deplină și adâncă spontane- 
itate. Sub raportul acesta, autonomia bisericească nu este 
un chip de organizare potrivit numai pentru timpul lui 
Șaguna sau pentru împrejurări asemănătoare, ci un princi- 
piu consubstanţial și permanent necesar pentru ființa esen- 
țial-misionară şi spontan-dinamică a Bisericii. 

Dar, dacă prin reînființarea mitropoliei autonome 
Andrei Șaguna a creat o sferă de libertate și un cadru de 
unitate pentru viața românilor din toate ținuturile de peste 
munți, prin legea de organizare și de funcționare ce-a dat- 
o acestei mitropolii, prin așa numitul Statut organic, provi- 
denţialul ierarh a voit ca sfera de libertate şi de unitate să 
fie cât mai largă. El a chemat în forurile bisericești tot popo- 
rul, și anume în adunările parohiale, direct, iar în cele su- 
perioare, prin reprezentanţi. De asemenea, a întins balda- 
chinul Bisericii autohtone peste viaţa școlară a poporului. 
Clerul și mirenii aveau să se înfrățească în împreună sfătu- 
ire şi în comună răspundere pentru bunul mers al Bisericii 
și al tuturor celorlalte ramuri principale ale vieții naţionale. 


Artitarit 

Întreg poporul din Ardealul era strâns, cu toate preocupă- 
rile lui, sub ocrotirea și în sfera de libertate a Bisericii. 

Dacă sub raportul național Statutul organic inițiază în 
Ardealul subjugat o epocă de maximă libertate și de uni- 
tate, sub raportul bisericesc el a făcut să crească în mireni 
conștiința apartenenţei la Biserică și a răspunderii pentru 
ea, ceea ce a însemnat o pătrundere a elementului spiritu- 
al și sfinţitor în fiinţa și în toate preocupările lor. Statutul 
organic, sub acest aspect, înseamnă o realizare și un pro- 
ces de realizare a misiunii Bisericii, o proiectare a harului 
ei sfințitor peste câmpul larg și variat al vieţii. Toată viaţa 
Ardealului este atrasă sub o lumină de seriozitate mora- 
lă, toată capătă atributul de slujbă adusă lui Dumnezeu. 
Această însușire a Statutului organic care, indirect, înseam- 
nă o fortificare a naţiunii, dovedește că principiul lui de 
temelie de asemenea nu are numai un caracter temporal, 
ci o valabilitate permanentă. Vederile și legile lui Andrei 
Şaguna, oricât de mult au corespuns vremii sale, dezbrăca- 
te de anumite detalii, sunt legile de totdeauna ale Bisericii. 
Măreţia lui Șaguna stă în a le fi ştiut da o formă de maximă 
eficacitate naţională și bisericească. 

Dar ca unul ce-și datora superioritatea spirituală și 
succesele străduințelor sale în lupta pentru libertatea și 
unitatea românilor ardeleni, contactului său cu cartea, 
Șaguna își dădea seama că mijlocul principal de ridicare a 
neamului său este cultura. Fără cultură românismul nu-și 
poate spori puterile, ca de la libertatea şi unitatea pe care 
le-a obținut pe seama lui în cadrul instituţiei bisericeşti 
să ajungă la libertatea și la unitatea cu toți românii. De 
aceea, „cadrele largi ale organizării bisericești, nemurito- 
rul mitropolit s-a silit să le umple printr-un corespunzător 

cuprins de viaţă religioasă, morală și culturală”, spune 
Înaltpreasfinţitul Mitropolit Nicolae Bălan, vrednicul 
urmaș al lui Șaguna. 


„Dându-și seama că aceasta nu poate să urmeze decât 
prin coborârea principiilor evanghelice în realitatea vieții 
prin propaganda pricepută şi prin entuziasmul apostola 
tului, el și-a îndreptat părinteasca sa purtare de grijă cătri 
cler, pentru a cărui educaţie a organizat Institutul teolo- 
gic, ridicând anii de studiu la 3 — pe baza bacalaureatului 
- şi a publicat un număr de seamă de lucrări bisericeşti 
prin care i-a înălţat conștiința și i-a întărit Ortodoxia”. 


În faţa multelor cărți concepute și publicate de el- prin- 
tre care amintim și traducerea Bibliei —, te prinde mirarea 
când a mai avut marele ierarh repausul să se concentreze 
atât de fecund în studiu. Teologia românească, inexistentă 
până atunci, putem spune că prin el începe să ființeze. 

Pentru cultura poporului, extrem de scăzută şi de în- 
tâmplătoare înainte de el, creează învățământul primar sis- 
tematic, sub oblăduirea Bisericii. Numai între 1850 și 1865 
s-au înființat 339 de şcoli primare. lar pentru formarea unei 
pături conducătoare întemeiază vestitul liceu din Brașov și 
gimnaziul din Brad. 

Ca tot acest învățământ, și în special cel primar, să se 
împrospăteze cu idei noi şi cu metode destoinice, Șaguna 
trimite tineri talentaţi la universitățile din Germania, 
cu misiunea de a studia cu deosebire pedagogia. Astfel, 
din sămânţa gândului şagunian a răsărit o şcoală peda- 
gogică ardeleană de orientare herbartiană, reprezen- 
tată prin nume ilustre, ca lon Popescu, Daniil Popovici 
Barcianu, Petre Șpan, care au imprimat o direcție sănătoasă 

învățământului ardelean, ce-și lămurise ca scop clar: for- 
marea caracterului religios-moral. 

Pentru formarea unei conștiințe politice naționale și 
pentru susținerea neîntreruptă a unui nivel spiritual în pre- 
oțime și în celelalte pături românești, Șaguna întemeiază la 
anul 1853 ziarul Telegraful Român, ce se tipărește până azi în 
Tipografia Arhidiecezană întemeiată tot de el. Acest ziar, 
prin reproducerile bogate din sudul Carpaţilor, ţinea vie 
în cititori conştiinţa comunităţii și a identității cu fraţii de 
pretutindeni. 

In sfârșit, pentru cultivarea mult prigonitei limbi ro- 
mâneșşti și pentru răspândirea culturii în poporul adult, ca 
și pentru încurajarea portului, obiceiurilor şi chiar a eco- 
nomiei naționale, înființează şi îndrumă ca prim-președin- 
te Asociaţia pentru literatura şi cultura poporului român din 
Transilvania, care de atunci și până azi a fost o vatră de lu- 
mină ce a răspândit razele culturii naționale până în cele 
mai îndepărtate cătune românești din Ardeal. 

Astfel, viaţa dezlănţuită de uriașa personalitate a mi- 
tropolitului Şaguna în poporul român din Ardeal s-a ma- 
nifestat în toate direcţiile. Ardealul a devenit altfel de când 
şi-a început Șaguna lucrarea în mijlocul lui. La hirotonia ca 
episcop el își anunţase răspicat, în catedrala din Carloviţ, în 
fața sârbilor, ca program: 


„Pe românii ardeleni din adâncul lor somn să-i deștept 
şi cu voia către tot ce-i adevărat, plăcut și bun să-i trag”. 


Programul a fost împlinit, şi starea Ardealului s-a 
schimbat ca printr-o minune: un Ardealul al timpurilor 
noi, cu mândra lui conştiinţă de sine, cu clocotul de putere 

luptătoare, cu înaltul nivel moral, cultural și economic, 
cu apriga lui vitalitate ce-i curge prin toate venele vieții 
obștești, de la Șaguna încoace. Oarecum, prin el Ardea- 
lul s-a împărtășit de o nouă naștere, de nașterea din duh. 
Puterea izvorâtă din duhul mitropolitului Șaguna sau dez- 
lănţuită de el în sânul românismului, a grăbit roata vre- 
mii aducându-ne la 1918 eliberarea Ardealului și pe teren 
bisericesc, și școlar. 

Atât de plin este Ardealul de prezenţa spiritului și pu- 
terii lui Şaguna, încât nu numai o serie întreagă de instituţii 
îi poartă numele, ci se vorbește chiar de un stil de viaţă șa- 
gunian în spiritualitatea românească de la noi. Șagunismul 
este maxima potenţare a virtuților Ardealului, el înseamnă 
în Biserică acel spirit expansiv care vrea să dea o calificație 
creștină întregului conţinut al vieţii poporului, iar în gene- 
ral el exprimă spiritul dinamic și totalitar al Ardealului, în 
virtutea căruia toate puterile neamului se consideră ca un 
tot indisolubil, fie că răsar din pământ, fie că pogoară prin 
Biserică din cer. Imaginea Ardealului șagunian este blocul 
poporului ce pășeşte energic și luminat, condus de preoți 
cu crucea în frunte, spre idealurile de cultură, de libertate, 
de creșştinătate. 

Când la 28 iun. 1873 venerabilul arhipăstor a trecut din 
viața aceasta la cele cerești, lumina și puterea izvorâte din 
sufletul lui mare au continuat să rămână cu poporul pe care 
l-a iubit, crescând tot mai mult. În uriașul fluviu de energie, 
care a ţâșnit în viața Ardealului din miraculoasa mânuire 
a toiagului păstoresc de către mitropolitul Andrei Șaguna, 
românismul de dincoace de munţi posedă taina înălţărilor 
lui viitoare din apăsarea zilelor de azi. 











Cuvânt către studenţii teologi la încheierea 
anului academic 1942-1943 


Dumnezeu ne-a ajutat să încheiem un nou an de lu- 
crare duhovnicească, întru pregătirea de propovăduitori 
și slujitori ai Domnului lisus Hristos în mijlocul poporului 
nostru. Am înaintat în această lucrare copleșiți la tot pasul 
de o vie conştiinţă a răspunderii, atât învățătorii, cât și învă- 
țăceii, pătrunși de adevărul că timpurile actuale tălmăcesc o 
pretenție mai accentuată din partea lui Dumnezeu, care se 
adresează nu numai ostașilor ce stau sub ploaia de gloanţe, 
gata în orice clipă să-și dea viața, ci și tuturor celor din lăun- 
trul zonei de război. Această conștiință a răspunderii a fost 
și este pentru noi cu atât mai cutremurătoare cu cât ne dăm 
seama că pretenţia lui Dumnezeu, manifestată în forme atât 
de severe, ni se adresează nouă, celor ce suntem sau vrem să 
fim, lumina lumii și sarea pământului, încărcată cu supre- 
ma potență. Noi suntem organele prin care se revarsă şi se 
exercită puterea lui Dumnezeu asupra sufletelor omeneşti. 

De noi depinde în cea mai mare măsură ca puterea 
Evangheliei să devină, din virtuală, actuală în sânul omenirii. 









* Telegraful Român, an XCI, nr. 27, 4 iul. 1943, p. 1. Semnat: D. 
Stăniloae. 

Dacă sarea menită să conserve ființa umană de corupția și 
de moartea pe care le provoacă patimile și poftele se va stri- 
ca, cu ce se va săra? Ce alt antidot va mai exista, care să 
apere societatea umană de descompunerea adusă de forțele 
antagonice ce se ivesc în sânul ei? 

Prin urmare, dacă fiecare om trebuie să privească 
tragicele împrejurări actuale ca o chemare din partea lui 
Dumnezeu, ca să facă deplin din comandamentele evan- 
ghelice norme ale vieţii sale, preotul trebuie să considere 
evenimentele de azi ca solii divine care au să-i spună lui un 
cuvânt cu totul special. 

Pe preot aceste îngrijorătoare întâmplări îl cheamă nu 
numai la o căință particulară și la îndreptarea vieţii, ci la 
cea mai deplină actualizare a marii lui misiuni, de propo- 
văduitor al lui Hristos, ca singurul nume pe care l-a dat 
Dumnezeu neamului omenesc spre mântuire. De la pre- 
ot se cere, mai ales azi, nu numai să fie personal un om 
de omenie, ci factorul public cel mai dinamic în slujba 
Evangheliei. El trebuie să fie trâmbiţa cea mai răsunătoare 
a Duhului Sfânt, pentru a copleși cu sunetul ei toate cântă- 
rile de sirenă cu care atâtea duhuri ale întunericului vrăjesc 
auzul omenirii, ducând-o spre prăpastie. 

Trăim timpuri asemănătoare cu acelea în care 
Dumnezeu a trimis pe profeţi în mijlocul oamenilor pentru 
a le propovădui cu putere cuvântul Său, căci altfel va veni 
prăpădul. Vă recomand să citiți cărțile profetice, pentru ca 
să înțelegeţi sensul vremurilor noastre şi datoria voastră 
arzătoare de a păşi în fața mulțimilor tălmăcind semnele de 
foc și de pucioasă în care ţine învăluită Dumnezeu de pa- 
tru ani istoria. Ceea ce se petrecea pe timpul profeților, sau 
ceea ce anunțau ei ca iminent, era floare la ureche faţă de 

ceea ce încearcă lumea de azi și față de ceea ce poate că va 
încerca mâine de nu se va întoarce. Stările și evenimentele 
contemporane profeților sunt doar prefigurările stărilor și 
evenimentelor de azi. 

Acest fapt impune fiecărui preot să se transforme 
într-un profet, să scoată pe primul plan latura de propo- 
văduitor a misiunii sale, înălțată în cercul de foc al unei 
arderi de tot pentru Dumnezeu. Trăim răspântia profetică 
a misiunii preoțeşti. Vom înţelege porunca timpului şi a 
lui Dumnezeu? De aceasta depinde salvarea măcar a unei 
părți din oameni. 

Deschideţi în fiecare zi cărțile profetice. Fiecare capitol 
începe cu un îndemn stăruitor al lui Dumnezeu: 


„Vorbeşte, fiul omului! Vorbește tare! Vorbeşte fără 
teamă! Du-te și le spune: Aceasta zice Domnul!” 


Iubiți absolvenţi, 


Pășiți în mijlocul poporului ca preoți în împrejurări ase- 
mănătoare ca ale profetului Ieremia. Ca și pe el, Domnul vă 
întreabă acum: „Ce vezi tu?” (Ieremia 1, 11). Iar tu sunt sigur 
că vei răspunde ca și leremia: „Văd un cazan clocotind, care 
e gata să se verse dinspre miazănoapte” (Ieremia 1, 13). 

lar Domnul îţi zice, tot ca lui leremia, îndată: „De la 
miazănoapte se va deschide nenorocire asupra tuturor lo- 
cuitorilor țării acesteia” (Ieremia 1, 14) de nu se vor întoar- 
ce. „Voi trimite să aducă toate neamurile de la miazănoap- 
te, zice Domnul; și voi trimite la Nabucodonosor, regele 
Babilonului, robul Meu, ca să le aducă împotriva acestei 

țări și a locuitorilor ei și împotriva tuturor neamurilor dim- 
prejur, pe care le voi pustii, le voi înspăimânta, le voi face de 
râs și de ocară veșnică. Nu vor mai putea avea glas de bucu- 
rie și glas de veselie, glasul mirelui și glasul miresei, uruitul 
pietrelor de moară și lumina sfeșnicului” (Ieremia 25, 9-10). 

Dar Domnul vă spune, ca şi lui lezechiel, când a fost 
trimis la propovăduire: 

„Fiul omului, mănâncă ceea ce ai dinainte, mănâncă 
această hârtie şi mergi de grăiește casei lui Israel! [...] Hră- 
neşte-ți pântecele și-ţi satură lăuntrul tău cu această carte pe 
care ţi-o dau Eu!” (lezechiel 3, 1-3). lar lezechiel mâncând-o, 
declară că a simţit-o în gura lui mai dulce ca mierea. 

Nădăjduiesc, iubiți absolvenţi, că aţi mâncat o bună 
bucată din Cartea Domnului și că simţiți aceeași dulcea- 
ță în lăuntrul vostru. Nădăjduiesc, de asemenea, că sunteți 
suficient de plini în lăuntrul vostru de ea, ca să o simțiți ca 
pe o putere care vă mână să comunicaţi cuvintele ei mai 
departe. Vă îndemn însă să continuaţi a mânca mai de- 
parte din ea cu atâta lăcomie, încât să o asimilați întreagă 
duhului vostru și pe el ei, încât nu numai cuvântul, ci și 
respirația voastră să o comunice pe ea, turnând-o în jurul 
vostru și chiar în aerul din preajma voastră. Căci şi aerul pe 
care îl respiră omenirea trebuie să-l curățim, cu cuvântul 
Domnului, de toxinele păcatului, dacă nu vrem să continue 
molima pustiitoare. 

Veţi găsi, ca și în timpurile profeților, oameni cu inimi 
împietrite. „Dar tu, fiul omului, să nu te temi de ei și de cu- 
vintele lor să nu te sperii [...]. Ci să le spui cuvintele Mele, 
ori te-or asculta, ori nu te-or asculta.” (Jezechiel 2,6-7) 

În faţa lumii, amestecată cu mulți îndărătnici şi robi ai 
patimilor, va trebui să fiți tari și neclintiți în convingerile 

voastre și în hotărârea de a propovădui continuu cu orice 
preţ. Numai dacă oamenii vor simţi în voi forța neclintită 
şi impunătoare a unei convingeri adânci, până în inima fi- 
inței voastre și mai departe, se vor simţi copleșiți şi cuceriţi. 
Lumea trebuie să simtă în voi cea mai puternică fermitate. 
Numai, aşa veți înfrunta cu succes șerpăria de ideologii și 
curente ce pornesc din izvorul păcatului și al demonismului 
contemporan. Fermitatea este rodul unei mari credințe. Nu- 
mai adâncind în voi credinţa câștigați neclintirea în cuvântul 
vostru, şi această neclintire îi va face şi pe alţii să se reazeme 
cu toată încrederea în voi. Oamenii au nevoie de certitudi- 
nea altora. Conducători de suflete devin cei ce ştiu să insufle 
această certitudine și altora. În concurența pentru câștigarea 
rolului de conducători ai sufletelor, trebuie să ieşiţi biruitori 
asupra reprezentanților oricăror alte duhuri și ideologii, prin 
certitudinea voastră, care să le copleşească pe toate. 

Ochii voştri trebuie să aibă privirea tare și pătrunză- 
toare a celui pătruns până în adâncimile ultime de certitu- 
dinea că este trimisul lui Dumnezeu. Aceasta nu exclude 
manifestarea dragostei. Dragostea, până la jertfa propriei 
vieţi, şi neclintirea credinței, până la aceeași jertfă sunt cele 
două flăcări înfrăţite și unificate care trebuie să iradieze din 
ochii voştri, din fața voastră, din fiinţa voastră, învăluind în 
dogoarea lor irezistibilă și, în același timp, în prezenţa lui 
Hristos pe toţi cei ce vin în preajma voastră. 

În acest sens, fruntea și faţa voastră trebuie să capete 
reliefurile de piatră ale neclintirii, care să înfrunte asprimea 
de piatră a vremurilor. 

De veți fi pășit cu hotărâre la o propovăduire netârgu- 
ită şi nedomolită, veți auzi pe Domnul făcându-vă şi vouă 
făgăduiala: 

„Voi face fruntea ta ca diamantul, mai tare decât stânca. Să 
nu te temi de ei și de fața lor să nu te sperii”. (lezechiel 3, 9) 


Vă urez, iubiți absolvenţi, să fiți o generaţie de preoți 
profeţi. Neamul nostru are nevoie de profeți, în înțelesul de 
forță spirituală pe care îl are acest cuvânt. Numai profeţii îl 
pot ridica pe culmile unei istorii măreţe și impunătoare, aşa 
cum trebuie să o înscrie în cartea mare a Universului ce stă 
în mâna Mielului căruia Îi slujim. 

Fiţi la înălţimea acestor vremuri de adâncă seriozita- 
te și susțineţi, prin asiduitatea lucrării voastre propovă- 
duitoare numele bun al şcolii care s-a silit să toarne în voi 
tot ce este mai curat și mai fierbinte în duhul ei. Arătați-vă 
vrednici de treapta înaltă la care a fost ridicată Academia 
Teologică „Andreiană”. Faceţi-i bucuria, unica bucurie pe 
care o dorește, să se poată mândri cu voi peste câțiva ani de 
activitate în ogorul sufletesc al neamului. Cei care n-aţi ter- 
minat, râvniţi de pe acum să deveniți preoți, după chipul 
cel mai înalt pe care îl poate visa tinerețea voastră generoa- 
să şi să vă întoarceţi la toamnă cu bine. 

Mulţumind Înaltpreasfințitului Mitropolit Nicolae de 
ocrotirea ce-o acordă academiei noastre şi PC Sale Părinte- 
le Arhimandrit Vicar Teodor Scorobeţ, care-l reprezintă pe 
Înaltpreasfinţia Sa, anul academic 1942-1943 îl considerăm 
încheiat. 


Ar Aer 






Cooperaţia în slujba sănătăţii neamului" 


Mentalitatea individualistă este tot mai afund îngro- 
pată de timpurile care vin. Ideea de solidaritate în bine şi în 
rău, sentimentul de răspundere a insului pentru comunita- 
tea din care face parte, grija pentru colectivitate câştigă un 
rol cu adevărat important cu fiecare zi ce trece. 

Comunismul, anticipând o cerinţă a vremurilor, a dus 
la extrem preocuparea de întreg, anulând viaţa insului. Sis- 
temele totalitare de caracter naționalist au încercat să răs- 
pundă acestei necesități în alt fel, însă și ele se resimt de-o 
tensiune care forțează cursul normal și liniștit al vieţii. 

Idealul ar fi o organizare a grijii generoase de colec- 
tivitate, în care individualitatea să nu fie înăbușită, ci să 
crească, dar să crească în iubire, în duh de slujire și de 
sacrificiu. 

În acest scop, inşii trebuie educați în duhul unei 
idei mari, care să formeze suportul rezistent și izvorul 
viu pentru o viață concepută ca slujire benevolă. Numai 
creştinismul oferă o astfel de idee, având în centrul său 
mărturisirea mântuirii individuale prin jertfa pentru 
colectivitate. 





* Telegraful Român, an XCI, nr. 27, 4 iul. 1943, p. 2. Semnat: DS. 

Organizarea socială cea mai corespunzătoare cu ide- 
ea creștină este cea cooperatistă. Când ar fi atâta idealism 
în membrii unei societăţi, încât organizarea ei cooperatistă 
să se impună pe toată linia, ea ar fi ferită de extrema in- 
dividualist-liberală, cât și de cea comunist-totalitară. Prin 
cooperație, toți conlucrează benevol pentru fiecare dintre 
ei şi pentru întreg. Dacă vrem să preîntâmpinăm zdrun- 
cinările și experienţele dureroase viitoare, este necesar să 
pornim la o mare acțiune de educaţie și organizare în spirit 
cooperatist. 

Dacă ideea cooperatistă este prin sine însăși o idee 
generoasă, cu atât mai mult își arată această însușire când 
este pusă în serviciul unui scop nobil. 

lată de ce trebuie să ne bucurăm de acțiunea pornită 
cu binecuvântarea Înaltpreasfințitului Mitropolit Nicolae 
în vederea înființării unei cooperative sanitare în judeţul 
Sibiu, cu posibilitatea de a se extinde ulterior pe o rază mai 
mare. Situaţia poporului nostru din punct de vedere sani- 
tar nu este prea înfloritoare şi necesită, în rangul urgenţei, 
prima atenţie. Viitorul nostru ca neam este în primul rând 
în funcţie de întărirea sănătății sale. 

Cooperativa în chestiune va solidariza pe cât mai mulți 
dintre români, în opera de întărire a vitalității neamului şi 
de ajutorare a celor loviți de nenorocirea bolii. Ea va des- 
chide aproape în fiecare sat un dispensar, prevăzut cu me- 
dicamente, și va angaja medici remunerațţi, în așa fel, încât 
să nu mai fie siliți să se ocupe de o clientelă personală, ci 
să-și dedice tot timpul cercetării și tratării gratuite a locui- 
torilor. Preotul va fi chemat la rolul important de organiza- 
tor și animator al spiritului de solidaritate și de ajutorare în 
favoarea celor bolnavi. „Reuniunile de femei”, conduse și 

supravegheate de el vor fi de cel mai mare folos bolnavilor 
și în special femeilor în timpul nașterii, care vor fi îngrijite 
în mica maternitate amenajată în dispensarul comunal. 

Dintre toate activitățile extrapastorale, cea mai apro- 
de sănătatea credincioșilor. Preot și samaritean, doctor al 
sufletelor și al trupurilor sunt aproape două laturi ale ace- 
leiași misiuni. Ambele izvorăsc din aplecarea peste omul 
care are cel dintâi lipsă de ajutor, peste omul căzut în nepu- 
tință și în mizerie. Ambele urmăresc redresarea omului la o 
existenţă fericită, normală. 

Nu este lipsit de înţeles faptul că cea mai frecventă 
preocupare în activitatea lui lisus, pe lângă propovăduirea 
cuvântului mântuitor, a fost aceea pentru sănătatea oame- 
nilor. Minunile Lui aproape toate au fost vindecări şi în- 
vieri, deci fapte de ajutorare a omului celui mai lovit de 
soartă, nu demonstraţii gratuite de forță. 

Preotul făcând loc în sufletul său unei mai mari griji 
de sănătatea poporului, devine un mai fidel urmaș al lui 
Hristos și-și câștigă în mod total inima credincioşilor. 

De aceea, el trebuie să-şi câștige locul de frunte în co- 
operativa sanitară prin entuziasmul său mai fierbinte pen- 
tru o asemenea operă, prin spiritul său de sacrificiu mai 
deplin. 

Garanţie că lucrarea ce se pornește este serioasă oferă și 
faptul că pentru ea se frământă un om încercat în materie de 
cooperaţie. Ceea ce a realizat N. Ciolan în mișcarea coope- 
ratistă cunoaște oricine. Acum, Domnia Sa voiește ca toată 
experiența dobândită în activitatea de până azi să o închine 
lucrării generoase în slujba sănătății neamului. Preoţimea nu 
poate sta deoparte când se pornește o asemenea lucrare. 




















Mitropolitul Andrei Şaguna - glasuri de presă, 
cu prilejul împlinirii celor șapte decenii 
de la moartea sa' 


Ziarul Timpul scrie: 

„Din ce în ce mai vie devine flacăra care arde în sufle- 
tele noastre, ale tuturor, pentru tot ceea ce Transilvania, cu 
pământul și oamenii ei, a însemnat și înseamnă în istoria și 
în perspectivele existenței românești. 

La icoana sfântă a Ardealului s-au închinat generațiile 
din trecut și se închină cu atât mai vârtos cele de azi, ca la 
un simbol cu atât mai răscolitor, cu cât el sintetizează mai 
plenar cea mai cuprinzătoare, cea mai dinamică, cea mai 
creatoare dintre realitățile istoriei și geografiei românești. 
Pentru că — așa cum a spus recent dl prof. Mihai Antonescu, 
cu atâta vibraţie — „Ardealul nu este o provincie sau un colț 
de ţară. Ardealul suntem noi toți, este sufletul nostru”. 

O evocare a măreţei lui figuri şi a prodigioasei lui ac- 
tivități nu se poate face astăzi fără acea zguduire care cu- 
tremură sufletul, fiindu-ne prins în clocotul din care nu 
ştii ce să desprinzi mai întâi: durerea sau mânia, dorința 





* Telegraful Român, an XCI, nr. 27, 4 iul. 1943, pp. 2-3. Semnat: Nesemnat. 

năvalnică de faptă întru dreptate, nerăbdarea pentru cuve- 
nitele împlinirii românești. 

Activitatea lui Șaguna pe terenul realizărilor este pro- 
digioasă şi fără pereche în trecutul nostru. Eruditul și har- 
nicul mitropolit, ridicat între timp în cinul clasei nobiliare, 
se ocupă de tot ce se dovedea că este necesar în vederea 
măririi prestigiului Bisericii strămoșești. 

Trebuie să accentuăm aici, încă o dată, că opera lui 
nemuritoare va rămâne Constituţia ce a dat-o Bisericii. S-a 
spus cu drept cuvânt că Statutul organic al lui Șaguna este o 
adevărată Magna Charta a organizării bisericeşti. Principiul 
național şi concepția democratică stau la baza magistralei 
alcătuiri care îmbină, în cel mai fericit chip, spiritul apos- 
tolic al creștinismului cu exigenţele avansate ale vieții mo- 
derne. În felul acesta, Biserica lui Șaguna a devenit cea mai 
puternică cetate de afirmare naţională. 

Andrei Șaguna este astăzi un nume care se confundă 
cu însuși trecutul de luptă al Ardealului. Nu se poate pro- 
nunța numele lui lancu fără a-l șopti pe cel al lui Șaguna. 
Spre mormântul de la Ţebea, ca şi spre cel de la Rășinari, 
ochii noștri privesc umeziți de măreţia faptelor celor care 
odihnesc acolo, iar inimile ne bat parcă mai puternic la gân- 
dul că nimic nu ne va putea opri să nu realizăm integral 
gândul de care au fost stăpâniți în cursul pământeștii lor 
existențe marii eroi ardeleni: Iancu şi Şaguna.” 

Curentul, sub titlul „Mausoleul de la Răşinari”, spune: 

Când s-a ivit figura de apostol înăsprită în luptă a 
mitropolitului Andrei Șaguna pe Câmpia Libertăţii, de la 
încrucișarea celor două Târnave, au înţeles și străinii că 
Biserica românească a Transilvaniei coborâse în arena de lup- 
tă a țărănimii iobage. De la acea dată memorabilă pentru 

destinele românești aveau să se rărească vizitele mitropoli- 
tului la Viena, saloanele arhiducilor austrieci să-și închidă 
pe rând ușile aurite la apropierea paşilor îndesați ai seninu- 
lui ierarh, și jandarmii cu pană de cocoș la pălărie să urmă- 
rească încordaţi plimbările prin Ardeal ale mitropolitului 
şi sitei sale. 

Sufletul de veacuri al unui popor înţelept şi limpede, 
căuta cărarea care duce pe culmi unde zările se desfac fă- 
găduitoare şi tricolorul fâlfâie peste creştetele mulțimii ca 
o binecuvântare. Orizonturile erau strâmte, lacrimile din ce 
în ce mai multe și generaţia de la '48 din Transilvania, cu 
clericii ei, cu avocaţii ei, care aveau să se transforme curând 
în tribuni, prefecți și martiri, cu profesorii ei de o pregătire 
occidentală, aveau nevoie de o figură reprezentativă, de un 
om care să rezume şi să-şi asume răspunderea prefacerilor 
istorice ce se întrezăreau. 

Cu intuiţia politică moștenită, Andrei Șaguna a simţit 
că Ardealul căuta un prinţ politic, un îndrumător spiritual. 
Și-a dat seama că întocmai ca în ţara sa de obârșie, și în 
noua patrie Biserica oferise românilor năpăstuiți singurul 
scut, singura apărare împotriva deznaţionalizării. Numai 
Biserica putea continua lupta, adaptându-se noilor cerinţe 
și zămislind un preot nou, un luptător nou, o morală nouă. 
Firește, Biserica Ortodoxă trebuia închisă oricărei imixtiuni 
străine și Constituţia dată de el Bisericii Române din Ardeal 
este un monument de prevedere și de organizare. Constitu- 
ţia aceasta făcea din Biserica Ortodoxă un organism com- 
plex şi autonom, operant, pretutindeni activ, transformând 
preoții în tribuni populari, în îndrumători ai sufletului nați- 
onal. Toate acestea ar fi fost cu neputinţă dacă Andrei Șaguna 
n-ar fi fost un mare dascăl și un mare reformator. 

Numai de la el încoace sinodul eparhial sibian a ajuns 
un fel de Parlament, în care se dezbăteau cu competenţă, 
și uneori cu îndrăzneală chiar problemele țărănimii noas- 
tre. Dar stăruința și convingerea mitropolitului sibian au 
săvârşit adevărate minuni în rândurile clerului din Ardeal. 
Timiditatea a fost schimbată în curaj mucenicesc de cuvân- 
tările lui aprinse, preoții au avut parte de o educaţie din ce 
în ce mai aleasă, mai cuprinzătoare și mirenii s-au apropiat 
de altar cu o înnoită încredere. 

Restul avea să desăvârșească timpul de la sine.” 

Săptămânile trecute am fost întâmplător pe la 
Rășinari. Sub brazii din ţintirimul aşezat pe o colină, ma- 
usoleul lui Șaguna, străjuit de cei doi lei de bronz coclit, 
răsărea cenușiu și modest din verdeaţa exuberantă a pri- 
măverii. Prin umbra din criptă deslușeam inscripţia de pe 
panglica unei cununi depuse de câțiva studenţi clujeni pe 
lespedea sacră: 


„Celui mai mare îndrumător al românismului ardelean.” 


Din articolul închinat de Universul memoriei nemuri- 
torului arhiereu reținem: 

„Mitropolitul Şaguna şi-a dat seama că unitatea naţi- 
onală se consolidează prin cunoașterea obârșiei comune, 
prin atenta cercetare a evoluţiei istorice, a suferințelor și 
a luptelor din trecut, prin apropierea treptată a comorilor 
de cultură ale poporului, pe care vitregia împrejurărilor l-a 
despărțit în cursul veacurilor și că toate acestea nu se obțin 
decât prin şcoala națională. 

El a trezit în conștiința fiecărui român datoria pe care 
o are faţă de fraţii lui, căci școala nu se putea înființa și nu 

putea funcţiona decât cu contribuţia particulară a fiecăru- 
ia, şi reuşita a fost cu atât mai mare, cu cât apelul se adre- 
sa unei mulțimi a cărei singură avuţie pozitivă era munca 
trudnică pe ogorul care nu era în îndreptăţita ei stăpânire. 

EI a dat Bisericii Ortodoxe, prin statutul ce-i poartă nu- 
mele, o organizare atât de judicioasă, încât legea cultelor 
din România de azi este inspirată din directivele acestui 
statut. 

Nicio dificultate și nicio persecuție n-au putut înfrânge 
credinţa generației lui Andrei Șaguna în dreptatea cauzei 
pentru care lupta, și flacăra acestei credințe, tot atât de ve- 
che ca însăși existența noastră, a trecut din mână în mână, 
din generaţie în generaţie, mereu aprinsă, pentru ca și as- 
tăzi ea să fie atât de prezentă în sufletele noastre, încât să 
constituie călăuza reală a vieții noastre naționale.” 

Evocând cu pietate şi recunoștință memoria marelui 
luptător al drepturilor românești, amintim cuvintele rostite 
anul trecut de Înaltpreasfinţitul Mitropolit Bălan, la peleri- 
najul de la mausoleul lui Andrei Şaguna: 


„De aici, din preajma Carpaţilor, de lângă mormântul 
marelui conducător de neam Andrei Șaguna, afirmăm cu 
neclintire drepturile Ardealului la libertate.” 


Noul organ al Asociaţiei Astra, Foaia poporului, în arti- 
colul semnat de Prot. Emilian Cioran, spune despre întâiul 
președinte al venerabilei instituţii culturale, următoarele: 

„Pentru cultivarea limbii româneşti, pentru răspândi- 
rea culturii în păturile largi ale poporului, pentru păstrarea 
portului, pentru cultivarea mai cuminte a pământului ș.a. 
Şaguna a urzit, împreună cu alți fruntași ai vieții românești 

de pe vremuri, așezământul de cultură Astra, care a rămas 
până astăzi vatra de lumină necesară azi ca şi în trecut. Ca 
cel dintâi președinte al Astrei, la adunarea generală ținu- 
tă la Brașov, în anul 1863 spunea următoarele: «că se sim- 
te de trei ori fericit ca președinte al acestei Asociaţii căci îi 
prooroceşte că: într-un viitor nu prea îndepărtat, literatura, 
cultura, școlile, institutele literare vor ajunge în stare înflo- 
ritoare, satele și orașele românești vor înainta, economia 
națională va pătrunde și la plugarii noștri». 


Duhul lui a rămas ca sfântă moștenire şi pilduitor tes- 
tament urmaşilor săi, care se vădește, în alte realizări cerute 
de vremurile în care trăim, pe aceeaşi linie dreaptă a cre- 
dinţei adevărate și a naţionalismului curat. 











Lucrarea de la Mănăstirea Brâncoveanu' 


De mult ne simţeam datori să scriem în această foaie 
despre lucrarea duhovnicească ce se săvârșește zi de zi la 
Mănăstirea Brâncoveanu, cu largi și adânci efecte în viața 
poporului nostru. 

Într-o foaie ca a noastră, nu se dau numai îndemnuri 
pentru ceea ce ar trebui să se facă în scopul întăririi credin- 
ței, ci se și încrestează faptele care ilustrează modul în care 
trebuie să se lucreze în zilele noastre și care pot influența 
astfel asupra altora, preoți și credincioși. 

Cu atât mai mult eram datori să vorbim despre o lu- 
crare de proporţiile celei de la Sâmbăta de Sus, care taie azi 
brazdă adâncă în viața sufletească a unor întinse cercuri de 
credincioşi. 

Am evitat totuși până acum să scriem, mai ales pentru 
că simţeam că mişcarea de la Mănăstirea Brâncoveanu este 
ce care se situează deasupra întâmplărilor în jurul cărora se 
pot face exerciţii gazetărești; ea trebuie să continue a se des- 
fășura dincolo de zgomotul şi de curiozitatea întreținute în 
jurul unor realități umflate de gazete, ca lucrurile sfinte și 


* Telegraful Român, an XCI, nr. 31-32, 8 aug. 1943, pp. 1-2. Semnat: 
D. Stăniloae. 

mari, precum creșterea grâului, ca viaţa intimă a familiei, 
ca respirația continuă, ca rugăciunea zilnică. 

Dar precum se oprește omul măcar câteodată din ga- 
lopul atenţiei spre atâtea lucruri neesenţiale și zgomotoase, 
privind într-o meditație serioasă la ceea ce este cu adevă- 
rat plin de valoare pentru existența sa, tot așa era nece- 
sar să aducem vorba cândva despre ceea ce se petrece la 
Mănăstirea Brâncoveanu, ca să nu merităm bănuiala de 
cine știe ce păcat. 

O facem deci, cu riscul de a-l supăra pe părintele 
Arsenie [Boca — n.n.], ostenitorul smerit de la Sâmbăta, care 
consideră vorba bună care i se spune ca cel mai mare rău 
ce i se poate face. 

Gândul Înaltpreasfinţitului Mitropolit Nicolae de a 
iniția prin restaurarea mănăstirii martire a lui Constantin 
Brâncoveanu nu numai reînființarea monahismului din 
Transilvania, ci, cu voia lui Dumnezeu, o refacere genera- 
lă a duhului călugăresc ortodox, atât de scăzut în ultimele 
timpuri, a început să-și arate rodul cel mai promițător. 

Mănăstirea de la Sâmbăta de Sus nu este loc pitoresc 
de excursii și de distracții înrămate în chenare arhaice, ci 
mediu de zguduiri sufletești înnoitoare, de întâlniri seri- 
oase ale sufletelor cu vocea lui Dumnezeu, Care le obli- 
gă la o viață scoasă din mocirla inconştienţei și plăcerilor 
ușoare. 

Pe pajiștea mănăstirii și prin încăperile ei se află zilnic 
200-300 de ființe omenești îngenuncheate pe sub streșinile 
ei în rugăciune și scrutându-și trecutul de păcate a căror 
povară nu o mai pot suporta. 

Mulţi dintre ei, veniţi de la sute de kilometri, stau aco- 
lo câte două până la câte cinci săptămâni, hrănindu-se atât 

de bine și de întremaţi, încât nu le-ar mai veni să plece, iar 
dacă pleacă, se întorc la scurte intervale. 

Cine îi urmăreşte dimineaţa în timpul predicii părin- 
telui Arsenie, trecând rând pe rând din starea de încântare 
pentru frumuseţile duhovnicești care le sunt dezvăluite, la 
hohotele de plâns pentru păcatele lor, nu mai poate fi în 
mod continuu omul care a fost. 

Dar ceea ce te covârșește lângă acești oameni este în- 
cordarea cu care așteaptă să le vină rândul la mărturisirea 
păcatelor, când fiecare știe că părintele va sta numai cu el 
4-5 ore în convorbire intimă purificându-i toate mărunta- 
iele sufletului și toate colțurile trecutului de petele chinui- 
toare ale păcatului. Te înduioșează să-i auzi sărmanii, aler- 
gând în întâmpinarea Părintelui cu strigătul: 


„Părinte, dar de mine când vezi, că nu mai pot purta 
povara pe mine?” 


În ce constă taina acestor impresionante efecte ale lu- 
crării Părintelui Arsenie şi care sunt elementele programu- 
lui său de lucru? 

Fără îndoială că mijlocul prin care lucrează Dumnezeu 
în suflete este cuvântul pe care îl rostim în numele Lui. Dar 
cuvântul are o eficacitate deplină numai când are acoperi- 
rea aurului, care este viaţa celui ce-l rostește. Atunci este 
un cuvânt ce se rupe dintr-o ființă, care a devenit rug al 
credinţei, și mută focul la auditori. Despre viața părintelui 
Arsenie nu este necesar să vorbim, căci asprimea ei este cu- 
noscută și nu vrem să-l supărăm lăudându-l. 

Cuvântul său pornește din neclintirea de stâncă a celui 
ce nu se târguieşte și nu se clatină ca trestia bătută de vânt, 

ci este întreg așa cum îi este vorba: curat, opus oricărei pa- 
timi şi oricărui gând de mândrie. 

Programul părintelui Arsenie? Prin ceea ce a făcut din 
sine și prin ceea ce propovăduiește este o vie restaurare a 
celui mai autentic duh ortodox. La noi credeau mulţi că tra- 
diția răsăriteană, cu duhul ei de înfrânare, este prin defini- 
ție ceva pasiv, lipsit de forță. Cine vrea să vadă gâlgâitul 
vieţii celei mai cuceritoare şi forța cea mai copleșitoare n- 
are decât să meargă la Sâmbăta de Sus. 

Predica de la Sâmbăta de Sus are ca obiect principal 
combaterea păcatului prin trezirea gândului la prezenţa 
vie a lui Hristos. De aceea, treapta în care culminează pre- 
gătirea pelerinului este mărturisirea. Te minunează acuta 
sensibilitate față de povara insuportabilă a păcatului ce se 
trezește în oameni la Sâmbăta. 

Părintele Arsenie arată cât de mult se poate înflăcăra 
prin trăire tot tezaurul dogmaticii și al disciplinei răsărite- 
ne. Hristos lucrează numai prin Sfintele Taine și în Biserică. 
Fiecare credincios este obligat să rămână între semenii săi, 
rugându-se pentru ei, crezând pentru ei, fiind răspunzător 
pentru ei. Orice individualism sau mândrie dornică de afi- 
șaj, de nuanţă sectară este lovit în cap. Smerenia şi puritatea 
vieții sunt condiţiile sau, mai bine zis, condiția neapărată a 
mântuirii. 

Ne este imposibil să redăm măcar schematic toate la- 
turile propovăduirii de la Sâmbăta de Sus. Ţinem doar să 
mai accentuăm importanţa națională pe care o are lucra- 
rea de acolo. Peste neamul nostru s-a abătut ca un adevă- 
rat flagel obișnuinţa avorturilor. Nimic nu poate zăgăzui 
revărsarea lui. Statul ca entitate impersonală îl combate. 
Dar organele lui personale îl practică şi îl promovează. 

Numai o zguduire religioasă a conștiințelor poate ajuta 
aici. Părintele Arsenie a identificat aici o mare racilă şi a 
pus fierul roșu pe ea. Se cunosc deja numeroase cazuri de 
familii care, trezite la conștiința acestui păcat, s-au recules 
cu hotărâre. Este de așteptat ca această trezire să treacă de 
la om la om și să putem înregistra, nu peste mult, efecte 
remarcabile. 

În orice caz, mișcarea de înnoire, de radicalizare a vie- 
ţii creștine în sensul restaurării ei sănătoase, chiar de va fi 
reprezentată numai prin elemente puţine în satele noastre, 
va exercita o influență binefăcătoare asupra unor cercuri 
cât se poate de largi. 


vara mese 






Biserica luptătoare" 


Biserica are prin excelență un caracter luptător. Ea nu 
trebuie să fie nicio clipă satisfăcută cu ceea ce este, ea nu 
poate avea niciun moment de odihnă și de statică împăcare 
cu ceea ce s-a realizat în ordinea spirituală a vieții. Desigur, 
Biserica este și conservatoare, în sensul că are o normă ne- 
schimbată după care se orientează, un ideal neschimbător, 
bine fixat într-o doctrină. Dar întrucât idealul acesta este 
culmea supremă care niciodată nu este deplin atinsă, ci 
constituie un permanent magnet pentru silințele spirituale 
omenești, Biserica este într-o luptă necurmată de transfor- 
mare, de înălțare, de perfecționare a omului și a relaţiilor 
sociale dintre oameni. 

Propriu-zis, reprezentanţii Bisericii văd în mare tot- 
deauna idealul care trebuie să îndemne pe oameni, iar 
contururile lui se limpezesc și se clarifică tot mai mult pe 
măsura experienţelor ce le face societatea omenească, în- 
cât ei învață nu numai din Revelaţie, ci și din istoria și 
din zbuciumul omenesc, căile și țintele spre care îi vor 
îndruma pe oameni. 





* Telegraful Român, an XCI, nr. 34-35, 29 aug. 1943, p. 1. Semnat: D. 
Stăniloae. 

Astfel stând lucrurile, greşesc atât cei ce, stând în tabă- 
ra adversă, afirmă că Biserica și în general creștinismul sau 
orice religie sunt expresii ale unei anumite forme depășite 
a societăţii omeneşti, a capitalismului sau a democraţiei, în 
orice caz, a unor stări de inegalitate materială între oameni, 
cât şi cei ce, închipuindu-și că reprezintă creştinismul, sus- 
țin că el nu are nimic cu frământările pe care o epocă sau 
alta le scoate la iveală, ci trebuie să stea nepăsător la o par- 
te, chiar dacă cercul celor ce s-ar mai interesa de prezenţa 
lui s-ar micşora cât de îngrijorător. 

În fața acestor mentalități la fel de primejdioase, tre- 
buie să reamintim adevărul elementar că Biserica este, 
pe de o parte, conservatoare, pe de alta, luptătoare și 
că este necesar să medităm mai stăruitor asupra sen- 
sului acestor noțiuni și asupra modului cum se pot ele 
sintetiza. 

Biserică luptătoare nu înseamnă numai o strădanie 
practică și particulară a diferiților preoți în mijlocul păsto- 
riților lor, ci şi silința teoretică a Bisericii ca întreg de a crea 
condiţiile și premisele ideologice și de atmosferă pentru 
o înţelegere între ea și lumea actuală, cu problemele și cu 
mentalitatea ei. 

Biserica luptătoare trebuie să fie prezentă în toate sec- 
toarele unde frontul ei este în suferință, înlăturând cauzele, 
creând condiţiile favorabile de succes. Şi este vorba de un 
front spiritual, de o luptă purtată cu puterile morale și in- 
telectuale ale sufletului, în care adversarul nu trebuie ucis, 
ci convins, câștigat. 

Biserica are datoria să scuture cu putere caleidoscopul 
înțepenit al lumii ei spirituale și ideologice, ca să scoată la 
iveală, din nesecatele ei virtualităţi, aspectele și lozincile 

cuceritoare pentru lumea de azi, înfățișările care corespund 
necesităților de azi ale omenirii. 

La Apus și la Răsărit neamuri întregi își întorc fața de 
la creștinism, stăpânite de ideea că acesta nu le mai poate fi 
de niciun folos, ba le este chiar o piedică pentru rezolvarea 
marilor probleme de viață. 

Noi nu ne putem arăta nepăsători față de un asemenea 
fenomen, ci este nevoie, vom scoate apă din piatră, să îm- 
prospătăm faţa creştinismului, ca trăire a noastră, ca râvnă, 
ca doctrină superioară şi atotcorespunzătoare cu proble- 
mele timpurilor noi. 

Creștinismul cuprinde în infinitul său divin răspunsul 
cel mai satisfăcător la toate frământările şi trebuințele ome- 
neşti. El trebuie să poată corespunde și cu necesitățile de 
azi. Ei bine, trebuie să arătăm aceasta. Comoara creștină 
trebuie făcută să strălucească orbitor în lumina actualități. 
Trebuie să recucerim timpul actual. Nu prin agresivitatea 
frazelor, sau a cine știe cărui partid politic, ca instrument 
lumesc, ci prin flacăra duhului ce se consumă în iubire, în 
muncă, în abnegaţie. 








Intre iubire și ură” 


Îmi pun adeseori întrebarea, şi cu mine atâţia oameni, 
ce va fi având regimul comunist din Rusia cu credința în 
Dumnezeu, de ce nu o poate suporta, de ce luptă cu atâta 
neîmpăcare împotriva ei, ca și când de aceasta ar depinde 
însăși existența lui? Și oricâte argumente mi s-ar aduce, ni- 
ciunul nu este în stare să-mi dea un răspuns deplin satisfă- 
cător la această întrebare. Încât îmi vine să cred că toată ura 
lui împotriva lui Dumnezeu este o generalizare a acelui rău 
irațional ilustrat de tipurile lui Dostoievski. 

Poate a fost cea mai mare nefericire pentru omenire că 
ideea comunistă s-a întâmplat să fie aplicată pentru întâia 
dată de poporul rus, înclinat prin fire spre un asemenea 
fanatism irațional al răului. 

Pentru oamenii cu judecată normală, dușmănia comu- 
nismului împotriva religiei n-are niciun sens. 

Într-adevăr, să vedem: ce temeiuri prezintă comunis- 
mul pentru fanatismul său anticreştin? 

Cel mai de seamă este acela că religia narcotizea- 
ză pornirea de revoltă a săracilor împotriva inegalităților 





* Telegraful Român, an XCI, nr. 36, 5 sept. 1943, p. 1. Semnat: D. 
Stăniloae. 

sociale. „Religia este opiu pentru popor”, au declarat cori- 
feii marxismului. 

Ce se ascunde în acest argument? Dreptatea socială nu 
se poate realiza și susține decât prin ură împotriva celor 
avuți. Religia însă stinge ura din om, îndeamnă la îngădu- 
inţă și la iubire. Religia, prin urmare, trebuie înlăturată, ca 
una ce pune frâu urii din sufletul oamenilor, ca una ce pro- 
movează iubirea. 

Dar este cazul să ne întrebăm: Oare este necesară ura 
pentru realizarea unei ordini sociale cât mai egalitare, pen- 
tru înfrânarea abuzului egoist de proprietate particulară? 
Ştim că la temelia regimului comunist stă ura socială. Dar 
este necesar să fie aşa? Este necesară cultivarea mai departe 
a urii între oameni, a urii care schilodește sufletele, care îl 
face pe unul să se teamă de celălalt, să nu aibă încredere în 
el, să nu respire niciun moment liber? 

Este admisibil poate că până la realizarea unei ordini 
sociale cât mai echitabile este necesară şi presiunea severă a 
celor nedreptățiți, chiar revolta dospită în ură. Dacă iubirea 
nu este atât de puternică încât să creeze o ordine socială 
mai dreaptă, de ce mai este necesară ura și, prin urmare, 
adversitatea față de religie? 

La aceasta se răspunde: ura trebuie să stea de veghe, 
pentru că altfel, instinctele egoiste, acaparatoare ale indi- 
vizilor pornesc la o nouă vătămare a dreptății și egalității 
sociale. Indivizii încep să atragă în posesia lor bunuri cât 
mai ample din patrimoniul menit să fie spre satisfacerea 
trebuinţelor tuturor. Ura trebuie să stea la pândă împotriva 
oricărei tendințe de îmbogăţire, pentru a o desființa, de la 
prima apariție în modul cel mai exemplar. 

Şi totuși, nici această argumentare nu este concludentă. 

O omenire care trebuie să facă din sufletul ei un cul- 
cuş al urii este o omenire nefericită. Şi este inutil nefericită, 
când ţinta urmărită prin ură se poate atinge și fără ea. 

Bine, dar cum? ar putea întreba cineva. 

Prin forța statului. Să punem cazul că o colectivitate 
națională a ajuns, chiar prin utilizarea unor forțe mai puțin 
blânde, la o ordine supremă de dreptate și egalitate socială. 
De-aici înainte nu mai vedem nicidecum necesitatea urii ca 
factor determinant al raporturilor sociale. Inșii particulari 
pot lăsa în grija statului paza acestei ordini de dreptate so- 
cială. De aceea există un stat, ca să dispenseze pe cetăţeni, 
ca persoane particulare, de grija păzirii ordinii sociale cris- 
talizate. lar statul poate exercita această slujbă utilizând 
toată forța represivă, fără să cheltuiască ură, întrucât orga- 
nele lui se dezbracă de orice sentiment personal. 

Desigur, statul, care va fi expresia unei ordini sociale 
deplin drepte, realizată prin puternice presiuni ale celor 
în suferință, va avea fixate în texte de lege toate dispozi- 
țiile menite să apere acea ordine; orice faptă de natură să 
pericliteze ordinea socială stabilită va fi considerată ca o 
penalitate. 

Precum în statul actual furtul este considerat ca un act 
de natură penală, așa ar putea fi considerată, într-un stat 
potrivnic abuzurilor de proprietate particulară, îmbogăţi- 
rea peste un anumit plafon, sau, dacă statul acela ar fi apro- 
piat de tipul colectivist, chiar orice act socotit ca generator 
de proprietate particulară. 

Orice societate își are statul propriu, ca expresie a ei, 
executor al unor legi în care este cristalizată voința ei. 

Şi atunci, de ce ura insului împotriva semenului, când 
este suficientă hotărârea majorităţii de a susține prin votul 

ei un anumit stat, care va avea grijă să reprezinte în execu- 
tivul lui voinţa acelei majorități? 

De ce această nenorocită confuzie între stat şi cetățea- 
nul particular în regimul comunist, încât fiecare ins ames- 
tecă rolul său cu al statului? 

Statul își are rosturile lui proprii, descărcând din spate- 
le cetățeanului povara grijii de ordinea socială, care într-un 

exercițiu particular este inevitabil amestecată cu ură! 

Dacă statul nu ar avea un rost propriu, deosebit de al 
cetățeanului, ușurător pentru cetățean, n-ar mai avea nicio 
rațiune de existență. Statul a fost însă lăsat de Dumnezeu 
pentru descărcarea locuitorilor săi de ura dintre ei. 

lar dacă nu este necesară ura între oameni, ci este de 
dorit cât mai multă iubire, nu mai este niciun motiv pentru 
ura împotriva lui Dumnezeu. 











Preotul și medicul" 


Slujba preotului, ca şi a medicului, este întemeiată pe 
conștiința unei „misiuni a omului față de om”. Există „o 
adâncă afinitate între aceste puncte culminante, dintre care 
unul reprezintă umanitatea autentică, iar celălalt ideea 
creştină”. 

Citatele acestea le-am luat dintr-un studiu al lui Th. 
Siegfried Christliche Wirklichkeitsschaul!. 

Biserica numindu-L pe lisus „Mântuitor”, iar opera 
Lui „mântuire”, a indicat această apropiere, întrucât mân- 
tuirea înseamnă salvarea ființei omenești din neajunsurile 
de care pătimeșşte, lecuirea și restaurarea în starea normală. 
(În limba germană mântuirea şi vindecarea sunt desemna- 
te prin cuvinte din aceeași rădăcină: Heilung și Heil.) 

Creștinismul, ca și medicina, are la bază aceeași „milă” 
față de omul ajuns în suferinţă și în neputinţă. Ambele iz- 
vorăsc din aceeași compătimire și hotărâre de ajutorare. 

Dacă alte îndeletniciri sociale urmăresc procurarea 
anumitor bunuri sau unelte pe seama oamenilor, preotul și 


* Telegraful Român, an XCI, nr. 37, 12 sept. 1943, p. 1. Semnat: D. 
Stăniloae. 

1 Theodor SieGrRIED, Christliche  Wirklichkeitsschau,TOpelmann 
Berlin, pp. 131-132. 

medicul se referă în activitatea lor direct la ființa omului și 
pornesc de la faptul că în om este o boală, o rană, o ştirbire 
care îl împiedică de a se bucura deplin de viață. 

Deosebirea stă doar în extensia şi adâncimea bolii sub 
care creștinismul sau medicina îl văd pe om zăcând. Pentru 
creştinism toți oamenii sunt în fiecare clipă supuși unei boli 
grave. Preotul este un medic ce se adresează tuturor. Dar 
aceasta este o deosebire mai relativă, întrucât și pentru me- 
dicină toți oamenii trec prin boli, dacă nu în același timp, în 
timpuri diferite. 

Deosebirea esenţială este alta. 

Pentru creștinism, sensul bolii nu se aplică numai la 
morbul trupesc, ci şi la insuficienţele și anormalităţile spi- 
rituale. Boala trupească îşi are cauza mai totdeauna în boa- 
la adâncă de la temelia ființei umane. Omul este o ființă 
spiritual-fizică. Tot ce apare în regiunea fizică pornește din 
regiunea spirituală. lar boala din regiunea spirituală con- 
stă într-o perturbare a legăturii adânci a omului cu izvorul 
spiritual al vieţii, cu Dumnezeu. De aceea Dumnezeu este 
supremul medic. Preotul urmărește o vindecare a bolii ce- 
lei adânci a omului prin restabilirea contactului dintre el şi 
izvorul ascuns al vieţii. Tămăduirea aceasta adâncă (mân- 
tuirea) produce și o tămăduire în extern (vindecare, în sens 
strâns). 

De aici nu urmează că preotul se dezinteresează de 
boala fizică. 

Omul bolnav din punct de vedere fizic este o dureroa- 
să ilustrare a suferinţei care formează destinul omenirii în 
urma păcatului. El stoarce în mod deosebit mila preotului 
și stârnește datoria lui de a ajuta un semen, ajutând la resta- 
bilirea lui. În ființa preotului se concentrează toate efluviile 

de împreună suferinţă, de iubire, de obligativitate la ajutor 
în faţa unui om bolnav. El face totul ca în adâncul sufletesc 
al semenului bolnav să se mobilizeze energiile spirituale 
vindecătoare, prin credinţa ce o aprinde în el, prin dragos- 
tea cu care îl înduioșează. 

Preotul este colaboratorul esenţial al medicului la vin- 
decarea bolnavilor. 

Mai înainte, medicina socotea că poate vindeca pe bol- 
navi prin mijloace pur materiale și prin legi pur mecani- 
ce. Azi ea își dă tot mai mult seama că vindecarea atârnă 
în mare parte de mobilizarea forțelor spirituale în sufletul 
omului și, cum medicul nu este în măsură să producă acest 
fenomen, se adresează preotului, cu o insistentă cerere de 
colaborare. 

Pentru ilustrarea acestor noi raporturi ce încep a se 
stabili între preoție şi medicină, dăm la Foișoară (rubrică 
din Telegraful Român — n. ed.) în traducere capitolul final din 
vestita carte a chirurgului Erwin Liek, Das Wunder in der 
Heilkunde / Misiunea în terapeutică (ediţia a III-a, Miinchen, 
1936). 







Instinctul proprietăţii” 


Într-un articol anterior ne-am pus întrebarea, din ce 
motiv va fi fiind înlăturată iubirea din societatea comunistă 
și înlocuită total cu ura și cu forța? 

Desigur, am fi putut răspunde simplu: pentru că este 
prevăzut în doctrina marxistă. Dar noi am vrea să mergem 
în această căutare a cauzei mai departe, și de aceea, ne în- 
trebăm: de ce s-au fixat în doctrina marxistă ca factori sus- 
ținători ai colectivității comuniste ura și forța? 

Scriind articolul anterior, ni s-a părut că nu găsim nicio 
cauză rezonabilă pentru o asemenea dominație a urii și a 
forţei şi, de aceea, înclinăm să credem că ea provine numai 
dintr-un demonism al autorilor acestei doctrine și al celor 
ce o aplică. 

Dar gândind mai bine, ni s-a părut că tot există o cau- 
ză destul de întemeiată, și ea ar fi următoarea: Instinctul de 
proprietate este atât de înrădăcinat în ființa omenească, încât 
numai cu forța poate fi reținut omul de la satisfacerea lui. 
Posedarea în comun a unor bunuri nu este de natură să sti- 
muleze hărnicia și grija posesorilor. Cine nu ştie din cazurile 





* Telegraful Român, an XCI, nr. 38, 19 sept. 1943, p. 1. Semnat: D. 
Stăniloae. 

provenite în satul său câte neajunsuri sunt împreunate cu lu- 
crarea bucăților de pământ pe care le au două sau trei fami- 
lii în devălmășie, deoarece acelea nu au o configuraţie care 
să permită o satisfăcătoare împărţire? La mine în sat circulă 
o zicală ritmată, foarte drastică, despre asemenea neajuns, 
spunându-se în esenţă că lucrul împreunat miroase rău. 

Se înțelege că într-o colectivitate în care totul este îm- 
preunat, trebuie să se exercite continuu cea mai neîndurată 
forță, ca lucrurile să meargă. Este necesară o continuă te- 
roare a colectivităţii, ca totalitate organizată împotriva in- 
şilor. Nimic nu fac aceştia spontan, ci numai sub apăsarea 
temerii de forţa colectivităţi. 

Dar până când poate fi ținută o societate omenească 
sub o asemenea presiune, într-o astfel de stare nefirească? 
Desigur că nu pentru totdeauna. Probabil că doctrinarii co- 
muniști cred că în timp instinctul de proprietate va fi stins 
atât de mult din om, încât odată și odată nu va mai fi nece- 
sară continua exercitare a forţei pentru susținerea regimu- 
lui de proprietate colectivă. 

Ni se pare însă că doctrina comunistă izvorăște din- 
tr-o concepție insuficient de realistă despre om. Ea substi- 
tuie visul sau iluzia, realității. Multe regimuri de teroare și 
multe frământări a trebuit să suporte omenirea din pricina 
unor teorii care l-au conceput pe om într-un mod prea stră- 
in de realitate, cu ajutorul fanteziei. 

Discuţiile serioase în jurul aplicabilităţii comunismu- 
lui trebuie să ia într-o cercetare cât mai critică și problema 
dorului de proprietate al omului, trebuie să se lămurească 
raportul lui cu ființa omului. 

Dacă ţine acest dor de ființa omului, atunci desigur că 
el nu poate fi desfiinţat, şi orice asemenea încercare va ține 

societatea omenească într-o situație forțată. Dar atunci, s-ar 
pune întrebarea: care sunt marginile fireşti ale acestui in- 
stinct și în ce mod ar putea fi el sublimat, transfigurat? 

În învățătura creștină există germenii unei antropo- 
logii în această privință. Acești germeni i-a dezvoltat în 
parte dr. N. Paulescu în sistemul lui despre cele patru pa- 
timi omenești. După dr. N. Paulescu, sunt câteva instincte 
fundamentale ale fiinţei omeneşti, fără de care ea nu poate 
exista: instinctul de hrană, de reproducere, de afirmare și 
de proprietate. Dacă însă aceste instincte cresc dincolo de 
anumite limite, ele devin patimi. 

Sf. Maxim Mărturisitorul vorbește la fel. Ridicarea spi- 
rituală a omului nu se face prin desființarea pasiunilor din 
el, ci prin transfigurarea lor. În patimi se manifestă energia 
umană. Energia aceasta nu trebuie înăbușită, ci canalizată 
în altă direcţie. Iubirea de sine a omului trebuie canalizată 
într-o dorință de perfecțiune în legătură cu Dumnezeu, ura, 
în repulsia pentru păcat ș.a.m.d. 


„Patima iubirii este condamnabilă când angajează 
mintea în preocuparea de lucrurile materiale. Dar pati- 
ma iubirii este lăudabilă când leagă mintea de cele dum- 
nezeieşti. În lucrurile în care petrece mintea, în acelea se 
și lărgeşte. Iar în care se lărgește, spre acelea își și întoar- 
ce dorinţa și iubirea, fie spre cele dumnezeiești și proprii 
și spirituale, fie spre lucrurile și patimile trupului.”! 


Cum se poate aplica această idee însă la instinctul 
proprietății? 










1 Maxime despre iubire, suta II, maxima 71, Migne, p. 90, col. 1037. 

Problema cere o minuțioasă analiză. Aici ne vom mul- 
țumi numai cu câteva considerații. 

Fără îndoială, omul caută proprietatea cu un instinct 
ce face parte din însăși ființa lui. Verbul a avea și pronu- 
mele posesiv nu pot fi desființate din graiul omenesc nici 
la singular. După verbul a fi, verbul a avea este al doilea în 
importanţă. Desigur, existenţa ființei noastre şi ceea ce ține 
de intimitatea ei este mai important decât ceea ce posedăm, 
după cum reliefează azi filosofia existențială”. Dar fără a 
avea nimic nu este posibil nici a fi, după cum aceeași filo- 
sofie lămureşte prin împletirea indisolubilă în care îl vede 
stând pe om şi mediul lui natural (In-Der-Weit-sein). 

Din câte două laturi în special s-ar putea lumina legă- 
tura necesară a omului cu o anumită proprietate. 

1. Omul simte trebuinţa de a sta cu anumite lucruri 
într-un raport de deplină și durabilă intimitate. Ele îi de- 
vin ca un leagăn în care ființa lui își găseşte odihnire, un 
ritm, o aşezare. Altfel, este un dezrădăcinat în continuă 
neașezare, agitaţie, necristalizare. Precum are lipsă de o 
haină pe care să o îmbrace mai îndelungat, chiar până este 
utilizabilă, și nu și-ar găsi o liniștire dacă s-ar îmbrăca în 
fiecare zi în altă haină, tot așa are trebuinţă de intimita- 
tea permanentă a acelui ansamblu de lucruri care îi sunt 
necesare în fiecare zi. Acestea sunt: casa de locuit, cu toa- 
te lucrurile necesare, vitale, dacă este plugar, sau unelte- 
le, dacă este meseriaș, câteva bucăţi de pământ din care 
îşi poate scoate cele ale traiului, atât cât îi trebuie lui și 
familiei lui. 





2 Gabriel MARCEL, Etre et avoir, s.a., s.]. 


jean 

Privită proprietatea particulară din acest unghi de ve- 
dere, tot ce nu mai poate sta în acest raport de continuă in- 
timitate şi absolută necesitate cu omul ar depăși limita ne- 
cesară a proprietății, cum ar fi de pildă latifundiile întinse 
în multe regiuni, pe care nu şi le poate vedea proprietarul 
decât o dată la mulţi ani. 

În ansamblul acestor lucruri intime se imprimă însuși 
sufletul omului. Ele se spiritualizează, încât privindu-le, 
parcă din ele te întâmpină însăși persoana celui ce s-a miș- 
cat mult timp între ele. Oarecum sufletul omului s-a așezat 
în ele. În mijlocul lor, omul se simte ca între prieteni. Ele îl 
ajută, îl înţeleg. Ele au fost prelucrate de spiritul lui. Peste 
ele a pus stăpânire duhul lui. Toate au primit faţa lui. EI le 
are nu prin afirmare egoistă, ci întrucât s-a interpenetrat 
cu ele. Nu mai sunt ale nimănui, ci ale lui. Sunt o posesie a 
spiritului lui. 

Și se pare că, printr-o orânduire de sus, îi este reparti- 
zat, fiecăruia din spiritele care formează la un loc ordinea 
mai înaltă a existenţei, un sector din lumea văzută, ca să-și 
pună chipul pe el şi în împreunare să spiritualizeze într-o 
armonioasă varietate totalitatea lumii materiale. 

Precum împărăţia spiritualului constă din individuali- 
tăți ce se integrează armonic, așa și lumea materială trebuie 
să oglindească şi să reveleze această varietate armonică și 
bogată în înfățișarea ei transfigurată de pluralitatea spirite- 
lor şi a modurilor de a fi şi de a acţiona. 

lar întrucât fiecare om lasă în urma lui copii care se 
gândesc cu drag la el, moștenirea lucrurilor lui intime 
de către ei este profund îndreptăţită, nentru că ele toa- 
te au pentru urmaşi fața spirituală a celui scump care a 
plecat. 

Dar despre acest raport de intimitate ce se stabilește 
între om şi lucrurile lui şi despre valoarea lui formatoare, 
pedagogică, s-ar putea spune multe. Tendinţa după pro- 
prietate se vădeșşte însă ca un instinct adânc al omului și 
dintr-un alt punct de vedere, care este și mai esenţial. 

Dar acest punct de vedere implică o analiză mai temei- 
nică a ființei omenești. De aceea, îi vom dedica un articol 
aparte, în alt număr. 





Tot despre instinctul proprietății” 


În articolul anterior am stăruit asupra faptului că omul 
are nevoie ca acele bunuri care constituie suportul material 
de fiecare zi al vieţii sale să fie în mod special ale lui, pe de 
o parte pentru a da un înveliș apărător sâmburelui intim 
al individualităţii sale, pe de alta, pentru a stabili între el 
și acea parte din natură care-i este mai apropiată un raport 
mai afectiv, mai sufletesc, superior raportului ce există între 
omul capitalist și natura considerată sub unghi strict mate- 
rial și utilitar. De altfel, prin ambele raporturi proprietatea 
particulară slujește aceluiași scop, de a salva în om temelia 
spirituală, originală şi adâncă, ferindu-l de uniformizare, 
superficialitate și decădere spirituală. 

Filosoful Max Scheler, care a insistat asupra carac- 
terului original al fiecărui eu intim omenesc și asupra 
imposibilității omului de a pătrunde până în sanctuarul 
intim al semenului, format din eul lui, a pus în lumină 
pe de altă parte importanţa fuziunii afective a omului 
cu natura, ca mijloc de susţinere a vieţii adânci, bogate, 
spirituale din el. 





* Telegraful Român, an XCI, nr. 39, 26 sept. 1943, p. 1. Semnat: D. 
Stăniloae. 

„Trebuie, în principiu, să ne debarasăm odată pentru 
totdeauna de ideea potrivit căreia atitudinea omului 
faţă de natură ar avea și ar trebui să aibă ca unic motiv 
dorinţa de a o domina, de a o controla, de a o dirija, 
idee de origine iudaică [...] Trebuie să stimulăm în pri- 
mul rând din nou dezvoltarea fuziunii cosmo-vitale, 
să o trezim din starea de somn în care se află în omul 
occidental, străbătut de spiritul capitalist, care conside- 
ră drept singură concepţie posibilă despre lume aceea 
după care natura ar reprezenta un ansamblu de can- 
tități susceptibile de a fi puse în mișcare. Etosul care 
nu se întemeiază pe fuziunea afectivă nu va recoman- 
da dragostea şi blândeţea față de animale și de plan- 
te. Nu va trebui să ne mirăm atunci de a-l vedea pe 
omul detașat de orice fuziune cosmo-vitală, manifes- 
tându-se ca un factor de distrugere a naturii organice, 
cum s-a întâmplat cu industrialismul în epoca marelui 
capitalism.”! 


Sub acest raport însă, există o mare înrudire între capi- 
talism și bolșevism. Cel din urmă a dus la ultima extremă 
atitudinea strict industrialistă și utilitaristă față de natură. 
Dar, cum remarcă Max Scheler în continuare, nu este îngă- 
duit să fie sacrificată fiinţa spirituală a omului în funcție de 
raporturi mai sufletești cu natura, pentru interese utilita- 
riste și materialiste. Ce folos de toate satisfacțiile economi- 
ce pe care le-ar obține o societate omenească, dacă ele s-ar 
sconta cu o pierdere a elementului de duioșie, de dragoste 
în relaţiile dintre inşi și cu o sărăcire totală a cuprinsului 
vieţii interioare? 





1 Max SCHELER, Nature et formes de la sympathie, Paris, Payot, 1928, 
pp. 161-163. 

Destinul omenirii este să crească în duh. Satisfacerea 
necesităților materiale nu poate fi un scop ultim al omenirii, 
ci numai un mijloc pentru promovarea valorilor spirituale. 
Dacă ea a luat o formă prin care a devenit piedică pentru 
promovarea vieții spirituale, trebuie modificată. 

Din toate acestea, rezultă că proprietatea particulară 
are și rostul de a asigura un anumit grad de libertate pe 
seama omului, ca putinţă de respiraţie a eului. Poate aces- 
ta este cel mai însemnat rost al libertăţii, că salvgardează 
existența eului. Dar omul supus, în toate actele existen- 
ței lui materiale, discreției altuia, individ sau colectivita- 
te, nu-și mai poate manifesta libertatea lui decât cu ris- 
cul pierderii vieții, și puţini sunt cei ce au atâta curaj. lar 
o înfrânare continuă a libertăţii de manifestare sfârșește 
prin a face din om un sclav, ceea ce înseamnă, în condiţiile 
contemporane ale sclaviei, o persoană cu viața interioară 
sărăcită, un om redus la automatismul unei existenţe ex- 
terne uniforme, cenușii. O astfel de persoană, care nu mai 
păstrează decât forma mizeră a omului, nu mai este în 
stare să vadă nici în semenii săi oameni purtători de via- 
ță sufletească, cu care să întreţină și altfel de relații decât 
de ordin strict economic. Numai cel ce cunoaște bucuria 
unei libertăţi și vieți sufleteşti proprii este capabil să o re- 
cunoască și pe seama altora, sau are în viaţa sa spirituală 
proprie un izvor din care se revarsă și asupra altora valuri 
sufleteşti care îi fac și pe aceia să crească în duh. 

Dar încă n-am ajuns la a doua rădăcină esenţială a in- 
stinctului antropologic al proprietății. Chestiunea rămâne 
să fie abordată în alt număr. 


Cuvânt către studenții teologi 
la început de an academic” 


Cu ajutorul Celui de Sus ne adunăm din nou la picioa- 
rele Mântuitorului pentru a spori în cunoașterea Lui şi în 
destoinicia noastră de a-L propovădui în mijlocul oameni- 
lor. Profesori şi studenți săltăm cu sufletul de bucurie, bi- 
neștiind că fiecare zi de aici înainte va adăuga la creșterea 
noastră în duh și ne va face parte de multe experienţe fe- 
ricitoare ale cunoașterii de Dumnezeu și de noi înșine. S-a 
spus că omul nu se poate mântui singur, că mântuirea este 
o operă comună. Dar acest dicton se referă și la cunoaș- 
terea lui Dumnezeu, care este o parte a mântuirii, partea 
cea dintâi, și, dacă înțelegem cunoașterea religioasă ca pe 
o cunoaștere printr-o anumită relaţie cu obiectul cunoscut, 
chiar partea esenţială. („Şi aceasta este viața veşnică: Să Te 
cunoască pe Tine, singurul Dumnezeu adevărat, şi pe lisus 
Hristos, pe Care L-ai trimis.” loan 17, 3). 

Într-adevăr, cum L-ar cunoaște omul pe Dumnezeu 
dacă nu ar auzi pe altul vorbindu-i de El? Dar cunoașterea 
pe care o primeşte devine în el credință, adică o anumită 





* Telegraful Român, an XCI, nr. 40, 3 oct. 1943, pp. 1-2. Semnat: D. 

simţire a prezenţei lui Dumnezeu, numai dacă i se comuni- 
că în forma unei mărturisiri de credinţă fermă. Și lucrul mi- 
nunat este că cel ce comunică știința sa despre Dumnezeu 
în forma gravă a mărturisirii de credinţă, experiază însuși o 
creștere simultană a înţelegerii și a credinţei sale. 

Sunt convins că trebuie să fie numeroși dascăli de teo- 
logie care îşi datorează mult lărgirea și adâncirea cunoaș- 
terii tainelor divine și fortificarea credinţei lor, încordării 
lacome a studenţilor de a primi în sufletele lor o rază nouă 
din lumina cea mai cuceritoare de care poate avea omul 
parte. Atmosfera de credință născândă sau crescândă din 
mijlocul unei mici grupe de oameni, prilejuită de învă- 
țătura mărturisită a înainte-stătătorului ei, are ea însăși 
marea forță de a da la o parte vălul de pe regiuni întinse 
ale lumii divine, sau poate marea însușire de a ageri pute- 
rile de pătrundere ale spiritului celui ce învaţă pe ceilalți 
mărturisindu-li-se. 

Avem aici probabil fenomenul de adăugare a puterilor 
sufletești ale tuturor la puterea celui ce este menit să tălmă- 
cească, în numele tuturor, ceea ce se vede prin concentrarea 
într-un bloc a energiei spirituale a tuturor. 

Ca să rezum, școala noastră este și voiește să devină 
tot mai mult loc de cunoaștere sau de vedere comună a 
lui Dumnezeu, iar întrucât Dumnezeu este duh și lumină, 
școala aceasta este și loc în care cei ce viețuiesc trebuie să se 
pătrundă prin cunoaștere, până în ființa lor, de lumina şi de 
duhul dumnezeiesc. 

Se transmite aici o ştiinţă întemeiată pe cea mai scru- 
puloasă informaţie și urmând în modul cel mai precis doc- 
trina Bisericii. Dar știința aceasta nu este numai formulă ex- 
terioară, ci evidenţă trăită, dogmă verificată în adâncimile 

fiinţei noastre, în ale cărei ape îi înverzesc marile potenţia- 
lităţi de adevăr și de viață. 

Iar sinteza aceasta de știință și de evlavie, de doctrină 
riguroasă și de mărturisire cutremurată, este posibilă nu- 
mai prin realizarea comuniunii în cunoaștere și în trăire 
creştină. 

Teologia noastră este doctrină transfigurată în mărturi- 
sire de credinţă, înflorită în duhul de comuniune al celor ce 
sunt aici. Dar acesta este secretul de viaţă al Bisericii. Şcoala 
noastră este o parte din Biserică, este ea însăși biserică. 

Prin urmare, iubiţi studenţi, am vrea să vă știm veniţi 
aici cu lăcomia de a şti, dar lăcomia aceasta de a ști am vrea 
să însemne o lăcomie de a vă mântui pe voi și pe toți cei la 
care veți fi trimiși. Să vă precizați gândul cu care intraţi în 
acest locaș, sau în acest an academic, în sensul de a urmări 
desăvârşirea ființei voastre prin punerea ei într-un acord 
cât mai deplin cu normele vieţii creștine. 

Să nu urmăriți numai cultivarea minţii, ci a întregii 
voastre fiinţe, sau să coborâţi învățămintele ce vor intra în- 
tâi în mintea voastră, în toate regiunile fiinţei voastre. Înde- 
osebi să stăruiți în dezbrăcarea voastră de omul patimilor, 
care este omul egoismului fizic și al orgoliului spiritual. 
Trebuie să năzuiţi de a deveni oameni ce nu mai sunteți ai 
voştri, ci ai lui Hristos şi ai semenilor. Cu cât eşti mai mult 
al altora, cu atât eşti mai important în ansamblul existenţei 
lui Dumnezeu. Și eşti mai mult al altora nu preocupându-te 
de a te impune, dar nici neglijându-te, ci încordând la ma- 
xim puterile tale, dar în slujba altora, necăutând ale tale, 
nevorbind de tine, neavând pretenții pentru tine. Numai 
în felul acesta, iubiți studenţi, veţi putea arăta lumii crești- 
nismul ca pe un factor capabil de o puternică transformare 

a omului și a societăţii. Şi numai așa creştinismul va fi prin 
voi o forță transformatoare a lumii. Iar acest lucru trebuie 
să-l facem dacă vrem ca creștinismul să treacă cu bine pro- 
ba de foc care i se impune azi. 

Suntem contemporani cu o lume care s-a pârjolit pa- 
tru ani în cuptorul patimilor ei. Neamurile s-au sfâșiat și 
s-au zdrobit între ele, cu o ură cum nu s-a mai pomenit. 
Astăzi oftează obosite după zările de liniște ale păcii, dar 
amintirea răului ce şi l-au făcut va fermenta, ca o drojdie 
primejdioasă, şi mai departe în fiinţa lor. Se va ajunge la 
o pace, dar va fi o pace în care patimile nu vor fi stinse, ci 
numai înlănţuite. 

O singură putere există pe lume care ar putea înfră- 
ți din nou omenirea dezbinată până în temelii de patimi. 
Este Evanghelia lui Hristos, care pune iertarea și iubirea 
mai presus de toate. S-a căutat în anii din urmă să se dis- 
crediteze teoretic valorile creştinismului: iubirea, drepta- 
tea, smerenia. Dar ele sunt nemuritoare. Ele sunt singura 
temelie pentru putinţa de trai a omenirii. La ele trebuie să 
se întoarcă reculeasă lumea din rătăcirea ei. 

Dar nu-i va fi ușor. Prea s-a intoxicat cu doctrinele 
emanate din patimile ei, prea s-a obișnuit cu atitudinile de 
sfidare față de marea și divina simplitate a creştinismului. 

Numai o nouă și proaspătă izbucnire a acestuia, cu 
toate forțele ce-i sunt proprii, va putea să scoată din în- 
vârtoșare lumea de azi. Trebuie să uimim lumea din nou prin 
puritatea, prin jertfelnicia, prin înălțimea iubitoare a vie- 
ţii noastre. Trebuie să aducem lumea în situaţia de-a face 
experienţa creștinismului ca un lucru nou, tânăr, țâșnind 
acum cu forțe cuceritoare și corespunzătoare nevoilor 
de azi. 

Creștinismul trebuie să-și trăiască pentru a doua oară 
veacurile de început, căci în multe privinţe situația omeni- 
rii este asemănătoare cu cea din timpul izbucnirii creștinis- 
mului. Pe de o parte, o lume desabuzată, care a dizolvat în 
relativismul ideologiilor ei orice credinţă, iar pe de alta, o 
nouă amenințare de invazie barbară. Precum atunci creș- 
tinismul a salvat lumea și i-a dat o nouă ordine, infuzând 
o nouă vigoare lumii vechi și îmblânzind valurile barbare, 
aşa și azi el trebuie să ridice din descompunerea individu- 
alistă, hedonistă şi relativistă societatea apuseană și să-l 
umanizeze pe cea care ameninţă din Răsărit. Creștinismul 
singur poate fi cheagul lumii noi, realizând o ordine socială 
de sinteză superioară. Dar pentru aceasta trebuie să se re- 
veleze din nou lumii, scoțând din armonia și din infinitatea 
dragostei sale divine soluțiile trebuincioase nevoilor de azi 
și luându-și zborul într-un nou elan apostolic. 

Lumea de azi cere prin miliarde de guri dreptate. Nu 
se mai aude decât acest strigăt. Nu vom desconsidera nevo- 
ia adâncă din care izvorăște el. Dar când se strigă unilateral 
numai după dreptate, nu este depășit egoismul și patima. 
Creștinismul trebuie să facă să se audă tot atât de mult stri- 
gătul după iubire, de care nu se mai vorbeşte azi aproape 
deloc. Aceste două coloane pot susține edificiul societății 
omeneşti. 

Iubiţi studenţi, ca îndrumători și păzitori ai fiinţei și 
existenței neamului nostru, dar și ai unui colț de umanitate 
adevărată, veți fi luptători și pentru dreptatea lui, dar şi 
pentru iubirea între om și om. 

Tot ce este mare, tot ce este salvator pentru omenire, 
noi ştim că se numeşte şi este Hristos. Hristos este nor- 
ma, este comoara, este izvorul tuturor atributelor omului 

adevărat și deplin. Oricine se apropie de Hristos se apro- 
pie de idealul de om, de izvorul forţelor umanităţii ade- 
vărate și plenare. O societate de oameni adevărați este o 
societate de inși care se aseamănă cât mai mult cu Hristos. 
Voi, care veți avea nobila misiune de a-i face pe oameni să 
semene cu Hristos, trebuie să vă năzuiţii înşivă a semăna 
cât mai mult cu El, ca, prin toată fiinţa și lucrarea voastră, 
să-L înfățişaţi cuceritor. Imprimaţi pe Iisus în sufletul vos- 
tru prin gândul concentrat și permanent la El. 

Faptul că vă aflaţi într-o viață comună nu trebuie să 
vă fie o piedică, adică un prilej de împrăştiere și coborâre 
în nimicuri iritante şi pătimașe, ci, în sensul celor spuse la 
începutul acestui cuvânt, un ajutor pentru împreuna creş- 
tere în duh spre măsura bărbatului deplin care este Hristos. 
Ajutaţi-vă unul pe altul să urcați spre cele bune și înalte şi 
puneţi umăr de oprire celui pe care îl vedeți că este gata de 
rostogolire. 

Daţi unul altuia ce este bun în voi, nu ce este rău, 
fiți încă de aici unul altuia ajutor la mântuire în numele 
Domnului, deprinzându-vă astfel pentru această misiune. 
Implorând de la Dumnezeu împrejurări favorabile pentru 
munca noastră din acest an și rugând pe Înaltpreasfinţitul 
Mitropolit Nicolae să ne împărtășească arhiereasca binecu- 
vântare și ocrotire, anul academic 1943-1944 îl considerăm 
început. 




















Regimul sovietic și Biserica” 


În timpul din urmă s-a produs în Rusia un eveniment 
care a fost înregistrat de toată lumea cu o mare uimire. 

Conducerea Rusiei sovietice a realizat o împăcare cu 
Biserica Ortodoxă, în urma căreia mitropolitul Serghie a 
fost ales și instituit patriarh, iar Sfântul Sinod s-a recon- 
stituit și și-a reluat atribuţiile sale. Mareșalul Stalin a adus 
omagii publice clerului rus pentru felul patriotic cum s-a 
purtat în decursul războiului de apărare a țării, iar patriar- 
hul Serghie a adresat un apel reprezentanţilor tuturor con- 
fesiunilor creștine, chemându-i întru apărarea creștinismu- 
lui împotriva neopăgânismului german. 

Ziarele de la noi au considerat, în comentariile lor, 
aceste întâmplări drept nişte acte nesincere, menite să se- 
ducă popoarele ortodoxe din sud-estul european, sau să 
câştige bunăvoința poporului rus, din al cărui suflet n-a 
putut fi dezrădăcinată credinţa religioasă, sau, în sfârșit, 
să mai liniştească temerile aliaţilor englezi și nord-ameri- 
cani, popoare pentru care viața creştină este o realitate cât 
se poate de serioasă. 





* Telegraful Român, an XCI, nr. 41, 10 oct. 1943, p. 3. Semnat: D. 
Stăniloae. 

Toate aceste trei explicații pot să corespundă adevă- 
rului şi nu este nicio îndoială că apropierea Mareșalului. 
Stalin de Biserică este un act politic, care nu implică nicide- 
cum o convertire a sa la credinţa creștină. 

Totuşi ni se pare că articolele din ziarele româneşti — cu 
excepția celui publicat de Părintele D. Veştemean în Porunca 
Vremii — nu au scos deplin în relief motivul principal al re- 
centului act de politică bisericească al conducerii sovietice, 
care este, fără dar și poate, presiunea sufletului rusesc care 
a persistat cu tenacitate în credința religioasă. 

Nu ni se pare plauzibil ca, de dragul micilor popoare 
din sud-est, care nu contează din punct de vedere misio- 
nar pentru o Rusie aflătoare pe culmile orgoliului în urma 
succeselor ei militare, conducerea sovietică să fi renunţat la 
integritatea doctrinei marxiste, odată ce comunismul a fost 
în stare să ducă lupta, chiar în începuturile lui, cu credinţa 
uriașei mase a poporului rusesc. 

Dacă atunci când n-aveau altă putere decât fanatismul 
unei grupări limitate n-au simţit nevoia să caute sprijinul 
credinței creștine a maselor rusești, pentru a le câștiga ade- 
ziunea, ci au fost în stare să pornească ofensiva deschisă 
împotriva acestei credințe, fără să se teamă că această ati- 
tudine le-ar îngreuna accesul la inima sutelor de milioane 
ale poporului rus, este greu de crezut că azi aceiași corifei 
ai bolșevismului ar simți nevoia să recurgă la ajutorul unei 
travestiri cucernice pentru a-și întinde peste câteva zeci de 
milioane de oameni o stăpânire servită de cea mai formida- 
bilă forță armată. 

Actul acesta al Mareșalului Stalin n-a putut izvori în 
chip precumpănitor nici din consideraţii politicoase faţă 
de aliaţii anglo-americani, odată ce nimic din felul de 

comportare al conducerii sovietice de până acum nu tră- 
dează asemenea grijă de menajare a sensibilităților sufle- 
teşti ale altora. 

La baza actului surprinzător al lui Stalin trebuie să stea 
în mod principal o forță reală, cu mult mai impunătoare. 

Este credința masivă, nemicșorată, a uriașelor mase 
rusești, este Ortodoxia pe care n-a putut-o desființa din 
inimi nicio prigoană de până acum a partidului bolșe- 
vic. Prin actul Mareșalului Stalin se străvede prezenţa 
Ortodoxiei biruitoare în existența poporului rus. Sângele 
zecilor de mii de preoți și al sutelor de mii de mireni cre- 
dincioși uciși a adăpat rădăcinile Ortodoxiei în ființa po- 
porului rus cu vigoare nouă, înnoindu-i și purificându-i 
seva de viață. Rusia de la suprafață se rezema până ieri pe 
Rusia din catacombe. Acum acea Rusie ascunsă, temelia 
credincioasă care stătea retrasă în milioanele de suflete, va 
izbucni la suprafață. 

Conducerea comunistă care a persecutat creștinismul 
în mod fanatic atâţia ani, fără să se lase influenţată de nicio 
consideraţie de oportunitate măcar, simte deodată trebuin- 
ţa să țină seama de anumite considerente în atitudinea sa 
față de Biserică. 

Este evident că ceva s-a schimbat în mintea conducă- 
torilor sovietici. Și anume, în primul rând din motive de 
ordin intern. Fie că în timpul din urmă Ortodoxia rusă a 
devenit mai puternică, fie că ea a rămas tot timpul la fel de 
puternică însă potentaţii sovietici au ajuns la concluzia că 
este inutilă sau chiar păgubitoare o continuare a prigonirii 
ei și că o împăcare cu ea ar da statului rus un mare aport de 
putere, fapt este că Ortodoxia rusească a ieșit biruitoare din 
lungul și greul ei martiraj. 

Împăcarea între Mareșalul Stalin și Biserica Ortodoxă 
va fi el un act politic, dar cu siguranţă este un act politic 
determinat de marea forță a Ortodoxiei rusești biruitoare. 
Efectele lui vor fi fără îndoială uriașe. Chiar dacă potenta- 
ţii sovietici au făcut numai o concesie de suprafaţă și chiar 
dacă această concesie va rămâne încă oarecare timp redusă 
la minimum, actul recent deschide pentru viitorul religios 
al Rusiei perspective ce vor depăși prevederile conducerii 
sovietice. 

Ortodoxia n-a putut fi desființată nici chiar de cea mai 
sângeroasă și mai sistematică persecuție. Și-au dat seama 
de acest lucru și potentaţii sovietici și probabil și-au revi- 
zuit, de nevoie și sub puterea de argumentare definitivă a 
realității, concepțiile. Dar chiar dacă nu și-au făcut această 
revizuire, forța cu care a rezistat până acum Ortodoxia rusă 
ne este o garanţie că va fi în stare, dacă va fi cazul, să reziste 
și în viitor, obosind toate urile şi fanatismele adversare. 

S-au simțit în comentariile unor ziare românești, pe mar- 
ginea actului de la Moscova, și anumite palpitaţii de inimă 
ale unei confesiuni care tremură de gelozie în fața oricărei 
perspective favorabile pentru Biserica Ortodoxă, precum s-a 
bucurat totdeauna de nenorocirile care au venit asupra ei. 

Ofensele pe care și cu acest prilej le-au proferat la adre- 
sa Ortodoxiei anumiţi misiţi ai acelei confesiuni, a cărei 
conducere centrală s-a împleticit jalnic în firele propriilor ei 
combinații și azi zace fără putere la pământ, le respingem 
de la înălțimea unui trecut care a stat cu glorie atât în slujba 
neamului, cât și în a lui Hristos. 

Clerul ortodox al niciunei țări din sud-est nu va renun- 
ţa nici la rolul de paznic al naţionalităţii, nici la acela de 
slujitor al lui Hristos. 

Iar românismul este sigur că în Biserica lui ortodoxă 
are corabia salvării sale şi în furtunile viitoare, precum a 
avut-o în tot trecutul. Și nu se simte deloc ispitit de gla- 
sul cutărui sau cutărui ziarist cu clinchet „argintiu”, de a 
se „diferenţia” de temeiurile spirituale ale existenţei sale, 
pentru a se lăsa prins într-un păienjeniș care nu-i poate da 
decât robie și neputinţă. 






Conștiinţa religioasă și bunurile materiale” 


Problema aceasta a fost discutată cu ocazia votării Legii 
cultelor în 1928, când Înaltpreasfinţitul Mitropolit Nicolae 
a reliefat magistral dependenţa în care trebuie să stea bu- 
nurile materiale de conştiinţa religioasă. În ultimul timp, 
apărând decretul-lege conform căruia bunurile unei pa- 
rohii urmează majoritatea credincioșilor parohiei în cazul 
când aceasta trece la alt cult, discuţia s-a aprins din nou. 

Într-un ziar, al unei confesiuni care se teme de urmări- 
le acestui decret-lege, aflăm următoarele judecăţi ciudate și 
întortocheate, prin care se combate principiul dependenţei 
bunurilor materiale de conştiinţa religioasă: 


1. După concepția aceasta, care stă și la baza recentului 
decret-lege, „materia este considerată necesară pentru ca 
spiritul să se poată desăvârși”. Dar aceasta este o greșeală, 
căci „spiritul se desăvârșeşte prin forţe de aceeași natu- 
ră cu el”, nu prin ceva inferior. „Conştiinţa religioasă are 
asupra bunurilor materiale o stăpânire ce nu permite in- 
gredienţa inferiorului în strălucirea superiorului. Acesta 
trebuie să aibă în sine toate resursele de activitate progre- 
sistă, fără să fie legat de condiţia relaţiei sale cu inferiorul. 





* Telegraful Român, an XCI, nr. 44, 30 oct. 1943, pp. 1-2. Semnat: D. 

Ce-i folosește stăpânului palat regesc sau moșiile întinse 
pentru a urca pe calea desăvârșirii?”. 

2. „Că Biserica are averi şi pe acestea le pretinde ca un 
mijloc de susținere a ei, este adevărat. Dar Biserica nu este 
numai o comuniune de conștiințe. Ea este o societate de 
oameni ce vor desăvârșirea spirituală în ordinea supra- 
naturală, după învăţătura Domnului lisus Hristos. Acolo 
unde sunt oameni cu trup, nu numai suflete, acolo unde 
este o societate ce ca atare trebuie să trăiască şi să se ma- 
nifeste, acolo da, este nevoie de un locaș unde mulțimea 
trupurilor să se adune, este nevoie de pâine pentru păsto- 
rul ce conduce turma etc., este nevoie de elemente mate- 
riale pentru manifestările vieţii spirituale de comunitate. 
Elementul uman şi material din Biserică pretinde sprijin 
material. Desăvârșirea însă nu. lată de ce, ca orice ființă 
morală, Biserica are dreptul de proprietate asupra bunu- 
rilor materiale. Nu conștiințele fluctuante sau stabile, ci 
Biserica, entitate morală și juridică, se foloseşte de materie 
ca instrument ce numai indirect, sprijinind trupul, ajută la 
desăvârşirea sufletului.” 


Am expus aceste două idei în citație cât mai completă, 
pentru a arăta cât de mult ultima o răstoarnă pe prima, fă- 
când aproape de prisos vreun cuvânt din partea noastră. 

Dacă articolul la care ne referim s-ar fi încheiat cu pri- 
ma idee, am fi răspuns: 

Nu este vorba de o conștiință religioasă izolată, ci de 
mai multe, care formează o comunitate de închinare, de 
manifestare a credinţei ei. Aceasta a fost o presupunere de 
la sine înţeleasă pentru cei ce cereau ca bunurile să treacă 
cu majoritatea credincioșilor. S-ar putea atribui mai degra- 
bă, celor ce pretind ca ele să rămână la cultul părăsit, chiar 
dacă n-au mai rămas decât unul sau doi credincioși acolo, 


pa 

că pun mai presus conștiința religioasă singulară decât co- 
munitatea de conștiințe. 

Or, comunităţii de conștiințe religioase îi recunoaşte și 
ziarul amintit o trebuinţă de bunuri materiale, cum se vede 
din rândurile prin care expune ideea a doua. Desigur, omul 
religios dacă ar fi luat izolat n-ar avea poate numaidecât 
o trebuință de bunuri materiale. Dar om credincios izolat 
aproape că nu există. lar dacă oamenii credincioși trăiesc 
în comunitate, ei au nevoie de un locaș să-și manifeste în 
comun credinţa lor, săvârşind cultul divin, au trebuinţă de 
un păstor sufletesc al lor ce trebuie să trăiască, de mijloace 
prin care să întrețină locașul și celelalte obiecte prin care 
exprimă simbolic credinţa lor etc. 

Este o confuzie prea gravă, ca să nu fie intenţionată, 
aceea cuprinsă în afirmaţia că un sfânt nu are nevoie de pa- 
late pentru desăvârșirea lui sufletească. Desigur că nu are 
nevoie de palate, dar are nevoie de un altar. De ce această 
confuzie între bunuri particulare şi bunuri ale comunită- 
ţii religioase, destinate cultului? Cei mai săraci oameni ai 
Bisericii, călugării, care au renunţat la orice bun personal, 
au nevoie totuși de mânăstire şi de mijloace pentru întreţi- 
nerea ei, ca bunuri ale comunităţii închinătoare, pe care i le 
procură cu mână largă ctitorii și binefăcătorii. 

Preopinentul nostru, pentru a accentua că de fapt con- 
știința religioasă nu are nevoie de bunuri, arată că sfinţii 
s-au lepădat de toate „intrând în mânăstire”, făcându-se 
că nu observă că mânăstirea însăși ca edificiu este un bun 
material. 

De altfel, este lipsită de nuanţă afirmaţia globală că „de- 
săvârşirea sufletească” nu are nevoie de bunuri materiale 
(pe care în alte părți ale articolului autorul iarăși o retrage). 

Dar atunci, Biserica de ce are nevoie de acele lucruri? 
Nu serveşte ea, în ultimă analiză, tot desăvârșirii sufletești 
a credincioșilor? Ar avea ea altă rațiune de-a fi? Şi atunci, 
nu este just să se spună că Biserica foloseşte acele bunuri 
tot pentru desăvârşirea sufletească a credincioșilor și că, 
prin urmare, acesta este scopul ultim al bunurilor materi- 
ale și nu este o incompatibilitate între ele şi desăvârșirea 
sufletească? 

Este o concepţie simplistă aceea care afirmă că sufle- 
tul cuiva se poate desăvârși fără să se adune împreună cu 
alții la acte de manifestare a credinţei sale, prin folosirea 
unor mijloace materiale. Sufletul nu este o monadă cu viață 
absorbită exclusiv în sine, ci trebuie să se manifeste şi, ma- 
nifestându-se, să influențeze și alte suflete în creșterea lor 
duhovnicească. 

În a doua parte a articolului de care ne ocupăm, toate 
aceste lucruri se pare că se recunosc, rectificându-se strâm- 
ta judecată din partea primă. Numai cât autorul articolului 
ar vrea, printr-o falsă separație între comunitatea conștiin- 
ţelor religioase și Biserică, să priveze nu numai conştiinţa 
individuală — ceea ce-i just —, ci chiar şi comunitatea conști- 
ințelor religioase de dreptul asupra unui patrimoniu ma- 
terial, recunoscându-l unei Biserici, concepută chiar ca un 
cadru lipsit de comunitate vie a credincioşilor. 

Despre comunitatea credincioșilor autorul nu mai în- 
drăznește să spună că n-are nevoie de un patrimoniu ma- 
terial, cum spune de individ. Biserica numai pentru că este, 
într-unul din elementele ei esențiale, comunitate are nevoie 
de bunurile materiale. O Biserică separată de comunitate 
nu mai are ce face cu ele. O Biserică rămasă simplu cadru 
instituțional, nominal, este nedrept să mai țină în stăpânirea 


TELEGRAFUL ROMÂN - 1943 473 


ei bunuri care sunt menite pentru „desăvârșirea sufletu- 
lui”, cum însuși autorul amintitului articol recunoaște. 

Biserica în stare normală, în funcţie actuală, este o 
Biserică-comunitate. lar comunitatea, chiar dacă nu convi- 
ne doctrinei dogmatice a unor confesiuni, cel puțin după 
legile statului, care recunosc şi culte fără o Biserică dogma- 
tică, este ea însăși parte constitutivă a „Bisericii”, constituie 
ea însăși „Biserica” locală. 

Nu există Biserică fără comunitate, și comunitate creş- 
tină fără să fie ea însăși în felul ei o instituție care, prin ne- 
cesitățile ei și după legile statului, are dreptul la un patri- 
moniu material cultic. 

Dar să punem chestiunea mai concret. Majoritatea unei 
comunități din România, părăsind un cult nu rămâne ca 
un conglomerat religios de sine stătător, ci trece la alt cult. 
Dacă pleacă de la o Biserică, nu este mai puţin adevărat că 
trece la altă Biserică. Despre aceste treceri vorbește legea 
recentă. Deci patrimoniul, urmându-i comunităţii care tre- 
ce, nu rămâne acesteia ca unui meteor care ar pluti izolat 
în spaţiul universului, ci unei comunități care se mișcă tot 
într-o Biserică. 

Dacă bunurile materiale sunt necesare comunităţii reli- 
gioase, nu individului, niciunui cadru juridic gol, și tocmai 
cu acest scop le posedă Biserica, legea recentă stabilind ca 
ele să urmeze majorității unei comunități, și nu să rămână 
minorităţii intime, dă cea mai adecvată și mai echitabilă ex- 
presie juridică acestei porunci așezate în firea lucrurilor. 











Sărbătorirea dlui prof. Ioan Lupaș' 


Academia Română l-a sărbătorit vineri 29 oct. 1943, 
într-o ședință publică, pe dl profesor loan Lupaș, înain- 
testătătorul istoricilor ardeleni contemporani. Sărbătorirea 
aceasta trebuia să aibă loc în toamna anului 1940, când emi- 
nentul istoric împlinea 60 de ani. Evenimentele dureroase 
din acea toamnă au făcut să se amâne sărbătorirea, ca și 
predarea volumului omagial pe care cei aprox. 100 de pri- 
eteni și ucenici ai sărbătoritului i l-au închinat, ca o vastă 
culegere de studii din domeniul istoriografiei. 

Timpurile continuând a fi sub apăsarea serioaselor 
griji ale războiului, sărbătorirea de la Academia Română a 
avut un caracter sobru, dar plin de căldura unor sentimen- 
te sincere şi cordiale. 

Solemnitatea s-a început cu o comunicare a sărbăto- 
ritului despre „Doi precursori ai lui Horia în audienţă la 
Curtea împărătească din Viena”. Cuprinsul ei l-a format 
descrierea împrejurărilor în care a avut loc, la 1752, audien- 
ța ţăranului Oprea Miclăuș din Săliște și a preotului Moise 
Măcinic din Sălişte, la împărăteasa Maria Tereza pentru a 
cere libertate religioasă pe seama românilor ortodocși din 





* Telegraful Român, an XCI, nr. 45, 7 nov. 1943, p. 1. Semnat: DS. 

Ardeal. Despre această audienţă nu se știa până acum ni- 
mic. Dl prof. loan Lupaș a aflat de ea prin descoperirea 
procesului-verbal de anchetă a celor doi delegaţi, în Arhiva 
cancelariei aulice transilvane din Viena. 

Din răspunsurile pe care le dau la întrebări, reiese ma- 
rele suflet al celor doi mucenici ai legii strămoșești, osândiți 
la întemniţare pe viaţă în fortăreaţa Kufstein, ca „tulbură- 
tori ai liniştii publice”. 

După comunicare, dl prof. Alex. Lapedatu, secretarul 
general al Academiei, a predat sărbătoritului impunătorul 
volum omagial, printr-o cuvântare în care a schițat bogata 
activitate științifică și dârza luptă și strădanie naționalistă a 
dlui prof. loan Lupaș, dând expresie sentimentelor de ad- 
miraţie şi de dragoste pe care i le păstrează un mare număr 
de prieteni și de învățăcei. 

DI prof. lon Simionescu, președintele Academiei, a 
adus omagiul înaltului for intelectual operei realizate de 
ilustrul istoric ardelean. 

La sfârșit, a răspuns dl profesor loan Lupaş. 


* 


Nu putem lăsa să treacă acest prilej fără să nu dăm ex- 
presie sentimentelor de prețuire pe care le poartă şi Biseri- 
ca strămoșească a Ardealului acestui reprezentant de elită 
al tuturor valorilor autentice românești și ortodoxe, pe care 
ea le-a încorporat și ocrotit în viața poporului din aceste 
părți. 

Principele de azi al istoriografiei ardelene este preot al 
Bisericii noastre, un preot în al cărui duh și în a cărui lup- 
tă pentru luminarea și propăşirea neamului e concentrată 

și simbolizată toată chintesenţa preoţiei ardelene și toate 
trăsăturile de vajnică bărbăţie și de autentică demofilie și 
românitate a Bisericii strămoșești transilvane. 

Cine rostește numele Părintelui loan Lupaș, cine se gân- 
dește la figura lui spirituală nu se poate sustrage de sub im- 
presia că numește o încorporare substanţială a Ortodoxiei 
ardelene atât de autentic și de tradițional românească. 

Părintele loan Lupaş constituie un titlu de mândrie al 
Bisericii noastre și un termen de definire a spiritualităţii ei. 

Ca istoriograf, Domnia Sa a evidenţiat și actualizat o 
seamă de figuri și de valori ale Bisericii strămoșești, ca pre- 
ot a coborât în circulaţia sufletească a poporului, în forme 
ce vor rămâne și cu un avânt misionar remarcabil, cuvântul 
Evangheliei, împletit cu cuvântul de trezire națională. 

Ca profesor în Institutul Teologic-Pedagogic din Sibiu, 
a insuflat generaţiilor de preoți și învăţători ardeleni din 
ajunul războiului pentru întregire, duhul de luptă şi de 
jertfă pentru idealul național şi mândra conștiință de înalta 
valoare pe care o reprezintă românismul. 

Pentru toate acestea, Biserica îi păstrează aleasa ei 
recunoștință și-i urează să trăiască încă mulţi ani cu sănăta- 
te şi cu putere de muncă, pentru a continua opera sa, şuvoi 
de lumină de-a lungul vieţii noastre naţionale. 







Un filosof creștin” 


De curând a apărut la Sibiu o carte a dlui Eugeniu 
Speranţia, profesor la Facultatea de Drept a Universităţii 
din Cluj-Sibiu, care trebuie socotită drept un eveniment de 
seamă în istoria culturii noastre și poate fi îmbrăţișată cu 
o deplină încredere și bucurie de toţi cei ce sunt fervenți 
aderenți ai concepţiei creștine de viață. 

Ilustrul autor s-a remarcat și până acum ca un puternic 
gânditor și ca un prieten fără rezerve al principiilor religiei 
creștine. Sistemul de metafizică (Systoeme de Metaphysique), 
pe care l-a publicat acum întrece însă și cele mai optimiste 
nădejdi la care ne dădea dreptul cursul de până azi al gân- 
dirii Domniei Sale. Am putea spune că principiile funda- 
mentale ale sistemului Domniei Sale se acoperă perfect cu 
principiile creștine, deși gândirea desfășurată în paginile 
cărții atestă o remarcabilă originalitate. Original în datele 
de la care pornește, în felul de a le interpreta, în folosirea 
rezultatelor celor mai noi la care au ajuns diferitele ramuri 
ale ştiinţei, în tot mersul gândirii, autorul nu are altă am- 
biție decât aceea de a proiecta unde noi de lumină peste 





* Telegraful Român, an XCI, nr. 46, 14 nov. 1943, pp. 1-2. Semnat: D. 
Stăniloae. 

adevărurile esenţiale și permanente ce flutură în fața spiri- 
tului omenesc, spre care este purtat prin forța constituţiei 
sale și a raportului său cu ele, pe care, după ce le întunecase 
păcatul, le-a evidenţiat din nou Revelația Divină. 

Reproducem câteva pasaje din incomparabilul capi- 
tol „Considerationes finales”, în care smerenia autorului 
străluceşte în toată noblețea ei, ca închinare în fața evi- 
denţelor pe care cugetarea noastră nu are menirea să le 
volatilizeze, ci să le descopere, în aceasta constând adevă- 
rata ei mărime: 


„Sistemul expus mai înainte nu ne aparţine [...]. El nu 
este al nostru, deoarece este inerent şi implicit fiecărui 
spirit omenesc. Nu este al nostru, deoarece el constituie 
Revelația naturală, pe care fiecare din noi o poate regăsi, 
spontan, în sine, ca înclinare primordială şi irezistibilă a 
cugetării sale. 

Există, de fapt, un acord minunat între această meta- 
fizică, cuprinsă în postulatele întregii cugetări umane, și 
premisele inițiale ale doctrinei Bisericii. 

O spunem: minunat. De fapt, noi am început lucrarea 
noastră fără niciun parti-pris teoretic, fără să știm unde ne 
va duce întreprinderea noastră. Am fost însă, adesea, ca 
Malebranche la citirea lui Descartes, sesizaţi și mișcați de 
coincidenţele uimitoare ale unor părți ale acestui sistem, 
atât cu detaliile dogmei, cât și cu anumite teorii și desco- 
periri ştiinţifice acreditate la savanții contemporani [...]. 

Ideea unei Fiinţe supreme, ce condiționează totul, dar 
este exemptă de sub orice condiție, ideea spiritualității 
sale, ideea participării eului spiritual la acest principiu 
care îl transcende, dar spre care el aspiră, iată câteva la- 
it-motive care se dezvelesc la orice cercetare întreprinsă 
asupra adâncimilor ascunse ale facultății noastre de a cugeta 
şi de a cunoaşte. 


o îm ment Zana 

Şi acordul acestor rezultate cu învățăturile dogmatice 
ale filosofiei creștine ne pare cu atât mai semnificativ, cu 
cât principiile marii credinţe au fost anunţate cu mult îna- 
inte ca deducţii și analize asemenea celor ale noastre să fi 
fost încercate sau imaginate. Cum se face că fără întrebu- 
ințarea unui asemenea aparat de cercetare filosofică, aces- 
tea au fost oferite inimii omenești și că analiza metodică 
întreprinsă de noi le confirmă ca perfect raționale? 

Revelația divină venea, acum douăzeci de veacuri, să 
reașeze în lumină ceea ce fusese de la început în spiritul 
omenesc, dar prin nestatornicia și inconsecvența ome- 


479 


nească fusese întunecat, şters, alterat.”! 


Nu ne încumetăm să prezentăm aici o expunere a în- 
tregii desfășurări a sistemului dlui prof. Eugeniu Speranţia. 
Aceasta vom putea-o face numai după ce vom stărui mai 
cu dinadinsul asupra fiecărei pagini, analizând și interpre- 
tând pasaj cu pasaj toată cartea. 

Vom semnala numai câteva din vârfurile ideologice în 
care culminează argumentaţia operei. Surprinzând și câte- 
va fire ce trec de la unul la altul, vom avea o schemă sufici- 
entă a stufărișului de idei, de probleme, de intuiţii din care 
este țesută densa economie a cărții. 

Remarcăm de la început că metoda de lucru a dlui 
Eugeniu Speranţia este cea a argumentării logice. Deși sis- 
temul Domniei Sale este orientat religios, nu găsim nicăieri 
o utilizare a intuiției mistice. Totul este clădit cu ajutorul ra- 
ționamentului lucid, stringent, vădindu-se influenţa școlii 


1 Eugeniu SPERANŢIA, S$ysteme de metaphysique implicite dans les 
postulats de toute connaissance possible, Ed. Cartea românească, Cluj, 1943, 
pp. 300-302. 

filosofice franceze. Tocmai de aceea rezultatele ce le obține 
merită să fie primite cu cea mai deplină încredere, căci fie- 
care poate repeta procedeul de judecată logică a autorului. 

Desprindem, ca un prim rezultat care ne interesează, 
din cele evidenţiate în acest sistem, faptul că toată cuge- 
tarea noastră stă pe temelia credinței. Omul care cugetă, 
implicit crede. Cogito ergo credo. Cine cugetă își pune între- 
bări, iar a-ți pune întrebări înseamnă a presupune că din- 
colo de cugetare există un adevăr pe care vrei să-l afli. Din 
a cugeta nu rezultă numai a fi (cogito ergo sum), ceea ce-i o 
tautologie, căci cugetarea însăși este ceva ce există, ci rezul- 
tă ceva ce transcende cugetarea, căci altfel cugetarea n-ar 
avea niciun rost. Prin urmare, acceptând să mă îndoiesc, să 
cuget — și altfel nu pot —, eo ipso cred în ceva ce-i dincolo de 
cugetare?. 

O idee scumpă autorului, pe care o evidenţiază în mai 
multe capitole și din care scoate o serie de consecințe pre- 
țioase, este aceea despre deosebirea radicală ce există între 
subiect și obiect. Subiectul este cel ce cugetă, obiectul este 
ceea ce e cugetat. Între ele este o legătură logică, dar și o 
diferență logică, întrucât alta este poziţia fiecăruia în actul 
cugetării. 

Dar subiectul și obiectul nu sunt numai doi poli ai unei 
relații logice, ci fiecare din ele are şi o existenţă reală, onto- 
logică. Există deci și un cuplu ontologic între ele. 

Despre existenţa reală a obiectului ne spune faptul că 
el nu poate fi construit de cugetare, dedus din ea. Noi ne 
dăm seama că obiectul există și atunci când nu-l cugetăm 





2 Eugeniu SPERANŢIA, $ysteme de metaphysique..., pp. 79-81. 

noi și dincolo de raza cugetării noastre și de formele ce i le 
imprimă ea. 

Dar și despre subiectul nostru ne dăm seama că este 
altceva decât tot ce poate forma obiect pentru el. 

Din independenţa subiectului față de orice obiect și 
din faptul că obiectele trec și pier, iar subiectul persistă în 
toate, autorul deduce imortalitatea subiectului. 


„Distincția dintre subiect și obiect (înțeleasă ca inde- 
pendență reciprocă a acestor două date ontologice) impli- 
că o singură soluție posibilă, a marii probleme a imortali- 
tății sufletului.”2 


Cu un curaj rar într-un timp în care intelectualul, chiar 
dacă este savant sau filosof, se teme să susţină credinţa în 
nemurire, ca să nu pară înapoiat, dl Eugeniu Speranţia se 
mărturisește deschis aderent al acestei idei şi o fundamen- 
tează cu argumente ce nu pot fi respinse din front. Problema 
reapare mereu în paginile cărții, soluția imortalităţii apărând 
ca „flăcările aceluiași incendiu izbucnind în diferite părți”. 

Dar tot legătura și diferenţa dintre subiect și obiect îi 
oferă dlui Eugeniu Speranţia unul dintre temeiurile pentru 
existența lui Dumnezeu. Folosind o idee din Parmenides a 
lui Platon, Domnia Sa arată că subiectul şi obiectul, ca rea- 
lități diferite, pentru a se afla într-o legătură reciprocă tre- 
buie să stea ambele într-o dependenţă faţă de o existență de 
ordin superior, care trebuie să fie ea însăşi subiect, având ca 
obiect raportul dintre sufletul și obiectul obișnuit. 









* Eugeniu SPERANŢIA, Systeme de metaphysique..., p. 92. 
* Eugeniu SPERANȚIA, S1/steme de metaphysique..., p. 89. 

Însă argumentele cele mai puternice pentru exis- 
tența Fiinţei supreme, suverane și conștiente, le scoate dl 
Eugeniu Speranţia din extraordinar de subtilele şi bogatele 
analize ale naturii subiectului nostru. 

Însușindu-și o idee care este bun comun al filosofiei 
franceze de la Descartes și Pascal încoace, Domnia Sa ac- 
centuează caracterul subiectului ca o realitate ce există 
pentru sine, în sine, spre deosebire de obiect, care pentru 
el însuși nu există, odată ce nu poate reflecta asupra sa, ci 
numai pentru un subiect. Subiectul există în sine, obiectul 
în altceva. Subiectul este prin urmare substanță, obiectul, 
fenomen. 

DI prof. Eugeniu Speranţia reface astfel prestigiul ter- 
menului substanţă, atât de evitat în ultimele veacuri în filo- 
sofie, și chiar îl arată ca propriu realităţii spirituale, pentru 
care era considerat în mod special impropriu. 


„Este, credem, de oarecare utilitate să reluăm discuţia 
asupra vechii distincții metafizice între ceea ce există în 
sine şi ceea ce există în altceva. Această existenţă este aceea 
care, în graiul kantian, este denumită fenomen. Existenţa 
fenomenală este existenţa în altceva, şi acest altceva nu 
poate fi decât un spirit sau. în orice caz, un subiect, să-i 
zicem: o conștiință. 

Cât despre existenţa în sine, ea nu poate fi concepută 
decât ca spirituală, pentru că ea presupune reflecția asu- 
pra sa, prezenţa sau apariția pentru sine, care nu este decât 
aceea a conștiinței ce se întoarce asupra sa și care se con- 
stituie ipso facto ca existenţă în sine.” 


Întrucât obiectele n-au o existenţă în ele însele, ci în 
funcţie de subiect, dar subiectul uman pe care-l experi- 
em nu ni se dezvăluie ca având o putere absolută asupra 


.. 

obiectelor — de a le crea şi nimici —, ci numai una relativă, 
trebuie să existe un Subiect atotputernic de care depind 
lucrurile în însăși existenţa lor. 

Și astfel spiritul nostru ne apare ca „limitat și insufici- 
ent sieși”. Dar prin toate tendințele sale îşi manifestă cre- 
dinţa într-o existență care este într-un mare plus față de 
el, ca un Spirit căruia nu-i lipsește nimic și de care depind 
toate. Este un Spirit care nu mai are nevoie de niciun obiect 
pentru a se gândi pe sine, care nu mai are nimic care să-l 
avanseze în existenţă și în actul gândirii. 

Printr-o mulțime de indicaţii asemănătoare, de o mare 
forță sugestivă, evidențiind existenţa lui Dumnezeu, auto- 
rul declară la un moment dat: 


„A-L nega pe Dumnezeu înseamnă a renunța la facul- 
tatea de a cugeta logic, adică a renunţa pentru totdeauna 
de a şti sau de a înțelege ceva, odată ce prin aceasta s-ar 
respinge postulatele fundamentale, fără de care nu există 
cugetare coerentă”5 


De o mare originalitate, redând totuși ideea generală 
creștină, sunt paginile în care autorul expune modalitatea 
actului divin de creaţie, care este în același timp un act de 
gândire. 

Nu mai puţin luminoase și juste sunt toate conside- 
rațiile prin care se evidenţiază ca scop al lumii refacerea 
solidarităţii spiritelor între ele și între ele și Dumnezeu, 
după o abatere primordială de la această cale ce le-a fost 
destinată. 





* Eugeniu SPERANȚIA, Systeme de metaphysique..., p. 184. 

Autorul demonstrează că în existența lor de după 
moarte spiritele trebuie să se bucure de o fericire sau de o 
pedeapsă dură, după cum au realizat aici unirea lor interi- 
oară, întreolaltă și cu Dumnezeu: 


„Dacă în timpul vieţii în această lume, orice contradic- 
ţie, orice dizarmonie a spiritului nostru cu el însuşi este 
pentru el o ruptură interioară, așadar o auto-dezapro- 
bare, semn de inferioritate și de non-valoare, cu cât mai 
mult după emanciparea spiritului de tutela sa psihologi- 
că, nu vor tortura defectele sau păcatele, care apasă iden- 
titatea și unitatea noastră cu noi înșine, spiritul nostru, 
devenit inaccesibil consolărilor senzuale și instinctelor 
mincinoase!”$ 


Credem că aceste puţine excerpte și sublinieri sunt su- 
ficiente pentru a evidenția valoarea filosofică şi ținuta creş- 
tină a unei cărți care ar trebui rezumată pagină cu pagină. 

De încheiere, inducem câteva paralele din scrisul Sf. 
Maxim Mărturisitorul, cu care ne îndeletnicim tocmai 
acum, pentru a arăta cât de mult se acoperă, ca fond, gân- 
direa dlui prof. Eugeniu Speranţia cu tradiția platonic-pa- 
tristică a creştinismului din epoca de aur. 

Şi pentru Sf. Maxim Mărturisitorul mântuirea constă 
în unirea spiritului omenesc cu sine însuși, cu semenii și cu 
Dumnezeu. 

Cel atașat lui Dumnezeu, spune Sf. Maxim: 


„veştejește invidia, cea care a veștejit întâi cu drepta- 
te pe cei ce o au, apropiindu-și prin bunăvoință pe cei de 





* Eugeniu SPERANȚIA, Systeme de metaphysique..., p. 298. 

aceeași fire; de asemenea, desființează ura și gândul uci- 
gaș, mânia și viclenia, ipocrizia şi ironia, ranchiuna şi ava- 
riția, și toate cele în care s-a împărțit omul. Căci prin dezrădă- 
cinarea iubirii de sine, ca principiu, cum am spus, și maică 
a relelor, se dezrădăcinează și toate cele ce vin din ea şi 
după ea, odată ce nemaifiind aceasta, niciun fel și nicio 
urmă de rău nu mai poate exista. Se ivesc în locul lor toate 
felurile de virtuţi, ce întregesc puterea iubirii, care le rea- 
dună pe cele împărțite și îl face pe om unul după judecată 
și putere, nivelând toată inegalitatea și deosebirea de viață 
din toți [...] fiecare fiind adus spre o simplitate și identi- 
tate, în baza căreia niciunul nu mai este despărțit de ceea 
ce-i comun, ci fiecare devine unul cu fiecare și toți cu toți, 
mai bine zis cu Dumnezeu decât între ei, având toţi ace- 
eași rațiune a existenţei, arătată după fire și după voinţă.” 


Făcând deosebirea între orice conţinut mintal şi su- 
biectul cugetător, dl Eugeniu Speranţia consideră că cen- 
trul ultim al omului este nu inima, nu duhul, ci mintea ce se 
cugetă pe sine. Omul care vrea să se afle pe sine trebuie să 
se ridice peste tot obiectul cugetării deosebit de subiect, ȘI 
luat din ceva extern, să ajungă la un fel de supraom noetic. 
În această calitate de subiect ce se cugetă pe sine, eliberat 
de dependenţa de orice obiect, omul este cu deosebire chip 
al lui Dumnezeu. Dumnezeu, infinit mai mult şi mai plenar 
decât omul, este minte întoarsă prin cugetare asupra Sa. El 
nu este nimic asemănător cu ceea ce poate fi obiect de pro- 
venienţă exterioară pentru minte. 

Dar toate aceste idei se găsesc într-o identitate de gând 
la Sfântul Maxim. 











” Sf. MAxIM MĂRTURISITORUL, Către loan Cubicularul. Despre iubire, 
PG 91, 400. 

Şi pentru el partea cea mai intimă a ființei omenești 
este nous-ul. Ideea, logos-ul, este obiectul minţii. Tatăl ce- 
resc de asemenea este nous față de care Fiul este Logosul. 

Dar importanţa practică a acestei teorii stă în faptul 
că la Dumnezeu, ca și la subiectul omenesc, păstrând însă 
proporţiile, nu ne putem ridica decât trecând dincolo de 
orice imagine, idee, conținut al minții, dat din lumea creată. 
Şi întrucât cugetarea obișnuită constă din meditarea la un 
obiect, actul spiritual prin care ne apropiem de Dumnezeu 
este o cugetare peste cugetare (noisis iper noisin) care în- 
seamnă o asceză a minţii, ce nu poate avea loc fără o asceză 
a vieții. 

Iată câteva locuri despre toate acestea în Sf. Maxim 
Mărturisitorul: 


„lar cap al lui Hristos, adică al Logosului aflat mistic 
prin negaţie prin faptul că depășește toate, este Mintea 
(Nous), ce este infinit dincolo de toate în tot chipul și în 
mod absolut. Pe ea înțelegând-o Hristos, ca Logosul prin 
fire al Minţii, o face cunoscută celor vrednici”. „Cel ce Mă 
vede pe Mine vede pe Tatăl”, zice [Hristos]. „Într-adevăr, 
înţelegerea Logosului este cunoașterea evidentă a Minţii 
ce L-a născut pe EI, arătând în El însuși ca subzistență 
prezentă prin ființă Mintea, spre care duce mintea ce se 
dorește după identitatea prin har cu Tatăl, după desface- 
rea ei de cugetarea deosebirilor calitative şi cantitative ale 
lucrurilor și după concentrarea într-o monadă asemănă- 
toare cu Dumnezeu, identificându-se într-o mișcare neîn- 
treruptă în jurul lui Dumnezeu.”5 





5 Sf. MAxIM MĂRTURISITORUL, Quaestiones ad Thalasium, PG 90, 332. 

Nu am dat aceste citate din Sfântul Maxim din motivul 
că l-am socoti pe dl Eugeniu Speranţia tributar acestui mare 
gânditor și sfânt mărturisitor. Pe de-o parte, ideile acestea 
din Sfântul Maxim vin de la antecesori de-ai lui, fiind o 
adaptare genială a unor intuiţii platonice și neoplatonice 
la doctrina creștină, iar pe de alta, forma pe care o au la dl 
Eugeniu Speranţia fiind cu totul nouă. Le-am dat numai 
pentru a demonstra și cu autoritatea unui Sfânt Părinte cât 
de autentic și de tradițional creştin este sistemul metafizic 
al Domniei Sale. 




























e A 


Unitatea în noi și între noi" 


În articolul anterior despre sistemul metafizic al dlui 
prof. Eugeniu Speranţia, am dat câteva citate din Sf. Maxim 
Mărturisitorul, din care se constată că acest sfânt consideră 
unitatea ca efect al mântuirii, iar dezbinarea, ca expresie a 
păcatului. Citate s-ar putea înmulți oricât s-ar voi. 

Mai dăm aici numai unul, pentru densitatea de înțeles 
a lui. Declarând că iubirea este cea mai generală dintre vir- 
tuţi, Sf. Maxim arată cum ea, făcându-i pe oameni să cugete 
și să voiască la fel, „depărtează de la fire toate excesele și 
lipsurile, pe care inventându-le iubirea de sine, care con- 
duce judecata fiecăruia, a sălbăticit firea noastră blândă și-a 
tăiat ființa cea unică în părți multe și opuse, ba, ca să nu 
spunem ceva mai rău, în părți ce-și sunt stricăcioase una 
alteia”!. 


Efectul iubirii este că toți oamenii devin unul, orien- 
tându-se după norma de judecată cea unică, înscrisă în 
inima tuturor. 


* Telegraful Român, an XCI, nr. 47, 21 nov. 1943, p. 1. Semnat: D. 
Stăniloae. 
: Migne, PG 90, 397, 401. 

Ca toate ideile creștine, așa și aceasta își ate o perma- 
nentă actualitate. Mai mult chiar, parcă din ce trece timpul 
se proiectează și asupra acesteia o lumină tot mai puterni- 
că. Care generație dinaintea noastră a simţit atât de intens 
identitatea dintre unitate și virtute, sau pe cea dintre dezbi- 
nare și păcat, ca cea a noastră? Niciodată omul n-a fost mai 
mult ispitit spre dezbinarea lăuntrică și spre cea socială, ni- 
ciodată nu s-a simțit mai mult ca azi că suprema forță care 
ne poate salva este unitatea. 

Mai mult chiar, adversitatea față de unitate, care pân- 
deşte în cei mai mulți oameni, tinde azi spre forma extre- 
mă, care este anarhia. Păcatul neunităţii are azi înfățișări 
radicale. 

Simţim, printr-o intuiţie a fiinţei noastre, că anarhia 
este păcat, este ultima formă a păcatului, este starea de ex- 
tremă decădere, precum simțim că unitatea este expresia 
virtuții și a stării de mântuire. 

Anarhia poate fi o stare lăuntrică în individ și poate fi 
o stare socială, interindividuală. Ultima își are izvorul în 
prima. De ce este păcat anarhia, fie ca stare lăuntrică indi- 
viduală, fie ca dezordine socială? 

Omul este un mănunchi de forțe spirituale de diferite 
calități și tonalități. Dacă, potrivit noilor rezultate ale mi- 
crofizicii, într-un singur atom sunt concentrate forțe uriașe, 
cu cât mai mari forțe nu sunt sintetizate într-un om? Numai 
prin faptul că au fost concentrate și echilibrate într-un în- 
treg ele pot da o unitate care se poate menţine în existență 
ca atare. Judecata logică și sentimentul, tendinţa spre co- 
municare şi dorinţa de intimitate, impulsivitatea și înfrâna- 
rea și atâtea alte puteri ale ființei umane, condiționându-se 
reciproc, dau o ființă plină de armonie în inepuizabila ei 

varietate. Când una sau alta din aceste puteri scapă din 
frâna ansamblului, armonia și unitatea individului este 
sfâșiată, și ființa lui se descompune. 

Atunci apar patimile, care nu sunt decât dezlănţuiri și 
exaltări ale uneia sau alteia din puterile spirituale ale omu- 
lui, care trebuie să se miște în sistemul frânelor reciproce. 
S-ar părea că individul pătimaș manifestă o putere mai 
mare decât omul unitar și echilibrat. Dar puterea lui este 
puterea organismului încins de febra care aduce după sine 
sleirea și — dacă nu se produce reacția vitalității — descom- 
punerea. Când a scăpat o putere sufletească din ansamblul 
celorlalte, ea nu mai ascultă de ele, ci luptă împotriva lor. 
Ca urmare, mai scapă şi altele din frânele întregului, din 
necesitatea de a se afirma mai puternic împotriva rebelei 
şi astfel, se încinge o luptă lăuntrică, nedirijată de voința 
rațională a individului. Acesta nu mai contează ca for su- 
veran al puterilor din el, ci este purtat încolo și încoace de 
patimile dezlănțuite și este sfâșiat de războiul din lăuntrul 
lui până la epuizarea totală. Fiecare ins este o împărăție cu 
mulți membri. Când membrii acestei împărății se ridică 
unii împotriva altora, nemaifiind înfrânaţi de conducerea 
centrală, împărăția nu mai poate dăinui. 

În orice om, deodată cu tendința spre o maximă ar- 
monizare, unificare, există și o tendinţă centrifugală a di- 
feritelor puteri de a se elibera, de a nu se mai cheltui în 
opera de armonizare, ci de a se manifesta în întregimea lor, 
nemaiținând seama de interesul întregului. În orice om este 
o dinamică, capabilă să explodeze. 

Dar omul adevărat și puternic stă la capătul strădanii- 
lor spre unitate lăuntrică. Numai unificându-și toate pute- 
rile în vederea unui țel sau al altuia, omul îl poate și atinge. 

Omul unificat este omul concentrat, statornic, încordat cu 
toată ființa spre o direcție. Numai omul acesta reușește 
să realizeze opere uimitoare în viață. Este și aici o pasiu- 
ne, dar este pasiunea care încinge toate puterile sufletești 
într-un întreg armonic, statornic, solid. 

Omul pătimaș, anarhic este, dimpotrivă, omul slab, 
care nu poate realiza nimic mare, ci se macină spre sine. El 
este tare numai în a strica, în a destrăma tot ce atinge. 

Dar mai presus de toate, prin unitate se realizează omul 
pe sine însuși și-și dă forma netrecătoare, în baza căreia va 
dura etern. Cine se destramă pe sine în cursul acestei vieţi, 
cum va vrea să aibă o existență plenară după moarte? 

Dumnezeu a concentrat în fiecare din noi forțe multe 
şi uriașe, punându-ne iconomi peste ele. Misiunea noastră 
este să le aducem la deplina unitate, formându-ne, întărin- 
du-ne, consolidându-ne într-o entitate netrecătoare. Stră- 
dania în vederea unităţii proprii şi rezistenţa față de orice 
tendință anarhică din lăuntrul său se încadrează în lucrarea 
omului pentru mântuirea sa. 

Preoțimea, ajutătoarea oamenilor spre mântuire, îi va 
susține, mai ales azi, când sămânţa anarhiei se seamănă mai 
insistent, în silințele lor de a persista întru echilibru spiri- 
tual, ca să trecem cu bine vremurile de răscruce. Echilibrul 
acesta a fost aproape singura putere care a susținut neamul 
nostru în toate vremurile de furtună. Prin el vom rămâne și 
în viitor nedizolvaţi de otrăvurile aduse de vânturi. 














Preasfinţitul Episcop Nicolae Colan' 


Astăzi, Preasfinţitul Episcop Nicolae împlinește bărbă- 
teasca vârstă de 50 de ani. Increstând acest moment, îl învă- 
luim în lumina de sărbătoare a sentimentelor de dragoste și 
de admiraţie pe care le nutrim față de persoana ilustrului și 
vrednicului ierarh. 

Dacă ar fi fost timpuri liniștite și dacă nicio piedică nu 
ar fi stat în calea adunării noastre pe lângă vlădica de la 
Cluj, sărbătorirea zilei de 28 nov. ar fi avut un alt caracter. 
În condiţiile actuale însă, lumina fețelor e aşternută pe un 
fond de nostalgie și de grave meditații. 

Dar pe de altă parte, tocmai aceste împrejurări accentu- 
ează personalitatea Preasfinţiei Sale. În zarea umbrită, care 
ne trimite chipul ființelor și al mişcărilor lor numai în con- 
tururi generale de mister, figura ierarhului care a rămas, ca 
Păstorul cel bun, pe lângă turma sa cea obidită se înalță ca 
un înger protector, ca un stâlp de supremă nădejde. 

Vlădica Nicolae Colan este pentru frații noștri cel mai 
bogat izvor de întărire și de mângâiere, iar pentru noi, che- 
zășia principală a unui scut aşezat peste fragmentul de via- 
ță românească despărţit de întregul din care face parte. 


* Telegraful Român, an XCI, nr. 48, 28 nov. 1943, pp. 1-2. Semnat: DS. 

Cine se putea gândi acum şapte ani, când rectorul 
Academiei Teologice „Andreiene” din Sibiu își muta 
centrul de activitate la Cluj, că un act preaînţelept al 
Providenţei destinase ca ochii lui senini și totuși duioşi să 
lumineze ca două stele netulburate și neabătute deasupra 
acelei părți din neamul nostru care va avea soarta cea mai 
zbuciumată? 

După ce îi învățase pe viitorii preoți că datoria lor este 
să se jertfească pentru popor, alipindu-se cu toată ființa lor 
de el și nepărăsindu-l pentru nimic în lume, Dumnezeu l-a 
hărăzit să înveţe acest lucru și cu pilda vieţii. Astfel, cariera 
Sa învățătorească s-a continuat pe linie suitoare, devenind 
dascăl și mai deplin al Bisericii românești. 

Prin Preasfinţia Sa se continuă șirul acelor ierarhi ar- 
deleni pe care istoria ni-i dă pildă pentru atașamentul lor 
la soarta unui popor care nu le putea oferi nicio strălucire, 
afară de aceea pe care o dă identificarea cu el din dragoste, 
după pilda Domnului lisus Hristos, Preasfinţia Sa a ilus- 
trat din nou adevărul că ultima rezervă a unui neam este 
Biserica lui, că singură ea este instituția care se contopește 
cu ființa lui, în sensul că niciodată nu-l părăsește, ci, până 
mai există, redus la ultima simplitate de viaţă, e și ea aco- 
lo, într-o simbioză indestructibilă, care e totuși de sublimă 
esenţă etică. 

Vlădica Nicolae Colan a reactualizat în plină epocă 
modernă o însușire istorică a Bisericii noastre, şi, din pil- 
da aceasta, noi avem să învăţăm că, deși o anumită parte 
din intelectualitatea de azi nu ar avea ochi să vadă o ase- 
menea vrednicie a Bisericii, noi să ţinem și mai departe la 
ea, căci ceea ce facem nu facem, pentru oameni, ci pentru 
Dumnezeu și pentru conştiinţa noastră. 

Dar Preasfinţitul Episcop Nicolae Colan nu este nu- 
mai o inimă iubitoare de popor în sensul evanghelic şi 
bisericesc-românesc al cuvântului, ci și una dornică de 
lumină și capabilă să împrăștie lumina curată a slovei ori- 
unde se găseşte. Ducând cu Sine pasiunea aceasta de la 
Sibiu, unde a desfăşurat o remarcabilă activitate publicis- 
tică personală și prin însufleţirea și îndrumarea altora, nu 
l-a putut opri de la continuarea acestei opere niciuna din 
greutăţile vremurilor și împrejurărilor. Dimpotrivă, parcă 
pe măsură ce au fost mai aspre condiţiile, s-a înverșunat 
duhul din Preasfinţia Sa, îndemnându-și destoinicii cola- 
boratori mai vechi și scoțându-i la iveală pe alţii mai noi, 
ca împreună să dea de lucru tiparului și să împrăștie lu- 
mină creștinească și românească sufletelor rămase depar- 
te de masa copioasă a scrisului din ţară. 

Cărţile religioase pentru popor apar fără încetare, iar 
Viaţa ilustrată a consacrat o serie de scriitori noi, de real ta- 
lent, al căror scris este pâine frământată și coaptă în vatra şi 
pentru vatra poporului nostru. 

La vârsta de 50 de ani Preasfinţitul Episcop al româ- 
nilor în suferință este o personalitate consacrată a neamu- 
lui nostru. Şi totuși, vârsta aceasta, departe de a însemna 
o încheiere a unei opere, e de-abia promisiunea sigură a 
unei opere care va urma. Vârsta de 50 de ani înseamnă în- 
ceputul fazei de deplină maturizare. Şi mai mult ca până 
azi neamul nostru va avea de aici înainte în Preasfinția 
Sa un Părinte înţelept, un îndrumător matur, în care își 
pune cele mai mari nădejdi pentru scăparea din strâm- 
torile ceasului de față și pentru buna lui orientare viitoa- 
re. Experiența de conducător al poporului, câștigată în 
cele mai dificile împrejurări, îi va fi Preasfinţiei Sale un 

capital de preţ, de care se va folosi din plin neamul nostru 
în existenţa lui viitoare. 

Dumnezeu să-i prelungească ani mulți viaţa și să-i hă- 
răzească bucuria de a vedea cele mai bogate roade ale stră- 
daniilor sale în viaţa neamului românesc! 























Valoarea zilei de 1 decembrie 1918 


Zilele mari în istoria unui popor sunt zilele de întâl- 
nire cu destinul lui, iar aniversarea acestor zile este prilej 
de confruntare cu poruncile destinului, a vieţii pe care o 
trăiesc, a ideilor de care se călăuzesc, a simțămintelor care-i 
însuflețesc pe cei ce prăznuiesc acele zile. 

Astfel de zile sunt rare. 

Dar pe noi, generaţia de azi ne-a plasat Providența di- 
vină într-o epocă de uriaşe încordări, de evenimente dra- 
matice, zguduitoare și de transformări radicale în lume. De 
aceea, epoca aceasta este prilej de multe zile mari. 

La toate acestea n-am fost numai spectatori și martori 
oculari, ci ne-am aruncat, ori am fost atrași, în vâltoarea 
năprasnică a dramei vieţii, făcând să strălucească virtuțile 
tradiționale ale rasei şi înfruntând încercări grele. 

În primul război mondial, poporul nostru a luptat și a 
sângerat sub steag străin, dar n-a făcut o jertfă zadarnică, 
pentru că s-au realizat cuvintele profetice ale profesorului 
Nicolae Iorga, pe care le adresa prin Neamul Românesc de la 
10 aug. 1914 sub titlul: „Către românii care cad pe câmpu- 
rile de luptă străine”. 





* Telegraful Român, an XCI, nr. 48, 28 nov. 1943, p. 2. Semnat: TS. 

El scria: 


„Este o dreptate pe lume. Desigur că este. Și această 
dreptate face ca orice silință, orice jertfă a unui individ, ca 
și a unui popor, oriunde şi oricum s-ar face, să se reverse, 
peste oricâtă vreme și împotriva oricărei piedici, asupra 
lui. 

Să fiți deci voioși aceia care, în strigăte de comandă 
străină, sub steag străin muriți! Undeva un alt steag se 
ridică, în măsura în care voi vă cheltuiţi vitejia, vă daţi 
sângele tânăr, fără să-l vedeți. EI se ridică tot mai înalt, 
tot mai larg, săltat în sus și răsfirat de fiecare silință dez- 
nădăjduită a puterii voastre, care se stinge. Și să știți că 
urmaşii voștri, în ciuda tuturor puterilor lumii, sub acest 
steag, pe care în neștiință, în durere și în întuneric voi l-aţi 
înălțat, desfăşurat și sfințit, vor fi toți împreună!” 


Această profeție s-a împlinit. 

Monarhia austro-ungară s-a prăbușit în război. La 
Alba-lulia, în 1 decembrie 1918, s-a deschis testamentul ce- 
lor ce au luptat și s-au jertfit pentru libertatea poporului și 
pentru unirea tuturor românilor în statul naţional din cu- 
prinsul pământului strămoșesc dezrobit. 

Libertatea proclamată în Adunarea din Alba-lulia n-a 
fost monopolizată pentru noi, ci extinsă asupra tuturor lo- 
cuitorilor din Ardeal, fără deosebire de neam, de lege, de 
cultură și de stare socială. 

S-a proclamat egalitate pentru locuitorii țării, și toți 
aceștia au fost chemaţi la colaborare, în sinceră și rodnică 
frățietate. 

Dar ziua de 1 decembrie 1918 înseamnă unitate şi soli- 
daritate națională, mai presus de toate și prin toate și peste 
toate, în pace ca și în restriște. În contra acestei solidarități 

şi unităţi s-a păcătuit mult, și de multe ori în intervalul celor 
25 de ani trecuţi. Ar fi un neadevăr să afirmăm contrariul. 

România întregită era de la început o brazdă sfântă, în 
care să semănăm sămânţa, din ale cărei roade abia genera- 
țiile viitoare să se înfrupte. 

Mulţi însă au înţeles că este mai profitabil să trăias- 
că de la ţară decât pentru țară și neam. Progresele pe care 
cei buni împreună le-au realizat sunt multe și însemnate. 
Ele vor fi în continuă ascensiune, când, credincioși idealu- 
lui național, vom lua marea hotărâre a întoarcerii la Hristos! 
Fără o generală convertire la Hristos, iar nu numai de in- 
divizi răzleți, nu este cu putință să păstrăm și să refacem 
sacra moștenire de la 1918 în toată integritatea și autenti- 
citatea ei. 

Fie ca, trecând pragul unui nou sfert de veac de la 
Adunarea Naţională din 1 decembrie 1918, să pășim pe ca- 
lea convertirii la Hristos a întregului nostru neam româ- 
nesc, pe calea biruinţei, pe care nicio putere din lume să nu 
ne-o poată răpi! 







Preacuvioșia Sa Arhimandritul Iuliu Scriban' 


Cine ar putea crede? Preacuvioșia Sa Arhimandritul 
Iuliu Scriban a ieșit la 1 octombrie 1943 la pensie din slujba 
de profesor al Facultăţii de Teologie din București, împli- 
nind 35 de ani de serviciu. Îşi poate închipui cineva cu ușu- 
rință viața noastră bisericească și scrisul nostru religios fără 
prezența atât de activă a Preacuvioșiei Sale? 

Cuprinsul vieții noastre bisericești este atât de plin de 
vreo trei-patru decenii încoace de cuvântul său înţelept, 
puternic, îndreptător, ca și de slova sa scrisă, totdeauna 
nouă, vie, izvorâtoare dintr-un suflet nesecat în vigoare și 
în recunoștințe, încât ne-am obișnuit să-l considerăm pe 
Preacuviosul Arhimandrit Scriban ca nedezlipit în veci de 
latura bisericească a existenței noastre, ca pe o inimă cu ro- 
lul principal în susținerea mișcării spirituale din ea. 

Am citit într-un număr de curând din Glasul monahilor, 
închinat Preacuvioșiei Sale, numeroase articole scrise de 
personalități de seamă din Biserica noastră. Aproape toți 
ne-aduc câte o amintire personală despre prima întâlnire 
cu Preacuviosul Arhimandrit Scriban. Dar cine nu poate 
povesti câte o asemenea amintire? Impresia pe care o face 


* Telegraful Român, an XCI, nr. 50, 12 dec. 1943, p. 1. Semnat: DS 

Preacuvioșia Sa asupra oricărui om la prima întâlnire, ca 
şi la cele următoare de altfel este atât de puternică, încât 
se imprimă statornic în memorie. Aceasta se explică din 
covârşitoarea personalitate a Preacuvioșiei Sale. Impună- 
toarea sa înfăţişare fizică rivalizează cu forța spirituală care 
năvăleşte, ca dintr-un vulcan plin de foc duhovnicesc, din 
personalitatea sa. Când își deschide gura la predică sau 
pentru convorbiri, simţi că vorba îi pornește dintr-un izvor 
de-o bogăţie cum rar întâlnești și deci nu trebuie să facă 
economie cu luminile ce pornesc din mintea și din inima 
Preacuvioșiei Sale. 

Câţiva dintre semnatarii articolelor din Glasul 
monahilor îl aseamănă cu prodigiosul Nicolae Iorga și-l nu- 
mesc un „lorga al Bisericii”. De fapt, şi mie mi-a făcut ace- 
eași impresie, chiar înainte de a-l vedea personal, din scri- 
sul Preacuvioșiei Sale şi din ceea ce povesteau acum vreo 
douăzeci de ani cei ce-l cunoscuseră. Când l-am văzut, în- 
chipuirea de mai înainte mi s-a confirmat perfect. 

Preacuvioşia Sa Arhimandritul Scriban este o mândrie 
a Bisericii noastre, un impunător titlu de mândrie. În triste- 
le noastre timpuri, când rar se apropie un element mai ră- 
sărit de studiul teologiei, simțim că părintele Arhimandrit 
Scriban, cu personalitatea sa spirituală, care covârșeşte ni- 
velul obişnuit nu numai al clerului nostru, ci și al intelectu- 
alității mirenești, salvează prestigiul cărturăresc al Bisericii 
și impune respect chiar celui mai pretențios om de carte. 

M-am întrebat adeseori care poate să fie taina că un om 
de asemenea proporţii spirituale neobișnuite a îmbrățișat 
misiunea preoțească, ce oferă azi atât de puţine satisfacţii 
lumești, şi răspunsul mi-a fost o şoaptă de adâncă mulţu- 
mire adresată Providenţei. 


era 


TELEGRAFUL ROMÂN - 1943 501 


Și totuşi, Preacuviosul Părinte Scriban nu a suit trep- 
te înalte în Biserică. N-a primit nici pe departe răsplătiri- 
le onorifice care să compenseze într-o oarecare măsură 
darurile imense pe care le-a făcut Bisericii. Ba, mai mult, 
adeseori a fost asediat de șoapte nedrepte. Așa este lumea 
aceasta. Cu cât îi dă cineva mai mult, cu atât așteaptă și mai 
mult, fără să-i recunoască măcar dreptul de a fi și el om şi 
putinţa să trăiască, fiind în același timp foarte îngăduitoare 
cu cei care nu-i dau nimic, sau aproape nimic. 

Care să fie cauzele că Preacuvioșia Sa Părintele Scriban 
iese la pensie numai ca Arhimandrit? Nu este în puterea 
noastră să le știm și nici în căderea noastră să le cercetăm. 

S-a anunţat că Facultatea de Teologie din București in- 
tenționează să organizeze o sărbătorire a Preacuvioşiei Sale. 
Nu știm ce forme va lua această sărbătorire, dar cel ce sem- 
nează aceste rânduri îndrăznește, cu toată modestia, să se 
gândească la un lucru care ar fi bine să se îndeplinească pen- 
tru a se răsplăti cu ceva marile daruri ce le-a făcut Bisericii 
acest mare fiu al ei: să se găsească modalitatea de a fi ridicat 
la gradul de arhiereu, măcar onorific; un arhiereu al cărții, 
mai mare peste lumea ideilor nobile și peste admiraţia pură 
a celor ce ştiu să prețuiască această latură din viața unui om. 

Ar fi un semn de recunoştinţă care n-ar cinsti atât pe 
Preacuvioșia Sa, cât generaţia actuală din Biserică. Dar 
chiar dacă nu se va întâmpla aceasta, avem o certitudine 
care ne produce bucurie: Preacuvioșia Sa nu va înceta a 
propovădui cu scrisul și cu graiul Evanghelia Domnului, 
prin această ieşire oficială la pensie. Cuvântul său va răsu- 
na mai departe când într-un loc, când într-altul, iar scrisul 
său va fulgera de la multe tribune norii neştiinţei și ai gre- 
şitelor socoteli. Nu vrem să ne gândim că Arhimandritul 

Scriban va fi de aici înainte mai puţin prezent ca îndrumă- 
tor al vieţii noastre bisericeşti. Nu ne putem gândi că s-ar fi 
împuţinat anii cât va mai fi prezent. 

Dumnezeu să ni-l ţină mulţi, mulţi ani încă, plin de 
energie combativă, ca pe un înțelept Părinte al Bisericii şi 
ca pe un înfocat apărător al adevărului. 





„Chipul Fiului” 


În noaptea Vifleemului S-a făcut pentru prima dată 
cunoscut lumii, căci „Dumnezeu așa a iubit lumea, încât 
pe Fiul Său Cel Unul-Născut L-a dat, ca oricine crede în El 
să nu piară, ci să aibă viață veşnică” (loan 3, 16). Atunci a 
izbucnit revelaţia iubirii supreme a lui Dumnezeu față de 
lume, iubire pe măsura căreia nu există alta. În acea noapte 
a pornit Dumnezeu să-Și descopere oamenilor adevărata 
Sa faţă şi să arate cât de scumpă Îi este ființa omenească. 
Din acele ceasuri, au început să afle oamenii care este ade- 
văratul raport între Dumnezeu și lume, au început să vadă 
că Dumnezeu le este Tată, adică tot ce le poate fi mai apro- 
piat şi mai iubitor. 

Din toate aspectele marii taine a întrupării transpare 
aceeași supremă iubire a lui Dumnezeu, cum alta mai de- 
plină nu se putea. 

Acest adevăr de foc şi de lumină spirituală izbucneşte 
și din faptul că tocmai Fiul lui Dumnezeu S-a întrupat, și 
nu Tatăl sau Duhul Sfânt. 

Ar putea spune cineva: dacă S-ar fi întrupat Tatăl, s-ar 
fi manifestat în grad şi mai înalt iubirea lui Dumnezeu faţă 





* Telegraful Român, an XCI, nr. 51-52, 26 dec. 1943, p. 3. Semnat: D. 
Stăniloae. 

de lume. Dar mai mare lucru este pentru un tată să-şi dea 
fiul la suferinţe şi la moarte decât pe sine însuși. Predarea 
fiului propriu este suprema jertfă pe care o poate face cine- 
va, este suprema durere căreia i se supune. A se da pe sine 
este mai puţin pentru orice părinte decât a-şi da copilul. 

De altfel, inima tatălui este acolo unde este copilul lui. 
În jurul copilului sunt toți ai familiei cu grija, cu atenţia, cu 
inima lor. Trimițându-L pe Fiul Său în lume ca să sufere și 
să moară pentru oameni, a venit și Tatăl cum nu se putea 
mai aproape de lume, a venit Dumnezeirea în toate iposta- 
surile Ei. 

Acesta este un răspuns la întrebarea de ce tocmai 
Persoana dumnezeiască a Fiului S-a întrupat, și nu Tatăl 
sau Duhul Sfânt. Dar sunt posibile şi alte răspunsuri, care 
evidenţiază în chip convergent suprema iubire și înțelep- 
ciune divină, manifestată în uluitorul act al înomenirii Fiu- 
lui lui Dumnezeu. 

S-a întrupat tocmai persoana Cuvântului pentru că 
oamenii trebuiau să ia pildă de la El pentru o raportare fi- 
lială faţă de Dumnezeu. Și cine altul decât Fiul era chemat 
să dea oamenilor încorporarea celei mai afectuoase iubiri 
filiale față de Dumnezeu? Tatăl ceresc întrupându-Se, nu 
ne-ar fi putut arăta decât chipul unei raportări de Părin- 
te față de divinitate, pe care omul n-ar fi putut-o imita în 
niciun fel decât în temeiul celei mai nebunești prezumții. 

Tatăl ceresc ne-a trimis, adică ne-a făcut vizibil, chipul 
Fiului Său, modelul iubirii filiale față de Sine, ca să deve- 
nim şi noi „asemenea chipului Fiului Său” (Romani 8, 29). 

Dumnezeu a voit să producă în noi cuget de fii, să ne 
facă să-L simţim ca pe Tatăl nostru, de aceea L-a trimis pe 
Fiul Său, suprema formă a existenţei filiale. 

lar când mai mulţi inși sunt fiii iubitori ai aceluiași 
Părinte, este stabilită între ei dragostea frățească. Fiul lui 
Dumnezeu a coborât între noi ca să ne facă așadar fii ai 
Tatălui și fraţi între noi și cu Sine, „ca El să fie întâi-născut 
între mulți frați” (Romani 8, 29). 

Prin urmare, în două mari aspecte este văzut de 
Dumnezeu chipul ideal al umanităţii noastre: filiațiune și 
fraternitate. Toată viaţa spirituală a omului trebuie să ajun- 
gă a se exprima în aceste atitudini. Un Heidegger a înșirat 
o serie întreagă de așa-zise existențiale ale firii umane, adică 
de atitudini statornice prin care se manifestă. Iar la baza 
tuturor a găsit grija, această neadormită şi zbârcită boabă 
care chinuie ființa de copil a omului. 

În ochii lui Dumnezeu însă, în ascunsul potenţial al 
realității noastre înseși, omul are două mari existenţiale: 
filiațiunea şi fraternitatea. Omul copil şi omul frate, în aces- 
tea culminează desăvârșirea şi fericirea omului. În acestea 
se exprimă umanitatea în plenitudinea ei, umanitatea în 
definiția naturală, nealterată de păcat. În fiecare dintre noi 
este un copil și un frățior, chinuiți de zmeii și de vrăji- 
toarele fără inimă, și în zbaterea cumplită de-a se elibera, 
de-a ieşi la suprafaţă din temniţa cu șerpi şi cu fiare în 
care sunt țintuiți. 

Când omul, eliberându-se de forțele fantomatice ale 
răului, ar deveni actual ceea ce este în potenţă şi ceea ce 
doreşte cu ardoare să devină, copil şi frăţior, toate neajun- 
surile din om și dintre oameni ar dispărea ca niște iasme la 
răsăritul soarelui. 

Ce înseamnă a fi fiu, a fi copil? Înseamnă a te simţi ne- 
ieşit din legătura de iubire a tatălui, plutind în valul fericit 
al ocrotirii părintești. Tatăl îți este nu o ființă ca tine sau ca 

oricare alta, ci temeiul de nezdruncinată încredere și sigu- 
ranță. În el ai iubirea de supremă intensitate și înţelegere, 
dar şi puterea căreia nu-i afli scădere. Iar tu ai cel mai curat 
cuget de respect și de iubire față de tatăl. 

Fiul, indiferent de vârstă, este nevinovat cât timp are 
cuget de fiu, în raporturile sale cu tatăl. Nicio impuritate, 
niciun gând de încălecare, de semeţire nu îl stăpânește. Le- 
gătura cu tatăl este o legătură cu adevărat spirituală, su- 
prarațională, tainică. Fiul plutește în legătura sa cu tatăl ca 
într-o lume de mister și de basm. 

Fiul lui Dumnezeu a venit în lume ca să ne pună în față 
chipul celui mai desăvârşit Fiu în raportul cu Dumnezeu, 
capabil să facă orice fără cârtire, întru nevinovăție şi ferici- 
re, pentru Tatăl ceresc. Dar și ca să ne transmită nouă duhul 
de Fiu, această existențială supranaturală şi fundamentală 
mântuirii ființei noastre de om. „lar când a venit plinirea 
vremii, Dumnezeu a trimis pe Fiul Său [...] ca să dobân- 
dim înfierea. Şi pentru că sunteți fii, a trimis Dumnezeu pe 
Duhul Fiului Său în inimile noastre, care strigă: Avva, 
Părinte!” (Galateni 4, 4-6). 

Dar nici simţirea totalitară de frate nu este mai puţin. 
Este același rug al dragostei care, fiind desăvârşirea ființei 
umane, Îi arată lui Dumnezeu înfățișarea dragostei ascul- 
tătoare, iar oamenilor, înfățișarea dragostei de ajutorare, de 
încurajare, de simţire solidară a destinului comun. 

Frăţietatea este izvor de fericire. Cine are frați nu se sim- 
te singur, ci susținut de gândul lor, de puterea sufletului lor. 
Dragostea filială este pornire de dăruire și de recunoștință 
pentru ceea ce primeşte. În frățietate se realizează unitatea 
naturii umane în grad suprem și în ea conştiinţa experiază 
această unitate în chipul cel mai deplin și mai fericitor. 

Filosofia, care bate de mai mult de două mii de ani apa 
în piuă, umblând după roșcovele uscate, aruncate în cine 
știe ce periferii ale realității, n-a fost în stare să se aplece cu 
meditaţia ei peste ceea ce îi este mai aproape omului ca fiin- 
ță gânditoare: peste raporturile din casa părintească în care 
trăiește. Parcă orbită de-o vrajă, n-a văzut că omul este întâi 
şi întâi fiu și frate și în aceste raporturi își găsește fericirea, 
nu în rătăcirile prin lume străină. 

A trebuit să coboare lumina din cer, prin Domnul nos- 
tru lisus Hristos, ca cei simpli să vadă prin Evanghelia Lui 
ceea ce înțelepciunea lumii n-a fost în stare să vadă. 

Se va întoarce măcar în viitor omenirea la aceste reali- 
tăți de acasă? Ceva semne par a fi în filosofie, în ştiinţă, ca 
şi în zbuciumul politic al omenirii după comunitate. O va 
lăsa însă orgoliul să primească integral, în simplitatea ei, 
lumina îndrumătoare a Evangheliei? De aceasta depinde 
scăparea omenirii de crizele tot mai zguduitoare, de rosto- 
golirea ei tot mai adânc și mai iremediabil în patimi. 

„De nu vă veţi întoarce și nu veţi fi ca niște prunci, 
nu veți intra întru Împărăţia cerurilor” (Matei 18, 3), a spus 
odată Mântuitorul. Astăzi, se poate spune că de nu se vor 
întoarce oamenii pentru a redeveni copii, nu vor mai vedea 
nici pe pământ fericire, liniște și pace adevărată. 

Căci cine nu poate fi fiu nu poate fi nici frate. lar fiu 
deplin nu poate fi omul decât față de Tatăl ceresc. Cine nu 
L-a descoperit pe Dumnezeu ca Tată, nu îl poate descoperi 
nici pe semenul său ca frate. 

Pruncul din ieslea Vifleemului ne cheamă la asemăna- 
rea cu Sine. Aceasta este închinarea cu duhul, închinarea 
cea deplină și adevărată pe care trebuie să I-o aducem. 





























An nou — oameni noi 


E ceva nou în lumea aceasta? Iată o întrebare pe care 
și-o pune omul care și-a adunat o oarecare experiență de 
viață şi de oameni și, în baza ei, este ispitit să creadă ca 
poetul că numai măştile sunt noi, numai programele și for- 
mele, și că în dosul acestora se perindă pe arena lumii ace- 
lași fel de oameni, aceleași relaţii de la ins la ins, aceleași 
interese urmărite cu încordare, întretăiate doar de scurte și 
neputincioase năzuințe nobile. 

Dar, pe lângă această negaţie pesimistă a oricărei no- 
utăți, ar mai fi una, idealistă. Adepții acesteia afirmă că 
spiritul omului în intimitatea sa este mai presus de timp, 
neaflându-se în el opriri și porniri, ci existenţa lui fiind un 
continuum. atemporal, în care nu se poate marca niciun 
semn al timpului. Fragmentarea vieţii are loc numai la su- 
prafață; numai gândul, sentimentul, voinţa, gestul aplecate 
spre lucrurile din afară pornesc şi se opresc sau sar de la 
una la alta. Timpul este un mod exterior al existenţei noas- 
tre, nu unul adânc, esenţial. Ne-am putea scăpa de timp 
încă în viaţa de aici, și acesta este cel mai frumos ideal. În 
orice caz, sâmburele atemporal al ființei noastre nu poate 


* Telegraful Român, an XCII, nr. 1, 1 ian. 1944, p. 1. Semnat: DS. 

fi afectat de fărâmițarea temporală de la suprafaţă și deci 
o noutate pentru ceea ce suntem în intimitatea noastră nu 
putem aştepta de la trăirea în timp, care este umbră şi vis. 
Ce înnoire ar putea aduce spiritului nostru frământarea 
noastră în timp? Niciuna! 

Şi totuși, omul crede, de când este lumea, în putinţa 
unei înnoiri totale, adânci, nu numai exterioare, a ființei 
sale. Creștinismul a dat o intensitate și un relief deosebit 
acestei credinţe. Prin atașarea la Hristos, omul vechi moare 
în chip tainic, dar adevărat, adică în ultimele sale adâncimi 
spirituale, înviind în aceeași clipă, prin același act, ca om 
nou. Nu ştim în ce raport stă spiritul cu realitatea timpului, 
dar fapt este că trăirea în timp, chiar dacă se săvârşeşte nu- 
mai cu partea mai de suprafaţă a ființei noastre, are o influ- 
ență asupra spiritului, prilejuindu-i înnoirea sau moartea. 

Dar, iarăși, este adevărat că spiritul se poate înnoi nu- 
mai prin adăparea lui din apele vii ale existenței veşnice 
și mereu izvorâtoare ale divinității. Numai cine bea din 
izvorul veșnicei tinereţi și puteri întinerește. Niciunul din 
izvoarele mărginite, cu apă evaporabilă ale lumii create, nu 
poate da înnoire spiritului, care, fiind mai mult decât toa- 
te ale lumii, trebuie să primească drept leac tămăduitor o 
esență mai puternică decât el. 

Numai omul care Îl găseşte pe Dumnezeu şi și-a des- 
chis inima harului Său poate avea parte de înnoire. Prin 
sine, sau prin puterile lumii, nu se poate înnoi niciun duh 
omenesc. De aceea pare atât de problematică putinţa în- 
noirii, dând naştere acelui scepticism care scandează cu 
amărăciune: „Alte măşti, aceeași piesă”. Numai cine a făcut 
experienţa credinţei are siguranţa înnoirii; cine n-a intrat în 
starea de credinţă este în mod fatal un sceptic. 

Dar, deși înnoirea nu se poate realiza decât prin 
Dumnezeu şi prin nimic din ceea ce-i trecător, Dumnezeu 
îl agrăieşte pe om adeseori în cursul îndeletnicirilor sale 
orientate spre exterior, sau prin mijlocirea lucrurilor şi oa- 
menilor cu care se află în relaţie. Viaţa în timp îi este, poate, 
prilejul principal prin care i Se descoperă Dumnezeu și îi 
face parte de înnoire, dacă are urechi de auzit și ochi de 
văzut. 

Astfel, fiecare zi în care ne trezim trebuie să o primim 
cu nădejdea că ne va oferi prilejuri de a ne înnoi sufletul și 
de a ne întări prin fapte în această stare de înnoire. Cu mult 
mai mult însă, trebuie să primim începutul unui nou ciclu 
anual cu o asemenea nădejde și dispoziţie. 

Anul nou să ne fie cu adevărat un an nou, un an de 
înnoire a ființei noastre și a tuturor oamenilor, un prilej 
pentru înnoirea adâncă și mult așteptată a lumii. 








„Cununa de spini” 


Noul ales episcop al Cetăţii Albeismal, arhimandritul 
dr. Antim Nica, a făcut pomenire, în cuvântarea de mul- 
țumire rostită în faţa colegiului electoral, de „cununa de 
spini”, pe care are sentimentul că o primește, în aceste vre- 
muri aspre, deodată cu mitra arhierească. Cuvântul i se va 
fi desprins tânărului și învățatului episcop al Basarabiei din 
adâncurile sufletului ca o inspirație de sus, ca o poruncă 
de adaptare a misiunii episcopale la tot ceea ce se pare că 
timpul nostru va cere și va impune creştinilor adevărați şi, 
în primul rând, celor ce au fost aleşi pentru susţinerea pro- 
povăduirii lui Hristos. 

Este bine că s-a spus acest cuvânt, de răspicată hotă- 
râre creștină, la alegerile recente de episcopi. Fără el, s-ar 
fi părut că trecem prin vremea noastră, plină de sămânța 
unor mari eventualităţi, cu ochii închiși. 

Gândul „cununii de spini” este o putere care trebuie să 
aprindă într-o nouă vâlvătaie focul credinţei și al misiunii 
slujitorilor lui Hristos, căci ne cere timpul să-l primim în 
lăuntrul nostru. Prea uitasem că a fi creștin, şi cu deosebire 


* Telegraful Român, an XCII, nr. 4, 23 ian. 1944, p. 1. Semnat: D. 
Stăniloae. 

a fi preot, înseamnă a fi gata să urmăm lui Hristos în toate. 
Prea uitasem că preoția nu este numai propovăduire și nici 
numai viață curată — și vai! de multe ori am lipsit și de la 
aceste îndatoriri —, ci și capacitatea de-a bea paharul pe care 
Domnul nostru l-a băut. 

Sf. Maxim Mărturisitorul, oprindu-se la cuvântul 
Domnului: „Puteţi, oare, să beţi paharul pe care-l voi bea 
Eu și cu botezul cu care Eu mă botez să vă botezați?” [Matei 
20, 22] şi întrebându-se care este deosebirea dintre botez şi 
pahar, încrestează o seamă de considerațiuni pe care și le-a 
transformat în sfinte hotărâri, cum ne dovedește curajul cu 
care a suportat tăierea limbii și a mâinii drepte pentru cre- 
dința cea nestricată. Dar aceste consideraţii sunt actuale și 
pentru vremea noastră. El spune că „botezul este chipul os- 
tenelilor noastre de bună voie pentru virtute”; iar „paharul 
este chipul încercărilor care vin fără de voie și pe care le su- 
portăm pentru adevăr“. Deosebirea între ele este că „bote- 
zul ne face moartă aplecarea voluntară spre dulceţile vieții, 
de dragul virtuții, iar paharul îi face pe dreptcredincioși să 
pună adevărul mai presus chiar de fire”. Botezul ne face cu- 
rată ființa, paharul ne dă puterea să renunțăm chiar la viață 
pentru adevăr. Botezul este pentru virtute, paharul este pen- 
tru adevăr. Dar nu virtutea este scopul ultim, ci adevărul. 


„Virtutea este pentru adevăr, dar nu adevărul pentru 
virtute.” 


Ca un ecou patetic, auzim aceste accente la teologul da- 
nez Soren Kirkegaard care, în opoziţie cu mediul protestant 


1 Quaestiones ad Thalasium, Migne, PG 91, col. 369. 

în care trăia, striga în veacul al XIX-lea că adevărul nu este 
teorie, ci numai când este trăit cu toată ființa şi mărturi- 
sit chiar cu preţul vieții avem viziunile lui și convingerea 
despre El. 

Adevărul pentru creștin nu este o teoremă oarecare, 
fără de care putem trăi tot aşa, ca și când nu îl cunoaștem 
şi fără de care nu ne putem mântui. Adevărul este forță vie 
care ne dă viaţă. Adevărul este Hristos, Persoana divină, 
Care este suprema realitate şi din Care curge toată reali- 
tatea. Adevărul și suprema realitate, din care își au toate 
viaţa, este una. Cine nu cunoaște adevărul și nu este în le- 
gătură cu El nu-și poate salva viața din procesul sleirii, pe 
plan etern. Nu salvându-ne coaja văzută a vieții, vom trăi 
în veci, ci punându-ne în legătură, prin credinţă, prin iu- 
bire, prin afirmare, până la desprinderea din umbra vieții 
în care ne aflăm, cu realitatea fără de fund, cu Hristos, cu 
Adevărul. 

Timpul nostru ne-ajută să redescoperim această pute- 
re vie, dar și această mare pretenţie a Adevărului, în slujba 
căruia stăm. El trebuie propovăduit nu numai cu cuvân- 
tul, ci şi cu viaţa atunci când se ivește împrejurarea. Și mai 
ales, aceasta este propovăduirea cea mai efectivă. Că față 
de Adevăr avem nu numai datoria de a ne pune mintea la 
lucru pentru a-l afla, ci și de a ne pune viața, ne-a arătat-o 
lisus prin jertfa Sa. Iar prin Euharistie, care este actualiza- 
rea ei permanentă în faţa fiecăruia dintre noi, simțim mai 
limpede porunca Domnului de a ne pune și noi umbra vie- 
ţii pentru viața cea adevărată. 

În ce legătură stă Euharistia cu moartea? După cum 
spune Sf. Maxim Mărturisitorul, dacă Botezul este o moar- 
te față de lume, față de existenţa în păcate, o mortificare a 

patimilor și a dorințelor care ne fac robi lumii, prin împăr- 
tăşanie trebuie să dobândim puterea de a renunţa chiar la 
viață pentru Dumnezeu. Botezul ne ridică pe planul unei 
vieți virtuoase, a bărbăţiei capabile să înfrunte ispitele unui 
trai molatic, pătimaş, egoist. Euharistia ne urcă și mai sus, 
ea ne dă eroismul de a renunţa nu numai la păcat, ci şi la 
viață pentru Dumnezeu. 

Nu degeaba ne împărtășim de sânge, de sângele 
Domnului şi de Trupul Lui cel sfărâmat în Euharistie. Ori- 
ce apropiere intimă între două persoane, sau realități, pro- 
duce o transfuzie de esenţă de la una la alta, cu atât mai 
sigur cu cât ceea ce le apropie este iubirea. Tainele exprimă 
această transfuzie de la lisus Hristos la om, în baza iubirii 
Sale, care L-a făcut să Se coboare la noi și să ne rămână în 
maximă apropiere, dar şi în baza credinței noastre în El. În 
Euharistie ni Se comunică în starea celui sacrificat pentru 
noi. Această stare pătrunzând în ființa noastră, trebuie să 
ne devină proprie, dându-ne și nouă puterea de a suferi 
moartea pentru El. Trebuie să devenim şi noi fiecare un 
alter Christus” în dispoziție de sacrificiu. 

Se spune că Euharistia ne este antidot contra morții, să- 
mânţă a indestructibilităţii, germene al vieţii eterne. Nu este 
o contradicția între aceste enunţări și aceea că Euharistia 
trebuie să producă în noi capacitatea și chiar dispoziţia de 
a muri pentru Hristos? 

Aparenta contradicţie se înlătură prin faptul că viaţa 
cea eternă se dobândește cu atât mai sigur cu cât se fortifică 
în raport cu capacitatea noastră de a renunţa la bunurile 
unei existenţe trecătoare, când ne dăm seama că nu trebuie 
să ne lipim cu sufletul de lumea de aici, care este trecătoare. 
Când în noi s-a luminat atât de tare regiunea spirituală a 

lumii divine, netrecătoare, și ne-am întemeiat în dragostea 
de Dumnezeu, încât suntem în stare să renunţăm la via- 
ţa de aici pentru cea de acolo, a devenit atât de puternic 
duhul din noi, încât viaţa noastră eternă o socotim ca Si- 
gură. Această capacitate ne-o transmite prin împărtășanie 
Hristos, Cel ce S-a răstignit. Primind prin ea pe Hristos cel 
sacrificat, căpătăm puterea de a-L imita în sacrificiul Său. 

„Puteţi bea paharul pe care Eu îl voi bea?”, întreabă 
lisus. V-aţi pus vreodată în mod serios, cutremurător, 
această întrebare? 

Când bem paharul Domnului, bem sângele Lui văr- 
sat, ne hotărâm să participăm la moartea Lui, să ne însu- 
şim moartea Lui, să murim moartea Lui ca să înviem prin 
actul învierii Lui. „De câte ori veți mânca și veți bea acest 
pahar, moartea Domnului vestiți până când va veni” spune 
Apostolul Pavel (1 Corinteni 11, 26). Cum o vestim? Vor- 
bind despre ea oamenilor? Dar aceasta o putem face și 
trebuie să o facem în toate împrejurările. Evident că altfel 
vestim moartea Domnului când ne împărtășim de sânge- 
le Lui vărsat pentru noi. O vestim prin ființa noastră, care 
și-a însuşit înălțarea peste viața aceasta, și prin capacitatea 
de a o preda lui Dumnezeu dacă va fi necesar, precum a 
predat-o și lisus. 

Desigur, nu ni se cere când ne împărtășim ca numaide- 
cât să căutăm după aceea ocazia de a primi moartea pentru 
Hristos. Dar ni se cere să ne însușim puterea de a fi gata, în 
caz că ni s-ar impune, să murim pentru El. 

La acea înălțime de credinţă și de atașament trebuie 
să fim ridicați în momentul în care ne apropiem de potir. 
Potirul este capacitatea de suferință până la moarte pentru 
Dumnezeu. Acest potir l-a băut lisus. Și el ni se oferă nouă. 


TELEGRAFUL ROMÂN - 1944 519 


Când îl bem, ne-am împăcat cu un destin asemănător cu al 
lui Hristos cel răstignit. 

Dar, deşi nu ni se prevesteşte ca fapt sigur moartea 
pentru Hristos când ne împărtășim de moartea Lui și, prin 
urmare, deși nu trebuie să ne socotim pecetluiți necondi- 
ționat pentru moartea martirică, totuși avem datoria să ne 
purtăm misiunea în viaţă ca unii ce suntem în stare în orice 
clipă să ne dăm viaţa pentru Hristos, dacă ni s-ar cere. Ce 
spirit de jertfă, ce abnegaţie, ce forță poate să pună în lu- 
crarea sa un preot, care se comportă astfel, ca și când nu 
mai are nicio grijă pentru sine, care nu se mai teme de ni- 
cio pierdere, ci socotește că tot ce are aparţine lui Hristos! 
Când un soldat pleacă la luptă împăcat cu gândul de a-și 
da și viaţa pentru țară, nu se mai teme de niciun risc, nu 
mai ocoleşte nicio misiune, și numai așa contribuie efectiv 
la apărarea patriei. 

Cu acest sentiment trebuie să ne comportăm și noi, cei 
„Puşi de-o parte” pentru slujba lui Dumnezeu. 



































































































Dreptul neamurilor mici” 


Iată o problemă care s-a pus și stăruie în discuţie de 
un timp încoace, nu din vreun interes academic, ci în urma 
manifestării tot mai făţișe a intenţiilor unora dintre nea- 
murile mari de a anexa teritoriile popoarelor mici și de a 
le desfiinţa pe acestea de pe fața pământului. Apetiturile 
acestea vizează în special câteva regiuni ale Europei, unde 
între neamurile mari se găsesc, ca niște tampoane, o seamă 
de asemenea neamuri și țări mai mici. De aceea, proble- 
ma se pune în legătură cu organizarea viitoare a Europei și 
discuţia se poartă asupra întrebării în ce măsură depinde 
viitorul Europei și al păcii din ea de menţinerea sau de des- 
ființarea statelor mici. 

Neamurile leviatanice, a căror foame de teritorii nu 
se mai poate astâmpăra, aduc în sprijinul poftelor lor de 
acaparare argumentul că neamurile și statele mici sunt 
numai prilejuri de conflicte și de războaie între statele 
mari, între care se găsesc, făcându-se avangarde, când ale 
unuia, când ale celuilalt dintre uriaşii vecini, împotriva 
celuilalt. Și atunci, susțin că anexarea acestor mici state 





* Telegraful Român, an XCII, nr. 5, 30 ian. 1944, p. 1. Semnat: D. 
Stăniloae. 

limitrofe le este necesară pentru a-și constitui un cordon 
de siguranţă la graniță. 

Argumentul este însă numai pretext. Cordonul de si- 
guranţă și-l pot forma respectivele state mari chiar dintr-o 
anumită zonă de margine a teritoriului lor, și nu vedem 
cum, după anexarea unor teritorii care le despart de un 
vecin mare, s-ar evita conflictele cu acela, fie din pricina 
statului care le-a anexat, căruia i se trezesc alte pofte de cu- 
cerire, fie din a celuilalt, care ar socoti că și el este în drept 
să pretindă întinderea sa peste teritoriile alogene ocupate 
de vecinul său. 

Dimpotrivă, orice minte sănătoasă își dă seama că 
de-abia prin consimţirea din partea tuturor a unei cât mai 
depline libertăţi și suveranități pe seama micilor state tam- 
pon, se pot evita conflictele, nemaiexistând motive de ge- 
lozie între vecinii din ambele părți ale micilor naţiuni. Vii- 
torul de pace al Europei atârnă nu de slăbirea suveranității 
micilor state, ci de consolidarea ei în forme definitive, fixate 
pentru totdeauna. Elveţia ne este un exemplu al marii con- 
tribuții pacificatoare pe care un stat mic, definitiv consoli- 
dat în conștiința neamurilor vecine, o poate aduce între ele. 

Europa este un organism de state. Aceasta este ființa ei 
politică. În aceasta constă varietatea ei la unitate și caracte- 
rul ei organic. Ea ar înceta să mai fie alcătuirea superioară 
care este dacă ar deveni un conglomerat care vrea să fie uni- 
tar prin desființarea varietăţii și a articulaţiilor organice. 

Organismul omenesc ar deveni un morman de oase 
dacă, dispărând articulațiile de la încheieturi, oasele ar 
începe să se frece direct între ele. 

Naţiunile mici împlinesc o funcţie esenţială în men- 
ținerea Europei organice, adică a Europei pur și simplu. 

Nu se uită, în ultimul timp, nicio ocazie să li se amintească 
statelor mici că trebuie să aibă în vedere că o suveranitate 
absolută este o imposibilitate pentru noile experiențe po- 
litice și spirituale ale omenirii. Desigur, așa este, dar de ce 
uită a-și aminti acest lucru și statele mari între ele? În lumea 
individualității nu aflăm nicăieri mai multă independen- 
ță pe seama indivizilor mari ca pe seama celor mici. Orice 
stat trebuie să ţină seama, în exercițiul suveranităţii sale, de 
celelalte. Dar nu vedem de ce ar trebui să fie mai limitată 
suveranitatea statelor mici decât a celor mari, mai ales când 
este vădit că, oricum şi-ar exercita libertatea, cele din urmă 
nu sunt în măsură să producă atâta rău ca cele mari. Este 
drept că statele mici nu sunt în stare prin ele însele să-și 
apere atât de eficient suveranitatea față de apetiturile celor 
mari, aşa cum nici vietățile mici nu se pot apăra atât de 
deplin de cele mari. Dar le apără și pe unele, și pe altele o 
lege a firii. Căci o desființare pe toată linia a lor are repercu- 
siuni dezastruoase și asupra celor mari. lar naţiunile fiind 
entități spirituale, libertatea celor mici poate fi consolidată 
prin consensul celor mari, în temeiul intereselor lor, ce se 
ciocnesc întreolaltă. 

Am vorbit de caracterul organic al Europei gândin- 
du-ne mai mult la aspectul politic al organicităţii sale. Dar 
nu trebuie să scăpăm din vedere aspectul spiritual al aces- 
tei organicități. Acesta din urmă ne înfățișează Europa ca 
un organism de structuri spirituale. Structurile spirituale 
nu se măsoară cu metrul. Valoarea lor nu stă în cantitate. 
Fiecare structură spirituală își are valoarea și legitimitatea 
în originalitatea ei. Fiecare neam, mic sau mare, reprezin- 
tă o asemenea structură. Și cum un organism de structuri 
atârnă, atât ca întreg, cât și în oricare din structurile sale 

parţiale, de fiecare structură ce intră în alcătuirea lui, orice 
neam desființat, sau mortificat prin restrângerea libertății 
lui de manifestare spirituală se răsfrânge defavorabil asu- 
pra spiritualității întregii Europe și a fiecărei națiuni în 
parte. Dacă bogăţia, puterea spirituală creatoare a fiecărui 
individ omenesc sunt în funcție de bogăţia celorlalți între 
care trăieşte, același lucru se întâmplă și cu popoarele. 

Progresul în duh este o operă comună, ecumenică a 
neamurilor, ca și mântuirea lor. Așa a voit Dumnezeu să fie, 
spre evitarea egoismului și a mândriei. 
































Misiunea presei" 


În zilele de 29-30 ian. s-a ţinut la Sibiu Congresul anu- 
al al gazetarilor grupaţi în Sindicatul ziariştilor din Ardeal 
și Banat, cu o participare numeroasă și selectă de membri 
şi de public sibian. La ședința festivă din Sala Prefecturii 
au luat parte şi au rostit cuvântări remarcabile Inaltprea- 
sfințitul Mitropolit Nicolae și dl general comandant de ar- 
mată Nicolae Macici. În tot decursul congresului s-au creat 
momente de meditaţie serioasă asupra rosturilor presei şi 
asupra misiunii ziariştilor. 

DI prof. univ. Onisifor Ghibu și-a încheiat analiza fă- 
cută asupra presei ardelene din trecut printr-o serie de con- 
cluzii referitoare la măsurile ce se impun pentru reînălțarea 
presei actuale la nivelul etic și la funcția națională serioasă 
pe care a avut-o ziaristica Ardealului înainte de 1918. 

Deosebit de judicioase și pline de cuminţenie au fost 
îndemnurile pe care le-a adresat ziariştilor cu această oca- 
zie dl dr. Simeon Mitea, ajutorul de primar al Municipiul 
Sibiu, din a cărui cuvântare publicăm în acest număr al foii 
partea care are o valoare durabilă. 





* Telegraful Român, an XCII, nr. 6, 6 febr. 1944, p. 1. Semnat: D. 
Stăniloae. 

lar de pe buzele dlui rector dr. Iuliu Haţeganu au 
zburat la un moment dat cuvintele pline de adevăr: „Cu- 
vântul și scrisul sunt de origine dumnezeiască, așadar nu 
este îngăduit să se uzeze de ele decât în scop de zidire 
sufletească”. 

S-a spus că presa este a patra putere din stat. Dictonul 
nu sesizează însă decât o parte din însemnătatea ei. 

Presa e un factor uluitor de determinant în viața spi- 
rituală a omenirii. Ea poate fi dezastruoasă pentru sufletul 
omenirii, dar poate fi și un mijloc de prim ordin în redresa- 
rea spirituală și morală. Gânditori de seamă (un Hermann 
Sauer de pildă) consideră gazeta vinovată de toată super- 
ficialitatea omului modern, care se pretinde că ştie toate, 
judecă toate, gândește fugitiv asupra oricărei chestiuni, 
propriu-zis nu mai gândește, ci-și însușește de-a gata opi- 
niile gazetarului, şi așa, în numele unui raționalism vulgar, 
respinge marile și tainicele adevăruri religioase și morale. 

De fapt, presa a avut de cele mai multe ori acest efect. 
Dar ea poate fi și altfel, şi a fost uneori folositoare sufletelor. 
În orice caz, acest mijloc de difuzare a ideilor între oameni 
nu mai poate fi desființat și critica lui nu mai poate urmări 
ținta de a-l suprima, ci de a-l face cu adevărat un factor de 
zidire sufletească și de progres spiritual sănătos. 

Desigur, ziarul nu va renunţa niciodată la răspândirea 
ştirilor. E prea adâncă în om curiozitatea de-a şti ce se în- 
tâmplă, ca să nu dorească a-i fi satisfăcută. Și apoi, fiecare 
om e așezat de Dumnezeu într-un anumit timp și deci are 
să crească în spirit asimilând substanţa eternă din învelișu- 
rile evenimentelor efemere, contemporane lui. 

Dar este absolut necesar ca ziarul, acest important in- 
strument de relaţii între oameni, să fie scos din zona lui 

de indiferentism şi de iresponsabilitate morală și învestit 
serios cu rolul de educator. 

Omenirea nu poate trăi fără credinţă şi fără etică. 
Ziarul, care influențează decisiv asupra stărilor de suflet 
ale omenirii, nu poate să de-servească aceste temelii ale 
societății. 

Ziarul, prin faptul că e citit de o mulțime de oameni, 
sporește unitatea de cuget şi de simţiri între ei. El este cheag 
între oameni, iar în această privință merge pe o linie para- 
lelă cu creștinismul. Dar dată fiind această funcţie nobilă 
a lui, nu e îngăduit să-i ducă pe oameni spre o solidaritate 
întemeiată pe neadevăruri. Dacă i se șoptesc mereu omului 
la ureche aceleași idei, el ajunge să nu mai poată cugeta 
liber și se fanatizează într-o mentalitate unilaterală, într-o 
vrajă rea. Ziarul nu trebuie să uzeze de puterea sa pentru 
a fanatiza masele în neadevăruri prin prezentări false sau 
trunchiate ale realității. În acest caz, un ziar nu face decât 
să fanatizeze o anumită grupă de oameni împotriva altor 
grupe, care citesc alte ziare. 

Ziarul trebuie să aibă orizontul larg, armonios și să 
respecte temeliile morale absolut necesare pentru existenţa 
sănătoasă a mulțimilor. 

Poate se va ajunge odată la acea stare, când cel ce vrea 
să devină ziarist va trebui să fi dat probe puternice nu nu- 
mai de destoinicie stilistică, ci de credinţă tare și de mora- 
litate neclintită. Atunci ziarul va deveni un instrument de 


valoare hotărâtoare pentru progresul omenirii în pace și în 
duh. 


+ 00RORMEIID ARIE emerit esa aostRzE REDARE Am ea 


sua 


O pastorală hristologică' 


Foaia noastră a avut plăcerea să publice o serie de scri- 
sori ale Părintelui Teofil, care înfățișau într-o formă vioaie 
și concretă o seamă de îndatoriri pastorale ale preoților. Iar 
mai în urmă, Preacuvioșia Sa a adresat, în vederea închegă- 
rii unei „Pastorale românești”, mai multe întrebări cucer- 
nicilor preoți în legătură cu duhul general al păstoririi lor. 

Nu intenționăm să răspundem la acele întrebări în for- 
ma precisă în care au fost alcătuite. Lăsăm această cinste 
cucernicilor preoţi care fac pastorație efectivă în parohii. 
Ceea ce vrem să însăilăm aici sunt doar câteva gânduri, care 
ne-au fost prilejuite, în urma interesului continuu ce-l 
purtăm acestei laturi principale a activităţii preoțești, de 
meditaţia asupra ei şi de convorbirile pe care le-am avut cu 
persoane mai competente. Un prim gând pe care vreau să-l 
însemnez priveşte ceea ce s-ar putea numi, cu un termen 
mai savant: Principiul Pastoralei. Deşi am propus câţiva ani 
acest studiu la Academia Teologică „Andreiană”, nu-mi 
aduc aminte să fi văzut în vreun manual punându-se în 
introducere această problemă. 


* Telegraful Român, an XCII, nr. 7, 13 febr. 1944, p. 1. Semnat: D. 
Stăniloae. 

Principiul Pastoralei ar fi izvorul din care trebuie să 
derive toate regulile de comportare pastorală a preotului, 
forța spirituală, imaginea și gândul lăuntric care au să-l că- 
lăuzească, dând avânt și formă silinţelor sale. 

Când mi-a încolțit gândul acestui articol, socoteam că 
acest principiu este iubirea, însă mai pe urmă mi-am dat 
seama că el nu poate fi decât lisus Hristos, și atunci, în loc 
să intitulez articolul în mod general „Principiul Pastoralei”, 
am simţit că trebuie să precizez de la început că Pastorala, 
având să pornească din Hristos, să ţintească spre El și să fie 
stăpânită de EI, trebuie să primească drept atribut principal 
termenul de hristologică. 

De fapt, iubirea ar fi un principiu insuficient pentru 
Pastorală. Ar fi o iubire neprecizată, pe care o poate avea 
şi membrul unei alte religii sau concepţii de viață. Nu s-ar 
indica preotului de la început, în tot timpul activităţii sale, 
că nu o iubire oarecare este mobilul lui, ci Hristos, incor- 
porarea concretă a iubirii divine, care merge până la jertfă. 
Când spunem că Hristos este Principiul Pastoralei, n-am 
înlăturat iubirea, ci am cuprins-o, n-am spus mai puțin, ci 
mai mult, căci nu mai poate rămâne echivocul că este vorba 
de o iubire pe care se sileşte preotul să o stoarcă din sine, 
ci în fiecare clipă înaintea lui și în el stă Hristos, dăruindu-i 
puterea iubirii Sale, a iubirii dumnezeieşti. Și peste tot, o 
iubire cu chip concret — și cu ce chip suprem! — are altă forță 
decât o iubire ce plutește abstract înaintea minții. 

Desigur că, așezându-L pe Hristos ca Principiu al 
Pastoralei, nu înseamnă să se vorbească despre El doar 
într-un capitol din Introducere. În fiecare capitol al studiu- 
lui pastoral și în fiecare acțiune a păstorului trebuie să fie 
prezent Hristos, ca model, ca îndemnător, ca dătător de 


pia 


TELEGRAFUL ROMÂN - 1944 529 


putere, ca aprinzător al dragostei de păstor. În chipul aces- 
ta, preotul nu numai că are un ajutor în acțiunile îndreptate 
spre păstoriţi, ci și o putere care îl formează zi de zi după 
chipul lui Hristos. 

S-ar putea spune multe în această privinţă, dar las spe- 
cialiștilor să stoarcă mai departe toate consecințele ce de- 
curg, de aici. 

De pildă, s-ar putea urmări ideea unei Pastorale hris- 
tologice ș şi în direcția unei obișnuiri a preotului de a vedea 
în faţa fiecărui credincios, cât de smerit, chipul lui Hristos, 
după cuvântul Domnului: „Întrucât ați făcut unuia dintr- 
acești fraţi ai Mei prea mici, Mie Mi-aţi făcut” [Matei 25, 40]. 
În acest sens ar putea fi luate şi valorificate multe gânduri 
preţioase din „Teologia Pastorală” a fostului mitropolit 
Antonie Hrapoviţchi al Kievului, care păcat că nu este 
tradusă în românește. Hristos este în fiecare credincios 
ca intimul lui profund. Trebuie numai să-L descoperim, 
spre zidirea noastră și a semenului în care Îl descoperim 
și spre bucuria Sa. Hristos este în temniţă în fiecare, flă- 
mând de dragostea noastră în fiecare. Cu atât mai flămând 
de această dragoste, cu cât semenul nostru este și fizic 
mai lipsit de pâinea care îl nutrește. Și-L dezgropăm pe 
Hristos pentru acel semen, și pentru noi, și pentru comu- 
niunea frățească dintre noi și acela, deodată, prin cuvân- 
tul credinţei și prin fapta de ajutor. 

O altă sugestie pe care aș vrea să o dau, și care mi s-a 
înfiripat din convorbirile cu un Părinte la care țin mult, pri- 
veşte propriu-zis studiul Pastoralei în școală. Este vorba de 
necesitatea ca acest studiu, pe lângă îndrumările teoretice 
pe care le dă, să-și asocieze și o latură de aplicaţie, deve- 
nind cu adevărat Teologie practică, așa cum se intitulează. 

Dacă Omiletica și Catehetica, în temeiul faptului că fac 
parte din Teologia practică, se fac și prin predici la un am- 
von, şi prin lecţii la o școală, şi chiar ar fi caraghios să se 
mărginească numai la îndrumări teoretice, credem că şi la 
Teologia Pastorală ar trebui să se creeze obișnuința de a se 
face aplicaţii practice. Aici este vorba mai ales de iubirea de 
oameni şi de mila față de ei. Dar acestea nu se pot învăța 
decât prin deprindere. Un părinte care ar tot vorbi copilului 
său despre milostenie, dar nu l-ar pune din când în când să 
săvârșească vreun act de milostenie, nu ar reuşi să-l înveţe 
cu adevărat pe copil destoinicia în această virtute. 

Prin această apropiere de oameni a viitorului preot 
încă din timpul studiilor s-ar obișnui de tânăr să nu facă 
pastorală din birou, ci pe teren, intrând în familii. lar vre- 
mea noastră strigă după această intrare a preotului în fami- 
lii, după amestecarea lui, în sens bun, între oameni, între 
muncitori și între săraci. 

Este marea reformă pe care o impune această răscruce 
de vremi slujbei preoțeşti și teologiei. 

Este momentul să nu ne mai mulțumim cu acel „des- 
pre” al teoriei, care paralizează mișcarea, ci să ridicăm la 
locul de cinste pe „în”. A face chiar dintr-o misiune prac- 
tică, o temă „despre” misiune înseamnă a face din înot o 
temă „despre” înot. Înseamnă a evita înotul și a rămâne cu 
expunerea frumoasă a regulilor înotului. 


La începutul postului” 


Începe timpul Marelui Post al Paştilor, timp de pre- 
gătire în vederea Invierii. Această minunată întocmire co- 
respunde concepției de temelie a creştinismului că viaţa 
urmează după moarte, că bucuria trăirii adânci, curate şi 
durabile în duh urmează după căinţă și suferință. Ea cores- 
punde legii vieții noastre spirituale, pe care atât de desă- 
vârşit a desprins-o și ne-a înfățișat-o Revelația divină prin 
cuvântul și viața Mântuitorului şi prin viaţa tuturor celor 
ce-au viețuit după asemănarea Domnului. 

Moartea sau cel puţin mortificarea, care trebuie să pre- 
meargă învierii, este moartea sau mortificarea păcatului şi 
a impulsurilor păcătoase. Și atunci, se înțelege de ce trebu- 
ie să premeargă învierii. A învia înseamnă a smulge ființa 
noastră din boala pe care o sporește în ea păcatul, înseamnă 
a tăia în prealabil cangrena care a slăbit, a schilodit ființa 
noastră și a amorţit puterile ei. Operația este împreunată 
desigur cu suferință, iar această suferinţă este asceza, care 
constă din post, din căință, din suportarea cu răbdare a 
diferitelor încercări și din înfrânarea de la toate faptele și 


* Telegraful Român, an XCII, nr. 9, 27 febr. 1944, p. 1. Semnat: D. 
Stăniloae. 

obișnuinţele care sporesc cangrena, adică desfigurarea pro- 
gresivă a ființei noastre. 

Sf. Maxim Mărturisitorul rezumă și formulează admi- 
rabil această idee spunând că sunt două feluri de morți: 1. 
Moartea firii, adusă, întreţinută şi sporită de păcat; 2. Moartea 
morții, moartea care eliberează firea de puterea nimicitoare 
a păcatului, redând-o vieţii. Până la lisus Hristos a fost nu- 
mai moartea cea dintâi, spre desfigurarea firii omenești. El 
a răsturnat rostul morţii, întorcând-o împotriva ei, făcând-o 
moarte a morţii, moarte spre viaţă. „Cu moartea pe moarte 
a călcat” — spune atât de nimerit troparul Învierii. 

Viaţa adevărată a firii omeneşti stă în duhul ei, iar du- 
hul este libertate, este cunoaştere a adâncimilor vieții, este 
bucurie şi dragoste. Păcatul ne face robi atât prin caracterul 
său de patimă, cât şi prin automatismul în care ne încă- 
tuşează. De aceea, viaţa înseamnă eliberarea duhului din 
cătușele patimii și ale determinismului. Determinismul și 
patima sunt pământul sub care a fost îngropat duhul, adică 
izvorul de viaţă al ființei noastre. Centrul nostru de viață a 
fost înăbuşit ca într-un adevărat mormânt sub viața după 
simţuri și tăbăcită de egoism. Noi suntem ca și morți, sun- 
tem cadavre ambulante până nu este sfărâmat pământul 
uscat de pe noi, ca să cadă jos. Deşi trăim, viața noastră 
este numai de suprafaţă și pentru o vreme. Nu gustăm cu 
intensitatea sensibilităţii duhovnicești plinătatea de viaţă, 
care dă bucuria subțire a unei trăiri în cadrul și în perspec- 
tiva infinitului. 

Dacă nu am eliberat duhul, ca mijloc de cunoaştere ori 
de participare la regiunile adânci şi subtile ale existenţei, 
nu putem avea decât plăcerile grosolane ale simțurilor, care 
foarte repede ne dezgustă, ducându-ne la deznădejde. 

Duhul este libertate, dar libertate în Dumnezeu. 

Și aceasta este viața noastră adevărată, după fire și după 
Dumnezeu, eliberată din ghearele morţii, adică din îmbrăţișa- 
rea păcatului, care sugea vlaga din ea cu cruzime de vampir. 

Atât de adânc a pătruns păcatul în ființa noastră, ca un 
ghimpe sau ca o căpușă în trup, încât parcă sunt o singură 
realitate, și scoaterea lui din ea se face cu o atât de mare 
durere, încât ocolim cât putem acest lucru, așa cum evi- 
tă bolnavul scoaterea prin operaţie a unui corp stricăcios 
crescut în organism. Este necesar un regim îndelungat de 
înfrânare, și trupească și spirituală, pentru a slăbi corpul 
păcatului grefat de existența noastră, și, cum am spus, une- 
ori chiar operaţia dureroasă cea mai radicală. Este necesară 
chiar o moarte tainică pentru ca, deodată cu moartea de 
scurtă durată a firii, să fie omorât și păcatul şi să se poată 
ridica firea fără de păcat. 

Între mijloacele omorârii păcatului ca pricină a morţii 
firii, locul de frunte îl ocupă căința. Numai cine se căieşte 
pentru viața sa în păcat ia apoi asupra-și tot regimul de 
înfrânare și, eventual, orice operaţie pentru scăparea firii 
sale. Chiar dacă ar fi cineva care vrea să schimbe felul de 
viaţă în păcat printr-o altă viaţă, întru înfrânare și puritate, 
dacă nu se află la temelia acestei noi orientări căința adâncă 
pentru viața de mai înainte, nu are puterea necesară care 
să omoare păcatul, sau omul vechi al păcatului, spre naş- 
terea omului nou, al învierii. Numai căinţa, numai regretul 
pentru cele trecute este arcul încordat care dă forţă oricărei 
lansări spre viața cea nouă. Căinţa este izvorul de putere 
din care se soarbe apa vieții. 

Dar despre căință propriu-zis va trebui să mai scriem 
câte ceva în decursul Postului, de ne va ajuta Dumnezeu. 








Rusia și problema religioasă” 


Nu demult s-a scris în ziare și s-a comunicat la pos- 
turile de radio că în Rusia sovietică s-ar fi revenit la 
libertatea credinţei ortodoxe, alegându-se chiar și un patriarh la 
Moscova. 

Pentru oamenii cu mai puţină judecată, s-ar părea că 
stările de lucruri din Rusia s-au schimbat și că ruşii de acum 
nu mai sunt cei care au fost. Dar omul cuminte nu poate da 
crezare acestor știri. 

Regimul comunist, care a desfășurat cea mai grozavă 
prigoană contra Bisericii şi care a deportat sute de mii de 
credincioși, nu poate fi crezut acum, în noua propagandă 
pe care o face. 

Este știut că și până la războiul care a izbucnit în iu- 
nie 1941, în constituţia sovietică era trecută libertatea cre- 
dinţei. În aceeași constituţie era prevăzut însă şi dreptul 
de propagandă contra credinţei. Propaganda nu se putea 
face însă în favoarea Bisericii, pentru că, dacă cineva ar fi 
îndrăznit să o facă, apoi nu mai stătea mult între oamenii 
liberi. Îndată se găsea pentru el un loc în marile pustietăți 
ale Rusiei. 





* Telegraful Român, an XCII, nr. 9, 27 febr. 1944, p. 4. Nesemnat. 

Lumea din Basarabia, care a stat un an sub stăpânirea 
regimului comunist, ştie ce înseamnă libertatea credinţei 
sub regimul comunist. Bisericile și preoții erau supuși la 
plata unor impozite nemaipomenit de mari, care creșteau 
din ce în ce mai mult pentru ca, în felul acesta, când credin- 
cioşii n-ar mai fi putut plăti aceste impozite, bisericile să fie 
închise, iar preoții să fie trimiși în surghiun. 

Vorba bătrânească este și azi adevărată, că: dacă lupul 
îşi schimbă părul, apoi năravul tot acelaşi îi rămâne. 








Un povestitor moldovean" 


Moldova a dat literaturii noastre pe marii povestitori. 
Un lon Creangă, un Mihail Sadoveanu, un Constantin 
Hogaş întruchipează în scrisul lor acelaşi duh al Moldovei, 
care transfigurează orice întâmplare trăită, orice amănunt 
trecut prin viaţa proprie, în temă de povestire plină de un 
farmec ce nu se poate descrie. 

Dacă literatura Ardealului are un caracter luptător, 
fiind protest împotriva nedreptăților, sau descriere a cali- 
tăților superioare ale neamului nostru, care merită o soar- 
tă mai bună, sau glas de nădejde sau de chemare la lup- 
tă, scriitorul Moldovei își află satisfacția în transfigurarea 
elementelor vieții în teme de povestire. S-a spus că această 
dragoste de povestire trădează semnul de melancolie și pa- 
sivitate, care se feresc de lupta cu prezentul, de chemările 
profetice spre viitor. 

Nu știu dacă este ceva adevărat în această afirmație. 
Explicaţia dragostei de povestire a moldoveanului se poate 
găsi și în spiritul lui subţire, sensibil la nuanţe, care des- 
coperă totdeauna laturi fermecătoare în orice amănunt de 
viaţă ce constituie prin ele înseși regiuni ale frumosului. 





* Telegraful Român, an XCII, nr. 11, 12 mar. 1944, p. 4. Nesemnat. 

Moldoveanul este îndrăgostit de frumos pur și simplu, 
iar frumosul este încorporat totdeauna în specificul concret 
al momentelor trăite. Toată arta este să știi a-l scoate la ivea- 
lă dintr-o latură sau alta. 

De aici se explică de ce, pe de o parte, se poate spu- 
ne că literatura Moldovei este artă pentru frumos pur și 
simplu, dar, pe de alta, că nu există literatură mai plină de 
aroma specificului local. 

La șirul marilor povestitori moldoveni amintiţi la înce- 
put se adaugă azi cu strălucire un nou nume. Este acela al 
lui Constantin Nonea. Volumele sale: Comoara nefermecată 
și Leacuri pentru minte, ne înfăţişează un nou Creangă ce-și 
povesteşte amintirile copilăriei. Căci 


„fuge copilăria ca umbra, dar de ce s-o lăsăm să fugă 
fără s-o priponim măcar în scris?”, se întreabă povestitorul 
de ce să nu stăm de vorbă măcar cu amintirile? Nu se cade 
omului să-și arate nerecunoştinţa pentru un veac de zbur- 
dălnicie. Mai cu seamă dacă acea copilărie n-a fost legăna- 
tă numai în cântece și visuri, ci a cunoscut asprimea geru- 
lui până la oase și foamea până la leșin”. Aceste amintiri 
ne însoțesc ca o lumină în greutăţile vieții. Căci „odată cu 
aruncatul dinților peste casă - în nădejdea altora mai buni 
— încep poverile vieţii să se îngrămădească pe umeri atât 
de tare, că multe frunţi se poticnesc în cale, de-a mai mare 
jalea. Şi-n loc să hăuie văile de doine, le plâng ochii stinși 
pe marginea straturilor de stânjenei, în ziua de Ispas”. 


Graiul acestor povestiri este dulce ca un fagure de mie- 
re și moldovenesc de ţi-e mai mare dragul. 

Zâmbetul bun de sub mustață al umorului nu se în- 
trerupe decât în momentele de duioşie culminantă, ca și la 
Creangă. 





| 
| 

Dar, spre deosebire de marii povestitori moldoveni 
din trecut, scrisul lui Constantin Nonea estre străbătut de 
un etos orientat spre viitor. El nu povestește numai pentru 
a cobori înseninare în încruntările vieţii, ci şi pentru a le 
lecui de anumite metehne. Nu avem totuși aici o literatură 
didactică. 

Scriitorul nu dă învățături, ci povestește. Învățătura o 
dă viaţa povestită fidel, poticnirile ei în urma vreunor pă- 
cate. Mândria și lenea sunt biciuite statornic, pe cât sunt de 
lăudate hărnicia și bună-cuviinţa. 

Din amândouă volumele respiră o nețărmurită dragos- 
te pentru viața poporului, pentru tradiţiile lui de omenie, de 
muncă, de evlavie. Sunt iarăși în ele pagini de intensă îndu- 
ioșare, care copleșeşte prin puterea ei, reținută totuși de acea 
înţelepciune a ţăranului care, oricât ar fi de îndurerat, vrea 
ca tot el să-i mângâie pe cei care asistă la durerea lui. 

Așa este descrierea scenei în care tatăl scriitorului îşi pri- 
mește feciorii întorcându-se acasă din pădure cu un bou ucis: 


„- Trăieşte, tată? întreabă bătrânul. 

- A murit în deal la Raclaru -— răspunse bădia Mitriţă, 
luându-și pălăria din cap. Ridicându-și ochii către cer, 
tata oftă din greu și slobozi cuvinte îndurerate: 

- Doamne, Doamne, milostiv fii pentru păcatele noas- 
tre! Rogu-Te întărește-mă să nu-mi tulbur sufletul, căci 
am copii de crescut! 

Apoi își cuprinse feciorii, sărutându-i pe creştet, și-i tot 
pipăia dacă nu li s-a frânt vreun mădular. 

Eu țineam în braţe picioarele tatei din sus de genunchi 
şi-mi ștergeam lacrimile de poalele cămășii lui. De ne-ar 
fi văzut cineva cum stăteam cu toți băieţii în jurul tatei, 
ar fi crezut că vrem să-l doborâm la pământ, aşa eram de 
încleștați în durere și plânset.” 


fete țo 

lar după ce aşază boul mort într-o groapă adâncă din 
ogradă, se petrece următorul moment, caracteristic pentru 
viaţa sufletească aleasă a ţăranului nostru: 


„Cu ceafa plină de sudoare și cu părul învolburat s-a 
aplecat apoi tata și a sărutat ochiul întredeschis al lui Ve- 
rilă. Făcându-şi semnul Sfintei Cruci, tata a slobozit cu- 
vinte de dezlegare: 

- Sub ochii mei ai crescut, măi Verilă. Ai fost răsfăţatul 
copiilor mei și fala gospodăriei mele. Păcat n-am pe suflet 
de nenorocirea ce te-a păscut. Vrednicia ta ţi-am cinstit-o 
și în groapă, că nu te-am umilit ca pe un dobitoc, ci te-am 
prețuit ca pe un tovarăș credincios de muncă. Tu călăto- 
rești în lumea celor fără de cuvânt şi bunul Dumnezeu 
mă va milostivi pentru gândul curat ce-l port făpturilor 
Sale... 

Sprijinindu-și coatele pe colțurile gropii, tata a ieşit 
afară cu ochii umeziţi de lacrimi.” 


Cărţile lui Constantin Nonea sunt o oază de desfăta- 
re și de zidire sufletească, și ele pot fi citite fără primejdie 
pentru suflet și de cei mari, şi de cei mici. Satisfacţia ne este 
cu atât mai mare cu cât acest nou povestitor moldovean, de 
care se va vorbi tot mai mult, este preot, şi anume consilier 
referent la Mitropolia din Iași. Cărţile sunt apărute la Edi- 
tura „Cartea Moldovei” din lași. 








Prof. Silviu Dragomir - cronicarul 
suferințelor ardelene” 


În istoria Ardealului, veacul al XVIII-lea este veacul 
unei revoluţii permanente. Începând cu braşovenii, care la 
1701 își strigă în Alba-lulia protestul împotriva desființă- 
rii Mitropoliei străbune, și până la frângerea pe roată a lui 
Horia în decada care începe a se împurpura de văpaia 
viitoarei revoluții franceze, solul sufletesc al Ardealului 
duduie de un cutremur neîntrerupt, care impune pentru 
prima dată guvernului Maiestăţii Sale de la Viena, în chip 
masiv, marea problemă a națiunilor încătușate. 

Interesant este acest veac în trecutul Ardealului și unic 
în felul său! 

Este veacul unei revoluţii populare pentru credință, 
veacul unei revoluții permanente pentru spirit. Greu se mai 
poate atesta undeva vreo atât de tenace revoluție populară, 
necârmuită de vreo grupă de intelectuali. Dar şi mai greu 
se poate arăta undeva vreo revoluție populară pentru bu- 
nurile superioare ale spiritului. De obicei masele se revoltă 
pentru pâine, dar nu pentru suflet. 





* Telegraful Român, an XCII, nr. 12, 19 mart. 1944, p. 2. Semnat: D. 
Stăniloae. 

Nimic nu poate vădi mai luminos noblețea acestui 
popor, care îl ridică cu totul peste categoria masei purta- 
te haotic de instinctele inferioare, decât această voință de 
sacrificiu suprem pentru ceea ce valorează mai mult decât 
orice bun material. Ca un ecou colectiv răsună în acest veac 
cuvântul de unică splendoare al unui bătrân în faţa autori- 
tății imperiale: 


„Acest cojoc, pe care-l am pe mine, este acum al meu. 
Dacă vrea să mi-l ia crăiasa, i-l dau. Dar nu am decât un 
suflet, pe care eu îl păstrez pentru Dumnezeu din cer, şi 
nicio putere omenească nu-l poate îndoi”. 


Cu această hotărâre neclintită au mers țăranii și preoții 
țărani la temniţă, de unde n-au mai ieşit decât oasele lor, cu 
această voinţă de jertfă au răbdat bătăi, chinuri şi ucideri, 
fără să-i încovoaie nimic. 

Câtă vreme stăpânitorii străini nu s-au atins şi de cre- 
dinţa lui, poporul a mai răbdat. Dar când, la începutul vea- 
cului al XVIII-lea, au avut nenorocita inspiraţie să încerce 
a-i fura şi sufletul, smulgând din el credinţa care îl distin- 
gea de asupritori şi-l lega de frații români de pretutindeni, 
atunci n-a mai putut suporta. Poporul ardelean a simţit 
atunci că însăși existența lui spirituală este primejduită. 
Planurile și sentimentele stăpânirii străine i s-au descope- 
rit, şi din acea clipă toate punţile între el şi acea stăpânire 
s-au rupt pentru totdeauna. 

Aici stă marea semnificație națională a luptelor pentru 
credinţă din veacul al XVIII-lea. 

Ele au forțat cursul vremii, pregătind lupta politică sis- 
tematică a românilor din veacul al XIX-lea. 

Profesorul Silviu Dragomir are meritul de a fi zugrăvit 
în culori vii, ca un maestru neîntrecut, această vreme de 
eroism și de martiraj ardelean. Cartea Domniei Sale: Istoria 
dezrobirii religioase a românilor ardeleni, în două volume, este 
un document zdrobitor împotriva veleităţii oricui de a reîn- 
noi robia timpurilor înfricoșate de odinioară, prin înfăţișa- 
rea suferințelor fără număr pătimite de românismul nostru 
sub stăpânire străină și a eroismului spiritual neîntrecut pe 
care l-a dovedit acest neam în trecutul său. În Ardeal este 
poate cea mai populară carte de istorie. 

Este o carte pe măsura martirologiilor care descriu 
muceniciile primilor creștini. 

Azi, profesorul Silviu Dragomir continuă lupta isto- 
riografică pentru evidenţierea temeiurilor de nezdrunci- 
nat ale drepturilor noastre. Studiul său cel mai recent, La 
Transylvanie avant et apres l'arbitrage de Vienne, concentrează 
argumente statistice, istorice, geografice, economice, spiri- 
tuale, care acoperă, prin evidența şi bogăţia de ridicol, orice 
încercare de a prezenta lucrurile altfel. 

Când se apucă de un lucru, Profesorul Silviu 
Dragomir toarnă şi o argumentaţie care copleșește. 


Ş 
ră 

Tăria răbdării 


Sunt timpuri în care virtutea răbdării trebuie să iasă pe 
primul plan. În vremurile lipsite de apăsări și de suferinţe, 
răbdarea nu are ocazia să se actualizeze și să-și arate mă- 
reția. Atunci, sunt la locul lor mai mult înfrânarea, înțelep- 
ciunea, hărnicia, seriozitatea morală, pacea cu toată lumea. 
Sunt timpuri care permit, cu posibilitățile vaste ce le oferă, 
mari desfășurări ale dinamismului înfăptuitor. La lumina 
acestor feluri de împrejurări, răbdarea apare ca o atitudine 
negativă, inferioară. Dar vin timpuri de strâmtorare, tim- 
puri în care se dezlănţuie stihiile forțelor și duhurilor mai 
presus de puterile omenești, timpuri de furtună înfricoșa- 
tă, care stânjenesc sau fac fără prea mare efect activitatea 
omului. 

Atunci tăria omului se probează prin răbdarea cu care 
știe să-și păstreze nădejdile intacte, oricât ar fi de mare fu- 
ria elementelor dezlănțuite și oricât de mult s-ar prelungi 
suflarea lor năprasnică. 

Răbdarea are două înţelesuri: prin unul se exprimă în- 
găduinţa față de greșelile celui mai slab. Răbdarea aceas- 
ta își are forma desăvârșită la Dumnezeu. Iar prin altul se 


* Telegraful Român, an XCII, nr. 13, 26 mart. 1944, p. 1. Semnat: DS. 

exprimă răbdarea omului sub forța unor împrejurări care 
depășesc din punct de vedere fizic puterile lui. 

În înţelesul întâi, fără îndoială răbdarea este semn de 
tărie. Dar caracterul acesta și-l vădește poate şi mai mult al 
doilea fel de răbdare. Cel ce manifestă primul fel de răbdare 
are în orice clipă și putinţa de a-și manifesta superioritatea, 
așa zicând fizică. Cel ce manifestă al doilea fel de rărdare 
se află pentru moment într-o imposibilitate de a destrăma 
fizic povara împrejurărilor și simte apăsând cu durere asu- 
pra fiinţei sale greutatea vremurilor. Dar tocmai de aceea, 
cu atât mai de admirat se vădește tăria lui spirituală. Prin 
suflet el se arată superior împrejurărilor naturale și dureri- 
lor suferite în ființa lui. Puţinătatea lui în ceea ce privește 
forţa naturală se convertește în putere spirituală. Forţele 
externe se dezlănțuie nu fără o intenţie sau nu numai cu 
intenţia de a-i procura anumite suferințe, ci cu intenţia de 
a-l supune și spiritual. Dar prin răbdare duhul lui rămâne 
neatins și, după ce furtuna se liniștește, prin descurajarea 
duhurilor ispititoare, iese biruitor la larg pentru reluarea 
activității. 

Răbdarea aceasta este rezistență în duh, inexpugnabi- 
litatea fortăreței esenţiale din om. Tăria celor dintr-o fortă- 
reață se arată nu numai în forța lor de șoc, ci, când împreju- 
rările o cer, și în forța de a se face impenetrabili, neclintiți, 
rezistenți până ce durează asediul. Fierul este tare nu nu- 
mai prin puterea lui de a sparge când este aruncat în ceva, 
ci şi prin puterea de a nu fi spart când este lovit. 

Împrejurările războiului încep să devină tot mai gre- 
le și pentru neamul nostru. În primul rând, ni se va cere 
răbdare. Cu ajutorul ei vom suporta toate neajunsurile care 
vor veni, oricât de grele ar fi ele. Un om, sau un neam de 


x 

oameni, hotărât să suporte orice cu răbdare așteaptă tot ce 
poate veni cu liniște, gata să treacă, fără a-şi pierde cumpă- 
tul, prin orice suferinţe. 

Forța răbdării nu ne-o poate da decât credința în 
Dumnezeu. Dacă Îl avem cu noi pe Dumnezeu prin credin- 
ță, nu ne impresionează și nu ne înfricoșează nicio pierdere 
de obiecte ale lumii, nici chiar pierderea vieţii noastre. Căci, 
în definitiv, toate sunt sortite pieirii. Numai sufletul să ni-l 
păstrăm, iar pe el îl păstrăm dacă nu ne pierdem cumpătul, 
dacă nu ne slăbește credinţa, dacă nu ne cuprinde deznă- 
dejdea, dacă nu ne legăm, cu alte cuvinte, mai mult de făp- 
turi, sau de viaţa trecătoare, decât de Dumnezeu și de viața 
noastră netrecătoare. 

Răbdarea liniștită, născută din credinţa tare în 
Dumnezeu, este o putere care ne face superiori vremurilor 
grele. „Fii credincios până la moarte — spune Fiul omului, 
îngerului Bisericii din Smirna, în împrejurări grele —, și îţi 
voi da cununa vieţii” (Apocalipsa 2, 10). Cine va răbda, om 
sau neam, până la sfârșit, va birui. 

În vremuri ca acestea, și mai ales prin răbdare, se arată 
în toată splendoarea sa suveranitatea duhului, strălucind 
peste toate, desfăcut de orice robie, nereținut şi neîmpiedi- 
cat de niciun element nespiritual. În vremuri ca acestea ni 
se dă ocazia să ne arătăm mai presus de lume, fiind numai 
ai lui Dumnezeu, ca prin puterea Lui să ni se confirme la 
urmă şi mai hotărât locul nostru în lume. Neamul nostru nu 
vrea să existe în lume decât pentru Dumnezeu, fără să îm- 
piedice vreun alt neam de-a exista și el pentru Dumnezeu. 

Și nimeni nu-i va nega acest drept, pentru că nimeni nu 
poate nega lui Dumnezeu dreptul de a-l avea ca slujitor. 





Crucea — puterea creștinismului” 


Crucea este pentru creștinism o permanentă actuali- 
tate. Și în această actualitate a Crucii stă puterea lui. Este 
drept că adeseori mulți creștini și, ceea ce este mai trist, 
chiar mulți slujitori ai lui Hristos cel răstignit uită de acest 
adevăr. Slăbiciunea cărnii și poftele ei sunt mai ascultate 
decât porunca Domnului, și chiar rațiunea se pune lesne, 
cu tot aparatul ei de argumentare, la dispoziţia lor. 

Ei da, se spune, crucea a avut un rol la începutul 
creștinismului, pentru că prin acceptarea ei ne-a împăcat 
Hristos cu cerul. Dar cu aceasta s-a isprăvit rolul ei. [i cin- 
stim chipul ei în amintirea rolului pe care l-a avut la înte- 
meierea creștinismului. Dar altă legătură noi nu avem cu 
ea. Ea a fost o obligaţie exclusivă pentru Hristos, dar nu şi 
pentru noi. Noi nu avem decât să ne bucurăm de roadele 
ei, mulțumind lui Hristos, Care a acceptat-o pentru noi toți. 

Prin urmare, creștinismul este un uriaș capital spiritu- 
al, întemeiat și transmis nouă ca moștenire, din care avem 
să ne hrănim sufletul cu liniște în fața lui Dumnezeu. Noi 
suntem fericiții uzufructuari ai rezervorului de viață spiri- 
tuală alimentat de jertfa lui Hristos, iar dacă suntem preoți, 





* Telegraful Român, an XCII, nr. 14, 2 apr. 1944, p. 1. Nesemnat. 

beneficiarii unor slujbe care ne dau posibilitatea unui trai 
onorabil în cadrul acestei instituţii, asemenea slujbaşilor 
oricărei alte instituții. 

Biserica ar fi, după această concepție, din nenorocire 
prea frecventă, o instituție burgheză, un fel de Minister de 
Educaţie, având ca școli diferitele biserici parohiale; un mi- 
nister care oferă pentru un număr mare de inși locuri de 
plasare și care, este drept, se foloseşte, spre deosebire de 
școala propriu-zisă, în educaţia ce-o dă poporului, conti- 
nuu de numele lui Dumnezeu. Slujbașii ei se străduiesc, ca 
toți ceilalți funcționari, în tot felul să-și închege o stare ma- 
terială cât mai respectabilă, iar dacă vine vorba de suferin- 
țe, socotesc că este foarte rațional și chiar foarte compatibil 
cu misiunea lor să le evite cu orice preţ, chiar cu păgubirea 
mântuirii păstoriților, și-l declară lipsit de minte pe cel ce 
îndrăznește să susțină că un preot este dator să accepte de 
bunăvoie și suferința, până la ultima ei treaptă. 

Față de o asemenea mentalitate, este necesar să se 
spună răspicat: crucea este o permanentă actualitate pen- 
tru creștini și, în primul rând, pentru cei ce au ca misiu- 
ne specială să susțină cauza lui Hristos între oameni. lar 
permanenta actualitate a crucii înseamnă nu o doctrină oa- 
recare despre semnificaţia ei, căci realitatea crucii nu este 
cu adevărat decât acolo unde se experiază tot ce înseamnă 
ea. Actualitatea crucii înseamnă suportarea ei atunci când 
împrejurările o cer, iar alte dăţi, capacitatea de a o suporta 
oricând s-ar ivi ocazia. 

Unde crucea nu mai este actuală, în acest sens auten- 
tic și nealterat al cuvântului, creștinismul nu mai manifestă 
nicio vlagă, nu mai impune niciun respect, nu mai luptă cu 
niciun adversar și nici nu mai repurtează vreun triumf net. 

Dacă se mai ţine în viaţa statului, sau dacă mai trium- 
fă, aceasta se datorează mai mult unor puteri lumești, pe 
care se reazemă în chip slăbănog, iar asemenea triumfuri 
nu înseamnă înnoiri autentice ale puterii sale și nici cuce- 
riri reale ale sufletelor. Acolo de obicei preoții nu luptă cu 
mijloace adevărat și adânc duhovnicești — între care cel mai 
de seamă este crucea -, ci cu agresivitate lumească şi cu 
cuvântul jignitor, care sunt o adevărată boală cu care s-au 
ales prin molipsirea de la puterile lumești, în care şi-au pus 
vreme îndelungată toată nădejdea. 

În cruce este concentrată toată puterea creștinismului 
— înțelegând că ea este condiţia sau mijlocul absolut nece- 
sar pe care, realizându-l din partea noastră, primim pute- 
rea Duhului Sfânt. Ea exprimă toată scara de suferințe câte 
pot veni asupra unui om pentru Hristos, de la cea mai mică 
până la cea mai grozavă, dar în chip special exprimă treap- 
ta supremă a suferinței. Nu cred că se poate mântui vreun 
om care n-a suferit vreodată ceva pentru Hristos, care nu a 
luat și el un colţ din crucea Lui pe umerii săi. Orice evitare a 
suferinţei pentru Hristos este un păcat. Cine nu este în sta- 
re decât să beneficieze de cele ale lui Hristos, nu să și sufere 
pentru El, acela nu are comuniune adevărată cu El. 

Nu ne mântuim contemplând de la distanţa a două mii 
de ani jertfa Domnului pe crucea Golgotei, oricâte sughițuri 
de înduioșare ne-ar cuprinde. Această asumare a jertfei lui 
Hristos este totuși numai o asumare de la distanță. Calita- 
tea creștină a ființei noastre nu stă numai în acest sentimen- 
talism, care la urma urmei poate fi declanșat și la teatru, 
sau la orice lectură mai impresionantă despre cine știe ce 
erou tragic al vieţii omeneşti. O caracteristică esenţială a 
creştinismului, o mare noutate a lui este că ne revendică să 

urmăm pilda lui Hristos. Creștinătatea noastră este matu- 
ră şi întreagă numai când a trecut de la sentimentalismul 
spectatorului, la bărbăţia imitatorului. 

Crucea nu este pusă în istorie de lisus Hristos ca să 
rămână exterioară tuturor. Mântuitorul n-a spus: „Priviţi 
la crucea Mea”, ci „Fiecare să-și ia crucea și să-Mi urmeze 
Mie” [Matei 16, 24]. A lua crucea înseamnă a primi în fiin- 
ţa proprie toate durerile pe care le procură ea, înseamnă a 
o primi înăuntrul vieții proprii. Dacă vrem să primim pe 
Hristos în noi, să-L primim cu crucea Lui, care trebuie să 
ne devină cruce și nouă. Nu poți urma lui Hristos dacă nu 
iei crucea asupra ta. Căci a urma lui Hristos înseamnă a-l 
urma nu pe un drum exterior, geografic, ci pe drumul unor 
trăiri lăuntrice. Fără crucea care produce aceste trăiri, nu te 
poți ridica şi nu poți umbla pe drumul duhovnicesc al Lui, 
nu simți ceea ce simte EI, nu eşti aproape de El. Și cine nu 
merge, în sufletul său, pe drumul pe care a mers lisus în 
sufletul Lui ca om nu va ajunge la capătul la care a ajuns EI, 
la sânul Tatălui. 

Fericiți vom fi de vom urma lui Hristos pe drumul cru- 
cii Lui! Dar vai de oricare dintre noi, care se va feri să ia 
crucea pe umerii săi! Silindu-se să-și scape o viaţă de câțiva 
ani, O va pierde pe cea veşnică. 





Prima înviere" 


Gândurile noastre aleargă spre învierea din ziua de 
apoi ca spre punctul final, ca spre o culme ultimă, care le 
atrage cu farmecul ei misterios. Prin acea înviere vom fi re- 
stituiți în integritatea ființei noastre, ne vom regăsi pe noi 
înşine, cei de azi, fără ca să o luăm iarăși de la început, într-o 
repetiție monotonă, la care ar recurge un cârmuitor al lumii 
cu fantezia limitată. Gândurile ne aleargă spre ea înaintea 
ființei, pentru că, dacă trăim întinși spre viitor prin con- 
stituţia firii noastre, învierea reprezintă pentru noi viitorul 
saturat, momentul final al viitorului, care trebuie să aibă în 
el ceva prin care să nu se mai ceară după alt viitor. În învi- 
erea din urmă trebuie să-și găsească odihnă tensiunea firii 
noastre, să iasă din timp, cum ar spune filosofia; după ea 
nu mai poate fi altă zi, ci ea cade „în ziua de apoi”. 

În două feluri şi-ar putea găsi această tensiune a firii 
spre viitor o odihnă: prin căderea într-o amorţire vecină 
cu inconștienţa sau printr-o înălțare la o astfel de plinătate 
duhovnicească, încât să nu se mai simtă niciun gol în conţi- 
nutul trăirii, ca să nu se mai aştepte o clipă viitoare pentru 





* Telegraful Român, an XCII, nr. 15-16, 16 apr. 1944, pp. 2-3. Semnat: 

a-l împlini. Căci tensiunea spre viitor se naște în noi de fie- 
care dată numai după ce am epuizat cunoașterea, gustarea 
conţinutului prezent în conștiință. Atunci vrem să trecem 
la altă clipă, doar ne vom umple conştiinţa, prin această 
trecere, cu alt conţinut, cu ceva din realitate care ne lipsește 
momentan. 

Întrucât învierea din urmă este fie spre viaţa eternă, 
fie spre moarte, se poate ca aceste două feluri de învieri, de 
ieșiri din timp, să fie: una o înălțare în plinătatea spirituală, 
alta, o cădere în amorțirea spirituală. 

În învierea din ziua de apoi logica și simţirea firii ne 
spun că trebuie să se cuprindă toate înțelesurile vieții noas- 
tre și ale lumii acesteia. Căci și prin aceasta este învierea 
„Ziua de apoi”, adică încetarea tensiunii neodihnite după 
viitor. Tinzi spre viitor cu setea de a întregi viaţa și de a-i 
găsi un nou înţeles. 

Realizarea integrităţii vieții și descoperirea tuturor 
sensurilor ei nu le putem avea însă decât în legătură cu 
Cel ce reprezintă totalitatea existenţei. În noi trebuie să 
avem, după înviere, într-un fel care să nu ne anuleze con- 
știința personală, nu numai viaţa noastră, ci Viaţa îndeob- 
şte, căci altfel, n-am avea sentimentul plenitudinii şi nici 
toate simţurile. Plenitudinea de conținut spiritual, la care 
vom ajunge prin înviere, este una cu infinitatea acestui 
conținut, care totuși nu este identic cu noi înșine, dar stă 
cu noi într-o continuitate nedespărțită, chiar într-o anu- 
mită unitate. De eternitate ne vom bucura numai pentru 
că ne vom bucura și de infinitate. Vom fi, cu alte cuvinte, 
la sânul Tatălui, în intimitatea Lui, fără să ne contopim cu 
EI, ci în cea mai strânsă relaţie cu El. Relația face posibilă o 
comunicare de viaţă între cei ce sunt în relaţie, fără ca să-i 

amestece sau să-i contopească. Relaţia creează o anumită 
unitate în varietate. 

Vom vedea în noi Viaţa prin excelență, pe Dumnezeu, 
sau noi vom fi în Viaţă, în Dumnezeu. Cuvântul românesc 
în-viere exprimă acest fapt mai bine ca termenul cores- 
punzător din toate graiurile. Celelalte popoare latine zic 
resurrectio = ridicare din nou. Nemţii zic Auferstehung, căci 
traduc exact termenul grecesc anastasis. Aceste cuvinte nu 
exprimă decât scularea celui ce a murit, pentru o repetare 
a vieţii. Cuvântul înviere însă este străin, în etimologia lui, 
de ideea repetiției. El exprimă intrarea în viața cea adevăra- 
tă, dându-ne să înțelegem că existenţa noastră de aici încă 
nu este viață. (lisus zice tânărului bogat: „De vrei să intri 
în viaţă...” [Matei 19, 17]). În-vierea, în sensul românesc al 
cuvântului, pune accentul pe Viaţă, ca Evanghelistul loan. 
Descoperim aici o miraculoasă identitate între creștinis- 
mul românesc şi duhul ioaneic („Cel ce are pe Fiul are Via- 
ţa” Ioan 5, 12. Învierea este așezarea lângă „râul Vieţii” şi 
hrănirea din „pomul Vieţii”, adică din Dumnezeu-Omul, 
Apocalipsa cap. 22). 

Învierea fiind sălășluirea celor vrednici în Viaţă, în 
plenitudinea existenței divine, dar totodată descoperi- 
rea întregului sens, sau a tuturor sensurilor ei, coincide 
în chip necesar cu Judecata din urmă și supremă. Căci 
descoperirea înţelesului deplin al existenţei înseamnă şi 
o judecare la lumina acelui înţeles a existenței noastre de 
până atunci, a existenței pământești. Totul se va lumina 
deplin la Judecata din urmă, totul se va înţelege, ce este și 
ce a fost. Se va lumina fiecare din paşii noștri pământeşti 
și întreaga traiectorie a vieţii de aici. Ni se va descoperi și 
vom înţelege atunci cât de rea sau cât de bună a fost una 

sau alta din faptele noastre pământești sau întreaga viață 
de aici. Dacă în cursul vieţii pământeşti ne dăm seama 
mai puţin deplin de valoarea, de repercusiunile, de raţi- 
unea unei fapte bune şi ne hotărâm pentru ea mai mult 
din credinţă și din ascultare de Dumnezeu, atunci o vom 
înțelege din marele ansamblu cosmic sau istoric în care 
s-a încadrat, din temeiurile adânci din care s-a impus, și 
înțelegerea aceasta va spori în noi însutit „răsplata”, adică 
fericirea pentru săvârşirea ei. lar raționamentele perverse 
care au sprijinit săvârșirea faptelor ticăloase, acoperind 
adevărata lor calitate, se vor topi la lumina acelei desco- 
periri a tuturor și a deplinelor înţelesuri ale lumii și vieţii, 
dând la iveală vastele şi profundele urmări distrugătoare 
şi temeiurile de răutate ale faptelor păcătoase. 

Astfel în-vierea, ca sălășluire în plenitudinea Vieţii, ca 
revărsare a Vieţii necreate peste făpturile capabile de aceas- 
tă fericire, este în chip firesc împreunată cu Judecata ultimă, 
cu aprecierea supremă a vieții pământești și cu decretarea 
sorții definitive a fiecăruia, ca să nu se mai aștepte în aceas- 
tă privință nimic de la viitor. 

Dar intrarea în Viaţă înseamnă urcarea treptei celei 
mai înalte, care ne trece, din ceea ce-i trecător şi de sub 
forța creatului, în zona netrecătoare a eternității. Ca să 
ajungem acolo, trebuie să mai urcăm însă şi alte trepte. 
Trebuie să înaintăm în lumina pe care o proiectează Viaţa 
departe în jurul ei, încă de când suntem pe pământ. Pen- 
tru a putea pătrunde în sânul Vieţii trebuie să ne obișnu- 
im ființa cu ea încă de aici. Ni se cere, cu alte cuvinte, îm- 
plinirea anumitor condiţii în petrecerea noastră pămân- 
tească. lisus îi spune tânărului bogat: „De vrei să intri în 
viață, păzeşte poruncile” (Matei 19, 17). Apostolul loan zice: 

„Noi știm că ne-am strămutat din moarte la viață, pentru 
că iubim pe fraţi. Cine nu iubește pe fratele său rămâne 
întru moarte” (1 loan 3, 14). 

În cuvintele Sfântului Apostol nu numai că ni se în- 
făţișează condiţia pe care trebuie să o împlinim pentru a 
ajunge la înviere, ci se arată clar, ceea ce spuneam mai 
înainte, că „intrarea în viață” trebuie să înceapă de aici. 
lar în Apocalipsă această „intrare în viață”, care are loc 
în cursul existenței pământești, este numită chiar înviere, 
și anume prima înviere, spre deosebire de intrarea la Viaţa 
deplină, care este numită a doua în-viere sau învierea ulti- 
mă (Apocalipsa 20, 6). 

Învierea din ziua de apoi nu este așadar un fenomen 
produs de Dumnezeu, ca un Deus ex machina, în chip ex- 
terior, ca să pună lumea în uimire cu puterea Lui de-a 
face lucruri ciudate, ci ea va fi urmarea, să zicem orga- 
Nică, a învierii de aici, a înaintării noastre încă din cursul 
vieții pământești în regiunea Vieţii, adică a Duhului, căci 
viața netrecătoare nu este cea a trupului, ci cea a Duhului, 
a intrării duhului nostru în Duhul lui Dumnezeu. Cine 
a crescut cu spiritul, cine s-a consolidat în adâncimi- 
le duhului, cine a ajuns la prima intrare în Viaţă, adică 
la prima înviere, pe acela nu-l mai atinge „moartea a 
doua”, de la Judecata din urmă, zice tot Sf. Apostol loan 
(Apocalipsa 2, 11; 20, 6), căci moartea a doua se referă la 
duh, iar duhul aceluia este Duhul lui Dumnezeu. Pe acela 
îl atinge numai moartea primă, cea de la sfârşitul vieții 
pământești, care se referă la trup. 

Cum dobândim „învierea cea dintâi”? Păzind porunci- 
le, spune Mântuitorul. Dacă am vrea să concentrăm cuprin- 
sul acestor porunci, am putea spune că două lucruri se cer 

pentru învierea cea dintâi și deci și pentru cea de-a doua: 
omorârea poftelor și a patimilor şi iubirea de frați. Între ele este 
o strânsă legătură, căci prin pofte și patimi se manifestă 
egoismul, iar omorârea egoismului face loc iubirii de fraţi. 
De aceea, Apostolul Pavel poate numi o dată drept condi- 
ție a dobândirii „Vieţii” primirea „morţii lui lisus în trup” 
(2 Corinteni 4, 10), iar Apostolul Ioan poate vedea această 
condiţie în iubirea de fraţi (1 loan 3, 14), cu toate că fiecare 
din aceşti apostoli își alternează alte dăți poziţia (Pavel: „de 
nu am dragoste, nimic nu sunt” (1 Corinteni 13, 2); loan: „și 
lumea trece și pofta ei, dar cel ce face voia lui Dumnezeu 
rămâne în veac” 1 loan 2, 17). 

Condiţia învierii celei dintâi este, cu alte cuvinte, 
moartea ascetică și dragostea. Moartea ascetică înseamnă 
suprimarea poftelor și a patimilor egoiste, prin acte voite şi 
prin suportarea de bunăvoie a suferințelor aduse de împre- 
jurări. Ele culminează în moartea trupului, propriu-zisă, 
care este cu atât mai mult mijloc de trecere la învierea cea 
de-a doua, cu cât este suportată mai mult pentru Hristos. 
Moartea ascetică este mijloc de trecere la învierea cea dintâi, 
iar moartea martirică este mijlocul excelent de trecere la în- 
vierea cea de-a doua. 

Dar condiţia desăvârșită este dragostea de frați. Moar- 
tea ascetică este numai o lucrare de curăţire a drumului iu- 
birii. În zadar omori poftele din tine, dacă nu o faci pentru 
a ajunge la dragostea de fraţi, ai omorât deodată cu ele și 
viața din tine. Și omorând viaţa din tine, ai omorât capaci- 
tatea de a te împărtăși de Viaţa veşnică. Cine nu mai are ni- 
cio poftă de viaţă nu mai primește nici Viaţa veşnică. Sunt 
distruse în el toate resorturile; acela respinge și Viaţa, într-o 
supremă scârbă de existenţă. 

În dragostea de frați simțim gâlgâind Viaţa, o viaţă su- 
perioară celei egoiste și pătimașe. Prin ea se sporeşte viața 
în fiecare dintre cei ce se iubesc. Și ea este o revelare parția- 
lă şi anticipată a Vieţii depline şi veșnice. Cine nu mai simte 
dragostea de om să știe că este pe marginea morții veşnice. 
De nimic nu trebuie să ne ferim atât de mult ca de lipsa de 
dragoste, şi nimic nu trebuie să cultivăm atât de stăruitor 
ca dragostea de om. Aceasta este calea spre înviere, aceasta 
este Viaţa. 

Praznicul Paştilor, dându-ne ocazia să medităm asu- 
pra învierii noastre, să ne fie cel mai însemnat prilej de 
deprindere în dragostea de frați. Şi împrejurările în care 
cad aceste Paști ne dau multe prilejuri de a ne deprinde în 
această dragoste. Îi avem pe cei săraci, pe refugiaţi în mij- 
locul nostru. Să-i primim, căci prin ei Îl primim pe Hristos, 
primim Viaţa. 


„Un neam trăieşte prin sufletul său”” 


L-am auzit la multe ocazii pe Înaltpreasfinția Sa 
Mitropolitul Nicolae rostind, cu acel accent de putere care 
Îi este propriu, aceste cuvinte. Dar nici eu, şi poate că nici 
ceilalți auditori nu am înțeles în toată semnificația ei aceas- 
tă afirmaţie, cum o înțelegem în zilele de azi. 

El este un adevăr dedus din contemplarea istoriei noas- 
tre, dar, pentru a-i simți toată puterea, este necesar să-l ai 
în față, sau în experienţă, devenit trup, devenit act al vieţii 
proprii şi al vieţii obşteşti. Astăzi, acest adevăr se verifică 
din nou în actualitatea vie. Şi poate mâine se va verifica 
într-o măsură și mai deplină. 

În vremuri de prosperitate societatea omenească se 
obișnuiește atât de mult cu diferite obiecte cu care își des- 
fată viața trupească, încât i se pare că fără de ele viaţa ar fi 
cu neputinţă. Se obișnuiește de asemenea cu anumite înles- 
niri pe care i le face posibile organizarea vieții de stat. Însă 
când vin vremuri de strâmtoare, aceeași societate constată 
cu uimire că poate trăi şi fără obiectele de lux sau fără în- 
lesnirile pe care i le poate oferi statul când nu este apăsat 





* Telegraful Român, an XCII, nr. 17, 23 apr. 1944, p. 1. Semnat: D. 
Stăniloae. 

de împrejurări grele. Omul își descoperă atunci o putere de 
care cam uitase înainte: își descoperă sufletul, cu vitejia și 
cu răbdarea lui și cu o forţă care este în stare să îl susțină în 
cele mai modeste sau mai primejdioase împrejurări. El se 
minunează cu cât de puţin poate să se mulțumească și câtă 
putere are de-a înfrunta orice suferință, până și moartea. Se 
obișnuiește să trăiască sub o ameninţare continuă a vieții. 
Fiinţa lui, departe de a se slăbi în astfel de împrejurări, se 
fortifică. Omul își dă seama acum că toate lucrurile şi obiș- 
nuinţele comode și complicate din vremea de prosperitate 
nu erau esenţiale, că esenţialul este sufletul din el, cu pute- 
rile de rezistenţă și de adaptare la greutăţi, de înfruntare a 
tuturor primejdiilor. 

Astfel înțelegem cum s-a putut menţine poporul nos- 
tru în Moldova şi în Muntenia printre războaie ce se succe- 
dau la scurte intervale. Și înțelegem cum s-a putut menţine 
românismul transilvănean, în stare de iobăgie și sub un re- 
gim de persecuție, veacuri de-a rândul. Trecutul de grele 
împrejurări a transmis timpurilor de libertate națională un 
neam voinic, sănătos trupeşte și sufletește, într-o stare cum 
poate nu am fost capabili în aceste timpuri mai noi să-l păs- 
trăm, cu toate înlesnirile pe care ni le-a pus la dispoziție 
viaţa într-un stat liber. 

Toate acestea ne dovedesc că sufletul este mai tare ca 
toate. Bună va fi și civilizaţia, dar cu o condiţie: să nu facă 
societatea să uite de suflet, atrăgându-i atenţia spre luciul 
obiectelor. Numai dacă sufletul este prezent, spiritualizând 
comportarea omului față de lucruri, făcându-l să nu se li- 
pească de ele, societatea nu decade. 

Dată fiind această putere a sufletului, care rămâne cu 
omul și atunci când toate împrejurările îl strâmtorează și-l 

sărăcesc de o mie şi unul de lucruri ale civilizaţiei, vremea 
de azi cu greutățile ei nu ne produce nicio temere cu privire 
la viitorul neamului. 

Poate că îi este greu unei pături de oameni, șubrezi- 
tă printr-o obișnuință de veacuri cu un trai delicat, să se 
adapteze unei vieţi aspre și lipsite de atâtea lucruri moi și 
subţiri. Dar neamul nostru în general este un neam de plu- 
gari. Chiar pătura intelectuală este în marea ei majoritate 
formată din copii ai brazdei, care își regăsesc repede legă- 
turile cu maica natură. 

Un astfel de neam nu piere și nu pierde nimic în 
împrejurări ca cele de azi sau ca cele ce mai pot prove- 
ni. Dimpotrivă, se înzdrăveneșşte și mai mult trupește și 
sufletește. Războaiele și băjeniile vântură de obicei lu- 
crurile neesenţiale și inconsistente ale civilizaţiei, toate 
acele șubrede construcţii prin care omul a căutat să-și 
facă viaţa mai desfătată, moleșindu-se și uitându-și de 
suflet. Viaţa redusă la simplitatea şi esenţialul ei, adică 
la puterea de-a exista prin virtuțile sufletului, nu o poate 
păgubi, exceptându-i pe cei ce stau faţă în faţă în frontu- 
rile de luptă. 

De aceea, neamurile nu pier niciodată prin cauze ex- 
terne, ci numai când au intrat într-o putreziciune internă, 
prin decădere sufletească, sub influenţa unei civilizaţii care 
roade temeliile ei morale. 

Un neam până își are sufletul tare, sănătos nu are 
să se teamă pentru existenţa lui. Tăria sufletului atârnă 
însă atât de mult de credinţa religioasă, încât se poate 
chiar spune că se exprimă prin credinţă. Vârtoșia sufle- 
tească se arată prin credinţă. Sufletul slab, sufletul epa- 
vă, este sufletul care nu mai poate crede. Cu cât este mai 

neșovăitoare, mai neclintită credinţa, cu atât este mai tare Să ne întărim mai ales prin certitudinea că ceva va sta 
sufletul, și cu atât este mai în stare cel ce-l are să suporte şi va rămâne neîmprăștiat de asprimea acestor vremuri: 
orice, să se adapteze la orice împrejurare grea, să biruie nația noastră cea sănătoasă şi credincioasă. fi 


strâmtorările prin răbdare, prin optimism, prin nădejde. ; | 
Noi putem avea o deplină siguranță pentru neamul (E | 

nostru, căci întrunește aceste condiţii. Nu este vorba de : | 

soarta personală a unora dintre noi. Oricare ar fi ea, putem | 

avea certitudinea absolută că neamul nostru de plugari cu 

suflet tare va trăi. Un neam ca acesta nu este atins de nimic. | 

Tot ce poate veni trece pe deasupra lui. | 
Liniştea lui sufletească i-o spune aceasta, liniște care | | 

este în același timp semnul măreț al tăriei lui de suflet și al | | 

credinţei, peste care nu trece nicio umbră. ÎI 
Un student teolog care a sosit de la Iași în zilele trecu- 

te îmi spunea ce impresie reconfortantă i-a făcut vederea | 

plugarilor care, aproape de Iaşiul rămas pustiu, își arau | 

pământurile în același ritm domol al eternității coborâte | 

în timp. lar un plugar, rudenie de-a mea, nimerindu-se în 

casă la mine în timpul unei alarme aeriene, după bombar- 

damentul de la București, şi văzând tulburarea celor ai ca- 

sei, nu mai știa cum să-i liniștească. lar de vremurile ce-ar 

putea să vină spunea: 


„Noi n-avem nicio grijă de ele. Ne doare numai gândul | 
la feciorul din Crimeea și la fata de la București. Cât pen- | 
tru noi, chiar așa ne simțim, de parcă nici n-ar fi nimic”. | 


Neliniște îi mai strecurăm poporului noi, domnii, care | 
nu mai avem tăria lui de suflet. 

Să învăţăm de la popor, turnând fier în trestia ființei 
noastre, care tremură exagerat la toate adierile. 





| 

| 
: | 
[23 





Creștinismul şi pacea viitoare” 


Toate puterile naţiunilor care sunt angajate în acest 
război sunt concentrate în vederea împlinirii marilor sar- 
cini pe care le impune apărarea patrimoniului lor material 
și spiritual. Toate puterile naţiunilor sunt închinate războ- 
iului pentru a ieși biruitoare din el, sau cel puţin pentru 
a-și salva fiinţa și teritoriul naţional, rotunjit în marginile 
statului lor liber. 

Cu toate acestea, se vorbește din ce în ce mai mult de 
pace. Așa cum o grupă de oameni ce urcă obositor spre vâr- 
ful unui munte își împrospătează puterile vorbind despre 
vederea care li se va deschide când vor ajunge la ţinta ur- 
cușului. Silinţele uriaşe ce le fac popoarele în luptă nu au 
războiul ca ultim scop, ci toate neamurile privesc războiul 
ca mijloc pentru a dobândi o pace care să le fie favorabilă 
unei viețuiri nestingherite și prospere. 

De aceea este firesc să le auzim chiar în vremea războ- 
iului vorbind despre pacea pe care o doresc, despre pacea 
pentru care sunt în stare să plătească prețul celor mai mari 
sacrificii, dureri și osteneli. 





* Telegraful Român, an XCII, nr. 19, 7 mai 1944, p. 1. Semnat: D. 
Stăniloae. 

Dar în discuţiile despre pace, care se aud în toiul aces- 
tui război, remarcăm câteva elemente care nu s-au putut 
constata în discuţiile despre pace dinspre sfârșitul războiu- 
lui trecut, sau din cursul altor războaie. Primul element nou 
este prezența foarte simțită a personalităţilor și a grupărilor 
bisericești în discuţiile contemporane despre pace. În cursul 
războiului mondial trecut, se pronunţa uneori papa asupra 
păcii, dar o manifestare mai sistematică și mai masivă din 
partea celorlalte Biserici nu s-a produs. Acum lucrurile s-au 
schimbat. Mișcarea pentru apropierea Bisericilor, care s-a 
inițiat după războiul trecut și a ajuns la organizări destul 
de serioase, care se mențin cu toată greutatea vremurilor, 
a trezit în sânul grupărilor creștine afiliate conștiința pu- 
terii creștinismului ca factor mondial și, datorită acestui 
fapt, asistăm azi la formulări de planuri și la demersuri în 
favoarea păcii cu mult mai articulate decât în cursul celui- 
alt război. Dacă papalitatea azi, lipsită de orice instrument 
politic mai de seamă din cauza situaţiei deplorabile în care 
se află statele catolice, nu mai este în măsură să facă să i se 
ia în seamă vreun cuvânt privitor la pace, în schimb cele- 
lalte Biserici şi confesiuni creștine activează cu apreciabilă 
eficacitate pe acest teren, afirmând în memorii și rezoluţii 
principiile evanghelice de care trebuie să se țină seama la 
încheierea păcii. 

Din partea Bisericii noastre s-a rostit recent Înaltprea- 
sfinția Sa Mitropolitul nostru Nicolae. Cele trei idei cardi- 
nale formulate de Înaltpreasfinţia Sa, ca principii absolut 
necesare ale unei păci trainice, rezumă tot spiritul creștin 
în care trebuie să se realizeze viitoarea ordine a lumii și se 
întâlnesc în general în aproape toate memoriile întocmi- 
te de diferitele confesiuni creștine, chiar dacă fiecare le-a 

formulat altfel, cu alte cuvinte și argumente, şi amestecate 
printre alte multe deziderate mai puţin esenţiale. 

Dar un element și mai interesant al discuțiilor actua- 
le despre pace este faptul că principiile creştine înfățișate 
de reprezentanţii Bisericilor au un ecou tot mai puternic în 
planurile pe care le formulează înșişi oamenii de stat. Lu- 
crul acesta ni-l face cunoscut îndeosebi Adolf Keller, con- 
ducătorul biroului central al mișcării ecumenice, cu sediul 
în Geneva, într-o carte publicată de curând cu titlul: Despre 
reclădirea spirituală (Vom geistigen Wiederaufbau). În această 
carte autorul arată cum în conștiințele bărbaţilor de stat își 
face loc tot mai mult ideea că ordinea lumii după război nu 
este numai o chestiune de aranjamente politico-economi- 
ce, ci „ea este și o problemă de refacere spiritual-morală a 
omenirii”. 


„De importanţă hotărâtoare este formarea unui nou 
ethos, care să se extindă din sfera personală asupra vieții 
public-politice.” 


Desigur, pacea nu se va putea stabiliza fără a se insta- 
ura o epocă de dreptate și de libertate pentru neamuri și 
indivizi, dar de dreptate și de libertate în spirit de comu- 
niune. Însă temeiul acestora nu-l poate forma simpla lege 
a statului sau a unei organizări internaționale. Temeiul lor 
trebuie aşezat în suflete, în respectul lăuntric şi voluntar 
al fiecăruia pentru dreptatea şi libertatea tuturor, în etho- 
sul cel nou, de care vorbește Adolf Keller și care de aceea 
este prima condiţie a păcii viitoare. Numai un cuget creș- 
tin și statornicit adânc şi trainic în suflete este în stare să 
poarte fără primejdie pe umerii săi o ordine a libertății, 

căci el ajută omului să adâncească ideea de libertate, să o 
vadă împletită cu sentimentul de răspundere pentru alţii, 
şi nu ca anarhică afirmare a eului propriu. Numai acest 
cuget creștin va înțelege prin dreptate nu numai dreptatea 
proprie, ci dreptatea întinsă ca un factor de echilibru pes- 
te toată lumea. Și, iarăși, numai o stare de înălțare creștină 
a sufletelor va fi în stare să realizeze duhul de frățietate 
care-i trebuie omenirii. 

Secolele recente au fost stăpânite de pornirea unila- 
terală a emancipării omului. Democraţia a stat sub sem- 
nul acestei răsăriri a omului oprimat la lumina demnității 
proprii. Mișcarea aceasta a fost necesară. Prea se pierdeau 
multe ființe omenești într-o viețuire amorțită, vegetativă. 
Fiecare față de om are o valoare unică pe lume înaintea lui 
Dumnezeu. 

Dar în veacurile recente, această năvală a ființelor 
omenești pe planul mai înalt al vieţii s-a făcut numai prin 
afişarea de pretenţii. Afirmarea pretențiilor și a drepturilor 
proprii nu este însă un mijloc deplin de creștere a omului. 
Dimpotrivă, în multe privinţe, omul pretențiilor cade mai 
jos din punct de vedere spiritual decât omul care se mul- 
țumește cu o viață simplă şi nebăgată în seamă. Abia după 
ce libertatea și drepturile de egalitate și de cinste dobândite 
sunt interpretate ca obligaţii pentru o mai deplină slujire a 
societății, omul a ajuns la statura spirituală matură, la care 
îl vrea Dumnezeu. 

Sistemul politic colectivist a crezut că îi poate obliga pe 
oamenii egalizaţi, la această slujire, prin forță. EI a voit să 
sintetizeze rezultatele democraţiei cu obligaţiile ce rezultă 
pentru om din dobândirea lor. Dar folosindu-se de teroare 
a anulat dintr-odată toate avantajele spirituale pe care le-a 

câștigat omul prin lupte grele în cursul istoriei. Omul siste- 
mului colectivist nu mai este nici liber, nici responsabil. 

După asemenea experienţe, lumea pare a se îndrep- 
ta spre reala sinteză între libertatea dobândită în era de- 
mocrată și obligaţiile care fac din omul liber o adevărată 
personalitate, iar din societate o frăție voluntară. Temeiul 
acestei depline realizări a omului numai cugetul creștin îl 
poate da. 

Lumea tinde spre o ordine în care toți oamenii și toate 
popoarele să se bucure de dreptate, de libertate, de egalita- 
te, dar în același timp să-și interpreteze acestea nu în scop 
egoist, ci ca o sporire a obligaţiilor de slujire. Într-acolo 
duce drumul deplinei realizări a omului. Și acesta pare să 
fie drumul istoriei. Libertatea şi dreptatea nu sunt ultimul 
scop al popoarelor, dar, iarăși, fără de ele nu este cu putință 
pacea. 

Adolf Keller spune: 


„Numai ethosul creștin formează temeiul indispensabil 
pentru o adâncire a noțiunii libertăţii, pentru o dreptate 
socială reală și pentru crearea unei comunităţi de popoa- 
re, care să aibă respect de drepturile de viaţă ale tuturor 
statelor”. 


Cunoscând perfect puterea de influență a grupărilor 
creștine americane asupra bărbaţilor de stat, Keller poate 
scrie: 


„Din biserici pătrunde în cabinete și în rândurile eli- 
tei politice tot mai mult convingerea despre necesitatea 
unui ethos creștin pentru reclădirea lumii. Nu este posi- 
bilă o securitate fără respectul tratatelor, fără acea putere 


ee m mem ma 

fundamentală, care silește ca pactele să fie împlinite. Fără 
o temelie etică nu este posibilă o comunitate de popoa- 
re, o societate a naţiunilor. Fără o obligativitate etică în 
lăuntrul unei comunități niciun om nu mai are încrede- 
re azi în vreun sistem pur economic, care să fie aruncat 
în lume ca un nou experiment. Fără o nouă înclinare sub 
maiestatea transcendentă a unei dreptăți superioare, care 
singură poate înfăptui o pace dreaptă și durabilă, lumea 
nu mai are azi încredere în niciun tratat de pace și în nicio 
conferință de dezarmare. Că în această privință lumea a 
ajuns la o convingere care crește treptat se poate constata 
din ceea ce se aude în cercurile conducătoare ale lumii 
apusene [...]. Există o convingere sinceră care a crescut, în 
ultima analiză, pe terenul semănat de Biserici”, 


Dacă sfârșitul războiului trecut a dat ocazie la tot fe- 
lul de utopii și la iluzia naivă că pacea lumii se poate clădi 
durabil fără a se face apel la puterile spirituale ale credinţei 
religioase, amarele decepțţii pe care le-a încercat omenirea 
i-au ajutat să înveţe a se încrede mai puțin în puterile ima- 
nente, în planuri de „experţi” și în „paragrafe” de avocați. 

Poate nici la începutul războiului actual omenirea nu 
era pregătită pentru o înțelegere a rolului credinței în așeza- 
rea viitoarei ordini sociale. Fiecare din taberele beligerante 
va fi pornit la luptă cu convingerea că va isprăvi repede 
cu partida adversă și-și va putea extinde şi mai mult hege- 
monia. Dar pe măsură ce adversarii s-au afundat tot mai 
mult în durerile războiului, în suferința comună, și-au dat 
seama că numai prin forță niciunul nu poate dispune ușor 
de celălalt, și-a făcut loc convingerea că este în interesul 
tuturor să mobilizeze la sfârşitul războiului alte forțe decât 
cele silnice, forțele morale, pentru a pune un dig statornic 
în calea unui nou cataclism. 

Şi așa, războiul devine însuși un mijloc pedagogic al 
omenirii, un mijloc prin care societatea umană creşte și se 
maturizează întru spirit. 

Când doi oameni încep să se bată, fiecare o face cu 
gândul de a-l îngenunchea pe celălalt. Dar dacă lupta se 
prelungește şi amândoi slăbesc tot mai mult, fără a se pu- 
tea înfrânge, încep a se preţui, a regreta începutul luptei, a 
cugeta cu mai multă îngăduință despre drepturile recipro- 
ce. Lupta le devine un prilej de maturizare spirituală și de 
adâncire a cugetului moral. 

Războiul actual va fi început din anumite pofte de ex- 
tindere a stăpânirii lumești. Dar, pe măsură ce se prelungeş- 
te, se cristalizează tot mai mult ca un război pentru scopuri 
creştine, pentru așezarea omenirii în temeiurile creștine ale 
existenţei. 







Bibliografie” 


I. Lupaș, Studii istorice, vol. IV, Sibiu, 1943. 


La fecunda operă a dlui prof. lon Lupaș se adaugă un 
nou volum, cuprinzând „studii, conferinţe şi comunicări is- 
torice” dintre cele mai interesante și mai valoroase pentru 
evidenţierea rolului pe care neamul românesc l-a jucat în 
trecut pe aceste meleaguri. 

Titlurile câtorva din studiile cuprinse în acest volum 
ajung să arate cât de importante sunt evenimentele şi te- 
mele istorice tratate în cadrul lui: „Cuscrul maramureșean 
al lui Ștefan cel Mare: voievodul transilvan Bartolomeu 
Dragft (1493-1498), „Răscoalele țărănești transilvane în 
veacul XVI”, „Dosoftei, mitropolitul Moldovei (1671-1673 
și 1676-1686)”, „Emigraţiuni în masă peste Carpaţi în 
cursul veacului XVIII”, „Contribuţii documentare la isto- 
ria satelor transilvane”, „Misiunea episcopilor Gherasim 
Adamovici şi loan Bob la curtea din Viena în anul 1792”. 

Studiul istoric despre satele transilvane cuprin- 
de mai multe subdiviziuni dintre care amintim: „Ţărani 





* Telegraful Român, an XCII, nr. 19, 7 mai 1944, p. 4. Semnat: D. 
Stăniloae. 

români știutori de carte în sec. XV-XVII”, „Măcelul din 
găliște (1774), „Sate românești răzvrătite”, „Mucenicul de 
la Roma şi mucenicii de la Kufstein. Audienţa lui Oprea 
Midăuș din Săliște şi a lui Moise Măcenic din Sibiel la 
curtea din Viena în anul 1752”, „Infiinţarea regimurilor de 

raniţă transilvană. Răscoala țăranilor de la Mocod şi din 
Zagră (1757). Rebeliunea lui Todoran din Bichigiu și frân- 

erea lui în roată (1763)”, „O anchetă la Cioara” și alte in- 
mâţii din răscoala lui Horia. 

Volumul, pe cât se vede, cuprinde multe studii de de- 
taliu, dar de mare însemnătate pentru cunoașterea spiri- 
tului general al vieţii româneşti din Ardeal în veacurile 
trecute. DI prof. lon Lupaș, cu vasta-i erudiție istorică, știe 
să aducă informațiile singulare și mărunte în legătură cu 
evenimentele importante ale timpului, pentru a le colora 
şi explica pe cele din urmă în cauzele lor şi a stabili reper- 
cusiunile lor. 

Viaţa istorică a Transilvaniei a fost purtată de mulți- 
mea românească. Dar cu isprăvile ei s-au lăudat puținii vo- 
ievozi Şi nobili unguri, care îşi aveau cronicarii bine plătiți. 
Faţă de asemenea împrejurări, metoda cea mai bună de-a 
stabili meritele și aportul real al poporului român este că- 
utarea amănuntului prizărit în cine știe ce notiță de pe o 
carteuitată, sau în documentele private, modeste, nebăgate 
în geamă. 

De aceea dl prof. lon Lupaș a făcut foarte bine că a dat 
atât de mare extensie în acest volum unui studiu despre sa- 
ţele transilvane. Calea aceasta trebuie urmată mai departe, 
deși nu trebuie neglijată nici urmărirea istoriei „mari”, ofi- 
ciale, a Transilvaniei, pentru a înţelege la justa valoare atât 
e cea din urmă, cât şi rolul românismului transilvan. 

Prin dl prof. lon Lupaș istoria transilvană a intrat în- 
tr-o fază mai matură, mai genetică, mai largă în orizonturi, 
mai stufoasă. După o mai lungă perioadă de asemenea stu- 
diu, ne vom putea aștepta și la o sinteză mai veridică, mai 
realistă a istoriei românismului ardelean. 





Infrăţirea naţională” 


Marile dureri și strâmtorări apropie oamenii întreo- 
laltă. În durere omul devine mai om, se regăseşte pe sine 
în miezul umanităţii sale. Când toate îi merg omului bine, 
când viaţa i se desfășoară lin, fără răni și fără zdruncinături, 
având la îndemână în orice clipă toate lucrurile cu care s-a 
obișnuit, existența i se automatizează cu ușurință, ochiul 
spiritual își pierde puterea de trezvie și de sesizare a zo- 
nei din adâncime. Puterile de viață ale omului se transfor- 
mă aproape toate într-o grijă instinctivă a automatului, de 
a funcționa perfect, de a avea la îndemână tot ce-i trebuie 
pentru această funcționare perfectă. 

Când însă automatul este izbit serios, nu printr-o mo- 
mentană absenţă a materialului de consumaţie, ci printr-o 
lovitură care pune însăși viața omului în primejdie, atunci 
sub coaja sfărâmată a automatismului țâșneşte dintr-oda- 
tă viaţa spiritului, eul intim al omului, sau, mai bine zis, 
insul uman se coboară fulgerător în sine însuși, învio- 
rându-și eul intim, pe care îl constată ca zona esenţială a 
fiinţei sale. 





* Telegraful Român, an XCII, nr. 20, 14 mai. 1944, p. 1. Semnat: D. 
Stăniloae. 

Carapacea obișnuințelor din vremuri liniștite îi dă 
omului părerea că viaţa îi este apărată, dar tocmai de aceea 
ea formează și un zid izolator faţă de ceilalți semeni, dân- 
du-i iluzia că nu are nevoie de ajutorul nimănui pentru a 
se menține în viață. Când însă această carapace este sfărâ- 
mată sau găurită de mari lovituri şi grele dureri, omul se 
întâlnește ochi în ochi cu sine, ca ceea ce este, dezbrăcat de 
armura înșelătoare în care s-a baricadat, mic și neputincios 
în fața uriașelor puteri puse în existență de Dumnezeu. Ne- 
maiputându-se sprijini pe sine însuși și pe obiectele între 
care s-a obișnuit să cugete că este inexpugnabil, el își în- 
dreaptă toată nădejdea la Dumnezeu, iar în al doilea rând, 
la asistența oamenilor. Devenit om şi nimic altceva, nimic 
care să-i acopere umanitatea și să i-o distanţeze de alţii, de- 
venit suflet, care vrea să trăiască, el îi descoperă şi pe cei- 
lalți oameni. 

Umanitatea este relație înţelegătoare între suflet și 
suflet. Omul nu cuprinde în sine pe alt om, dar ființa sa 
întreagă simte trebuința altuia, așa cum plămânul simte 
trebuința aerului. Omul se opune altui om, dar îl și caută, 
ca pe o întregire. Şi cu cât devine cineva în chip mai curat 
om, cu cât își descoperă mai deplin umanitatea, cu atât se 
descoperă mai mult ca unul ce-și caută întregirea prin se- 
menii săi. 

lar durerea este o piatră care îl trage pe om în miezul 
umanităţii sale. 

Prin durere omul se descoperă aşadar nu numai pe 
sine ca om, ci și pe ceilalți semeni ca fraţi, ca întregiri ale 
vieţii sale. Prin durere oamenii se regăsesc în apropierea și 
frăţietatea lor, în unitatea lor de relaţie, în unitatea de mă- 
dulare care se intercondiționează în existența lor. 

lată un motiv pentru care lisus a primit suferința și 
moartea. Le-a primit ca să ne vină în maximă apropiere, ca 
să ne simtă frați şi să-L simțim frate, ca să ne dogorească 
cu umanitatea Lui, care este și umanitatea noastră. În chi- 
nurile morții lisus ne-a găsit pe toţi ca mădulare corelative 
ale Sale, și tot în răstignirea pentru noi Îl găsim lângă noi, 
întregindu-ne desăvârșit. 

Necazurile vremii actuale ne dau putinţa să trăim din 
plin acest adevăr. Fiii neamului se adună sub ochii noştri 
suflet lângă suflet, topind toate depărtările sufletești, toate 
deosebirile, toate turnuleţele individuale în care își trăia fi- 
ecare viaţa în chip egoist şi izolat. 

Intelectualii s-au coborât în sate, împărtășind viaţa 
plugarilor, românii dintr-o regiune s-au amestecat printre 
cei dintr-o altă regiune, cei bogaţi devin peste noapte să- 
raci, tranșeele și adăposturile antiaeriene concentrează faţă 
lângă faţă și inimă palpitantă lângă inimă palpitantă — ce-și 
caută una de la alta întărire — indiferent sub ce haine bat și 
în ce case locuiesc purtătorii lor. 

Neamul întreg devine o singură respiraţie, o familie 
înfrățită sub duruitul destinului. Durerea celui dintre noi 
ne înduioșează pe toți, și fiecare ne apropiem de semeni, 
cerșindu-le prin ochi asistența, cel puţin sufletească dacă 
nu ne-o pot oferi și pe cea materială. În destinul comun de 
suferinţe pe care îl suportăm, se făurește unitatea cea mai 
strânsă între toți românii. 

Printre multele rele ale timpului, acesta este un bine 
care ne va ajuta să ne mântuim ființa etnică din acest cuptor 
al încercărilor. Înfrăţirea ce se realizează acum — și în direc- 
ţia căreia trebuie să ne mișcăm toți, părăsind luxul, arogan- 
ţa, afișarea situaţiilor materiale mai bune — ne va face imuni 


€ 

dezmembrărilor, luptelor dintre noi, care ar constitui cea 
mai mare primejdie pentru existenţa noastră ca neam în 
timpurile care vin. 

Dumnezeu a împins pătura orășenească a neamului 
spre popor, spre înfrățirea în simplitate cu el, vrând parcă 
să ne dea putinţa de a evita ca neam eventuala primejdie a 
unor dezbinări interne, care și-ar fi putut găsi material de 
alimentare în distanţele sufletești dintre noi. 

Rămâne numai ca această ocazie, această poruncă de 
înfrățire pe care ne-o trimite Dumnezeu, chiar fără voia 
noastră, să ne-o însușim și să mergem cu voia până la capă- 
tul indicaţiei divine. 

Altfel, dacă apropierea va rămâne numai spaţială, nu 
şi sufletească, ea poate să aibă urmări și mai grele pentru 
existența noastră ca neam. 

Pătura intelectuală să înțeleagă porunca ceasului greu 
prin care trece neamul, să înțeleagă că trăim un ceas de su- 
premă încercare: să nu atingă sensibilitatea poporului în 
mijlocul căruia s-a așezat, cu un trai prea domnesc, prea 
costisitor, prea neserios. Să nu ducă obișnuinţele pretenţi- 
oase ale vieții de la oraș în mijlocul vieţii de înfrânare și 
de muncă încordată a poporului. Cu el să se înfrățească în 
hrană, în vorbă, în rugăciune, chiar în muncă. 

De va face așa, vom ieși din aceste strâmtorări vinde- 
cați de multe metehne. Vom ieși mai înfrățiți, mai închegați, 
putând face față cu mai multă vrednicie și cinste greutăților 
mari care ne așteaptă. 

Cu fiecare din noi își joacă neamul existenţa lui. Să ne 
gândim la acest lucru în orice clipă. 

























Optimismul credinţei” 


Un cucernic preot îmi semnala într-una din zilele tre- 
cute una din repercusiunile pe care aceste vremuri de apă- 
sare și de nesiguranţă o au asupra unora dintre intelectualii 
și chiar dintre preoții noştri. Fenomenul este explicabil, dar 
cu toate acestea trebuie să i ne opunem cu întreagă puterea 
noastră de voinţă, făcând apel la adâncile resurse ale cre- 
dinţei. 

Ne referim în aceste rânduri la preoți, pentru că sunt 
cei mai în măsură să schimbe în bine și mentalitatea celor- 
lalți intelectuali, ca unii ce mânuiesc cheile sufletești ale 
credinţei. 

Spunea acel cucernic preot că a observat cum unii din- 
tre frații noştri de misiune, sub presiunea acestor timpuri 
de încordată așteptare, nu mai au puterea de a continua 
o lucrare pastorală sistematică. Sentimentul provizoratului 
a pus atât de puternic stăpânire pe sufletul lor, încât li se 
pare că în aceste zile este zadarnic să se mai apuce de vreun 

lucru duhovnicesc temeinic. Trebuie să așteptăm, zic ei, 
să se așeze vremurile în vreun fel, ca să dobândim liniștea 





* Telegraful Român, an XCII, nr. 22, 28 mai 1944, p. 1. Semnat: D. 
Stăniloae. 

sufletească necesară pentru o lucrare bine plănuită, temei- 
nică și religioasă. Cine știe ce-o mai fi în viitor, spun aceş- 
ti cucernici păstori; poate că sunt degeaba toate sforțările 
noastre, căci cine știe ce se mai alege de viaţa noastră, de 
soarta neamului și de rânduielile obștești? 

Dar este de ajuns să vedem exprimate neted aceste mo- 
tive de domolire a activității duhovnicești a preotului, ca să 
ne dăm seama cât de puţină ascultare trebuie să li se dea. 
Preotul este cel din urmă care are dreptul să se lase influen- 
țat în sufletul său de asemenea reflecții depresive. 

Mai întâi, pentru că munca în ogorul sufletelor nu în- 
găduie odihnă. Orice răstimp lăsat neîntrebuințat pentru 
această lucrare se răzbună. Sufletele, când nu sunt susținute 
prin cuvânt de zidire, nu rămân acolo unde le-ai lăsat când 
ai încetat lucrarea asupra lor, ci cad cu regularitate mai jos. 
lar uneori, în asemenea răstimpuri, pot cădea atât de jos, 
încât să nu mai poţi face cu ele nimic când reiei lucrarea, 
cu toate ostenelile ce le depui. Când doarme semănătorul, 
dușmanul își seamănă neghina. Și niciodată dușmanul n-a 
fost atât de aprig şi de sârguincios în semănarea ideilor rele 
ca în aceste timpuri. Trăim o adevărată noapte a istoriei 
mântuirii. De aceea, să fim treji. Oare degeaba aseamănă 
Mântuitorul timpurile cele mai apropiate de a doua venire 
a Sa cu o noapte în care trebuie să vegheze slujitorii? Să 
stăm treji, ca să fim gata. Dar mai ales să stăm treji nu pen- 
tru persoana noastră, ci pentru păzirea holdei. lar păzirea 
stă în lupta de apărare a ei împotriva duhurilor semănătoa- 
re de toate soiurile de neghină ideologică. 

Noi ne lăsăm ușor amăgiţi de gândul că atunci când nu 
lucrăm noi asupra sufletelor, nu lucrează nici alţii, ci totul 
rămâne nemișcat. Lucrarea adversară, în timpurile noastre, 

de grăbită difuzare a ideilor, se face însă continuu și aproa- 
pe nesimțit. În orice sat se citesc gazete şi se ştie câte idei 
anticreştine și de disoluție morală se tipăresc în ele. În orice 
sat se ascultă, la câteva aparate de radio posturi din toate 
țările, care fac propagandă isteț camuflată pentru te miri ce 
sisteme sociale, concepții de viaţă, moduri de trai etc., ca să 
nu mai grăim de cântecul deșănţat în vremurile de post şi 
de revistele și comediile fără perdea. 

Preotul nu poate reuși să oprească difuzarea acestor 
feluri de idei nesănătoase. Chipul de semănare al lor nu 
poate fi numit cu alt termen decât cu acela de „strecura- 
re” pe nesimţite, cum sugerează Evanghelia. În asemenea 
împrejurare, paza preotului nu poate consta atât în a feri 
sufletele de contactul cu astfel de idei, cât în a face să creas- 
că și să se întărească în ele concepţiile sănătoase, care să 
copleșească neghina. 

Deci trezvia preotului este semănare fără răgaz, este 
comunicare caldă și continuă a convingerilor sale în sufle- 
tele păstoriților, îmbogăţire neîncetată a inimii sale și a ini- 
mii lor cu noi sensuri și orizonturi care să susțină adevărul 
creștin. 

O experiență dureroasă din cursul războiului trecut 
ne-a învăţat că asemenea vremuri nestatornice, departe de-a 
face și pe adversari să înceteze cu semănarea lor, le dă cele 
mai bune prilejuri de lucru. Sectele au prins și au crescut pe 
nesimţite tocmai în cursul Primului Război Mondial. 

Cine nu a simțit că tocmai aceste scurte răstimpuri de 
războaie devin noi răspântii spirituale în istoria omenirii? 
Trebuie că în cursul lor se lucrează asupra sufletelor mai cu 
adevărat. Nu trebuie să așteptăm să vedem ce față spiritu- 
ală va avea timpul viitor, ci trebuie să ne silim ca să dăm 

acelei feţe și anumite trăsături creştine. Sufletul viitorului 
se modelează acum. Și el va fi după chipul forțelor care lu- 
crează acum cu mai multă febrilitate. Dacă misionarii creș- 
tinismului vor sta inactivi, desigur că ordinea viitoare ne va 
fi potrivnică. Acum se decide, în lupta nevăzută și subtilă a 
propagandelor, fizionomia spirituală a lumii de mâine. 

Dar și din alt punct de vedere preotul este cel din urmă 
îndreptăţit să-și domolească activitatea spirituală. Pe el 
nu-l poate afecta, în aceeași măsură ca pe alţii, vârtejul în 
care sunt prinse lucrurile pământești. Pentru el acestea nu 
sunt, ca pentru alții, singura și ultima realitate, încât să fie 
cuprins de disperare când le vede primejduite. Ele sunt nu- 
mai mediul şi prilejul activităţii noastre spirituale. Realită- 
țile adevărate, viața adevărată este în miezul lor, este acolo 
unde nu mai este coajă. Și dacă aceasta este credința pe care 
o reprezintă preotul, cum mai poate vorbi el de nesiguran- 
ță, de discontinuitatea faptei spirituale? Cine s-a plasat cu 
viața sa, cu năzuinţele sale, cu lucrarea sa pe linia Duhului 
nu se mai poate teme de nicio întrerupere, de nicio nesigu- 
rană. Principal este să fii bine aplecat pe coarnele plugului 
care taie brazdă în viața spirituală, nu doar cât timp se va 
vedea în afară brazda pe care ai început-o. Ea se va conti- 
nua în nevăzut, dacă ai fost surprins pe ea. 

Ce-o fi, o fi! Noi trebuie să lucrăm ca unii care avem 
înainte perspectiva infinită şi de nimic tulburată. Planul 
nostru, programul nostru, împreună scufundarea noastră 
în lucrul duhovnicesc și pastoral nu poate fi zguduit nici 
de porțile iadului. 








Hristos pătimește cu noi' 


Suferinţa este o tovarășă nedespărțită a vieţii omenești. 
Este umbra spirituală a existenţei noastre. N-au fost pe pă- 
mânt ochi omenești care să nu plângă sau cel puţin să nu se 
înnegureze adeseori de o durere sau de alta. 

Uneori însă suferința este atât de densă, atât de multă, 
încât formează tonul fundamental al acestei minunate me- 
lodii care este viața noastră. Un asemenea răstimp trăiește 
azi cea mai mare parte din omenire, și, împreună cu ea, 
neamul nostru. 

Mintea omenească a căutat să-și ușureze suferința prin 
diferitele explicaţii ce i le-a dat și prin diferitele rosturi ce i 
le-a găsit. Dar numai creștinismul i-a dat explicaţia satisfă- 
cătoare și a ştiut-o face cel mai ușor de suportat. 

Nu ne gândim să reamintim aici cauza pentru. care, 
după concepţia creştină, trebuie să avem în viaţă necazuri. 

Vrem să ne oprim numai asupra unui însemnat moment 
prin care credința creștină știe să ușureze suferința omului. 

Este vorba despre participarea Domnului lisus 
Hristos la pătimirile fiecărui om. Geniul religios al lui Pascal 





* Telegraful Român, an XCII, nr. 24, 11 iun. 1944, p. 1. Semnat: D. 
Stăniloae. 

a exprimat în chip impresionant acest adevăr când a spus 
că: „lisus va fi în agonie până la sfârșitul lumii”. lar Sfântul 
Maxim Mărturisitorul interpretează înfricoșata realitate a 
continuității jertfei de pe Golgota pe altarul bisericilor, prin 
cuvintele: 


„Până la sfârșitul lumii pătimește tainic pururi pen- 
tru bunătatea Sa, după analogie cu suferinţa aflătoare în 


m 


fiecare”. 


Întrucât constituie faptul împreună-pătimirii lui 
Hristos, cu fiecare din noi, o ușurare a suferinţei noastre? 

Cine nu a experiat cât de multă ușurare ne aduce, în 
durerile pe care le încercăm, participarea sinceră şi reală 
a vreunui semen? Indiferența, neînțelegerea totală a lumii 
înconjurătoare la suferința noastră ne revoltă și ne face să 
simțim până la paroxism intensitatea durerii noastre. Un 
cuvânt de înțelegere, o privire miloasă au pentru necazul 
sau durerea noastră un efect asemănător cu cel al untdelem- 
nului turnat pe o rană. În simţirea durerii sau a strâmtorării 
noastre se amestecă, precum o căldură binefăcătoare, bucu- 
ria că participă la ea un semen al nostru. Precum anumite 
materii lipite pe o rană trupească alină durerea, așa simțim 
sufletul semenului învăluind ca o suflare dulce rănile şi no- 
durile noastre lăuntrice, muind ascuţişul durerii. 

Dacă un cuvânt bun, o privire înțelegătoare trecătoare 
au asemenea efect alinător asupra pătimirii noastre, cu cât 
mai mare nu va fi acest efect când cineva suferă statornic și 
adânc pentru suferința noastră? Atâta ne înduioșează acest 





1 Sf. MAxIM MĂRTURISITORUL, PG 91, 7, 13. 

fapt, încât uităm de suferința noastră, născându-se în noi, 
la rândul nostru, mila pentru cel ce suferă așa de mult pen- 
tru noi. Ni se pare că acela socotește că suferința noastră 
este mai mare decât este în realitate, și deci el a întrecut în 
suferința lui compătimitoare suferința noastră, și ne gră- 
bim a-i micșora suferinţa lui cea pentru noi, asigurându-l 
că nu suferim atât de mult. Este o întrecere de grijă duioasă 
ce o acordă fiecare din acești doi celuilalt, uitând de sine și 
de suferinţa sa, ca amândoi să se simtă scăldați într-o baie 
de iubire reciprocă, de abnegaţie şi de puritate. 

Nu cunoaștem şi nu vom cunoaște niciodată taina 
raporturilor dintre suflete, pe ce se bazează putinţa unei 
astfel de apropieri, de intimităţi și de intercomunicări între 
ele. Dar fapt este că există o astfel de intercomunicare, fapt 
este că își pot trece de la unul la altul poverile, durerile şi 
bucuriile; unul poate să simtă pătrunzând în lăuntrul său 
pe celălalt. 

Aceasta ne ajunge ca să înțelegem cum poate suferi 
real și lisus suferințele noastre și cum suferința Lui pen- 
tru noi ne ușurează suferinţele noastre. El este om ca și 
noi, capabil să simtă toate ale noastre. Faptul că acest om 
este Dumnezeu, că Însuşi Dumnezeu S-a coborât până la 
a-Şi însuși capacitatea de participare la condiția noastră 
umană nu face decât să ne înduioșeze și mai mult și să ne 
asigure că sensibilitatea lui lisus este deosebit de ginga- 
şă, sesizând durerile tuturor și trăindu-le pătrunzător pe 
toate. lisus este nu numai un om oarecare, cu facultățile 
spirituale tocite de păcatul egoismului și al materialității, 
ci Omul înălţat la cea mai desăvârșită expresie a Sa, cu pu- 
terile sufletești penetrante, ca cele mai fine tentacule. Dacă 
omul este făcut să cunoască, să înțeleagă, să înțeleagă, nu 

teoretic, ci existențial, pe semenii săi, împovărându-se de 
trăirea tuturor experienţelor lor, lisus este Omul culmi- 
nant, Omul desăvârșit în această privinţă. El este aproape 
de toţi, sesizează cu finețe supremă ceea ce este în toți și 
participă generos — deci fără de păcat — la vibraţiile tutu- 
ror inimilor. El 


„urmăreşte — zice tot Sfântul Maxim Mărturisitorul 
— în toate zilele pe toţi cei ce se vor mântui, pentru a-i 
cuceri”?. 


Umanitatea Sa este un filtru universal, prin care ab- 
soarbe suferinţa tuturor, ușurând-o. lar prin umanitatea Sa, 
însăşi Dumnezeirea atrage suferința omenească, înecând-o 
şi topind-o în sânul dragostei Sale fără de limită. 

Şi prin ce poate fi atras cineva mai mult decât prin 
participarea la suferința lui? Când iei parte la durerea lui, 
nu-i absorbi numai durerea, ci şi pe el însuși, cu toată ființa. 
Prin lisus Hristos omenirea care crede este atrasă în raza 
Dumnezeirii, unde se purifică și crește în duh, prin parti- 
cipare la valorile dumnezeiești, la tot ceea ce izvorăşte din 
Dumnezeu. Aceasta este calea îndumnezeirii, calea spre 
ospăţul spiritual comun, calea spre Viaţă. Înălțarea aces- 
tora se face prin Duhul dumnezeiesc, care face drumul de 
la Dumnezeu la noi și de la noi la Dumnezeu, Care ne dă 
în forme împărtășibile și tot mai sporite valorile eterne ale 
Dumnezeirii, Care ni le asimilează treptat. 

Este de dorit să nu mai avem necazuri? Dar atunci, 
Hristos n-ar suferi cu noi, n-ar plânge pentru noi, n-ar sta 





2 Sf. MAxIM MĂRTURISITORUL, PG 90, 17. 






































584 CULTURĂ ŞI DUHOVNICIE 


în această duioasă relaţie cu noi. Dacă n-am suferi, n-am 
cunoaște cea mai dulce bucurie, aceea a participării lui 
Hristos la suferinţa noastră. Am fi în afară de universa- 
la comuniune dintre Hristos şi cei pentru care pătimește. 
Cine nu are şi pe umerii săi jugul universal „blând și ușor” 
al crucii, al suferinței colective, cine nu participă la acest 
destin de amar al omenirii nu-și simte sufletul sub adierea 
mângâietoare a dragostei lui Hristos. 


pe eee: 







„Cheile împărăției” 


Așa se intitulează o carte a scriitorului englez Cronin, 
tradusă și apărută de curând în românește. Eroul cărţii, 
poetul Francis Chisholm, este reversul scoţian al lui Chiril, 
din Slujba adevărată a lui Potapenko. 

Silinţa lui Cronin, ca și a lui Potapenko, a fost să evi- 
dențieze adevărul că cea mai eficientă putere pastorală 
este dragostea preotului, manifestată în fapte. Francisc 
Chisholm nu este un predicator talentat, nici nu are cali- 
tăți sociale care fac pe cineva simpatic pentru toată lumea. 
Colegul lui de seminar și de preoție, Anselm Mealey, este 
în această privință antipodul lui; volubil în relaţiile cu se- 
menii, generos în epitetele laudative pe care le împarte ori- 
cui în conversații şi în scrisori, având un respect sacrosanct 
pentru toate îndatoririle convenţionale ale societăţii; nu re- 
ușește totuși să înfăptuiască nimic în adâncime, ci doar să 
parvină personal la episcopat şi să acopere cu un văl tran- 
dafiriu realitatea, care nu se transformă câtuși de puţin. 

Chisholm, în schimb, este modest, ultramodest la vor- 
bă, deși de-o inteligență remarcabilă. Are însă o sensibilitate 





* Telegraful Român, an XCII, nr. 25, 18 iun. 1944, p. 1. Semnat: D. 
Stăniloae. 

rară şi o cinste sufletească aproape sălbatică. Cu sensibilita- 
tea lui care vibrează de dragostea lui Hristos și a oamenilor 
și cu cinstea lui sufletească, el nu se împacă cu nimic din 
ceea ce este acoperământ înșelător în viață, merge în activi- 
tatea de preot totdeauna la esenţial, la intimitatea sufletului 
prin intimitatea sufletului. Iar calea care leagă cele două 
intimităţi sufletești este dragostea cu fapta, nu speculaţia 
sau oratoria despre dragoste. 

Cronin și-a intitulat cartea Cheile împărăției probabil 
pentru a arăta că dragostea cu fapta a lui Francisc Chisholm 
este singura care are puterea de a deschide pentru el însuși, 
dar și pentru oamenii de al căror suflet se ocupă, ușile îm- 
părăţiei cerurilor. Cheile împărăției, de altfel, sunt convins că 
sunt totodată „cheile sufletului”, şi tocmai pentru că sunt 
„cheile sufletului” sunt și „cheile împărăției”. Împărăția ce- 
rurilor nu este decât împărăţia sufletelor vivificate, scăpate 
de învârtoşarea egoismului, de încuierea mândră, rigidă și 
temătoare în ele însele, de închistarea și reducerea lor la o 
umbră de existență. Împărăția cerurilor este împărăţia su- 
fletelor înfrățite în dragoste, care răsuflă cu toate puterile 
lor descătușate în ambianța dragostei. 

Cea dintâi misiune a preotului, sau misiunea lui 
propriu-zis, este aceea de a scoate sufletul din temnița 
singurătăţii sale, în care îl ține păcatul, cu respirația aproa- 
pe înăbușită de griji şi de temeri. Cine a descuiat temnița 
sufletului, cine l-a lăsat pe acesta să iasă la viaţa în comuni- 
unea dragostei i-a deschis porțile împărăției vieții, a împă- 
răţiei cerurilor. 

Este greu pentru un preot să găsească această cheie 
şi să lucreze cu ea? Nu aș şti să răspund tocmai sigur la 
această întrebare. Fapt este că puţini o mânuiesc. Nu este o 

raritate preotul haric. În viaţa noastră bisericească și naţi- 
onală sunt chiar foarte deşi preoţii care se dedică aproape 
zi de zi poporului din parohie. Zidesc biserici, școli, case 
culturale, conduc sau îndrumă viața economică și adminis- 
trativă a comunei. Cu alte cuvinte, sunt un fel de fac-totum 
în mijlocul obştii și aceasta cu prețul unei munci încordate 
și neîntrerupte, cu cea mai generoasă cheltuială de sănătate 
şi de liniște. 

Cu toate acestea, nu prea reuşesc să descuie sufletele 
şi, prin urmare, am zice, nici împărăţia cerurilor pentru 
ele și pentru ei. Sufletele rămân amorţite, învrăjbite, ab- 
sorbite în preocupări pasionante de din afară. Care poate 
să fie cauza? Cred că faptul că această activitate este prea 
oficială, se adresează prea mult întregului colectiv, și prea 
puţin sufletelor individuale, luate în parte. Prin activita- 
tea dedicată colectivităţii ca atare, nu răzbați până la in- 
timitatea sufletelor, ci numai până la un anumit strat mai 
de din afară. Desigur, sunt foarte necesare toate cele ce se 
fac pentru obște, și preotul are obligaţia să se intereseze 
de ele. Dar nu ajunge atâta. Mai bine zis, a lăsat afară chiar 
esenţialul. Într-o parohie nu sunt numai problemele gene- 
rale, ci sunt și nevoile fiecărei familii. Până nu se apropie 
preotul de acestea, n-a pătruns intim în sufletele oame- 
nilor. Va pătrunde în suflete când își va face din fiecare 
familie o familie proprie; când va pierde o zi întreagă du- 
când la doctor pe un membru bolnav al unei familii; când 
va pierde o altă zi ocupându-se cu plasarea într-un servi- 
ciu al unui parohian neajutorat; când se va face luntre și 
punte ca să înscrie la o școală un copil sărac din parohie 
și să-i obțină o bursă. Cu alte cuvinte, când își va dedica 
pentru parohienii săi, luaţi cu necazurile lor particulare, 

tot așa de mult vremea ca și cum ar face-o pentru familia 
proprie, făcându-se tuturor toate. 

Aceasta-i pastorația individuală. 

Să nu credem că ajunge puţină oratorie sentimentală, 
cu glas afectat, pe marginea jertfei lui Hristos, fără să fa- 
cem nimic pentru oamenii necăjiţi după aceea, ca să cuce- 
rim sufletele real și statornic. Distanţa de oameni, fie din 
comoditate, fie din neplăcerea de a ne amesteca cu cei de 
condiție modestă, încuie sufletele în loc să le descuie, oricât 
de frumos le-am predica la ocazii festive. 

S-ar putea obiecta că este greu pentru parohul nos- 
tru să-și dedice astfel timpul familiilor din parohie, având 
obligaţii față de familia sa. Dar avem atâția preoți lipsiți 
de copii proprii, şi totuși nu vedem la ei această dedica- 
ţie. Cauza, prin urmare, nu este totdeauna povara familiei 
proprii, ci fie lipsa de dragoste, fie faptul că nu și-au dat 
seama ce mijloc efectiv pentru cucerirea sufletelor este grija 
de familii luate în parte. Pe de altă parte, sunt și preoți cu 
familie grea, care fac mult pentru ajutorarea individuală a 
parohienilor. Încât pentru mulţi preoți ceea ce se postulea- 
ză în aceste rânduri nu este un lucru nou, ci mai degrabă o 
sistematizare a ceea ce au făcut şi până acum. 

Ni se deschide în această direcție un nou domeniu de 
activitate pastorală, cel mai lucrător dintre toate. Și nu ne 
îndoim că râvna, pe care în general preoțimea noastră a do- 
vedit-o şi o dovedeşte continuu, în a se jertfi cât mai mult 
pentru popor, o va îndemna să pornească hotărât pe acest 
nou făgaș. 


Civilizaţia și sufletul” 


Era o vreme, nu prea depărtată, când orice nouă in- 
venție omenească în domeniul tehnicii umplea lumea de 
admiraţie și o îndemna să proiecteze spre viitor cele mai 
îndrăzneţe visuri de fericire obştească nelimitată. 

Se vedea în aceste cuceriri ale forțelor naturii, în această 
aducere a lor sub puterea omului, un progres real al umani- 
tății, progresul pur și simplu, afară de care altul nu este de 
conceput. Cu mare milă priveau cei mai mulți spre timpurile 
vechi, „înapoiate”, mirându-se cum au putut trăi oamenii de 
atunci, cum au putut suporta „întunericul” şi strâmtorarea 
unei existenţe lipsite de atâtea „comodități” contemporane. 

Între timp însă, omenirea a făcut noi experienţe. A ex- 
periat conviețuirea cu atâtea invenţii tehnice, a trăit antre- 
nată într-un veac al civilizaţiei, şi gândurile ei s-au modifi- 
cat simţitor cu privire la acest subiect. 

Poate că mai are și azi resurse să întâmpine cu destulă 
admiraţie noile invenţii tehnice, dar anevoie se va mai lăsa 
ispitită să făurească visuri de fericire viitoare în funcţie de 
cucerirea forțelor naturale, externe. 











* Telegraful Român, an XCII, nr. 28, 9 iul. 1944, pp. 2-3. Semnat: D. 
Stăniloae. 

Nici în timp de pace mașinile nu-i fac pe oameni cu 
adevărat mai fericiți. Dar războiul, prin însuși faptul că mai 
este posibil, însă mai ales prin uriașa extindere a puterii 
lui de distrugere din cauza invențiilor civilizației noastre, 
este un martor puternic, care acuză această civilizație, care 
îi dezvăluie neputinţa de a-i face pe oameni mai buni, de 
a face lumea mai fericită. Principiul care stă la baza tancu- 
rilor conduse prin raze şi a bombelor zburătoare poate să 
ne mai facă să admirăm înalta destoinicie la care a ajuns 
spiritul omenesc în domeniul descoperirii și captării forțe- 
lor naturale, dar nu mai este în stare să ne trezească nicio 
nădejde în contribuţia lui la fericirea omenirii. Dimpotrivă, 
suntem siguri că el va spori cu timpul într-o măsură și mai 
înfricoşată forța de distrugere a răului, cuibărit adânc în 
fiinţa omenească. 

Civilizaţia aceasta poate progresa încă mult. Forţele 
necunoscute și necaptate ale Universului sunt de-a dreptul 
nemărginite în raport cu puterea omului de a le descoperi 
și prinde în instrumentele sale, iar omul s-a deprins şi cu 
metoda care îl duce aproape automat la descoperiri noi, 
continue. Dar omenirea a învățat că de la acest progres nu 
poate nădăjdui nimic în ordinea fericirii vieții omenești. 

Aceasta atârnă de schimbarea, de îmbunătăţirea sufle- 
tului, a agentului care folosește forțele descoperite și cap- 
tate ale naturii. Preocupările omenirii trebuie să se întoarcă 
spre suflet, care are un rol cu mult mai important în scă- 
parea vieţii omenești de marile furtuni și nenorociri care o 
bântuie. 

Am avut câteva veacuri în care toate preocupările 
omului s-au îndreptat lacome spre exterior, spre obiect, 
spre natură, în nădejdea că acolo este cheia fericirii. 

Experienţa miilor de ani, care constatase că numai de la gri- 
ja de suflet putem să așteptăm mântuirea, a fost bagateli- 
zată, ca o idee înapoiată. Omenirea a făcut din nou, pe cea 
mai vastă scară, experienţa amară a Fiului rătăcitor. 

Acum trebuie să se întoarcă din nou la vatra sa in- 
timă, la suflet. În lăuntrul nostru este o altă lume, mai 
nesfârșită decât cea a naturii și mai importantă. Spiritu- 
alitățile orientale, creștinismul primelor veacuri au făcut 
mari progrese în cercetarea vieţii lăuntrice, în observarea 
și înregistrarea legilor după care se conduce și poate fi 
condusă ea. Dar lumea mai nouă a căzut de la această 
cunoștință a domeniului sufletesc. Noi, cei de azi, sun- 
tem de-o stângăcie și de-o grosolănie nemaipomenite în 
ce privește capacitatea de cunoaștere și de îndrumare a 
vieții sufletești. Pe cât de dibaci este omul contemporan 
în cântărirea și folosirea forțelor naturale, în dirijarea 
mașinilor, pe atât de nepriceput și de neajutorat este în 
sesizarea, în stăpânirea și în direcționarea puterilor su- 
fleteşti. Omul de azi este robul neputincios al pasiunilor 
stârnite în lăuntrul său de tot felul de cauze din sine, dar 
mai ales din afară de sine. 

Cine a stăruit puțin asupra unor pagini din spirituali- 
tatea veche creştină, din ascetica şi mistica veche rămâne 
uluit de persistenţa cu care se studia atunci viața sufleteas- 
că în cele mai ascunse și mai detaliate manifestări ale ei. 
Fiecare pasiune era observată și analizată cu o putere de 
pătrundere și cu o fineţe extraordinară în cauzele, în dez- 
voltarea, în efectele ei, ca să se stabilească apoi metodele 
de vindecare. Cu o precizie sigură s-a formulat, pentru fi- 
ecare mișcare nesănătoasă a sufletului remediul curăţitor 
și s-a descris cu o subtilitate care nu poate fi îndeajuns de 

admirată toată traiectoria sufletului, de la stările cele mai 
de jos până la înălțimile supreme de curăție şi de noblețe. 

Lucrul acesta trebuie să-l reia azi omenirea, de unde a 
fost lăsat, după ce se va familiariza din nou cu achizițiile ce- 
lor de odinioară. Dorul de a cunoaște al omenirii trebuie să 
se întoarcă și spre domeniul lăuntric, care este cel mai im- 
portant. De la îndelungata preocupare cu științele naturii, 
a putut deprinde metoda observației scrupuloase, care îi va 
fi de mare folos şi în domeniul sufletesc. Lumea de dinafară 
l-a învăţat pe om să-și dea seama că totul este stăpânit de 
legi constante și să respecte cu o grijă sacrosanctă aceste 
legi. Această învăţătură îi va sluji și în studiul vieții sufle- 
tești și în comportarea lui față de lumea lăuntrică. Și acolo 
va avea să descopere legi precise, pe care de asemenea va 
trebui să le respecte în tot ceea ce întreprinde. 

Se înstăpânise părerea că lumea sufletească n-are legi. 
Totul poate merge acolo oricum. Nicio obligativitate nu se 
impune, nicio urmare nu decurge cu necesitate. În ordinea 
sufletească se poate comporta fiecare cum vrea. Este dome- 
niul unde libertatea se poate juca în voie, dedându-se la ori- 
ce, totul putând fi făcut fără niciun risc pentru nimeni. Aco- 
lo putem fi toți copii iresponsabili, dezlegaţi de orice frână, 
tăvălindu-ne cum ne place în tot ce vrem și tăvălind totul în 
bunul plac al nostru. În viața sufletească nu sunt legi, n-ai 
prin urmare ce studia și n-ai niciun fel de obligaţie. 

Este timpul să ne dăm din nou seama că în viaţa sufle- 
tească sunt legi, care stăpânesc până în cele mai intime şi 
mai subtile fibre ale ei, ca și în microcosmosul fizic. Omul 
modern, care a învăţat că, într-adevăr, cu mașina nu poți să 
te joci, ci trebuie să țină seama cu o grijă extremă de toate 
piesele și legile ei de funcționare, cu primejdia vieții sale-și 

a semenilor săi, trebuie să ducă și în comportarea față de 
viața sufletească aceeași scrupulozitate. Ba mai mult chiar 
decât cu o mașină, cu sufletul nu se poate juca omul, fără 
primejdie de moarte, nu numai de moarte trupească, tem- 
porară, ci de moarte ființială, veșnică. Nu se poate juca nici 
cu sufletul său și nu se poate juca nici cu sufletul altuia. Cel 
dintâi nu-i aduce numai moartea sa, ci şi pe a altora; iar cel 
de-al doilea, nu numai moartea altuia, ci şi pe a sa. Ca și în 
cazul mașinii. 

Acest fapt nu exclude libertatea, desigur. Oricine este 
liber să țină seama de legile vieții sufletești sau ba. Cu alte 
cuvinte, este liber să aleagă viața sau moartea. Dar nu este 
mai puțin adevărat că pentru a ajunge în viaţă trebuie să 
mergi pe o „cale“, că numai pe „cale” poți să ajungi acolo, 
nu razna, peste câmp. S-a interpretat adesea libertatea în 
sensul că nu am avea să mergem pe nicio cale, că nu ajun- 
gem la nicio moarte dacă nu mergem pe o cale anumită, 
întrucât moartea spirituală, la care ajung cei mai mulți cât 
trăiesc este o moarte mai neobservată, lăsându-le încă viaţa 
în trup. 

Desigur, orientarea preocupărilor spre suflet îi va im- 
pune omenirii alte obligații decât cele ce i le impun ştiinţele 
naturii. Legile sufletului nu se cer numai cunoscute, ci și 
urmate. Dar până aici, n-ar fi un lucru prea nou, căci și le- 
gile naturii se cer urmate, și sunt de fapt urmate în tehnică. 
Deosebirile mai mari se arată în alte două puncte: 

1. Natura este așa cum este, și nu poate fi decât așa. 
Știința nu are alt rost decât să constate legile ei și să le apli- 
ce. Dar viața sufletească poate fi şi altfel de cum o găsim 
când o lăsăm de capul ei. În atitudinea de „spectatori” im- 
parţiali, sufletul este de obicei în starea decăzută, cum nu 

trebuie să fie. Ca să fie cum se cuvine, trebuie să vrem noi, 
trebuie să-l îndrumăm noi. Deci ca să cunoaștem sufletul în 
toate felurile, şi anume și în forma lui superioară, trebuie să 
ne hotărâm și să ne nevoim întâi pentru o altă viaţă. Ştiinţa 
completă a sufletului, știința tămăduitoare a lui are ca pre- 
misă o asceză a omului. 

2. Legile îţi impun numai o acomodare exterioară, care 
este mult mai ușoară. Mă acomodez exterior legilor electri- 
cității, ca să o pot folosi și ca să nu-mi periclitez viaţa. Dar 
legile sufletului impun o acomodare interioară, în sâmbu- 
rele ființei noastre. Nu-i voie să port în mine gânduri urâte, 
căci mi se înnegrește viața; nu-i voie să mă dedau la lucruri 
ușuratice, căci pierd noblețea sufletului. Este mai ușor să 
faci o acomodare de suprafaţă și parțială — „asceza” ştiinţei 
— decât să te controlezi și să te înfrânezi și să te dirijezi până 
în sâmburele ființei tale, în fiecare clipă, indiferent că ești 
sau nu în contact cu ceva exterior. 

Ştiinţa sufletului este, așadar, totodată o pedagogie a 
sufletului, o artă care îi preface pe oameni. Numai această 
știință a sufletului va contrabalansa civilizația. Ea este cu 
mult mai dificilă, de aceea se apucă omenirea de ea cu atâta 
greutate. Și poate că nu se va mai apuca deloc, căci oricât 
ar însemna civilizația un progres, ea este, ca orientare spre 
exterior, totodată un mare regres, o mare superficializare a 
ființei umane, precum se poate vedea chiar din cele două 
deosebiri ale ei față de știința adevărată, a sufletului. Nu- 
mai un efort supraomenesc, o adevărată revoluţie în duh, o 
încordare extraordinară de putere va putea aduce această 
schimbare de orientare, fără de care omenirea merge spre 
dezastru. 


. * 


Preoţie și curăție 


Preoția este un adânc atât de mare de înfricoșată răs- 
pundere în cârmuirea omenirii spre buna viețuire de aici și 
spre mântuirea veşnică, încât, oricât s-ar medita asupra ei, 
nu poate fi cuprinsă în întregime și, oricât s-ar sili cineva să 
o înfăptuiască în deplinătatea ei, nu poate ajunge niciodată 
la capăt. 

Tocmai de aceea, orice cădere sufletească în lume, fie 
individuală, fie colectivă, orice învârtoșare în neștiință şi în 
patimi, chiar dacă are și alte multe pricini, îl arată cu dege- 
tul și pe preot ca părtaș la vina acestui neajuns. Preotul tre- 
buie să poată opri lumea de pe povârnișul căderii, trebuie 
să o poată înălța pe culmile vieţuirii la lumina duhului. Dar 
acest „trebuie să poată” înseamnă, în primul rând, o uriașă 
luptă pentru înălțarea sa; înseamnă nu o putere dată de la 
început, de-a gata, ca o unealtă naturală, ci o obligaţie de a 
o găsi, cu asigurarea însă că o va găsi sigur de o va căuta 
necontenit. Dacă nu poate face minuni în viaţa sufletelor, 
nu are scuza unei neputinţe care pur și simplu nu poate fi 
înfrântă, ci este vinovat că nu a lucrat zi și noapte asupra 







* Telegraful Român, an XCII, nr. 30, 23 iul. 1944, p. 1. Semnat: D. 
Stăniloae. 

sa în așa fel, ca să poată face minuni; că să-și facă ființa o 
atât de bună conducătoare de puteri spirituale, încât să nu-i 
poată rezista nicio inerție sufletească. 

Preotul, așadar, este menit să lucreze cu toată ființa sa, 
nu numai prin vreo latură, sau vreo destoinicie parțială a 
sa, dobândită aşa cum se dobândesc dexterităţile prin care 
lucrăm asupra materiilor sau a hârtiei de birou. El trebuie 
să coboare ducând pe braţe fiinţa sa, jertfită în întunecimile 
sufletelor învârtoșate, să le înmoaie cu sângele său și să le 
lumineze consumându-se ca o torţă. 

Precum trupul sleit de puteri nu se reface decât prin- 
tr-o transfuzie de sânge de la un trup sănătos, așa o viață 
sufletească încremenită și stinsă nu se poate înviora decât 
dacă preotul își îmbibă în ea cu totul ființa sa, care trebuie 
să fie, întreagă, numai curăţie și numai dragoste. lar dacă 
ar face aceasta nu numai un singur preot, ci toți, lumea s-ar 
înnoi, săvârşindu-se minunea. 

Preotul nu este un oarecare agent cultural exterior, 
asemenea atâtora din zilele de azi. Ci el este, sau este 
menit să fie, aluatul din lăuntru, veșnicul revoluționar 
al lumii dinăuntru. EI este la intersecția între Dumnezeu 
şi oameni, ceea ce înseamnă că nu este la suprafaţă, ci în 
adâncul planului de viaţă al sufletelor, făcând să se rever- 
se în ele apele vii care alungă uscăciunea și nerodirea. A fi 
între Dumnezeu și om nu este totuna cu a fi spațial între 
ei, ci a fi la un adânc, la care nu poate cobori omul învâr- 
toșat, pentru ca să faci din ființa ta, sensibilă și vibrantă la 
adierea Duhului, punte și mediu prin care să treacă pute- 
rile dumnezeieșşti într-un suflet încremenit, care nu este în 
stare să se înfioreze de ele, dacă nu este atins de vibraţiile 
unei fiinţe asemenea cu a lui. 

Răspunderea și rolul unic de înfricoșat al preotului 
vine de acolo că prin el vrea să lucreze Duhul dumnezeiesc 
şi necreat, pentru a face după asemănarea Sa lumea suflete- 
lor create. Preotul nu este cu totul din lumea aceasta, ci este 
într-un anumit înțeles al cerului, având o misiune cerească 
pe pământ. Dacă încetează de-a fi mediu transmiţător al 
cerului, pământul cade cu totul în întuneric și pierzanie. 

Preotul, spre deosebire de orice profesionist al pămân- 
tului, trebuie să lupte pentru cer, cu tot ce este inerție pămân- 
tească. Dar lupta trebuie să o dea întâi în el, și în el trebuie 
să o poarte în toată viața. Mai intuitiv vorbind, ființa lui este 
prima linie de bătaie în care trebuie să lupte, deși încordarea 
lui trebuie să răzbească departe, dincolo de fiinţa sa. 

Dacă nu se va face pe el curat de patimile care repre- 
zintă ostilitatea împotriva duhului și inerția spre materie, 
cum se va turna pe sine ca esență tămăduitoare în ceilalți 
oameni? Dacă puterile de subțiere duhovnicească ale ceru- 
lui trebuie să le transfuzeze în suflete prin ființa sa, cum va 
face aceasta dacă n-a devenit el însuși un transparent şi un 
bun conducător al luminii cerești? 

lată de ce Teognost, un sfințit autor al Filocaliei, spune 
că cel ce s-a învrednicit de preoție trebuie să se fi îndatorat 
mai înainte de a vieţui ca unul ce s-a adus jertfă morţii pa- 
timilor şi a plăcerilor. 


„Să te atingi de cele sfinte, cu conștiința înălbită de cu- 
răție, ca un sfânt, după ce te-ai înălbit mai înainte, prin 
pâraie de lacrimi, mai mult decât zăpada.” 


Primejdie de moarte veșnică își atrage preotul care, 
nesocotind datoria înduhovnicirii sale prin curăţire 

desăvârşită de patimi, se apropie de jertfa dumnezeias- | cu El și în asemănarea morţii Lui, nemaitrăindu-ți ție, 
că, îndrăznind să facă pe mijlocitorul, fără să fie mai mult — ci Celui ce s-a răstignit și a murit pentru tine, cum zice 


decât omul de rând, pe care Dumnezeu nu-l admite să se Ap Catolule dat dacă trăieşti în patimi, trupului și lumii, 
f găteșşte-te ca să treci prin moarte la pedeapsa cea fără de 


apropie de Sine de-a dreptul: moarte de nu te vei opri de bunăvoie, înainte de moarte, 
de la Jertfa cea fără de sânge. Dar mulți din cei ce săvâr- 
„Un preot oarecare, zice, ce era totodată și monah, având şesc cele sfinte cu nevrednicie, fiind răpiți fără de veste de 

faimă de evlavie şi fiind cinstit de mulţi pentru arătarea cea i moarte, au fost trimiși la Judecata de acolo”. 


din afară, dar înăuntru, pe ascuns, aflându-se întru desfrâ- 
nare şi întinat, odată, la săvârșirea dumnezeieștii și sfintei 
slujbe, când s-a apropiat cântarea Heruvicului, plecându-și 
grumazul, ca de obicei, înaintea Sfintei Mese și citind: 


Pe cât de mare este răspunderea preoţiei, pe atât este 
de înfricoșată, firește, și sancţiunea rânduită pentru neso- 


«Nimeni nu este vrednic...», s-a aflat dintr-odată mort, cotirea ei. Toate păcatele pe care oamenii le fac din negli- 
părăsindu-l sufletul într-o înfățișare ca aceasta”. jenţa preotului i se vor socoti ca vină, spune un alt sfânt din 
Filocalie. 


Atât de desăvârșit trebuie să fi devenit preotul, ființă 
a cerului, nerobită pământului, încât oricând să fie bucuros 
de a primi să fie dezbrăcat de haina vieții de aici: 


„Dacă te temi de moarte, încă nu te-ai împreunat prin 
dragoste cu Hristos, pe Care te-ai învrednicit să-L jertfești 
cu mâinile tale și cu al Cărui Trup te-ai săturat. Căci dacă 
s-ar fi întâmplat aceasta, te-ai sârgui să te duci acolo unde 
este Cel iubit, nemaipunând preț pe viaţă și pe trup.” 


Preotul, jertfind pe Hristos, trebuie să-și fi asimilat vo- 
ința Lui de jertfă. Dacă vrea să toarne în suflete simţirea 
jertfei lui Hristos, care să le înmoaie, trebuie să-și însușeas- 
că şi el însuși, ca mediu al ei, simţirea jertfelnică, hotărârea 
de jertfă. Dacă n-a ajuns la această stare, murind lumii, îl 
aşteaptă muncile veşnice: 


„Făcându-te jertfitor al Trupului lui Dumnezeu și păr- 
taş de El prin cuminecătură, te-ai îndatorat să te împreuni 











Ţară nouă 


Mari şi minunate sunt căile Domnului! Și ele se arată 
în cârmuirea destinelor istorice ale popoarelor. Când ori- 
zontul lor de viaţă se întunecă, deodată li se deschid zări 
noi şi neașteptate. Când situaţiile par fără ieșire și mintea 
oamenilor nu vede decât posibilități tragice, se desfac căi 
largi pentru continuarea existenței neamurilor. 

Istoria nu continuă monoton pe căi uniforme. Ci intră 
mereu în alte zone, în alte orizonturi, care, nefiind bănu- 
ite de oameni sau neputând fi hotărâte dinainte în amă- 
nunte, sunt în mare parte produsul factorului miraculos 
al Providenţei. Desigur, oamenii se străduiesc, luptă, unii 
pentru o soluţie, alţii pentru alta, dar Dumnezeu folosește 
străduințele acestea pentru a scoate la suprafaţă o a treia 
soluţie, la care niciunul dintre oameni nu se aștepta. Aici 
se arată cu adevărat elementul pururi nou, de nouă crea- 
ție, al fiecărei epoci istorice. 

Acest lucru s-a adeverit din plin încă o dată și în viaţa 
neamului nostru în aceste zile. Ceea ce s-a petrecut și ceea 
ce este în curs de desfășurare ne arată, întâi, că Dumnezeu 





* Telegraful Român, an XCII, nr. 36, 3 sept. 1944, p. 1. Semnat: DS. 

este cu poporul nostru, iar al doilea, că o nouă fază se des- 
chide în viața noastră ca neam. 

Faptul că Dumnezeu este cu noi se arată în aceea că, 
de unde acum câteva zile orice perspectivă de viitor se în- 
tunecase înaintea noastră, azi ne vedem aproape de rotun- 
jirea țării, aproape de vindecarea marii răni de care sângera 
trupul neamului în urma marii nedreptăți de la Viena. Ne 
cheltuisem, nesocotit, peste orice măsură, într-un război 
al altora şi ne vedeam pe marginea prăbuşirii împreună cu 
aceia, fără să ştim cum am putea ocoli această scufunda- 
re, care ne părea fatală. Dar iată că, în curs de câteva zile, 
ne-am smuls din această îmbrăţișare a morții, și lucrul a 
mers cu mult mai ușor decât ne aşteptam datorită înțelep- 
ciunii bărbaţilor care au pus mâna pe cârma corabiei desti- 
nului nostru și au condus-o prin aceste strâmtori primejdi- 
oase, datorită unității și înțelegerii admirabile pe care a do- 
vedit-o poporul nostru și de această dată, dar datorită, de- 
sigur, şi ajutorului dumnezeiesc, care ne-a mânat la această 
faptă în împrejurări mai favorabile decât le bănuiam. 

Dumnezeu nu ne va lăsa nici de aici înainte. Dova- 
da proaspătă a grijii Sale de noi să ne fie o asigurare. Dar 
ajutorul Lui va fi și mai departe cu noi numai dacă vom fi 
vrednici de el, dacă nu-l vom împiedica de a ne fi de folos. 
Ca să ne scoată deplin la limanul izbăvirii, va trebui să ne 
menţinem şi chiar să întărim solidaritatea între noi. Niciun 
român nu trebuie să aibă în vedere decât interesele nea- 
mului nostru, ținând la inimă râvna pentru independența 
noastră politică, spirituală și economică. De noi depinde să 
dăinuim, să trecem cu bine peste epoca aceasta. Nimic nu 
ne-ar putea face un mai mare rău decât dezbinarea dintre 
noi sau ascultarea de comenzi străine. Fiecare din noi să 

asculte numai de bărbaţii probaţi ai neamului, de cei ce s-au 
dovedit prin viaţa şi prin faptele lor că nu au avut în vedere 
decât interesele neamului. Ne-am săturat de propagandele 
în serviciul străinilor, îi cam știm și se cam cunosc cei ce au 
slujit mai mult pe străini decât pe români. 

Ni s-a făgăduit prin armistițiu independenţa. Dar de- 
pinde de noi să ne-o dobândim real, în suflete, ca să o avem 
și în afară. 

Dar am spus că Dumnezeu nu ne-a arătat în eveni- 
mentele recente numai că este cu noi, ci și că ne deschide 
o nouă fază în istoria neamului. Caracteristica ei, exprima- 
tă în două vorbe, este: ieşirea din greșelile timpului. Viaţa 
noastră de stat a fost împovărată înainte de multe greșeli. 
Să învăţăm din suferinţele grele cu care le-am plătit, să nu 
le mai repetăm. 

Am fost conduși și de democraţie, şi de dictatură. Dar 
și una, și alta au săvârşit aproape aceleași greşeli. Și una, și 
alta au fost stăpânite de o mare parțialitate, de multă dema- 
gogie, au evitat munca serioasă pentru ridicarea poporului 
și nu s-au sinchisit de dreptate, de merit, de cinste, de seri- 
ozitate morală, de problemele adevărate ale neamului. 

În epoca anilor de dictatură, am cunoscut ce lucru pri- 
mejdios pentru neam este să vorbească numai unul, sau 
să se spună numai ce-i place unuia, la radio, în gazete, pe 
stradă, socotindu-se patriotic numai ceea ce-i convine lui și 
trebuind să se țină ochii închiși la problemele, la durerile, la 
primejdiile naționale, până la căderea în ele. 

Ni se deschide acum o eră de libertate, dar este de do- 
rit să nu se mai repete în numele ei lupta sălbatică între 
partide, fără grijă la interesele țării. Am vrea să nu se reac- 
tualizeze exclusivismul de partid, parțialitatea clubului, ci 


aa 

să vedem mai multe partide guvernând laolaltă, cu evita- 
rea criticilor inutile, a exclusivismului în favoarea cliente- 
lei politice, în duh de frăție românească, în emulaţia faptei 
pozitive pentru ridicarea neamului. 

Poporul nostru a dat înapoi, a căzut și mai jos faţă 
de străini pe teren economic, sanitar, moral, al tradiţiilor 
etnice. Să se procedeze la o muncă sistematică, fără dema- 
gogie, pe bază de planuri reale, la ridicarea lui. Ne trebuie 
muncă serioasă pe teren agrar, în cultură, pe teren sanitar. 
Să se selecționeze elementele care urmează şcoala teoreti- 
că mai înaltă, să nu se mai continue cu adularea demago- 
gică a tineretului. 

Tineretul a ajuns să fie socotit și să se socotească pe 
sine un fel de zeu care ştie totul, poate totul, rezolvă prin 
instinct totul. lar rezultatul l-am văzut. S-a făcut demago- 
gie cu el în școala de toate gradele, încât a ieșit nepregătit 
și pretenţios, năpustindu-se totdeauna în extreme, care nu 
duc la nimic bun. Profesorii, în loc să-l înveţe, să-l ajute să 
cucerească real înalta cetate a culturii, a chibzuinţei, care 
abia ea rezolvă problemele, au căutat să şi-l facă aderent 
politic sau să-și creeze prin aplauzele lui o popularitate 
găunoasă. 

Muncă pe toate terenurile și studiu serios, numai prin 
acestea putem ridica real starea și puterea neamului. Ţi-e 
mai mare jalea să-i vezi pe plugarii satelor noastre, îmbră- 
cați odinioară în portul mândru românesc, azi umblând 
în zdrențele murdare, rupte, peticite al străinilor. Ţi-e mai 
mare jalea să-i vezi scăpătați, învăţaţi la „domnia” serviciu- 
lui de la oraș, iar pământul lor, încăput pe mâna străinilor. 

Avem de cucerit bunăstarea pe teren agrar, comer- 
cial, cultural, spiritual, moral, și de înlăturat: fuga după 

căpătuiala uşoară, lenea, alunecarea pe lângă probleme cu 
ajutorul vorbăriei. 

În celălalt război am câștigat teritoriu, dar am ieşit din 
el copii. Fie ca din războiul acesta să fi câștigat minte. Și 
atunci, el va fi contribuit tot așa de mult la înălțarea noastră 
istorică. 





Toţi în jurul neamului” 


L] 


Ziarul nostru va apărea câtva vreme în fiecare zi, pen- 
tru că fiecare zi este plină de evenimente creatoare de epo- 
că. Și este o datorie să mergem în pas cu ele, pentru a nu 
rămâne în urmă și dedesubtul lor. Din aceste evenimente 
desprindem deocamdată, ca aport pozitiv pentru neamul 
nostru, o nouă rotunjire a țării, iar ca poruncă vitală, stră- 
duinţa pentru independenţa ei. 

Până ce un neam mustește de vigoarea tinereţii și Pro- 
videnţa are să realizeze prin el o parte din marele ei plan, el 
se ridică din orice împrejurare care-l apasă, forțele lui cău- 
tându-și noi căi prin care năvălesc la largul vieții întru ară- 
tare. Lovit în ultimii ani în integritatea hotarelor și a inde- 
pendenţei statului său, nu și-a pierdut nicio clipă siguranța 
că în scurtă vreme își va reface hotarele și se va scutura de 
orice servitute. 

Azi trăim împlinirea acestei certitudini, prin voința 
neamului, prin înțelepciunea și patriotismul tânărului nos- 
tru Rege și ale unor bărbaţi de seamă, în care s-a încorporat 
fără clintire această voință românească fundamentală. 





* Telegraful Român, an XCII, nr. 37, 4 sept. 1944, p. 1. Semnat: D. 
Stăniloae. 

Viteaza armată a neamului a intrat pe pământul 
Ardealului, răpit de nedreptatea de la Viena, şi înaintează 
fără șovăire. Peste puţină vreme vom strânge între hotarele 
fireşti ale sângelui și graiului nostru tot ce ni s-a luat cu 
silnicie. Totodată, neamul nostru a scuturat un jug străin 
din lăuntrul țării şi are cea mai hotărâtă voinţă să nu i se 
mai lase furată independenţa lăuntrică de nimeni. Aceasta 
o vor aliaţii noștri de la noi, şi neamul românesc va dovedi 
că are toată maturitatea sufletească pentru a lupta și păstra 
neștirbită suveranitatea în lăuntrul hotarelor sale. 

Ceea ce ne-a adus știrbirea independenţei în trecutul 
apropiat a fost neunirea dintre noi și angajarea unora în 
filii străine. Experienţa ne-a învăţat să fim pentru viitor una 
și să gravităm, cu toate simţirile noastre, exclusiv spre ini- 
ma neamului, spre destinul lui independent. Înţelepciunea 
creștină spune să nu înghiţi nimic din ale străinului, ca să 
nu te înghită străinul. 

Mai presus de orice interes personal, de orice pasiune 
particulară, se ridică pentru toţi problema asigurării vii- 
torului liber al neamului. Spre această zare să tindem, și 
Dumnezeu ne va ajuta. 


Da 






Biserica și vremurile noi' 


Trăim vremuri mari, vremuri în care se făuresc tipa- 
rele de viaţă pentru o nouă epocă. Omenirea face un nou 
salt spre libertate, spre valorificarea muncii, spre prețuirea 
omului, oricare i-ar fi condiţia lui exterioară. 

Biserica simte înrudirea profundă dintre această ten- 
dință a vremurilor și năzuinţele ei de totdeauna. Învârtoșe- 
lile sociale care stăteau în calea înfăptuirii idealurilor pro- 
povăduite de ea se înmoaie și mai mult. 

Libertate! Dar cine a venit pentru prima dată în lume 
cu marea lozincă a libertății omului, dacă nu creștinismul, 
pentru care omul este făcut „după chipul lui Dumnezeu”? 
Și cine a susținut în cursul istoriei mai sistematic, mai cate- 
goric ideea libertăţii, dacă nu creștinismul, care l-a îndem- 
nat pe om să-și caute mântuirea în ciuda oricărei piedici, cu 
riscul oricărei prigoniri și mucenicii? 

Pentru creştinism, omul nu este numai trup supus 
legilor mecanice ale materiei, ci spirit, dar nu fărâmă din 
marele tot care-l poartă cum vrea, ci spirit liber, ce se poa- 
te opune și lui Dumnezeu - cum este cazul celor care se 


* Telegraful Român, an XCII, nr. 41, 10 sept. 1944, p. 1. Semnat: 
Dumitru Stăniloae. 

scufundă în pierzanie, cu toată voia divină de a-i mântui —, 
dar tocmai de aceea având în mâna lui toată răspunderea 
pentru soarta proprie. 

Valoarea muncii! Dar cine a ridicat pentru prima 
dată munca la nobila ei înălțime, dacă nu creştinismul, 
care n-a fost semănat în lume de aristocrați, ci de profe- 
sioniștii îndeletnicirilor care erau socotite cele mai umi- 
le. lisus a fost măsar, dar creştinismul Îl cinstește ca pe 
Fiul lui Dumnezeu și Mântuitorul lumii, cinste de care 
n-a învrednicit pe niciun filosof, pe niciun aristocrat, pe 
niciun capitalist. 

Preţul omului, indiferent de condiţia lui socială în- 
tâmplătoare! Dar cine a proclamat prima dată în istorie 
că oamenii sunt frați, că bogatul nu este în esență mai 
mult decât săracul, că împăratul merge în același loc după 
moarte ca și umilul supus? Și cine i-a arătat, și omului ce- 
lui mai nesocotit de toţi, că este fiu al lui Dumnezeu după 
origine și după destinaţie, dacă nu creștinismul? Nu a fost 
pe lume doctrină sau gând cât de îndrăzneţ, care să fi vă- 
zut, şi în cel mai umilit om, o realitate atât de uluitoare, o 
posibilitate atât de nesfârşită, precum creştinismul. 

Biserica nădăjduiește fără şovăire să facă „un om” şi 
din cea mai decăzută ființă. De aceea, nu părăseşte nici pe 
bolnav, nici pe cel mai puţin dotat. Ea îi dă omului o mân- 
gâiere, chiar şi atunci când nu mai poate avea niciuna în 
lumea aceasta. 

Iar în cadrul creştinismului, cine a luptat pentru aceste 
valori mai mult decât Biserica poporului român? 

Ea singură a luptat pentru libertatea lui în cursul vea- 
curilor, cât zăcea în lanţurile iobăgiei străine, îndemnân- 
du-i pe toți la lupta pentru ideea libertăţii. Înainte de orice 

democrație conștientă, ea a încorporat principiul nobil al 
democraţiei. 

Ea a prețuit ca nimeni altul munca, preoții ei fiind 
pălmași pe moșia conților, alături cu fiii păstoriți, și până 
azi câștigându-și existența din sudoarea muncii lor, căci 
Biserica noastră nu are averi, și statul nu i-a învrednicit 
nicicând de salarii suficiente. 

Ea a înţeles totdeauna valoarea oamenilor umiliți, căci 
aceștia au fost fiii ei cei mai statornici. Boierii au căutat în 
orice timp vitreg adăposturi mai pretențioase. 

Astfel, Biserica noastră pășeşte spre viitor cu încredere 
şi cu înțelegere, la braț cu vremurile noi, spiritualizând şi 
umanizând înţelesul lor pozitiv. 














Rusia și Ardealul” 


Intrarea armatelor rusești în Ardeal și ajutorul pe care 
ni-l aduc nouă, românilor de aici, împotriva germanilor și a 
ungurilor, dușmanii noștri de totdeauna, este un fapt care 
se înscrie pe linia permanenţelor istorice ale acestui leagăn 
al românismului. 

Mulţi dintre cei ce am privit coloanele ruseşti trecând 
prin satele și orașele noastre am auzit în copilărie poves- 
tirile bunicilor despre o altă trecere a armatelor rusești 
prin aceleași sate și orașe la anul 1848, când au venit să 
înfrângă revoluţia maghiară, care voia pentru prima dată 
să încorporeze Ardealul românesc la Ungaria, pe nedrept. 
Trupele rusești de atunci au luptat aici pentru aceeași cau- 
ză pentru care au luptat și moţii lui Avram Iancu, eroul re- 
voluţiei româneşti de la 1848. De aceea, nu este de mirare 
dacă întâlnirea de atunci dintre poporul nostru și armata 
rusească s-a întipărit în inima bătrânilor noştri ca o amin- 
tire din cele mai plăcute. În conştiinţa poporului nostru a 
rămas de atunci convingerea că poporul rus este un popor 
cu inimă bună şi duioasă. Toate scenele care se povestesc 





* Telegraful Român, an XCII, nr. 43, 13 sept. 1944, p. 1. Semnat: 
Dumitru Stăniloae. 

în popor din acel episod poartă acest caracter. Dar inima 
poporului român din Ardeal și istoria lui au cunoscut de 
mai înainte încă ocrotirea binefăcătoare a acestui mare po- 
por de la miazănoapte. 

În tot trecutul său neamul nostru din Ardeal a tre- 
buit să suporte asalturile regilor unguri și al împăraţilor 
austrieci, iar într-o vreme, și pe ale principilor calvini ai 
Ardealului, împotriva credinţei sale pravoslavnice, pen- 
tru ca, făcându-l catolic sau calvin, să-l poată mai ușor 
deznaţionaliza. 

Dar din veacurile al XVII-lea și al XVIII-lea poporul 
român din Ardeal și-a găsit o efectivă apărare a credinţei 
sale contra Curţii din Viena, sau a principilor calvini din 
Alba-lulia, în puternica forță a Rusiei. 

Mitropolitul Sava Brancovici din veacul al XVII-lea a 
umblat prin Rusia după milă pentru Biserica ardeleană. 
Protopopul Eustaţie Vasilievici al Brașovului și alți urmaşi 
ai lui din veacul al XVIII-lea se duceau adesea în Rusia, de 
unde aduceau şi ajutoare materiale, dar și sprijin împotriva 
persecuțiilor austriece. 

Însăși reînființarea ierarhiei bisericești ortodoxe în 
Ardeal la 1760, după desființarea ei de către habsburgi, s-a 
făcut la stăruința Rusiei. 

Astfel, dacă neamul românesc din Ardeal și-a ocrotit 
ființa prin Biserica sa, putem spune că Rusia, ajutând aceas- 
tă Biserică, a contribuit efectiv la dăinuirea acestui neam. 
Nu degeaba ideea de rus se asociază în inima poporului 
nostru cu aceea de „om bun”. 

Azi istoria se repetă. Armatele rusești ajută iarăși 
neamul românesc să elibereze pământul strămoșesc al 
Ardealului. Să ne gândim ce s-ar fi întâmplat cu noi dacă 

veneau până la Carpaţii de Sud ungurii, asociați cu ger- 
manii. Veștile despre ororile pe care le-au comis ungurii 
în localitățile în care au intrat zilele trecute — și despre 
care sperăm să dăm mâine precizări mai ample — ne arată 
la ce grozăvii ne-am fi putut aștepta dacă nu ne venea în 
ajutor marea şi invincibila armată rusească. 

Această armată scrie azi un nou act de ajutorare a 
neamului românesc din Ardeal. 







DI prof. Constantinescu-lași despre Biserică” 


După actul important de la 23 aug,, care a schimbat 
esenţial și în chip fericit orientarea României din punctul 
de vedere al politicii externe și al organizării interne pe 
plan politic și social, în regimul de libertate care s-a insta- 
urat, au ieşit la cuvânt și la manifestare mari și dinamice 
idei de progres și de dreptate naţională și socială, înăbușite 
până la acea dată. 

Am urmărit cu un viu interes manifestările acestor for- 
țe noi prin organele de presă, atât pentru justețea multora 
din lozincile lor, cât şi pentru a vedea ce gândesc despre 
rolul Bisericii în așezarea adusă sau în curs de-a fi adusă 
în viața poporului român de evenimentele și de forțele în 
desfășurare. 

Aşteptarea este drept că a trebuit să fie puțin cam 
lungă, dar a fost răsplătită cu o bucurie reală și cu atât mai 
substanţială, cu cât a venit din partea unui reprezentant de 
seamă al partidului comunist, adică al acelei forțe politice 
de la care propaganda exagerată de până acum ne obiș- 
nuise să o așteptăm mai puţin. 





* Telegraful Român, an XCII, nr. 60, 4 oct. 1944, p. 1. Semnat: DS. 

Această bucurie ne-au prilejuit-o rândurile frumoase 
pe care le-a scris despre rolul Bisericii în viața neamului 
nostru, dl prof. Constantinescu-lași, membru de frun- 
te al partidului comunist, în ziarul România Liberă, nr. 44 
din 29 sept. Aceste aprecieri pozitive Domnia Sa le unește 
cu rugămintea adresată Bisericii de a veni să se alăture la 
lupta poporului român pentru realizarea năzuințelor sale 
naţionale și sociale, aducând binecuvântarea ei, întrucât 
Domniei Sale i se pare că până acum Biserica este singura 
instituție care stă încă de o parte. 

Observând că cel puţin Biserica ardeleană și-a spus 
în chip răspicat cuvântul de aprobare și de binecuvântare 
față de noua orientare a României, prin Pastorala Înalt- 
preasfinţitului Mitropolit Nicolae, prea din destul „lămu- 
ritoare”, ca şi prin tot ce se scrie în Telegraful Român, de- 
venit de atunci organ cotidian — tocmai pentru a sublinia 
aderenţa sa la evenimentele în curs —, ne facem deocam- 
dată plăcuta datorie de a reproduce câteva pasaje din arti- 
colul dlui prof. Constantinescu-lași, care ni s-au părut mai 
grăitoare pentru modul favorabil în care privește Domnia 
Sa — și credem că tot partidul comunist — rolul Bisericii în 
viaţa poporului român: 


„Poporul român, zice Domnia Sa, în marea lui majo- 
ritate, profesează credinţa ortodoxă, ca şi cele mai multe 
popoare slave, ca și popoarele Uniunii Sovietice, cu care 
ne leagă de altfel un trecut bogat de relații bisericești şi 
fapte de credință. Putem oare nega acest trecut, de care 
o politică greşită a conducătorilor țării de la 1919 încoa- 
ce ne-a rupt — cu o mică întrerupere numai — şi putem 
desființa o realitate vie: existența Bisericii Ortodoxe din 
Uniunea Sovietică.” 

Nu putem decât să mulțumim dlui prof. Constanti- 
nescu-laşi pentru pomenirea acestui trecut și pentru tăria 
cu care afirmă că el nu poate fi desființat, tărie care nu este 
echivalată decât de aceea cu care afirmă existenţa vie a 
Bisericii Ortodoxe din Uniunea Sovietică, marea noastră 
soră, pe care ştiind-o de aici înainte iarăși aproape și gata 
să o ajute ca în trecut, Biserica Ortodoxă Română se simte 
mai întărită şi mai susținută pe calea aspirațiilor ei. 

Iar în altă parte a articolului citat, dl prof. Constanti- 
nescu-lași, după ce enumeră un șir de mari figuri de ierarhi 
și preoți din trecutul Bisericii noastre, care au luptat şi au 
suferit pentru aspirațiile mari ale neamului, încheie: 


„toate aceste figuri sunt chezășie că Biserica Română a 
ştiut să fie alături de întreg poporul atunci când destinele 
sale au pornit spre făgașe noi”. 


Spunând aceasta, dl prof. Constantinescu-lași are toa- 
tă „încrederea” că așa va face Biserica noastră și de această 
dată, și în tot viitorul. Și desigur că Biserica românească 
merită această încredere. 

Tocmai de aceea, ne-am mirat văzând în ziarele din 1 
oct. o notiță, potrivit căreia comitetul Societăţii Scriitorilor 
Români într-o ședință secretă, luând în discuţie „Platforma 
Partidului Comunist”, a cerut să se adauge în ea și „separa- 
rea Bisericii de Stat”. 

Pe noi nu ne sperie asemenea glasuri, dar ni se pare 
ciudat ca tocmai scriitorii, care, prin rostul lor, trebuie să 
adâncească perspectivele de viață spirituală a neamului, 
vin cu asemenea propuneri menite să stingherească lucra- 
rea de îmbogăţire și de dezvoltare sufletească a poporului. 














o RER i e ia 





616 CULTURĂ ŞI DUHOVNICIE 


Ideea separaţiei vine din premiza că religia este o 
chestiune privată. Dar evident că nicio putere spirituală 
plină de efecte în jurul omului nu este o chestiune privată. 
Cu atât mai puțin religia, care de la om se transmite la om 
şi influenţează decisiv atât sufletul insului, cât și relaţiile 
sociale. 

Şi apoi, este chestiune privată pentru stat hrana spiri- 
tuală a poporului sau direcţia lui de formare sufletească? 
Atunci, ce preocupare nu este chestiune privată? Cu cât 
sunt mai puțin private ştiinţa, instrucția, economia, sănă- 
tatea etc.? 

Cu cât sunt mai strânse legăturile acelui comitet de 
scriitori cu poporul, decât ale Bisericii, care pentru el fiin- 
țează și pe el îl încălzește în fiecare zi, ca să aibă calitatea să 
declare, în numele poporului, că Biserica trebuie separată 
de statul care nu este decât expresia poporului? 

Din fericire, rândurile citate din articolul dlui prof. 
Constantinescu-lași, care reprezintă, sperăm, opinia par- 
tidului comunist, arată o înţelegere față de rolul Bisericii, 
care cumpăneşte cu mult mai greu decât opinii „private” 
ca cele amintite. 


Șagunismul și democraţia” 


Ziarul Libertatea a publicat în numărul său din 2 oct. 
a.c. [1944] o chemare către preoțimea ortodoxă română, is- 
călită de preotul prof. Constantin Staicu și preotul iconom 
Al. Popescu. După ce înşiră un număr de deziderate, ma- 
nifestul încheie: 


„Chemăm la luptă alături de noi, în cadrul partidului 
social-democrat, preoțimea ortodoxă română”. 


Înainte de cele 15 puncte, care alcătuiesc programul 
la a cărui înfăptuire este chemată preoțimea, chemarea 
cuprinde o seamă de considerente generale, care aproape 
toate sunt cât se poate de juste. Se vorbește în acest pre- 
ambul de dragostea de popor, de egalitatea oamenilor, de 
prețuirea muncii, tot atâtea idei mari ale mișcărilor sociale 
contemporane, care au fost aduse în lume prima dată de 
creştinism. De aceea, 


„Biserica nu trebuie să se înfricoşeze de ideile noi, 
care animă lumea, trecând-o de la o viață învechită la 
una curată şi plină de fericire colectivă, pentru că această 





* Telegraful Român, an XCII, nr. 64, 8 oct. 1944, p. 1. Semnat: DS. 

ideologie, la origine este a ei. Biserica și clerul nu trebuie 
să se izoleze într-o expectativă nepotrivită, ci se impune 
ca, în aceste vremuri noi, să se apropie total și să rămână 
lângă nevoile muncitorimii și ale poporului”. 


Căci „ideile democratice au fost practicate ab initio de 
Biserică: preoții şi conducătorii lor erau aleși de vocea po- 
porului”, „Biserica a răsărit din mijlocul poporului. Ea tre- 
buie să fie și să rămână a poporului”. 

Toate aceste afirmaţii, inclusiv aceea despre caracterul 
poporal al Bisericii, parcă ar fi luate din scrisul bisericesc 
de dincoace de Carpaţi, crescut din tradiția străveche a 
Ardealului și din duhul organizaţiei şaguniene. 

Dar de unde până acum aceste idei democratice șagu- 
niene erau hulite de reprezentanții clerului și de scrisul bi- 
sericesc al Vechiului Regat, ca protestante, ca laice, astăzi le 
vedem proclamate ca idei genuine ale creştinismului. 

Acum se vede genialitatea legiuirii șaguniene, care a an- 
ticipat cu hotărâre timpurile și ideile cele mai progresiste, fără 
a produce vreo conturbare în viața Bisericii, fără să sacrifice 
principiile dogmatice, sacramentale și canonice neschimbabi- 
le, care trebuie să stea la baza oricărei organizări a ei. 

Căci iată, cu toate pronunţările democratice din pream- 
bulul acestei „chemări”, când autorii ei trec la precizarea în 
puncte programatice a dezideratelor, fixează în punctul 2 o 
propunere care contrazice tot ce s-a spus înainte despre ca- 
racterul popular al Bisericii și despre democraţia ce trebuie 
să o însuflețească. Numiţii preoți se reazemă în acest punct 
pe premisa că Biserica nu este a poporului, ci a clerului şi, 
deci, democraţia pentru dânşii este o chestiune care priveş- 
te numai raporturile dintre ierarhi și preoți. 


pete mite 

Tocmai din această depășită idee vine și dorinţa dânși- 
lor de a se schimba legea de organizare a Bisericii din 1925, 
care cuprinde duhul larg democratic al statutului șagunian. 
lată ce spun numiții preoți în punctul 2: 


„Modificarea legii și a statutului Bisericii Ortodoxe 
Române, astfel ca preoțimea să poată dispune ea însăși în 
mod democratic de destinele ei”. 


Înaltpreasfinţitul Mitropolit Nicolae a luptat până 
acum cu toate regimurile dictatoriale pentru menţinerea 
unei vieți democratice în Biserică, în mijlocul unui stat care 
desființase toate corporaţiile elective și toate libertăţile de- 
mocrate. A luptat cu neînţelegerea cercurilor ierarhice și 
preoțești din Vechiul Regat, care nu voiau să tolereze parti- 
ciparea poporului la reglarea chestiunilor bisericești, şi de 
aceea nu a aplicat-o decât parțial. 

Acum vin alți preoți, în numele „democraţiei”, să cea- 
ră același lucru: înlăturarea unei legi care dă cuvânt popo- 
rului în problemele vieţii bisericeşti. 

Ce avansat este Șaguna față de înțelegerile preoților 
„democraţi” de azi! 

Dar ce cuminte a formulat Șaguna, și legea din 1925, 
inspirată de duhul lui, marginile democraţiei în instituția 
divină şi neschimbabilă a Bisericii, în raport cu expresiile 
nepotrivite ce le găsim în citatul punct 2 din „chemarea” 
preoților social-democrați: „ca preoțimea să poată dispune 
ea însăși în mod democratic de destinele ei”. 

De Biserică nu poate dispune nimeni, nici democrația, 
nici dictatura, nici preoțimea, nici ierarhia, nici poporul. 
De Biserică dispune Domnul nostru lisus Hristos. Ea are 

dogme, ea are principii de organizare ierarhică de drept 
dumnezeiesc, ea are o Sfântă Tradiţie. Orice „dispunere” 
de destinele ei este limitată de aceste cadre divine. 

Da, să înțelegem timpurile, să înviorăm dragostea și 
prețuirea creștină față de cei umili, față de muncitori, să 
luptăm pentru libertate și pentru drepturile omului, să fim 
o Biserică a poporului. Dar să ne păstrăm cugetarea limpe- 
de și să nu uităm de ființa divină a Bisericii. 

Adică, îndărăt, sau, mai bine zis, înainte la Șaguna! 


Ardealul este al nostru pentru totdeauna" 


Inimile româneşti trăiesc iarăși zile de istorică și su- 
prafirească bucurie. După patru ani de durere și de protest 
necurmat, Ardealul cel una și nedespărțit își şterge lacri- 
mile și îmbracă din nou haină de sărbătoare. Ţăruşii unui 
hotar nefiresc și barbar au fost scoși din trupul lui. Clujul, 
Oradea-Mare, Târgu-Mureș, Reghin, Bistriţa, Huedin, aceş- 
ti luceferi din bolta Ardealului, după ce-au stat stinşi patru 
ani, s-au prins din nou de lumina tricolorului, s-au înviorat 
iarăşi de căldura graiului românesc descătușat. Pasul osta- 
șului român răsună în cadenţa vitejiei strămoşeşti pe străzi- 
le lor, trezindu-le la viaţa întreruptă acum patru ani. Satele 
Năsăudului și ale Maramureșului își primesc iarăși feciorii 
alungați din faţa urgiei maghiare și horele pornesc din nou 
în cântecul și chiotul după care tânjeau văile şi dealurile cu 
obraz românesc. 

Marea liturghie a învierii românești își ia din nou 
începutul în toate altarele Transilvaniei, săvârșită de pre- 
oți prigoniţi, cu participarea întregului sobor românesc. 





* Telegraful Român, an XCII, nr. 70, 17 oct. 1944, p. 3. Nesemnat. 
Cuvântare rostită de prof. D. Stăniloae la marea manifestaţie de la Uni- 
versitatea Ardeleană, ținută în 15 oct. 1944 la Sibiu. 

Protopopul Munteanu înalță în altarul din Huedin cântec 
de slavă lui Dumnezeu și toți martirii sunt de faţă la praz- 
nicul biruinţei, veselindu-se că sângele lor temeluiește zi- 
direa reîntregită a României-mari. 


Frați români, 


Orice lucru se definitivează și se întărește pe veci prin- 
tr-o repetare întreită. Un jurământ se întărește prin rosti- 
rea lui întreită, puterea duhului rău se alungă deplin de pe 
noul născut printr-o suflare întreită și se leagă de Hristos 
printr-o făgăduială întreită. 

În baza acestei rânduieli şi puteri tainice, Ardealul va fi 
al nostru pentru totdeauna pentru că de trei ori l-am smuls 
de sub puterea duhurilor întunericului prin sângele osta- 
şilor români și de trei ori l-am scos la lumina libertăţii din 
iadul chinurilor ungurești. 

O dată au împlinit această faptă ostașii lui Mihai 
Viteazul, a doua oară dorobanţii Regelui Ferdinand |, iar 
a treia, şi pentru totdeauna, Vânătorii de Munte ai Regelui 
Mihai I. A fost o orânduire de sus, cu sens de permanen- 
ță, ca fapta fulgerată de mintea și brațul lui Mihai Viteazul 
să fie definitivată cu puterea repetării celei de-a treia oară 
de un nou Mihai. Izbăvirea Ardealului este şi trebuie să fie 
deci definitivă şi totală. Aceasta ne pune pe umeri răspun- 
derea istorică de-a şterge orice urmă a stăpânirii ungurești 
din cuprinsul Ardealului și tot ce-ar putea deveni într-un 
viitor cât de depărtat o posibilitate de resuscitare a ei. 

România nu a primit niciodată Ardealul ca pe-o po- 
mană, prin milogeli nedemne, prin mincinoase pledoarii 
propagandistice și prin aranjamente între călăii libertății 

popoarelor. Prin asemenea metode ieftine se capătă tot- 
deauna numai lucruri străine şi care rămân străine. Orice 
lucru care îți aparţine cu ființă și care se leagă de tine prin 
toată ființa trebuie câștigat și prin contribuţia voluntară de 
sudoare multă și de sânge îmbelșugat. Numai sângele în- 
cheagă mădularele unui trup unitar şi viu. 

De aceea, gândul nostru trebuie să se îndrepte cu re- 
cunoștință către martirii şi eroii care și-au dat sângele lor 
pentru închegarea Ardealului în trupul general românesc. 
Binecuvântată fie amintirea și veșnică răsplată cerească ce- 
lor ce au spulberat cu jertfa lor rușinea veacului al XX-lea 
care este Dictatul de la Viena. 

Cu recunoștință vom pomeni de-a pururi și ajutorul 
glorioasei armate sovietice, care şi-a înfrățit sângele eroilor 
săi cu sângele eroilor români pe meleagurile Ardealului, 
pentru pecetluirea unei neslăbite prietenii. 

Trăiască Maiestatea Sa, Regele Mihai I, demnul urmaș 
al lui Ferdinand 1 întregitorul! 

Trăiască viteaza armată română! 

Trăiască România liberă și pe veci reîntregită! 

Pr. Vasile Coman, Religie și caracter. Contribuţii la 
cunoașterea şi predarea religiei în epoca adolescenţei, Braşov, 
1944, p. 128. 


Părintele Vasile Coman din Braşov-cetate este un pre- 
ot care se înalță spre idealul preotului cerut de timpurile 
noastre. Este un preot viu, care trece prin sufletul său, ce 
vibrează de toate problemele contemporane ale umanității, 
învățăturile mângâietoare şi ziditoare ale creștinismului și 
le topește într-o propovăduire care gâlgâie de convingere, 
de simţire ce trece de la sufletul său la sufletul auditorilor. 
Predicile Preacucerniciei Sale din biserica „Sf. Adormiri” 
din centrul Brașovului sunt ascultate cu sete de o mulți- 
me de credincioși, între care nu puţini sunt intelectuali. 
Felul deschis, direct, nesilit și cald de a se apropia de su- 
flete îl face și un păstor duhovnicesc iubit şi dorit în casele 
enoriașilor. 

Dar părintele Vasile Coman a fost, înainte de-a deveni 
paroh, şi un catehet distins al Liceului Andrei Șaguna din 


* Telegraful Român, an XCII, nr. 70, 17 oct. 1944, p. 3. Semnat: D. 
Stăniloae. 

Braşov. Experiențele de propovăduitor al religiei în școală 
i-au ajutat să ne dea această carte, în care a adunat o mulți- 
me de observații juste și pătrunzătoare despre sufletul ado- 
lescentului și despre metoda cea mai fericită de a-l face să 
asimileze cu dragoste învățăturile creştine. 

Ca şi sufletul Preacucerniciei Sale, aşa și cartea aceasta 
este o lucrare vie, care te captivează prin agerimea, prin 
căldura, prin justețea punctelor ei de vedere. Multe din căr- 
țile noastre de catehetică păcătuiesc, ca și multe din lecţiile 
de religie, fie prin rigiditatea lor, fie prin naivitatea cu care 
sunt scrise. Ele fie fac prea mult „doctrinarism” de speci- 
alitate pedagogică, fie sunt lipsite de o vedere mai largă, 
întrucât nu folosesc și lucrări neteologice din psihologie și 
pedagogie, ci rămân încuiate în unilateralitatea unor vechi 
clișee teologice. 

Cartea Părintelui Coman este însă o carte vioaie, scrisă 
în vocabular sprinten, contemporan, pe baza unei bogate și 
variate literaturi, care se ocupă cu sufletul adolescenţei. 

Ea poate fi citită cu folos şi fără plictiseală de oricine. 
Îndrumările despre felul cum trebuie predată cu mai mult 
succes orice materie din religie în liceu sunt cât se poate de 
interesante și de convingătoare. 

În general însă, problema tineretului este atât de im- 
portantă azi, după atâtea eşecuri și atâtea nenorociri naţi- 
onale venite din pricina îndrumării lui greşite, încât o car- 
te care se ocupă cu problema educației lui, cu competența 
Părintelui Coman, formează o contribuţie cât se poate de 
prețioasă. 



















































































Proprietatea, funcţie socială” 


În volbura de frământări ale timpului de faţă se disting 
limpede două mari tendințe complementare în jurul cărora 
se va cristaliza cu vremea noua ordine de durată a vieţii 
omeneşti. Pe de-o parte, se afirmă tot mai puternic socia- 
lul, spiritul de colectivitate, de subordonare a insului in- 
tereselor obștești. Nu se mai concepe și nu se mai poate ca 
omul să trăiască pentru sine, dezinteresându-se de obștea 
din care face parte, dispreţuind-o sau utilizând-o pentru 
scopurile sale. Individualismul despotic sau anarhic este 
definitiv depășit. 

Insul este ființă slujitoare, ființă îndatorată, purtând pe 
umerii lui răspunderea pentru soarta celorlalți și trebuind 
să stea, cu toate puterile sale, în slujba binelui lor. 

Dar totodată se afirmă, cu aceeași putere, tendinţa spre 
adâncirea unei vieți personale, căci ce altceva este pasiunea 
după libertate şi după o cultură cât mai subtilă, dacă nu un 
semn că insul omenesc s-a regăsit pe sine însuși şi se vrea 
adâncit în intimitatea unei vieţi spirituale proprii, eliberat 
de clişeele tocite ale stilului comun? 





* Telegraful Român, an XCII, nr. 72, 19 oct. 1944, p. 1. Semnat: D. 
Stăniloae. 

Însă tendinţa din urmă nu o contrazice pe cea dintâi, ci 
o completează. Omul se caută pe sine însuși și-și valorifică 
puterile și însușirile proprii tocmai pentru a dărui societăţii 
o maximă contribuție de muncă, de lumină, de jertfă. 

Sunt complementare aceste tendințe nu numai pentru 
că binele societăţii atârnă de dezvoltarea vieţii spirituale a 
insului, ci pentru că această adâncire a intimității personale 
în fiecare ins este provocată de problemele şi obligațiile pe 
care i le impun durerile şi nevoile obștești. 

Suntem prin aceste tendinţe în plină paralelă cu dru- 
mul creștinismului spre frăția între oameni pe temei de 
dragoste, a insului față de obşte și a obștii față de ins. 

Timpurile noastre încep să facă și aplicaţiile tehnice ale 
acestei tendinţe în diferitele compartimente ale vieții socia- 
le. Și de bună seamă cel mai important între aceste compar- 
timente este cel al raportului insului cu proprietatea. 

Până acum raportul insului cu proprietatea era un ra- 
port închis. Societatea nu avea ce căuta între aceşti doi poli. 
(Este adevărat că era inclusă familia în raportul dintre ins 
şi proprietate, dar familia de multe ori reprezenta un ego- 
ism de grupă restrânsă.) Din raportul insului cu proprie- 
tatea sa era exclusă orice obligație socială a lui. Societatea 
era datoare să-i apere proprietatea, dar el nu era obligat să 
servească prin proprietatea lui societatea. 

Lucrurile au început să se schimbe. Abstrăgând de 
sistemul comunist care accentuează aproape numai ten- 
dinţa colectivistă, observăm o îndreptare generală spre ne- 
articularea socialului în raportul dintre ins și proprietate. 
lată ce citim de pildă în noul Program ce și l-a dat Partidul 
Naţional Ţărănesc: Partidul Naţional Ţărănesc stă în ma- 
terie agrară pe temeiul proprietăţii individuale ţărăneşti, 

limitată principal la capacitatea de muncă a unei familii. 
Proprietatea agrară trebuie să fie supusă principiilor: „pă- 
mântul aparține celui care îl cultivă” și „proprietatea este 
o funcţie socială”. Cu alte cuvinte, se va lăsa sau se va 
da fiecărei familii atâta pământ cât poate să-l muncească, 
pentru că prin munca sa este datoare să facă din el un 
izvor de bunăstare nu pentru sine numai, ci și pentru so- 
cietate. Nu este potrivit ca să deţină o familie latifundii pe 
care nu le poate lucra și deci nu contribuie cu munca sa la 
binele social, ci exploatează munca altora pentru un bine 
exclusiv egoist. 

Munca şi funcţia socială, lucruri care în definitiv sunt 
identice, sunt noile principii după care trebuie cinstit un 
om şi remunerat, nu lenea și gravitația în jurul persoanei 
proprii. 

Se cuprinde aici atât tendinţa de satisfacere a socialu- 
lui, cât și cea de satisfacere a individului. Și amândouă sunt 
exprimate în noile principii care stabilesc raportul dintre 
ins și proprietate. 

Aceste principii însă nu fac decât să tălmăcească ideea 
creştină: 


„Omul nu este proprietarul pământului, ci administra- 
torul lui. Proprietarul este Dumnezeu.” 


Dar întrucât administratorul chivernisește bunuri- 
le în folosul proprietarului, iar în concepţia creștină pe 
Dumnezeu Îl slujim, slujind semenilor, căci El nu are nevo- 
ie să-L întreţinem noi, evident că principiul creștin este în 
fond una cu principiul descoperit mai nou de știința socială 
umană despre proprietatea funcție socială. 


sd 

Desigur că altfel stă lucrul cu proprietățile pe care le 
au marile instituții, ca de pildă Biserica. Acestea nu sunt 
lucruri folosite egoist, ci împlinesc o funcție socială tocmai 
în temeiul faptului că instituția respectivă stă în slujba in- 
tereselor sociale. 

Problema se dezbate între egoismul individual și 
social, nu între social şi social. 





















































Sufletul muncitorului” 


Rar stă cineva să reflecteze asupra însuşirilor alese ale 
sufletului omului muncitor, ca să-și dea seama de tot ce 
distinge acest suflet de al oamenilor care nu sunt încovoiați 
cu toată seriozitatea asupra lucrurilor în fiecare zi. Dar toți 
câți am răsărit dintr-o casă de plugar, sau de meseriaș, sau 
de muncitor, ori avem printre ei cunoscuţi cu care petre- 
cem adeseori momente mai intime, păstrăm o amintire re- 
confortantă, neprecizată în noțiuni, despre aceste clipe de 
comuniune cu ei. 

Să stăm deci puţin și să căutăm să definim impresiile 
acestea întăritoare pe care ni le lasă omul muncitor în clipe- 
le de intimă apropiere şi convorbire. 

Sufletul lui este ca şi mâna lui care ţi-o strânge pe-a ta: 
robust, sincer, cald, gata oricând să te ajute la nevoie. În el 
nu sunt şerpuirile, ascunzișurile, scepticismele, blazările, 
egoismele fără scrupul ale oamenilor „fini”. Cei ce am fost 
copii ai oamenilor muncitori nu mai putem uita clipele în 
care am simţit ocrotirea caldă, vânjoasă, sigură a părinţi- 
lor sau a prietenilor lor. Omul muncitor se dăruiește întreg 





* Telegraful Român, an XCII, nr. 76, 24 oct. 1944, p. 1. Semnat: D. 
Stăniloae. 

pentru copilul său, pentru semenul care-i cere ajutor. Mila 
lui se revarsă neînjumătățită, sentimentală ca a unui copil, 
dar puternică la ajutorare ca a unui leu. 

Cu omul „fin” sau „rafinat” (a se lua aminte la sensul 
peiorativ ce l-a luat acest cuvânt, care după rădăcina lui ar 
fi să însemne un suflet subțiat), niciodată nu te simți cu un 
prieten sincer, cu un sprijin de nădejde, cu un suflet deschis 
în întregime. O fi el interesant, complex (când este cu ade- 
vărat!), dar aceste complexități se traduc în grai mai direct 
de cele mai multe ori ca lașităţi, drept lupte între veleitatea 
de-a ajuta și egoismul care covârșeşte până la urmă, drept 
chinuri interioare tocmai prin faptul că ideologic predomi- 
nă în el binele, dar efectiv, practic, domină răul. 

Sufletul omului muncitor este în mod precumpănitor 
brăzdat de o singură linie, în general bună. El vede partea 
bună în tot ce i se spune. De aceea, ca un copil nevinovat, 
se şi lasă ușor antrenat de un program, de o propagandă, 
care îi vorbeşte de dreptate, de promovarea binelui între 
oameni. Și chiar dacă uneori acţiunile cărora le dă sprijinul 
aduc şi rău, el a lucrat şi a luptat bine intenţionat. 

De sufletul acesta să ne apropiem, fraţi întru slujirea 
Domnului Hristos, nu numai cu încredere, ci chiar cu o tra- 
gere de inimă deosebită. Căci de lângă un muncitor nici- 
odată nu pleci ca de lângă un teren bătătorit, sau măturat 
de toate furtunile, în care arunci sămânţa în zadar. De lân- 
gă sufletul lui nu pleci niciodată descurajat, fără rod de pe 
urma ostenelilor. Munca ta sufletească lângă muncitor nu 
este niciodată zadarnică. 

El nu rămâne rece, sceptic, inept, molâu. El ţi se des- 
chide repede, întreg, absorbindu-ţi cuvântul bun și dra- 
gostea. Şi dacă te-ai apropiat de el cu adevărat și ţi l-ai 

apropiat sufletește, să știi că ai pe cineva lângă tine care 
merge, pentru tine și pentru credinţa ce i-ai sădit-o, până 
în pânzele albe. 

Nu știu cum, dar simt că atmosfera evanghelică numai 
lângă sufletul muncitorului se poate înfăptui, plină, since- 
ră, duioasă, în revărsare de valuri, aşa cum este ea. 

Prin lumea muncitoare a curs valul Evangheliei în 
omenire și epocile de învâlvorare a creștinismului au co- 
incis cu epocile de apropiere a propovăduitorilor lui de 
această lume, precum, invers, clorotizarea Evangheliei a 
coincis cu depărtarea de popor și cu gravitația spre pături- 
le cele „fine”. 







Partidele politice și Biserica” 


Democraţia românească şi-a câştigat mari merite în is- 
toria modernă a neamului nostru. Tot ce s-a înfăptuit în ul- 
timul veac pe linia eliberării, întregirii şi înălțării neamului 
românesc se datorează democraţiei, adică nobilei emulaţii 
între partidele politice, într-o atmosferă de libertate pentru 
manifestarea voinței populare. 

În timpul recent şi-a dovedit încă o dată superiori- 
tatea asupra dictaturii, prin spiritul ei de previziune și 
prin curajul atitudinilor, care contrastează atât de izbitor 
cu lipsa de cugetare politică și cu slugărnicia în politica 
externă și în viața internă, care au caracterizat regimurile 
dictatorilor. 

Fără să urmărim o evidenţiere mai largă a acestor 
contraste, care pun în lumină superioară democraţia, ne 
mulțumim să semnalăm aici încă un fenomen prin care de- 
mocrația românească dă dovadă că și-a păstrat spiritul de 
înțeleaptă chibzuinţă şi cuminţenie, în ciuda acelora care 
atribuiau partidelor politice, printr-o ponegrire exagerată, 
orice iresponsabilitate în lupta pentru putere. 





* Telegraful Român, an XCII, nr. 80, 29 oct. 1944, p. 1. Semnat: D. 
Stăniloae. 

Deși vremurile actuale stau sub semnul unei tendin- 
ţe generale spre reforme, spre schimbări cât mai adânci în 
structura moștenită a societății noastre, totuși constatăm cu 
plăcută surpriză că partidele progresiste, care au ieşit la su- 
prafaţă la 23 aug., manifestă o atitudine de cuminte respect 
faţă de sfânta instituţie a Bisericii. 

Am înregistrat întâi frumoasele aprecieri ale rolu- 
lui Bisericii în viața neamului, din programul Partidului 
Naţional-Ţărănesc. 

Partidul Comunist este drept că n-a amintit nimic 
despre Biserică în platforma propusă ca bază de discuţie 
Frontului Naţional-Democratic. Dar o manifestare tot am 
avut din partea acestui partid, în privinţa Bisericii. După 
articolul dlui prof. Constantinescu-laşi, semnalat în aceas- 
tă foaie, s-a produs cererea ciudată a Comitetului Scriito- 
rilor Români de a se introduce în Platformă dezideratul 
separării Bisericii de stat. Aceasta a dat ocazie Partidului 
Comunist să-și precizeze atitudinea, prin respingerea pro- 
punerii mai sus pomenite. 

Avem acum în față o manifestare din tabăra Partidului 
Social-Democrat față de această problemă. O grupă de in- 
telectuali din Ardeal, în frunte cu distinsul profesor univer- 
sitar și scriitor de mare aderenţă la realitățile sufleteşti ale 
neamului, dr. Victor Papilian, înscriindu-se în acest partid, 
a ţinut să precizeze într-un Proces-Verbal condiţiile pentru 
care aderă la această organizaţie politică. Între ele se află 
una cu acest conţinut: 


„Respectarea tradiţiei românești (Biserica naţională, 
instituția Monarhiei și a Regalității)”. 

Din această formulare se vede că o preocupare impor- 
tantă a grupului de intelectuali ardeleni, care au aderat la 
social-democraţie, este aceea de a găsi un mod de împăcare 
între reformele sociale cerute de timp și tradițiile esenţiale 
ale poporului român. De fapt, aceasta este problema de că- 
petenie ce se impune oricărui român care aduce în slujba 
neamului său un cap luminat și o inimă iubitoare. 

Reformele sociale nu mai pot fi ocolite de niciun om cu 
sufletul deschis la problemele de viață ale neamului. Dar 
nici tradiția spirituală a neamului nu o poate desconsidera 
acela care mai vrea să se păstreze o ființă etnică în continu- 
itate. De dragul reformelor nu se poate renunţa la identita- 
tea naţională. 

Iar firul care, curgând prin inima istoriei unui neam, 
îl păstrează identic cu el însuși, este tradiţia lui, în ceea ce 
are ea esenţial, bun şi caracteristic. Şi prima instituţie care 
reprezintă tradiţia în continuitate în viaţa unui neam este 
Biserica. În practicile şi în credinţele de azi ale Bisericii re- 
găsim conținuturile de viață sufletească ale neamului nos- 
tru din orice veac anterior. 

În Biserică ne întâlnim cu strămoșii, ne simțim una cu 
ei. Desigur, Biserica are și alte rosturi în viața neamului, 
rosturi care nu numai compensează și echilibrează refor- 
mele sociale, ci le și susţin, spiritualizează și definitivează 
într-o ordine consimţită și cristalizată. Dar este bine că se 
înțeleg, măcar rosturile de echilibrare a ei, de menţinere a 
etnicului în șuvoiul progresului social. Şi este mai ales sem- 
nificativ că actualele curente sociale ţin să respecte ceea ce 
menţine neamul în continuitate cu el însuși. 






















































































Biserica în noul orizont social" 


Prin actul de la 23 august, în locul dictaturii s-a resta- 
urat libertatea, în locul goanei după îmbogăţire a unei mi- 
norităţi, grija de satisfacere a justelor trebuinţe ale păturii 
muncitoare, care își afirmă nestingherit doleanţele ei. Prin 
aceasta, țara noastră s-a încadrat în duhul vremii. 

Libertate, dreptate, frățietate, acestea sunt coloanele 
de foc ce călăuzesc umanitatea modernă. Omul, trezit la 
demnitatea proprie de răspândirea culturii, cere să fie lă- 
sat a-și spune cuvântul în problemele care privesc condu- 
cerea colectivităţii de care este legat destinul său personal. 
Acest om, căruia creştinismul şi spiritualitatea mai nouă, 
dezvoltată din el, i-a descoperit valoarea lui unică între ce- 
lelalte făpturi, cere să i se lase exercițiul libertăţii dăruite de 
Dumnezeu, ca un instrument absolut necesar pentru dez- 
voltarea personalităţii lui. Fără dreptul de a asculta orice 
idee, fără dreptul de a-și mărturisi judecăţile și gândurile, 
spiritul omului se atrofiază, sau cade sub vraja rea a unei 
unilateralități înguste şi pătimașe. 

Dar în omul timpurilor noastre a ajuns să rodească 
şi marea idee a egalității de origine şi de esenţă, și deci a 





* Telegraful Român, an XCII, nr. 97, 19 nov. 1944, p. 1. Semnat: D. 
Stăniloae. Dintr-un „Cuvânt către studenţii teologi.” 


TELEGRAFUL ROMÂN - 1944 637 


frățietății tuturor oamenilor, semănate în pământul istori- 
ei tot de creştinism. Creștinismul a descoperit conştiinţei 
umane că muncitorul manual nu este de o esenţă inferioară 
aristocratului sau intelectualului, cum socotea lăudata filo- 
sofie antică, ci toți sunt fiii aceluiași Părinte ceresc, chemaţi 
la frăție desăvârşită. 

Această idee, crescută treptat în conștiința omeneas- 
că, a devenit azi o forță care postulează, ca derivat al ei, o 
cât mai deplină dreptate și frățietate. Omul de azi nu mai 
poate suporta prăpăstiile de ordin social şi material, care 
alcătuiesc mari distanţe între suflete. 

Trebuie să se micşoreze la maximum inegalitățile ma- 
teriale, prea marile deosebiri de vieţuire, de cinstire, ca să 
nu mai fie atâtea stavile în calea apropierii sufletești. Idolii 
materiei și ai neesenţialelor categorisiri sociale nu trebuie 
să sfâşie marea unitate și frățietate a spiritelor. Dumnezeu 
ne-a pus ca ideal înfăptuirea împărăției lui Dumnezeu, care 
constă tocmai din această frățietate a spiritelor. Împărăția 
lui Dumnezeu însă nu se poate înfăptui, precum se vede, 
decât în luptă cu idolii materiei și ai slavei deşarte, care 
dezunesc şi distanțează pe oameni. 

Aceste succinte reliefuri sunt suficiente ca să arate cât 
de adâncă și de autentică este legătura între aceste aspirații 
ale omenirii contemporane şi idealurile Bisericii. 

Trebuie să accentuăm că creștinismul a biruit lumea 
într-o luptă a libertăţii împotriva terorii. Nu a fost pe lume 
concepție care să fi adus mai multe jertfe, care să fi afirmat 
mai neînduplecat şi mai statornic dreptul sufletului de a se 
decide liber împotriva forţei constrângătoare. Convertirea 
fiecărui suflet s-a făcut prin trezirea lui la libertate, prin pu- 
terea ce i s-a dat de a lupta împotriva oricărei constrângeri 

ulterioare, pentru a-și afirma credinţa sa. Şi astăzi lucrurile 
stau la fel. Nu poate fi mântuit niciun suflet fără actualiza- 
rea la maximum a libertăţii sale. Nu este vorba de creştinis- 
mul călduţ, inert, moștenit, al mulțimii, ci de creștinismul 
hotărât, consecvent, iradiator, al eroilor credinţei. Creștinul 
deplin trebuie să lupte împotriva mediului ca să-şi afirme 
şi să-și salveze credinţa. 

Nu s-a văzut încă pe lume om mântuit fără să fi fost 
eliberat în interiorul lui de orice constrângere. Creştinis- 
mul mântuieşte pe om eliberându-l, sau îl eliberează mân- 
tuindu-l. El nu primeşte şi nu poate primi oameni sclavi. 
Sau oamenii sclavi nu-l pot primi pe el. Creștinismul nu 
are niciun interes ca o forță seculară să-i robească întâi pe 
oameni, și apoi să-i predea lui. De aceea, este o aberaţie 
pentru un preot să creadă că are nevoie creştinismul să 
se rezeme pe regimuri dictatoriale pentru a se menţine. 
Preoţii care cugetă astfel au căzut de la înțelegerea și de la 
ardoarea înaltă şi pură a misiunii spirituale, rezemându- 
se slăbănog pe forța seculară, ilustrată prin ideea „Mare- 
lui inchizitor”. 

Desigur, creștinismul nu aprobă anarhia socială, când 
susține atât de fervent libertatea omului. Pune prin aceasta 
margini libertăţii? Nu, ci fixează criteriul de care trebuie să 
țină seamă libertatea dacă nu vrea să se primejduiască pe 
ea însăși. În direcţie spirituală, libertatea poate să se mani- 
feste fără margini, omul poate creşte până la Dumnezeu. 
Nicio piedică nu-l oprește. Pe plan social însă, creștinismul 
fixează drept normă că libertatea trebuie să se autolimiteze 
în manifestările ei, sau să fie limitată de principiul de a nu 
face cineva nimic din ceea ce poate aduce suprimarea liber- 
tăţii altora, sau a colectivității sociale. 


rare arta 


TELEGRAFUL ROMÂN - 1944 639 


Voința mea de libertate trebuie să fie în același timp 
voință de a menţine libertatea tuturor. Manifestările liber- 
tății mele să nu ducă la anarhie sau la dictatură, adică la 
anularea libertăţii semenilor mei. Cu alte cuvinte, fiecare 
trebuie să vrea nu numai o libertate a persoanei proprii, ci 
a întregii societăți. 

Preotul deci, ca învățător al poporului, ca apărător al 
fiilor lui Dumnezeu în silințele de a se elibera de stihiile 
răului, trebuie să susțină libertatea, dar o libertate care nu 
stingherește pe a altora, ci o promovează pe a tuturor. 

Dar ce îndatoriri impune preotului izbucnirea contem- 
porană a dorului comun după dreptate și frăţietate socială? 
El trebuie să ajute în general la împlinirea acestui dor, care 
este unul din cele mai adânci, mai mari și mai frumoase 
doruri ale umanităţii. Iar în ce privește purtarea lui, să se 
conformeze cât mai desăvârșit cu această aspirație ome- 
nească. Azi preotul trebuie să învioreze la maximum înţe- 
lesul de Părinte al misiunii sale. Părinte nu este mai puțin 
decât frate, ci mai mult. Deci să actualizeze în raporturile 
sale cu credincioșii tot ce cuprinde ideea de frate, trecând 
chiar dincolo de ea. Frate la muncă, frate la durere, frate la 
povară, frate la suflet. Dar frate care găseşte în sine puterea 
de a-l ridica pe credincios din durere, din necaz, din gre- 
utate, adică Părinte. Fratele împarte egal, frățeşte, cu altul 
bunurile. Părintele se sacrifică pentru copil. Am intrat în- 
tr-o epocă ce va impune preoților să devină mai evanghelici 
ca oricând. 






































Biserica în viața neamului nostru” 


În săptămâna trecută a avut loc la Departamentul 
Cultelor şi Artelor instalarea dlui Ghiţă Pop, noul titular 
al acestui minister reînființat. Cu acest prilej, Domnia Sa a 
rostit o seamă de cuvinte cât se poate de înțelepte despre 
locul important pe care-l deține religia și Biserica în viața 
poporului nostru. Pornind de la faptul reînființării Ministe- 
rului Cultelor şi Artelor, dl ministru Ghiţă Pop a continuat, 
spunând în esenţă: 


„Astfel s-a accentuat importantul rol pe care sentimen- 
tul religios îl joacă în viața publică a poporului nostru ro- 
mânesc. O cultură solidă nu se poate întemeia decât pe 
credința în Dumnezeu și pe idealurile morale ale senti- 
mentului religios. Tânăra cultură românească nu se poate 
lipsi de acest factor hotărâtor. Niciun progres nu va putea 
întuneca acest sentiment. Partidul Naţional-Ţărănesc își 
îndreaptă preocupările sale către țărănime: păstrătoa- 
rea sentimentului religios și al folklorului. România, ca 
stat naţional, nu va putea să neglijeze Biserica şi socotesc 
că niciodată nu va putea fi vorba la noi de o separație a 
Bisericii de Stat”. 





* Telegraful Român, an XCII, nr. 99, 23 nov. 1944, p. 1. Semnat: D. 
Stăniloae. 

Fiecare din aceste propoziţii cuprinde, în formularea 
unei cugetări autentice și substanţiale, constatarea unei re- 
alități nedezminţite, profund legate de sufletul neamului 
nostru. Dl ministru Ghiţă Pop n-a improvizat câteva cuvin- 
te adunate în pripă, pentru a se achita de îndatoririle for- 
male ale unei ocazii, ci a concentrat în cuvântarea Domniei 
Sale esența unor meditații de om înzestrat cu o cugetare 
serioasă şi onestă. Aceasta este impresia care se desprinde 
din alcătuirea cuvântării Domniei Sale, din sobra ei potri- 
vire cu realităţile noastre poporale, ca și din valoarea de 
principii pe care o au unele din formulările Domniei Sale, 
care se impun prin stăruitoare şi universale verificări. 

De fapt, nu s-a văzut până acum să se fi întemeiat nicio 
cultură solidă fără credința în Dumnezeu. Toate culturile 
au la baza lor o viaţă de credință. Că mai târziu încearcă să 
se emancipeze mai mult sau mai puţin — întrebarea dacă re- 
ușesc să sporească prin aceasta puterea neamurilor respec- 
tive, n-o discutăm aici — este altă chestiune. Dar temelia lor 
s-a înfiripat și și-a supt puterea din seva credinţei. O viețu- 
itoare crescută mare poate să respingă cu dispreţ pe maica 
sa. Dar dacă ar face-o înainte de a se consolida deplin în 
viață, ar înceta de-a ființa încă din perioada de început. 

O cultură care nu se prinde cu rădăcinile ei în adâncu- 
rile spiritului — reprezentat esenţial prin religie — este ca o 
plantă ce-ar vrea să crească din nisip. Din suprafața năzu- 
ințelor pur materiale nu poate crește înaltă și solidă o cultu- 
ră, ci doar o civilizaţie ce poartă toate stigmatele atmosferei 
egoiste din care s-a ridicat şi în care plutește. 

Dar, ar zice poate unii că neamul nostru a ajuns la ni- 
velul unei culturi trainice și substanţiale, încât nu mai avem 
nevoie de religie. O asemenea afirmație ar fi cât se poate de 

neserioasă. Ajunge o scurtă privire comparativă peste cul- 
tura noastră şi aceea a oricărui popor occidental, ca să ne 
dăm seama că de fapt suntem de-abia în epoca primelor 
încercări de a pune o temelie unei culturi solide. Suntem 
încă într-o fază copilărească în privinţa culturii. Se lucrează 
în acest domeniu capricios, nesistematic, superficial, fără 
răbdare, fără seriozitate. 

Sau poate am vrea să facem noi cei dintâi dovada că 
putem crea o cultură fără a porni de la temelia credinței? 
O asemenea încercare, pe lângă faptul că ar fi sortită în 
mod absolut sigur celui mai crunt eșec, ne-ar indica prin ea 
însăși superficialitatea de care și așa pătura noastră intelec- 
tuală a dat prea multe dovezi. 

Şi atunci, concluzia că la noi nu se va putea vorbi 
multă vreme, sau chiar niciodată, de separaţia Bisericii de 
Stat, concluzie pe care a tras-o dl ministru Ghiţă Pop, este 
cum nu se poate mai constrângătoare, chiar dacă este con- 
siderată numai din punctul de vedere al interesului cultu- 
rii românești. Religia poporului trebuie ocrotită prin statul 
român. lar aceasta nu se poate face decât prin colaborarea 
cea mai strânsă între Stat și Biserică. 

Mulţumim dlui ministru Ghiţă Pop pentru faptul că 
a ţinut să-și inaugureze activitatea la Ministerul Cultelor, 
în aceste vremuri de răscruce, prin formularea răspicată a 
acestei drepte judecăți. 


Universitatea Ardealului la Sibiu” 


S-au împlinit patru ani de zile de când Sibiul găzdu- 
iește Universitatea Daciei Superioare. Patru ani de pri- 
begie pentru prima instituţie de cultură românească din 
Transilvania; iar pentru orașul nostru, patru ani de supe- 
rioare manifestări academice prilejuite de prezenţa activă a 
acestei albine harnice care și-a manifestat și până aici vita- 
litatea și optimul nivel cultural, științific şi educativ pe care 
l-a atins, lucrând pe tărâmurile încredințate sârguinţei ei 
de desțelenire, în două decenii de stăpânire românească a 
Ardealului, incomparabil mai mult decât a făcut pre- 
cursoarea ei, Universitatea maghiară din Cluj, de la înfiin- 
țare și până în anul mântuirii naționale 1918. 

Ţara românească a luat act cu satisfacție şi mândrie 
de spornica ei activitate; iar peste hotare, prestigiul tine- 
rei Alma Mater Napocensis a crescut mereu, câștigându-și 
faima uneia din cele mai renumite instituţii de cultură din 
sud-estul Europei. 

Cei patru ani petrecuţi la Sibiu, în ciuda greutăților 
cu care a trebuit să lupte, ne place să credem că nu i-au 
știrbit câtuși de puţin aureola cu care părăsise Clujul în 





* Telegraful Român, an XCII, nr. 101, 25 nov. 1944, p. 1. Semnat: TR. 

toamna aceea tristă, a lui 1940. Este drept că, aici, n-a avut 
lărgimea confortabilă pe care o lăsase în capitala vremel- 
nic înstrăinată a Ardealului. Dar nu este mai puţin ade- 
vărat că localnicii i-au dat tot concursul posibil ca să-și 
poată continua activitatea în condiții mulțumitoare. Rec- 
torul ei din acești ani de așteptare laborioasă a întoarce- 
rii sale acasă - mai ales dânsul — suntem siguri că știe să 
aprecieze exactitatea acestei afirmaţii. Căci dacă localurile 
care i-au fost puse la dispoziţie nu îngăduie comparaţie 
cu sălașul ei de la Cluj, apoi nu este mai puţin adevărat că 
„vadul cultural” pe care l-a găsit aici a fost pentru nume- 
roase celebrităţi ale catedrelor și instituţiilor ei o revelație 
din cele mai agreabile. 

Mulţi dintre profesorii ei de renume, mai ales cei ce au 
legături vechi cu statul — și câți dintre aceștia nu și-a înce- 
put cariera dăscălească și creația științifică aici! — cunoșteau 
de vreme îndelungată sensibilitatea culturală a populației 
românești din acest oraș, sensibilitate manifestată și altmin- 
teri decât prin frecventarea sârguincioasă a conferințelor 
duminicale. Cunoaștem profesori universitari cu reputaţie 
bine stabilită de vorbitori talentaţi, din capitală, de la Cluj 
și din alte părţi, care au mărturisit că Sibiul are cel mai bun 
auditoriu de conferințe publice. Faptul acesta localnicii îl 
știau de mult. Este bine că îl confirmă și oaspeții lui. 

În schimbul puţinelor avantaje materiale pe care i le-a 
putut oferi, Sibiul românesc s-a bucurat — cum spuneam - 
de privilegiile unei atmosfere de amplă respiraţie culturală 
și spirituală. Lucrul acesta, fără a subestima câtuși de puţin 
posibilităţile locale — acestea, apreciabile — de-a astâmpăra 
interesul pe care publicul sibian l-a manifestat totdeauna 
față de bunurile spirituale, nu-l vom uita niciodată. 


TELEGRAFUL ROMÂN - 1944 645 


Ca mâine, Universitatea Ardealului se va întoarce la 
vatra pe care a fost silită s-o părăsească în toamna anului 
1940. Despărțirea va fi grea, și cuibul provizoriu pe care şi 
l-a durat aici o să rămână gol. Căci să nu uităm, silințele 
ei devotate din acești patru ani de întristată petrecere în- 
tre noi s-au adăugat acelora ale Bisericii, ale Astrei şi ale 
Academiei Teologice „Andreiene”, niciuna din aceste insti- 
tuţii venerabile şi atât de active pe tărâmul culturii naționa- 
le nesimţindu-se stânjenită în manifestările ei de prezenţa 
în localitate a universității ardelene, ele colaborând tot tim- 
pul în cea mai deplină armonie. 

Există, însă, o modalitate de a nu se șterge cu totul ur- 
mele văzute ale acestei împreună-petreceri: Facultate de 
Medicină să rămână și la Sibiu. 

Am dori-o din toată inima, spre binele orașului nos- 
tru şi a întregii „Mărginimi”, mai ales că acest dezide- 
rat ar putea fi realizat fără ca universitatea clujeană să se 
descompleteze. 

Cum? Vom vedea cu alt prilej. 




















Creștinismul și viața socială” 


Ne aflăm pe pragul unei lumi noi. Năzuinţa ei domi- 
nantă pare a fi rezolvarea cât mai satisfăcătoare a proble- 
mei sociale. 

Este firesc deci ca astăzi să se pună, cu o stăruință mai 
mare ca oricând, întrebarea despre atitudinea creștinismu- 
lui față de latura socială a vieții. 

Dar s-a observat cu mirare că răspunsurile au va- 
riat şi variază, ceea ce dovedește că întrebarea nu este 
ușoară. Aproape toate curentele și concepțiile sociale au 
crezut că pot găsi o confirmare a punctului lor de vedere 
în creştinism. 

Pricina mi se pare că este următoarea: 

Creștinismul nu este, propriu-zis, o doctrină socială. 
Lucrul acesta îl remarcă mulţi, însă, inconsecvenți cu această 
constatare, se silesc apoi să înșire o tablă de norme sociale pe 
care le-ar susține creştinismul şi care, desigur să se acopere 
totdeauna în esenţă cu cele în care se exprimă concepția lor. 

Dar dacă creştinismul ni se dezvăluie ca neavând 
caracterul unei doctrine sociale, trebuie să rămânem 





* Telegraful Român, an XCII, nr. 102, 26 nov. 1944, p. 1. Semnat: D. 

consecvenți și să nu căutăm a consacra prin el o anumită 
tablă de legi sociale. Pe lângă aceasta, trebuie să înțelegem 
de ce creștinismul nu poate fi o doctrină socială! 

De fapt, creştinismul nu este o doctrină socială pentru 
că n-a adus în lume o sumă de norme sociale precise şi ri- 
gide. Dar a adus un duh de înfrățire, de dragoste. El ne-a 
dezvăluit valoarea uluitoare a persoanei umane, indiferent 
de condiţia ei socială, și ne-a dat îndemnul de a ne preocu- 
pa de semenii noștri infinit mai mult decât de lucruri, căci 
lucrurile sunt numai mijloace, în vreme ce omul, luat fieca- 
re aparte, este un scop în sine, sortit vieţii veșnice. 

De ce n-a fixat Hristos, şi după EI creștinismul, o tablă 
de norme sociale precise? Întrebarea aceasta ia la mulți și 
forma unui reproș la adresa creștinismului. 

Răspunsul ni se pare că este acesta: Pentru că forma de 
soluționare a problemelor sociale depinde în fiecare timp 
nu numai de idealul pe care îl urmărește creștinismul, ci şi 
de pregătirea sufletească a colectivității umane, pregătire 
care este în funcţie de timp. Ce se potrivește azi pe plan so- 
cial nu s-a potrivit acum două mii de ani şi nu se va mai po- 
trivi peste alte două mii de ani. Progresul cultural, creşterea 
spirituală a omenirii o face cu timpul aptă pentru orânduiri 
sociale care i-ar fi fost primejdioase mai înainte. 

Democraţia este înțeleasă şi se potrivește într-o colecti- 
vitate socială care s-a împărtăşit de bunurile culturii. Înain- 
te de aceea, ar duce ușor la anarhie. 

S-ar putea obiecta că creștinismul trebuie să-și arate 
puterea transformând rapid pe oameni și, deci, făcându-i 
neîntârziat apți de cele mai progresate orânduiri sociale. 

De fapt, creştinismul produce transformări rapide. 
Ridică îndată nivelul de înțelegere intelectuală și morală 

al omului. Dar acest fenomen se petrece numai cu cercuri 
restrânse. În câmpul vast al omenirii, creștinismul duce o 
grea luptă cu forțele contrare ale păcatului și ale inerţiei, şi 
rezultatele sunt doar expresii ale unui compromis involun- 
tar dintre creștinism și acele forțe. 

Iar soluţia problemelor sociale exprimă și ele aces- 
te stări de compromis la care se află omenirea. Un pro- 
gres se realizează, fără îndoială. Pe măsură ce duhul 
creştin face să crească în sufletul omenesc binele și să 
descrească răul, aspiraţiile sociale își găsesc împliniri 
mai satisfăcătoare. 

Dar creștinismul nu se identifică cu niciuna din aces- 
te cristalizări de ordin social. Recunoscând-o pe fiecare 
ca potrivită cu pregătirea culturală şi morală a omenirii 
dintr-un moment dat, el tinde spre alte zări, și mai lumi- 
noase. Aprobându-le ca efecte parțiale ale duhului său, 
păstrează totuşi o distanţă față de ele, urmărind altele, 
mai depline. „Cele dindărăt uitându-le, spre ţintă alerg”, 
spune Apostolul Pavel. Seva își recunoaște ca efect fruc- 
tul fraged, dar tinde din lăuntrul lui însuși spre mărul 
deplin. 

Creștinismul nu este al niciunei cristalizări sociale din 
trecut și deci nu poate fi învinovăţit de imperfecțiunea lor. 
Dar toate sunt înfăptuirile parţiale ale sale în tensiunea 
după idealul social perfect. 

Creștinismul păstrează o anumită distanță față de toa- 
te cristalizările sociale, neabsolutizând pe niciuna. El tinde 
spre un ideal social care depășește chiar cele mai avansate 
înfăptuiri sociale din istorie. 

El tinde spre suprema înfrățire omenească, așa cum 
nu o vor putea înfăptui nici cele mai îndrăznețe doctrine. 


ar 

lar această tensiune este duhul creștinismului, care consti- 
tuie factorul cel mai hotărâtor în progresul social. Este si- 
gur că idealul creștin nu va putea fi înfăptuit niciodată pe 
pământ. Dar nu este mai puțin adevărat că tensiunea după 
el împlinește rolul hotărâtor de care am pomenit. 

Social și etnic” 


Creștinismul n-a aprobat niciodată și prin niciunul 
dintre reprezentanții lui de seamă, cu atât mai puţin prin 
cineva care l-a trăit cu adevărat, teoria rasistă, după care 
între grupările omeneşti ar fi o discontinuitate așa de mare, 
încât nu se poate vorbi de o unitate a neamului omenesc. 

Creștinismul a adus îl lume vestea că oamenii sunt 
frați, coborând din același protopărinte, solidari în vina pe 
care şi-a atras-o acela și moștenitori împreună, dacă vor, 
ai roadelor jertfei de pe Golgota, care pentru toți s-a adus. 
Toţi sunt chemaţi să se facă mădulare la fel de cinstite ale 
trupului lui Hristos, adică ale comunităţii de dragoste a 
Bisericii celei una, având deci şi prin natură capacitatea 
unei perfecte bune-înțelegeri. 

Ce-ar fi putut avea creștinismul comun cu rasismul, care 
susținea că nu există posibilitate de trecere spirituală de la o 
„tasă” la alta, că și creştinismul este produsul unei „rase”, şi 
nu poate fi asimilat de celelalte „rase”, fiecare „rasă” fiind 
supusă fatalității de a trăi exclusiv din produsele sale spiri- 
tuale, închisă în cercul magic al determinării sale imanente? 





* Telegraful Român, an XCII, nr. 105, 30 nov. 1944, p. 1. Semnat: D. 
Stăniloae. 

În faţa rasismului, creștinismul reprezintă, deodată 
cu ideea unității neamului omenesc, dreptul spiritului de 
a respira aerul din afara zidurilor „rasei” şi de deasupra 
„imanenţei”, întâlnindu-se în această capacitate comună cu 
sufletele tuturor oamenilor. 

Dar respingând rasismul, a cărui bază biologică nu a 
putut fi dovedită pentru multe neamuri, nu este mai puţin 
adevărat că creștinismul recunoaște realitatea neamurilor, 
ca grupări cu grai, cu tradiţii, cu aplecări şi cu comori spiri- 
tuale proprii. Omenirea este o unitate, dar nu o unitate mo- 
notonă, asemenea unei mase anorganice, sau unei serii de 
piese identice, produse într-o fabrică. Ci unitatea ei cuprin- 
de, fără a prejudicia, bogăţia unor nesfârșite nuanţări. Ni- 
ciun ins nu este întru totul identic cu ceilalți, dar acest fapt 
nu constituie o discontinuitate de înţelegere și de conviețu- 
ire. lar nuanțele comune unei grupe mai mari de oameni, 
nuanţe constătătoare dintr-un grai, dintr-un trecut comun, 
dintr-o moștenire spirituală proprie, constituie neamurile. 

Străduinţele contemporane după rezolvarea cât mai 
deplină a marilor neajunsuri sociale și-au dat seama de 
adevărul că neamurile sunt realități, și nu numai ficțiuni 
ca rasele, și contează cu ele. Chiar comunismul rusesc, care 
a pus în forma cea mai radicală problema socială, a recu- 
noscut factorul etnic și contează cu el. Statul rus este o fe- 
deraţie de republici naţionale, cântecul rus, oricât de plin 
de preocuparea socială, poartă în el accentul nostalgic și 
pornirea de val cosmic a sufletului rus. 

Ostașii ruși pe care îi vedem printre noi se înviorează 
când întâlnesc pe cineva care le știe limba și, peste tot, se 
prezintă nu numai ca reprezentanţii unui regim social de 
dreptate și frățietate deplină, ci şi ca reprezentanţii plini de 

nobilă mândrie ai unui popor glorios și mare. Ei luptă pen- 
tru eliberarea „neamurilor” de cotropirea Germaniei rasis- 
te şi exclusiviste. 

Caracterele etnice nu se pot desfiinţa, și curentele so- 
ciale moderne nici nu încearcă aceasta, dându-și seama că 
o asemenea încercare nu poate avea ca efect o înfrățire uni- 
versală, ci doar o zăpăceală și o slăbire de puteri în sânul 
neamului unde se încearcă. 

De aceea, se impune ca și la noi tendințele după înfăp- 
tuirea mult doritei dreptăți şi frățietăți sociale să nu dis- 
prețuiască factorul etnic, ci, luându-l din mâna cercurilor 
reacționare care-l folosesc ca mijloc pentru interesele lor, 
să-l asocieze elementului social. Dacă orientarea socială ur- 
mărește binele poporului, să nu se uite că nicio altă pătură 
socială nu este atât de reliefată din punct de vedere etnic 
ca poporul, şi nu foloseşte nimănui ca să se șteargă aceste 
caractere. Un popor fără identitate etnică este un tohu-va- 
bohu jalnic. 

Dragostea de neam și iubirea de cei mulți și umili nu 
se exclud, ci abia împreună dau sinteza cea firească. 

Cine este pentru înfrățirea socială este pentru popor, 
iar cine este pentru popor este pentru un popor cu caracte- 
rele etnice definite. 

În trecutul mișcărilor sociale românești s-a impus 
un termen frumos pentru socialul în cadru românesc: 
poporanismul. Ce-ar fi să fie reluat? 


Facultate de Medicină și la Sibiu' 


Încheiam articolul privitor la petrecerea Universităţii 
Ardealului în orașul nostru (vezi nr. 101), exprimând o do- 
rință: după înapoierea ei la Cluj, să rămână Facultate de 
Medicină și la Sibiu. 

Nu ştim încă ce ecou a putut avea această dorinţă acolo 
unde trebuie, dar suntem siguri că ea este împărtăşită de 
toată suflarea românească din orașul nostru și din împre- 
jurimi, iar regiunile învecinate cu „Mărginimea” ar saluta 
cu bucurie îndeplinirea ei, din considerentele pe care o să 
le înşiruim mai la vale. 

În chestiuni de natura aceasta, firește că ultimul cuvânt 
îl au specialiştii. Prin urmare, Universitatea Ardealului 
este chemată să facă recomandările legiuite pe lângă au- 
toritățile de stat. Și recomandările ei, nu ne îndoim câtuși 
de puţin, vor ţine seamă în prima linie de situația și ne- 
voile sanitare ale țării. Cea dintâi este îngrijorătoare. Asta, 
modest spus. Pricina de căpetenie a acestei stări, care 
prin comparaţie cu realitățile de aiurea nu ne onorează 
câtuși de puţin, iar în interior ne păgubeşte considerabil — 
a se vedea bunăoară procentul înspăimântător de ridicat 





* Telegraful Român, an XCII, nr. 106, 1 dec. 1944, p. 1. Semnat: TR. 

al mortalităţii infantile —, zace în insuficiența asistenţei 
medicale. 

Avem prea puţini medici. Lucrul acesta îl știm de mult 
— şi îl ştim bine, căci statisticile oficiale sunt la îndemâna 
oricui, iar contactul cu cunoscătorii în materie nu face decât 
să confirme datele lor. 

Este adevărat că cele trei facultăți de medicină ale noas- 
tre (Bucureşti, Cluj și laşi) au fost foarte populate în anii din 
urmă. Ministerul Sănătăţii, în colaborare cu cel al școlilor, 
recunoscând necesitatea imperioasă a corpului medical, a 
făcut cele mai mari înlesniri tinerilor bacalaureaţi care s-au 
înscris la Medicină. Nu este necesar — și nu este locul — să 
exemplificăm. Măsura era la locul ei, şi oricine a înţeles 
utilitatea indicilor pentru conservarea sănătății neamului 
n-a putut decât să se bucure de afluența excepțională de 
studenţi pe care au cunoscut-o în anii din urmă facultățile 
noastre de medicină. 

Cu toate acestea, după cum ne informa nu de mult, 
pe cale particulară, un distins membru al Corpului me- 
dical universitar, numărul doctorilor promovați anual de 
ele abia ajunge să acopere golurile ce se ivesc în rânduri- 
le practicanţilor acestei profesii prin decese și cine ştie ce 
neputinţe şi rele întâmplări. Or, după câte ştim, cercetările 
meticuloase făcute în alte părți — cercetări acceptate ca nor- 
mative și la noi — ar trebui să avem un medic pentru fiecare 
1500 de locuitori. 

De acest raport, între medici și eventualii pacienți ai 
lor, suntem departe. Urmarea este că sănătatea neamului 
suferă, pentru că lipsește modalitatea supravegherii ei 
riguroase, lipsesc medici în număr îndestulător. 

Și dacă astăzi, când facultăţile de medicină sunt atât 
de populate, sporirea corpului medical se va face tare cu 
anevoie, ce va fi după război, când cine ştie ce alte cariere 
vor ispiti tineretul nostru școlar? 

Din acest punct de vedere, înmulțirea facultăților de 
medicină se impune. Statul nu va face obiecţii pe motive 
de ordin financiar tocmai pe acest tărâm care interesează 
într-o atât de considerabilă măsură conservarea și sporirea 
vitalității neamului. 

Universitățile, şi mai puţin. Problema încadrării viitoa- 
rei — sau viitoarelor — facultăți de medicină în angrenajul 
lor este o chestiune de ordin tehnic, pe care o vor soluţiona 
cum este mai bine. 

Dorinţa noastră este ca o facultate de medicină să func- 
ționeze la Sibiu. Alţii o vor altundeva. Și vrerea lor este fără 
îndoială lăudabilă. Dar tradiţiile și prestigiul cultural al 
Sibiului românesc de astăzi îi dau întâietate față de oricare 
alt oraș de dincoace de munți: temelia unui centru univer- 
sitar propriu a fost pusă prin înălțarea Academiei Teologice 
„Andreiene” la rang de Facultate. 

Să nu se uite, apoi, poziția geografică a Sibiului. Țara 
Făgărașului, regiunea Târnavelor și Oltenia de Sus gravi- 
tează înspre acest oraș. O facultate de medicină la Sibiu ar 
fi o adevărată binefacere pentru regiunile amintite. 

Auzim bucuros și cuvântul altora. Cu o condiţie: să fie 
rostit senin, sine îra. 












































Din casă-n casă — colectă pentru 
Ardeal și Moldova' 


Suntem în pragul iernii. O iarnă tristă pentru toate su- 
fletele îndurerate profund de măcelul ce i l-a hărăzit ome- 
nirii războiul actual. O iarnă cumplită pentru cei ce au sufe- 
rit în bruma lor de agoniseală consecințele devastatoare ale 
acestei sălbatice încăierări dintre seminţiile pământului. 

Cunoaștem în parte dezastrul pricinuit aiurea de căl- 
câiul nemilos al teribilului Marte. Despre frații noștri din 
Moldova și Ardealul de Nord ştim însă cu certitudine că 
multora nu le-au mai rămas decât ochii, ca să-şi plângă ne- 
norocirea ce s-a abătut asupra lor atunci când aceste două 
provincii atât de scumpe nouă au devenit teatru de luptă. 
Organizarea unei opere de ajutorare a lor nu mai putea să 
întârzie, fără ca prin aceasta iubirea noastră fraternă, de 
atâtea ori dovedită în împrejurări grele, să nu-și dezmintă 
numele. 

Sunt atâtea lipsuri de împlinit în Ardealul de Nord și 
în Moldova. Cu vremea, autorităţile de stat şi inițiativa pri- 
vată le vor îndrepta pe toate. Dar această lucrare de reface- 
re cere jertfe mari, şi cere timp. 





* Telegraful Român, an XCII, nr. 113, 10 dec. 1944, p. 1. Semnat: TR. 

Unele dintre lipsurile în care se zbate populaţia din 
teritoriile amintite trebuie acoperite fără întârziere. Orice 
amânare poate avea consecințe catastrofale. Și când spu- 
nem astfel, ne gândim în primul rând la lipsa de alimente, 
articole de îmbrăcăminte și medicamente. 

Statul, ajutat de toate societățile noastre de bineface- 
re — Societatea de Cruce Roşie, Liga Operelor Sociale, Societatea 
Ortodoxă Naţională a Femeilor Române, Apărarea Patriotică, 
Reuniunea Femeilor Române, Societatea „Principele Mircea”, 
Societatea „Sf. Maria” a Femeilor Române Unite și Comitetul 
de Asistenţă israelit — a pornit o campanie de proporții răsu- 
nătoare pentru colectarea de danii în folosul năpăstuiților 
noştri frați din Moldova şi Ardealul de Nord. 

Rezultatele date publicității până acum sunt excelen- 
te. Capitala ţării, în trei zile de colectare, a dăruit suma 
de un miliard o sută de milioane de lei precum și 22 de 
vagoane de alimente inalterabile, articole de îmbrăcămin- 
te, obiecte de gospodărie și medicamente. Iubitul nostru 
Suveran și Augusta Sa Mamă au subscris laolaltă cinci mi- 
lioane de lei. 

Darurile acestea, oricât de frumoase ar fi, nu ajung pen- 
tru curmarea neajunsurilor populaţiei din regiunile amin- 
tite. Toată suflarea românească trebuie să-şi pregătească 
ofrandele. Echipele de colectare vor intra din casă-n casă în 
acest scop. Avem datoria să le întâmpinăm cu consideraţia 
cuvenită voluntarilor iubirii față de aproapele căzut în su- 
ferință și să le dăm cu încredere tot ce ne lasă puterile și ne 
povățuiește inima, bine ştiind că pe dătătorul de bunăvoie 
îl iubește Dumnezeu. 

Aici, la Sibiu, strângerea ofrandelor a fost fixată pe 
zilele de 8, 9 și 10 luna curentă. Nădăjduim că populaţia 

municipiului nostru, care este unul din cele mai puţin 
încercate orașe ale ţării, își va face datoria cetățenească și 
creștinească din plin. 

La sate, preoțimea și societăţile noastre religioase — cele 
feminine mai ales — au încă un prilej să dovedească rostul 
existenţei lor. 

Porunca iubirii aproapelui culminează în ajutorul ce-l 
dai semenului care are trebuinţă de el. 

Peste tot, creștinul știe de mult și bine că „mai fericit 
este a da decât a lua” (Faptele Apostolilor 20, 35). 


i 
[i 
| 
[j 
| 


Fără patimi 


În această foaie s-a exprimat necontenit convingerea 
că destinul omenirii este angajat inevitabil pe drumul unor 
tot mai simţitoare progrese de ordin social. Nimic nu mai 
poate opri pe omul contemporan, crescut, prin universali- 
zarea culturii, la conștiința demnităţii sale, de la revendica- 
rea drepturilor sale la o viață materială egală în esenţă cu a 
oricărui semen. 

Dar tocmai acest spor al conștiinței despre înalta dem- 
nitate a omului ne-a făcut și ne face să credem că în viitor 
se va abuza de om tot mai puţin și în alt sens. Căci dacă este 
un abuz exploatarea materială a marii mulțimi a oamenilor 
de către o mică pătură de inși mai abili, un abuz tot așa de 
condamnabil este transformarea omului într-un focar de 
patimi, coborârea lui la o ființă care nu se poate gândi la 
alţii decât la o temperatură care deformează realitatea și în- 
treține o atmosferă încărcată în raporturile dintre oameni. 

Poate că timpurile de exploatare socială a omului au 
stingherit într-o oarecare măsură și opera de luminare a 
lui, pentru a ajunge la conștiința demnităţii sale și pentru 
a creşte până la măsura lui deplină. De aceea o epocă de 





* Telegraful Român, an XCII, nr. 115, 13 dec. 1944, p. 1. Semnat: DS. 

libertate adevărată înseamnă în primul rând posibilitatea 
de a lumina pe om în mod nestingherit. Dar dacă epoca de 
libertate s-a inaugurat în numele respectului față de om și 
dacă ea trebuie folosită în duhul acestui respect și în vede- 
rea ajutorării omului pe calea creşterii sale spirituale, apoi 
opera de luminare ce se face în această epocă trebuie să se 
ferească de a fi o operă de slăbire şi de întunecare a fiinţei 
omenești. 

Dacă progresul social a devenit inevitabil prin creşte- 
rea conștiinței de sine a omului, în baza progresului său 
spiritual, să nu periclităm însuși acest progres prin coborâ- 
rea din nou a omului la o stare spirituală inferioară. 

Omul crește cu adevărat ca ființă spirituală, conștientă 
de valoarea ei, prin puterea învățăturii luate în ea însăşi. 
Îndată ce încărcăm această învățătură cu patimă, spiritul 
omului căruia i-o comunicăm nu mai este lăsat să cugete 
lucrurile așa cum sunt, în proporţia lor reală, ci este făcut 
rob al acelei patimi. 


„Și nimic nu obișnuiește să întunece așa de mult min- 
tea, zice Sf. Vasile, ca răutatea.” 


Timpurile actuale ne lasă așadar să dăm omului o în- 
vățătură largă, în toate cele ce privesc destinul lui. Să facem 
acest lucru. Să i se spună omului dintr-o situaţie socială dez- 
avantajată despre demnitatea fiinţei sale, despre drepturile 
sale. Și să lăsăm să și le ceară. Dar să se vorbească despre 
aceste lucruri fără patimă. Să i se lămurească nu numai un 
aspect al lucrurilor, ci și celălalt, ca să poată judeca despre 
o chestiune în legăturile ei cu celelalte. Să i se vorbească și 
despre celelalte categorii sociale, care au aceleași drepturi 

la viață. Și să i se arate rostul statului de a echilibra preten- 
țiile diferitelor categorii, să i se vorbească despre necesita- 
tea ordinii și despre condiţiile de existenţă a colectivităţii 
naționale. 

Omul, ca ființă cu demnitate spirituală, ca ființă socia- 
lă, are dreptul de a fi informat cât mai complet asupra ches- 
tiunilor şi datoria de a-și forma judecăți cât mai largi și cât 
mai cuprinzătoare. 

Dacă în timpurile trecute i se spunea omului numai O 
jumătate a lucrurilor, cea pe care o găsea de bine ordinea 
capitalistă, să nu se cadă acum în aceeași greșeală, de a i se 
spune numai cealaltă jumătate. 

Nu cerem o „cuminţenie” în sensul de acoperire a ade- 
vărului sau de renunțare la revendicarea dreptăţii. Dar ce- 
rem o cumințenie în sensul ca descoperirea adevărului să 
se facă din toate laturile şi să se ia în considerare cu cumpăt 
toate laturile, iar lupta pentru revendicări să se facă fără 
patimă, căci fermitatea nu înseamnă patimă. 

Această luminare multilaterală și fără patimă este în ea 
însăși mijlocul principal de creștere spirituală a omului și, 
indirect, ea dinamizează progresul social. 

Învățătura este prin excelență alimentul creșterii, al 
formării, al maturizării spirituale a omului, așa cum hrana 
este mijlocul prin care crește omul trupește. Dar să nu ui- 
tăm că este și o creştere strâmbă, care desfigurează atâtea 
fiinţe. Învățătura unilaterală, pătimașă este cauza acestei 
creşteri strâmbe, care nefericeşte ființa umană şi colectivi- 
tatea socială. 

Să ajutăm progresul social prin sădirea de convingeri 
temeinice, dar corespunzătoare realităţii de fapt, în sufletul 
oamenilor, adică prin luminare curată şi nepătimașă. 

Realitatea demnităţii omului și a egalității esenţiale în- 
tre inșii umani pledează atât de mult pentru progresul so- 
cial, încât nu este trebuinţă să se ia în sprijinul susținerii lui 
îngroșări mincinoase și pătimaşe ale realităţii, care degra- 
dează fiinţa spirituală a omului și-i periclitează progresul. 


„Reunirea Bisericilor românești” 


Răspunzând unui articol cu titlul de mai sus, scris de 
PC Părintele Sebastian Stanca în ziarul Națiunea Română din 
Sibiu, dl dr. Romul Boilă exprimă, în ziarul România Nouă 
din Sibiu, dezideratul că reunirea Bisericilor româneşti să 
se facă „în cadrele Bisericii universale a Romei”. 

Desigur că punctul acesta de vedere al dlui dr. Romul 
Boilă trebuie să fie exclusiv personal, pentru că faptul că 
s-a publicat în oficiosul Partidului Naţional-Ţărănesc din 
Ardeal nu ne poate face să credem că un partid, care cu- 
prinde în sânul său și atâţia români ortodocşi și chiar pre- 
oți, ar putea să reprezinte o asemenea opinie. 

Trecând peste această chestiune, socotim şi noi că re- 
unirea Bisericilor românești ar lecui un mare neajuns din 
viața poporului nostru, ar întări într-o mare măsură unita- 
tea noastră sufletească, azi mai necesară ca oricând. 

Dar, în același timp, socotim că această reunire nu 
poate reuși să se împlinească decât ținându-se seama de 
următoarele consideraţii: 





* Telegraful Român, an XCII, nr. 121, 20 dec. 1944, p. 1. Semnat: D. 
Stăniloae. 

1. În primul rând, de adevărul religios, revelat de 
Domnul nostru lisus Hristos. O reunire pe temeiul unei 
învățături despre care conştiinţa religioasă a poporului 
nu are convingerea că reprezintă adevărul descoperit de 
Dumnezeu, nu se poate înfăptui, chiar judecând lucrurile 
din punct de vedere pur psihologic, afară de cazul când cei 
ce o fac n-au nicio convingere religioasă, caz în care ar fi de 
prisos să se mai pună în discuție o astfel de problemă. 

Dacă istoria dovedeşte că adevărul dumnezeiesc al lui 
Hristos s-a păstrat nealterat numai în Biserica Ortodoxă și 
dacă marea majoritate a poporului român este convinsă de 
acest fapt, atunci reunirea lui religioasă nu se va putea în- 
făptui decât în acord cu această convingere. 

2. Din punct de vedere practic, în aceste vremuri tul- 
buri, un proiect de reunire religioasă, dacă vrea să fie reali- 
zabil, trebuie să aleagă calea cea mai scurtă, mai necompli- 
cată, mai lipsită de dificultăți. Oricum, o majoritate, chiar 
din punct de vedere cantitativ, poate fi mișcată mai greu 
din poziţia ei spirituală decât o minoritate; reunirea se va 
face infinit mai ușor încercându-se aducerea minorității 
lângă majoritate, decât viceversa. Dar și din punct de vede- 
re calitativ, deplasarea spirituală a marii majorități româ- 
nești lângă minoritatea uniată este nemăsurat mai dificilă, 
dat fiind că în fond la noi minoritatea uniată este aceea care 
are o viaţă bisericească ortodoxă, și nu majoritatea ortodo- 
xă are o viaţă spirituală catolică. Poporul uniat s-ar putea 
alătura ortodocșilor fără să aibă conștiința unei modificări 
de ordin spiritual, dar lucrul invers nu s-ar putea face de 
poporul ortodox. 

Neamul românesc a refuzat în orice împrejurări cato- 
licismul. El a refuzat să-și vândă credinţa, devenită parte 

integrantă a firii sale, de tot atâtea ori de câte ori i s-au 
adresat asemenea ispite sub masca unor oportunități de 
ordin material sau politic. Putem spune, fără să exagerăm, 
că prin toată istoria sa neamul nostru a dovedit că între 
catolicism și sufletul său există o incongruenţă totală. 
Chiar unirea de la 1700, prin incapacitatea ei de-a abate 
sufletul românilor uniaţi de la tiparele de viață ortodoxă, 
o dovedește aceasta. 

Este momentul azi să începem agitația vastă, pe care ar 
comporta-o încercarea de a plasa marea mulțime a poporu- 
lui la o altă confesiune, cu părăsiri de dogme și de convin- 
geri înrădăcinate în cursul unei istorii îndelungate? Cine 
garantează că o asemenea iniţiativă, chiar dacă s-ar lua de 
către foruri mai înalte, n-ar trezi reacția poporului, care s-ar 
repercuta în valuri tot mai mari? Şi apoi, este potrivit azi să 
relativizăm în conștiința poporului ultimii stâlpi ai certitu- 
dinilor sale? Nu ne ajunge relativismul politic al ultimilor 
ani, care ne costă atâtea jertfe? 

3. În sfârşit trebuie să avem în vedere, când punem o 
astfel de problemă, şi momentul politic. Ce indicaţii, ce șan- 
se ne oferă el? Desigur, suntem datori să dovedim ţinută, să 
dovedim caracter, să ne ținem la ceea ce este al nostru. Dar, 
în același timp, suntem datori să ne ferim de la acte care ar 
provoca inutil. Ni se cere tact, iscusinţă, simț diplomatic. 

Configuraţia internaţională actuală nu este favorabilă 
nicidecum propunerii dlui dr. Romul Boilă. Să ne ferim de 
a ne împovăra situația în mod neînţelept şi inutil. 

Mai acum un an domnul Ică și Șeicaru, susținuți de 
nunțiul de la Bucureşti și de toţi cei în subordine, voiau să 
ne dea plocon papei, ca să câştigăm grațiile lui Mussolini la 
conferința de pace. Oare acum nu ne mai gândim la pace? 

Curios este cum anumite cercuri, care își iau toată puterea 
din argumentele oferite de împrejurări, găsesc argumente 
tot atât de tari și în împrejurările exact contrarii. Aceasta-i 
o dovadă că împrejurările și argumentele din ele sunt un 
simplu pretext. Ceea ce interesează este ținta catolicizării 
în sine. 

Cine vrea însă cu adevărat refacerea unității religioase 
a neamului își va da cu ușurință seama că și azi, ca întot- 
deauna, ea nu este realizabilă, prin logica și prin firea lucru- 
rilor, decât prin readucerea pârâului în Dunărea sufletului 
românesc, și nu prin scoaterea Dunării din matcă. 

În acest sens, să ne bizuim cu toţii pentru înlăturarea 
graniţei religioase artificiale dintre fiii neamului nostru. Să 
dăm tot ce avem mai bun în sufletul nostru ca să ne vedem 
neamul adunat sub sceptrul aceleiași Patriarhii, nu înfeu- 
dată autorității străine a Vaticanului, ci independentă, con- 
ducându-se exclusiv după interesele românești, și nu după 
dictate din afară. 

Ce bucurie ne-ar aduce împlinirea acestui ideal! Ziua 
aceea ar face să crească în noi conștiința puterii noastre și, 
din înlăturarea tuturor principiilor de vrajbă și de bănuială, 
pe care le întreţine artificiala dezmembrare religioasă de 
azi, ar reieși statornic un mare plus de forță de apărare în 
fața primejdiilor din afară și de putere creatoare în interio- 
rul vieții româneşti. Dumnezeu să ne ajute! 


Însemnătatea socială a Crăciunului” 


„S-a deșertat pe Sine, chip de rob luând [...]” (Filipeni 2, 7) 


Crăciunul este aniversarea celei mai mari revoluţii din 
lume și, totodată, o chemare mereu repetată spre reînvio- 
rarea ei. Desigur că prin revoluţie înțelegem ceea ce trebu- 
ie să se înțeleagă: o precipitare a unei evoluţii în direcție 
bună, un salt în procesul de actualizare a virtuţilor pozitive 
ce zac în om, o apropiere grăbită a societății umane de ținta 
spre care este chemată să se dezvolte. 

Crăciunul este, în acest sens, aniversarea declanșării 
supremei revoluţii posibile, din care trebuie să-și soarbă 
avântul revoluţionar orice fază nouă din mișcarea neconte- 
nită spre omul și spre societatea perfectă. El este, am putea 
spune, izvorul prin excelență, izvorul neepuizat al tuturor 
revoluțiilor. 

Şi este aceasta pentru că el în primul rând reprezintă o 
revoluţie, cea mai mare revoluţie posibilă, pe plan metafi- 
zic. Este adevărat că toate revoluțiile sociale pornesc de la o 
concepție despre lume, de la o ideologie care interpretează 





* Telegraful Român, an XCII, nr. 123-126, 25 dec. 1944, pp. 546. 
Semnat: D. Stăniloae. 

1. Este întâi momentul coborârii. Cel de Sus Se coboa- 


în sens nou înseși temeiurile existenţei, pentru a-şi da un 
suport de ultimă adâncime metafizică. Dar Crăciunul nu 
înseamnă numai promulgarea unei ideologii noi constru- 
ite de om, ci el reprezintă o mișcare reală pe plan metafi- 
Zic, O revoluție adevărată la încheieturile existenţei. Fiul lui 
Dumnezeu Se face Om, Împăratul cerului Se face rob, stră- 
lucirea pe care n-o pot privi nici îngerii ia fața de prunc 
ce-și cere ocrotirea de la oameni, Cel ce locuieşte în lumina 
neapropiată Se sălășluieşte în fânul ieslei unui grajd, în at- 
mosfera combinată din suflarea dobitoacelor şi mirosurile 
grele răspândite de trupurile ciobanilor. 

Este o deplasare metafizică a Fiinţei supreme până 
la ființa creată a omului. Este, dacă vreţi, cea mai deplină 
faptă socială, împlinită de Dumnezeu însuşi. Socialul de- 
săvârșit, înfăptuit pe planul ultimelor temeiuri ale existen- 
ței, aceasta este latura metafizică a revoluției prin care s-a 
inițiat creştinismul. Nu avem aici un social de suprafaţă, o 
schimbare exterioară de raporturi în societatea omenească, 
cu durată efemeră și mai mult sau mai puţin forțată, ci o 
împlinire de frăţietate în ultimele adâncuri, între esenţe- 
le existenţei, în raporturile necreatului cu creatul, ale lui 
Dumnezeu cu omul. 

Chiar dacă înfrățirea socială de suprafaţă, între factorii 
infinit mai puţin distanțaţi ontologic, întârzie să se reali- 
zeze, nu este mai puţin adevărat că socialul înfăptuit pe 
plan metafizic prin întruparea Fiului lui Dumnezeu este o 
indicație a direcţiei în care trebuie să se desfășoare în chip 
normal viața omenească, o forță care silește viaţa omeneas- 
că să evolueze spre o tot mai progresată ordine socială. 

Trei momente se cuprind în înomenirea Fiului lui 
Dumnezeu, și ele exprimă esenţa idealului social: 


ră la cel de jos nu numai în aparenţă și în chip trecător, ci 
Se face substanţial și pentru totdeauna ca acesta. Fiul lui 
Dumnezeu nu ia numai un trup aparent, pentru un timp 
limitat, ca zeii mitologici, ci Se face om real și consistent, 
rămânând așa în vecii vecilor. Este momentul golirii de sla- 
vă, al umilirii. Este adevărat că doctrinele socializante mo- 
derne nu vor să ştie nimic de momentul smeririi, pentru că 
ele nu recunosc că vreo clasă socială suprapusă ar deţine în 
baza vreunei îndreptățiri reale opoziția ei mai înaltă și deci 
ar fi trebuinţă de vreo smerire benevolă a ei pentru înfăptu- 
irea egalității sociale. Ele vor să realizeze egalizarea nu prin 
vreo inițiativă de smerire a celor de sus, ci prin tragerea lor 
de acolo de sus, cu forța, de către cei de jos. 

Și în parte au dreptate, pentru că între oameni, de fapt, 
nu există așa de mari inegalităţi ontologice cum se reflectă 
în inegalitățile sociale, sau, în orice caz, nu totdeauna cei 
mai dotați dintre oameni ajung, pe treptele sociale cele mai 
avantajate. 

Totuși, fără elementul coborârii benevole, al smeririi 
lăuntrice, nu se va putea realiza niciodată o adevărată în- 
frățire și apropiere între oameni. O egalizare socială la su- 
prafaţă nu face de prisos smerenia lăuntrică. Dimpotrivă, 
fără aceasta egalizarea socială este continuu amenințată și 
chiar dacă se menţine printr-un echilibru de forțe, ea încă 
nu este o înfrățire adevărată. 

Într-o astfel de societate, cu toată egalitatea socială, va 
dăinui surd nemulțumirea celor ce, ținându-se mai buni 
decât alţii — și cine nu se ține un pic mai bun decât unul sau 
altul măcar? —, se socotesc nedreptățiți că participă egal cu 































































































ceilalți la bunurile vieţii. Desigur, faptul că unii se ţin mai 

buni decât alții nu înseamnă numaidecât că sunt de fapt 
mai buni, dar părerea de sine produce tulburări și tensiuni 
cu mult mai mari decât diferenţierile reale de valoare între 
oameni. lar smerenia este necesară tocmai pentru lecuirea 
părerii de sine. În vederea realizării adevăratei frățietăți, 
este necesar ca oamenii să renunțe nu la valoarea reală a 
lor, ci la închipuirea înaltă ce și-o fac despre ei înşişi, prin 
care îşi văd o valoare pe care nu o au şi o exagerează pe cea 
pe care o au. Prin smerenie nu fac din valoarea reală, care 
îi deosebește de alţii, un motiv de a se ridica peste ei. Prin 
smerenie își menţin valoarea în funcţiune, în cazurile rare 
în care o au, dar o curăţă de pecinginea pretenţiei. Şi în ori- 
ce caz, ea fereşte pe oameni de a-și atribui valori și superio- 
rități iluzorii, lucru care îi ţine într-o continuă nemulțumire 
pentru egalizarea socială cu ceilalți. 

Dacă doctrinele socializante moderne înlătură smere- 
nia pe motiv că oamenii fiind egali, nu trebuie să li se ceară 
celor de sus o coborâre benevolă pentru a se înfăptui egali- 
zarea, căci egalizarea se face și împotriva voii lor, creștinis- 
mul vădește o pătrundere mai subtilă a firii omenești când 
consideră necesară smerenia, ca o coborâre benevolă, dacă 
nu de la o superioritate reală, în orice caz de la iluzia unei 
superiorităţi, care poate dăinui ca un factor de nemulțumi- 
re și piedică a frăţietății, chiar după înfăptuirea exterioară 
a unei egalități. 

Pilda coborârii Fiului lui Dumnezeu de la o infinită su- 
perioritate reală ne este și nouă un îndemn folositor pentru 
coborârea benevolă din iluzia unei superiorități, care între- 
ține nu mai puţin distanța dintre suflete. 

2. Un alt moment, care se cuprinde în fapta înomeni- 
rii Fiului lui Dumnezeu, și care trebuie să ne fie pildă în 


pane A 

străduința spre o tot mai deplină înfrățire socială, este 
asumarea neajunsurilor şi greutăților celor la care S-a coborât. 
Fiul lui Dumnezeu nu numai că S-a coborât la nivelul oame- 
nilor, făcându-Se om ca ei, ci a luat asupra Sa toate poverile 
lor, răspunderea pentru păcatele lor. Acest moment poartă 
în mod reliefat trăsătura socializantă. (De fapt, el se cuprin- 
de în momentul coborârii, numai pentru o mai bună eviden- 
țiere îl privim deosebit.) lisus nu a venit ca să trăiască viața 
unui om pentru Sine, o viaţă particulară, egocentrică. El a 
venit exclusiv pentru oameni. El nu poartă o răspundere a 
Sa, nu suportă o suferință a Sa, nu trăiește în vederea reali- 
zării unor ținte personale. El poartă răspunderea omenirii, 
El Își însuşește durerile ei, El trăiește, moare și învie pentru 
mântuirea ei. El poartă pe umerii Săi soarta omenirii, trăieş- 
te viața ei, Se străduiește să o ridice pe aceasta din osândă. 
EI este exclusiv omul intereselor obștești ale omenirii: Omul 
cu rost universal, nu individual, Omul central. 

Pilda aceasta a lui lisus ne deschide o perspectivă în- 
tinsă de socializare a existenței noastre personale. Ca să 
urmăm pilda Lui, nu ajunge numai să ne coborâm de pe 
treapta iluzorie a unei superiorităţi, ci trebuie să punem 
umărul nostru sub poverile semenilor, sub destinul lor, 
purtat în sudori şi greutăți de tot felul, făcându-ni-l și al 
nostru, făcându-ni-l comun. Avem și noi datoria să trăim 
nu o viață individuală, ci să tragem la carul vieții obștești. 
Cu cât vom trage mai cu sârg la el, cu cât ne vom așeza mai 
total în slujba altora, cu atât vom lucra mai mult după pilda 
Domnului. 

Fiecare din noi trebuie să fie un purtător nu al unei 
poveri individuale, ci al poverilor obștești, un reprezentant 
nu al său, ci al societăţii, al lucrului comun. Viaţa fiecăruia 

trebuie să fie plină de conţinutul vieţii celorlalți, răsunând 
de ea ca o scoică de valurile mării. Filosoful francez creștin 
Laberthoniere spune că societatea nu este o aglomerare, prin 
juxtapunere de indivizi, sau prin subordonare între ei, ci o 
comuniune. lar aceasta este posibilă numai „dacă indivizii 
sunt socializați [...], întrucât fiecare devine ceilalți, și ceilalți 
fiecare” / „que si les individus sont socialises [...], chacun 
devient les autres et les autres deviennent chacun”!. 

3. Al treilea moment, sau mai bine zis o altă faţă a ce- 
lorlalte două o avem în autodăruirea lui lisus Hristos în fa- 
voarea oamenilor între care S-a coborât. Prin însuși faptul 
că a luat asupra Sa necazurile și răspunderile lor, i-a ușurat 
și a făcut simțită prezenţa Sa mântuitoare în cuprinsul fiin- 
ței lor. Dar acest fapt se accentuează și mai mult prin aceea 
că le comunică și pozitiv toate puterile Sale, toată curăția, 
toată lumina Sa. Dacă prin asumarea sarcinilor tuturor, 
lisus n-a mai trăit o viață particulară a Sa, ci pe cea a ome- 
nirii îndeobşte, prin autodăruirea Sa, pe lângă faptul că re- 
nunță și mai mult la păstrarea pentru Sine a puterilor și 
darurilor Sale, îi face şi pe oameni să nu mai trăiască în 
marginile strâmte ale individualității lor sărace, ci prin 
puteri de dincolo de ea. 

Există, desigur, pe lângă o lucrare și o dăruire după 
chipul lui Hristos, şi o luare la sine și o aruncare de la sine 
de caracter egoist. Dar prin lucrarea egoistă omul caută să 
răpească de la altul nu necazul și povara lui, ci ceea ce are 
bun. lar prin dăruirea egoistă aruncă asupra altora neca- 
zurile sale și răspunderea pentru faptele sale nedemne. 





1 L. LABERTHONIERE, Esquisse d'une philosophie personnaliste, Paris, ]. 
Vrin, 1942, p. 478. 

În aceste acte individul nu urmărește decât interesul său, 
consolidarea egoistă a sa; pe când în asumarea necazurilor 
altora și în dăruirea puterilor sale pozitive nu se are câtuşi 
de puţin în vedere pe sine, ci exclusiv pe ceilalți. 

Dar trăirea aceasta pentru alții, în loc de-a sărăci pe 
om, abia ea îl îmbogățește cu adevărat. Cine vrea să ţină tot 
ce are și să strângă tot ce este bun la alţii, la sine, se pome- 
nește uscându-se ca o plantă fără apă. 

Cine n-a experiat că numai când își dăruieşte inima sa 
altora primește de la aceia inima lor? Cine nu-și dă nimic 
din dragoste, nu se împărtășește de dragostea altora. Cine 
nu-i atent cu alții nu se bucură de atenţia lor. Ai cât dai, sau 
ești cât le dăruiești. Aceasta este o lege implacabilă a vieţii. 

Dăruindu-te și luând asupra-ţi poverile altora, intri în 
circuitul vieții universale, nemărginite, te faci purtătorul 
ei. Zgârcitul se sărăcește pe sine însuși. Dragostea nu nu- 
mai socializează pe inşi, ci îi și promovează la plenitudinea 
vieții personale, zice Laberthoniere?. 

Prin egoism indivizii mor. 


„Cu cât se afirmă mai mult contra tuturor, cu atât simt 
că sunt negați şi sfărâmați de toți [...]. Prin dragoste ei se 
nasc în eternitate [...]. Cu cât se dăruiesc mai mult, cu atât 
se găsesc mai mult.”3 


Toate acestea au fost realizate în măsură desăvârşită 
de lisus Hristos. De aceea, El a trăit viaţa întregii umanități, 
pentru întreaga umanitate. Dar tocmai de aceea, pe măsură 





*L. LABERTHONIERE, Esquisse d'une philosophie..., p. 479. 
*L. LABERTHONIERE, ESsquisse d'une philosophie..., p. 479. 

ce umanitatea crește, în spirit, trăiește viața Lui. Totodată 
acesta este motivul pentru care lisus a realizat personalita- 
tea umană în forma ei supremă. Și pe măsură ce oamenii 
cred în El și urmează pilda și îndemnul Lui, cresc la mă- 
sura „bărbatului”, adică a personalității depline. În lisus 
Hristos vedem realizat idealul suprem al vieții socializate, 
dar tocmai de aceea și al vieții „personalizate”. 

Ceea ce reușim să înfăptuim noi în această direcţie este 
doar o fărâmitură din acest ideal, care ne atrage pururi cu 
putere cuceritoare. 


Anul 
1945 


























Să rămânem identici cu noi înșine” 


Intrăm în noul an continuând să trăim într-un mare 
vârtej de evenimente istorice. Popoarele sunt supuse la gre- 
le încercări. Liniştea și continuitatea netulburată de viață 
a vremurilor de pace pare că e o amintire fără de vis. Aș- 
teptăm fiecare zi ca pe o nouă epocă, în stare să ne aducă 
schimbări și răsturnări nebănuite. Şi, de fapt, aproape în 
fiecare zi se petrec atâtea modificări în situația țărilor și a 
sufletelor, câte nu se petreceau înainte în zeci sau sute de 
ani. Istoria se desfășoară precipitat, prinsă parcă de teme- 
rea că i se termină timpul şi mai are mult fir pe mosor. 

Dar suntem convinşi că ritmul acesta se va domoli 
mult cu venirea păcii. Marile forțe răscolite de război se vor 
retrage, iar în matca lor și după cristalizarea noilor tipare 
de viață, aduse de războiul acesta și de conferința de pace 
ce-i va urma, traiul omenirii se va așeza într-o seamă de 
obișnuinţe statornice. 

În vederea stabilizării care va veni, grija cea mai mare 
trebuie să ne fie de a rămâne, în furtuna actuală a eveni- 
mentelor, identici cu noi înșine. Desigur, trebuie să învăţăm 





* Telegraful Român, an XCIIL, nr. 1, 1 ian. 1945, p. 1. Semnat: D. 
Stăniloae. 

ceva și din trăirea acestor timpuri și trebuie să ne potrivim 
viaţa cu tiparele statornice care se vor desprinde din ele, 
dar să nu uităm că furtunile destramă numai lucrurile fira- 
ve. Cele care au o consistenţă interioară rămân, dovedindu- 
şi tocmai cu aceste prilejuri trăinicia lor. Ba chiar se poate 
spune, în acord cu toată învățătura tradiţiei creştine, că te- 
ologia furtunilor în lumea sufletească este aceea de-a proba 
cele trainice şi, prin aceasta, de-a le întări și mai mult. 

Între realităţile fundamentale, care au rămas după toa- 
te furtunile istoriei, au intrat în primul rând neamurile. E 
drept că s-au mai risipit în cursul lor și unele neamuri, dar 
numai cele slabe, adică cele roase de boli sufleteşti, cele 
ajunse la o înaintată fază de decădere morală. Dar cele tari 
sufletește au răzbit biruitoare prin asemenea răstimpuri de 
întuneric. Și în orice caz, istoria reluându-și cursul, tot de 
neamuri a fost purtată. 

Nu se cunoaște nicio epocă a istoriei în care omenirea 
să nu fi fost reprezentată prin neamuri, ci să fi trăit ca un 
amestec confuz, fiecare ins cu limba lui, sau toți cu o limbă 
comună, de soi esperantist. La fel, nu se cunoaște nicio cre- 
aţie de ordin cultural, care să nu poarte pecetea unui neam, 
care să nu fie expresia sufletului și a preocupărilor sale, le- 
gate de un timp şi de un loc anumit. 

Neamurile au fost totdeauna purtătoarele istoriei și ale 
culturii. 

E și firesc să fie aşa. 

Dacă ne-am închipui că s-au format vreodată neamuri 
și prin aglomerări de inși diferiți în acelaşi loc pentru o 
viață comună, până ce o asemenea grupă nu şi-a crista- 
lizat un fond sufletesc comun, încărcat de-o lume pro- 
prie de simțţiri şi vederi, nu a putut să dea nicio operă de 

cultură articulată, cu o pecete proprie, reprezentând un 
mod cristalizat şi limpede de-a concepe lumea. 

Un ins fără rădăcini într-un neam, dacă ne-am în- 
chipui prin absurd că ar putea să existe, nu ar fi în stare 
să creeze o operă de cultură durabilă, pentru că nimic 
nu ar fi așezat și definitivat în sufletul lui, ci totul ar fi 
fugitiv, inconsistent şi tulbure. Pe lângă aceasta, trebuie 
să mai amintim și faptul că operele durabile de cultură 
sunt rezultatul unor eforturi obşteşti, și ceea ce dă pu- 
tere unei obşti să le realizeze este o credinţă, o aspirație 
comună, care numai printr-o identificare sufletească, în- 
făptuită într-un timp îndelungat de viețuire comună, se 
poate naște. 

Drept aceea, oricâte noutăţi ar putea țâşni de pe urma 
războiului actual, nu încape îndoială că neamurile vor con- 
tinua să rămână ca realitățile fundamentale, purtătoare de 
cultură și de istorie. 

Dar neamul este o comunitate naţională ce rămâne 
peste veacuri și milenii identică cu ea însăși. Precum un ins 
rămâne identic cu el însuși în cursul întregii vieţi, oricât de 
variată ar fi istoria vieții lui și oricât și-ar îmbogăţi sufletul, 
așa și un neam, până ce există, înseamnă că rămâne identic 
cu sine însuși. 

Dar persistența unui neam în identitatea cu sine în- 
suși este în primul rând o chestiune de sănătate morală, 
un lucru care atârnă de puterea voinţei. lar voința aceasta 
a neamului se manifestă prin inșii care îl constituie. Dacă 
fiecare ins răsare din tulpina neamului, purtând structu- 
ra și conținutul lui sufletesc, nu e mai puţin adevărat că 
inşii, la rândul lor, pot influența destinul neamului prin 
voinţa lor. De ei depinde să rămână în zestrea spirituală 

moștenită. Propriu-zis, chiar dacă ei ar vrea să iasă com- 
plet din ea, n-ar putea, dar ar putea-o tulbura și perverti, 
încât tot neamul, fără să poată deveni un alt neam, poate 
să devină prin ei o stârpitură spirituală, care e și o icoană 
deteriorată a originalității sale, dar şi o caricatură a nea- 
murilor pe care vrea să le imite. 

Fiecare din noi am venit pe lume ca moștenitori ai 
darurilor neamului nostru. Dar tocmai de aceea, avem 
răspunderea nu numai pentru existența noastră indivi- 
duală, ci și pentru menţinerea neamului identic cu el în- 
suși. Prin noi se menţine sau se strică portul neamului, 
cântecul lui, credinţa lui, conţinutul tradiţiilor lui, firea 
lui. În faţa lui Dumnezeu vom răspunde nu numai de 
alterarea fiinţei noastre personale, ci şi de alterarea fiin- 
ţei neamului, lăsată și ea de Dumnezeu. Dacă vrem să 
iasă la iveală în viitor o cultură românească, trebuie să ne 
străduim să menţinem neamul nostru în existență, adică 
în identitate cu el însuși. 

Pe lume sunt trei mari realități: insul, neamul şi uma- 
nitatea. Dar una fără alta nu pot exista. Insul există prin 
neam, și umanitatea se manifestă tot prin neam. Insul, 
afirmându-se pe sine, trebuie să afirme în același timp 
umanitatea din sine, iar aceasta e totdeauna determinată 
etnic. 

Neamul este matca ontologică în care îşi găsește așe- 
zământ şi rânduială concretă existența umanităţii. Și prin 
matca aceasta și în ea existăm noi ca inși determinaţi. Ea 
are o adâncime, o originalitate, proprie celor mai perma- 
nente realități. Rădăcinile insului sunt în sufletul neamu- 
lui, iar rădăcinile neamului sunt în ordinea metafizică a 
existenței. 

Deci una din marile griji ale acestor timpuri, care în- 
cearcă trăinicia tuturor realităților ce există, pentru a risipi 
ceea ce-i fără vlagă lăuntrică și a confirma ceea ce se ţine 
tenace în existenţă, să ne fie aceea de-a ne menţine ca neam 
în identitatea proprie. 

Temă delicată” 


Urmărind ziarele românești de la 23 aug. încoace, am 
constatat cu bucurie că nu se manifestă în ele un spirit os- 
til Bisericii, cu toată hotărârea cu care susțin dinamismul 
revoluţionar al vremii noastre. Dimpotrivă, uneori citim 
aprecieri serioase ale rolului ei în societatea de mâine. lar 
când nu se întâmplă nici aceasta, observăm cel puţin o gri- 
jă atentă de a nu aborda inoportun o problemă delicată în 
aceste vremuri furtunoase. Se simte în această abţinere în- 
țelegerea vastelor şi adâncilor implicaţii pe care le compor- 
tă problema Bisericii și a credinţei în viaţa poporului. 

Cu atât mai mult ne-am mirat că, într-un ziar cumpănit 
ca România Nouă, a trebuit să întâlnim în timpul din urmă 
atitudini care se abat de la această linie cuminte a presei 
românești. 

Am înregistrat în acest ziar invitaţiile dlui prof. Romul 
Boilă, adresate Bisericii Ortodoxe, de a renunţa la indepen- 
denţa ei, de a se supune autorității papale. 

Iar în Nr. 12 din 18 ianuarie a.c. [1944] am citit un ar- 
ticol al dlui prof. Traian Marcu, al cărui cuprins constă în 
a arăta că ortodoxia s-a arătat inferioară în acest război 





* Telegraful Român, an XCIII, nr. 4, 21 ian. 1945, p. 1. Nesemnat. 

catolicismului și protestantismului, întrucât ar fi aprobat 
totalitarismul și purtarea războiului împotriva Rusiei, ceea 
ce confesiunile occidentale n-au făcut. lar scăderea aceasta 
s-ar datora faptului că ortodoxia noastră nu are, deasupra 
ei și în afara hotarelor, un for care să o sprijine în atitudini 
independente de factorul politic. 

DI prof. Traian Marcu își exprimă aceste gânduri într-o 
formă cât se poate de civilizată, ceea ce se constată și din 
cuvintele de la urmă, pline de respect la adresa „instituţiei 
de înalt prestigiu”, care este Biserica. Însă nu e mai puţin 
adevărat că Domnia Sa şi-a exprimat anumite opinii, cărora 
suntem datori să le dăm răspuns. 

Tema abordată de Domnia Sa este delicată nu numai 
pentru consideraţiile de ordin general arătate la începutul 
acestor rânduri, ci și pentru că chestiunea are mai multe la- 
turi, și nu se poate rosti o judecată așa de precis diferențiată 
pe de o parte asupra catolicismului și protestantismului, pe 
de alta, asupra ortodoxiei, în ce privește atitudinea față de 
concepţia totalitară și de războiul împotriva Rusiei. 

Apreciem certificatul de bună purtare pe care l-a dat 
marele savant Einstein Bisericii (în general!), dar — trecând 
peste frumoasa lui pildă, care ar fi de natură să spună și ea 
ceva unui Român -— aceasta nu ne împiedică să precizăm 
anumite detalii ale problemei. 

Despre protestantismul german toata lumea știe că s-a 
înfeudat atât de total, afară de mici excepţii, doctrinei rasis- 
te, încât teologii lui nu ÎL mai recunoșteau pe isus Hristos 
ca Dumnezeu, respingeau Vechiul Testament, iar pe Hitler 
îl declarau un profet la fel cu Mântuitorul. 

Cât despre catolicism, cine nu ştie că, puţini ani îna- 
inte de începutul războiului, papa a lansat o categorică 

enciclică împotriva comunismului? Nu mai departe apoi 
decât acum câteva zile Radio Moscova a îndreptat o aspră 
filipică împotriva Vaticanului pentru atitudinea lui filo-fas- 
cistă și pentru faptul că în cuprinsul lui se pun la cale toa- 
te acţiunile contrare spiritului democratic, în marș. Va ști 
Moscova mai bine decât dl profesor Traian Marcu cine i-a 
fost şi îi este ostil. 

Am vrea să cunoaștem, de altfel, dacă de fapt 
catolicismul a fost un adversar al actelor politice ale axei, 
un singur gest de protest al vreunei părți măcar a ca- 
tolicismului universal împotriva dictatului de la Viena. 
Se cam cunosc, dimpotrivă, semne ale unei oarecare 
satisfacţii. 

E drept că față de punctul rasist din doctrina hitleris- 
mului german, catolicismul a avut o atitudine negativă, dar 
aceasta se explică din motivul că întâi anumite cercuri ale 
partidului au deschis lupta împotriva catolicismului. De 
altfel, atitudine împotriva totalitarismului și a rasismului 
s-a luat din partea reprezentanţilor Bisericii noastre, care se 
ştie că singură a păstrat constituția ei democrată sub regi- 
mul dictaturii. 

Încolo, atitudinea catolicismului a fost cam în fiecare 
țară alta, potrivit cu interesele acelei țări. În Italia a fost 
o prietenie sută la sută între catolicism și Stat, în urma 
acordului de la Lateran (când Mussolini a fost atins pe la 
vârful nasului de glontele unui atentat, papa l-a declarat 
„om providenţial”). În Ungaria și între ungurii din Ro- 
mânia, catolicismul a mers cu aspiraţiile şovine ale aces- 
tui neam, deci a aprobat politica germanoidă de anexare. 
Să ne amintim numai de complotul de acum câţiva ani al 
călugărițelor catolice de la Sibiu. 

Deci, iată că faptul că există un for superior peste ho- 
tare nu împiedică catolicismul din diferite ţări să aibă altă 
și altă atitudine. 

Întorcându-ne la ortodoxie, vrem să-i arătăm dlui prof. 
Traian Marcu pilda ortodoxiei sârbești și greceşti, care, mă- 
car că n-au depins de foruri de peste hotare, au rezistat îm- 
potriva cotropirii hitleriste, dând mulţi preoți și episcopi 
martiri. 

lar la noi, să ne spună dl prof. Traian Marcu un sin- 
gur episcop legionar sau categoric germanofil, cum au dat 
toate celelalte bresle. Majoritatea preoțimii — cea mai în eta- 
te — a fost întreagă alături de partidele democratice. Că au 
fost şi excepții, acestea au caracter personal şi nu angajează 
Biserica, aşa cum nu angajează catolicismul cutare episcop 
belgian executat deunăzi ca fost colaboraţionist. 

Noi nu vrem să negăm meritele altor Biserici, dar ni se 
pare că prea se generalizează când se recunosc altora toate 
vitejiile, iar Bisericii ortodoxe nu i se recunoaște niciuna. 

Dar, trecând la concluzie, credem că azi nu e potrivit 
să se dea îndemnuri de-a ne părăsi independenţa, pe niciun 
teren, cu atât mai puţin pe cel al credinţei. Trebuie să întă- 
rim în poporul nostru cât mai mult conștiința independen- 
ței sale și în importantul domeniu al vieții bisericești. 


P.S. În Nr.13 din 19 ianuarie, ziarul România Nouă pre- 
cizează, într-o notiţă, că articolul „Einstein judecă retros- 
pectiv Europa” cuprinde păreri strict personale ale auto- 
rului, pe care ziarul nu și le însuşește. Luăm act cu plăcere 
de această precizare din partea unui ziar, de la care aş- 
teptăm, pe bune temeiuri, să rămână mai presus de orice 
parţialitate într-o asemenea problemă. 

Umanitate și omenie" 


O serie de valori, în care timpurile dinainte credeau 
cu tărie, sunt contestate azi spre uluirea multora. Pornirea 
revoluționară a vremii se manifestă cu atât radicalism, în- 
cât uneori pare că vrea să răstoarne totul, că nu mai vrea să 
lase niciun stâlp, niciun punct de sprijin din ceea ce consti- 
tuia edificiul lumii de totdeauna. 

Și totuși, dacă ne plecăm bine urechea la acest vuiet, 
distingem în el cadenţându-se cu o supremă pasiune sila- 
bele cuvântului: umanitate. Lumea aceasta nouă crede totuși 
în ceva ce constituie pentru ea valoarea supremă: crede în 
umanitate. Răstoarnă totul pentru umanitate, s-a sacrificat 
în luptă subterană pentru umanitate, iar ajunsă la cârmă își 
desfășoară toate puterile într-un efort constructiv uriaș pen- 
tru umanitate. Proces dialectic, materialism istoric, econo- 
mie dirijată, bunuri colectivizate și alte teorii și lozinci, pe 
care le auzim rostite necontenit, sunt subordonate credinței 
în umanitate, voinţei de-a ajuta umanitatea, ca realitate eter- 
nă și supremă, pe care n-o poate măcina procesul dialectic, 
ci numai ajuta, pe care n-o contestă, în ceea ce are pasionant 
și vrednic de-o iubire mistică, materialismul istoric. 


* Telegraful Român, an XCIII, nr. 8, 18 feb. 1945, p. 1. Nesemnat. 

Dar atunci, lumea aceasta nouă nu mai vine cu un ide- 
al chiar atât de straniu. Ba e un ideal foarte familiar celor 
ce au trăit creștinismul în intimitatea inimii lor. Credinţa în 
om și dragostea de om, ca valoare eternă, ca valoare imediat 
următoare Absolutului și implicată în credinţa în Absolut, 
este piatra de temelie a vieţii creștine. Pentru om S-a făcut 
om Absolutul, pentru om S-a jertfit Fiul lui Dumnezeu. Prin 
omul umil, avizat la ajutor, întâlnim Absolutul; ajutorarea 
omului e condiţia salvării fiecăruia din noi în veșnicie. 

Oh, ce lucru de preţ e omul! Cine poate măsura adân- 
cimea lui, cine poate cântări valoarea lui, cine poate arăta 
limita unde trebuie să se oprească dragostea de el? Un creş- 
tin cu inima subțiată și străluminată, un preot cu fiinţa în- 
tr-o continuă stare de topire pentru Dumnezeu şi semeni se 
simte cucerit de dragostea de om ca de-o dulceaţă infinită. 

Dar dragostea de umanitate nu e deloc străină nici nea- 
mului nostru. Ba, am putea spune că nu există neam care 
să o aibă atât de adânc concrescută cu sufletul lui. Niciun 
neam nu are în graiul său un cuvânt ca „omenia”, care re- 
prezintă pentru neamul nostru valoarea supremă. Terme- 
nul „umanitate“ e de fabricaţie intelectuală, derivat din la- 
tină moartă. Numai la noi există un cuvânt asemănător, ca 
noțiune populară, crescută și hrănită din viața poporului. 

Şi putem spune că termenul „omenie” are un înţeles 
cu mult superior celui de „umanitate”. 

Întâi să vedem ce-i comun; luând cuvântul „umani- 
tate” nu în sens extensiv, ca denumire a genului uman în 
multiplicarea indivizilor lui, el înseamnă esenţa omului în 
ce are caracteristic și superior întregii naturi. Dar, întrucât 
umanitatea din mine este aceea cu care înțeleg umanita- 
tea altuia, ea exprimă și o relaţie față de semeni, supremul 

mod al relaţiei față de ei: aceea prin care respect, înţeleg și 
promovez omenitatea lui. 

Amândouă aceste înțelesuri sunt cuprinse într-un mod 
cu mult mai limpezit, mai filtrat și mai înnobilat în terme- 
nul românesc. Cu mult mai mult spui când afirmi că într-un 
om se află „omenie”. La fel, spui mai mult când zici că acest 
om e plin de „omenie” în raporturile cu semenii. 

În „omenie” românul a văzut noblețea fiinţei om. 
„Omenia” din cineva e opusul „câiniei” sau al „bestialită- 
ţii”, pentru a folosi un termen intelectual și foarte modern. 
„Omul de omenie” se află pe treapta cea mai înaltă a genu- 
lui om. Dacă pentru Nietsche idealul omului este „suprao- 
mul”, pentru neamul nostru este „omul de omenie”, omul 
realizat în plinătatea esenței de om. De fapt, niciun gen nu 
se poate depăși pe sine, oricât s-ar desăvârși. Dar desăvâr- 
şirea omului stă în „omenia” sa restabilită, după ştirbirile 
suferite prin atâtea patimi. Și „omenia” este un lucru atât 
de înalt pentru neamul nostru, încât ea, de fapt, este una cu 
„îndumnezeirea”. Căci nici acest cuvânt nu arată că omul ar 
fi scos din cadrele şi determinantele genului său, măcar că e 
străbătut de Dumnezeu. Dacă ar fi peste tot posibil drumul 
la un „supraom”, el ar trebui sa ducă întâi la „omenie”. 

Dar „omenia” se arată mai cu seamă ca o anumită re- 
laţie față de semeni, ca cea mai respectuoasă și gingașă re- 
laţie. „Omenia” e valoarea prin care promovez „omenia” 
altuia, adică promovez în general „omenia”. Cine ar putea 
defini comoara de nobleţă pe care o exprimă acest cuvânt 
ca relație? Ea e delicată, duioasă, respectuoasă, gata de aju- 
tor, de înţelegere; ea e ținere de cuvânt, e caracter, partici- 
pare la suferinţa altuia, e milă, bun simţ, lipsă de cruzime, 
de bădărănie, de fudulie. Dar cine poate spune ce lucru 

scump, mai presus de orice frumusețe spirituală, ce lucru 
dumnezeiesc este omenia? 

Aceasta e zestrea cu care a scos trecutul poporul nos- 
tru pe arena istoriei contemporane, atât de pasionată după 
umanitate. Neamul nostru întâmpină această lume, ce cau- 
tă furtunos „umanitatea”, cu „omenia” sa. 

Când se va ridica lumea aceasta de la „umanitatea” ei 
la „omenia” înțeleasă româneşte? 

Desigur, nu e realizată „omenia” ca bun general nici 
în neamul nostru. Puţini sunt de fapt oameni de omenie. 
Dar nu e mai puţin adevărat că ea constituie un ideal bine 
definit în concepția poporului nostru și spre el trebuie să 
tindă atât neamul nostru, cât și omenirea întreagă, căci e 
de-o claritate și de-o superioritate netă faţă de „umanita- 
tea” concepută de moderni. Pentru a se convinge oricine de 
aceasta, dăm doar un singur temei: să ne gândim ce fericită 
ar fi lumea când toți ar fi oameni de omenie. Lucrurile apar 
însă cu mult mai obscure când ne gândim la o lume stăpâ- 
nită de „umanitate”. Și aceasta pentru că nu este în conști- 
ința obştească a lumii o icoană clară, unitar cristalizată, a 
„umanităţii”. Si multe patimi se dezlănțuie în numele ei, 
cum nu se întâmplă în numele „omeniei”. 











































































































Perspectivele Ortodoxiei” 


La începutul lunii acesteia s-a produs în lumea orto- 
doxă un eveniment a cărui semnificaţie nu a fost scoasă în 
relief. Cu prilejul alegerii noului Patriarh al tuturor orto- 
docşilor din U.R.S.S., s-au întâlnit la Moscova aproape toa- 
te căpeteniile Bisericilor autocefale Ortodoxe, fie direct, fie 
prin delegaţi, și au semnat împreună o epistolă enciclică în 
legătură cu evenimentele curente. Îndeosebi în acest act co- 
mun este demascată și osândită orientarea politicianistă a 
activității Vaticanului, care are ca ţel actual „apărarea hitle- 
riștilor care au scăldat în sânge Europa şi care sunt dușma- 
nii de moarte ai libertăţii”. 

Este pentru prima dată după mai multe sute de ani că 
aproape toată ierarhia ortodoxă, întrunită prin delegaţi, 
semnează un act comun. 

Și mai ales este pentru prima dată după şi mai multe 
sute de ani că ierarhia ortodoxă, întrunită la un loc, trece de 
la defensivă la ofensivă împotriva catolicismului, de la care 
au avut atât de suferit popoarele ortodoxe, aflătoare până 
de curând în situaţii politice dezavantajate. 

Aceste două momente cuprind în ele virtual toate 
perspectivele ortodoxiei pentru viitor. 


* Telegraful Român, an XCIII, nr. 9, 25 febr. 1945, p. 1. Nesemnat. 

Întâi, Biserica Ortodoxă a scăpat de împrejurările vi- 
trege care o opreau de la activarea deplină a legăturilor ei 
sinodale. De acum înainte, împrejurările nu numai că vor 
permite, ci vor ajuta și chiar vor impune Bisericilor autoce- 
fale Ortodoxe să pună capăt aceste stări de până acum și 
să activeze principiul legăturilor sinodale, al vieții de co- 
munitate inter-ortodoxă, la întâlniri reale și frecvente între 
reprezentanţii lor ierarhici, între teologi, între preoți, între 
credincioși. Aproape o mie de ani împrejurările istorice au 
stat de-a curmezișul unei depline activări practice a aces- 
tui principiu. Stăpânirea mohamedană a împiedicat multe 
veacuri Bisericile Ortodoxe de limbă grecească de la o co- 
municare vie şi nestingherită fie între ele, fie cu alte Biserici 
ortodoxe autocefale. Iar în timpurile mai noi, predomina- 
rea covârșitoare a sentimentului naţional rasist (etno-file- 
tist) în reprezentanţii Bisericilor grecești i-a împiedicat de 
la activarea unei depline comunicări, tot așa cum depen- 
denţa prea mare de țarism a Bisericii rusești o stingherea pe 
aceasta de la acest lucru în veacul trecut, cu tot ajutorul pe 
care îl dădea creștinismului ortodox din Răsărit. Pe lângă 
aceasta, de la primul război mondial încoace, împrejurările 
politice au făcut imposibilă o comunicare între Biserica ru- 
sească și celelalte Biserici Ortodoxe. 

Astăzi, stăpânirea turcească nu mai poate pune pie- 
dici patriarhilor din Răsărit pentru activarea principiului 
legăturilor sinodale, și Bisericile din statele balcanice sunt 
libere de jugul mohamedan. Azi, Biserica rusească a rein- 
trat în circuitul viu cu toate Bisericile Ortodoxe autocefale. 
lar ceea ce-i și mai important şi cu totul nou faţă de trecut, 
principiul național rasist, principiul aservirii Bisericii unor 
scopuri naționaliste, este depășit la ruși prin eliberarea 

Bisericii de sub tutela statului și prin democratizarea reală 
a spiritului public, şi această nouă mentalitate nu va întâr- 
zia să-şi arate influenţele și la greci. Dacă azi, în loc să se 
accentueze un naționalism exclusivist, care ridică graniţe 
între popoare, se accentuează necesitatea colaborării fră- 
țești între ele, lucrul acesta nu e altceva decât o expresie po- 
litică a doctrinei ecumenice a Bisericii Ortodoxe, care, fără 
a preconiza o desființare a neamurilor și a independenţei 
lor — ca dovadă organizarea lor autocefală —, afirmă pu- 
ternic unitatea frățească și ecumenică a popoarelor într-o 
singură Biserică. Dacă internaționalismul catolic, având ca- 
racter dictatorial, nu e în spiritul noilor idei, confraternita- 
tea popoarelor libere, care caută și susțin comunitatea prin 
acordul lor benevol, este o tălmăcire pe plan politic, dar şi 
o ușurare a activării depline a ideii de ecumenicitate orto- 
doxă, în care neamurile rămân prin libertate, nu printr-o 
dictatură exercitată dintr-un centru din afara lor. 

Dar această reculegere a ortodoxei, în tot dinamismul 
pe care împrejurările schimbate din Răsărit i-l fac posibil, 
nu se va mai mulțumi numai cu strângere de rânduri în 
lăuntrul ei, ci conștiința puterii și a adevărului superior pe 
care îl reprezintă o va face să treacă la ofensivă asupra for- 
melor celorlalte de creştinism. Faptul că Ortodoxia e forma 
creştină cea mai apropiată de ideea de democraţie reală, 
de dreptate socială și de cofraternizare între neamuri, idee 
ce-a izbucnit cu atâta forţă în Răsărit și care va influența 
fără doar și poate întreg Apusul, va da un mare prestigiu si 
o mare forță expansivă Bisericii Ortodoxe, care reprezintă 
creştinismul comunitar, sobornicesc, creștinismul opus deo- 
potrivă individualismului protestant, cât şi catolicismului 
dictatorial — ultimul, vestigiu al feudalismului medieval. 

Desigur, comunismul rusesc a avut ca bază teoretică 
de plecare materialismul istoric al lui Marx. Dar nu e mai 
puţin adevărat că transformarea lui într-o uriașă realitate 
socială se datorează aspiraţiei arzătoare a poporului rus 
după dreptatea socială deplină, după confraternitate în- 
tre neamuri, pe care o sădise în adâncimile sufletului său 
Ortodoxia, ca sobornicitate a indivizilor și a neamurilor. 
Pământul care a alimentat cu seva lui această idee a fost 
adăpat o mie de ani cu mesianismul sufletului generos al 
credinței ortodoxe. 

Și noi vrem să nutrim nădejdea - îndreptăţită de ul- 
timele evenimente din Rusia — că până la urmă revoluţia 
rusă, scuturându-se de elementele străine de suprafaţă, se 
va recunoaște fiică a sufletului pravoslavnic rusesc și-și va 
potrivi întru totul metodele cu învățăturile creştine. 

Nu știu cum, dar ceva ne spune că, precum Răsăritul a 
fost acela care a dat acum două mii de ani viaţă Apusului 
prin marea idee a creștinismului, tot el va întineri acum 
din nou Apusul printr-o a doua mare idee nouă, care și-a 
primit dinamismul înfăptuitor din creștinismul răsăritean, 
nefalsificat, sortit să joace iarăși un rol de prim rang faţă de 
creştinismul a toată lumea. 

Ortodoxia începe să joace rol de mare factor la deter- 
minarea atitudinilor şi orientărilor întregului creștinism. 
Prima chestiune în care își spune cuvântul, ce nu va întâr- 
zia să-şi aibă eficacitatea lui, este aceea a raporturilor cre- 
dinței creştine cu politica. Întrucât Vaticanul a politizat în- 
tr-o mare măsură creştinismul, ierarhii ortodocși condam- 
nă această mentalitate. Nelecuit de api:căturile de a folosi 
metode și combinaţii politice și mijloace seculare pentru a 
subjuga sufletele, Vaticanul umblă şi azi să câştige un loc 

de putere politică la conferința de pace la care vor decide 
Naţiunile aliate, după ce înainte vreme era cu totul pe par- 
tea lui Mussolini. Detestând asemenea manopere politicia- 
niste, ierarhii ortodocși își spun cuvântul cu hotărâre, pen- 
tru a-l chema pe papa la locul și la misiunea lui de ierarh 
creştin, și atâta tot. 





„Predica pe ogoare” 


În îndemnul pe care Înaltpreasfințitul Patriarh l-a 
adresat preoțimii de a sfătui cu vorba şi cu pilda poporului 
să se sârguiască a nu lăsa nicio palmă de pământ arabil ne- 
lucrată, a folosit și expresia plastică și sugestivă din fruntea 
acestor rânduri. 

Într-adevăr, se poate predica și pe ogoare, se poate 
predica și în cursul lucrărilor pe care le are de îndeplinit 
poporul. Nu numai în locașul bisericii se poate propovădui 
cuvântul lui Dumnezeu, ci la multe alte ocazii ale vieții. 

Dar mai ales se poate strecura lumina cuvântului bun 
și de suflet ziditor la ocaziile serioase ale vieții, când su- 
fletul e predispus să privească viața printr-o fereastră care 
duce mai în adâncul ei. Și asemenea ocazii serioase sunt 
cele ale muncii. Iar dintre felurile muncii, aceea care întreţi- 
ne o adevărată atmosferă sărbătorească şi gravă este munca 
în largul orizont al naturii. 

Este greșit să se creadă că munca fizică nu îngăduie 
celui ce-o prestează niciun fel de meditaţie în cursul ei. Se 
poate spune, dimpotrivă, că regularitatea mișcărilor pe care 





* Telegraful Român, an XCIII, nr. 11, 11 mart. 1945, p. 1. Semnat: D, 
Stăniloae. 

le comportă lasă spiritului putinţa de a se mișca și el destul 
de slobod în tot felul de gânduri potolite, care stăruie cu 
mult mai mult în jurul anumitor taine ale vieții de cum o 
pot face gândurile nestatornice ale intelectualului, care în 
viața lui „variată” sare mereu la alte și alte preocupări, fie 
că e în repaus, fie că are de rezolvat nenumărate hârtii de 
birou, sau exterioare probleme tehnice. 

Oricine a stat câte o zi la sapă în rând cu părinții sau cu 
fraţii lui, sau la orice altă muncă agricolă, știe câte proble- 
me de concepţie asupra lumii și vieţii nu se pun în vorbele 
schimbate între cei ce lucrează împreună, fără graba și pa- 
tima discuţiilor dintre intelectuali. 

Iar în drumul spre casă, pe înserate, gândurile își iau 
zborul și mai slobod, în atmosfera de taină a amurgului, 
numai să fie cine să le declanșeze, să le dea direcţia care 
trebuie. Câte pilde, câte întâmplări cu tâlc nu se deapănă 
în atâtea ocazii ale muncilor agricole, care în multe răs- 
timpuri sunt mai degrabă popasuri. Seara, pe lângă vite, 
pe drum pe lângă car, în timpul prânzului, între cei mari 
şi între copii se desfăşoară o comuniune spirituală care 
constituie tot farmecul și toată recrearea vieţii de muncă a 
poporului, care duce mai departe tradiţiile şi îmbogățește 
cu noi creaţii folclorice, cu interpretări originale ale eve- 
nimentelor noi. 

Viaţa spirituală a poporului în aceste pauze ale muncii 
se desfăşoară. În ele îşi petrece el adevărata viața șocială, 
nu în vizite și nu în adunările artificiale la conferințe. 

Cine știe să pătrundă în aceste momente firește ale 
vieţii lui, ca să le alimenteze cu noi puncte de plecare în 
dezvoltarea discuţiilor și gândurilor, a pătruns în măduva 
existenței poporului. 

De aceea au fost preoții vechi în stare să umple sufletul 
poporului nostru cu un conţinut pe care îl mai găsim şi azi 
în el. Ei au fost nedespărțiți de viața de muncă a poporului, 
care este laboratorul unde se făuresc nu numai mijloacele 
de trai, ci şi conținuturile și direcţiile vieţii lui spirituale. 
Și de aceea nu prea reușesc să toarne esenţă nouă în aceas- 
tă viaţă preoţii de azi, pentru că sunt rupți de viaţa lui de 
muncă, adică de marea, de larga viață, mulțumindu-se să 
intervină numai la ocaziile rare de adunare la biserică. Pre- 
oţii vechi nu predicau în biserică rostind o prelegere înche- 
gată, cuprinzând dintr-odată atâtea lucruri câte nu le pot 
înghiți cei mai mulți. Dar predicau în toate împrejurările 
fireşti ale vieții, prin sentinţe, prin comunicarea de experi- 
enţe, prin povestiri cu tâlc din viaţa Bisericii și a oamenilor. 
Azi, preotul „se plictisește” în sat cât e ziua de mare, în 
vreme ce poporul e răspândit pe ogoare, săpându-se între 
el şi popor tot mai adâncă distanţa. 

Trebuie schimbată această orientare. Preotul ar trebui 
să se asimileze conştiinţei lăuntrice a poporului. Între mun- 
că şi spirit nu mai poate dura nicio distanță. Acest lucru îl 
cer și vremurile. Cuvântul dumnezeiesc, prin rostul preo- 
tului, trebuie să se infiltreze ca apa în toată viaţa de muncă 
a poporului. lar la orașe se cere același lucru. 



























































































































































Ortodoxia și neamul românesc” 


Ne aflăm la o răscruce a istoriei noastre. Forțe și nă- 
zuinţe noi au izbucnit la suprafaţă în viața neamului nos- 
tru și conjunctura internă și externă plămădește o nouă 
față a existenţei noastre pentru viitorul nu prea îndepăr- 
tat. Nu este locul aici de a stărui în precizări, pentru că toți 
le cunoaștem, întrucât toți le trăim ca factori activi sau ca 
spectatori. 

Din orientarea generală a vremii s-ar putea trage mul- 
te concluzii pentru rolul credinţei religioase şi al Bisericii în 
viitorul care se desemnează. Dar în orice caz, noi nu suntem 
de partea acelora care trag concluzii pesimiste. Necesitatea 
credinţei religioase și posibilitatea unei conviețuiri între 
Biserică și orice formă de stat, fie ea cât de nouă şi de pro- 
gresată, s-au verificat în ultimele zeci de ani în alte părți, 
încât noi nu mai simțim în această privinţă nisipul nesi- 
guranţei, ci temelia unor certitudini, oricare ar fi viitoarele 
forme de viață ale comunității noastre naționale. 

Dar a fost necesară și în alte părți şi va fi necesară și la 
noi o condiție, care să dea credinţei religioase toată vigoa- 
rea de care va fi nevoie pentru a coexista cu vremurile ce 





* Telegraful Român, an XCIII, nr. 12-13, 18 mart. 1945, pp. 1-3. Semnat: DS. 

vin: unitatea ei pentru tot ansamblul neamului. Și întrucât 
dăinuirea credinţei și lucrarea cu mare efect asupra sufle- 
telor sunt recunoscute în definitiv ca valori pozitive pentru 
viața unui neam, în oricare formă politică şi-ar desfășura 
viața, unitatea în credință a unui neam, de care depinde 
însăși vigoarea lucrării ei, este cerută de interesele perma- 
nente ale neamului respectiv. 

Mai mult chiar: noi putem desprinde din orientarea 
generală a vremii, ca trăsătură dominantă, tendința după 
concentrare, după depășirea completă a oricărei fărâmițări 
individualiste. Nu ştim sigur care va fi viitoarea organizare 
a lumii, deci şi a neamului nostru. Un lucru este sigur: o mai 
accentuată comunitate la muncă, o mai deplină comunitate 
la beneficii, o desăvârşită comunitate la bucurii, și nu o co- 
munitate închisă, ci una care cuprinde toată națiunea, acesta 
va fi cel mai de seamă element din structura lumii viitoare. 
Ce este deci mai firesc decât ca această comunitate în toate să 
ceară și o comunitate la rugăciune. Nu va fi nefiresc ca, după 
ce oamenii vor fi la toate cu mult mai mult impreună de- 
cât până acum — în temeiul unei adânci năzuinţe după frăție 
completă —, să se despartă când vine ora rugăciunii? Nu va fi 
nefiresc ca, în vreme ce în toate li se cere unitatea de vederi și 
de hotărâri, să se despartă în chestiunile cele mai fundamen- 
tale ale existenţei, cum sunt cele ale credinţei? 

Așadar, interesul vital al credinței, binele neamului şi 
tendința comunitară statornică a vremurilor ce vin ne fac 
să simțim că am intrat într-o fază a istoriei, care va face și la 
noi nu peste mult coaptă pentru rezolvare marea problemă 
a unificării neamului în credinţă. 

Acest lucru se pare că îl adulmecă și frații din strana 
stângă şi, drept urmare, foaia de la Blaj Unirea trage de 

câteva săptămâni clopotul în dungă. Temători să nu-și 
pună în curând poporul problema cum nu vor, confrații 
blăjeni se străduiesc din răsputeri să demonstreze că uni- 
ficarea neamului nostru în credință nu se poate face decât 
prin trecerea tuturor ortodocșilor la uniaţie, căci catolicis- 
mul reprezintă adevărul, cultura, salvarea românismului, 
iar Ortodoxia reprezintă întunericul şi nenorocirea neamu- 
lui nostru. 

Noi nu ne vom îndeletnici aici cu înșirarea pipera- 
telor complimente cu care cinstesc „în spirit de iubire” 
credinţa marii majorități a neamului, nici cu analiza 
„argumentelor” ce le aduc, care sunt o colecție de mă- 
runţișuri (expresii defavorabile Ortodoxiei rostite de 
unii oameni la supărare, fără a se lua în total concepția 
lor despre ea; câte o expresie despre „verhovnicia” lui 
Petru în cărţile bisericești, fără a se lua în considerare 
că și alți apostoli sunt numiţi verhovnici în ele; părerile 
unor istorici uniaţi despre trecutul Bisericii Ortodoxe, cu 
exagerarea tendențioasă a unor calomnii puse în circula- 
ţie de străinii de neam), care nu demonstrează nimic alt- 
ceva decât o anumită stare de suflet în cel ce se ostenește 
să o întocmească, ceea ce ne îndeamnă să nu prezentăm 
și noi colecţii asemănătoare, cu mult mai bogate, despre 
catolicism. 

Vrând să păstrăm discuţia la nivelul seriozității pro- 
blemei în cauză, vom analiza laturile ei esenţiale, pe care le 
găsim atinse, într-o amestecătură cu tot felul de grațiozități, 
și în numerele de alarmă ale Unirii. Toate aceste laturi esen- 
ţiale pledează pentru o revenire a fraților uniaţi la sânul 
Bisericii de la care uneltirile străinilor, în împrejurări vitre- 
ge ale istoriei, i-au rupt. 

]. Adevărul Ortodoxiei 


Cel mai de seamă aspect al problemei este cel al 
adevărului. Reunirea Bisericilor românești nu se poate 
face decât ținând seamă de acest aspect al problemei. Toţi 
trebuie să ne readunăm în adevărul revelat neștirbit al 
Domnului nostru lisus Hristos. Altfel, coborâm toată ches- 
tiunea la un nivel de afacere oportunistă, și o unificare în 
acest spirit fie ar trezi rezistența poporului, fie ar duce la o 
omorâre a credinţei lui, fie în sfârşit, ar trebui să se facă fără 
să știe poporul, printr-un consimțământ între puţini. Dar 
dacă lucrul din urmă a fost posibil la anul 1700 în oareca- 
re măsură, când împrejurările îngăduiau asemenea lucrări 
fără ştirea poporului, azi nu se mai poate. 

Deci întâi și întâi se pune problema adevărului. 

Ce atitudine iau față de ea confrații de la Unirea? Ei 
oscilează între a bagateliza chestiunea, spunând că poporul 
nu se sesizează de deosebirile de credinţă între ortodocşi și 
catolici, care sunt chițibușuri teologice, și a afirma că ade- 
vărul se află în catolicism, iar ortodocșii l-au alterat. Să dis- 
cutăm pe marginea fiecăreia din aceste afirmații. 

Din teza că poporul nu știe de nicio deosebire de cre- 
dinţă, pot fi trase două concluzii de ordin practic, când s-ar 
pune problema reunirii: a. fie să se facă fără știrea poporu- 
lui, ca la 1700, soluţie care, pe lângă faptul că este imora- 
lă, azi este și imposibilă; b. fie, dacă poporul se ştie una în 
credinţă, să se facă şi reunirea formală cu știrea lui, potrivit 
cu convingerea lui, punându-i-se întrebarea și lăsându-l să 
răspundă dacă această credinţă una a lui o consideră una în 
sens catolic sau ortodox, cu alte cuvinte dacă îl îndeamnă 
să se facă întreg unit cu papa de la Roma sau să se readune 

întreg, în Biserica sa, care nu are nimic cu papa, ci stă în 
legătură cu patriarhii şi cu toată Biserica Răsăritului. Noi 
ortodocşii nu ne temem de această rezolvare a problemei la 
lumina zilei, pentru că nu ne temem de glasul poporului, 
întrucât ştim că el se consideră de fapt una în credinţă, dar 
una în credință ortodoxă, nu catolică. 

Confraţii de la Blaj fac o confuzie voită când, afirmând 
că între ortodocși și catolici nu există deosebiri de credin- 
ță, ne dau ca pildă pe românii din cele două strane. Între 
românii ortodocși și cei uniaţi nu există de fapt deosebiri 
de credință tocmai pentru că românii uniaţi nu sunt cato- 
ici. Statul-major al clerului uniat a avut grijă să nu aducă 
la cunoștința poporului ce-l păstorește că l-a desfăcut din 
unitatea de credinţă cu fraţii ortodocşi. 

Deci privind problema reunirii Bisericilor românești 
din punctul de vedere al adevărului și constatând că între 
românii ortodocși și uniaţi nu există deosebiri de credinţă, 
concluzia ne duce la o reunire a lor în credinţa ortodoxă în 
care se știu una. 

Teza că sunt deosebiri de credinţă între Ortodoxie și 
catolicism (și orice teolog și preot și, pe măsura lui, orice 
mirean știe că sunt astfel de deosebiri importante, precum 
ştie și care sunt ele, dar în această diferenţiere tot poporul 
român se ştie în tabăra ortodoxă și străin de catolici), dar 
adevărul este de partea catolicismului nu se poate demon- 
stra cu câteva expresii despre verhovnicia lui Petru, din 
cărțile bisericești, care au și locuri despre verhovnicia al- 
tor apostoli. Ca în orice problemă ce se discută între două 
părţi, trebuie căutat şi aici un teren comun, o autoritate re- 
cunoscută de ambele părți. lar această autoritate nu poate fi 
alta decât aceea constituită de textele dogmatice din timpul 

când Biserica Romano-Catolică nu era despărțită de cea or- 
todoxă. Dar dacă este așa, problema se rezolvă evident în 
favoarea acelei părți care nu recunoaște decât autoritatea 
acelor texte comune, şi nu în a aceleia care a adus la ele 
texte noi, pe care le consideră ca având o autoritate tot așa 
de mare, dacă nu și mai mare. Aceasta în principiu. Dar 
să vedem și în concret ce ne spun acele texte de autoritate 
comună: 

1. Ne spun ceva definițiile sinoadelor ecumenice, sau 
canoanele primelor opt veacuri, despre dogma primatu- 
lui papal? Căci să nu se facă nicio confuzie: în catolicism 
primatul și infailibilitatea sunt o dogmă, nu o chestie de 
administraţie bisericească ce-ar fi putut fi trecută cu vede- 
rea. De ce se vorbeşte în canoane neîncetat despre cele trei 
trepte ierarhice de caracter dogmatic: diacon, preot și epi- 
scop, dar nu se vorbeşte nicăieri despre dogma primatului 
papal? Nu mai lungim aici vorba ca să arătăm că, istoric, nu 
se poate demonstra că Petru a fost la Roma, ci aceasta este 
o legendă, născută mai târziu, şi că Noul Testament ne dă 
toate semnele că Petru n-a fost în cetatea Cezarilor. 

2. Ne spun cărţile Sfintei Scripturi şi textele dogmati- 
ce din primele opt veacuri ceva despre purcederea Duhu- 
lui Sfânt și de la Fiul? Nimic. Nici locul clasic și singurul 
care vorbește despre purcederea Duhului Sfânt, de la loan 
[15, 25], nici simbolul primelor două sinoade ecumenice. 
Ele spun categoric: „Care de la Tatăl purcede”. Deci cine 
este în adevăr?: acela care se face mai ager decât Fiul lui 
Dumnezeu, mijlocitorul revelației depline, și decât sinoa- 
dele Bisericii celei una din epoca fixării Sfintei Tradiţii re- 
velate, adăugând texte noi, deosebite de cele vechi de su- 
premă autoritate divină, sau acela care rămâne pe lângă 

acelea? Sau în orice caz: care din aceștia doi ne dă mai mul- 
tă siguranţă despre păstrarea adevărului? 

3. Ne spun ceva Sf. Scriptură și textele dogmatice din 
timpul primelor opt veacuri despre purgatoriu? Noi în 
Scriptură și în textele Sf. Tradiţii găsim vorbindu-se numai 
despre rai şi iad. Deci, iarăși, unde este mai sigur că se gă- 
sește adevărul: acolo unde se rămâne pe lângă Sf. Scriptură 
și Sf. Tradiţie sau acolo unde se admite autoritatea unor 
texte fixate într-un timp în care nu mai era unitate de con- 
simțământ în cadrul creștinismului? 

S-ar putea însă spune: Dar ce înţeles și ce valoare prac- 
tică au aceste deosebiri dogmatice ca să ne poticnim de 
ele, când este vorba de-a realiza reunirea Bisericilor creş- 
tine? Cu logica aceasta am putea deprecia și dogma Sfintei 
Treimi, pentru că nu o înțelegem deplin. Chiar dacă nu în- 
țelegem rostul acestor dogme, trebuie să ţinem la cuprinsul 
lor intact, ca să avem un temei sigur al unității și perma- 
nenţei credinței revelate. 

Dar ele au și înţelesuri profunde, cu însemnate reper- 
cusiuni practice. Şi iată câteva: 

1. Primatul și infailibilitatea papală păcătuiesc împo- 
triva Bisericii, pe care conştiinţa credincioşilor o respectă ca 
pe Trupul tainic al Domnului, ca pe mireasa Lui, ca pe casa 
Lui, ca pe comunitatea de credinţă și de dragoste în care 
viază și lucrează Duhul Sfânt. Or în catolicism este slăbi- 
tă legătura nemijlocită a Bisericii cu Domnul, întrucât este 
aşezat la mijloc papa, care, el îi comunică Bisericii adevărul, 
și nu se lămurește în adâncurile ei, de mijlocită conviețuire 
cu lisus Hristos. Conştiinţa creștină adevărată nu poate su- 
porta această coborâre a Sfintei Biserici, care este mai pre- 
sus de orice persoană particulară. Dar asemenea ridicare a 

unui individ peste comunitatea tuturor în Hristos se desco- 
peră mai ales omenirii contemporane, ca un lucru artificial 
și potrivnic valorii fiecărui om, o valoare care se desfășoa- 
ră, desigur, numai în comunitate. Dacă omenirea contem- 
porană a descoperit păcatul individualismului anarhic, de 
esență protestantă, nu mai puțin l-a descoperit și pe cel al 
ridicării dictatoriale a unui singur individ în defavoarea co- 
munității de inși liberi. 

2. Creștinismul deplin și autentic nu poate admite de- 
precierea Duhului Sfânt, așa cum rezultă din Filioque, care 
face din Tatăl și Fiul o unitate aparte față de Duhul și care, 
dând și Fiului un rol activ în procesele de provenire din 
Sfânta Treime, Îl lasă numai pe Duhul cu un rol pasiv. 

În Biserica Romano-Catolică s-a observat predomina- 
rea aproape exclusivă a Logosului, a ordinii și rațiunii, faţă 
de viața tainică în Duh. Mistica s-a născut în Răsărit și aici 
trăiește din plin. Apusul, împrumutând-o, a făcut-o sistem, 
dar n-a mai adăugat nimic și n-a trăit-o. 

Creștinii ortodocși trăiesc viața pnevmatică, mistică, 
liturgică, înălțimile îndumnezeitoare ale harului, care este 
dragostea ce izvorăște din ființa dumnezeiască, și nu un 
lucru creat, cum spun catolicii, lăsând în ființă șanțul des- 
părțitor între dumnezeire și sufletul omenesc. Biserica fiin- 
du-ne câmpul prezenţei integrale al lui Hristos și al harului 
necreat, trăim oriunde în Hristos și în Dumnezeu, pe când 
în catolicism cel mai important lucru este legătura juris- 
dicțională cu papa, căci numai el ne mijlocește mântuirea 
lui Hristos. În catolicism se vorbeşte prea mult de papa, ca 
să nu se micșoreze atenţia față de Hristos. În Apus papa a 
crescut în defavoarea lui Hristos, ordinea externă, în defa- 
voarea trăirii lăuntrice în Hristos. 

3. Purgatoriul fiind un aparat de curățire sigură, deci 
automată, pe care papa îl poate face să funcționeze mai ra- 
pid, dar Dumnezeu nu, oprește pe om să rămână avizat 
exclusiv la mila și la atotputernicia lui Dumnezeu. Deci 
nu mai sunt absolut necesare rugăciunile către Dumnezeu 
pentru cei morţi, căci omul din iad nu mai iese în niciun 
caz, iar din purgatoriu iese sigur și fără rugăciuni. De o 
importanţă relativă, pentru scurtarea timpului de curăți- 
re, sunt doar intervenţiile papei, obținute prin indulgenţe. 
Este suficient ca omul în viaţa lui de pe pământ să-și asi- 
gure printr-o moralitate mediocră purgatoriul, că de acolo 
iese sigur la rai; nu trebuie să se străduiască după o viață 
radical bună. Această învățătură slăbeşte accentul de seri- 
ozitate al vieții și mută atenţia de la mila lui Dumnezeu la 
puterea unui om. 

Din această reliefare a spiritului catolic, care în general 
înseamnă o slăbire a prezenţei lui Hristos și o exaltare a 
unui om, o antropoficare a creștinismului, s-a putut vedea 
şi faptul că duhul integral al creștinismului, ca prezență ne- 
diminuată a lui Dumnezeu, s-a păstrat numai în Biserica 
Ortodoxă. 

Acesta este, pe scurt, adevărul superior în care trăiește 
nu numai marea majoritate ortodoxă a poporului român, 
ci totalitatea lui. Deci reunirea nu se poate face încercând 
să scoatem rădăcinile neamului din adevărul plin, sau din 
Hristos cel întreg, — nici căutând să-i ascundem această în- 
cercare — ci, confirmând și formal partea cea mică în el. 

Că tot neamul, deci şi fragmentul uniat, trăieşte în ade- 
vărul ortodox, o dovedesc toate manifestările vieții lui re- 
ligioase. Confraţii blăjeni bagatelizează ansamblul acestor 
manifestări, numindu-le rit. Dar să poftească să le schimbe, 

dacă sunt așa de puțin însemnate. Conştiința poporului ju- 
decă mai drept când le consideră atât de importante, în- 
cât socotește: Zică domnii ce-or zice despre ce suntem noi 
după dogmă, noi știm că trăim întru totul viața religioasă 
a fraţilor ortodocși și să nu cumva să se atingă de credința 
noastră în ceea ce o vedem și o trăim. Și are dreptate: an- 
samblul manifestărilor religioase nu este decât credinţa în- 
săși trăită, decât prelungirea credinţei în manifestările con- 
crete. În acestea se arată sufletul dinăuntru. Este tot aşa de 
greșit a socoti că între credință și ansamblul vieţii religioase 
nu este o legătură organică, precum a socoti că portul unui 
neam, limba lui, creaţia lui folclorică nu are nicio legătură 
cu ființa lui etnică şi că ungurii, de pildă pot umbla în port 
românesc, vorbi românește, trăi în obiceiurile românești și, 
cu toate acestea, rămân unguri. 

Un proverb al poporului spune: „ori te poartă cum ţi-e 
portul, ori vorbește cum ţi-e vorba”. Dacă unui individ îi 
stă rău când nu este una din interiorul lui până afară, cu 
atât mai jalnic aspect oferă un neam când nu formează un 
bloc în toată existenţa lui interioară și exterioară. Noi știm 
de ce tristă consideraţie se bucură în opinia lumii rutenii 
cu hibridismul lor catolico-ortodox. Dacă frații uniați, fi- 
ind puţini, mai pot trece neobservaţi, ce milă n-am trezi ca 
neam întreg, dacă ne-am înfățișa cu ființa noastră atârnând 
jumătate de Roma, jumătate de creaţia duhului ortodox. 

Catolicismul este un bloc în dogma și în manifestări- 
le lui externe; Ortodoxia la fel; protestantismul la fel. Toa- 
te popoarele lumii aparţin categoric unuia sau altuia din 
aceste blocuri. Ce sentimente am trezi noi dacă am vrea să 
pişcăm jumătate de colo, jumătate de dincolo?: un popor 
indecis, lipsit de curajul de a fi ori într-un fel, ori într-altul, 

sau de capacitatea de a trăi unitar și organic. Un neam în- 
treg n-are voie să-și frângă ființa, să se facă un mixtum 
compositum, ci trebuie să stea înrădăcinat și fixat într-o po- 
ziţie spirituală a sa. Un neam cu cugetul de-un fel şi cu ma- 
nifestările de altfel, un neam ale cărui manifestări nu sunt 
revelații ale sufletului, ci camuflări, trăieşte pe lângă aceea 
într-o nesinceritate permanentă, care se poate interpreta ca 
o lipsă de curaj de a rupe sau cu un interior ascuns, sau cu 
un exterior fals. Această stare are cele mai jalnice urmări 
asupra caracterului. Nu ştiu de ce rutenii uniați mi-au făcut 
totdeauna impresia unui neam de oameni ticăiţi, vrednici 
de milă. Noi nu ne putem însuși ca neam o astfel de stare, 
de duplicitate de popor minor. Dar din manifestările sale 
de viaţă religioasă neamul românesc nu poate ieși. Urmea- 
ză deci că, în loc de a se înșela și pe sine și pe alții, cu „uite 
popa nu e popa”, să se afirme întreg drept ceea ce este or- 
ganic prin ființa sa: neam ortodox. 


II. Ortodoxia în istoria noastră 


Dar dacă întreg ansamblul manifestărilor religioase 
ortodoxe — care determină în măsură decisivă tot felul său 
de a fi — sunt atât de înrădăcinate în ființa neamului nostru 
si atât de concrescute cu ea, aceasta este o dovadă, dar și 
o concluzie a faptului că de Ortodoxie ne este legată toată 
istoria noastră, şi ea a fost unul din factorii determinanți 
care ne-au dat formaţia pe care o avem ca neam. Putem să 
ne abatem de pe linia întregii noastre istorii, putem scoate 
din ființa noastră factorul determinant al Ortodoxiei, rămâ- 
nând totuşi identici cu noi înșine? Desigur că nu. Abundă 

la noi scrierile în care s-au limpezit diferite corespondențe 
între firea românească și Ortodoxie, încât nu este necesar 
să ne oprim aici asupra acestei vaste probleme. Remarcăm 
numai atât: catolicismul blăjean n-a fost în stare să indice 
un singur aspect din firea noastră care să vădească o influ- 
ență a dogmei catolice. 

În ce privește conviețuirea istorică între românism și 
Ortodoxie, frații uniaţi fac de obicei trei obiecții, cărora le 
vom da un scurt răspuns: 

1. Este greșit, zic ei, să se afirme că trecutul nostru a 
fost legat de Ortodoxie, căci până prin veacul al IX-lea noi 
am fi atârnat, prin ierarhiile de peste Dunăre, de Roma. Nu- 
mai venirea bulgarilor ne-a desfăcut de Roma. Punându-se 
problema așa, se neglijează a se aminti tot ce este mai im- 
portant: până în veacurile IX-XI Roma nu se abătuse de la 
credinţa cea veche a Bisericii şi se afla ea însăși în legătură 
cu Patriarhiile răsăritene. Dependențele până atunci aveau 
numai caracter administrativ și nu implicau deosebiri dog- 
matice. Deci, chiar dacă ar fi aşa cum afirmă confrații!, to- 
tuși nu se poate spune că neamul nostru n-a ţinut totdeauna 





' Deşi chestiunea este ascunsă în negura lipsei de documente și în 
zona ipotezelor, apoi „dependența” de Roma, într-o vreme în care papa 
nu devenise ce a devenit ulterior, avea un înțeles cu mult mai anemic 
decât cel de azi; pe de altă parte, este probabil că prin cetăţile de la 
Marea Neagră neamul nostru avea şi dependenţele directe de Constan- 
tinopol; mai putem spune că până în veacul VII-VIII Roma nu-și impu- 
sese misa ei, deci este mai probabil că noi am avut liturghiile răsăritene; 
și, în sfârşit, până în veacul VII-VIII nu cred că se poate vorbi de un 
creștinism organizat la noi, în orice caz, dacă până în veacul IX am ţinut 
de Roma, cum au reușit bulgarii să ne desfacă fără nicio rezistență, câtă 
vreme unirea de la 1700 n-a reușit să desfacă pe români de Ortodoxie? 

la credinţa cea veche și dreaptă a Domnului nostru lisus 
Hristos. Câtă vreme Apusul păstra și el acea credinţă, i-a 
fost indiferent neamului nostru de cine ține administrativ. 
Când Apusul acesta a căzut de la credința și de la Biserica 
cea dreaptă, el a continuat să şi-o mențină, să rămână în 
comunitate cu cei ce o mențineau. 

Se spune în legătură cu aceasta că noi am primit creş- 
tinismul de la Roma. Este o afirmaţie simplistă în raport 
cu împrejurările istorice din acele veacuri, care ne indică 
un răspuns cu mult mai puţin unilateral. Se ştie de ceata 
de misionari, în frunte cu Sava Gotul, trimiși de Sf. Vasi- 
le cel Mare din Capadocia. Se ştie că cetăţile de la Marea 
Neagră și de pe Dunărea de Jos erau greceşti și este firesc ca 
de acolo să fi pornit cea mai puternică activitate misionară. 
De altfel, multe nume de mucenici din acele cetăți poartă 
nume grecești. Creștinismul este firesc să nu ne fi venit de 
departe — de la Roma —, ci de aproape, de la Marea Neagră 
si de la Dunărea de Jos, unde se resimțea puternicul duh al 
vieții crestine din sudul Peninsulei Balcanice, încreștinate 
de Ap. Pavel. 

De altfel, termenii latini prin care se exprimă creștinis- 
mul nostru primar și fundamental, în loc de a fi o dovadă 
că am primit creştinismul de la Roma, arată dimpotrivă că 
nu l-am primit de la Roma, ci de la misionari care, nefi- 
ind în legătură cu Roma, nu ne-au adus termenii consacrați 
acolo, ci, învățând limba poporului de aici, ca să-i poată 
predica, au ales din graiul lui pentru prima dată cuvinte co- 
respunzătoare pentru noţiunile creştine. Dacă misionarii ar 
fi venit trimiși de Roma, ar fi venit cu termenii formaţi de-a 
gata acolo şi i-ar fi impus şi la noi, cum i-a impus Roma 
în tot Apusul. Dar la noi au venit cu: Fides, Trinitas, Deus, 

Ecclesia, oratio, regnum, Dei, Pater, incarnatio, resurrectio, 
assumptio, Creator, virgo etc., dar au ales din graiul poporu- 
lui, ca unii ce acum i-au învăţat graiul, cuvintele: credință, 
Treime, Dumnezeu, biserică, rugăciune, împărăția lui Dumnezeu, 
Tatăl, întrupare, înviere, înălțare, Făcător, Fecioară etc. lar 
de-ar fi fost mai târziu o dependenţă strânsă a noastră de 
Roma uniformizatoare, nu ne-ar fi impus termenii ei, cum 
i-a impus pretutindeni? 

De altfel, până în veacurile II-IV Roma era atât de pu- 
țin în stare să inițieze ea un misionarism, încât și misionarii 
Apusului porneau din Răsărit (în Franţa, Spania, Anglia). 
Este de conceput că noi, aici, lângă Răsăritul ce deborda 
de simţirea creştină, am fost lăsaţi la o parte, ca să ne vină 
creştinismul pe calea indirectă și anemică a Apusului? 

2. Cu privire la convieţuirea între Ortodoxie și româ- 
nism, ne mai spun fraţii de la Blaj că Ortodoxia în niciun 
caz n-a contribuit la formarea neamului. Dimpotrivă, ea l-a 
periclitat cu grecizarea, cu slavizarea, cu calvinizarea. Nu- 
mai catolicismul l-a scăpat la 1700 de toate acestea. Nimic 
mai neîntemeiat. La 1700 neamul românesc depășise toate 
aceste momente ale istoriei lui. la 1700 neamul românesc 
era de mult format, închegat, cristalizat. Cum s-a purtat 
această luptă, cum nu, cât de mari au fost pericolele, cât nu, 
este greu de precizat. Fapt este că la 1700 neamul românesc, 
neavând până atunci altă instituţie care să-l ţină în unitate 
și care să-i dea puteri sufletești decât Biserica Ortodoxă, era 
un neam unitar, cu toate caracterele lui definitivate. Cato- 
licismul de la 1700 a venit la lucrul gata, nu ca să ajute la 
formarea unității româneşti, ci ca s-o sfărâme. 

Se reproșează Bisericii Ortodoxe că ducea neamul spre 
calvinism în veacul XVII și, de nu venea unirea de la 1700, 

ne-ar fi calvinizat. Dar la 1700 calvinismul încetase de a fi 
un pericol, prin însăşi extinderea politică a împărăției habs- 
burgilor în Ardeal. Lauda nu este a aceluia care, afirmând 
că a scăpat pe cineva de înec, l-a băgat de-a ars în foc? Așa 
fac uniaţii. Se laudă că ne-au scăpat de calvinism, dar ne-au 
sacrificat catolicismului, deşi nu ne-au scăpat ei nici de ca- 
tolicism, căci pericolul calvinismului trecuse şi Ortodoxia 
ieşise teafără din el, ca și sufletul românesc, prin puteri- 
le lor înseși. Nu se cuvine ca cel ce, gândindu-se la fostul 
pericol al apei, cade în foc, să mustre pe cel ce, cu toate 
că a fost câtăva vreme ameninţat de apă, a știut scăpa de 
ea, fără să se arunce nici în foc. Tocmai acesta este meritul 
Ortodoxiei, că, având să lupte cu atâtea primejdii inerente 
împrejurărilor politice și geografice ale trecutului nostru, a 
știut să vâslească printre ele cu atâta dibăcie, purtată de o 
nedezminţită dragoste de neam, încât a scos neamul teafăr 
la lumină, fără să-l vândă unui duşman, pentru a-l scăpa, 
chipurile, de altul, care nu mai exista, cum a făcut Uniaţia. 

Din cele anterioare rezultă că neamul nostru este legat 
întreg de Ortodoxie, prin adevărul ei, prin firea și prin isto- 
ria lui, şi nimic nu-l poate scoate din ea, dar foarte firesc şi 
foarte ușor se poate încadra și formal fragmentul uniat în 
credinţa în care, de altfel, se şi află cu sufletul. 


III. Pentru unitatea și independenţa religioasă a neamului 


Dar și consideraţiile de viitor pledează pentru reunirea 
în Ortodoxie. Toată lupta de până azi a poporului nostru 
a fost dusă pentru înfăptuirea unităţii sale desăvârşite şi 
pentru dobândirea deplinei independenţe. Astfel, reunirea 

lui în cadrul Bisericii Ortodoxe ar fi un act ce s-ar înșira pe 
linia acestei străduinţe şi ar încorona lupta sa pentru unita- 
te şi independenţă. Dimpotrivă, o înfeudare a noastră sub 
jurisdicția papală ar echivala cu o renunțare la independen- 
ţă şi la sentimentul de demnitate ce stă la baza străduinţei 
în vederea ei, ar însemna întoarcerea noastră împotriva di- 
recției de luptă a trecutului. A luptat, a suferit, a mucenicit 
neamul nostru în toată istoria sa pentru a-și apăra indepen- 
dența spirituală, ca astăzi, când conștiința demnității și a 
puterii noastre este deplină, să renunțăm la ea? Să admitem 
un tutorat spiritual și să ne recunoaștem minoratul nostru 
pe acest teren, tocmai azi, când am ajuns la epoca în care 
putem trăi o viață de maturitate sufletească? 

Neamul nostru vrea să-şi rezolve toate problemele de 
viaţă în mod liber, nu să fie tulburat necontenit de imix- 
tiunile unui for extern, care nu vrea să fie numai instanță 
religioasă, ci vrea să joace și rol de putere politică, de stat 
cu diplomaţi, cu teritoriu propriu, amestecat în toate com- 
binaţiile politice. Nu ne-am luptat independenţa de sub 
toate statele vecine, ca să renunțăm la ea în favoarea statu- 
lui papal. 

Numai Ortodoxia este a noastră, ne permite, prin au- 
tocefalia ce-o are Biserica noastră, să fim cu totul indepen- 
denţi în viaţa noastră de stat, păstrând legături libere cu 
toate celelalte Biserici Ortodoxe autocefale. 

De altfel, aceasta este orientarea actuală a naţiunilor în 
ce priveşte relaţiile între ele şi între statele lor: păstrarea in- 
dependenței și, totodată, cea mai strânsă colaborare liberă 
între ele. 

Din toate consideraţiile acestea, la care s-ar putea adă- 
uga încă multe, rezultă că totul pledează pentru reunirea 

tuturor românilor în credință prin întoarcerea fraților uniți 
la maica lor, care i-a crescut în cursul istoriei, care le-a dat 
sufletul și li l-a păstrat neștirbit. Pentru viitorul neamului, 
pentru tăria lui, pentru independenţa lui, pentru înfrun- 
tarea tuturor încercărilor care ne așteaptă, este necesar să 
vină acasă. Îi vom primi cu iubire. Nu ne vom gândi, nici 
unii și nici alții, la scurtul răstimp al despărțirii. Vor înceta 
atâtea piedici care stânjenesc conlucrarea noastră frățească 
pentru o ţară puternică și fericită. 

Dumnezeu să ne ajute să vedem și ziua aceea luminată 
a desăvârşitei noastre unităţi sufletești. 


Reforma agrară” 


Guvernul dlui dr. Petre Groza şi-a ţinut promisiunea 
și la scurtă vreme după constituirea sa a venit cu legea 
reformei agrare. Este a doua realizare de mare importan- 
ță, alături de extinderea suveranității statului român în 
Ardealul de Nord. Prin această lege s-a săvârşit un act de 
dreptate pentru o parte din țărănimea noastră, care era 
lipsită de lotul ei de pământ, deși îl muncea din generaţie 
în generaţie. Prin ea se nivelează prea marile inegalităţi 
în repartizarea pământului. O mare parte din țărănimea 
noastră, rămasă în urmă, în starea de sărăcie care este pie- 
dica oricărui progres biologic și social, primește posibi- 
litatea de a se ridica la un nivel de viaţă mai omenească. 
Prin aceasta pătura țărănească a Ţării noastre se întărește 
în general. 

Cum s-a remarcat în cuvântările rostite din acest prilej, 
țărănimea română rămăsese în urmă față de țărănimea ță- 
rilor europene. Sărăcia, exploatarea ei de către cei cu prea 
mult pământ, o ţineau într-o stare de subnutriţie, într-o 
nepăsare faţă de dirijarea și organizarea mai sistematică a 
gospodăriei sale. 





* Telegraful Român, an XCIII, nr. 14, 1 apr. 1945, p. 1. Semnat: DS. 

Marele neajuns, marea slăbiciune a ţării noastre, vedem 
cu toţii că se află în starea jalnică în care se găseşte o parte 
din țărănimea noastră, și toate soluţiile care se încercau nu 
duceau la niciun rezultat serios. În vreme ce oraşele își asi- 
milau toate bunurile civilizaţiei, în vreme ce o mică pătu- 
ră socială își îngăduia toate rafinamentele și îmbuibările, o 
bună parte din țărănime era lipsită de cele mai elementare 
condiții ale vieții umane, ceea ce-i slăbea din zi în zi indice- 
le vital și punea în primejdie însuși viitorul neamului. 

Prin reforma agrară i se dă acum un însemnat ajutor 
țărănimii noastre pentru a învinge starea de înapoiere în 
care se afla. Dacă grija statului va rămâne aplecată și mai 
departe asupra ei, creându-i și alte condiţii de dezvoltare, 
legea actuală va însemna începutul transformării stărilor 
descrise, începutul formării unei țărănimi progresate, soli- 
de, sănătoase și conștiente. 

Icoana acestei țărănimi au mângâiat-o în cugetul lor 
și înfăptuitorii actuali ai reformei agrare. În art. 1 al legii, 
precizându-se scopul ei, se spune că în viitor „agricultura 
României se va sprijini pe gospodării puternice, sănătoase 
și productive”. lar în expunerea de motive se arată că prin 
această lege: 


„se va ridica și consolida gospodăria țărănească, se vor 
îmbunătăţi condiţiile de viață tocmai pentru categoriile 
cele mai lipsite din rândul țărănimii”. 


Formarea acestei țărănimi, legiuitorii o înţeleg însă prin 
întărirea proprietății individuale. De aceea se accentuează 
necontenit că această lege urmărește întărirea proprietății 
individuale. DI prim-ministru dr. Petru Groza declară: 

„această reformă întărește și mai mult proprietatea in- 
dividuală a plugărimii mici și mijlocii, deci întărește în- 
săși țara şi poporul român prin intensificarea producţiei”. 
Iar raportul dlui Ministru al Agriculturii și Domeniilor, al 
ţăranului Romulus Zăroni, consideră ridicarea gospodă- 
riei țărănești și îmbunătăţirea condițiilor de viaţă ale țără- 
nimii ca o urmare „a trecerii pământului în proprietatea 
individuală a țăranilor”. 


De fapt, țăranii ce se împroprietăresc acum, primind 
un pământ pe care îl munceau până acum ca pe un pă- 
mânt străin, își găsesc o astâmpărare a setei lor îndelun- 
gate după proprietate și, prin aceasta, se lipesc cu toată 
dragostea și hărnicia de pământul ce știu acum că este al 
lor. Din tată în fiu unii din ei se mistuiau în așteptarea 
vremii când vor putea zice și ei că au pământul lor, că 
sunt liberi, și nu slugi ale altora. Reforma aceasta astâm- 
pără de fapt setea de proprietate și întăreşte sentimentul 
de a stăpâni în libertate pământul necesar existenţei. Ea 
întărește și sentimentul de independenţă și, prin urmare, 
de demnitate. Omul se știe că nu mai atârnă cu ziua de 
mâine de bunul plac al moșierului, ci exclusiv de voia lui 
Dumnezeu și de hărnicia lui. 

Aceasta are ca urmare o adâncire a sentimentului de 
răspundere faţă de existența familiei sale și a poporului 
său, căci acum știe că numai poate pune vina pe moșier, 
dacă el și semenii săi nu au pâine îndestulătoare. 

Libertate, demnitate, răspundere, stimulent la hărni- 
cie, la chibzuială, la născocire de metode bune în organi- 
zarea gospodăriei, iată tot atâţia factori sufletești de natură 
să ridice și capacitatea de producţie, dar și nivelul de om al 
ţăranului nostru. 

O reformă serioasă are totdeauna efecte mai mari și 
mai îndelungate decât cele scontate în mod precis la data 
înfăptuirii ei. Așa vor fi și efectele acestei reforme. 

Dumnezeu să îndrume pe căi bune aceste îndelunga- 
te efecte, ca din această lege să răsară numai bine pentru 
scumpa noastră ţară, aşa cum au dorit legiuitorii. 

Dar nu putem încheia acest articol fără să nu remarcăm 
respectuoasa atenţie pe care acest guvern a manifestat-o 
față de Biserică, exceptând de la expropriere mult-puţinele 
ei terenuri, care servesc unei utilități publice. Am simţit în 
această măsură sufletul de fiu devotat Bisericii al dlui prim- 
ministru dr. Petre Groza și semnul că acest guvern ţine să 
fie un guvern al poporului, al unui popor creştin până în 
inima lui. 














Biserica în Uniunea Sovietică — 
după mărturiile din Biserica Rusească” 






































Semnatarul acestei conferințe n-a fost în Rusia ca să 
cunoască din vedere situaţia Bisericii de acolo. Dar tocmai 
acest fapt l-a ferit de orice subiectivitate în această colec- 
tare de ştiri despre Biserica rusească, făcându-l să dea cu- 
vânt exclusiv mărturiilor scrise ale oamenilor din Biserica i 
Rusească, socotind, pe de altă parte că este de folos preo- NI 
țimii noastre să cunoască situația unei Biserici surori chiar 
din mărturisirile originare ale oamenilor ei. Îi 

În general, regimul Bisericii în Uniunea Sovietică a fost | 
şi este un regim de libertate şi de separație față de stat. În 
concret însă, în atitudinea de până acum a statului sovietic 
față de Biserică, se pot distinge trei faze: cea dintâi ține de 
la 1917 până la 1927, a doua de la 1927 până la începutul | 
războiului ruso-german, iar a treia este cea care durează TIN 
de atunci încoace. În cea dintâi perioadă statul a manifestat INNA 
față de Biserică, sau mai bine zis, faţă de o parte a cleru- 
lui, o anumită neîncredere, de la 1927 această neîncredere 
începe să se atenueze spre o atitudine de neutralitate, ca 





































































































































































































































































* Telegraful Român, an XCIII, nr. 24-25, 17 iun. 1945, pp. 1-3. Semnat: 
Dr. D. Stăniloae. Conferinţă în cadrul „Arlus-ului”, Sibiu, 18 mart. 1945. 

de la izbucnirea războiului sovieto-german și în special din 
septembrie 1943 încoace neutralitatea să se transforme în 
bunăvoință și înţelegere. 

Neîncrederea din prima perioadă a fost motivată nu 
cu vreo ostilitate împotriva credinţei religioase ca ata- 
re, ci cu opoziţia de ordin politic a unei părți a clerului. 
Arhiepiscopul Andrei, răspunzând, la 24 dec. 194:, în- 
trebării unui corespondent al Agenţiei Associated Lress, 
declară: 


„Puterea Sovietică a luat măsuri represive împotri- 
va unei părți a clerului şi credincioșilor, nu însă pentru 
credinţa lor religioasă, ci pentru activitatea lor îndrepta- 
tă împotriva regimului sovietic existent. Trebuie avut în 
vedere că înainte de revoluţie Biserica fusese în serviciul 
guvernului țarist și se bucura de numeroase privilegii şi 
avantaje (mai ales pătura superioară a clerului). De ace- 
ea i-a fost greu clerului să se lipsească de aceste avantaje. 
Unii nutreau speranţa că puterea sovietică va fi răsturnată 
și luptau personal împotriva ei. Este de la sine înţeles că 
puterea sovietică nu putea să nu recurgă la măsuri repre- 

sive împotriva acestor oameni”!. 


Dar cu toate că principial Biserica s-a bucurat de li- 
bertate, între anii 1917-1927 ea a trecut prin grele încercări 
și zguduiri. Faptul că nu mai era sprijinită de stat şi că 
acesta, din motive politice, privea cu neîncredere la unii 
din slujitorii ei a făcut-o să treacă prin încercări serioase, 
care echivalau cu o adevărată criză. Mase mari, care erau 
ținute înainte în cadrul Bisericii numai de legile statului, 





1 F. FepoRov, Religia și Biserica în U.R.S.S., Moscova, 1944, pp. 24-25. 

au părăsit-o?. Mulţi ierarhi și preoți, crezând că s-ar face 
mai plăcuți regimului, dacă ar iniţia anumite inovaţii în 
învăţăturile și organizaţia Bisericii, au început să le facă, 
dând naştere unor organizaţii bisericeşti schismatice, din- 
tre care cea mai importantă a fost aceea a Bisericii vii, sau 
noi, sau sinodale (deci fără patriarh). Alţi ierarhi și preoți, 
dimpotrivă, fără a fi stăpânii sufletește de atașamentul 
la vreun partid politic de opoziţie, socoteau că învățătu- 
ra creștină însăși nu le admite o convieţuire pașnică şi o 
colaborare cu un stat condus de un partid cu ideologie 
materialistă. 

În astfel de împrejurări, ceea ce putea să facă posibilă o 
revenire a Bisericii la dezvoltarea liniștită era o împreunare 
înțeleaptă a unei atitudini de sinceră loialitate față de stat, 
cu o scrupuloasă păstrare a tuturor învățăturilor dogmati- 
ce, canonice și rituale ale Bisericii. 

Misiunea aceasta și-a luat-o asupra sa, și a dus-o efectiv 
la îndeplinire, Mitropolitul Serghie Starogradeţchi, care în 
1925 a urmat în postul de locţiitor al scaunului patriarhal, 
în baza unui testament al fostului patriarh Tihon. Începutul 
unei hotărâte politici de colaborare cu guvernul sovietic îl 
face el prin declaraţia de loialitate din iulie 1927, în care 
spunea: 


„Noi trebuie să arătăm nu prin cuvinte, ci prin fapte 
că cetățeni fideli ai Uniunii Sovietice, loiali către stăpâ- 
nirea sovietică, pot să fie nu numai oamenii indiferenți 
față de credința pravoslavnică, nu numai cei ce o trădează 
pe aceasta, ci şi aderenţii zeloși ai ei, pentru care ea este 





? Jurnalul Patriarhiei de Moscova, 1944, nr. 2, pp. 29-30. 

scumpă pentru că este adevărul și viața, cu toate dogmele 
şi tradiţiile, cu toate așezămintele ei canonice şi rituale. 
Noi vrem să fim ortodocși, și în același timp să recunoaș- 
tem Uniunii Sovietice, bucuriile și izbânzile ei ca bucurii 
şi izbânzi ale noastre, iar insuccesele ei, ca insuccese ale 
noastre”, 


Declaraţia aceasta a stârnit energice proteste din par- 
tea câtorva mitropoliți, care n-au mai voit să-l recunoască și 
s-au constituit în Biserică independentă. 

Dar Serghie şi-a urmat înainte calea lui dreaptă, fără 
să devieze nici spre abaterile înnoitorilor, nici spre opo- 
ziția celor ce nu voiau să recunoască şi să colaboreze cu 
regimul. 

Și rezultatul acestei stăruințe pe linia dreaptă a fost 
biruința deplină a Bisericii Ortodoxe adevărate asupra tu- 
turor dezbinărilor și transformarea treptată a atitudinii de 
neîncredere a statului într-o atitudine de neutralitate. 

Caracterizând această străduinţă și rezultatul ei, la 12 
sept. 1943, cu ocazia înscăunării lui Serghie ca Patriarh, 
Mitropolitul Grigorie al Saratovului, a putut zice: 


„Grea a fost crucea așezată pe umerii mitropolitului 
Serghie, trist a fost drumul pe care a avut să meargă el: 
şi episcopii nu toți l-au recunoscut, și dușmanii Bisericii 
s-au silit să stârnească în popor împotriva lui tot felul de 
zvonuri rele. Dar el - canonist ortodox de adâncă con- 
vingere -— s-a ferit cu putere de orice activitate neloială 
în raport cu statul, oricât îl împingeau spre ea unii din- 
tre episcopi. El și-a adus aminte de cuvântul lui Hristos: 
« Daţi Cezarului ce este al Cezarului şi lui Dumnezeu 
ce este al lui Dumnezeu », şi acest cuvânt dumnezeiesc 
l-a pus la baza activităţii sale ca locţiitor de patriarh. 

El şi-a luat ca grijă exclusivă reclădirea Bisericii și s-a 
ținut cu tărie pe linia strict bisericească. Amar lucru i-a 
fost fericitului Serghie să treacă prin aceste încercări, 
greu i-a fost să audă reproșuri din partea celor ce, neîn- 
ţelegând caracterul activităţii lui, îl învinovăţeau de pa- 
sivitate sau chiar de inactivitate. Dar el a crezut adânc că 
Biserica este îndrumată de Domnul, Care cu judecăţile 
Sale prea înțelepte o va duce la slavă, iar pe credincioși 
la mântuire, și de aceea el şi-a urmat cu tărie drumul 
său, şi după 17 ani a adus-o la această stare de liniște și 
de soliditate, la care se află Biserica noastră pravoslav- 
nică rusească în acest moment”?. 


Într-adevăr, fidelitatea lui Serghie față de toate rân- 
duielile bisericeşti, iar pe de alta loialitatea față de stat 
au făcut ca poporul să stea în marea lui majoritate strâns 
legat de instituţia Bisericii, nelăsându-se ispitit de niciun 
curent și de nicio înjghebare ce s-a desfăcut de ea, iar 
în anii din urmă, ierarhii şi preoții, amăgiţi la început 
de acele înjghebări, au revenit rând pe rând pocăiţi la 
sânul Bisericii de totdeauna. Putem spune că Biserica 
Rusească Ortodoxăa ieşit biruitoare din încercările pe care 
le-a suferit, cu unitatea refăcută şi cu poporul adunat în 
jurul ei. 


„In conștiința tuturor credincioşilor ruşi — zice ace- 
lași — Biserica Ortodoxă Rusească a rămas Biserica pa- 
triarhală. Ei nu s-au dus după înnoitori, după gregori- 
eni, după iosefini, după autocefalişti și după celelalte 
înjghebări independente, care reprezentau iubirea de 
putere a unor episcopi și a aderenţilor lor, ei au rămas 





3 Jurnalul Patriarhiei de Moscova, 1943, nr. 2, octombrie, pp. 9-10. 

acolo unde conducea Biserica Ortodoxă locţiitorul 
14 


patriarhului Tihon, fericitul Mitropolit Serghie”. 


Nu încape îndoială că Serghie a fost personalitatea pro- 
videnţială în cea mai grea epocă din istoria Bisericii Ruse. 
El a avut un rol atât de important în scoaterea ei la liman, 
încât cu drept cuvânt Mitropolitul Nicolae al Krutițkului a 
putut spune la moartea lui, întâmplată în 15 mai 1944: 


„Aceşti 18 ani, cât a condus patriarhul Serghie Biserica, 
fără îndoială reprezintă o epocă istorică în viață Bisericii 
noastre, care a ieșit din cuptorul încercărilor și mai întări- 
tă şi mai împodobită”?. 


Nu mai puţin caracteristice sunt cuvintele protopopu- 
lui catedralei din Moscova, tot cu aceeași ocazie: 


„Într-un greu moment de răspundere tu, Preafericite, 
ai luat asupra-ţi conducerea Bisericii Ortodoxe Ruseşti 
şi tu ai cârmuit viața bisericească pe drumul credincios, 
păstrând Biserica în toată puritatea ei canonică și depăr- 
tând orice atitudine bănuitoare şi nesinceră în raporturile 
credincioșilor cu stăpânirea de stat în ființă. Mulți nu te- 
au înţeles atunci, dar tu ai mers cu tărie pe drumul tău, 
necugetând la ce zic alții; pentru tine a fost scump adevă- 
rul Bisericii, şi adevărul tău a biruit. Adversarii tăi de idei 
şi-au recunoscut greșeala, de a fi umblat după inovaţii bi- 
sericești, și cu pocăință s-au întors la tine. Tu i-ai primit cu 
iubire de părinte milos şi te-ai bucurat de întoarcerea lor. 
Mulţi din ei stau acum aici, la un loc cu noi şi la un loc cu 





+ Țurnalul Patriarhiei de Moscova, 1943, nr. 2, octombrie, pp. 9-10. 
5 Jurnalul Patriarhiei de Moscova, 1944, nr. 6, p. 27. 

noi udă cu lacrimi sfântul tău sicriu. Poporul nostru pra- 
voslavnic rusesc a înțeles și a simţit în inima sa că numai 
tu ai salvat Biserica Rusească în perioada dezbinărilor, de 
nimicire și ruină, prin cârmuirea ta înţeleaptă”€. 


Dar se cade să urmărim mai de aproape calea străbătu- 
tă de Biserica Rusească până la acest rezultat final, pe care 
ne-am grăbit să-l anticipăm. 

Un câștig al străduinţelor Mitropolitului Serghie, de 
a împrăștia neîncrederea statului față de clerul Bisericii 
Ortodoxe, îl vedem concretizat în constituţia stalinistă din 
1937 care, pe lângă toată menţinerea principiului separării 
Bisericii de stat și a libertăţii propagandei antireligoase, redă 
preoților dreptul de a vota și de a fi aleși în orice corpora- 
ție de stat, drept de care fuseseră lipsiţi înainte. Stalin în ra- 
portul său asupra proiectului Constituţiei la Congresul VIII 
al Sovietelor, a motivat această inovație cu argumentul că 
acum nu mai sunt toți preoții dușmani ai puterii sovietice. 

Totuşi până la izbucnirea războiului ruso-german nu 
se putea vorbi propriu-zis de un interes pozitiv al statului 
față de Biserică. 

Lucrurile s-au schimbat însă mult de atunci încoace, 
iar schimbarea aceasta a fost provocată de marele aport 
moral și material pe care l-a avut Biserica în susținerea 
războiului de apărare a patriei. În faţa primejdiei, toate 
deosebirile au fost uitate și poporul rus s-a ridicat ca un 
singur om împotriva cotropitorului. Biserica a fost alături 
de popor într-o izbucnire de intens patriotism. Ierarhii au 
adresat pastorale credincioșilor, îndemnându-i la luptă 





6 Jurnalul Patriarhiei de Moscova, 1944, nr. 6, p. 33. 

până la ultimul sacrificiu, iar preoții țineau predici înflă- 
cărate în biserici. 

Amintirea sfinților eroi din istoria luptelor pentru cre- 
dinţă și libertate, amintirea întregului trecut s-a trezit cu 
putere și umple cuvântările preoţilor. Mai presus de orice 
ideologie, ruşii se simt cu toții una ca ruși, ca moștenitori 
ai unui trecut comun, ai unor comori sufletești comune, 
ameninţaţi în existenţa și în libertatea lor. S-a văzut atunci 
că inima preoților și a ierarhilor bate la unison cu inima 
poporului, pentru soarta lui și a patriei comune. Serghie a 
fost iniţiatorul și susținătorul înflăcărat al acestei activităţi 
a Bisericii, câștigându-și o popularitate extraordinară chiar 
și între cei ce nu se mai socoteau aderenţi ai Bisericii. 


„Această muncă patriotică, legată și de conducerea 
energică a vieții bisericești au făcut numele mitropolitului 
Serghie un nume mare nu numai pentru preoţime, nu nu- 
mai pentru oamenii Bisericii, ci și pentru aceia care stau 
departe de Biserică”?. 


Încă în prima zi a năvălirii germane asupra teritoriului 
rusesc, la 22 iun. 1941, locţiitorul de patriarh Serghie adre- 
sează o epistolă pastorală poporului, în care găsim urmă- 
toarele cuvinte: 


„Se repetă vremurile lui Batu, ale cavalerilor teutoni, 
ale lui Carol suedezul și Napoleon I. Urmașii netrebnici 
ai vrăjmașilor creştinismului pravoslavnic vor din nou să 
îngenuncheze neamul nostru înaintea nedreptății şi să-l 





” „Grigore - Arhiepiscopul Saratovului”, în: Jurnalul Patriarhiei de 
Moscova, 1943, nr. 2, p. 20. 

facă să se jertfească pentru bunul și valoarea patriei, la 
porunca de sânge a dragostei către moșia străbună. Dar 
nu este prima dată când i se întâmplă poporului rus să 
suporte astfel de încercări. Cu ajutorul lui Dumnezeu 
el va face praf puterea vrăjmașă fascistă. Înaintașii noș- 
tri n-au slăbit cu duhul nici în cele mai grele împrejurări 
prin aceea că nu s-au gândit la primejdiile sau la foloasele 
personale, ci la datoria lor sfântă către patrie și credință, 
şi aşa au ieșit biruitori. Să nu le facem de rușine numele 
lor slăvit noi, pravoslavnicii, înrudiți cu ei după trup și 
credinţă. Să ne aducem aminte de sfinţii voievozi ai po- 
porului rusesc, de pilda lui Alexandru Nevschi, Dimitrie 
Donschi, care şi-au pus sufletul lor pentru neam și patrie. 
Biserica noastră pravoslavnică totdeauna a împărtășit 
soarta poporului. La un loc cu el a suportat încercările şi 
a avut parte de izbânzile lui. Ea nu-l părăseşte nici acum. 
Ea binecuvintează și acum cu binecuvântări cerești lupta 
întregului popor”. 

Pastorala de Crăciunul anului 1942 are cuvinte tot atât 


de dogoritoare și de profetice: 


„Cu noi este Dumnezeu. Înțelegeți neamuri și vă ple- 
cai. Cu această cântare de biruinţă au zidit înaintașii noş- 
tri sfânta Rusie. Cu această cântare au murit pentru Rusia, 
au respins năvălirile diferitelor neamuri străine. Credin- 
cios testamentului lor, neamul nostru nu s-a clintit nici în 
faţa năvălirii fasciştilor”. 


Într-o Pastorală din 22 sep. 1942 spune: 


„Gândindu-ne la ceea ce încearcă acum marea noastră 
patrie, ne vin în minte cuvintele proorocului: Cine va da 
capului meu apă şi ochilor mei izvoare de lacrimi, ca să 
plâng zi și noapte pustiirile poporului meu, (Ieremia 9, 1). 

Dar lacrimile noastre nu sunt lacrimi de descurajare și 
deznădejde. Noi plângem pentru jertfele ostașilor noș- 
tri, dar ne și mândrim că aparținem unui neam capabil 
să aducă asemenea jertfe. Un astfel de neam, desigur, nu 
este sortit să fie așternut altuia, de rasă superioară, cum 
vrea să-l socotească lăcomia fascistă. El însuși poartă pe 
fruntea sa pecetea unui mare destin”. 


Pe lângă pastoralele vlădicilor şi cuvântările lor și ale 
preoților din amvoane, 


„la chemarea mitropolitului Serghie, în toate Bisericile 
Uniunii s-au rânduit rugăciuni zilnice pentru biruința ar- 
matei ruseşti la ectenii, precum și citirea unei rugăciuni 
speciale la Liturghie. Afară de aceea, în împrejurări speci- 
ale s-au făcut slujbe anume pentru dobândirea victoriei”?. 


Într-o cablogramă trimisă mitropolitului rus Veniamin 
din America, la 28 iun. 1941, Serghie comunică: 


„În toată ţara se oficiază servicii divine. Eu însumi 
m-am rugat la Moscova în fața unei colosale mulțimi a 
poporului pentru biruința armatei rusești. În toată țara se 
observă un mare avânt religios și patriotic”. 


Dar Biserica nu s-a mulțumit numai cu lucrarea de 
însuflețire morală, ci a purces și la organizarea de colecte 





% Referatul locţiitorului de patriarh Alexei despre activitatea patri- 
otică a Bisericii în anii războiului, la ședința soborului din 22 nov. 1944. 
Jurnalul, Patriarhiei de Moscova, 1944, nr. 2. 

” Biserica Ortodoxă Rusă şi războiul de apărare a patriei (în rusește), 
redactată de Nicolae, mitropolit al Kievului și Galiției, Patriarhia din 
Moscova, 1943, p. 23. 

importante pentru oștire. În 30 dec. 1942 locţiitorul de patri- 
arh Serghie a adresat un apel preoţilor și poporului dreptere- 
dincios să-și dea ofrandele sale pentru fabricarea unei coloa- 
ne de tancuri, care să poarte numele cneazului rus Dimitrie 
Donschi, care a biruit pe tătari. În apel Serghie spunea: 


„Binecuvântând pe Dimitrie Donschi în lupta de la 
Culicovo cu hoardele Mamai, Sfântul Serghie Radojenschi 
a trimis în rândul ostașilor ruși pe doi dintre frații lavrei 
Troiţchi. Doi ostași nu puteau spori simţitor puterile ar- 
matei rusești. Dar ei erau trimiși de Sfântul Serghie și de 
lavra lui. Văzându-i oastea rusească în mijlocul lor, se 
convingea că pentru sfânta faptă a mântuirii patriei pri- 
mește binecuvântarea Bisericii pravoslavnice, că rugăciu- 
nile lui Serghie o însoțesc pe câmpul de bătaie [...]. Tot 
așa, coloana noastră bisericească să poarte cu ea binecu- 
vântarea Bisericii noastre pravoslavnice și rugăciunea ne- 
încetată pentru izbânda armelor noastre. lar nouă să ne 
dea conștiința că nu rămânem nici noi la o parte, că şi noi, 
după puterea și capacitatea noastră, participăm la fapta 
sfântă a mântuirii patriei”. 


În urma acestui apel, în scurtă vreme s-au strâns opt 
milioane de ruble. Dar colectele bisericești au mers și la alte 
fonduri pentru armată. Până în nov. 1944, după o socoteală 
aproximativă, se strânseseră peste 200 milioane de ruble!!. 

În octombrie 1944 locţiitorul de patriarh Alexie a adre- 
sat un nou apel pentru daruri, de data aceasta pe seama 





19 Ruscaia Pravoslaunaia Ţercov, Otecestvennaia voina. Sbornic 


tercovnih documentov, p. 4l 
"! Raportul amintit al locţiitorului de patriarh, Jurnalul Patriarhiei 
de Moscova, 1944, nr. 12. 

unui fond pentru ajutorarea copiilor și familiilor ostașilor 
morți și invalizi!?. 

Dau câteva cifre pentru a se vedea mărimea contribuțţi- 
ilor din partea comunităţilor parohiale şi a preoților: 

Comunitatea bisericească din Gorki a depus, numai în 
1942, la Banca de stat 2 milioane și jumătate de ruble. 

Comunitatea de pe lângă Catedrala Sf. Mitrofan din 
Penza a depus, până la începutul anului 1943, un milion 
cinci sute mii ruble. 

Eparhia Leningradului a depus, până la începutul anu- 
lui 1943, 3 mii. 700 de mii de ruble, iar comunitatea de pe 
lângă catedrala din Cuibâșev, peste 2 mil. de ruble. 

Trecând în revistă marile sume depuse de preoți, m-am 
mirat mult de buna lor situație materială, măcar că nu sunt 
salariaţi de stat. Cei mai mulți dau în jurul a 100 de mii de 
ruble pentru construirea unui avion. Sunt însă și de aceia 
care dau mai mult, ca de pildă protopopul Arhanghelschi 
din Gorki, 200 de mii de ruble, sau preotul Stefanov, 273 
de mii de ruble pentru construirea a două avioane. (Pentru 
toate aceste daruri a se vedea: Clerul din U.R.S.S. în războiul 
de apărare a patriei, Moscova, 1943.) 

Sumele considerabile donate de preoţii ruși ne arată, 
pe lângă aceasta, că viața religioasă este deosebit de înflo- 
ritoare. lar 


„nenumăratele donații din partea poporului pravos- 
lavnic rus, adunate prin biserici pentru a fi predate prin 
arhipăstori şi păstori pentru trebuinţele apărării patriei, 
arată limpede, zice preotul Zernov, că în această chestiune 


* Raportul..., Jurnalul Patriarhiei de Moscova, 1944, nr. 12. 

poporul este solidar cu cârmuitorii săi duhovniceşti. 
Dacă n-ar fi solidar cu ei, și-ar fi îndreptat contribuţiile 
sale pe alt canal”*. 






Prin această însuflețită colaborare la apărarea pa- 
triei, „Biserica ortodoxă a dovedit că ea își iubește patria 
cu tot poporul și o apără cu toate mijloacele ce-i stau la 
dispoziție”!?. 

Acest fapt a provocat o modificare în atitudinea statu- 
lui față de Biserică, i-a risipit cu totul neîncrederea, i-a câş- 
tigat bunăvoința și a făcut posibilă stabilirea unor raporturi 
mai vii între Biserica Ortodoxă Rusă și guvernul sovietic, a 
unor „raporturi de înțelegere reciprocă deplină” 5. 

Această schimbare de atitudine a luat formă concretă 
în audiența — putem zice prima audienţă - pe care locţii- 
torul de patriarh Serghie, împreună cu mitropoliţii Alexie 
al Leningradului şi Nicolae al Kievului au avut-o la pre- 
ședintele Consiliului comisarilor poporului, la 4 sept. 
1943. In cursul conversaţiei ce a avut loc atunci, mitro- 
politul Serghie aducând la cunoștință dorinţa cercurilor 
bisericești de a se convoca un sobor pentru alegerea unui 
Patriarh al întregii Rusii și a organizării Sfântului Sinod, 
Mareșalul Stalin s-a arătat binevoitor față de aceste năzu- 
ințe și a declarat „că, din partea guvernului nu va fi nicio 
piedică pentru realizarea lor”!$. 






















“5 Jurnalul Patriarhiei de Moscova, 1944, nr. 2, p. 41. 

1 Jurnalul Patriarhiei de Moscova, 1944, nr. 2, p. 41. 

'5 G.G. Carpav, președintele Consiliului pentru Afacerile Bisericii 
Ortodoxe, Jurnalul Patriarhiei de Moscova, 1944, nr. 12, pp. 17-19. 
15 ]svestia din 5 sep. 1943. 

Însemnătatea acestui eveniment se arată în faptul că 
din 1925, de la moartea lui Tihon, ales patriarh înainte de 
instaurarea regimului comunist, scaunul patriarhal a trebu- 
it să rămână neocupat din pricina nedeplinei normalizări 
a raporturilor între Biserică și stat, Biserica fiind condusă 
de locţiitorul de patriarh Serghie. De fapt la 8 sep. același 
an, un sobor de episcopi, convocat la Moscova, alege pe 
Serghie ca patriarh, încoronând astfel strădania lui pentru 
refacerea unității Bisericii Ortodoxe şi a normalizării rapor- 
turilor ei cu regimul de la putere. Totodată a fost instituit 
un Sfânt Sinod, compus din 3 mitropoliți, ca organ perma- 
nent pe lângă Patriarh”. 

Patriarhul Serghie murind la scurtă vreme după aceea, 
în 14 mai 1944, i-a urmat, întâi ca locţiitor de patriarh, iar de 
la începutul lui februarie 1945 ca patriarh, Alexie. 

Tot ca o concretizare a raporturilor pozitive și amica- 
le ale statului cu Biserica, a luat ființă pe lângă Consiliul 
Comisarilor poporului, adică pe lângă Consiliul de 
Miniștri, un Consiliu pentru Afacerile Bisericii Ortodoxe. 
Într-o audienţă, care a avut loc la 24 nov. 1944, a ierarhilor 
ruși la Președintele actual al Consiliului pentru afacerile 
bisericești ortodoxe, acesta a precizat astfel rostul şi activi- 
tatea de până acum a acestui Consiliu: 


„Consiliul pentru Afacerile Bisericii Ortodoxe Ruse s-a 
alcătuit pentru înfăptuirea legăturilor dintre guvernul 
Uniunii Sovietice și Patriarhul Moscovei și a toată Rusia 
în chestiunile Bisericii Ortodoxe Ruse care au trebuință 





” G.G. Carpav, președintele Consiliului pentru Afacerile Bisericii 
Ortodoxe, Jurnalul Patriarhiei de Moscova, 1944, nr. 12, pp. 17-19. 

de hotărârile guvernului. Prin conlucrarea acestui consi- 
liu s-au realizat următoarele înfăptuiri: 

1. S-a deschis Institutul teologic şi Cursurile teologice 
pastorale în Moscova şi este dată posibilitatea deschiderii 
lor și în alte locuri; 

2. A fost satisfăcută intervenţia Patriarhiei din Moscova 
pentru editarea unul Jurnal bisericesc!, a unui calendar și 
a altor publicaţii necesare Bisericii; 

3. A fost dată posibilitatea pregătirii și obținerii de către 
biserici a obiectelor religioase necesare cultului; 

4. Toţi slujitorii altarelor aflători în slujba Bisericii sunt 
scutiți de mobilizare, indiferent de vârstă; 

5. S-au adus o seamă de revizuiri în chestiunea impozi- 
telor, de natură să ușureze condiţiile de viaţă ale slujitori- 
lor cultelor religioase. 

Consiliul pentru Afacerile Bisericii Ortodoxe Rusești 
asigură introducerea la vremea sa pe tot teritoriul 
Uniunii Sovietice a unor legi și dispoziții guvernamentale 
referitoare la Biserica Ortodoxă, luând măsuri pentru în- 
lăturarea oricărui fel de anormalitate în raporturile reci- 
proce dintre comunităţile religioase și organele Sovietice 
locale”*. 


Odată ce a câștigat înțelegerea şi bunăvoința statului 
care, după toate semnele, se va dezvolta mai departe pe 
această linie pozitivă, Biserica a pornit la lucru cu toate pu- 
terile. A început să ocupe scaunele episcopale vacante, să 
deschidă biserici, să organizeze un învățământ teologic, să 
inițieze un scris bisericesc periodic, să strângă cărțile pen- 
tru formarea de biblioteci etc. lată cum prezintă locţiitorul 





'5 Jurnalul Patriarhiei de Moscova, 1944, nr. 1, pp. 17-19. 
19 Este vorba de Jurnalul Patriarhiei de Moscova, ce apare lunar din 
oct. 1943. Este propriu-zis o revistă. 

de patriarh Alexie în 21 nov. 1944, la soborul episcopilor, 
problemele ce se pun Bisericii: 


„Secerișul este mult, condiţiile pentru dezvoltarea vie- 
ţii religioase sunt foarte favorabile. Din partea guvernului 
nostru vedem un sprijin deplin în acțiunile noastre bise- 
ricești şi patriotice. În anul din urmă s-au deschis în toată 
Uniunea noastră mai mult de 200 de biserici; toate cererile 
de deschideri de biserici sunt luate în considerație cu toa- 
tă grija. Opera aceasta se prelungește și se va prelungi și 
de aici înainte. 

Moscova s-a deschis Institutul teologic și Cursurile te- 
ologice pastorale. Asemenea cursuri pot să se deschidă și 
în eparhii, și în felul acesta se poate spera că treptat se 
vor completa cadrele preoțești cu oameni care să vină la 
această misiune nu din silă, ci din înclinație sinceră pen- 
tru munca pe teren bisericesc. 

Se editează un Jurnal al Patriarhiei, care oglindește via- 
ţa bisericească în Uniunea noastră. Cu regret, din partea 
multor Arhipăstori nu vedem încă o colaborare largă la 
acest organ duhovnicesc. Este de dorit ca să ajungem la 
acea situaţie ca toţi Arhipăstorii, fără excepție, să devină 
colaboratori statornici ai Jurnalului, trimițând la redacţie 
studii și informaţii despre viaţa din eparhie. 

Trebuie să ne gândim la o extindere a activităţii edito- 
riale a Patriarhiei și treptat să tipărim cărți de slujbă și să 
publicăm lucrări ale autorilor bisericești”2. 


Ascultând acest raport, Soborul episcopilor hotărăș- 
te să întemeieze un fond pentru întreţinerea Institutului 
teologic şi a Cursurilor teologic-pastorale din contribuţiile 
fiecărei eparhii. De asemenea, 


* Jurnalul Patriarhiei de Moscova, 1944, nr. 12, pp. 18-19. 

„Soborul acordă o deosebită atenţie creării unei bibli- 
oteci academice, care alcătuiește sufletul învățământu- 
lui, și în acest scop roagă pe toți arhipăstorii să ia măsuri 
pentru culegerea și achiziționarea literaturii bisericești 
prin mijlocirea credincioșilor, în biserici și în locurile fos- 
telor mânăstiri, trimițând cărțile adunate la Biblioteca 
Institutului teologic”?i. 


Dată fiind importanţa învățământului teologic pentru 
o Biserică, întrucât el îi formează preoții, vă rog să-mi în- 
găduiți să mă opresc puţin în mod deosebit asupra felului 
cum s-a organizat el în Rusia, cu aprobarea statului, primită 
deodată cu aprobarea alegerii patriarhului, în sept. 1943. 

Conducătorii Bisericii rusești și-au dat seama că: 


„Problemele vieţii actuale cer imperativ de la preoții 
Bisericii o largă și temeinică pregătire teologică pentru 
conducerea luminată și convingătoare a credincioșilor 
sub raportul religios-moral”. 


Ca bază pentru organizarea. școlilor teologice s-a 
luat proiectul prezentat Sfântului Sinod de Arhiepiscopul 
Grigorie al Saratovului. Acest proiect prevede înființarea 
Institutului teologic din Moscova, ca școală de tip superior, 
și așa-zisele Cursuri teologice pastorale, ca şcoli de tip se- 
cundar, în centrul fiecărei eparhii care doreşte să le aibă 
și dispune de mijloace. Deocamdată s-au deschis Institutul 
teologic din Moscova și Cursurile teologico-pastorale tot acolo. 

În Institutul teologic superior se învaţă trei ani, iar în 
Cursurile teologic-pastorale doi ani. Având în vedere că în 


2 Jurnalul Patriarhiei de Moscova, 1944, nr. 12, p. 6. 

Cursurile teologic-pastorale se primesc auditori, care au ter- 
minat școala secundară, chiar dacă nu toată, și deci au vâr- 
sta de circa 18 ani, ele corespund cu vechile Seminarii du- 
hovnicești, în care se învățau tot doi ani la sfârșitul școlii 
secundare. lar în Institutul teologic primindu-se candidați 
care au terminat școala secundară și au urmat și vreo școală 
superioară, sau Cursurile teologic-pastorale, el corespunde cu 
vechea Academie duhovnicească. 

Materiile predate în [cadrul] Cursurilor teologico-pas- 
torale sunt: Istoria biblică, Citirea și tâlcuirea- unor lo- 
curi alese din Sf. Scriptură a N|oului] și a V[echiului] 
Testament, Catehismul ortodox și învățătura morală 
ortodoxă, Istoria Bisericii creștine universale și rusești, 
Apologetica creştină, Studiul sectelor şi al schismelor, 
Pastorala, Constituţia U.R.S.S., Liturgica, Omiletica, Limba 
veche slavonă, Cântarea și ritualul bisericesc. 

În Institutul teologic se predau: Sf. Scriptură a Vechiului 
și Noului Testament, Patristica, Istoria Bisericii creștine 
universale şi ruseşti, cu Arheologia, Istoria gândirii religi- 
oase ruseşti, Dogmatica, Morala, cu Ascetica patristică și 
comparată, Istoria religiei cu Apologetica creștină, Dreptul 
canonic şi Constituţia U.R.S.S., Liturgica, cu Istoria Artei 
creștine, Omiletica şi Catehetica, Imnologia bisericească, 
Citirea cărților de slujbă în limba slavă bisericească și a 
scrierilor Sfinţilor Părinţi în limbile greacă și latină, Lim- 
ba Ebraică, Citirea unor texte alese din Biblie, Citirea lite- 
raturii teologice, apologetice și polemice străine (catolice, 
protestante, anglicane). 

Materii noi în Institutul teologic față de programul din 
vechea Academie sunt: Apologetica, Istoria gândirii religi- 
oase ruseşti, Ascetica, Istoria religiei. 

Tot învățământul va avea o tendință cât mai practică, 
ținând seama de necesitățile propovăduirii. Ca auditori se 
primesc credincioșii cu o deosebită vocație și dragoste de a 
sluji Bisericii. Întreținerea este gratuită. Viața este comună 
și programul ei trebuie să corespundă misiunii unei șco- 
li teologice: Utrenie, rugăciune de seară comună, citiri din 
Scriptură, frecventarea slujbelor în zilele de duminică şi 
de sărbători, pregătire pentru mărturisire și împărtăşire în 
post și o purtare morală fără pată. 

Pentru cunoştinţele teologice și în special apologetice 
ale preoților în funcție, care n-au primit o pregătire îndes- 
tulătoare din pricina lipsei de școli teologice, se vor orga- 
niza cursuri de scurt timp (la care vor lua parte pe rând 
preoții desemnați de episcopii eparhiali)?. 

Câteva cuvinte aș vrea să spun despre caracterul pro- 
povăduirii în Biserica rusească, așa cum reiese din predicile 
ținute de ierarhi și preoți și publicate în Jurnalul Patriarhiei 
de Moscova, care apare începând din oct. 1943. Dată fiind 
starea generală de război împotriva cotropitorilor, cele mai 
multe predici au caracter patriotic. Tot la această categorie 
aparţin cele despre eroii sfinţi ai istoriei ruseşti. În multe se 
combate concepția rasistă și pofta statelor fasciste după stă- 
pânirea asupra altora, sau se descriu cruzimile şi pustiirile 
germanilor în teritoriile rusești vremelnic ocupate. 

Dar sunt și predici în care se propovăduiesc învăţă- 
turile fundamentale ale creștinismului, cu argumente care 
grăiesc lumii contemporane. Într-o predică de Crăciun se 
susține credinţa în viața de după moarte în felul următor: 





* Jurnalul Patriarhiei de Moscova, 1943, nr. 3, noiembrie, pp. 22-23. 

„Conștiinţa își pune întrebarea: Oare toate gânduri- 
le, dorinţele, simţirile, pornirile mele nobile, tot ceea 
ce trăiesc acum moare deodată cu moartea trupului 
meu pentru totdeauna? Pentru ce se străduiește omul 
să adune în mintea sa tot mai multe cunoştinţe, pentru 
ce se grăbeşte cu sete să le culeagă, pentru ce intră-n 
legături cu oamenii, își câștigă prieteni, iubeşte cu o 
dragoste covârșitoare dacă toate acestea sunt rupte din 
el în clipa morţii, fără milă? Pentru ce este născut în 
om instinctul autoconservării, dragostea de viață, setea 
de a trăi şi de a nu muri niciodată, dacă fiecare din noi 
îşi va pierde viața sa? Oare singur acest instinct este 
mincinos, câtă vreme toate celelalte sunt adevărate și 
niciodată nu înșeală pe om?”2. 


Într-altă predică se arată punctul de vedere creștin față 


de problema socială și politică, spunându-se: 


„Hristos în propovăduirea Sa evanghelică nu a abor- 
dat şi nu a dezlegat chestiuni de politică, de drept, de 
economie ș.a.m.d. Lăsând rezolvarea lor în seama liber- 
tății omenești, Hristos și-a îndreptat atenția principală 
spre sufletul omenesc, spre omul dinăuntru, din care se 
naște și omul dinafară, adică cetățeanul, membrul fami- 
liei ș.a.m.d. 

Cea dintâi misiune a creştinismului este mântuirea 
și binele sufletului, din care odrăslesc și bunurile pă- 
mântești (Matei 6, 33). lisus Hristos a venit pe pământ 
să prefacă, să înnoiască pe om. Sunt două drumuri care 
duc la această ţintă, unul este exterior, altul lăuntric. Cel 
dintâi constă în publicarea de legi și dispoziţii guver- 
namentale, din dezlegarea tuturor chestiunilor politice, 


% Jurnalul Patriarhiei din Moscova, 1944, nr. 12, p. 31. 

economice şi morale, pe temeiul anumitor principii. Al 
doilea drum este al înnoirii minții și inimii. Acest drum 
nu stă în puterea oamenilor. Pe el l-a ales Hristos și sin- 
gur acest fapt dovedește că El este Dumnezeu. 

Hristos nu numai că nu a promulgat în propovădui- 
rea sa legi juridice, sociale, economice, ci chiar a refuzat 
să intre în judecarea lor (Luca 12, 13-15). Cum trebuie să 
fie împărțite în societate bunurile materiale? Dacă este 
necesar să se tindă la o egalizare materială a membri- 
lor societăţii? Cum a privit chestiunea sclavajului? Dacă 
este normal să se limiteze sfera de activitate a femeii la 
familie? Care trebuie să fie raporturile statului cu popo- 
rul? Care forme ale statului sunt cele mai bune? Etc. 

La toate acestea și la alte chestiuni nu se găsesc răs- 
punsuri directe în Evanghelie, pentru motivul că nu 
sunt. Dar lăsând toate acestea, lisus Hristos a făcut ceva 
cu mult mai bun, de care atârnă toate acestea. El a în- 
dreptat, a înnoit mintea și inima oamenilor, sădind în ele 
sămânţa unei noi vieți, a așezat în sufletul lor principiul 
dreptăţii şi al iubirii, ca temelie lăuntrică pentru îmbu- 
nătățirea raporturilor lor din afară. 

Nepronunţându-se de pildă despre marele rău social 
al vremii sale, robia, Hristos a preferat să înveţe pe oa- 
meni iubirea frățească. 

Ocolind să discute direct chestiunea proprietății şi a 
modului de împărţire a bogățiilor în societate, Hristos a 
dezaprobat lăcomia și zgârcenia. 

Multe idei și sentimente creștine, toate principiile mo- 
rale, formulate în Predica de pe munte a lui lisus Hristos, 
au intrat, în parte sau în întregime, ca adevăruri nemin- 
cinoase și ca norme conducătoare ale vieţii, în obișnuin- 
ţa intelectuală și morală a omenirii culturale. Civilizaţia 
modernă este tributară incontestabil noțiunilor creștine 
despre demnitatea persoanei omenești, despre frăția și 
egalitatea tuturor oamenilor, desprelibertatea conștiinței, 

care au dus la desființarea sclaviei, a despotismului fa- 
milial şi la alte influenţe binefăcătoare asupra dreptu- 
lui, familiei, vieţii social politice, științei, artei și asupra 
tuturor laturilor vieții”2. 


Iar învăţăturile creștine de felul acesta nu se scriu nu- 
mai într-o revistă, pe care n-ar citi-o decât puţini, ci se pro- 
povăduiesc în cele 100 de biserici ale Moscovei şi în cele 
15 mii de biserici de pe tot întinsul Rusiei, care sunt frec- 
ventate de lume multă ce se strânge cu respect și cu iubi- 
re în jurul episcopilor şi preoților, cum spune Preasfinţitul 
Episcop Iosif al Argeșului, care a fost la Moscova cu prilejul 
alegerii mitropolitului Alexei ca patriarh al Rusiei. 

Și acum, după prezentarea acestor informaţii culese 
aproape toate din Jurnalul Patriarhiei de Moscova, fără nicio 
modificare, vreau să fac câteva reflexii în legătură cu între- 
barea ce și-o pun mulți: Nu cumva bunăvoința cu care s-a 
întors statul sovietic spre Biserică de la 1943 încoace este 
numai un oportunism de război, şi sfârşitul războiului va 
echivala cu sfârșitul acestei bunăvoinţe? 

Drept răspuns general la această întrebare, reproduc 
cuvintele lui G.G. Carpov, președintele Consiliului pentru 
Afacerile Bisericii Ortodoxe de pe lângă Consiliul Comisarilor 
poporului, cu prilejul unei recepții a episcopilor ortodocși: 


„Aceste manifestări care se produc în viaţa Bisericii, în 
raporturile între Biserică şi stat nu reprezintă ceva acci- 
dental, neașteptat, nu poartă un caracter trecător, nu se 





Jurnalul Patriarhiei de Moscova, 1944, nr. 12, p. 35. Predica prof. 
Alexandru Smirnov la Nașterea Domnului, cu titlul „Despre Soarele 
dreptății și al iubirii” 

prezintă ca o manevră tactică, cum se silesc să înfățişeze 
lucrul câțiva, care nu ne doresc binele. Aceste manifestări 
prietenoase sunt izvorâte din acea tendinţă, care s-a ob- 
servat încă înainte de război și care și-a primit dezvolta- 
rea ei în cursul războiului”2. 


Presupunerea că raporturile acestea de reciprocă înţe- 
legere nu numai că se vor menţine, ci se vor și dezvolta se 
poate întemeia pe multe consideraţii, dintre care amintesc 
aici următoarele: 

1. Statul sovietic şi Biserica Ortodoxă Rusă au acum 
înapoia lor o luptă comună, o încercare și o amintire scum- 
pă, care le va fi izvor de reciprocă înţelegere. 

2. Statul sovietic a ieșit din epoca graniţelor închise. El 
va întreţine de aici înainte raporturi vii cu celelalte popoa- 
re, el vrea să joace un rol în politica mondială. Spre aceasta 
trebuie și este firesc să folosească toate punțţile care pot fi 
de folos în apropierea de sufletul altor popoare. Ortodoxia 
este una din acestea. 

3. Statul Sovietic a experiat în acești 27 de ani vitalita- 
tea credinţei religioase, precum și aportul ei pozitiv la marea 
operă a progresului social. Și cum regimul comunist este un 
regim realist, ce ține seamă și se folosește de toate forțele re- 
ale, trainice, neveștejite de dialectica evoluției istorice, există 
puternice temeiuri de crezut că el va persista pe linia dezvol- 
tării și adâncirii raporturilor armonioase cu Biserica”. 





% Jurnalul Patriarhiei de Moscova, 1944, nr. 12, p. 18. 

** Colecţia Jurnalul Patriarhiei de Moscova mi-a fost pus la dispoziție, 
cu multă bunăvoință, de Preasfinţitul Episcop Iosif al Argeșului, fapt 
pentru care îi exprim gratitudinea mea. 





































































































































































































































































































Lumina Învierii 


Învierea lui Hristos este evenimentul în care se desă- 
vârşește lucrarea Sa mântuitoare. Căci precum în moartea 
noastră se arată ultima consecinţă a nefericirii aduse nouă 
de păcatul originar, așa în învierea trupului asumat de 
Hristos și, ca urmare, în învierea noastră viitoare, se arată 
înlăturarea ultimei manifestări a puterii păcatului asupra 
noastră. 

De aceea, dacă moartea pentru veci a acoperit cu un 
întuneric total sau cu o lipsă de sens întreaga noastră via- 
ță, şi cu ea întreaga existenţă, învierea a readus în lumină 
viața noastră, şi lumina aceasta s-a răspândit peste toate. 
Atâta vreme cât ființele umane se știau sortite unei morți 
definitive, o lipsă de sens și o tristeţe de nevindecat umbrea 
toată viaţa lor și toate eforturile lor de a înțelege existența și 
de a înnobila raporturile între ele. Înțelegerea existenței nu 
putea merge până la capăt, ci rămânea un fragment minus- 
cul într-o imensitate de neînțelegere, un licăr într-o noapte 
fără margini, iar eforturile de a înnobila viața omenească, 
o osteneală imensă pentru un fruct sortit pieirii. Produsele 





* Telegraful Român, an CXXVIII, nr. 15-18, 15 apr.-l mai 1979, p. 6. 
Semnat: Pr. prof. D. Stăniloae. 

inteligenţei și ale imaginaţiei omeneşti, oricât de impresio- 
nante păreau privite în ele însele, privite în totalitatea flu- 
viului acoperit de negură al unei existențe neexplicate în 
întregul ei, apăreau ca o minunată împletire de flori, dar cu 
o consistență de spumă. Nu se putea lucra decât pe un ter- 
men scurt, nu pe un termen etern. „La ce folosesc toate?”, 
se întreba orice conștiință în momentele ei de trezire depli- 
nă. Numai o uitare cu voia a acestei întrebări ce se impunea 
în clipele de trezire a conștiinței — şi omul este făcut să fie 
treaz — sau numai un amestec de pasiuni impure, cărora 
se lăsa omul supus, puteau alimenta elanuri de acțiune, în 
unii mai generoase, în alții mai puţin generoase. 

În acest întuneric întins peste toate şi în această tristețe 
legată pentru omul treaz de toate, a izbucnit lumina învie- 
rii, care s-a întins la rândul ei peste toate, umplând toate de 
sens și pe toți de bucurie. 


„Acum toate de lumină s-au umplut și cerul și pămân- 
tul și cele de dedesubt.” „Cerurile acum se cade să se ve- 
selească și pământul să se bucure.” (Catavasiile Paştilor) 


Înainte nu ne lucea nicio lumină din cer, ca să știm si- 
gur de este în el un Dumnezeu și ce planuri are cu noi după 
moartea noastră, sau de are peste tot vreun interes pentru 
noi și vreo putere să ne scape din nonsensul în care trăiam. 
Înainte nu știam de rostul, de scopul năzuințelor și faptelor 
noastre de pe pământ, de importanţa persoanei proprii şi a 
semenilor noștri. Nu ştiam ce este și ce va fi cu acei plecați 
dintre noi „dedesubt”, cu moşii și părinţii noștri, care ne-au 
precedat în frământări şi care s-au dus dintre noi, cu frații, cu 
copiii noștri atât de scumpi, care nu mai sunt printre noi. 

Învierea ne-a arătat că în cer este un Dumnezeu care 
este iubire (1 loan 4, 8), pentru că în unitatea Lui sunt trei 
Persoane ce Se iubesc cu o iubire fără scădere din veci, și din 
iubirea aceasta a creat și persoanele omenești și le-a chemat 
la o veşnică viaţă de iubire între ele şi cu Ei. Prin înviere am 
aflat despre preţul nesfârşit al fiecărei mele fapte a mea din 
cursul vieții pământești; am aflat despre preţul nesfârșit al 
persoanei proprii şi al persoanelor semenilor mei. Dacă în 
matematică se vorbește de ridicarea numerelor la puterea a 
doua, a treia, a zecea, a suta etc., învierea ridică la puterea 
eternă persoanele umane, faptele lor de fiecare clipă, deci 
înseși aceste clipe. Faptele noastre bune sau rele își înscriu 
urmările lor, potențate pentru eternitate, nu într-o esență 
generală impersonală, care n-are conştiinţa de ele, și deci 
nu suferă de cele rele și nu se bucură de cele bune, ci în 
conștiința noastră personală eternă, condiţionând înălțarea 
şi fericirea noastră, sau nefericirea noastră, în veșnicie. 

Creștinismul nu priveşte, prin urmare, cu indiferență 
la comunitatea umană și la îndatorirea unor fapte pozitive 
față de ea, ci potențează la infinit și prelungește în eternita- 
te valoarea persoanelor care o compun și îndatoririle noas- 
tre de a săvârşi faptele menite să ne întărească comuniunea 
cu ele, dat fiind că în această comuniune, promovată încă 
de aici, va consta fericirea noastră eternă. 

Învierea ne dă explicarea suficientă și mulțumitoare a 
iubirii nesfârşite pe care părintele o are prin fire față de co- 
pilul lui, din prima clipă în care vine pe lume. Ea dă expli- 
carea prețului infinit ce-l acordă omul omului, înfrânându-l 
de la faptele de subminare a lui și pricinuindu-i remușcări 
nesfârşite pentru un rău făcut aceluia într-o scurtă clipă tre- 
cătoare a vieții pământeşti. Învierea dă explicarea căldurii 

și interesului pasionat întreținut în mine de atenția seme- 
nului meu. În lumina Învierii înţelegem toată seriozitatea și 
toată adâncimea cuvântului Mântuitorului: „Ce-i va folosi 
omului dacă va câștiga lumea întreagă, iar sufletul său îl va 
pierde? Sau ce va da omul în schimb pentru sufletul său?” 
(Matei 16, 26). De fapt, în lumina învierii ştim că persoanele 
umane nu sunt sortite descompunerii în natura inconștien- 
tă, cum sunt sortite obiectele ce alcătuiesc lumea neînsufle- 
țită, ci vieţii eterne într-o conștiință personală mereu spori- 
tă, a comuniunii și a fericirii veșnice pe care o procură ea. 

Dar nu numai faptul învierii lui Hristos, prin asigu- 
rarea învierii noastre, reprezintă o lumină mai presus de 
toate luminile, prin sensul ce-l dă vieţii noastre și existenţei 
tuturor, ci și lumina ce iradia din trupul Lui înviat şi iradia- 
ză în veci. Este în tradiția Bisericii că Trupul lui Hristos era 
învăluit într-o lumină mai presus de fire de câte ori apărea. 
Era o lumină care deschidea un orizont de sărbătoare în 
jurul lui Hristos pentru cei ce cred și-și însușesc curăţia și 
iubirea Lui de oameni prin împlinirea poruncilor Lui. 

Iar lumina aceasta umplea pe toţi cei cărora li Se arăta 
Hristos de o negrăită bucurie, cum îi umple pe toţi cei ce 
stau în preajma celor ce se împărtășesc de lumina învierii, a 
bunătăţii şi a curăţiei lui Hristos cel înviat. 

Lumina și bucuria aceasta ne umple pe toți cu deose- 
bire în noaptea învierii. Şi ele se mărturisesc în cântări și în 
feţe pline de lumină și de bucurie. 
















































































































































































Uniatismul din Transilvania, un fenomen 
care s-a risipit definitiv” 


Multe lovituri a primit poporul român în trecutul 
lui încărcat de suferință. Dar lovitura cea mai grea, pusă 
la cale și executată de o scelerată alianţă, cu un plan de 
măiastră perfidie și cu o negrăită cruzime, de către iezu- 
iții din Transilvania și casa de Habsburg, a fost crearea 
Uniatismului. A fost cea mai grea, pentru că prin 
Uniatism se urmărea dezbinarea poporului român în 
ceea ce are el mai adânc, mai propriu, în inima lui spi- 
rituală, unitară, în credinţa lui strămoșească, ce a intrat 
în plămada lui de la formarea lui ca națiune română și 
l-a susținut în unitatea, în eforturile spre o spiritualitate 
majoră și cultură proprie şi spre o încoronare a unității 
lui etnice prin unitatea politică într-un stat unitar. 

Se urmărea desființarea unităţii lui bisericești care, 
împreună cu cea de limbă, care ea însăși se sprijinea în 
mare parte pe unitatea bisericească, era singura care se 
păstrase între românii aflaţi în state deosebite. 

Se urmărea prin aceasta săparea unei prăpăstii de 
netrecut între românii din Transilvania și cei din sudul și 


* Telegraful Român, an CXXX, nr. 3-4, 15 ian. 1982, pp. 3-4. Semnat: 
Pr. prof. Dumitru Stăniloae. 

estul Carpaţilor, lucru pe care Carpaţii și granițele politice 
nu l-au putut face. 

Se urmărea asimilarea treptată a lor în masa altei nații, 
sau formarea unei naţii aparte, deosebită de ea, în care să 
se stingă dorinţa de unificare politică cu românii de pretu- 
tindeni. 

În vederea acestui scop, Curtea din Viena la propune- 
rea iezuiţilor maghiari din Transilvania obliga pe Atanasie, 
hirotonit mai înainte ca mitropolit al românilor din aceste 
părţi de mitropolitul de la București - la rehirotonirea lui ca 
episcop de arhiepiscopul de Esztergom - să declare că nu 
va mai avea nicio legătură cu Bucureștiul şi se va supune 
Esztergomului. 

Dispoziţiile ulterioare ale autorităților austriece, care 
prevedeau pedepse grele pentru „valahii“ care treceau 
spre Muntenia și Moldova în interes bisericesc, se succed 
la scurte intervale. 

Într-una din instrucțiunile date de guvernatorul Haller 
din Sibiu pentru aplicarea unui rescript imperial, la 20 iu- 
nie 1746, se spune că 


„este interes ca valahii să se hirotonească de alți epi- 
scopi. Deci protectorii unirii [...] vor căuta să împiedice pe 
acești valahi care vor trece în Valahia sau în Moldova pen- 
tru a primi hirotonia. Întru mai ușoara executare a acestui 
lucru se cere ca Consiliul aulic de război să dea ordine [...] 
ca cei ce trec în țări străine pentru a primi hirotonia să fie 
aşteptaţi la trecători şi să fie deținuți și puşi la dispoziția 


ăi 


statului catolic, până la noi ordine”!. 





1 Silviu DRAGOMIR, Istoria dezrobirii religioase a românilor din 
Ardeal, vol. I, Sibiu, 1920, p. 54. 

lar în rescriptul împărătesei Maria Terezia din 18 iunie 
1747 se ordona „să se confiște la trecători toate cărțile schis- 
matice ce încearcă a se aduce din Moldova și Valachia” și 
să nu se admită intrarea în țară a preoților și călugărilor din 
acele principate?. 

Precum era și firesc, acest dublu atentat la unitatea na- 
țională şi spirituală a poporului român a trezit la rezistență 
hotărâtă și îndelungată acest popor. 

Autorităţile au recurs și ele la măsurile cele mai dra- 
conice împotriva celor ce refuzau să-și părăsească credin- 
ţa și legătura cu frații din Muntenia și Moldova. Zeci de 
mii de oameni au fost aruncaţi în închisori, numeroase 
sate s-au refugiat prin păduri sau au trecut în întregime 
munţii în Muntenia și Moldova, mulţi preoți și călugări 
au primit moartea de martiri prin temniţele din toată îm- 
părăţia austriacă. 

Recunoscându-se imposibilitatea de a impune popo- 
rului Uniatismul cu știrea lui, pe baza unor viclene promi- 
siuni de ușurări politico-economice, s-a recurs, de la 1760, 
la o altă metodă și mai perfidă: s-au trecut o parte din sate, 
fără ştirea lor, în registrele unei biserici uniate. Ştiau doar 
de o apartenenţă la Roma, sau de existența unei biserici de- 
osebite de cea a tuturor românilor, un mic număr de con- 
ducători ai ei. Poporul a rămas însă mereu în comunitatea 
de credință cu marea majoritate românească ortodoxă. 

S-a obișnuit să se aducă după un anumit timp ca argu- 
ment justificator al Uniatismului contribuţia lui la dezvol- 
tarea conştiinţei şi culturii naționale. Este un argument pe 
care și l-au însușit din neștiinţă și alți intelectuali români. 





? S. DRAGOMIR, Istoria dezrobirii religioase... p. 60. 

De fapt, toţi aceia dintre învățații uniaţi care au adus 
o contribuţie la trezirea conștiinței naționale, cum sunt 
cei trei corifei ai Şcolii ardelene (Samuil Micu, Gheorghe 
Şincai, Petru Maior), apoi Simion Bărnuţiu, August Treboniu 
Laurian, Al. Papiu Ilarian, Nicolae Densușianu, şi-au atras 
dușmănia și persecuția cea mai cruntă din partea Blaju- 
lui, căci toţi au luptat în același timp pentru revenirea la 
Biserica strămoșească cea una. Ei n-au putut trăi în Blaj și 
niciodată Blajul nu le-a aprobat în concret ideile. 

Lauda adusă Uniatismului că ne-a pus în legătură cu 
cultura occidentală este lipsită de conținut. Căci câtă vre- 
me el ne-a pus, începând de pe la sfârșitul secolului al 
XVIII-lea, în legătură cu o „cultură” teologică medievală, 
orientarea generală a păturii intelectuale româneşti a luat 
contact, începând cam tot de atunci, cu cultura largă, des- 
chisă tuturor ideilor noi, a timpurilor noastre. În orice caz, 
meritele reale ale Uniatismului pentru cultura româneas- 
că au fost prea mici în raport cu multele rele aduse vieţii 
românești din Transilvania. 

În 1948 această dezbinare formală, susținută artificial 
şi fără acoperirea unei credințe deosebite de cea ortodoxă, 
în poporul uniat, s-a evaporat. 

Orice veleitate de a reda iarăși o arătare acestui fum, 
căruia i s-a dat un chip de realitate prin metodele de vi- 
clenie și de forță prelungite din Evul Mediu, ar fi sortite în 
mod sigur eșecului în condiţiile istorice și spirituale total 
schimbate ale timpurilor noi. 

În Conciliul II Vatican mulți episcopi caracterizau ca 
o gravă eroare considerarea libertăţii de conştiinţă, de că- 
tre papii din trecut, drept o „doctrină pestilenţială” şi au 
condamnat procedura impunerii cu sila a credinţei catolice 

unor popoare de altă credinţă. lar după Conciliu se afirmă 
continuu în lumea catolică necesitatea cultivării unor rela- 
ţii de prietenie între Biserici, odată cu părăsirea spiritului 
de adversitate și desconsiderare a unei părți de către cea- 
laltă, pentru a se înainta spre unitatea mult dorită. Îndeo- 
sebi se manifestă o mare prețuire pentru Ortodoxie, care a 
păstrat nealterate și vii valorile creștinismului evanghelic 
originar. Dar oare se promovează acest spirit de prețuire 
și de respect reciproc între Biserici și se dovedesc întărite 
prin fapte declaraţiile catolice de specială admiraţie pen- 
tru Ortodoxie, prin afirmarea recentă de către conducerea 
Bisericii catolice a voinţei de a dezbina din nou în credință 
o unitate bisericească ortodoxă de venerabilă vechime, de 
o atât de adâncă și organică imprimare într-o națiune, în- 
cât divizarea ei echivalează cu o divizare a înseși națiunii 
respective? 

Biserica noastră contestă oricărui for din afară dreptul 
de a se amesteca în cele mai intime straturi ale vieţii sale 
spirituale, prelungite în modul său unitar de a fi pe planul 
exterior, și de a reactiva în ea sămânţa dezmembrării, soco- 
tită de ea definitiv vindecată, spre binele păcii din sânul ei 
și al păcii generale, care trebuie slujită cu o deosebită con- 
ştiinciozitate mai ales de Biserici. 

























































































































































































„Fost-a om trimis de Dumnezeu” 


Cuvântul acesta, spus de Evanghelistul loan des- 
pre Sf. loan Botezătorul (loan 1, 6), a fost aplicat la noi 
Mitropolitului Andrei Şaguna pentru marele rol împlinit 
de el în deplina reorganizare și în întărirea Bisericii strămo- 
șești din Transilvania. 

El poate fi aplicat însă și Mitropolitului Nicolae Bălan, 
pentru rolul înrudit cu al lui Șaguna, pe care l-a împlinit, în 
împrejurările schimbate ale timpului în care a păstorit, în 
viața Ortodoxiei românești din Transilvania, cu repercusi- 
uni asupra Ortodoxiei din tot cuprinsul țării noastre. 

În prima decadă de la începutul secolului nostru și în 
anii de după aceea simţirea apropierii ineluctabile a mo- 
mentului unirii întregului popor român în statul său unitar 
căpătase o intensitate maximă în poporul nostru de pe am- 
bele laturi ale Carpaţilor și deci produsese și o angajare a 
tuturor preocupărilor purtătorilor lui de cuvânt, de la toate 
nivelele, în grăbirea realizării acestei uniri. 

Tânărul profesor Nicolae Bălan de la Institutul 
Teologic din Sibiu, începând de la 1905, s-a angajat și el cu 





* Telegraful Român, an CXXX, nr. 13-14, 1 apr. 1982, pp. 1,4. Semnat: 
Pr. prof. D. Stăniloae. 

tot elanul său tineresc, dar și cu excepţionalul său talent 
de animator, sporit și înălțat de o remarcabilă și moder- 
nă cultură filosofic-teologică, câștigată la universități din 
străinătate, în mișcarea generală de grăbire a înfăptuirii 
marelui nostru vis național. Conștient că pregătirea aces- 
tui act este strâns asociată cu o ridicare a poporului nostru 
la nivelul cultural general al acelui timp, tânărul profesor 
a întemeiat încă din primul său an de profesorat, la vârsta 
de douăzeci și trei de ani, Revista Teologică, menită să ri- 
dice la nivelul cultural contemporan și general european 
preoțimea ortodoxă, pentru a împlini într-un mod tot mai 
conștient și mai eficace nu numai misiunea ei de spiritu- 
alizare în viața poporului, ci şi pe cea de aprindere spori- 
tă în el a darului de întregire naţională completă într-un 
singur stat. 

Ceea ce făcea Octavian Goga, prietenul lui, la revis- 
ta Luceafărul din Sibiu, a pornit să facă tânărul profesor 
Nicolae Bălan la Revista Teologică din același Sibiu, devenit 
centrul mișcării de pregătire a unirii politice a românilor 
din Ardeal cu fraţii din ţara mamă. 

Impunându-se astfel în cercurile care conduceau miș- 
carea politică națională a românilor ardeleni în direcția 
amintită, profesorul Nicolae Bălan este ales de acestea să 
ducă guvernului român de la Iași, în noiembrie 1918, me- 
sajul lor despre plănuita adunare de la Alba Iulia la data 
de 1 decembrie. 

Ajuns în scaunul mitropolitan de la Sibiu, el a conti- 
nuat să lucreze pentru desăvârșirea pe plan sufletesc a 
întregirii politice a poporului nostru, contribuind în mă- 
sură hotărâtoare la unificarea organizării bisericești din- 
tre Ardeal și țara mamă și acționând ca factor principal de 




























































































































































































758 CULTURĂ ŞI DUHOVNICIE 


unificare deplină pe plan politic, cultural și spiritual între 
Transilvania și celelalte provincii românești. 

Mitropolitul Nicolae Bălan avea o mândră încredere în 
calitățile excepționale ale poporului român, în simţul lui de 
echilibru, în conștiința lui despre propria-i superioritate, care 
nutrește umorul lui, puţin ironic, faţă de cei ce se abat de la 
modul de comportare și se clatină în încrederea în poporul 
nostru. „Ce sânge străin sau ce influenţă din afară îl tulbură 
pe domnul?”, se întreba el când vedea pe cineva manifes- 
tând moduri de comportare agitate, lipsite de limpezime, ce 
se abăteau de la graţia, cuviinţa și cumințenia românească. 

N-am cunoscut om care să iubească mai mult și în 
mod atât de luminat poporul român şi să-i descopere cu 
mai mare fineţe calităţile. 1 se îndulcea cuvântul în gură și i 
se lumina faţa într-un zâmbet de mare satisfacţie şi duioşie 
când vorbea despre aceste calități. 

În voinţa lui neostoită de ridicare a nivelului spiritu- 
al al Bisericii şi, prin ea, al poporului român dreptceredin- 
cios, trimitea unul după altul rânduri de tineri la studii 
în străinătate, cu burse din fondurile mitropoliei, dar re- 
întorși în ţară și numiţi profesori în Institutul teologic, le 
atrăgea atenţia că nu au să facă teologie pentru teologie, ci 
să pregătească preoți apropiaţi de popor. Coresponda cu 
ei în timpul studiilor şi-i aduna, odată numiţi în posturi 
de profesori, pe rând, la el seară de seară, și la plimbare, 
în după amiezile fiecărei zile, desfăşurându-le concepţia sa 
despre misiunea Bisericii în viața poporului nostru. Căci 
Mitropolitul Bălan era un om de concepţie, cum n-am cu- 
noscut altul. Discuţia cu el se mișca permanent în planul 
înalt al reflexiei despre misiunea Bisericii şi despre rolul ei 
în viaţa poporului nostru. 

Unitatea poporului nostru în valorile lui spirituale, 
moștenite de când există și șlefuite de-a lungul istoriei, l-a 
făcut să năzuiască, cu ardoare, la reîntregirea noastră bise- 
ricească și să lupte pentru ea. De aceea a avut mare bucurie 
când a văzut și acest vis important al său împlinit. 

Un fost student al său, care făcea parte din corpul de 
voluntari ardeleni atașat armatei române, îmi povestea cu 
emoție cum l-a auzit vorbind la Iași în noiembrie 1918, în- 
tr-o mare sală, în faţa a mii de astfel de voluntari. Când tâ- 
nărul profesor şi-a început cuvântarea rostind, cu glasul lui 
puternic dar tremurând de simţirea însemnătăţii istorice a 
momentului, versurile lui Octavian Goga: 


„Aveam un vis neîmplinit, 
Copil al suferinţei. 

Cu dorul lui au răposat 

Și moșii și părinţii”, 


s-a declanșat un uriaș ropot de aplauze și un entuzi- 
asm de nedescris al ascultătorilor cu ochii înlăcrimaţi. 

Lacrimi stârnește mitropolitul Bălan de dragul unității 
noastre politice, dar în împrejurări contrare, încă o dată, 
în septembrie 1940, în catedrala din Sibiu, vorbind miilor 
de credincioși în zilele când trupele horthyste începuseră 
să invadeze partea de miazănoapte a Ardealului, sub pro- 
tecția hitlerismului și a fascismului musolinian și în urma 
dictatului de la Viena, impus de ei și căruia mitropolitul 
Bălan i se opusese cu curaj. 

Animat permanent de voinţa de a realiza și aprofun- 
da unitatea noastră naţională, venerabilul Mitropolit va fi 
rostit cu aceeași simţire versurile lui Goga: „Aveam un vis 

neîmplinit...”, în oct. 1948, la înfăptuirea întregirii 
bisericeşti a poporului român, căci își dădea seama ca ni- 
meni altul cât de mult completa acest act, pe planul adânc 
al spiritualității româneşti, unitatea noastră politică, spo- 
rind prin această deplină închegare puterea poporului 
nostru de a birui toate greutățile ce se pot ivi în cursul exis- 
tenței lui istorice viitoare şi de a crea o cultură proprie de 
mare și unică strălucire. 

Căci el înțelegea, cu gândirea lui vizionară, că dacă 
după unitate în credinţă tânjește creștinătatea de pretutin- 
deni, cu atât mai mult tânjește după ea un popor lăsat de 
Dumnezeu să fie una întru toate. El înțelegea că mai ales 
pentru un popor ca al nostru, aflat în condiţii geografice în 
care îi este dat să trăiască şi în dimensiunile democratice pe 
care le are, unitatea deplină, politică și spirituală, cu atâtea 
străduinţe și suferințe obținută, împotriva atâtor factori ce 
i s-au opus în trecut și i se pot opune în viitor, este puterea 
de temelie a menţinerii și înfloririi sale. 





Nașterea Domnului și valoarea omului” 


„Hristos se naşte, măriţi-L! 
Hristos în ceruri, întâmpinaţi-L! 
Hristos pe pământ, înălțaţi-vă!” 


Măriţi-L pe Hristos, căci este Fiul lui Dumnezeu, făcut, 
din negrăită iubire, om. Întâmpinaţi-L, îngeri din ceruri, pe 
Omul care urcă mai presus de voi, la înălțimea dumneze- 
iască! Înălțați-vă, oameni, căci Fiul lui Dumnezeu a venit 
pe pământ, făcându-Se om ca voi şi între voi, făcându-Se 
Fratele vostru. 

Ce promit religiile panteiste omului ca persoană? Topi- 
rea în marea esență. Permit doar speciei să continue în alți 
și alți indivizi, care apar și dispar definitiv, rând pe rând. 
Dar ce are omul ca persoană conștientă din durata speciei? 

Ce promit religiile teiste, care cunosc doar un 
Dumnezeu unipersonal? O veșnică distanță a Lui față de 
oameni, o atitudine dominatoare față de ei. 

Dar la ce înălțime ne ridică Dumnezeul Treimic, vie- 
ţuitor din veci într-o iubire supremă, din care o Persoană, 





* Telegraful Român, an CXXIX/CXXX, nr. 47-48, 15 dec. 1981; nr. 1-2, 
1 ian. 1982, p. 3. Semnat: Pr. prof. D. Stăniloae. 











































































































































































































762 CULTURĂ ŞI DUHOVNICIE 


mânată de această iubire din Treime, Se face om ca noi și în- 
tre noi pentru veci, se face Fratele nostru, făcându-ne pe noi 
pentru veci frații Lui și fiii Tatălui Său ceresc! O Persoană 
dumnezeiască Se face purtătoarea eternă a umanității, tră- 
iește viața noastră omenească, se face părtaș vieții noastre 
omenești, iar viața noastră omenească se umple de viaţa 
dumnezeiască fără margini și fără sfârşit, de puritatea, de 
lumina, de iubirea ei fără pată. 

Nașterea Domnului ne pune în lumină taina minuna- 
tă a unui Dumnezeu care, cu toată mărirea Lui necuprinsă, 
Se coboară atât de mult, încât Se face purtătorul personal 
al simțămintelor noastre, al legăturilor noastre cu lumea 
și cu semenii noștri, al specificului uman, cum am zice. 
Dar aceeași Naştere ne pune în lumină taina umanității 
noastre, a capacităţii ei de a se face mediu expresiv și co- 
municant al intimității spirituale a lui Dumnezeu, devenit 
Subiect personal, Subiect trăitor al simţirilor, al modului 
ei de a fi, potrivit conștiinței ei. În Naşterea Domnului ni 
se descoperă nu numai minunea necuprinsă, dar plină de 
bunătate a lui Dumnezeu, ci și minunea omului. Omul se 
descoperă ca cea mai mare minune după Dumnezeu, ca 
o minune corespunzătoare minunii lui Dumnezeu, ca o 
minune după chipul minunii dumnezeieşti. Nicio bagate- 
lizare a omului nu mai este posibilă pentru cei ce cunosc 
minunea Nașterii Domnului și cred în ea, și este firesc să 
creadă în ea, pentru că taina minunată a omului se im- 
pune de la sine, cu toate încercările ce s-au făcut de a o 
bagateliza. 

Minunea omului este opera unui Dumnezeu atotpu- 
ternic, pentru că este opera unui Dumnezeu liber și iubi- 
tor. Omul nu este, în credința creștină, produsul unor legi 

oarbe, inconștiente. Dumnezeu nu este coborât nici EI la 
treapta unui sistem de legi oarbe, ele înseși lipsite de voin- 
ță, deci fără o explicaţie şi fără putere. Mai presus de legi 
este Persoana, sau mai bine zis, comunitatea de Persoane 
dumnezeiești, căci nu există Persoana fără comunitate; și 
de asemenea mai presus de lege, ca operă a iubirii comu- 
nității personale supreme, este persoana omenească, la fel, 
conștientă, liberă, trăitoare în comuniune cu alte persoane 
omenești, adusă la existență pentru un dialog al iubirii cu 
Dumnezeu. 

Unde este iubire, este libertate. Pe de altă parte, iu- 
birea săvârșește fapte care, în raport cu legile naturii în 
continuă repetiție, sunt minuni, căci caracteristică per- 
soanei este de a manifesta mereu altfel și altfel bogăţia 
și iubirea ei nesfârșite. Dumnezeu este iubire. De aceea 
este liber și poate face minunea înzestrată și ea cu iubi- 
re şi cu libertate, care este omul. Această minune o poa- 
te încadra în Persoana Sa Fiul lui Dumnezeu, pentru ca 
Tatăl Lui, Care-L iubește pe El cu iubirea supremă de 
Tată suprem, de Tată cu adevărat desăvârșit, să-L poa- 
tă iubi și în calitatea de om și în fața Lui omenească să 
iubească orice față omenească ce se alipeşte de Fiul Său 
devenit om. Când la Botezul Domnului, glasul Tatălui 
se aude mărturisind despre Cel ce se botează: „Acesta 
este Fiul Meu cel iubit”, mărturia aceasta nu se referă la 
Hristos numai în calitate de Fiu dumnezeiesc, ci şi în ca- 
litate de Fiu omenesc. 

În Fiul lui Dumnezeu, Care S-a făcut om, omul a de- 
venit și el Fiul Tatălui ceresc. Făcându-Se Frate cu noi, noi 
toți devenim fii ai Tatălui ceresc împreună cu El și frați între 
noi. Taina cea mare a omului este că poate simţi iubirea lui 

de fiu față de Tatăl ceresc. Altfel, umanitatea n-ar fi în stare 
să devină fire a Subiectului filial dumnezeiesc. 

Dar dacă suntem fraţi ai lui Hristos și fraţi între noi, cu 
temelia frăției noastre întărită de Frăția cu Atotcuprinză- 
torul nostru Frate dumnezeiesc, dacă putem simţi iubirea 
între noi la nivelul iubirii Lui de Frate față de noi, cu ade- 
vărat între noi poate să domnească pacea netulburată, ca 
semn necondiționat al iubirii frățeşti între oameni, ca semn 
necondiționat al credinței noastre că Hristos este Fiul lui 
Dumnezeu, Care S-a făcut om ca să ne facă fraţi ai Săi şi 
fraţi între noi. 

Acolo unde nu este pace, este semn că a slăbit credinţa 
în întruparea Fiului lui Dumnezeu ca om. 

Ca temelie a păcii şi a bunei voiri între oameni a fost 
văzută de îngeri însăşi Nașterea Domnului. Și mărturia 
aceasta a îngerilor a fost vestită oamenilor. Căci în noap- 
tea Nașterii s-a văzut oaste mare cerească lăudând pe 
Dumnezeu, pentru această temelie a păcii între oameni, 
pusă de Dumnezeu prin Naşterea Fiului Său ca om, ca 
Frate al oamenilor, ceea ce a întărit frăţia între ei. În aceas- 
ta vedeau îngerii cel mai important motiv de a slăvi pe 
Dumnezeu: „Slavă întru cei de sus lui Dumnezeu și pe pă- 
mânt pace, între oameni bunăvoire”. 

Dumnezeu, făcând pe Fiul Său om și Frate al nostru, 
centru de iradiere a iubirii frățești între oameni, L-a pus 
izvor de pace între Sine şi oameni și între oamenii înșiși, 
ridicându-i în Hristos la calitatea de fii ai Săi, de fraţi ai 
Fiului Său și întărindu-i prin aceasta în calitatea de fraţi 
întreolaltă. „Pacea Mea o dau vouă” (loan 14, 27), iubirea 
Mea de Frate v-o dau vouă, ca să o aveţi, dacă rămâneți în- 
tru Mine și între voi, a spus Domnul. Hristos „este pacea 

noastră” (Efeseni 2, 14). „Precum Eu v-am iubit pe voi, aşa 
și voi să vă iubiţi unul pe altul” (Ioan 13, 34). 

Să primim iubirea și pacea Lui, ca să le răspândim 
între noi. Să-L primim pe EI întru noi, ca izvorul păcii și 
iubirii între noi. 






























































































































































































































































































































































1983 





Perioadele principale ale Telegrafului Român 1] 


Împlinirea a 130 de ani de apariţie neîntreruptă a 
Telegrafului Român este un eveniment remarcabil în istoria 
Bisericii noastre, care merita sărbătorit. De aceea am salutat 
această inițiativă a Înaltpreasfinţitului Antonie. 

Aș face, în legătură cu acest eveniment, o primă remar- 
că: Telegraful Român este singurul ziar care durează până 
azi din perioada apariției primelor ziare românești. Şi el a 
putut dura neîntrerupt până azi pentru că a reflectat în chip | 
pilduitor interesele naționale și bisericești ale credincioşi- li 
lor Bisericii noastre de pe aceste meleaguri. Sunt sigur că 
dacă Biserica ar fi întemeiat un ziar acum 500 de ani, după II 
apariţia tiparului, el ar fi durat până azi. 

O a doua remarcă ce mi se impune este că marele || 
Mitropolit Șaguna întemeind acest ziar i-a definit rostul ca i) 
„Ziar național bisericesc”. Se manifesta prin aceasta voinţa | 
Bisericii noastre de a uni slujirea credinţei strămoșești cu i 
slujirea neamului și a nevoilor lui din fiecare timp. [| 

Ziarul a rămas în tot timpul în slujba scopului fixat NI | 

* Telegraful Român, an CXXXI, nr. 13-14, 1 apr. 1983, pp. 1,3. [| 
Semnat: Pr. prof. D. Stăniloae. 

S-ar putea distinge patru perioade în modul cum a slu- 
jit ziarul, în istoria lui de până acum, acest scop. 

1. Cea a primelor începuturi. Se afirma în acea vre- 
me, de unii corifei ai culturii române din Transilvania, 
dorinţa de a se reveni la limba latină de acum 2000 de 
ani, aşa cum o cunoaștem din cărţi. Tendinţa era animată 
de o nobilă aspirație. Dar ea uita realitatea limbii actuale 
a poporului român, limbă a unui popor trăitor azi, care 
reprezintă geniul creator al unicității poporului nostru, 
care s-a dezvoltat prin puterea creatoare a poporului 
nostru în cursul istoriei și prin care se exprimă identi- 
tatea lui, modul lui de a-și exprima durerile și bucuriile, 
de a vedea viața. Telegraful Român s-a pus de la început 
în slujba cultivării limbii vii, grăite, a poporului român 
de pretutindeni, împreună cu Alecsandri, Eminescu, cu 
Creangă, cu Caragiale, din sudul şi estul Carpaţilor, cu 
Slavici, Coşbuc, Goga, din nordul Carpaţilor. Prin el Bi- 
serica strămoșească afirmă că numai mergând cu popo- 
rul se poate progresa într-o cultură proprie, creatoare. 
Ziarul a contribuit prin aceasta la întărirea unității po- 
porului român, căci apărând limba vorbită unitară, se 
apără dreptul la existenţa unitară a unui popor propriu, 
trăitor azi și plin de nădejde în viitor. A fost, aș zice, ca 
să simplific, perioada lui Zaharia Boiu. 

2. A urmat perioada lui Nicolae Cristea, ucenic al lui 
Şaguna, ca și Boiu, din ultimele decade ale secolului XIX, 
în care, împreună cu Coșbuc şi cu alți ziariști talentați de 
la Tribuna, Telegraful Român a pus pe primul plan lupta 
directă pentru drepturile politice ale poporului român, 
pentru aspiraţiile spre libertate ale poporului român din 
Transilvania, ca naţiune independentă, mergând alături 

și sprijinind mișcarea memorandistă, fapt pentru care 
redactorul ei, Nicolae Cristea a avut de suferit pedeapsa 
întemnițării. 

3. A treia perioadă interesantă din istoria Telegrafului 
Român este cea din vremea Mitropolitului Bălan, perioadă 
în care am avut cinstea să lucrez ca redactor al lui vreme de 
15 ani (1930-1945). 

Trebuie să menţionez că ziarul a avut și în acest timp 
o ținută a lui aparte, cu inspirațiile de limbaj, cu imagini 
actuale, cu o tinereţe şi o prezenţă a lui în actualitatea tim- 
pului. Conţinutul de știri bisericeşti și cele importante din 
viața națională era întocmit de sârguinciosul Enea Hodoș. 
Încolo, se cereau articole care să răspundă nevoii de apărare 
a Ortodoxiei strămoșești în fața unor idei nefavorabile. Se 
pleda de către unii pentru astfel de forme religioase, pentru 
un pluralism religios tip american, ceea ce nu corespundea 
structurii sufletești a poporului nostru. Articolele care tra- 
tau astfel de probleme nu erau studii de revistă prescurtate, 
cu teme nelegate de timp, ci aveau caracter ziaristic, vioi, 
vizând un articol, o temă, o carte recentă. Se cereau expresii 
noi, argumente surprinzătoare, dar totodată orizont larg, 
de cunoștințe filosofice, pentru a evidenția superioritatea 
punctului de vedere apărat. 

De necesitatea acestor calități mi-am dat seama și i-am 
mărturisit Mitropolitului Bălan când într-o duminică, după 
Liturghie, m-a chemat la el (aveam 27 de ani) și mi-a pro- 
pus să-mi încredinţeze grija de redactare a ziarului, spu- 
nându-i că nu știu dacă am aceste calități. Mitropolitul m-a 
liniştit spunându-mi: Vei trimite la mine orice articol vei 
scrie şi voi vedea dacă îi lipseşte ceva. Așa am făcut câtă- 
va vreme la început. Trimiteam întâi fiecare articol la el, şi 

articolul cobora în scurtă vreme la tipografie, totdeauna cu 
observaţia: „Foarte bun”, „excelent”, „minunat“. Mă che- 
ma adeseori să mă felicite despre cele scrise. Îi îndemna pe 
consilieri să le citească. 

Menţionez că articolele nu s-au redus numai la aceas- 
tă temă fundamentală, ci urmăreau și o actualizare a 
Ortodoxiei în activitatea pastorală a preoțimii. Căci înce- 
puse să se resimtă nevoia unei pastorații noi, de inițiativă, 
de substanţă religioasă, dar și de apropiere mai mare de 
nevoile oamenilor. 

5. În sfârșit, trebuie să remarc o a patra perioadă 
mai interesantă din viața ziarului, și anume cea de acum, 
care, rămânând fidelă convingerii despre legătura între 
Ortodoxie și unitatea poporului nostru, susține legătura 
dintre ele cu argumente care răspund problemelor cărora 
va trebui să le facă față azi Biserica noastră. Unul din ele 
este evocarea personalităților și evenimentelor din trecu- 
tul nostru, în care ni se prezintă îngemănată dragostea de 
neam și atașamentul de credinţa strămoșşească. In al doi- 
lea rând, se afirmă sprijinul pentru aspiraţiile sociale ale 
poporului român în timpul nostru. lar în al treilea rând; 
însă nu cu mai puţină stăruinţă — și socotim că preocupa- 
rea aceasta se impune a fi tot mai accentuată -, în conser- 
varea și apărarea credinţei strămoșești față de înmulțirea 
tentativelor de fărâmiţare a unităţii religioase a poporului 
nostru prin propaganda ce se face de a-l atrage la forme 
religioase zgomotoase, dar străine de sufletul nostru și de 
grija de viitorul lui. 

Sarcina aceasta și-a asumat-o și sperăm că și-o va asu- 
ma într-o tot mai mare măsură Telegraful Român cu atât mai 
mult cu cât el este azi nu numai cel mai vechi ziar românesc, 

ci și glasul mai frecvent al tuturor eparhiilor din Ardeal, ba, 
aș putea spune al întregii Biserici Ortodoxe Române, conti- 
nuând să fie editat de Mitropolia din Sibiu. 

Faptul acesta se arată în prezenţa în coloanele lui a co- 
laboratorilor din cuprinsul întregii Biserici, deși în primul 
rând se remarcă printre ei Înaltpreasfinţiții și Preasfințiții 
ierarhi din Transilvania. 

Nu pot să nu remarc rolul deosebit pe care îl are în 
înviorarea ziarului Înaltpreasfinţitul Mitropolit Antonie nu 
numai prin îndrumarea ce i-o dă, ci și prin colaborarea con- 
deiului său sprinten, neobosit și de larg orizont. 

Urez Telegrafului Român viaţă cât viaţa neamului nos- 
tru şi a Bisercii noastre, iar colaboratorilor și redactorilor 
lui, succese în ridicarea la nivele și mai înalte a conţinutului 
lui, ca să corespundă nevoilor de totdeauna ale Bisericii și 
poporului nostru. Dumnezeul părinţilor noştri să înnoiască 
mereu tinerețea Telegrafului Român ca a vulturului, împreu- 
nă cu tinerețea neamului și a Bisericii strămoșești. 

































































































































































































































































































































































În dialog cu Preot prof. dr. Dumitru Stăniloae 


(1) 


Înainte de a începe acest dialog (pe care m-aş încumeta să-l 
numesc interior, sau măcar despre interior) am recitit poemul 
„Ascensiune”, scris de poetul loan Alexandru şi dedicat Prea- 
cucerniciei Voastre. De-aici am înţeles necesitatea pentru fieca- 
re dintre noi, a unui „mare drum”, unică potecă, singură cale, 
„Strungă strâmtă“ spre cele spirituale, spre cele culturale. Ru- 
gămintea noastră este să ne vorbiţi despre putinţa de a intra în 
această călătorie, despre Cuvântul şi fapta care pot garanta acest 
drum „în sus”, despre cum ne putem „aşterne drumului acestu- 
ia”, îngust în momentul dat, ca să putem ajunge la nesfârşitul 
lui larg în momentul care vine. În ce mod ne putem nouă înşine 
lămuri „progresul în existență”, „întărirea în existență”, cum 
spuneți Preacucernicia Voastră în „Ortodoxie şi românism”? 


Omul este o existenţă în mișcare spirituală continuă. 
Dar nu se mulţumeşte cu orice fel de mișcare, ci voiește 
să se miște spre înălțime și spre larg. Şi niciodată nu se 
poate opri cu voia sa din această mișcare. Îl opreşte doar 





* Telegraful Român, an CXXXVI, nr. 5-6; 7-8, 1-15 febr. 1988, p. 5. 
Interviu cu Părintele Dumitru Stăniloae realizat de loan Pintea. 

moartea, dar numai la aparenţă. Cu voia se menţine și în 
clipele din urmă ale conștiinței în mișcarea spirituală mai 
departe prin nădejde, spre un scop de dincolo de moar- 
te. Și dacă în tot cursul vieții la baza mișcării spirituale 
a omului este nădejdea de a ajunge mai sus, iar această 
nădejde nu poate înceta nici la moarte, ci trebuie să con- 
tinue, nădejdea și setea de a urca tot mai sus, ţinând de 
fiinţa omului, nu pot fi o înșelăciune. 

Dar mișcarea neîncetată și tot mai departe a omului 
nu poate fi cea spre satisfacerile materiale. Căci în direcția 
aceasta omul nu se poate mișca decât în aceleași margini, 
într-o repetiție monotonă. Numai spiritul poate merge mai 
departe. El se poate îmbogăţi necontenit în cunoaștere. Dar 
nici cunoașterea cosmosului material nu poate înainta la 
lucruri esenţial noi, ci se mișcă de la o vreme în repetiţie. 
Ideile privitoare la un cosmos socotit ca unica realitate ră- 
mân de la o vreme aceleași. Numai dacă raţiunile cosmo- 
sului sunt văzute avându-și baza într-o cugetare personală 
a unui absolut al lor gândurile despre ele şi despre acest 
absolut se pot înmulți la nesfârșit. 

Dar omul aspiră să înainteze nu numai pe linia cu- 
noașterii, ci și pe linia perfecţionării sale morale. El aspiră 
să devină tot mai bun şi vrea ca și semenii săi să răspundă, 
cu tot mai mare bunătate, bunătății lui. Omul nu se poate 
opri în această înaintare la nicio treaptă și așteaptă ca și 
semenii săi să depășească orice treaptă. Cine se opreşte din 
această înaintare la o treaptă oarecare nu se poate menține 
pe ea, ci cade în jos, cum spune Sf. Grigorie de Nyssa. lar 
cele două feluri de înaintări nu pot fi despărțite. Cunoaște- 
rea ta rămâne îngustată când nu te cunoşti pe tine devenit 
altfel, adică ajuns la noi trepte morale, și când nu cunoști 

nici pe alții în iradierea bunătăţii lor mereu sporite asupra 
ta. Înaintarea nesfârşită în cunoaștere este unită cu înainta- 
rea nesfârşită în trăirea treptelor mereu mai înalte ale vieții 
tale și a altora. 

Dar o asemenea înaintare rămâne totuși închisă dacă 
viaţa rămâne limitată în cadrul existenţei lumii acesteia, 
sau a uneia asemănătoare cu ea, fie ea și după moarte. Nu- 
mai dacă viața omului poate avea o legătură cu o existență 
transcendentă existenţei finite și monotone în care trăim că 
se poate sălta în infinitul după care este însetată ființa noas- 
tră și poate înainta în mod real dincolo de finit. 

Numai drumul căruia i se deschide transcendentul 
este drumul adevărat spre infinitul după care însetează 
omul, drumul care se prelungește în infinit, nu un drum pe 
care ne mișcăm degeaba, pe loc. 

Dar cunoașterea și bunătatea sunt apanajul unei con- 
științe, adică al unui subiect. lar dacă cunoașterea noastră 
şi bunătatea noastră sunt apanajul nostru ca subiect, ele nu 
se pot hrăni la infinit decât din cunoașterea și bunătatea 
unui Subiect infinit, mai bine zis ale unor Subiecte unite 
desăvârșit în infinitatea și bunătatea infinită. 


„..« acasă la dânsa limba românească este o bună gospodină 
şi are multe de toate”, a rămas scris pe manuscrisul emines- 
cian 277, fila 242. Dumneavoastră, Părinte Profesor, sunteţi 
preocupat, din câte citim în presa literară („ Ramuri”, „Opinia 
studențească”), de soarta cuvântului care exprimă adevărul 
ființei, care propune integritatea fiinţei din partea limbii, din 
darul acesta al limbii de a se întrupa. (Mă gândesc aici la Mar- 
tin Heidegger şi la Constantin Noica). „Bun şi rațional” ar 
fi (ca să vă cităm) un răspuns pe relația aceasta: logos-fiinţă, 

ființă-logos, pornind chiar de la Sf. Apostol Iacob sau de la 
textul lui loan din Patmos despre credință și faptă ori, respectiv, 
cuvânt şi întrupare. 


O gândire care nu se exprimă în cuvinte rămâne în- 
tr-o anumită privință indefinită, neterminată. Pe de o par- 
te, aceasta înseamnă că ele, cuvintele, nu limitează gândi- 
rea, ci că gândirea înaintează când se exprimă în cuvinte, 
și mai ales în cele scrise, în precizii care sunt în același 
timp nuanțe subtile, care actualizează multiple sensuri 
ascunse virtual în gândul neexprimat. Vorbind sau scri- 
ind, gândesc mai departe, aprofundez gândul. Gândul, 
nuanțându-se în scris, devine din simplă cugetare, artă. 
Astfel, gândul omului nu merge până la capăt decât spu- 
nându-se sau scriindu-se. Pe de altă parte însă, indefinitul 
gândului nescris este mai bogat decât poate fi exprimat în 
scris. De aici, efortul scrisului de a reda tot mai adecvat 
ceea ce se simte în gândul nescris, fără să reușească până 
la capăt în acest efort. Dar de această bogăţie indefinită 
a gândului nu ne dăm seama fără efortul de a-l exprima. 
Astfel, scrisul ajută în două feluri gândului: pe de o parte 
nuanțează, actualizează bogăţia lui, dar, pe de alta, pune 
în relief bogăţia lui care rămâne inexprimabilă. 

Dar întrucât cuvântul, pe de o parte, nuanţează gândi- 
rea, pe de altă parte, pune în relief indefinitul ei, iar omul 
n-ar putea vorbi fără trup, gândirea cuvântătoare ţine de 
ființa omului integral. 

Gândirea cuvântătoare nu este deci numai o formă 
accidentală a ființei umane, ci ţine de definiţia fiinţei lui. 
Dar prin gândire omul se înţelege pe sine şi caută să se 
înțeleagă tot mai mult. Iar prin aceasta devine conștient 

și tot mai conștient de sine. Sau se arată pe sine sieși. lar 
prin cuvânt se arată pe sine drept conștient de sine, altora 
conștienți de ei. 

Dar întrucât prin gândire și cuvânt comunică sau se 
comunică persoanele umane de aceeași ființă, sporind în 
conștiința de ele, gândirea și cuvântul sunt modurile prin 
care persoanele activează descoperirea și îmbogățirea fi- 
inţei umane. Numai prin persoane ca subiecte gânditoare 
și cuvântătoare se poate realiza și îmbogăți ființa umană. 
Gândirea și cuvântul sunt astfel modurile de realizare a fi- 
inței umane, dar numai prin persoane. Fiinţa umană este 
astfel și gândită, și gânditoare, și comunicantă a gândirii 
sale. Dar aceasta se realizează prin persoanele ei. O fiin- 
ță umană impersonală nu este o ființă umană realizată, nu 
este o ființă umană reală. Dar deși fără trup omul nu poate 
vorbi, trupul este numai instrument al vorbirii, nu vorbi- 
tor prin el însuși, deci nici gânditor. Însă omul nu se face 
înţeles sieși și nu se descoperă altora, în gândirea vorbită, 
numai pe sine, ci și lumea, neputând fi fără ea și neaflân- 
du-și sensul deplin fără rolul ce-l are el în ea și ea în el. 
Lumea ţine astfel și ea de om, dar nu ca trupul, care este 
instrument al gândirii și mai ales al vorbirii, sau participant 
la ele, deşi, propriu-zis, el este gândit, și nu gânditor, ci ca 
pur gândită și vorbită. 

Insă ca să poată gândi și exprima lumea în cuvinte, ea 
trebuie să-i fie dată ca sensuri încorporate, ca sensuri care 
îmbogăţesc sensul lui. Ea trebuie să-i fie dată, ca sensuri pe 
care le poate gândi el, de Cineva mai presus ca el. Dar și 
pe sine se constată omul dat ca ființă gânditoare de Cineva 
care i-a dat și lumea ca fiind corespunzătoare gândirii lui. 
Iar Cel ce l-a făcut pe om subiect gânditor și i-a dat lumea 

ca realitate cugetabilă trebuie să fie şi El Subiect gânditor, 
dar nu dependent de o lume pe care nu și-a dat-o El. El 
trebuie să fie un Subiect gânditor creator al omului, care-și 
caută sensul său și al lumii, în stare să fie gândită de om 
pentru a-și adânci sensul lui. 

În afară de aceea, omul constată că nu-și poate găsi 
sensul deplin gândindu-se pe sine şi lumea, decât admi- 
țând un Creator care explică existența lui și a lumii dintr-o 
gândire a Lui. Omul se mai vede ca ființă gânditoare și vor- 
bitoare și împlinind o datorie de a se înțelege cu semenii 
săi pentru a lucra în lume într-un mod prin care pot înainta 
împreună în cunoașterea Creatorului ei și pot realiza între 
ei întrajutorarea şi armonia pentru care ea li s-a dat să gân- 
dească împreună prin comunicare reciprocă. 

Subiectul creator însă nu-Și descoperă sensul propriu 
în mod treptat, ci îl are în veci ca tot sensul posibil. El este 
prin aceasta infinitul realizat. Dar totuși trebuie să aibă 
sensul Său într-o comuniune cu alt Subiect. Dacă n-ar avea 
sensul Său gândit de Sine în comuniune din veci, n-ar avea 
fiinţa perfectă. Iar întrucât ființa umană nu se poate realiza 
decât prin comunicarea sensului ei între persoane definite, 
această lege a ei trebuie să vină de la Creatorul ei. Și în El 
fiinţa își are viaţa ei în comunicarea sensului sau, a pleni- 
tudinii ei, de la o persoană la altă persoană. Dar aceasta are 
loc în EI din veci. Ființa supremă nu se poate cugeta fără 
Cuvântul, ca cugetare și iubire comunicată între persoane. 
Este cuvântul perfect şi unitar prin perfecțiunea lui, origine 
a tuturor cuvintelor și sensurilor posibile, pentru persoane 
aduse de Comunicarea supremă la existenţă. 

Omul gândeşte, sau își caută sensul, pentru că trebuie 
să gândească și să-şi caute sensul. El este liber numai în a 

alege felul de a gândi și calea prin care caută sensul exis- 
tenței. În existența supremă însă sensul este dat, împreună 
cu libertatea, din veci; și anume, sensul plenar al existenţei. 
Însuşi faptul de a fi este egal sau identic cu un sens. Când 
loan Damaschin spune că și existența demonilor este un 
bine!, înțelege prin aceasta că însăși existenţa lor ca atare 
reprezintă un sens. Existenţele inconștiente nu știu de sen- 
sul lor. Dar întrucât prin aceasta nu se prezintă ca având 
un sens în mod inutil, ele sunt pentru existenţele conști- 
ente de sensul lor și însetate de cunoaşterea sensului a tot 
ce există. Prin aceasta existenţele conștiente își îmbogăţesc 
însuși sensul existenţei lor. Dar întrucât au nevoie pentru 
îmbogățirea sensului propriu de existenţele inconștiente de 
sensul lor, acestea vădesc și ele o existență marginală și un 
sens nedeplin. Existenţa supremă, însă, trebuie să aibă în 
Ea însăși sensul plenar sau infinit al existenţei. Dar întrucât 
orice ființă se activează și-și descoperă sensul prin comuni- 
care între persoane, existența Fiinţei supreme se activează 
și ea prin comunicare între Persoane. Aceasta dă și bucuria 
de existență. Căci în bucurie se trăiește deplinătatea fiinţei 
și cunoașterea sensului ei. De aceea și existențele conștiente 
marginale tind spre legătura cu Existenţa supremă. 





1 Sf. IOAN DAMASCHIN, Dialogus contra manichaeos, PG 94, 1541. 


































































































































































































În dialog cu Preot prof. dr. Dumitru Stăniloae" 
(I) 


În „Poziţia Domnului Lucian Blaga faţă de Ortodoxie şi 
creştinism” (Sibiu - 1942), recunoaşteți valoarea indiscutabil 
națională a „energiei românești” (Vasile Băncilă) din spațiul 
mioritic. Fiind mai mult o testare decât o contestare a filozofiei 
blagiene, cartea Preacucerniciei Voastre, nu poate fi numită o... 
„despărțire” de Blaga? (cam cum se petrec marile despărțiri cul- 
turale: Noica de Goethe, Paleologu de Noica, Liiceanu de Noica)? 
Deci mai mult testarea textului decât contestarea autorului? 


Nu contest însemnata contribuție a lui Lucian Blaga la 
definirea unor trăsături ale spiritualității românești. Dar îmi 
mențin regretul pentru nerecunoaşterea de către el a funda- 
mentului valorilor creştine ale acestei spiritualități, anume a 
valorilor creştino-ortodoxe, și pentru nepreocuparea lui de 
valorile etice, sau de relația deschisă a omului față de seme- 
nul său, atât de scumpă poporului român. Însă în contribuția 

"pozitivă adusă la evidenţierea unor aspecte ale spiritualității 
românești, Lucian Blaga rămâne de neînlocuit şi inegalabil. 





* Telegraful Român, an CXXXVI, nr. 5-6; 7-8, 1-15 feb. 1988, pp 1256- 
1288. Interviu cu Părintele Dumitru Stăniloae realizat de Ioan Pintea. 

În lumea aceasta a noastră şi a tehnicii (pe care PC Voastră 
ați înțeles-o în câteva articole din Gândirea în „linia” Martin 
Heidegger, Karl Jaspers, Noica), cuvântul scris, cuvântul trans- 
mis prin tipar, Cartea, Marea Carte pare a fi în derivă. A pus 
această problemă acută şi Gabriel Liiceanu într-un articol din 
Viaţa Românească. Nevoia redescoperirii, recunoaşterii, reve- 
nirii asupra Cărţii dintotdeauna, Cărții fundamentale, este o su- 
premiă realitate. Aș zice, parafrazând pe altcineva: cartea ca şi 
materialitatea poate fi arsă, ruptă, ștearsă, distrusă, dar ideea de 
carte niciodată şi nicidecum. Spuneţi-ne, mărturisiți-ne câteva 
gânduri despre necesitatea „înrădăcinării” noastre ca ființă, ca 


A 


„sporire ființială” în Cartea aceasta despre care întreb. 


Cartea menţine neamurile într-o unitate, fără să le con- 
funde, şi generaţiile, în legătura unei tradiţii care nu ne- 
socotește necesitatea fiecărei generații de a ţine seama de 
trebuinţele şi inspiraţiile etapei temporale în care trăiește. 
Acest rol s-a dovedit că-l poate îndeplini mai ales „Cartea 
cărților”, care a stat la baza culturii întregii Europe şi Ame- 
rici — extinsă din Europa — vreme de două mii de ani. Ea 
are o bogăţie și o deschidere spre infinit în care se regăsesc 
și înaintează într-o cultură și etică unitară de atâta vreme 
toate popoarele Europei. Ea a susținut nivelul etic al aces- 
tor popoare și o anumită unitate între ele prin responsabi- 
litatea ce le-o ţine trează, ca alcătuire din persoane în fața 
Existenţei personale supreme. 


„Rigorile ideii naționale şi legitimitatea universalului” 
(Andrei Pleşu), a românescului, a lămuririi acestuia prin înfă- 
țișarea bizantină, ortodoxă, a fost, axiologic vorbind, problema 
care v-a muncit cel mai mult. În această îmbrăcăminte națională 

(fie a lui Matisse?) spiritualitatea românească s-a străduit să 
iasă înspre universal, realizând închiderea care se deschide 
(Constantin Noica). Au reușit uneori: Mircea Eliade, Emil 
Cioran, George Uscătescu, Adrian Marino. Alteori nu. Dar stră- 
dania aceasta n-a încetat încă. Cum vedeţi o înțelegere, un dialog, 
un „pact” de mai lungă durată între „provocronism” şi „sin- 
cronism”. Cine suntem ca ființă naţională? Unde suntem? (In- 
tre Orient şi Occident, în calea tuturor... bunătăților, parafraza 
I.C. Maramureşanul spusa cronicarului), încotro ne îndreptăm 
ființa, iubite Părinte Profesor? 


Trebuie să năzuim să ieșim prin creaţiile spirituale ale 
poporului nostru în universal, dar fără să părăsim caracte- 
rul lor naţional. Cultura franceză este universală, sau euro- 
peană, rămânând franceză. La fel cea germană ş.a.m.d. Nu 
poți găsi universalul dincolo de spectrul culturilor naționa- 
le, într-o neutralitate şi lipsă de culori naţionale. Nu poți fi 
european dacă nu te arăţi ca făcând parte dintr-o națiune a 
Europei. Cu cât ștergi mai mult caracterul tău naţional, rişti 
să nu-ți găsești un loc propriu în cultura multiformă dar 
unitară a Europei. A imita cultura unui alt popor european, 
sau culturile mai multor popoare europene, înseamnă a nu 
aduce nicio contribuție proprie culturii europene, a nu o 
îmbogăţi pe aceasta. 

În afară de aceasta, o imitație este mai proastă decât 
originalul, are ceva caraghios în ea. Să avem aportul cara- 
ghiosului în universal? 

Pe de altă parte, nu trebuie nici să ne arătăm cu niște 
trăsături contradictorii culturii europene, cu neputinţă de a 
fi primite de celelalte popoare şi introduse în sinteza cultu- 
rii europene. Trebuie ca şi creaţiile noastre să fie nu numai 

interesante pentru popoarele europene, ci și armonizabi- 
le în sinteza din care se hrănesc spiritual, dar pe care o şi 
întrețin toate. 

Și cred că spiritualitatea poporului nostru are amân- 
două aceste virtualităţi în ea: originalitatea și capacitatea 
de a face parte din sinteza sau armonia culturii europene. 
Aceasta pentru că suntem un popor de mijloc sub raport 
geografic și spiritual. Suntem latini, dar latini din Orient și 
având în Ortodoxie o comunitate spirituală cu popoarele 
din Orient. În aceasta este implicat şi un pericol: să căutăm 
să fim azi pur occidentali prin imitație, după ce în trecut, 
fiind legaţi prea exclusiv de Orient, n-am dezvoltat sufici- 
ent virtualitatea noastră occidentală. Riscăm mereu să nu 
adâncim niciuna din aceste posibilități ale noastre, sau fi- 
ința noastră întreagă, să rămânem străini de noi şi superfi- 
ciali, nefiind lăsați de una din determinantele ei să o dez- 
voltăm deplin nici pe cealaltă în mod original, așa cum am 
putea-o face dacă am ţine seama de amândouă. 

Dacă ne silim să le activăm pe amândouă, putem da 
lucidității noastre latine o transparenţă spre caracterul de 
mister al existenței, al cărui sentiment ni-l dă dimensiunea 
noastră orientală, dar și acestui sentiment, o expresivitate şi 
o consecvență practică luminoasă, convingătoare, cum nu 
i-o dau popoarele din Orient. Am putea fi clari și adânci, 
glumeți şi serioși, comunicativi și interiorizați. Cred că, de 
fapt, poporul nostru așa s-a manifestat în tot trecutul său, 
care n-a dat nici de o creaţie spirituală exclusiv occidentală, 
nici de una exclusiv orientală, cum s-a întâmplat în vremea 
mai nouă cu creaţia intelectuală, care stă prea exclusiv sub 
influența occidentală. Dacă intelectualitatea noastră ar învă- 
ţa mai mult de la această spiritualitate a poporului nostru, 

de sinteză a contrastelor, ar crea o poezie, o proză literară 
de probleme, dar nu de probleme care rămân înfundate în 
abisuri întunecoase, în magisme insolubile, disperate. 

Această sinteză în adâncime a arătat-o poporul nos- 
tru în armonia bogată a nuanţelor cu care și-a înfrumu- 
sețat hainele, nereduse la două culori alăturate, ca la cele 
mai multe popoare, în jocul de nuanțe multiple ale cân- 
tecelor lui care exprimă stări sufletești de mare bogăție 
și delicateţe — spre.deosebire de cântările simple, uneori 
aspre, alteori de ușuratice pasiuni exterioare, ale celor mai 
multe popoare, în basmele sale pline de mister, dar și de 
frumuseţe biruitoare. 

Poporul nostru a moştenit acest rol, de nuanţat inter- 
mediar între Orient și Occident, echivalent cu rolul arătării 
căii celei drepte pentru unul și altul, din era bizantină. N. 
Iorga a spus că noi suntem „Byzance apres Byzance”; s-ar 
putea spune mai precis că noi suntem însuși Bizanțul con- 
tinuu în complexitatea erei moderne, cotemporaneizat, din 
epoca lui cea mai glorioasă, în cele trei secole ce-au urmat 
după mutarea capitalei Imperiului Roman de la Roma la 
Constantinopol (la anul 312) înainte de pătrunderea slavi- 
lor în Peninsula Balcanică. În acea perioadă, teritoriul prin- 
cipal al imperiului era Peninsula Balcanică, locuită de tracii 
romanizați, sau ei înșiși romanici. Teritoriul românesc nord- 
danubian de aceea era unit, cel puţin spiritual, cu Imperiul 
Bizantin. Teritoriul trac era atunci teritoriul sigur al Impe- 
riului Bizantin, aflat între haosul întreținut în Occident de 
popoarele migratoare și cel întreținut în Asia Mică de presi- 
unile persane și apoi arabe. Din punct de vedere spiritual, la 
răsărit de Bosfor se afirma monofizitismul (doctrina despre 
o singură natură în Hristos, cea umană topindu-se în cea 

divină), iar în Occident, simpatia pentru nestorianism (doc- 
trina despre două persoane în Hristos, fiecare natură din El 
avându-și persoana proprie). Cea dintâi înclina spre pan- 
teism, cea de-a doua spre ideea separaţiei între Dumnezeu 
și om, tendință rămasă proprie Occidentului până azi. În 
această situaţie, un grup de călugări din Dobrogea s-a dus 
la Constantinopol și la Roma cu o formulă intermediară: 
„Unul din Treime S-a răstignit cu trupul”, care afirma uni- 
rea lui Dumnezeu cu firea omenească asumată în persoa- 
na Fiului Lui, fără ca ea să se contopească în El. Formula 
aceasta a reunificat creștinismul oriental cu cel occidental, 
înlăturând o schismă apărută între Bizanţ și Roma. 

Strămoşii noştri au împlinit o misiune pe care am pu- 
tea-o împlini și noi azi. 

În general, de acest rol nu putem scăpa chiar când 
nu înţelegem că trebuie să ni-l asumăm. Panteismul lui 
Lucian Blaga nu exclude caracterul personal al „Marelui 
Anonim”, iar vorbirea continuă a lui Noica despre „fiin- 
ță”, nu-l opreşte de a recunoaște că Europa are ca temelie 
spirituală sinodul de la Niceea, care a făcut o distincție 
clară între Dumnezeu și creatură, pe care arianismul tin- 
dea să le confunde. 


Gândirea adevărată, nemincinoasă, lipsită de „farafasticuri 
solemne” (N. Steinhardt) are ca bază, ca punct de început, două 
căi întrupate într-un singur raport: cunoașterea (prin nevoia, nă- 
dejdea, încrederea fiecăruia) a Departelui, a Unicului (M. ora), 
și cunoaşterea (prin iubire și numai prin iubire) a aproapelui, a 
semenului. Întru acest raport se aşează și nu se macină piatra 
aceea „din capul unghiului”, pe care gânditorii neadevărați o dis- 
preţuiesc. Acest raport este, vedem, piatra pe care se zideşte, se 

ridică Adevărul (nu adevărurile, care ţin de veşnicia... imediată). 
Valabilitate indiscutabilă. Constat aceasta și gândesc că întreba- 
rea se va naşte de la sine. 


Calea spre Departele nu este opusă celei spre aproape- 
le, spre semenul nostru. Dimpotrivă, fiecare o ușurează pe 
cealaltă. În taina aproapelui care-și trăiește nu numai inde- 
finitul, ci și dependenţa, ni se face transparent Departele, 
și iubirea tot mai sporită a Aproapelui nu poate fi hrănită 
decât din iubirea desăvârșită existentă în Departele, Care 
nu este un subiect singular, ci un Tată care iubeşte un Fiu 
şi este iubit de Fiul, având fiecare pe Duhul bucurându-Se 
împreună de Celălalt, ceea ce dă bucuriei Unuia de Altul 
intensitatea maximă. 


Încerc să transform în întrebare o contestare a gânditoru- 
lui Andrei Pleşu. In extenso și cu cenzură subiectivă, bineînțe- 
les! „România trăieşte [...] marea şi probabil inevitabila dramă 
a uitării Bizanțului” („Ochiul și lucrurile”, 1976). Cum credeți 
că s-ar putea restabili, repune în drepturi viabile şi fireşti relația 
noastră actuală, contemporană, zilnică dacă se poate, cu trăirea 
spirituală a unei „gramatici bizantine”? Intervenţia uitării în 
istorie (și nu numai) a învăţat omenirea cu catastrofe, războaie, 
umiliri, împliniri, munci silnice... mai ales în viața armonioa- 
să a spiritului. Oare încă nu a intervenit uitarea (şi atunci se 
înșeală cealaltă uitare — privirea noastră nelămurită) sau aceas- 
tă uitare a intervenit atât de mult încât ochiul are înfăţişarea 
celui din drumul Damascului (şi atunci se poate vorbi fără mari 
probleme de o orbire fatală)? Bunul simţ nu-l avem fiecare (nu 
cel din copilărie, cel lămurit de cei șapte ani, ci buna-simţire, cea 
din copilăria noastră terestră), (Al. Paleologu) buna pricepere 

a lucrurilor, buna întocmire a înțelesului. Lămurindu-ne buna 
simțire a noastră și a Bizanțului. 


Cred că răspunsul la această întrebare este cuprins în răs- 
punsul la întrebarea 4. Pot adăuga doar că o uitare prea accen- 
tuată a cuiva de sinea sa din trecut echivalează cu o pierdere a 
identității proprii. În special uitarea noastră de sinea noastră 
etică, miez spiritual al Bizanțului, ne ia puterea de a juca rolul 
nostru propriu, de intermediar împăciuitor între popoarele 
Europei, dând îndemnul și altor popoare să-l imite. 


În lumea aceasta a noastră și a tinereţii greu câştigate în 
favoarea spiritului, este mare nevoie de „bătrâni, de înţelepţi, de 
sfătuitori, de daniili-sihaştri. Cine nu-i are trebuie să şi-i caute. 
Cetatea, în structura-i modernă şi mondenă, nu prea pare a avea 
timp pentru aşa ceva. Vorbiţi-ne despre înțeleptul în cetate, vor- 
biți-ne despre relația avvă-ucenic. 


Bătrâneţea de vârstă înseamnă experienţă îndelunga- 
tă, înțelepciune despre ceea ce este bine de făcut și bine de 
evitat, câştigată din păţanii proprii. Generaţiile trebuie să 
adune în gândirea şi în modul lor de comportare înțelep- 
ciunea câștigată din experienţele trecute. Aceasta nu face 
pe tineri, bătrâni. Înţelepciunea ca înţelegere este perma- 
nent valabilă, este permanent tânără. Cu altă vigoare și efi- 
ciență intervine în realitate cel ce nu bâlbâie din neștiinţă. 
Tinerii care învaţă de la bătrâni ajung în lucrările ce le în- 
treprind în mod mai sigur la reușită. Desigur, împrejurările 
sunt mereu altele, dar în judecarea a ceea ce trebuie făcut în 
ele, nu strică să se țină seama şi de experienţele acumulate 
de alții în împrejurări asemănătoare. 

Prigonirea Bisericii Ortodoxe strămoșești 
sub comunism" 


Prin jertfe nenumărate aduse cu deosebire de tinere- 
tul nostru, Dumnezeu a eliberat poporul român de robia 
comunistă, care dura de 45 de ani şi care urmărea golirea 
tineretului de viața creştină și, deci, de spiritualitatea lui 
strămoşească, iar prin aceasta, desființarea identității lui ca 
popor aparte, ca să nu mai vorbim de nimicirea lui ca exis- 
tență biologică printr-o tot mai crudă înfometare. 

În această acţiune de nimicire a neamului nostru o 
atenție specială se dădea prigonirii Bisericii strămoșești și 
împiedicării ei, în tot felul, în lucrarea sa deschisă în viața 
poporului. 

Vom enumera câteva forme ale acestei prigoniri. 

De fapt, Biserica Ortodoxă strămoşească a fost supusă 
de regimul comunist unei prigoniri deosebite. Un repre- 
zentant al Departamentului Cultelor, întrebat odată, de 
mine, pentru ce Biserica Ortodoxă este supusă unor difi- 
cultăți speciale, nepermițându-i-se să-şi refacă bisericile ce 





* Telegraful Român, an CXXXVIII, nr. 7-8, 15 febr. 1990, pp. 1-2. Sem- 
nat: Pr. prof. Dumitru Stăniloae. Acest articol apare ca o reproducere din 
Vestitorul Ortodoxiei Româneşti, nr. 3, febr. 1990. 

se ruinau, în vreme ce cultele neoprotestante își clădeau, în 
schimbul valutei străine, case de rugăciune monumentale, 
mi-a răspuns că credinţa creștină reprezintă în rândul po- 
porului român majoritatea ortodoxă și tocmai de aceea ea 
trebuie desființată cu deosebire, pentru a face să domneas- 
că în statul nostru ateismul. 

Formele acestei acţiuni de eliminare a credinței din 
majoritatea poporului nostru s-au concretizat, cum am 
spus, în oprirea refacerii și reparării bisericilor ce se rui- 
nau, în demolarea unui mare număr de biserici existente, în 
supravegherea deosebită a activității preoţilor, în închide- 
rea acestora pentru învinuiri inventate, în aşa măsură încât 
între anii 1950-1965 se aflau peste 500 de preoţi ortodocşi în 
închisori, dintre care unii au fost duşi la canal, ca să nu mai 
vorbim de copiii preoţilor, mai ales ai celor închiși, care nu 
erau admiși în facultăţi; erau în schimb suspectați perma- 
nent, iar în serviciu menținuţi numai în grade inferioare. La 
acestea se adaugă persecutarea credincioșilor care aveau 
curajul să frecventeze bisericile. 

Dintre preoţii aflați în închisori dintre anii 1958-1964, 
eu personal am fost în cameră cu câţiva care au murit, 
îmbolnăviţi de tot felul de tratamente chinuitoare la care 
fuseseră supuși, inclusiv înfometarea. Aceştia au fost: dr. 
Liviu Munteanu, fost rector al Institutului Teologic din 
Cluj, închis pentru că semnase, ca vicar al Episcopiei din 
Cluj, în locul Episcopului, o adresă către preoți pentru cate- 
hizarea copiilor. Deși ajunsese paralizat după o vreme, era 
silit să meargă pe picioarele sale pentru a-şi rezolva trebu- 
ințele trupului, fiind supus şi la alte acte chinuitoare care 
i-au grăbit moartea. Apoi au fost: dr. Ilarion Felea, fost rec- 
tor al Institutului Teologic din Arad, distins autor de scrieri 

teologice; pr. Lazarov din Dobrogea; aflat în 1959 în cel 
de-al 14-lea an de închisoare, acesta se gândea cu emoție 
că-şi lăsase fiul acasă în vârstă doar de un an, când niște 
dureri cumplite de cap i-au adus la un moment dat, după 
trei zile, moartea; leromonahul Daniel (fost Sandu Tudor), 
mort în urma unor bruscări de către gardieni, în timp ce 
era dus de la o baie împreună cu alţi deținuți. Înainte lor a 
murit în 1950 pr. Ilie Imbrescu; care după ce a fost ținut, ca 
pedeapsă, câteva zile fără hrană, luând ceva de mâncare, a 
făcut ocluzie intestinală. 

Biserica Romano-Catolică a canonizat pe unicul ei 
cleric mort în închisoare, respectiv pe Mgr. Ghica. 

N-ar fi cazul să-i pomenească și Biserica noastră pe 
nenumărații preoți și pe mulți alții, ca și pe toţi credincio- 
șii ortodocși din închisori, morţi în chinuri pentru credin- 
ţa lor? 

În închisori preoţii și monahii ortodocși n-au stat de- 
geaba, ci i-au învăţat pe oameni acatiste și alte rugăciuni, 
pe care aceștia și le scriau pe săpun cu așchii rupte din uși; 
le țineau lecții despre învăţătura creştină. Dar cu toate per- 
secuțiile şi supravegherile îndurate, preoţii şi monahii au 
continuat să-și practice îndatoririle lor, săvârșind Sfânta 
Liturghie, precum şi botezuri, cununii și înmormântări. 
Au continuat să predice cuvântul lui Dumnezeu și n-am 
auzit niciodată pe vreun preot pomenind în cuvântul său 
pe tiran. N-am auzit pe vreun om din închisoare sau de 
afară să fi spus că vreun preot i-ar fi pricinuit vreun necaz 
pentru că i-ar fi trădat cele spuse la Spovedanie. În schimb 
am cunoscut numeroși preoți închiși pentru că au găz- 
duit câte un om fugit de acasă din pricina pericolului de 
a fi arestat, sau pentru că ar fi ajutat în secret pe vreunul 

dintre luptătorii din munţi. Multă vreme după instalarea 
regimului comunist. 

Neţinând seama de tot felul de persecuții suferite, as- 
tăzi Biserica Ortodoxă este acuzată nu numai de unii con- 
ducători ai greco-catolicilor, ci și de unii scriitori — în între- 
gimea ei -, pentru faptul că unii ierarhi, în unele Pastorale, 
au adus cuvinte de laudă marelui duşman al Bisericii, care 
căuta orice prilej pentru justificarea opririi oricărei lucrări 
a acesteia. Se uită faptul că acele cuvinte de laudă — doar 
spuse, dar nu și gândite — erau adresate cu conștiința că de 
ele depindea activitatea întregii Biserici de care ei erau în 
primul rând răspunzători. Se uită că, în general, Biserica — 
cu prețul acelor scurte și rare pomeniri verbale - a putut 
să-și continue toată activitatea liturgică şi duhovnicească în 
vremea celor 45 de ani, cum n-au putut-o face Bisericile din 
Bulgaria, Albania și, în parte, chiar din Iugoslavia. Poporul 
român a putut rămâne astfel, prin Biserică, în continuitatea 
fundamentală a spiritualităţii sale, fapt care n-a fost ajutat 
de niciun alt sector al activității publice din țara noastră (zi- 
aristică, scriitorime, juriști, economiști, universități, Acade- 
mie etc.). Rarele şi puţinele vorbe de laudă folosite la adresa 
tiranului de către ierarhi, în cele două Pastorale anuale ale 
lor, au fost nişte picături în raport cu oceanul de laude re- 
vărsate de oamenii tuturor instituţiilor la adresa aceluia. Și 
totuși, cei mai mulți din aceştia își continuă activitatea ne- 
criticați de nimeni, ba chiar continuând să-și manifeste, prin 
criticile lor față de Biserică, același indiferentism religios. 

Un mare gânditor creştin refugiat în Occident, vorbind 
de curând, de când Bisericii ruse i s-a redat o anumită liber- 
tate, despre laudele aduse de patriarhii şi episcopii ce s-au 
succedat, la adresa lui Stalin și a urmașilor lui, a declarat: 

„Au spus niște cuvinte în mod silit, dar şi-au păstrat 
credinţa și au păstrat continuitatea ei, pe cât s-a putut, în 
popor”. 


Pe aceștia nu-i critică nici ucrainenii, cărora li s-a redat 
putinţa de a reveni la greco-catolicism. Cu toate acestea, în 
Rusia au fost dărâmate zeci de mii de biserici, au fost îm- 
pușcaţi mii de preoţi, de episcopi, de monahi. La fel a fost 
oprită în mare măsură exercitarea cultului în Bulgaria, în 
Iugoslavia și absolut cu totul în Albania. 

Nu se manifestă oare, prin această critică insistentă la 
adresa Bisericii Ortodoxe strămoșești, aceeași voință de go- 
lire a poporului nostru de spiritualitatea lui fundamentală, 
aceeași încercare de desființare a identităţii lui spirituale? 
Şi nu se lasă oare amăgiţi de această intenție suspectă îm- 
potriva Bisericii strămoșești mulți preoți, ba chiar studenți 
teologi şi seminariști, pentru desființarea identității noastre 
spirituale? Nu se ajută, prin aceasta, unor greco-catolici, ca 
și sectelor și ateilor ca să fărâmiţeze poporul nostru și însăși 
existența lui? 

Să stăm uniți cu toţii: ierarhi, preoți, mireni, tineri 
și bătrâni, în apărarea credincioșilor și, prin aceasta, a 
neamului nostru! 

Am avut în generaţiile trecute intelectuali de mare 
faimă științifică, care au stat aproape de Biserică, cum au 
fost: Nicolae Iorga, Simion Mehedinţi, Nichifor Crainic, 
Nae Ionescu; iar în Transilvania, la inițiativa profesorilor 
ortodocși de la Universitatea din Cluj: Sextil Pușcariu, loan 
Lupaș, Silviu Dragomir, Silviu Ţeposu, Victor Papilian etc., 
s-a format Frăția Ortodoxă Română, spre apărarea Bisericii 
Ortodoxe faţă de Uniatism. 

Am dori să vedem apărând și în generaţia actuală de 
intelectuali asemenea personalități sau un mare curent 
care să vină alături de Biserica strămoșească, conștienți 
că ea este forța necondiționată pentru păstrarea identității 
noastre naționale. 


Un cuvânt despre credincioșii Bisericii 
din Oastea Domnului” 


Nu mică mi-a fost bucuria având prilejul să fiu vizitat 
de mai multe ori de regretatul Traian Dorz, care mi-a adus 
odată lucrarea despre Maica Domnului, intitulată Minune 
și Taină. Văzându-i conţinutul și bucurându-mă de el, i-am 
dat prefața în anul 1985. De asemenea mare mi-a fost bu- 
curia să vorbesc cu acest poet al Oastei Domnului şi să-i văd 
alipirea deplină la dreapta credinţă a Bisericii strămoșești. 

Am aflat de la el şi de la alți membri ai Oastei 
Domnului că în timpul domniei comuniste au susținut 
dreapta credinţă împotriva ateismului cum au putut. Mulţi 
dintre ei au suferit din această pricină închisori de mulți 
ani, cum a fost și poetul Traian Dorz, condamnat la 17 ani 
de închisoare. Am aflat de la mulți dintre ei hotărârea de 
a lucra în sânul Bisericii strămoşeşti și în lăcașurile biseri- 
cești, sub călăuzirea preoților şi prin colaborarea cu aceştia, 
spre a întări credința strămoşească în cei mai mulţi credin- 
cioși şi a le ajuta acestora să lupte împotriva păcatului, în 
cea mai deplină unitate şi frăţietate românească. 





* Telegraful Român, an CXXXVIII, nr. 33-34, 1 sept. 1990, p. 1. 
Semnat: Preot prof. dr. Dumitru Stăniloae. 

Bunul Dumnezeu să binecuvinteze această lucrare în 
cea mai strânsă legătură cu preoții noștri, încălzind dreapta 
credinţă strămoșească în tot poporul nostru, odată cu uni- 
tatea lui sufletească de care avem azi atâta nevoie. 


























































































































Copiii în rugăciunea părinţilor 


Părinţii se simt datori să facă totul pentru copiii lor, ca 
să devină oameni de valoare în neamul lor, ca să-i ajute să 
se impună în lume prin binele ce-l fac, îndemnând și pe alții 
să facă bine. Dar părinții își dau seama că ei nu pot face tot 
cât ar trebui pentru copiii lor și de aceea simt datoria să cea- 
ră și ajutorul lui Dumnezeu pentru viața lor de bună rodni- 
cie. Copiii lor ocupă locul prim și principal în rugăciunile 
părinţilor, cerând tot ce gândesc că le-ar fi de folos. Ei se 
roagă pentru copiii lor cu cea mai mare căldură și stăruință. 
Ei cer pentru copiii lor de la Dumnezeu sănătate, cuminţe- 
nie, împrejurări favorabile în desfășurarea vieţii lor. Cer ca 
aceștia să-și câștige un nume bun între oameni prin faptele 
bune și de ajutorare ce le vor face acelora. De câte ori vine 
un moment important în viaţa lor, de câte ori au de împlinit 
o faptă mai hotărâtoare, de trecut peste o greutate, părinții 
se îndreaptă cu rugăciunea lor către Dumnezeu ca să le stea 
copiilor aproape cu puterea Lui, cu ajutorul Lui. 

Toate acestea le fac părinţii fără șovăială, în grabă. Ei 
se bucură de orice succes al lor, mulțumind lui Dumnezeu 


* Telegraful Român, an CXL, nr. 17-18, 1 mai 1992, p. 1. Semnat: 
Pr. prof. Dumitru Stăniloae. 

pentru ajutorul ce li l-a dat. În toate acestea se crede că pen- 
tru părinţi copiii au o valoare care le întrece pe toate, că 
fiii lor nu pot fi niște fiinţe trecătoare. Nu se pot împăca 
cu gândul că fiii lor nu vor dura veșnic, dacă nu în viața 
aceasta, cu siguranţă în cea viitoare, pentru a fi veșnic cu 
ei, pentru a avea veşnic bucuria de a fi cu ei în fericirea fără 
sfârșit. 

Nu poate fi iubire adevărată față de cineva fără cre- 
dinţa în veșnica lui existenţă și fără nădejdea bucuriei fără 
sfârşit a împreunei conviețuiri. 


Spiritualitatea integrală” 


Este un eveniment de importanță excepţională pen- 
tru viața mea actul prezent, prin care Universitatea din 
București îmi acordă titlul de Doctor Honoris Causa. Dar 
ceea ce mă bucură mai mult este că prin acest eveniment 
se manifestă pentru prima dată o atenţie spiritualității pe 
care o reprezint, în care cunoștința este unită cu credin- 
ţa strămoșească a poporului nostru, și Bisericii Ortodoxe 





* Telegraful Român, an CXL, nr. 27-30, 15 iul.-l aug. 1992, p. 1, 4. 
Semnat: Pr. Dumitru Stăniloae. Cuvânt rostit la decernarea titlului de 
Doctor Honoris Causa al Universităţii din București. Începutul acestui ar- 
ticol este precedat de următoarea notă, ce aparține Redacţiei Telegrafului 
Român: „Luni, 22 iun. 1992, a avut loc decernarea, de către Universitatea 
din Bucureşti, a titlului de D[octo]r Honoris Causa, academicianului 
prof. dr. Dumitru Stăniloae, eminent dascăl de Teologie, erudit teolog 
și proeminentă personalitate a spiritualității românești contempora- 
ne. Ceremonia s-a derulat în Aula Magna a Universităţii, în prezența 
Preafericitului Părinte Patriarh Teoctist, a unor membri ai Sfântului Si- 
nod, a numeroase personalități ale culturii și învățământului. Prof. dr. 
Emil Constantinescu, rectorul Universităţii bucureștene, a rostit cuvân- 
tul de omagiere a ilustrului sărbătorit. Redacția Telegraful Român, care 
își face un titlu de mândrie din faptul că Părintele profesor D. Stăniloae 
a onorat, cu decenii în urmă, postul de redactor al acestei publicaţii șa- 
guniene, îi adresează respectuoasa urare de sănătate și viață îndelunga- 
tă, spre propășirea Teologiei și a Bisericii noastre strămoșești.” 

Române, care a avut un rol hotărâtor în menţinerea acestei 
spiritualități a lui şi, prin aceasta, în păstrarea identității 
proprii și a unităţii lui, pentru care poporul nostru a trebuit 
să depună grele și continui eforturi și să aducă nesfârșite 
jertfe, ajutat şi însuflețit neîncetat de Biserica lui. 

Aceasta mă face să văd în acest act și voinţa Universității 
din București de a se simţi chemată să dea atenţie, în lu- 
crarea ei de cunoaștere şi dezvoltare a culturii românești, 
tuturor aspectelor acestei culturi, din care nu poate lipsi 
spiritualitatea unită cu credința. 

lar aceasta mă îndeamnă și pe mine să scot în evidență 
faptul că între diferitele forme de cultură şi spiritualitatea 
întemeiată pe credinţă nu este o opoziţie, ci o întregire re- 
ciprocă. Spiritualitatea unită cu credinţa ajută la cunoaş- 
terea științifică a realităţii, iar aceasta aduce contribuţia ei 
în cunoașterea spiritualității preocupate de realitatea fun- 
damentală, care nu se poate lipsi de credinţă în sesizarea 
şi aprofundarea ei. De aceea, de când există universități 
în toate țările, între facultățile preocupate de cunoașterea 
celorlalte forme ale realităţii a făcut parte și Facultatea de 
Teologie, fapt de care s-a ţinut seamă și la noi în trecut și la 
care s-a hotărât acum, după dispariţia unilateralităţii ateis- 
te a comunismului, să se revină. 

Despre această legătură între celelalte forme de cultură 
și spiritualitatea unită cu credinţa doresc să spun cu această 
ocazie câteva cuvinte. Toate celelalte forme de cunoaștere, 
sau de cultură, se ocupă cu domeniile realității stăpânite 
mai mult sau mai puţin de anumite legi și, prin aceasta, 
sunt dependente unele de altele și, în ultimă analiză, de 
o existență supremă, independentă de asemenea legi, sau, 
cum i se spune de obicei, absolută. Cum s-a remarcat de 

către gânditorii care s-au ocupat în mod special cu acea re- 
alitate supremă și independentă, nu se poate cugeta că a 
fost cândva când n-a fost nimic. Aceasta înseamnă însă că 
a existat o realitate eternă, care n-a provenit dintr-o cau- 
ză. Dar aceasta mai înseamnă și că acea realitate a avut în 
ea prin sine însăși posibilităţile tuturor modurilor de exis- 
tență, pe care le cunoaştem și pe care nu le cunoaștem. Ea 
trebuie să fi avut în ea și conștiința, căci o existenţă fără 
conștiință de ea este ca și când n-ar fi. Pe lângă aceea, având 
în ea tot ce o putea mulțumi și ferici, a trebuit să aibă în ea 
iubirea sau bucuria unei Persoane, conștientă de altă sau de 
alte Persoane conștiente şi desăvârșite. Aceasta ne face să 
credem în existenţa Treimii de Persoane, căci numai iubirea 
între trei Persoane desăvârșite este iubirea desăvârșită. 

Dar precum persoana mea și a semenului meu este, pe 
de o parte, o realitate sigură pentru mine, pe de altă par- 
te, este o taină niciodată epuizată prin cunoașterea mea, cu 
atât mai mult este, pe de o parte, sigură existența Treimii 
supreme, pe de alta, o taină inepuizabilă pentru eforturile 
noastre de cunoaștere a ei. Deci ea reprezintă, pe de o parte, 
realitatea comuniunii personale supreme, singura care dă 
sens existenţei, deci singura care se impune în modul cel 
mai logic, pe de alta, ea este o taină inepuizabilă prin cu- 
noaștere, deci cerând credința noastră pentru progresul în 
cunoașterea ei. Astfel, cunoașterea nu se opune credinţei, ci 
o întemeiază şi viceversa. Admiterea acestei taine supreme 
prin rațiune și credință ne va ajuta în aprofundarea și înțe- 
legerea tuturor formelor de realitate, în înțelegerea bogăției 
şi armoniei lor. 

Pe de altă parte, lumea întreagă, atât prin complexita- 
tea armonioasă inepuizabilă a ei, cât și prin neputinţa ei de 

a ne mulțumi deplin și de a ne asigura fericirea veșnică pe 
care o dorim, ne arată că ea nu poate fi prin ea, ci este opera 
unei iubiri supreme, care ne pregătește în viața noastră în 
ea pentru acea fericire în comuniunea iubitoare cu Existenţa 
supremă, pregătire continuă atât prin cunoașterea ei, cât și 
prin progresul moral. 

lată cum cunoaşterea tuturor formelor de realitate a 
lumii presupune admiterea prin rațiune şi credință a tainei 
lui Dumnezeu și ne poate ajuta înaintarea în aceasta, iar 
recunoașterea prin rațiune și credinţă a acestei taine supre- 
me poate ajuta progresul în înțelegerea formelor realității 
cosmice și umane. 

S-ar mai putea spune că, în timp ce cunoașterea la- 
turilor materiale ale lumii ne poate ajuta și în capacitatea 
previzibilă a fenomenelor, cunoașterea spiritului omenesc 
nu poate asigura o cunoaștere și comportare previzibilă 
exactă. În acest domeniu voinţa liberă a oamenilor are un 
rol care sustrage cunoașterii exacte faptele viitoare ale per- 
soanelor umane și dintre ele. Relaţiile între oameni, influ- 
enţele reciproce ascund o altă taină a existenței, în a cărei 
cunoaștere înaintăm fără a ajunge la o exactă previziune a 
ei. În domeniul acesta mai trebuie ţinut seama și de faptul 
că facerea binelui după care râvneşte omul este unită cu 
biruirea egoismului, pe care din pricina slăbiciunii noastre 
nu-l putem înfrânge ușor fără credința în Dumnezeu, izvo- 
rul și puterea binelui. De aceea trebuie ţinut seama în acest 
domeniu și de sentimentul de responsabilitate al omului, 
fără de care nu poate avea loc un progres în bine, după 
cum ne dorim. 

Acest sentiment de responsabilitate presupune o 
Autoritate supremă, de care depindem și care ne întărește 

în bine. Dar binele pe care dorim să-l facem altor persoane 


şi pe care dorim să ni-l facă ele implică și conștiința valorii 
și preţuirii reciproce eterne a persoanelor umane, căci ce 
ne-ar da puterea să ne facem bine unul altuia, dacă n-am 
avea conștiința că de aceasta depinde bucuria noastră eter- 
nă? Dar cine poate întemeia valoarea eternă a persoanelor 
umane dacă nu existența unor Persoane eterne prin Ele în- 
sele, a Căror bunătate se trăieşte în desăvârșita lor unitate 
și preţuire iubitoare. 

Legătura aceasta între cunoaștere și taină, pe care o 
trăim şi în a cărei cunoaștere înaintăm fără a o epuiza în 
veci, și prin aceasta trăim setea după infinitatea existenţei, 
o trăiește în mod deosebit poporul nostru, prin unirea în 
el a spiritului occidental, mai aservit rațiunii separatiste, 
și a Ortodoxiei răsăritene, care accentuează comuniunea 
și pentru care Dumnezeu prin Hristos este cunoscut nu în 
mod raţional sau separat de viața noastră de toate zilele, 
mai mult prin discursuri, ci ca prezent în noi prin toate 
Tainele, rugăciunile și binecuvântările Bisericii. Suntem de 
aceea un popor mai complex, mai adâncit în prezența tai- 
nelor în toate, mai delicat și mai respectuos în relaţiile între 
persoane unite în mod tainic fără să se confunde, singurul 
fapt ce le procură bucurie. 

Universitățile româneşti, ținând seama de acest spi- 
rit al poporului nostru, pot comunica lumii o cultură mai 
umană, mai nuanţată, mai delicată, mai adâncă, mai pă- 
trunsă de taina prezenţei lui Dumnezeu în realitatea lumii 
întregi şi mai capabilă să prezinte lumii o țintă morală în 
Persoana lui Hristos. 

Trăind taina inepuizabilă în toate, poporul nostru tră- 
iește infinitul și aspirația spre el. De aceasta este conștientă 

în mod special credința. Când, terminând liceul, m-am ho- 
tărât să merg la teologie, îndemnat stăruitor de mama mea, 
soră și nepoată de preot, un coleg m-a întrebat: „Ce vei face 
acolo? N-ai ce învăţa o jumătate de zi”. Acum câţiva ani 
i-am mărturisit: „Am studiat teologia zeci de ani. Și sunt 
mereu la început, atât în aspiraţia spre cunoaștere, cât și în 
cea a progresului moral.”. „Ai dreptate”, mi-a răspuns el 
acum, după ce funcționase o viaţă întreagă ca profesor la o 
altă facultate. 

Dar sinteza între acest simţ ortodox al tainei şi latini- 
tate a avut și un rol hotărâtor în menţinerea în unitatea și 
identitatea noastră ca popor originar, față de pericolele ce 
ne-au amenințat continuu, și din partea popoarelor vecine 
din Occident și a slavilor din Răsărit. Ortodoxia ne-a apă- 
rat, ca popor latin, față de amenințările din partea popoa- 
relor din Apus, deși tot ea ne-a făcut să apărăm prin Mircea 
cel Bătrân și Ștefan cel Mare Europa Occidentală de invazia 
otomană. 

Latinitatea ne-a făcut să ne apărăm, pe de altă parte, de 
pericolul slav din răsărit, care a sporit în secolele din urmă 
şi sunt semne că n-a încetat nici acum. 

Această apărare a noastră de către Apus şi Răsărit ne-a 
costat jertfe grele. De aceea, se poate spune că istoria noas- 
tră a fost un drum al crucii. Aceasta înțelegând-o, tineretul 
din Basarabia s-a arătat hotărât ca tot prin jertfele reprezen- 
tate de cruce să apere, în solidaritate cu tot poporul nostru, 
latinitatea lui, din partea pericolului din Răsărit, iar tinere- 
tul nostru i s-a asociat în zilele din urmă în această intenţie, 
pornind într-un drum al crucii spre Basarabia. 

Prezenţa Sinodului Bisericii noastre la acest eveniment, 
de prețuire a credinţei strămoșești din partea Universităţii 

din București, arată și el voința poporului nostru și a 
Bisericii lui de a fi împreună în eventualele jertfe ce ne aş- 
teaptă în viitor. 

Aceasta mă face să termin cuvântul meu cu versurile 
puţin modificate ale lui Andrei Mureșanu: 


„Preoţi cu crucea în frunte, 
Conduși de Duhul Sfânt, 

Căci oastea e creștină 

Şi vom lupta împreună 
Pentru al nost' sfânt pământ”. 

Spiritualitatea echilibrată, de largă sinteză 
a poporului român” 
















Dumnezeu, suprema existenţă, este o viaţă iubitoare, 
între cele trei Persoane de o unică ființă. Aceasta este prima 
dogmă. 

A doua este că Dumnezeu, Cel în Treime, creează din 
iubire făpturile umane într-o lume folosită în comun, ca 
să-şi extindă iubirea și la ele și să-L iubească şi ele. 

A treia dogmă este că după ce făpturile umane refu- 
zând iubirea lui Dumnezeu au căzut în moarte, Tatăl ceresc 
a trimis pe Fiul Său la ele ca om, care mergând în iubirea 
Lui până la moarte, ca să învingă moartea în Sine și prin 
Sine și în ei moartea lor, dăruindu-le celor ce vor voi via- 
ţa de veșnică fericire în comuniune cu Dumnezeul cel în 
Treime. Aceasta este a treia dogmă. 

Fără un astfel de Dumnezeu iubitor şi astfel de fapte 
ale Lui, urmărind un asemenea scop cu oamenii, dacă exis- 
tenţa ar consta numai din ce dă lumea aceasta, supusă unor 
legi oarbe, monotone și supusă atâtor mizerii ce sfârșesc cu 


























* Telegraful Român, an CLXI, nr. 25-26, 1 iul. 1993, pp. 1-2. Semnat: 
Pr. prof. dr. Dumitru Stăniloae. „Cuvânt înainte” din broșura Biserica și 
sectele, Tesalonic, 1992. 

moartea definitivă a persoanelor umane, ce apar rând pe 
rând, concepție proprie mai tuturor filosofiilor şi religiilor 
panteiste, ea nu ar avea niciun sens. De unde și spre ce scop 
ar fi iubirea și datoriile faptelor bune când totul decurge 
fatal, conform legilor oarbe? 

Mai trebuie să menţionăm că Împărăţia fericită a veş- 
nicei comuniuni cu Dumnezeu în lreime depinde și de 
voia noastră de a ne însuși această viață, de comuniune în- 
tre noi, urmând pilda lui Hristos, care a mers până la jert- 
fă pentru noi. Am putea spune că aceasta arată o a patra 
dogmă, poruncită de Hristos, o dogmă prin care se cere 
oamenilor să-și însușească în mod liber binele pe care ni 
L-a adus EI și pe care îl vedem realizat din veci în Sfânta 
Treime. Contribuţia noastră la însușirea acestui bine a ce- 
rut-o Hristos, spunându-ne: „Să vă iubiți unul pe altul. 
Precum Eu v-am iubit pe voi, aşa și voi să vă iubiţi unul 
pe altul” (Ioan 13, 34). Numai păzind acest cuvânt al Lui 
va veni El și Tatăl Lui în noi și-și vor face locaș în noi 
(loan 14, 23). lar această iubire a noastră între noi, venită 
nouă din prezenţa Sfintei Treimi în noi, este Biserica. În ea 
trebuie să fim toţi una cu Hristos între noi, precum este Fiul 
una cu Tatăl în Sfântul Duh (Joan 17, 11). 

De aceea a pus Domnul Hristos atâta accent pe Biserică 
(Matei 16, 16), declarând că adevărata credinţă în El trebuie 
să se arate în unitatea oamenilor în Biserică. lar Biserica este 
nu acolo unde se rămâne numai la Evangheliile scrise de doi 
Apostoli și doi ucenici ai lor, ci unde se păstrează învățătura 
tuturor Apostolilor Săi, transmisă comunităţilor bisericești 
în unire din vremea Apostolilor până azi; se păstrează aco- 
lo unde Apostolii și-au luat urmași pe ucenicii lor, dându- 
le harul primit la Cincizecime de la Duhul Sfânt, după ce 

ii nadie: 

aceștia au învăţat de la ei tot ce au învăţat ei de la Hristos. 
„Din această pricină, îți amintesc, zice Sfântul Apostol Pavel lui 
Timotei, să aprinzi şi mai mult din nou harul lui Dumnezeu, 
care este în tine prin punerea mâinilor mele” (2 Timotei 1, 6). 
Că aceşti ucenici pot și sunt datori să păstreze învăţătura de 
la Apostoli, nu numai pe cea scrisă de unii din ei, ci și pe cea 
predată oral, o spune Sfântul Apostol Pavel către Timotei: 
„Ține dreptarul cuvintelor sănătoase pe care le-ai auzit de 
la mine, cu credinţa și cu iubirea ce este în lisus Hristos” 
(2 Timotei 1, 13). lar corintenilor le scrie: „Fraţilor, vă laud 
că în toate vă aduceţi aminte de mine și ţineţi predaniile 
cum vi le-am dat” (1 Corinteni 11, 2). Nu-i laudă că citesc 
Evangheliile și nu-i îndeamnă să respecte numai ceea ce le 
scrie în Epistole, ci să ţină toate câte le-a spus vreme de un 
an şi jumătate (Faptele Apostolilor 18, 11). El ştie că episcopii 
şi preoţii sunt cei ce-și pot împlini datoria de a păstra învă- 
țătura cea sănătoasă şi de a mustra pe cei potrivnici: „Pentru 
că mulți sunt răzvrătiți, grăitori în deșert și înșelători, mai 
ales cei din tăierea împrejur, cărora trebuie să li se închi- 
dă gura” (Tit 1, 10-11). Dedesubtul multor acestor rătăciri 
propovăduite și azi stă voinţa celor ce neagă pe Hristos ca 
Dumnezeu, recunoscându-L doar ca un prooroc, asemenea 
celor din Vechiul Testament, un simplu lisus, născut ca orice 
om din păcat, care, deci, nu a mântuit pe oameni prin cruce, 
ci a suferit pentru păcatele Sale ca orice om, fiind cel mult 
slujitor al lui lehova. Necunoscând un bine superior vieții 
din lumea aceasta, o astfel de învățătură, ca și tot panteis- 
mul, nu poate reprezenta adevărul (Tit 1, 14). 

Cum ne mai ridică aceste teorii la cel mai înalt bine, 
care este unirea cu Dumnezeu în Treime, după ce ne-a 
scăpat de moarte? 

Dogmele creştine reprezentând astfel binele real, ca 
treaptă supremă a existenţei la care vor să-l ridice pe om, 
sunt totodată adevărul, căci nu pot fi deasupra tuturor și 
cauza și ținta oamenilor niște legi oarbe, care duc toate 
făpturile conștiente la moarte. Dar la acest adevăr făptu- 
rile conștiente nu se pot ridica decât prin efortul lor liber. 
De altfel, Însuși Hristos S-a declarat pe Sine „Adevărul”, 
în calitate de izvor al adevăratei și veșnicei vieți în feri- 
cire, prin faptul că este Unul din suprema Treime iubi- 
toare (loan 14, 6). Este adevărul care explică totul şi dă 
un rost fericit tuturor, spre deosebire de legile oarbe și 
închise în orizontul material îngust. Și tocmai prin aceasta 
este adevărul spre care făpturile umane nu se pot ridica 
decât prin libertate, sporind în viața adevărată în El, pe 
măsură ce sporesc în puterea libertăţii ce li s-a dat, îm- 
potriva patimilor ce-i robesc celor materiale. Renunţarea 
așa-zişilor „evangheliști” de azi de a ajuta pe oameni să se 
ridice la supremul bine se arată chiar în faptul că refuză, 
și îndeamnă și pe alții să refuze, să-și facă semnul crucii 
însoțit de mărturisirea Sfintei Treimi, ceea ce dovedește 
că ocolesc atât credinţa în Sfânta Treime, cât și pe aceea 
a mântuirii noastre prin Crucea Fiului lui Dumnezeu, fă- 
cut om, amândouă, afirmări ale iubirii lui Dumnezeu față 
de oameni. Se vede în aceasta atât nerecunoașşterea Ce- 
lui numit de ei simplu „Isus” ca Hristos, sau ca Fiul lui 
Dumnezeu Cel întrupat și ca Mântuitor, cât și nerecunoaş- 
terea Lui ca născut fără de păcat dintr-o fecioară și, deci, a 
puterii mântuitoare a Crucii Lui. Oare nu este străvezie în 
aceasta influenţa celor ce nu voiesc să treacă de la Vechiul 
Testament la cel Nou, care afirmă, la fel, că Hristos încă nu 
a venit, sau a celor ce rămân la lehova? 

Poporul nostru, rămas legat de popoarele din Răsărit, 
a păstrat credința creștină așa cum a primit-o la început, 
deci în forma ei precizată în scrierile Sfinților Părinţi din 
Răsărit. Astfel, spiritualitatea, echilibrată și de largă sin- 
teză a poporului nostru, nu se datorește numai prezenţei 
lui geografice între Răsăritul și Apusul Europei și caracte- 
rului lui, pe de o parte latin, pe de alta răsăritean prin cre- 
dinţa lui, ci și faptului că el și-a însușit de la începuturile 
existenţei lui și și-a păstrat credinţa creștină originară, care 
reprezintă prin ea însăși un echilibru între deosebirea lui 
Dumnezeu de creaţie şi prezenţa Lui în creaţie. Trecând 
spre Occident, credința creştină s-a schimbat, în sensul că 
Dumnezeu a fost cugetat tot mai despărţit de lume, ceea 
ce a trezit uneori ca reacție o gândire panteistă, de confun- 
dare a Lui cu esenţa întunecoasă a lumii (Eckardt, Bohme), 
sau o gândire sentimentală la un Hristos răstignit în trecut, 
ca în mistica feminină catolică, nu trăit în lucrarea Lui pre- 
zentă în noi. 

În Occident, despărţirea lui Dumnezeu de lume a dus 
în catolicism la înţelegerea Bisericii ca având mai puţin 
prezent pe Hristos în ea, fiind înlocuit de un vicar (locţi- 
itor), preocupat de extinderea puterii lui în lume, în mod 
accentuat, de stăpânirea peste domeniile vieţii omenești în 
sens politic. Dumnezeu este gândit rațional, ca o realitate 
oarecum retrasă în cer, și nu trăind în lucrarea Lui tainică 
în suflete. De aceea, s-a pus mai puţin accent pe rugăciune 
și pe Taine, prin care se cer și se obțin lucrările Lui. 

Dezvoltarea aceasta și-a găsit formularea nu numai în 
teoria rolului papei de vicar sau locţiitor al lui Hristos, ci 
și în respingerea învățăturii răsăritene despre energiile sau 
lucrările necreate, prin care Dumnezeu este activ în lume, 

deși prin ființă rămâne neconfundat cu ea. Aceasta a avut 
drept concluzie învăţătura catolică despre caracterul pur 
creat al graţiei, primită de la Dumnezeu prin rugăciune și 
dată nouă prin Sfintele Taine. 

Protestanţii au făcut un pas mai departe în această 
minimalizare a Tainelor, înlăturând pe cele mai multe din 
ele, iar grupările neoprotestante înlăturându-le cu totul. 
S-a rămas cu discursuri despre un Hristos și la protestanți, 
dar mai ales la neoprotestanți, cu niște cântări sentimentale 
care nu spun aproape nimic despre dumnezeirea şi lucra- 
rea lui Hristos, ci doar niște declaraţii sentimentale despre 
iubirea Lui faţă de cei ce caută sau a celor ce-l cântă Lui. 
Aceasta închide persoana umană și creaţia în ele însele, 
cum Îl închide și pe Dumnezeu. 

Astfel s-a dat un caracter laic cultului. Dumnezeu a 
rămas un obiect de gândire neexperimentat sau pur rațio- 
na], simplificându-se în mod unilateral învăţătura și viața 
creștină. 

Pe plan politic aceasta a adus fie la un imperialism bise- 
ricesc peste oameni, fie la o vedere a realității umane numai 
ca o masă unitară, care poate fi stăpânită și condusă în mod 
uniform. Cultura Occidentului însăși excelează printr-un 
individualism nesfârșit, dar monoton, sau printr-un spirit 
uniform. Ea este departe de prețuirea și respectul valorilor 
şi problemelor reale ale relaţiilor dintre oameni. Relaţia cu 
Dumnezeu a devenit o temă de simple discursuri raţionale, 
uniforme în catolicism sau de o mare diversitate în protes- 
tantism, care împarte pe creștini în tot felul de grupuri. 

În general, creștinismul evanghelic păstrat în Răsărit 
prin Ortodoxie este un creştinism duhovnicesc, spre de- 
osebire de creștinismul occidental, care are mai mult un 

caracter raționalist, neduhovnicesc, lipsit de prezenţa rea- 
lă a lui Hristos în oameni și în lume. 

Poporul român, crescut spiritual în mistica ortodoxă a 
luminii, nu în mistica occidentală a întunericului, este un 
popor care se bucură de lumină, căci lumina este în planul 
fizic expresia rânduielii, iar în planul spiritual, expresia bu- 
nătăţii sau a relației armonioase, generoase a omului cu se- 
menul său. Faţa omului bun răspândește lumină. De aceea 
sfinții au în icoane capetele înconjurate de un nimb lumi- 
nos. Omul bun este omul care zâmbește luminos în bucuria 
comuniunii. 

Numai în comuniunea Bisericii se înaintează la nesfâr- 
șit în nobleţe și în descoperirea fără sfârșit a tainei omu- 
lui, care se hrănește din taina comuniunii între Persoanele 
Sfintei Treimi. 






































Un mesaj de dincolo de zare 
Sibiul — întru lauda și nostalgia 
Părintelui Stăniloae” 


Ce vă spune Sibiul, ce se pregăteşte a Vă aniversa solemn pe 
16 noiembrie [1993], la împlinirea venerabilei vârste de 90 de ani 
de viață? 


Sibiul îmi spune începutul activității mele pe linia unei 
teologii a iubirii: a iubirii de Dumnezeu, a iubirii de Hristos, 
a iubirii de oameni. Acolo am pornit cu Sf. Grigorie Palama, 
care afirmă prezenţa lui Dumnezeu în aine, în harul 





* Telegraful Român, an CXLI, nr. 41-42, 1 nov. 1993, p. 1. Interviu cu 
Părintele D. Stăniloae realizat de Monahul Ignatie. Prezentul articol în- 
cepe cu următoarea subliniere făcută de autorul interviului: „La sfârșit 
de iulie, în vara acestui an (fără să presimt un deznodământ prea apro- 
piat) l-am rugat pe Părintele profesor Dumitru Stăniloae să-mi acorde 
un scurt interviu pe tema suferinței, adăugând în final şi două întrebări 
privind locul și raportarea la evenimentul aniversar din această lună 
la Sibiu, unde se preconiza un „Volum omagial Stăniloae”, precum şi 
decernarea unui înalt titlu universitar. Cu adâncul regret al plecării sale 
dintre noi şi al transformării aniversării în sărindar, redăm în continu- 
are fragmentul referitor la Sibiu, loc atât de însemnat pentru viața și 
teologia sa și faţă de care s-a simţit permanent profund legat prin atâtea 
amintiri şi strălucite realizări.” 





PR ta 

necreat, iubirea lui Dumnezeu față de noi. Acolo am scris 
cartea lisus Hristos sau restaurarea omului, arătând cât de 
mult este prețuit omul de Dumnezeu, că Însuşi Fiul lui 
Dumnezeu Se face Om și Se dă model de cum ar trebui să 
fie. Acolo am pornit pe calea pe care a mers mai departe 
teologia mea și de aceea sunt foarte legat de Sibiu. Am por- 
nit cu entuziasmul tineresc, cu căldura tinerească și dacă 
n-ar fi fost această pornire de la Sibiu, cred că n-aș fi putut 
să continui lucrările mele care merg pe aceeași linie, lucră- 
rile de după aceea. Acolo am început Filocalia (primele trei 
volume din Filocalie s-au scris acolo); am putut să le conti- 
nui după aceea aici. Am putut să dezvolt în celelalte lucrări 
ceea ce începusem să afirm acolo: o teologie nelipsită de 
Duhul Sfânt. Duhul este Cel ce aduce iubirea lui Dumnezeu 
în noi. O teologie duhovnicească, spre deosebire de teolo- 
gia raționalistă — scolastică, făcută din definiţii reci. Cred că 
Sibiul m-a învăţat lucrurile acestea; m-a învăţat prin mitro- 
politul Bălan, care a spus că el a adus, pe când era profesor 
tânăr, predica cu Hristos în viaţa preoților; și atunci eu am 
luat ideea aceasta și am adâncit-o, și am făcut din tot scrisul 
meu teologic o punere în lumină a lui Hristos, ca iubitor, ca 
Dumnezeu iubitor al oamenilor și ca Cel care ne cheamă pe 
toți la iubire. 


Cum aşteptaţi momentul aniversar din toamna aceasta, 
iubite Părinte? 


Aș vrea să nu fie pentru mine un motiv de a-mi spori 
dorinţa de slavă deșartă, să nu mă scoată din smerenia mea, 
din conștiința că tot ce-am făcut eu este prea puțin față de 

ceea ce ar trebui să fac, să nu mă scoată din conștiința că 
sunt un păcătos. 

În ceea ce privește sărbătoarea propriu-zisă, nu știu 
dacă voi putea să particip, pentru că sănătatea mea este atât 
de șubrezită, încât mi-e greu să umblu, sunt cu toate orga- 
nele trupului slăbite. Şi aș vrea să nu se supere cei ce vor fi 
acolo dacă nu voi putea să particip. Să înțeleagă neputinţele 
mele. Nu lipsesc din faptul că nu preţuiesc această cinstire 
ce mi se aduce, deși am spus că n-aş vrea să o socotesc ca un 
prilej de slavă deșartă, dar nu disprețuiesc iubirea ce mi se 
arată prin aceasta, pentru că asta mi-a fost grija în viață să 
dezvolt iubirea dintre oameni, iubirea dintre creştini. Să-și 
manifeste iubirea față de mine, pentru că ceea ce ne încăl- 
zește pe fiecare este iubirea celuilalt față de el și ceea ce este 
datoria fiecăruia este iubirea lui față de ceilalți. 

Să ne iubim toți în iubirea de Hristos, în iubirea în- 
treolaltă, chiar de nu voi putea fi prezent. Să ştie că-i iu- 
besc pe toți și mă bucur de iubirea tuturor față de mine, 
fără ca aceasta să mă scoată din conștiința smereniei și din 
conștiința păcătoșeniei mele. 

